
I 
DU BROLIAI 


Namas buvo žemas, vieno aukšto, kuklios išvaizdos. 
Prie atviro lango, herbu papuoštame fotelyje, sėdėjo stam- 
bus senis žilais plaukais: tai buvo vienas iš tų šiurkščių 
veidų, būdingų karvedžiams, dalyvavusiems karaliaus 
Pranciškaus I karo epopėjose. 

Blausiu žvilgsniu jis žiūrėjo į pilką Monmorensi dva- 
ro ansamblį, toli žydrynėje didingai dunksantį savo grės- 
mingais bokštais. 

Paskui jo akys nukrypo į šalį. Nuo didžiulio atodūsio 
lyg tylaus prakeikimo jo krūtinė išsipūtė, ir jis paklausė: 

— Mano duktė?.. Kur mano duktė?.. 

Kambarį tvarkiusi tarnaitė atsakė: 

— Panelė išėjo į mišką pakalnučių pasiskinti. 

— Taip, iš tiesų pavasaris. Kvepia gyvatvorės. Kiek- 
vienas medis lyg puokštė. Visa juokiasi, visa gieda, visur 
žydi gėlės. Bet pati gražiausioji mano gėlė, mano kilnus 
ir skaistus kūdikis, yra Žana... 

Ir jo žvilgsnis vėl nukrypo į didingai ant kalvos stūk- 
sančio dvaro siluetą. 

— Ak, kaip jo neapkenčiu! — sumurmėjo jis.— Jo ga- 
lybė mane išsekino, sunaikino! Aš, senjoras* de Pjenas 
buvęs šio krašto valdovas, esu priverstas skursti šiame 
kukliame žemės lopinėlyje, kurį vienintelį man dar paliko 
godusis konetablis**!.. Ką aš kalbu, beprotis! Juk ar nesi- 
stengiama dabar mane išvaryti ir iš šio paskutinio prie- 
globsčio!.. 


* Senjoras — viduramžiais Vakarų Europoje — stambus žemės sa- 
vininkas, feodalas, turėjęs sinzereniteto (viršenybės) teisę žemesniųjų 
feodalų, savo vasalų atžvilgiu. (Red. pastaba) 

** Konetablis — Prancūzijoje nuo XIII a. pradžios ligi XVII a. vy- 
riausiasis kariuomenės vadas. (Red. pastaba) 


Dvi gailios ašaros tyliai nusirito jo raukšlėtu, be jo- 
kios vilties veidu. 

Staiga jis siaubingai pabalo: į kambarį įėjo juodai ap- 
sirengęs riteris ir nusilenkė jam!.. 

— Po velnių!.. Monmorensi teisėjas!.. 

— Senjore de Pjenai,— prabilo juodasis žmogus, — aš 
ką tik gavau iš pono konetablio raštą ir privalau nedel- 
siant jums jį įteikti: štai jis — tai vakar, 1553 metų ba- 
landžio 25 dieną, šeštadienį, Paryžiaus Parlamente pri- 
imto nuosprendžio kopija. Nuosprendis skelbia, kad jūs 
neteisėtai užimate Maržensi sritį ir kad karalius Liudvi- 
kas XII viršijo savo teises, atiduodamas jūsų nuosavybėn 
šią žemę, kuri privalo būti vėl grąžinta Monmorensi dva- 
rui kartu su pilaite, kaimu, pievomis ir miškais. 

Senjoras de Pjenas nė nepajudėjo, nė nekrustelėjo. Tik 
dar labiau pabalo jo veidas, paskui drebančiu balsu jis 
prabilo: 

— O mano garbingas valdove Liudvikai Dvyliktasis! 
Ir tu, iškilusis Pranciškau Pirmasis! Kelkitės iš savo ka- 
pų, kad pamatytumėte, kaip elgiamasi su tuo, kuris ketu- 
riasdešimtyje mūšio laukų rizikavo gyvybe ir liejo savo 
kraują! Pasirodykite, valdovai! Ir jūs dalyvausite šiame 
didžiuliame spektaklyje matydami, kaip senas, apiplėš- 
tas jūsų karys vaikščios Prancūzijos keliais maldauda- 
mas gabalėlio duonos! 

Išvydęs tokią neviltį, teisėjas suvirpėjo. 

Vogčiomis jis padėjo ant stalo prakeiktą pergamentą, 
žengė atatupstas ligi durų ir išėjo. 

O nelaimės ištiktuose namuose pasigirdo liūdnas, šir- 
dį veriantis šauksmas: 

— Ak, dukrele! Mano dukrele! Mano Žana! Tu lieki 
be pastogės! Be duonos kąsnio! Monmorensi! Aš prakeikiu 
tave ir visą tavo giminę. 

Nelaimė buvo baisi. Iš tiesų, Maržensi, kuris Liudvi- 
ko XII paskyrimu priklausė Pjenų šeimininkui, buvo vis- 
kas, kas liko iš buvusios prabangos šiam žmogui, kadai- 
se valdžiusiam Pikardiją. Visai sužlugdytas, jis pasislė- 
pė šiame skurdžiame krašte, įsiterpusiame į konetablio 
valdomas sritis. 

Ir štai viskas baigta! Parlamento nuosprendis reiškia 
gėdingą skurdą Žanai de Pjen ir jos tėvui. 

Žana turėjo šešiolika metų. Liekna, trapi, nepaprastai 
elegantiška, ji atrodė maloni akiai tarsi Žydintis pavasa- 
ris, truputį laukiniu grožiu panaši į gudobelę, saulei te- 
kant virpančią nuo rasos. 

Šį sekmadienį, 1553 metų balandžio 26-ąją, kaip ir 
kiekvieną dieną, ji išėjo tuo pačiu laiku pasivaikščioti. 

Jau buvo pasiekusi kaštonų giraitę, į kurią rėmėsi Mar- 
žensi. Žana ėjo mišku prislėgta, pridėjusi ranką prie šir- 
dies ir greitai kuždėjo: 

— Ar išdrįsiu jam pasakyti? Šį vakarą, taip, šį vaka- 
rą aš prabilsiu!.. Aš pasakysiu jam šią didžiulę ir tokią 
malonią paslaptį! 

Staiga ją apkabino dvi tvirtos ir švelnios rankos. Vir- 
pančios lūpos ieškojo jos lūpų: 

— Tai tu, pagaliau! Tu, mano meile... 

— Ak, Fransua! Mano brangus valdove! 

— Bet kas tau, mylimoji? Tu drebi... 

Jis pasilenkė, apglėbė ją ir dar stipriau suspaudė. 

Tai buvo labai gražus vaikinas, tiesaus žvilgsnio, ma- 
lonaus veido, aukštai ir švelnia kakta. 

Bet šis jaunuolis vadinosi de Monmorensi!.. Taip! Jis 
buvo vyriausias sūnus konetablio Ano, ką tik išplėšusio 
iš Pjenų šeimininko paskutinę laimės dalelę! 

Apsikabinę jiedu lėtai ėjo tarp žydinčių gėlių, taip 
slėpiningai kvepiančių. 

Kartais mergaitė suvirpėdavo. Ji sustodavo, įsiklausy- 
davo ir kuždėdavo: 

— Mus seka... mūsų kažkas tyko... girdėjai? 

— Tai tik pabaidyta sniegena, švelnioji mano meile... 

— Fransua! Fransua! Aš bijau... 

— Bijai? Brangioji mano! Jau trys mėnesiai, kaip tu 
priklausai man nuo tos palaimingos valandos, kai mūsų 
aistringa meilė pamynė žmonių įstatymus paklusdama 
gamtos šauksmui, todėl labiau nei bet kada esi saugi su 
manim. Ko tu bijai? Netrukus vadinsies mano pavarde. 
Aš įveiksiu mudviejų tėvus skiriančią neapykantą!.. 

— Žinau, mano karalaiti, žinau! Net jei ši laimė man 
ir nebus skirta, vis tiek džiaugsiuosi dar kartą priklausy- 

dama tau. O! Mylėk mane, mylėk, mielasis Fransua! Nes 
nelaimė jau tvyro virš mano galvos! 

— Aš dievinu tave, Zana. Prisiekiu dangum, niekas 
pasaulyje nepajėgs sukliudyti tau tapti mano žmona! 

Netoliese kažkas paslapčia nusijuokė... 

— Todėl,— tęsė Fransua,— jei tave slegia kokia nors 
graužatis, patikėk ją savo mylimajam... savo vyrui. 

— Taip, taip!.. šį vakarą. Lygiai vidurnaktį aš lauksiu 
tavęs... pas savo gerąją auklę... tu privalai žinotil.. 

— Vadinasi, vidurnaktį, mylimoji... 

— O dabar eik, eik... sudie... iki šio vakaro... 

Jie paskutinį kartą apsikabino ir suvirpėjo nuo pasku- 
tinio bučinio. Paskui Fransua de Monmorensi dingo tank- 
mėje. 

Valandėlę Žana de Pjen dar stovėjo ten pat susijau- 
dinusi ir virpanti. 

Pagaliau ji atsiduso ir atsigręžė. Ir tuojau baisiai iš- 
balo: priešais ją stovėjo kokių dvidešimties metų vyras,— 
žiauraus veido, niūraus žvilgsnio, išdidžios laikysenos. 
Žana iš baimės suriko: 

— Jūs, Anri! Tai jūs! 

— Aš, Zana! Atrodo, išgąsdinau jus. Velniai rautų, 
argi aš neturiu teisės kalbėti su jumis... kaip jis... kaip 
mano brolis! 

Ji stovėjo virpėdama. O jis nusikvatojęs tarė: 

— Jei iki šiol neturėjau šios teisės, užtat dabar tu- 
rėsiu! Taip, Zana! Aš ne tik viską girdėjau, bet ir ma- 
čiau! Viską! Jūsų bučinius, jūsų glamones! Viską, sakau 
jums, velniai griebtų! Jūs privertėte mane baisiai kentėti! 
O dabar klausykite! Dievas paliudys, argi ne aš pirma- 
sis jums prisipažinau apie savo meilę? Argi aš ne toks 
pat, kaip Fransua? 

— Anri,— atsakė ji, — aš jus myliu ir visuomet mylė- 
siu kaip brolį... brolį to žmogaus, kuriam atidaviau savo 
gyvenimą. Aš pasistengsiu jausti jums didelį prieraišumą 
ir niekada nesakysiu Fransua nė žodžio... 

— Ak! Verčiau jau patausokite jo ramybę! Tik pasa- 
kykite, kad ir aš jus myliu! Tegul jis ateina su ginklu 
rankoje man atkeršyti! 

— To tai jau per daug, Anri! Man bjauru ir pradėti 


tokias kalbas, todėl dar kartą primenu jums, kad esate 
jo brolisi 

— Jo brolis?.. Veikiau jo varžovas! Gerai pagalvoki- 
te, Zana! 

Jaunuolis sugriežė dantimis ir dusdamas tęsė: 

— Vadinasi, jūs mane atstumiate!.. Sakykit! Nagi, sa- 
kykit!.. Jūs tylite?.. O! Tada pasisaugokit! | 

— Tegul tie grasinimai, kuriuos matau jūsų akyse, 
tenka man vienai! 

Anri suvirpėjo. 

— Iki pasimatymo, Zana de Pjen,— sumurmėjo jis,— 
ar girdit mane?.. Iki pasimatymo... Bet ne sudie!.. 

Jo akys buvo pasruvusios krauju. Jis staigiai moste- 
lėjo, papurtė galvą lyg sužeistas šernas ir nėrė į mišką. 

— Kad tik aš viena nukentėčiau! — sudejavo Zana. 

Ir betariant šiuos žodžius, kažkas nežinoma, tolima, 
neapsakoma virptelėjo jos viduje giliai, giliai. Ji instink- 
tyviai griebėsi už paširdžių ir parpuolė ant kelių; nepa- 
prastos baimės sukaustyta, ji tyliai kartojo: 

— Viena! Viena! O, nelaimingoji, aš jau nebe viena! 
Manyje bręsta būtybė, ji nori gyventi! 


II 
VIDURNAKTIS!.. 


Bežvaigždės nakties tyla ir tamsa tvyrojo virš Mon- 
morensi slėnio. Maržensi varpinėje lėtai išmušė vienuo- 
liktą valandą. 

Žana de Pjen paliovė sukusi savo ratelį ir įsitempė, 
kad suskaičiuotų dūžius!.. Ji sušnibždėjo: 

— Kodėl šį vakarą, kai sugrįžau, tėvas atrodė labai 
susijaudinęs?.. Kodėl taip konvulsyviai jis mane prispau- 
dė prie savo širdies? Koks jis buvo išbalęs! Veltui ban- 
džiau išgauti iš jo paslaptį... 

Pagaliau ji užgesino žibintą, apsisiautė skraiste, ir, 
stumtelėjusi duris, patraukė už penkiasdešimties žingsnių 
esančios kaimo trobos link. 


Beeinant palei kvepiančių laukinių rožių gyvatvorę, 
jai pasirodė, kad kitoje gyvatvorės pusėje šmėstelėjo 
žmogaus šešėlis. 

— Fransua!..— krūptelėjusi pašaukė ji. 

Niekas jai neatsakė... todėl pakraipiusi galvą, ji nu- 
ėjo savo keliu. Tada šešėlis sujudėjo, nuslinko palei Pje- 
nų rūmus, žmogus priėjo prie apšviesto lango ir smarkiai 
pabeldė. 

Senjoras de Pjenas dar nebuvo atsigulęs. Susikūprinęs 
jis iš lėto vaikštinėjo po kambarį ir baisiausiai įsitempęs 
spėliojo: kaip gyvens jo Žana! 

Beldimas į langą staiga nutraukė jo niūrią vaikštynę, 
jis virptelėjo ir sustingo, lyg ko baisaus laukdamas. 

Paskui atidarė duris, pasižiūrėjo!.. 

Ir sukriokė iš neapykantos, skausmo ir nevilties. Bel- 
dikas buvo jo žiauraus priešo sūnus. Anri de Monmo- 
rensi! 

Senis apsigręžė, mikliai prišoko prie skydo su ginklų 
kolekcija, pastvėrė du kardus, metė juos ant stalo. : 

Anri jau buvo įlipęs pro langą, klaikus, susivėlęs. 

Staigiu mostu senjoras de Pjenas parodė abu kardus. 

Anri papurtė galvą, gūžtelėjo pečiais ir sugriebė se- 
nio ranką. 

— Aš atėjau ne kautis su jumis, — įnirtusiu balsu iš- 
tarė jis,— kuriam galui? Aš jus užmuščiau. O, beje, nė 
nejaučiu jums neapykantos! Na, ir kas, kad mano tėvas 
lieptų su jumis neprasidėti? Taip, žinau! Žinau: per ko- 
netablį jūs praradote savo galią; iš turtingo ir įtakingo, 
kokiu buvote kadaise, virtote skurdžiumi ir menkysta!.. 

— Tai ko čia atėjai? Sakyk! — suniurzgė senasis kar- 
vedys. 

— Ak, nori žinoti, kodėl čia esu? Ogi todėl, jog žinau, 
kad dėl tave prislėgusios nelaimės tu kaltini Monmoren- 
si! Taip, tik todėl, jog žinau tavo neapykantą, kvaišas 
seni, aš pasakysiu tiesą: ar ne šventvagystė, kad Žana de 
Pjen yra Fransua de Monmorensi meilužė!.. 

Ponas de Pjenas susvirduliavo. Pro jo akis praplaukė 
lyg koks raudonas debesis. Jo vyzdžiai išsiplėtė. Baisiau- 
siai įžeistas, jis pakėlė ranką. Anri de Monmorensi Žai- 
bišku mostu sučiupo šią ranką ir smarkiai suspaudė. 

— Tu klysti, — kriokė jis,— kvailas seni! Aš tau sa- 
kau, kad net šią valandėlę tavo dukra yra mano brolio 
glėbyje! Eime! Eime! 

Iš tiesų, apkvaitusį, netekusį jėgų ir žado Žanos tė- 
vą jaunikaitis jėga traukė prie durų ir vienu spyriu jas 
atidarė: dar akimirka, ir jie abu atsidūrė Žanos kamba- 
ryje. Sis buvo tuščias!.. 

Pjenų šeimininkas pakėlė į dangų rankas lyg melsda- 
mas prakeikimo ir jo beviltiškas šauksmas perskrodė nak- 
lies tylą. 

Paskui sulinkęs, gargdamas, drebėdamas ir prisilai- 
kydamas sienų jis šiaip taip nušlitiniavo į savo kamba- 
rį... Anri buvo pranykęs naktyje, kaip kitados Kainas. 

Zana de Pjen artinosi prie kaimo trobos. Nuskambėjo 
pirmasis vidurnaktį skelbiantis dūžis: takelio posūkyje, 
per tris žingsnius nuo jos, pasirodė Fransua... 

Jinai jį 'tučtuojau atpažino ir tą pačią akimirką jau 
buvo jo glėbyje. Apsikabinimas buvo aistringas: jiedu 
juk taip mylėjo viens kitą. 

— Mano meile,— pagaliau tarė Fransua de Monmo- 
rensi,— šį vakarą mudu turim vos kelias minutes. Į dva- 
rą ką tik atvyko raitelis, valandą aplenkęs mano tėvą: 
būtina, kad konetablis mane rastų pilyje... Todėl, kalbėk, 
mylimoji... pasakyk iman, kokia paslaptis tave kankina. 
Ką man bepatikėtum, prisimink, kad tavęs klausosi vy- 
ras... 

— Fransua! Tu — mano vyras! Ak! Aš svaigstu iš lai- 
mės... 

— Vyras, Žana: prisiekiu tai savo dora ir garbingu 
vardu! 

— Tada,— prašneko ji visa virpėdama,— klausyk... 

Jis pasilenkė, ir ji atsirėmė galva į jo petį. Norėjo 
kalbėti... ieškojo tinkamų žodžių. 

Tuo metu tylą perrėžė klaikus šauksmas, baisios ago- 
nijos gargesys... 

— Tai mano tėvo balsas! — išgąsdinta sušnibždėjo 
Zana.— Fransua! Fransua! Mano tėvas miršta... 

Ji ištrūko iš mylimojo glėbio ir pasileido bėgti; po ke- 
lių sekundžių jau buvo prie rūmų ir pamatė duris ir lan- 
gą atdarus... Akimirksniu įšoko į kambarį: fotelyje gargė 

jos tėvas. Ji puolė prie jo ir visa apsipylusi ašaromis ap- 
kabino jo žilą galvą... 

— Tėve, tėve, tai aš! Tavo Žana! 

Senis atmerkė akis ir įsmeigęs jas į dukrą atsistojo. 

Nuo šio žvilgsnio ji net žengtelėjo atatupsta porą žin- 
gsnių. Nebereikėjo žodžių: ji suprato, kad jis žino viską! 
Ir automatiškai prisipažino: 

— Atleisk man, tėve! Atleisk, kad jį mylėjau ir tebe- 
myliu!.. Tėveli, nežiūrėk į mane taip... Nejaugi tu nori, 
kad tavo vargšė mažoji Žana numirtų prie tavo kojų iš 
nevilties!.. Suprask, ne mano kaltė, kad jį myliu... neži- 
noma jėga mane traukia prie jo... O! tėve!.. Jei tu žinotum, 
kaip aš jį myliu!.. 

Jai bekalbant Pjenų šeimininkas stovėjo tiesus, išdi- 
dus. Nieko neatsakydamas jis pavedėjo ją iki slenksčio, 
mostelėjo ranka į naktį ir ištarė: | 

— Eik šalin... aš nebeturiu dukters!.. 

Ji susvyravo, net suvaitojo... 

Tuo metu kažkas staiga karštai prabilo: 

— Klystate, monsinjore. Jūs tebeturite dukrą. Tai 
jums sako sūnus! 

Ir šviesos rate pasirodė Fransua de Monmorensi. Žana 
baikščiai aiktelėjo, o tėvas Žengė atatupstas ir sumur- 
mėjo: 

D Mano dukters meilužis!.. Čia!.. Priešais mane!.. 

Ramiai, nė nesudrebėjęs Fransua nusilenkė. 

— Monsinjore, ar norite, kad būčiau jūsų sūnus? 

— Mano sūnus? — suvapėjo senis.— Jūs — mano sū- 
nus? Ką aš girdžiu? Gal tyčiojatės iš manęs? 

Fransua sugriebė Žanos rankas: 

— Monsinjore, leiskite savo dukterį Žaną tapti teisėta 
Fransua de Monmorensi žmona,— dar ryžtingiau pasakė 
jis. 

— Teisėta žmona!.. Gal aš sapnuoju!.. Tai nejaugi jūs 
nežinote... 

— Aš viską žinau, monsinjore! Mano vedybos su Ža- 
na de Pjen išlygintų visas neteisybes, nustumtų visas ne- 
laimes... Aš laukiu, tėve, mano likimas jūsų valioje... 

Senio sielą užliejo beribis džiaugsmas ir palaiminimo 

žodžiai jau buvo besprūstą iš jo lūpų, kai staiga galvoje 
šmėstelėjo žaibiška mintis: 

„Šis vyras mato, kad aš greit mirsiu. O man mirus, 
jis pasijuoks iš dukters, kaip kad pasijuokė iš tėvo...“ 

— Ryžkitės, monsinjore,— tęsė Fransua. 

— Tėve, mano kilnusis tėve,— maldavo Žana. 

— Jūs norite vesti mano dukrą? — paklausė senis. 

Jaunuolis suprato, kas dėjosi šio gęstančio Žmogaus 
širdyje. Jo kilni kakta nušvito, ir jis atsakė: 

— Rytoj, mano tėve! Rytoj! 

— Rytoj,— pasakė senjoras de Pjenas,— aš būsiu jau 
miręs!.. 

— Ne, jūs gyvensite... ir gyvensite dar daugybę dienų, 
kad palaimintumėte savo vaikus. 

— Rytoj! — sielvartingai kriokė senis, — per vėlu! Baig- 
ta... Aš mirštu prakeiktas... netekęs vilties! 

Fransua apsidairė ir pamatė, kad buvo susirinkę at- 
budę tarnai. 

Tada jam šovė puiki mintis. 

Viena ranka jis apkabino sutrikusią merginą, davė 
ženklą dviems tarnams paimti fotelį su leisgyviu Pjenų 
šeimininku ir įsakė: 

— Į bažnyčią! Tėve, dabar vidurnaktis: jūsų kapelio- 
nas galės laikyti pirmąsias mišias... Jos suvienys de Pje- 
nų ir de Monmorensi šeimas. 

— O! Aš, matyt, sapnuoju!.. sapnuojul!.. — kartojo se- 
nis. 

Paskui senojo karvedžio ėškankinta širdis suminkš- 
tėjo. 

Jo akys paplūdo ašarom, o pamėlusi ranka tiesėsi į 
kilniadvasį šios prakeiktos giminės vaiką! 

Po dešimties minučių mažoje Maržensi bažnytėlėje 
kunigas jau laikė mišias. Prie altoriaus stovėjo Fransua 
ir Zana. Už jų tame pačiame fotelyje, su kuriuo jį buvo 
atnešę, Pjenų šeimininkas. Dar toliau tarnai — dvi mo- 
terys ir trys vyrai, šių tragiškų vestuvių liudininkai. 

Netrukus buvo sumainyti žiedai, ir virpančios myli- 
mųjų rankos susikibo. 

Paskui kunigas sukuždėjo palaiminimą: 

— Fransua de Monmorensi, Žana de Pjen, gyvojo 
Dievo vardu jūs esate sujungiami amžinai... 

Tada abu jaunavedžiai atsisuko į senjorą de Pjeną 
tarsi prašydami jo palaiminimo. 

Jis jiems nusišypsojo... 

Paskui jo rankos sunkiai nukaro... bet šypsena visiems 
laikams liko sustingusi jo išblyškusiose lūpose. 

Senjoras de Pjenas mirė!.. 


III 
VARDO GARBĖ 


Po valandos Fransua pasiekė Monmorensi dvarą... 
Raudančią jauną žmoną jis buvo palikęs auklės, jų meilės 
patikėtinės, globai. O prieš tai, apsikabinęs Žaną, tikino 
auštant sugrįšiąs pas ją, kai tik pasisveikinsiąs su tėvu, 
apie kurio atvykimą jam pranešė pasiuntinys. 

Kai Fransua įėjo į fechtavimo salę, jis išvydo konetab- 
Iį Aną de Monmorensi, sėdintį prašmatniame, su trim 
laipteliais krėsle. Šalia jo stovėjo ir įsitempę laukė pen- 
kiasdešimt vadų. 

Fransua nebuvo matęs tėvo jau porą metų. Jis priėjo 
prie pat krėslo papėdės. 

Čia pat stovėjo ir Anri, atėjęs prieš ketvirtį valandos. 
Jis buvo išblyškęs ir virpėjo. 

Apie ką galvojo šis dvidešimtmetis jaunuolis? 

Fransua de Monmorensi nepastebėjo savo brolio krau- 
ju pasruvusių akių, nes tuo metu žemai lenkėsi šeimos 
galvai. Konetablis matydamas, koks tvirtas, plačiapetis 
ir raumeningas jo vyresnėlis, nusišypsojo: tai liudijo apie 
jo tėviškus jausmus. 

Paskui nejudėdamas prabilo ramiai ir rūsčiai: 

— Klausykite manęs. Jūs žinote nelaimę, kurią patyrė 
imperatorius Karolis Penktasis prie Meco sienų gruodžio 
mėnesį. Saltis ir ligos per kelias dienas suardė jo didžiu- 
lę šešiasdešimties tūkstančių karių ir samdomų kavale- 
ristų armiją... Tada mes visi nusprendėme, kad tai galas 

Imperijai! Ispanai nugalėti, hugenotus sutriuškinau aš 
šalies pietuose, atrodė, taika užtikrinta; todėl visą šį pa- 
vasarį Jo Didenybė Henrikas II skyrė šventėms, šokiams, 
turnyrams... Ir šit klaikus pabudimas! 

Jau duslesniu balsu konetablis pridūrė: 

— Ką gi, kadaise kaip reikiant pamokydavę užkariau- 
tojus, šie daliniai Karoliui Penktajam atnešė tą baisų pra- 
laimėjimą! Taip, imperatorius verkė apleisdamas savo 
stovyklą, kur jis paliko dvidešimt tūkstančių lavonų, pen- 
kiolika tūkstančių sužeistųjų ir aštuoniasdešimt artileri- 
jos pabūklų!.. Bet štai jis ir vėl kelia galvą! Vakar, apie 
trečią valandą mus pasiekė pirmoji žinia: imperatorius 
Karolis Penktasis ruošiasi užgrobti Pikardiją ir Artua! 
Šis geležinis žmogus atkūrė savo didžiulę armiją. Ir štai 
nūnai, kai aš kalbu, pėstininkų ir artilerijos korpusai sku- 
ba į Teruaną. Įsidėmėkite, paėmus Teruaną, bus užgrob- 
ta Prancūzija, turbūt visi tai puikiai suprantate! Stai ką 
nusprendėme mudu su Jo Didenybe: mano armija susi- 
telkia prie Paryžiaus ir po dviejų dienų išvyksta. Tuo tarpu 
dviejų tūkstančių kavaleristų korpusas tuojau leisis į Te- 
ruaną, ten įsitvirtins ir kovos ligi pat mirties, kad su- 
stabdytų priešą. 

— Ligi pat mirties! — sušuko vadai. 

— Bet,— tęsė konetablis,— tokiam drąsiam puolimui 
reikėtų jauno vado, drąsaus, narsaus. Aš jį jau išsirin- 
kau!.. Fransua, mano sūnau, tai tu!.. 

— Aš? — nevilties pagautas, sušuko Fransua. 

— Tu! Taip, tu išgelbėsi savo karalių ir savo tėvą, o 
kartu ir savo tėvynę!.. Čia yra susirinkę du tūkstančiai 
kavaleristų! Pasirūpink ginklais ir išjok po ketvirčio va- 
landos! Jok ir niekur nesustok ligi pat Teruano, kur jums 
reikės nugalėti arba mirti!.. Anri, tu liksi pilyje ir pa- 
ruoši ją gynybai! 

Anri net lūpas iki kraujo sukando, vos nesurikęs iš 
džiaugsmo. 

„Žana bus mano!“ — džiūgavo jis. 

Fransua išblyško, žengė į priekį, jam užėmė kvapą: 

— Kaip! — sušuko jis.— Tėve! Aš!.. Ašl.. 

Paklaikusiomis akimis, suspausta širdimi jis išvydo 
žiaurų vaizdą: paliktą... Žaną... žmoną... 

— Aš? — pakartojo jis.— Tai klaiku!.. Neįmanoma!.. 

Konetablis suraukė antakius ir kimiu balsu įsakė: 

— Ant žirgo, Fransua de Monmorensi! Ant žirgo!.. 

— Tėve, paklausykite manęs!.. Duokite man dvi va- 
landas! Valandą! Aš prašau jūsų bent vienos valandos! — 
sušuko Fransua. 

Konetablis Anas de Monmorensi atsistojo. 

— Jūs nepaklūstate karaliaus ir savo vado įsakymui! 

— Tik valandą, tėve! Ir aš eisiu pasitikti mirties!.. 

— Po perkūnais! Dar žodis, Fransua de Monmoren- 
si!.. Tik vienas žodis... ir vardan garbės tos pavardės, ku- 
rią jūs turite, aš jus areštuosiu savo paties rankomis. 

Įžeidimas buvo baisus, Fransua atsipeikėjo. Viskas 
išgaravo jam iš galvos: meilė, moteris, svajonės apie lai- 
mę. Ir jo Žodžiai nustelbė senojo vado žodžius: 

— Tegul trenkia perkūnas tą, kuris kada nors pasakė 
ar pasakys, kad Monmorensi traukiasi! Gindamas mūsų 
gerą vardą, tėve, paklusiu ir vyksiu! Bet jei sugrįšiu gy- 
vas, ponas konetabli, mudu dar atsiskaitysime. Sudie!.. 

Ir jis tvirtu žingsniu prasibrovė pro gretas vadų, iš- 
gąsdintų šitokio negirdėto akibrokšto, šitokio elgesio su 
visagaliu armijų vadu ir tėvu! 

Visi, atsigręžę į konetablį, laukė įsakymo suimti. 

Bet vado lūpose pasirodė šypsena ir tie, kurie buvo 
arti jo, išgirdo jį kuždant: 

— Tai Monmorensi! 

Po dešimties minučių Fransua jau buvo pagrindiniame 
kieme šarvuotas, apsirengęs, pasiruošęs joti. Jis atsisuko 
Į pazą: 

— Mano brolį, Anri! — įsakė įis.— Pakvieskite mano. 
brolį. 

— Aš čia, Fransua!.. 

Fakelų šviesoję pasirodė Anri de Monmorensi. 

Fransua paėmė jį už rankos nepastebėdamas, kad ši 
ranka tiesiog dega iš karščio. 

— Anri,— paklausė jis,— ar tu tikrai man brolis? 

— Kodėl dar abejoji? 

— Atleisk man! Aš taip kenčiu! Suprask. Turiu išvyk- 
ti. Aš išvykstu, Anri, išvykstu, kad galbūt daugiau nebe- 
sugrįžčiau... ir palieku čia didžiulį sielvartą... Klausykis 

visa širdim, nes nuo tavo atsakymo priklausys mano pa- 
skutinis sprendimas. Tu pažįsti Žaną... senjoro de Pjeno 
dukrą... 

— Pažįstu, — išlemeno Anri. 

— Atsitiko nelaimė... Aš išvykstu... O Žana ir aš, mu- 
dų mylime vienas kitą!.. 

Anri vos neriktelėjo iš įniršio. 

— Patylėk,— tęsė Fransua.— Išklausyk iki galo. Jau 
šeši mėnesiai, kaip mes mylime vienas kitą, ir trys mėne- 
siai priklausome vienas kitam; prieš porą valandų ji ta- 
po Monmorensi... kaip ir aš! 

Anri tyliai suvaitojo. 

— Nenustebk,— karštai tęsė Fransua.— Neaikčiok! Ji 
pati rytoj tau pasakys, kad Maržensi kapelionas mus šią- 
nakt sutuokė. Bet tai dar ne viskas! Šiuo metu Žana ap- 
rauda mirusįjį: mirė ponas de Pjenas! Mirė ką tik toje 
pačioje bažnyčioje, paskutinį kartą į mane pažiūrėjęs ir 
tuo žvilgsniu liepęs rūpintis jo dukters laime! Bet tai dar 
ne viskas! Maržensi grąžinamas konetabliui! O! Anri, An- 
ri! Tai baisu! Aš palieku Žaną pasaulyje vieną, be užtari- 
mo, be paramos... ar girdi mane? Ar supranti? 

— Girdžiu... suprantu! 

— O dabar, broli, gerai manęs klausyk. Ar sutinki sau- 
goti tai ką noriu tau patikėti? Ar prisieki globoti mote- 
rį, kurią aš myliu ir kuri turi mano pavardę?.. 

Anri net suvirpėjo, bet atsakė: 

— Prisiekiu tau! 

— Jeigu karas manęs pasigailės, aš rasiu žmoną savo 
tėvo namuose, niekieno neskriaudžiamą. Nes tu ten būsi, 
kad ją globotum, kad gintum. Ar prisieki man? 

— Prisiekiu! 

— Jei žūsiu, tu atskleisi šią paslaptį konetabliui ir 
perduosi jam savo mirusio brolio troškimą: kad mano 
turto dalis visiems laikams apsaugotų nuo skurdo mano 
našlę ir leistų jai pasiturinčiai gyventi. Prisieki man tai? 

— Prisiekiu! — atsakė Anri trečią kartą. 

Fransua apkabino jį tardamas: 

— Tu prisiekei... prisimink!.. 

Įšokęs balnan, jis nujojo ir atsistojo priešais du tūks- 
tančius raitelių, susirinkusių aikštelėje. 

Senasis Monmorensi savo pilyje tikriausiai girdėjo, 
kaip netrukus iškėlęs ranką jis garsiai ir beviltiškai su- 
šuko: 

— Pirmyn! ŽZūti ar būtil 


IV 
BROLIO PRIESAIKA 


Senjoras de Pjenas perrengtas šventiniais drabužiais, 
sukryžiuotomis ant nuogo kardo rankomis, tarsi antka- 
pio statula, pagal paprotį buvo paguldytas iškilmių salės 
viduryje, ant mažos žygio lovelės. 

Žana, išbalusi po šios nakties, praleistos budint prie 
tėvo, nuėjo prie lango ir jį pravėrė. 

Tuo metu tolumoj pasigirdo žirgo kanopų tapsėjimas. 

— Na, pagaliau! — šūktelėjo jaunoji moteris. 

Jos akys įsmigo į duris, kuriose turėjo pasirodyti jos 
brangus Fransua. 

Durys atsidarė. Žana, pasiruošusi pulti pasitikti, sto- 
vėjo apstulbusi, ją nupurtė ledinis drebulys: tarpduryje 
stovėjo Fransua brolis. Anri de Monmorensi žengė tre- 
jetą žingsnių, sustojo priešais ją, nenusiėmė kepurės, ne- 
nusilenkė. | 

— Ponia,— pasakė jis,— aš atnešiau jums naujieną, 
kurią prisiekiau perduoti šįryt; kitaip tokiu metu jūs ma- 
nęs čia nematytumėte vietoje to, kurio jūs laukėte... Fran- 
sua šiąnakt išvyko... 

Ji tyliai sudejavo. 

— Išvyko? — nedrąsiai paklausė.— Išvyko... bet tik- 
riausiai greitai sugrįš... galbūt net šiandien? 

— Fransua nesugrįš! 

Žana prispaudė rankas prie virpančios krūtinės. 

— Karas įsiliepsnoja. Iš Fransua buvo pareikalauta 
ir jam buvo suteikta garbė joti į Teruaną sustabdyti Ka- 
rolio Penktojo armijos antpuolio... Sustabdyti imperatorių 
su saujele kavaleristų — tai ieškoti mirties!.. Ponia, aš 
privalau jums atskleisti savo sumanymą... mano brolio 

sumanymą: patekęs į painią situaciją ir turėdamas pasi- 
rinkti arba vedybas ir šitaip užsitraukti konetablio ne- 
malonę, arba jų atsisakyti, iš visų savižudybių Fransua 
pasirinko pačią garbingiausią. 

Ji kraupiai suriko, parpuolė ant kelių. Ir nebepakel- 
dama širdį veriančio skausmo, lyg perkūnas iš giedro 
dangaus ją užgriuvusios nelaimės, ji ištarė tik vieną, vie- 
nintelį Žodį, į kurį buvo sudėta visa jos neviltis. 

— Mano kūdikis!.. Vargšas mano kūdikisl.. 

Ilgai ji šitaip klūpojo, netekusi jėgų, raudodama, už- 
miršusi Anri, užmiršusi savo mirusį tėvą, ir ypač save. 

— Na, ką gi,— pasakė ji. — Žmona turi eiti ten, kur 
jos vyras. Šį vakarą aš išvykstu į Teruanąl!.. 

— Išvykstate! Jūs! — subarė ją Fransua brolis.— Ne- 
jaugi? Nė nesvajokite apie tai! Keliauti užgrobta šalim, 
pro priešų kariuomenę!.. Niekur jūs nevažiuosite! 

— Kas man uždraus? 

— Ašl 

Ir ūmai jį pagavo aistra, užvaldė ir varė iš proto. Jis 
sugriebė jauną moterį, apkabino, stipriai suspaudė ir 
aistringu balsu prašneko: 

— Žana! Žana! Jis juk išvyko! Palieka jus! Jis per 
bailus, kad įrodytų savo meilę, jis juk jūsų nemyli! O aš, 
aš, Žana, jus dievinu iki pamišimo ir nebijodamas nei 
dangaus, nei pragaro, galėčiau savo rankomis nudurti 
net tėvą, jei jis prieštarautų mano meilei! Žana! Ak, Za- 
na! Tegul Fransua miršta kaip silpnavalis, nes nemokė- 
jo jūsų išsaugoti! Aš trokštu jūsų! Aš ginsiu savo teises 
prieš visą pasaulį! O Zana, tik vieną žodį vilties. Arba 
geriau ne, nesakykite nieko... Jūsų malonus žvilgsnis man 
pasakys, ar galiu tikėtis... 

Žana beveik negirdėjo. Ji sutelkė visą savo valią, vi- 
sas jėgas, kad išsilaisvintų iš to aistringo glėbio. Paga- 
liau jai pavyko ištrūkti iš jo rankų. 

Žana visa įsitempusi, išdidi, lėtai pažvelgė į Anri. 
Žengė prie jo. Ištiesė ranką. Pirštu palietė Anri kaktą ir 
paliepė: 

— Nusiimkit kepurę, pone. Jei ne prieš moterį, tai 
bent prieš mirtį! 

Anri suvirpėjo. Blausus jo žvilgsnis akimirką sustojo 
ties mirusiu, kurį jis, regis, tik dabar pamatė. Palengva 
pakėlė ranką prie kaktos, lyg būtų nugalėtas, lyg norė- 
damas nusiimti kepurę. Bet nebaigė šito mosto. Jo ranka 
nukaro. Jo akys pasruvo krauju. Lyg karšta banga jo 
protą užliejo visas jo giminės pasipūtimas ir žvėrišku- 
mas: 

— Velniai griebtų! Jūs žinote, ponia, kad aš čia esu 
savo namuose, ir, kad, be savo tėvo, vienintelis turiu tei- 
sę būti su kepure! 

— Savo namuose! — nesupratusi sušuko jaunoji po- 
nia. 

— Savo namuose! Taip, savo namuose! Parlamento 
nuosprendis, apie kurį jums pranešu, grąžina Maržensi 
mūsų dvarui, ir aš nepakęsiu, kad vasalė... 

Jis nebaigė. Žana greitai nubėgo prie dėžutės, kurioje 
jos velionis tėvas slėpdavo dokumentus, atidarė, išlankstė 
pirmą pasitaikiusį pergamentą, perskaitė, numetė jį ir 
perrėkdama de Monmorensi garsiai pašaukė tarnus: 

— Gijomai! Žakai! Tusenai! Pjerail Ateikit visi! 

— Ponia! — buvo bepertraukiąs ją Anri. 

Įėjo gedulingai apsirengę tarnai, o įkandin jų keletas 
Maržensi valstiečių. 
si Žana.— Visi, visi! Ir klausykitės naujienos: aš jau ne- 
be savo namuose!.. 

Žana pagriebė sustingusią lavono ranką ir ją papur- 
tė. 

— Ar ne tiesa, tėveli, kad mes čia nebe savo namuo- 
se? Argi mūsų neišvaro? Tu juk nebenori, tėve, daugiau 
nė minutės likti prakeiktos giminės namuose?.. Eime ir 
jūs! Ar negirdėjote, kad jau nebe Pjenų šeimininko na- 
mai čia! 

Degančiais skruostais, skaisčiai išmuštais raudonio, 
liepsnojančiomis akimis jaunoji moteris bėgiojo nuo vie- 
no tarno prie kito, stumdė juos, rikiavo aplink žygio 10- 
velę, o kai visi pasiruošė, ji davė ženklą. 

Aštuoni vyrai pakėlė lovą, užsidėjo ją ant pečių, tuo 
tarpu kiti sustojo į procesiją, lydimą priekyje einančios 
Žanos prakeiksmų!.. 

Anri lyg kokiam košmare žiūrėjo į nešamą pro duris 
numirėlį, paskui į tolstančią Žaną ir jau iš toli, iš kaimo, 
jam girdėjosi tik prakeiksmų šnabždesys... 

Tada jis smarkiai treptelėjo koja, išėjo iš namo, už- 
šoko ant savo žirgo ir nujojo. 

Žana, atėjusi pas savo senąją auklę, kur buvo liepusi 
nešti tėvo kūną, krito iš nuovargio paslika. Beveik iš 
karto jai pakilo didelis karštis, ji neteko sąmonės ir tik 
iš kliedesio galėjai suprasti, kad dar gyva. 


Kankinamas gėdos, beprotiško įniršio ir užsiliepsno- 
jusios aistros, Anri praleido klaikią naktį. Rytojaus dieną 
jis sugrįžo į Maržensi pasiruošęs viskam — gal net 
žmogžudystei. Bet jį ten pritrenkė žinia: Zana merdi! 

Nuo tada jis ėmė kasdien slankioti aplink tą kaimo 
trobą... 

Tai tęsėsi daugybę mėnesių. Prabėgo beveik metai... 
siaubingi metai, per kuriuos jo aistra tik sustiprėjo, be to 
jis dar sužinojo, kad Teruana neišsilaikė, kad ji sugriauta 
iki pamatų, kad įgula išžudyta, o Fransua dingo!.. 

Galbūt Žuvo? 

Jis to laukė! Taip, šio brolio sieloje užgimė, augo ir 
brendo bjauri mintis... 

Ir dar labiau jis tuo patikėjo, kai vieną dieną keletas 
išsekusių, sublogusių, apdriskusių kareivių, jodami per 
Maržensi, sustojo pilyje. 

Jie papasakojo apie Teruanos paėmimą, sudegintą, su- 
griautą miestą, apie visuotiną įgulos išžudymą... 

O vadas Monmorensi dingęs! 

Trumpam jį kažkas buvo matęs už barikados, kurią 
atakavo daugiau nei trys tūkstančiai užpuolikų... 

Nuo tada Anri nurimo ir ėmė slankioti aplink namą, 
kantriai laukdamas, kada Žana pagaliau pasveiks. 

Vieną dieną — praslinkus vienuolikai mėnesių po bro- 
lio išvykimo! — jis pagaliau pamatė Žaną skurdžiame se- 
nosios auklės vaismedžių sode. Iš smarkiai besidaužančios 
širdies jis suprato, kad joje vis dar tebeliepsnoja meilė. 

Zana buvo apsirengusi gedulingai. Glėbyje ji laikė vai- 
kelį, kurį karštai spaudė prie krūtinės. 

Anri pasuko atgal ir ėmė regzti planą. 

Pagaliau Žana pasveiko! Jis galės vefkti! O planas 
buvo paprastas: pagrobti jaunąją moterį ir jėga atgaben- 
ti į dvarą. 

Eidamas į pagrindinį kiemą, jis pamatė raitelį, visą 
dulkiną, ką tik nulipusį nuo arklio. 

Anri išbalo... 

Bet jam pasirodė, kad šio vyro veidas buvo linksmas, 
mat tikėjosi atnešęs laimingą žinią... 

Vos pastebėjęs Anri, raitelis pasuko prie jo ir nusilen- 
kęs ramiai pasakė: 

— Monsinjoras Franšua de Monmorensi išvaduotas 
iš nelaisvės, poryt bus savo tėvo dvare. Jis man suteikė 
garbę anksčiau įspėti jo mylimą brolį apie savo atvy- 
kimą... 

Anri išblyško; lyg žaibui blykstelėjus, jis tarsi išvydo 
savo brolį, kuris atvyksta jo teisti, kerta mirtiną smūgį. 

Ir jis, Anri, sudrimba pritrenktas, nudobtas lyg jautis 
skerdykloje... 


|/ 
LOIZA 


Keturis mėnesius Žana vadavosi mirtimi. Vargingame 
valstiečių kambaryje, kur buvo ją paguldę, dienomis ir 
naktimis ji grūmėsi su smegenų karštlige, nuo kurios tu- 
rėjo arba numirti, arba likti silpnaprote. 

Baigiantis ketvirtam mėnesiui, pavojus praėjo ir karš- 
tis galutinai atslūgo. Bet kam gi likusi viena ji kuždė- 
davo begalinio švelnumo žodžius?.. Tai žinojo tik ji vie- 
na! 

Taip praslinko dar du mėnesiai. 

Vieną rudens rytą, kai pro atdarą langą švietė spalio 
saulė, šilta lyg vasaros atsisveikinimas, Žana pasijuto 
stipresnė ir jau norėjo keltis. 

Bet žengusi vos porą žingsnių, ji griebėsi už paširdžių 
ir sielvartingai suriko: nudiegė pirmieji gimdymo skaus- 
mai. 

Auklė ją paguldė. Kai atsipeikėjo, kai galėjo pakelti 
apsunkusius vokus, kai galėjo Žiūrėti, ji suvirpėjo iš 
džiaugsmo ir meilės: čia, priešais ją, ant tos pačios pagal- 
vės, ilsėjosi du mažyčiai, tvirtai suspausti kumštukai, už- 
merktos akutės, mažas, baltas, lyg iš pieno plaukęs vai- 
kelis, rausvas lyg rožės žiedlapis, nuo silpno knarkimo 
pravertos lūpos; tai buvo taip jos lauktas, dievintas kū- 
dikis!.. 

— Mergaitė! — sukuždėjo senoji auklė. 

— Loiza! — lengvai atsiduso Žana. 

Vos sujudėjusi, ji atsigręžė į mergytę, nė nedrįsdama 
jos paliesti. 

— Vargšele... mano vargše, nekalta mažyte... vadinasi, 
tai tiesa!.. Tu neturėsi tėvo!.. 

Loiza augo vis didyn ir gražyn. Kai tik pradėjo formuo- 
tis jos veido bruožai, tapo aišku, kad mergytė bus grožio 
ir harmonijos stebuklas. 

Kiekvienas motinos žvilgsnis reiškė susižavėjimą, 
kiekvienas jos Žodis — dievinimą. Ji savo vaiką ne mylė- 
jo, bet dievino. Tik vakare, kai kūdikis užmigdavo prie 
jos širdies, Žanai pavykdavo atsitraukti nuo dukrelės jei 
ne siela, tai nors mintimis... ir ji imdavo galvoti apie sa- 
vo mylimąjį... apie vyrą... tėvą! 

Fransua!.. Brangų, mylimą... vyrą, kuriam ji buvo at- 
sidavusi visa siela!.. 

Argi tiesa, kad jis gėdingai pabėgo nuo jos kariau- 
ti!.. Argi tiesa, kad jis ją paliko ketindamas daugiau ne- 
besugrįžti? 

Galbūt jis nebegyvas... Jokios žinios!.. Ničnieko!.. 

Ir miegantis kūdikis kartais staiga nubusdavo, pajutęs 
šiltas ašaras, krintančias jam ant veidelio... 

Praslinko žiema. Žana retai kada išeidavo pasivaikš- 
čioti ir niekada nesitraukdavo iš sodo. Ji dar truputį bai- 
minosi prisimindama paskutinį susitikimą su Anri de 
Monmorensi ir sudrebėdavo vien pagalvojusi apie jo pa- 
sirodymą... 

Paskui vėl išaušo pavasaris, tais metais labai anks- 
tyvas, 12 

Kovo mėnesį Loizai ėjo septintas mėnuo — išsprogo 
pirmieji pumpurai ir visa pasaulyje vėl nušvito, išskyrus 
vargšės paliktos Žanos širdį. 

Vieną dieną, baigiantis kovo mėnesiui, auklė su savo 
vyru išvyko į mišką kirsti malkų. 

Žana savo kambaryje neapsakomai švelniai žvelgė į 
lovoje užmigusią Loizą. 

Praviras kambario langas buvo į sodo pusę. 

Staiga pirmame kambaryje iš gatvės pusės pasigirdo 
žingsnių garsas ir kažkieno balsas, prašantis išmaldos. 
Žana įėjo tenai ir, pamačiusi aukų rinkėją vienuolį, tie- 
siantį savo krepšį, atpjovė gabalą duonos ir padavė jam 
sakydama: 

— Eikite ramybėje, gerasis broli! 

Aukų rinkėjas sniaukrodamas padėkojo, gausiai palai- 
mino Žaną ir pagaliau pasitraukė. 

Tada Žana sugrįžo į savo kambarį. Pirmiausia ji 
žvilgtelėjo į lovą, kur miegojo Loiza. 

Ir išsigandusi motina nežmoniškai suriko lyg vilkė, 
iš kurios pavogė vilkiukus. 

Loiza buvo dingusi! 

Žana ieškojo kūdikio lyg savo gyvybės. Keturias va- 
landas ji paklaikusi, sutaršytais plaukais, klykdama, bai- 
si pasižiūrėti, naršė gyvatvores, brūzgynus, susidraskė, 
susikruvino. 

Staiga jai šovė mintis, kad vaikas galbūt namuose... 
ji pašoko, parlėkė dusdama... 

Čia, vidury didžiulio kambario, stovėjo išblyškęs, ne- 
laimingas vyras... Anri de Monmorensi! 

— Tai jūs! Jūs pasirodote tik nelaimingiausiomis ma- 
no gyvenimo valandomis! 

Vienu šuoliu jis atsidūrė prie jos, sugriebė už riešų 
ir tyliai, paskubomis prašneko: 

— Jūs ieškote savo dukters? Sakykit!.. Taip! Jūs ieš- 
kote jos? Tai žinokit: jūsų duktė pas mane! Tai aš ją 
paėmiau! Ji mano rankose! Vargas jai, jei manęs ne- 
klausysite! 

— Tu! — šaukė ji.— Tai tu, nelemtas išdavike! 

— Nutilk,— pasakė jis ir sugniaužė jos riešus.— Klau- 
sykis, atidžiai klausykis, jei nori vėl ją pamatyti!.. 

Motina girdėjo tik žodžius: vėl ją pamatyti!.. Jos įnir- 
šis praėjo. Ji ėmė maldauti: 

— Vėl ją pamatyti!.. O! Ką jūs pasakėte! Vėl ją pa- 
matyti!.. Pakartokite! Ak, pakartokite, maldauju! Aš ap- 
kabinsiu jūsų kelius, bučiuosiu jums kojas! Kur mano 
duktė? Grąžinkit man vaiką!.. 

— Na, tai klausyk!.. Tavo duktė šią akimirką yra man 
paklusnaus žmogaus rankose. Žmogaus? Tigro? Tigro, ir 
jei panorėsiu, vergo! Mudu esam sutarę: na, klausyk, ne- 
judėk!.. Stai ką esam sutarę: aš prieinu prie šito lango, 
kilsteliu savo skrybėlę ir tas žmogus durklu perduria 
vaikui gerklę... 

Ji puolė ant kelių, daužė kakta suplūktą žemę norėda- 
ma, bet nepajėgdama šaukti pasigailėjimo. 

— Kelkis! — įsiuto jis. 

Ji tuoj pakluso, bet maldaudama vis dar tiesė ran- 
kas. 

— Nusprendei paklusti? — tęsė pabaisa. 

Ji linktelėjo galva, lyg pamišusi, dusdama, paklaiku- 
si, bet kartu ir didinga. 

— Tai štai netrukus Fransua... mano brolis... atvyks- 
ta!.. Girdi? Čia, prie tavęs, aš su juo kalbėsiuos... Jei ne- 
išduosi, kad aš meluoju, jei patylėsi... dar šį vakarą at- 
gausi dukterį... Bet jei prasitarsi nors vienu žodžiu, aš 
pakelsiu skrybėlę... ir tavo duktė miršta!.. Ziūrėk, žiūrėk, 
štai ir Fransua... 

Monmorensi dvaro keliu lyg vėjo šuoro sukeltas slin- 
ko dulkių debesis... ir iš šio debesies pasigirdo aistrin- 
gas balsas: 

— Zana, Žana... Tai aš. Aš parvykau! 

— Fransua! Fransua! — suriko nebesusivaldžiusi Ža- 
na.— Gelbėk! 

Ramiai lyg žvėris Anri žengė prie lango ir iškošė: 

— Žinok, tu būsi nužudžiusi savo dukrą! 

— Pasigailėk! Pasigailėk! Aš tyliu! Aš klausau ta- 
vęs! 

' Tą akimirką Fransua de Monmorensi smarkiai pastū- 
mė duris ir uždusęs iš jaudulio, apsvaigęs iš džiaugsmo 

ir meilės, svirduliuodamas sustojo, ištiesė rankas ir su- 
kuždėjo: 

— Žana!.. Mano mylimoji! 

Bet jo rankos lėtai nusviro. 

Ką tik išbalęs iš laimės, Fransua dabar išblyško iš 
išgąsčio. 

Kaip! Juk jis parvyko! Jis vėl pas savo mylimą, bran- 
gią žmoną! Bet ji stovi, lyg siaubo statula... galbūt grau- 
žiama sąžinės!.. Fransua paskubom žengė tris žingsnius. 

— Žana! — pakartojo jis. 

Jaunoji motina giliai atsiduso. Ji taip norėjo pulti į 
mylimo vyro glėbį. Bet paklaikęs jos žvilgsnis sustojo 
ties Anri. Jis laikė suspaudęs skrybėlę, o jo ranka kilo!.. 

— Ne! Ne! — sumikčiojo motina. 

— Žana! — vėl klaikiai sušuko Fransua. 

Ir jo žvilgsnis taip pat nukrypo į Anri. 

Broli!.. 

Jiedu brolis ir žmona, tylėjo it žemė. Tada Fransua 
pamažu sunėrė rankas ant krūtinės. Ir rimtai, iškilmin- 
gai lyg koks teisėjas, liūdnai lyg nuteistasis, prašneko: 

— Amžinai atiduota moteriai mano širdis visus me- 
tus plakė tik dėl jos, Žmonos, nešiojančios mano pavar- 
dę. Aš atskubu meilės kupina širdimi, apsvaigęs iš lai- 
mės... žmona suka veidą šalin... ir brolis nedrįsta į 
mane pažiūrėti!.. 

Sunku suvokti, ką Žana kentėjo šią akimirką. Siaubin- 
ga kančia peržengė žmogiškų galių ribas. Ji mylėjo! Ji 
dievino! Bet kai jos širdis veržėsi prie savo vyro, prie 
mylimojo, akys, žvelgusios į pragarišką kančios kaltinin- 
ką, sustingo ties ranka, vienu ženklu galinčia pražudyti 
jos dukterį! 

Duktė! Jos Loiza! Tas nelaimingas nekaltas angelė- 
lis! Tas spindintis žavumo ir grožio stebuklas! Ak! Nu- 
durta! 

Zana grąžė rankas. Lūpų kampučiuose ištryško krau- 
jas: vargšelė kandžiojo jas, kad nesušuktų apie savo mei- 
lę. 

Fransua baigus kalbėti, Anri pasisuko į jį. 

Nepasitraukdamas nuo atviro lango, su grėsmingai 

ištiesta pražūtingam ženklui ranka, ramus tokią baisią 
akimirką, jis piktai prašneko: 

— Broli, tiesa liūdna. Bet tu ją sužinosi visą. 

— Kalbėk! — suriko Fransua. 

— Ši moteris...— pradėjo Anri. 

— Ši moteris... mano žmona... 

— Nagi, aš, tavo brolis, ją išveju! 

L Fransua susvirduliavo. Žana aiktelėjo lyg ne žmogaus 
alsu. 

— Broli, ši moteris, nešiojanti tavo pavardę, yra nie- 
kinga. Ji tave išdavė. Štai todėl aš, tavo brolis, ją išve- 
ju tavo vardu kaip išvejama pasileidėlė. 

Kaltinimas buvo didžiulis: svetimaujanti žmona bū- 
davo viešai išplakama ir be jokių pasiteisinimų pakaria- 
ma. 

Baisi buvo akimirka, nuskambėjus šiam kaltinimui. 

Anri, viskam pasiruošęs, kairę ranką laikė ant savo 
durklo, dešine ranka spaudė skrybėlę... tą lemtingąjį 
ženklą!.. Jis nepaleido iš akių Žanos ir Fransua: nors 1š 
pažiūros buvo ramus, bet galvoje rezgė dvigubos žmog- 
žudystės planą, jei atsiskleistų tiesa. 

Žana, pritrenkta bjauraus kaltinimo, visa įsitempė. 
Akimirką mylimoji joje nurungė motiną; sukrėtimas tar- 
si jelektrino, kaip kad elektros srovės smūgis jelektrina 
lavoną. Visu kūnu ji nervingai metėsi į priekį, bet tuo 
pat metu ėmė kilti Anri ranka... Nelaimingoji pastebėjo 
tą judesį, žengė į priekį, atgal, kažką sumurmėjo... ir nu- 
leido galvą. 

O Fransua susverdėjo. Kai susitvardė, kai jau buvo 
tikras, jog negriebs savo tvirtomis rankomis ištvirkėlės 
ir jos nepasmaugs, priėjo prie Žanos ir sustojo prieš ją 
tiesus, išdidus. Pabalę jo lūpos kažką sušnibždėjo ir, 
tatai turėjo reikšti: | 

— Ar tai tiesa? 

Žana, įsmeigusi akis į Anri, tylėjo, nes galvojo, kad 
ją nužudys. 

— Ar tiesa? 

Kančia pranoko jos jėgas. Žana susmuko. Ne parklu- 
po, bet krito ant Žemės, paskui leisgyvė, sunkiai remda- 

masi ranka, atsikėlė ir, mėšlungiškai pasukusi galvą į 
Anri, su baisia neviltimi akyse sekė jo žiaurų mostą. 

Ir tik tada ji sušnibždėjo ar bent jau manė šnibždan- 
ti, nes jos žodžių niekas neišgirdo: 

— O! Verčiau pribaik mane! Tu juk puikiai matai, 
jog mirštu, kad mūsų duktė gyventų!.. 

Ji tarsi suakmenėjo ir tik iš smarkaus tvinksėjimo 
smilkiniuose galėjai matyti, kad ji dar gyva. 

Akimirką Fransua žiūrėjo į ją, kaip kadaise pirmasis 
Biblijos Žmogus tikriausiai žiūrėjo į prarastą rojų, pas- 
kųi pasisuko į duris ir nė neriktelėjęs, nesudejavęs, tik 
šiek tiek susigūžęs, lėtai išėjo. 

Anri nusekė paskui jį, bet iš tolo. 

Zana jam nerūpėjo. 

Jam buvo nesvarbu, ar ji dar gyva, ar mirusi. 

Jei gyva, vadinasi, bus dabar jo! Jei mirusi, na, tada 
pagaliau jo nebekankins tas baisus pavydas. 

Šią svarbią ir kraupią valandą Anri pajuto, kaip ne- 
apkenčia savo brolio. Ir nors regėjo jį sutriuškintą... bet 
nesijautė patenkintas. 

Jis troško dar kažko!.. Ko? Kad Fransua kentėtų taip 
pat, kaip jis kentėjo!.. 

Todėl su medžiotojo atkaklumu nusekė paskui jį. 

Fransua nenustebo matydamas brolį. Todėl paprastai, 
tarsi norėdamas tęsti jau seniai pradėtą pokalbį, jis pa- 
prašė: 

— Papasakok man, kaip tai įvyko. 

— O kam, broli? Kam tau kankintis iš skausmo, ku- 
rio niekas negalės numalšinti... niekas! 

— Tu klysti, Anri! Yra kas mane išgydo,— iškošė 
Fransua.— Žmogaus mirtis!.. 

Anri suvirpėjo. Truputį pabalo. Bet tuojaii jo akys 
keistai sužibo. 

— Tu to nori? 

— Taip, noriu! — pasakė Fransua.— Tu man buvai 
prisiekęs ją saugoti... O! Patylėk!.. Aš nepriekaištauju, 
nekaltinu tavęs! Bet tu man turi tiksliai papasakoti ir 
ištarti nusikaltėlio vardą! Tu privalai, Anri! 

— Gerai. Vos tik jūs, monsinjore, išvykote, panelė de 
Pjen tuoj vienam įrodė, kaip mažai jūs jai rūpite!.. 

— Vienam!.. Kam?.. Koks to vyro vardas?.. 

— Kantrybės, monsinjore!.. Galbūt, dar prieš jums iš- 
vykstant, jis dalijosi su jumis meilės minutėmis. Galbūt, 
jai iš jūsų tereikėjo vien pavardės, turto ir padėties, kuri 
jums pridera kaip vyriausiajam sūnui! Taip, monsinjore, 
tikriausiai taip. Bet dabar, monsinjore, dabar jau metas 
pasakyti jums visą tiesą, todėl spėlionėmis nebesitenkin- 
siu: aš ją sakau... Dar prieš jus, tik teisingai supraskit 
mane, monsinjore, Žana de Pjen priklausė tam vyrui... 
jūs buvote tik antras! 

Fransua vos užgniaužė krūtinėje šauksmą. 

— Tesk... 

— Klausau,— tęsė Anri— Jums išvykus, ryšiai tarp 
to vyro ir Žanos de Pjen tęsėsi. Bet dabar jau atvirai. 
Žana turėjo pavardę, titulą. Išvykus vyrui, meilužis buvo 
toks laimingas, kad nė apsakyti nemoku... Tai buvo ma- 
lonumų naktys... Tas vyras akylai jus sekė, monsinjore! 
Ir tą dieną, kai sužinojo, jog jūs parvykstat, jis padarė 
tai, ką būtumėte padaręs ir jūs! Jo aistra buvo patenkin- 
ta, daugiau jis nebenorėjo laikyti suteptos jūsų šeimos 
narės: jis atleido ištvirkėlę, jis išvarė paleistuvę! 

Fransua svaigo galva: praraja buvo didžiulė, daug 
gilesnė, negu jis buvo manęs. Jo žvilgsnis tarsi pami- 
šėlio sustingo ties Anri... O Anri, perkreiptom lūpom, 
neapykantos surauktu veidu, tulžingai užbaigė: 

— Ar jums svarbu to vyro vardas, monsinjore, mano 
broli? Tai žinokite jį! Žanos de Pjen meilužis vardu Anri 
de Monmorensi... 


VI 
PARDEJANAS 


Ne komediją suvaidino Anri grasindamas Žanai, jog 
įsakys nužudyti mažąją Loizą: iš tikrųjų, kūdikis buvo 
vieno žmogaus rankose; ir tikrai šis žmogus laukė ženklo, 
jis išties buvo sutikęs durklu persmeigti vargšelei gerklę, 
jei tik Anri, jo ponas, jam įsakys. 

Jis vadinosi Pardejanas arba tiksliau — ševaljė de 
Pardejanas. Kilęs iš senos d'Armanjakų giminės, kuri 
XIII amžiuje įsigijo Gondreno senjoriją netoli Kondomo. 
Si giminė suskilo į dvi šakas. Vyresnioji šaka istorijai 
davė keletą garsių vardų: viena iš jos palikuonių buvo 
garsioji Montespan; Anteno hercogas, savo vardu pava- 
dinęs vieną Paryžiaus kvartalą, irgi priklausė šiai šakai, 
kurios kita dalis buvo susijusi su Komenžų šeima. 

Antroji atšaka liko negarsi ir neturtinga. Dėl neturto, 
ką jau padarysi, bet užtat manome, kad skaitytojui ši ša- 
ka pasirodys ne tokia jau negarsi, kai papasakosime keis- 
tą, neįtikėtiną ir įstabų gyvenimą neeilinio herojaus, ku- 
ris netrukus šiame romane pasirodys. 

Ševaljė de Pardejanas buvo maždaug penkiasdešim- 
ties metų, karuose pasenęs vyras, vienas iš tų mėgstančių 
nuotykius klajūnų, kuriuos pažįsta visi Prancūzijos keliai 
ir kaimyninės šalys: be to, jis visuomet buvo brangiau 
mokančio samdinys ir neregėtas brangininkas... 

Didžiulio kryžiaus žygio į Armanjako kraštą metu 
Lekturo apylinkėse nuskurdusį, neturtingą, be skatiko ki- 
šenėj jį priglaudė konetablis de Monmorensi, pamėgo, 
pripažino nenugalimu kautynėse kardais ir atidavė savo 
sūnui Anri. 

Kai konetablis išvyko kariauti į Artua, o Fransua de 
Monmorensi patraukė prie Teruanos, ševaljė de Parde- 
janas liko pilyje su Anri. Per šiuos metus Anri, numatęs, 
kad vieną dieną jam prireiks aklai ištikimo žmogaus, pri- 
prato prie Pardejano, stengėsi jį palenkti dovanomis, prie- 
lankumu, pataikavimais, nes visa tai galėjo papirkti se- 
ną kareivį: Pardejanas tapo jo daiktu, Pardejanas būtų 
pasikoręs dėl savo pono, Pardejanas tik ir laukė progos 
už jį numirti! 

Vieną dieną senasis ševaljė sužinojo pasklidusią po 
visą pilį naujieną: sugrįžta monsinjoras Fransua de Mon- 
morensi!.. 

Trečios dienos rytą, paniuręs, išbalęs, susijaudinęs 
Anri nuvedė jį į Maržensi, parodė senosios auklės namą 
ir įsakė pagrobti Loizą; po valandos Pardejanas sugrįžo 
tenai, kur jo laukė ponas: rankose jis laikė mažą nelai- 
mingą kūdikį. 

Tada nepatenkintas Pardejanas išklausė Anri pamo- 
kymų. O šis tuo metu padavė jam puikų deimantu papuoš- 
tą žiedą — atpildą už sutartą baisią žmogžudystę! 

Anri įsibrovė į namą ir laukė sugrįžtančios Žanos. Jau 
žinome, kokia veidmainiška ir dramatiška scena ten įvy- 
ko... 

Pardejanas pamatė atvykstantį Fransua... jis stovėjo 
įbedęs akis į langą, tik kiek išbalęs, su užmigusia mer- 
gyte ant rankų; tai buvo baisu... 

Kai pamatė išeinantį Fransua, kai pamatė ir Anri, ap- 
leidžiantį namą, Pardejanas su palengvėjimu atsiduso: 
ženklo nebebus!.. Ir jei tuo metu kas nors būtų stovėjęs 
šalia, būtų išgirdęs jį tylomis tariant: 

— Laimė, kad man nedavė ženklo! Nes būčiau bu- 
vęs priverstas nepaklusti, ir kad išsigelbėčiau, tęsti kaip 
kadais savo klajones, persekiojamas Monmorensi keršto!.. 
O juk esu nebe jaunas... labai pavargęs!.. Nagi, panely- 
te, nusišypsokite! O dėl viso kito... garbės žodis, aš nusi- 
leidžiu!.. Juk manau, nieko blogo, jei palaikysiu pas save 
šią mažylę mėnesį ar du, kaip man buvo liepta... 

Tada karys švelniai įsupo vaiką į savo apsiausto klos- 
tę ir pasišalino. Jis pasiekė žemą namą, stovėjusį didžiu- 
lio pilies bokšto papėdėje, ir įėjo vidun: jo pasitikti bėgo 
tiesdamas rankutes kokių ketverių ar penkerių metų ber- 
niukas. 

— Žanai, sūneli,— ištarė Pardejanas,— aš tau atne- 
šiau mažą sesutę. 

Ir pasakė valstietei, verpusiai prie ratelio: 

— Ei, Matiurina, šiai mergytei reikės duoti pieno... 
O paskui, kad niekam nė mur mur! 

Tarnaitė prisiekė tylėti kaip Žemė, paėmė ant rankų 
mažiulę ir tučtuojau pagirdė ją pienu, paguldė... 

Berniukas spoksojo sumaniomis ir protingomis akutė- 
mis. Tai buvo puikiai nuaugęs vaikas, kurio kiekvienas 
rumą. , 

Jis buvo sūnus šio viską mačiusio žmogaus, kuris 
pats gyvendamas pilyje, vertė augti jį šioje pirkelėje, 
nors kasdien ateidavo aplankyti. Iš kur Pardejanas tu- 

rėjo šį sūnų? Kokia moteris buvo jam jį pagimdžiusi? 
Tai buvo paslaptis, apie kurią jis niekada nekalbėdavo... 

Jis pasisodino vaiką ant kelių, ir blausiame jo žvilgs- 
nyje įsižiebė švelnumo kibirkštėlė... Bet Žanas, valingu 
judesiu išsivadavo iš tėvo rankų, nuslydo ant žemės, pri- 
bėgo prie savo mažos lovelės, kur Matiurina buvo pagul- 
džiusi Loizą, ir sugriebė gležną mergytę savo stipriomis 
rankomis. 

— Tėveli! O! Kokia miela sesutė!.. 

Staiga Pardejanas primerkęs akis atsistojo ir susimąs- 
tęs išėjo,— jis galvojo apie nelaimingą motiną! Galvojo 
apie jos neviltį ir apie tai, ką jaustų jis, jei pradingtų jo 
Žanas! 

Po valandos Pardejanas jau buvo Maržensi. Tai sėlin- 
damas palei gyvatvores, tai šliauždamas, jis prisiartino 
prie lango, pasižiūrėjo, pasiklausė. 

O! Jaunoji moteris buvo atsipeikėjusi, ji aimanavo! 
Ji siuto! Ji atrodė lyg pamišusi, keikė save dėl tylėjimo, 
norėjo bėgti, pasivyti Fransua, viską jam pasakyti!.. Bet 
ją vėl stabdė mintis, kad Loiza bus nudurta. 

Nelaimingoji širdo: 

— Aš paklusau! Aš tylėjau! Aš save pražudžiau!.. Jis 
man juk buvo pažadėjęs grąžinti dukrą... argi jis nepri- 
siekė?.. Sakykit, ar jis man ją grąžins? Loiza!.. Kur tu?.. 

Klausydamasis šių moters nevilties žodžių, Pardeja- 
nas net sustingo ir sugriežė dantimis pats išsigandęs to, 
ką padarė!.. 

Paskui jis ėmė trauktis atatupstas, iš pradžių pama- 
žu, paskui greičiau, paskui pasileido bėgti lyg beprotis. 

Kai atskubėjo į Matiurinos lūšną, jau buvo naktis. 
Matiurina parodė savo ponui Loizą, miegančią šalia įo 
sūnaus. Žanas maža rankute prilaikė tokį naivų ir patik- 
lų mergytės veidelį. Pardejanas pamažu, kad nepažadin- 
tų, paėmė ją, rūpestingai suvystė ir pasuko prie durų. Iš- 
eidamas atsigręžė ir sušnibždėjo: 

— Pažadinkit Žaną. Aprenkit jį. Paruoškit ilgai kelio- 
nei... kad viskas po valandos būtų gatava... Paskui nuei- 
kit pasakyti mano tarnui, kad čia atvestų gerai pabalno- 
tą mano žirgą... ir atneštų kelionės krepšį... 

Ir Pardejanas, palikęs apstulbusią tarnaitę, vėl nu- 
skubėjo Maržensi keliu, Žanos dukra nešinas. 

Nevilties nualinta Žana, nebepajėgė daugiau galvoti 
ir tik kažką šnibždėdama, lyg karščio apimta, snūduria- 
vo savo Iotelyje, o senoji auklė verkdama dėjo jai ant 
veido šlapias drobules. 

— Eikim, vaike— maldavo moteriškė,— eikim, nelai- 
minga miela ponia, jums reikia atsigulti... 

— Loiza! Loiza! — šnibždėjo motina. 

Tą akimirką sušmėžavo didžiulis šešėlis; Žana pašoko, 
įnirtingai griebė kažką iš šešėlio rankų; tą kažką ji nusi- 
nešė lyg vagilė, padėjo ant fotelio ir puolė ant kelių... 
paskui netardama nė žodžio, be ašarų, nė neketindama 
apkabinti savo dukters, drebančiomis rankomis ji vikriai 
nurengė vaiką... Ir vis kuždėjo: 

— Kad tik ji dabar nesirgtų! Kad tik jai nebūtų ko 
pikta padarę... tuoj pažiūrėsim, pažiūrėsim... 

Akimirksniu mergytė liko visai nuoga ir laiminga, 
kaip visi kūdikiai, mostagavo gražiomis, rausvomis ran- 
kytėmis ir kojytėmis. Motina godžiai ją pastvėrė, apčiu- 
pinėjo, ryte rydama akimis nuo galvos iki kojų pirštelių... 

Tada ji apibėrė jos kūnelį karštais bučiniais; bučiavo 
pečius, burną, akis, kur papuolė, alkūnių duobutes, plaš- 
takas, pėdeles — visą savo dukterį. 

Pardejanas tai matė. 

Staiga motina atsisuko, prišliaužė prie jo keliais, past- 
vėrė už rankų, jas pabučiavo... 

— Ponia! Ponia! 

— Taip! Taip! Aš noriu apkabinti jūsų rankas! Juk 
tai jūs man sugrąžinote dukrą! Kas jūs toks? Leiskite! 
Aš galiu išbučiuoti jūsų rankas, atnešusias mano dukte- 
rį! Jūsų vardas? Koks jūsų vardas? Kad aš galėčiau jį 
laiminti iki savo gyvenimo pabaigos!.. 

Pardejanas stengėsi išsilaisvinti. 

— Jūsų vardas? — pakartojo Žana. 

— Aš senas kareivis, ponia... šiandien čia... rytoj ki- 
tur... nesvarbu vardas... 

— Kaip jūs man sugrąžinote dukrą? 

— O Dieve, ponia, tai labai paprasta... nugirdau po- 
kalbį... pamačiau žmogų, nusinešantį mergaitę... aš jį at- 
pažinau... iškamantinėjau... štai ir viskas! 

Pardejanas raudo, balo, vebleno. 

— Vadinasi, — tęsė ji,— jūs nenorite man pasakyti 
savo vardo, kad laiminčiau jį? 

— Atleiskite, ponia... bet kam tai?.. 

— Tada!.. Pasakykite man ano žmogaus vardą!.. 

— Vardą to, kuris; pagrobė mažylę? 

— Taip! Jūs jį pažįstate! Kuo gi vardu tas niekšas, 
sutikęs nužudyti mano dukterį? 

— Jūs norite, kad aš jums pasakyčiau jo vardą?.. 

— Taip! Jo vardą!.. Kad prakeikčiau jį amžiams!.. 

Valandėlę Pardejanas svyravo. Jis stengėsi sugalvoti 
kokį nors vardą. Ir staiga jam dingtelėjo mintis, padik- 
tuota sąžinės graužimo, mintis atpirkėja... Kiek išbalęs 
jis sušnibždėjo: 

— Jis vadinasi ševaljė de Pardejanas! 


VII 
PARYŽIAUS KELIU 


Vakarui gaubiant Monmorensi slėnį, kaštonmedžių gi- 
1aitėje po aukštamiškiu jau buvo tamsu. Baisiai apšmei- 
žęs ir apkaltinęs pats save, kad dar labiau pakenktų Ža- 
nai, Anri įdėmiai žiūrėjo į savo brolį. Jis matė tik blyškų 
veidą ir dviprasmį paklaikusį žvilgsnį. 

Staiga jis susverdėjo: tai Fransua smogė ranka jam 
per petį ir ištarė: 

— Tu mirsi! 

Iš visų jėgų Anri šoko atgal. Akimoju jis išsitraukė 
kardą ir pasiruošė gintis. 

Fransua lėtai, neskubėdamas taip pat išsitraukė kar- 
dą... 

Po valandėlės abu broliai stovėjo vienas priešais kitą 
įsitempę, sukryžiavę ginklus, įsmeigę vienas į kitą akis. 

Sekundę ar dvi girdėjosi tik plieno Žvangėjimas, gi- 
lus abiejų vyrų kvėpavimas, paskui trumpas Anri keiks- 
mažodis, paskui vėl trumpa tyla... ir staiga atodūsis, riks- 
mas, duslus visu svoriu krintančio kūno garsas. 

Fransua kardas pervėrė dešinę Anri krūtinės pusę virš 
trečiojo šonkaulio. 

Fransua priklaupė. 

Jis matė, kad Anri dar gyvas. Umai išsitraukė durklą, 
užsimojo... 

— Mirk,— tūžo jis, — mirk, niekše!.. 

Šią akimirką rausva šviesa apšvietė Anri veidą. 

— Broli! Mano broli! — lyg pamišęs sumurmėjo Fran- 
sua, tarsi iš tikrųjų tik dabar būtų „atpažinęs savo brolį. 

Jis atsikėlė ir nusisuko į šalį. 

Tada išvydo du medkirčius, kurių pirkelė dunksojo už 
penkiolikos žingsnių, jie buvo išgirdę kardų žvangesį ir 
atskubėję su deglu. 

Nepajėgdamas pratarti nė žodžio, Fransua mostu pa- 
rodė brolio kūną. 

Po dviejų valandų Fransua atvyko į pilį. 

Jį pamatęs pakeliamojo tilto sargybos vadas suriko 
iš nuostabos ir pasibaisėjimo. Jis parodė vienam karinin- 
kui konetablio vyriausiojo sūnaus plaukus. Rytą dar juo- 
di, jie dabar buvo žili lyg senio. 

— Monsinjore,— kreipėsi  karininkas,— mes įsakėme 
paruošti jūsų kambarį ir... 

-- Tegul man atveda žirgą,— nutraukė jį Fransua. 

Netrukus tarnas atvedė arklį, ir karininkas, prilaiky- 
damas kilpą, paklausė: 

— Be abejo, monsinjore, netrukus sugrįšit?.. 

Fransua užšoko ant arklio ir atsakė: 

— Ne, niekada! 

Jis greitai atleido pavadį ir, kai jau atsidūrė už pylimo, 
įnirtingai paragino žirgą ir dingo. 

— Fransua! Fransua! Fransua! 

Tą akimirką pasigirdo sielvartingas šūksnis, ir neat- 
gaudama kvapo pasirodė kūdikiu nešina moteris. 

Bet Monmorensi, be abejo, neišgirdo šio veriančio 
šauksmo, nes jis neatsisuko. Tik tolumoje vis tilo jo Žir- 
go šuolių garsas. 

Tada moteris prisiartino prie būrio fakelais apšviestų 
kareivių ir karininkų, kurie atidavę pagarbą išvykstan- 
čiam savo valdovui, stovėjo sugluminti šitokio pabėgimo. 

— Kur jis nujojo? — vos ištarė ji. 

Karininkas atpažino panelę de Pjen. Jis nusiėmė ke- 
purę ir atsakė: 

— Kas žino, ponia... 

— Kada jis sugrįš?.. 

— Sakė, jog niekada! 

— Kur... kur veda šitas kelias? 

— Į Paryžių, ponia. 

— Paryžių? Puiku!.. 

Ir Žana tuojau pat patraukė tuo keliu, glėbyje stipriai 
spausdama užmigusią Loizą. 

Mylimosios ir motinos meilė jai suteikė jėgų ir ji 
greitai pranyko nakty po didžiuliais miško medžiais, kurie 
kovo vėjo gūsių lankstomi didingai sveikino ją. 


Praslinkus maždaug valandai po Fransua de Monmo- 
rensi išvykimo, medkirčiai neštuvais atgabeno jo brolį 
Anri. Pastarasis buvo nuneštas į savo kambarį, ir pilies 
chirurgas apžiūrėjo žaizdą. 

— Jis gyvens,— pasakė jis,— bet šešetą mėnesių ne- 
galės keltis. 

Medkirčiai dvikovos metu buvo atpažinę Fransua. Bet 
įvykis jiems pasirodė toks keistas ir toks baisus, kad jie 
nenorėjo nieko sakyti. Tad visi manė, jog antrasis ko- 
netablio sūnus, matyt, buvęs užpultas plėšikų. 

Tai vyko beveik tą pačią valandą, kai ševalje de Par- 
dejanas paliko Monmorensi. Jis nežinojo, kas atsitiko pi- 
lyje. Bet jei ir būtų žinojęs, vis tiek būtų išvykęs. Par- 
dejanas per daug puikiai pažinojo Anri de Monmorensi, 
todėl gailestingumo iš jo nelaukė. 

— Taip,— niurnėjo jis,— grąžindamas vaiką, aš išda- 
viau savo kerštingąjį šeimininką. Po velnių! Juk šiam pra- 
kilniam ponui labai patiktų matyti ant virvės tabaluo- 
jantį mano kūną. 

Taip nusprendęs ir rūpestingai apžiūrėjęs savo žirgo 
pasagas bei susidėjęs kelionės krepšį, ševaljė de Pardeja- 
nas užšoko ant balno, priešais save pasisodino mažąjį 
Žaną, plačiu ir pašaipiu mostu atidavė pagarbą dvarui 
ir risčia leidosi į Paryžių. 

Taip risnojęs beveik dvidešimt minučių, per du žings- 
nius nuo savo žirgo ševaljė pastebėjo šešėlį ir tą pačią 
akimirką gyvulys staiga atšoko į šalį ir sustojo kaip 
įbestas. Pardejanas pasilenkė, pamatė moterį ir kaipmat 
ją atpažino. Jis krūptelėjo. 

Tačiau Žana ėjo toliau. Galbūt, ji negirdėjo atjojan- 
čio ševaljė. 

— Ponia...— mandagiai kreipėsi raitelis. 

Žana sustojo. 

— Prašom pasakyti, — paklausė ji,— ar tuo keliu aš 
einu į Paryžių? 

— Taip, ponia. Na, bet... jūs einate naktį per mišką 
visiškai viena?.. Gal leistumėt jus palydėti?.. 

Ji papurtė galvą, tyliai padėkojo. 

— Kaip!.. Jūs pasiryžusi eiti viena? — nustebo ševaljė. 

— Taip, viena, aš nieko nebijau. 

— Bet, ponia,— tęsė jis,— ar bent jau turite Paryžiu- 
je giminių? Ar žinote, kur apsistosite? 

— Ne... Nežinau... 

— Bet, pinigų, aišku, turite? Tik prašom nejsižeisti... 

Atrodė, kad ševaljė smarkiai suka galvą, širsta, pyksta, 
tylutėliai keikiasi, paskui, staiga apsisprendęs, jis pasi- 
lenkė prie Žanos, padėjo ant mažosios Loizos krūtinės Ži- 
bantį daiktą ir šuoliais nurūko, sušnibždėjęs šiuos Žo- 
-džius: 

— Ponia, nesmerkite per daug ševaljė Pardejano... tai 
vienas iš mano draugų! 

Tada Žana atpažino šį žmogų, grąžinusį jos mažąją 
Loizą. Apžiūrėjusi žibantį daiktą, ji pamatė žiede įtaisy- 
tą nuostabų deimantą. 

Tai buvo tas pats deimantas, kuriuo Anri de Monmo- 
rensi užmokėjo Pardejanui už Loizos pagrobimą!.. 

VIII 
PASIAUKOJIMAS 


Konetablis de Monmorensi neramiai žingsniavo savo 
rūmuose po iškilmių salę. Jo didikai, susėdę ant minkšta- 
suolių arba stovėdami grupelėmis, tyliai pasakojo vienas 
kitam keistus dalykus. 

Visų pirma, kad konetablis, pasižiūrėjęs pro langą, 
priešais didįjį portalą pamatęs stovinčią moterį, išvargu- 
sią, labai blyškią, su vaiku ant rankų. Konetablis įsakęs 
ją suieškoti ir atvesti: dabar ji laukianti gretimame kabi- 
nete. 

Dar, kad konetablio sūnus, kuris buvo laikomas žu- 
vusiu, netikėtai atvykęs naktį, paskui tėvas su sūnumi 
ilgai ir audringai kalbėjęsis, ir sūnus vėl išvykęs su nau- 
ju paskyrimu. 

Kad iš Monmorensi ką tik atėjusi žinia, jog antrasis 
konetablio sūnus, Anri, buvęs miške užpultas ir sunkiai 
sužeistas. 

Pagaliau, kad Jo Didenybė Henrikas II šiandien ket- 
virtą valandą turįs aplankyti savo kariuomenių vadą. Iš 
to esą aišku, kad ruošiamasi naujam žygiui. 

Ne sykį konetablis artinosi prie kabineto durų, kur 
buvo įvesta moteris. 

Bet kaskart atsitraukdavo, treptelėjęs iš įniršio, ir to- 
liau vaikštinėjo po beveik tylią iškilmių salę. Pagaliau, 
jis, regis, pasiryžo, ūmai pastūmė duris ir įėjo vidun. 

Vidury kabineto stovėdama laukė moteris. Paguldžiusi 
savo užmigusį vaiką ant fotelio ir atsirėmusi į atlošą, ji 
žiūrėjo į jį... 

Konetablis šiurkščiai paklausė: 

— Ko norite, ponia? 

— Monsinjore... 

— Taip,— tęsė konetablis,— juk ne manęs laukiate, 
ar ne? Vietoje sūnaus, kurį vėl tikitės suvilioti saldžiais 
žodžiais, šit pasirodo nepalenkiamas tėvas! Ir tai jus 
turbūt stebina? 

Žana de Pjen pakėlė savo sielvartingą veidą: 

— Taip, monsinjore, aš tikėjausi pamatyti Fransua... 
bet mano giminės moteris nesutriks ir išvydusi savo vyro 
tėvą! 

— Jūsų vyro! — piktai sugniaužė kumščius konetab- 
lis.— Na, geriau jau nesikreipkit į mane šiuo vardu! Šią- 
nakt Fransua man viską papasakojo. Viską, gerai įsidė- 
mėkite! Aš žinau, kokie apsukrūs buvote jūs ir jūsų tė- 
vas, kad pasinaudoję mano sūnaus silpnavališkumu, pri- 
verstumėte jį vesti. Ir dar kaip vesti! Naktį, gėdingai lyg 
apsivogę!.. 

— Tamsta meluojate! 

— Viešpatie! Ką jūs sakote?.. 

— Ogi tai, kad tamstos tik drabužiai bajoro! Ir kad 
žilų plaukų vainikas neapsaugotų jūsų nuo antausio, jei 
šalia manęs būtų mano tėvas, kurį jūs nužudėte! Aš kar- 
toju, kad jūs kalbate su moterim, turinčia jūsų pavardę, 
pone! | 
Sių žodžių tonas kito — nuo paprastos įžeistos mo- 
ters iki išdidžios karalienės. 

Nustebęs Monmorensi tai raudo, tai balo ir akimirką, 
regis, svyravo, ar įsakyti... Paskui senasis karaliaus ka- 
riuomenių vadas žemai nusilenkė. Jis buvo sutramdytas. 

— Monsinjore,— tęsė Žana, slopindama smarkų neri- 
mą,— jūs ką tik man sakėte žinąs viską!.. Ne, monsinjo- 
re, jūs visko nežinote! Jūs nežinote siaubingos tiesos, kaip 
jos nežino ir mano valdovas bei vyras, mano išrinktasis, 
žmogus, kuriam paaukojau savo gyvenimą, kurio bent 
vieną ašarą norėčiau apsaugoti savo kraujo kaina!.. Jūs 
turite, monsinjore, išgirsti šią tiesą vardan mano garbės, 
Fransua laimės, ir skaisčios būtybės, dabar esančios jūsų 
pastogėj, gyvybės... vardan mūsų meilės kūdikio! 

Senasis Monmorensi, nustebintas tokio prakilnaus el- 
gesio ir sielvartingų žodžių, sužavėtas grožio ir papras- 
tumo, nusileido antrą kartą. | 

— Prašom kalbėti, ponia,— pasakė jis. 

Ir tuo metu jo akys nukrypo į miegančią mažytę Loi- 
zą. Zana pagavo šį žvilgsnį. Vilties tvyksnis blykstelėjo 
jos sieloje. Išdidžiai, kaip visos motinos, ji paėmė mažutę 
būtybę ant rankų, ilgai ją bučiavo ir droviai šypsodamasi 
pro ašaras ištiesė ją garbiajam seneliui. 

Galbūt ši akimirka sujaudins Monmorensi širdį! Jis 
suskėsčiojo rankomis tarsi norėdamas paimti kūdikį ir 
paklausė: 

— Kuo jis vardu?.. 

— Loizal — visa virpėdama švelniai atsakė Žana. 

Konetablio lūpos persikreipė iš paniekos. Duktė!.. Bet 
jis susitvardė ir tęsė: 

— Ponia, aš pažadėjau jus išklausyti!.. Tad kalbėkite 
nebijodamą ir išdėstykite tiesą, kurią man norėjote pasa- 
yti. 

Žana suprato, kad vos beužsimezgąs ryšys tarp jos ir 
Monmorensi nutrūko. Bet mylinčios moters širdyje atsi- 
rado jėgų, kurios būtų stebinusios net vyrus. Todėl ji 
sukaupė jas ir ryžosi pasiteisinti Fransua tėvo akyse. 

Įkvėpta meilės, švelniu, bet tvirtu balsu, skambančiu 
lyg kokia užburta melodija, ji poetiškai papasakojo apie 
pirmuosius pasimatymus su Fransua, tą nepaprastą švel- 
numą, pastūmėjusį juos vieną prie kito, jų prisipažini- 
mus, paskui klaidą, paskui nakties vedybų sceną, Anri 
grasinimus, Loizos gimimą ir pagaliau baisią paskutinę 
kančią, kai buvo paminta jos — mylimosios ir motinos — 
širdis... 

Ji papasakojo viską, nepraleisdama nė smulkmenėlės; 
senasis Monmorensi išklausė netardamas nė žodžio. Pri- 
merkęs akį ir abejingas šiai liūdnai damai, jis stengėsi 
sugalvoti kokią klastą... 

— Kelkitės, ponia,— pagaliau ištarė jis.— Aš tikiu, 
kad jūs sakote tiesą... 

— O! — pagyvėjusi sušuko Žana.— Loiza bus išgel- 
bėta!.. | 

Akimirką motinos šūksnis sudrumstė niaurią kario 
sielą. Bet netrukus jis atsitokėjo ir tęsė: 

— Aš ne viską žinojau apie savo sūnų Anri. Fransua 
man apie tai nekalbėjo (jis melavo), ir sakydamas, kad 
viską žinau, aš tik užsiminiau apie šias slaptas vedybas, 
kurios labai įžeidė mano, kaip tėvo, savigarbą ir pažeidė 
mūsų šeimos interesus. Šios vedybos yra neįmanomos, 
ponia! 

— Sios vedybos,— sumurmėjo sukrėsta Žana,— nėra 
nei įmanomos, nei neįmanomos: jos jau įvyko štai ir vis- 
as!.. 

Konetablis iš savo kišenės išsitraukė du pergamentus 
ir vieną iš jų išskleidė. 

— Skaitykit,— paliepė jis. 

Žana permetė akimis lapą. Ji išblyško. Popieriuje bu- 
vo vos keletas eilučių. 

Štai jos: 


„Sveikinimas visiems. 

Duotas įsakymas mūsų teisėjui, monsinjorui Tejė su- 
imti Fransua, Maržensi grają, vyriausiąjį iš Monmorensi 
giminės, šveicarų pėstininkų pulkininką ir jį atvesti į 
Tamplio kalėjimą, kur jis bus tol, kol Dievas panorės jį 
pasiimti. To reikalaujame ir pranešame mūsų teisėjui ir 
visiems mūsų jurisdikcijos karininkams, nes toks yra 
mūsų noras.“ 


— Monsinjore! Ak! Monsinjore! — pagaliau sumur- 
mėjo Žana.— Kuo jums nusikalto Fransua? O! Jūs nori- 
te mane išmėginti, išgąsdinti! Kalėjimas iki gyvos gal- 
vos!.. Ak, mano Fransual.. 

— Ponia,— reikšmingai pasakė Monmorensi,— šis per- 
gamentas dar nėra pasirašytas. Aš esu karaliaus kariuo- 
menių konetablis ir Prancūzijos vyriausiasis kariuome- 
nės vadas. Netrukus karalius bus šiuose rūmuose. Man 
teliks tik jam parodyti šį popierių ir pasakyti: ,,Malonė- 
kite, Jūsų Didenybe, pasirašyti šio pergamento apačioje“. 
Ir rytoj, ponia, tas, kurį jūs mylite, atsidurs kalėjime. 

— O! Tai siaubinga! Aš kraustaus iš proto! Bet ką 
jis jums padarė, senjore? Ką jis jums padarė? 

— Jis vedė jus: tuo ir kaltas... 

— Kaltas! — suvapėjo nelaimingoji, kuriai iš tikrųjų 
drumstėsi protas..— O! Monsinjore, bauskite tik mane! 

Senojo Monmorensi akys žybtelėjo, bet jis abejingai 
tęsė: 

— Dabar, ponia, štai antrasis pergamentas. Tai aktas, 
kad savo noru atsisakote santuokos... 

— Ne, ne! Tik ne tail — širdį veriančiu balsu suriko 
Žana.— Verčiau užmuškit mane! Bet ne šitaip!.. 

— Aš žinau, koks sunkus dalykas yra ištuoka ir, kad 
santuoką nutraukti nelengva. Bet karaliui padedant... 

— Malonėkite! Pasigailėkite! Monsinjore, būkit tei- 
singas! — šaukė Žana. 

— Mes gavome mūsų Šventojo Tėvo sutikimą... jums 
belieka tik pasirašyti... | 

— Pasigailėkite! Ak! Palikite man Fransua! 

— Pasirašykite, ponia, ir Šventasis Tėvas nutrauks 
santuoką... 

— Mano duktė, monsinjore! Fransua duktė! Jūs ati- 
mate iš jos tėvą!.. Jūs išplėšiate iš jos pavardę... 

— Na, pakaks, ponia. Netrukus tą ar aną pergamentą 
aš pateiksiu karaliui. Ir Fransua rytoj atsidurs Tamplyje, 
jei šį vakarą aš negalėsiu pasiųsti į Romą jūsų išsižadėji- 
mo. Pasirašykite ir išgelbėsit jį... 

— Pasigailėkite! Pasigailėkitel — raudojo nelaimin- 
goji moteris.— Ne! Ne! 

— Karalius! Karalius! Tegyvuoja karalius!.. 

Iškilmių kieme suskambo šūksniai. Nuaidėjo trimitai. 
Pasigirdo spartūs bajorų žingsniai, visi skubėjo pasitikti 
Henriko II. 

Staiga atsidarė durys, ir kažkas šūktelėjo: 

— Monsinjore! Monsinjore! Jo Didenybė atvyko!.. 

— Sudie, ponia,— tęsdamas žodžius, pasakė Monmo- 
rensi.— Suplėšykite tą išsižadėjimą. Aš paprašysiu, kad 
karalius pasirašytų įsakymą uždaryti mano sūnų į kalė- 
jimą! 

— Palaukit! Aš pasirašau! — sugargaliavo vargšė. 

Ir ji pasirašė!.. Paskui krito paslika, instinktyviai vie- 
na ranka dar lyg stengdamasi apsaugoti Loizą... 

“ Konetablis puolė prie pergamento, pačiupo jį, paslėpė 
drabužiuose ir iš lėto lyg koks žudikas nuėjo pasitikti 
Henriko II. 

Kieme griaudėjo džiaugsmo šūksmai: 

— Tegyvuoja karalius! Tegyvuoja karalius! Tegyvuoja 
konetablis!.. | 

IX 
DAMA GEDULO RŪBAIS 


Popiežius nutraukė slaptą Fransua de Monmorensi ir 
Žanos de Pjen santuoką. 1558 metais Fransua, karaliaus 
kariuomenių maršalas, vedė Dianą, tikrą Prancūzijos ka- 
raliaus dukterį. Likus penkiolikai dienų iki paskirto iš- 
kilmių laiko, jis aplankė princesę. 

— Ponia,— pasakė jis jai, — aš nežinau, ką jūs jau- 
čiate man. Atleiskite už šiurkštumą, bet būsiu atviras: aš 
jūsų nemyliu ir niekada nepamilsiu... 

Princesė klausėsi šypsodamasi. 

— Mus vesdina,— tęsė Fransua.— Priimdamas di- 
džiulę garbę tapti jūsų vyru, aš paklūstu karaliui ir ko- 
netabliui, trokštantiems šios santuokos politiniais sume- 
timais. Žinau, kad taip kalbėdamas aš jus įžeidžiu... 

— Ne, ponas maršale,— žvaliai atsakė Diana. 

— Jei mano širdis būtų laisva,— vėl tarė Fransua,-- 
ji priklausytų jums, nes esate gražuolių gražuolė. Bet... 

— Bet jūsų širdis priklauso kitai?.. 

— Ne, ponia! Aš ne taip pasakiau: mano širdis mirusi, 
štai kaip yral.. | 

Diana atsistojo. Tai buvo nepaprastai graži moteris, 
nestokojanti nei širdies gerumo, nei proto. 

— Ponas maršale,— maloniai pasakė ji, — kieno nors 
kito, ne jūsų toks atvirumas mane būtų išties įžeidęs. 
Bet jums aš viską atleidžiu... Tad pakluskime karaliaus 
valiai, o savo širdis pasilikime sau. Žinoma, jei jūs to 
norite?.. 

— Ponia... — sušnibždėjo baldamas Fransua, nes, ma- 
tyt, buvo tikėjęsis kitokio atsakymo. 

— Prašom eiti, ponas maršale. Aš gerbsiu jūsų širdies 
gedulą... 

Taip jiedu sudarė sandėrį. 

Po vestuvių Fransua, lyg pametęs galvą, leidosi į dau- 
gybę pavojingų žygių; bet mirtis jo nesivijo. 

O Anri daugiau nebematė vyresniojo brolio. Be to, 
ėjo kalbos, neva abu broliai stengiasi vengti vienas ki- 
to. Jei vienas kariaudavo Šiaurėje, kitas būdavo Pietuose. 


43 


Tačiau susitikimo valanda vis tiek turėjo ateiti, ir tą 
dieną turėjo įvykti kažkas baisaus... 

Nes abu broliai vis tebemylėjo tą pačią dabar kažkur 
dingusią moterį, kurios nė vienas iš jų, nepaisant karštų 
paieškų, taip ir neįstengė surasti. 

Kas gi atsitiko šiai taip dievinamai moteriai? Gal ji 
buvo laimingesnė už Fransua, nes mirė? Ne! Zana buvo 
gyva!.. 

Kaipgi ta kankinė, taip baisiai pasiaukojusi, paliko 
Monmorensi namus? Kaip ji nenumirė iš nevilties? 

Šio nuvytusio gyvenimo epizodus sunku beatkurti. 

Žaną mes vėl sutinkame varganame Sen Deni gatvės 
name. Ji gyvena pačioje pastogėje, ankštame trijų kam- 
barėlių bute. Bet ją išvydę, mes jau žinome, kas suteikė 
jai jėgų gyventi. 

Įeikime į butą... į šviesų, tegul skurdų, bet skoningai 
sutvarkytą kambarį... pažvelkime į akiai malonų reginį... 
paklausykime!.. 

Žana įeina į šį kambarį ir pasuka prie lango, kur sėdi 
mergina. 

Praeidama pro veidrodį ji stabteli, akimirksnį pasižiūri 
į save ir pagalvoja: 

„Ar pažintų jis mane dabar tokią raukšlėtą!.. Ar pažin- 
tų? Deja! Aš jau nebe ta Žana, nebe ta, kurią jis kadaise 
vadino pavasario Fėja... nūnai aš tik Dama gedulo rū- 
bais... 

Bet Zana klystal.. Ji nuostabiai graži. Jos blyškumas 
nemenkina idealaus veido grožio, nepriekaištingai tobulų 
bruožų, glotnių plaukų blizgesio... 

Tik akys kiek ramesnės, lyg šydu aptrauktos. 

Bet ji vis dar nepaprastai graži moteris, kurią kai- 
mynai vadina „gedulinga dama“, nes kaip ir širdyje, ji 
nešioja amžino gedulo rūbą. 

Švelniai suspindi blausokos jos akys, ir Žana žavingai 
nusišypso, kai jos žvilgsnis nukrypsta į merginą, kuri 
ties langu pasilenkusi, skubiai siuvinėja sieninį kilimą. 

O! Ši maža darbininkė rausvais, bėgiojančiais po vilną 
piršteliais, yra jos duktė! Jos Loiza!.. 

Loizai šešiolika pavasarių... 

Jos ryškiai žydrose akyse, rodos, atsispindi begalinis 
gegužės dangaus tyrumas. Jos plaukai, švelnūs kaip šil- 
kas, švyti lyg aureolė aplink sniego baltumo veidą. 

Visa ši nuostabi darna tarytum dvelkia kažkokiu pa- 
klusnumu ir išdidumu. 

Ir vis dėlto... Koks liūdnas šis šviesus, išraiškingas 
tokių prakilnių bruožų veidas!.. 

Žana prisiartina prie savo vaiko. 

Motina ir duktė nusišypso, ir kiekvienas jas dabar ma- 
tydamas pasvarstytų, kuri iš jųdviejų yra Žžavesnė, ir im- 
tų atkakliai tvirtinti, jog tai dvi seserys, kurias skiria vos 
keleri metai! 

Žana atsisėda priešais Loizą, paima kitą kilimo galą 
ir pradeda skubiai dirbti. 

— Mama,— sako Loiza,— jūs pailsėkit. Šit jau trečia 
naktis sėdite prie šito dirbinio... 

— Mieloji Loizal.. Tu pamiršti, kad dar šiandien aš 
turiu nunešti jį vienai jaunai damai... 

— Kuri, kaip man sakėte, kilusi iš stambių buržua... 
turbūt, poniai Mari Tušė?.. 

— Taip, vaikeli... 

— Ak! Mama, kodėl mudvi ne iš turtingųjų... Kodėl 
esame tik vargšės darbininkės?.. Jus turiu galvoj taip sa- 
kydama,— žvaliai priduria Loiza,— nes aš tai laiminga!.. 

Žana meta reikšmingą žvilgsnį į savo dukrą ir krūpte- 
lėjusi sušnabžda: 

— Iš turtingųjų!.. Koks nelaimingas kūdikis!.. Ką tu 
pasakytum, jei žinotum, jog vadiniesi Loiza de Monmo- 
rensi?.. 

— Apie ką jūs galvojate, mama? 

— Vaikeli, mano mylima mažutė Loiza, galvoju, kad, 
galbūt, tu nesi gimusi šitokiam sunkiam darbui... ir, kad 
man nelinksma matyti tavo gražių pirštų galus, subady- 
tus adatų... 

Zana paima savo dukters ranką ir apipila jos pirštus 
bučiniais. Loiza pratrūksta linksmai ir skambiai kvatoti. 

— Na, mamal — šūkteli ji — Negi jūs manote, kad 
mano rankos yra lyg jaunos princesės?.. 

Motina smarkiai krūpteli. 

— Kas žino,— tęsia ji, — kas žino, jei ne tie du pra- 
keikti Žmonės... 

Loizai iškrinta adata ir, šį kartą susijaudinusi ji pra- 
byla: 

— O, mama! Kada jūš man pasakysite tą baisią, jūsų 
gyvenimą slegiančią paslaptį?.. 

— Niekada! Niekada! — sukužda Zana. 

— Kada jūs man pasakysite,— tęsia jos neišgirdusi 
Loiza,— tų dviejų Žmonių vardus, kurie, jaučiu, yra visų 
jūsų negandų kaltininkail.. Juk pasakėte tik vieną!.. 

— Taip, Loiza!.. Ševaljė de Pardejano vardą!.. 

— Aš jo nepamirštu, mama! Prisiekiu, kad kiek įma- 
nydama neapkenčiu šio žmogaus, nes jis jums padarė 
kažką bloga!.. Bet kitas! Kitas, juk sakėte, dar labiau nu- 
sikaltęs!.. 

„Niekada! Niekada!“ — širdyje kartojo Zana. 

Loiza, gerbdama savo motinos paslaptį, tik atsidūsta. 
Abi moterys vėl palinksta ties kilimu ir tematyti tik dvi 
vikrios poros jų rankų... jų plaukai liečiasi, kliūva... 

Netrukus kilimas baigtas. 

Tada Žana apsisiaučia skraiste ir, atsisveikinimui pri- 
glaudusi Loizą prie savo širdies, išeina pas ponią, užsa- 
kiusią šį dirbinį... ponią Mari Tušė. 

Loiza palydi savo motiną iki laiptų aikštelės. Tada ji 
sugrįžta ir, lyg kokios nenugalimos jėgos traukiama, pri- 
bėga prie kito kambario lango, atsiveriančio į Sen Deni 
gatvę... 

Priešais stūkso didžiulis namas: Devinjero smuklė. 

Loiza nedrąsiai, vogčiomis atgręžia žavingą veidelį į 
užeigą, ir jos jauna krūtinė prisipildo vilties ir nerimo. 
Viršuje, palėpės lange, pasirodo jaunas ševaljė... Pirštų 
galais jis siunčia Loizai bučinį... 

Loizai pakerta kojas, ji rausta, bala... akimirką stovi 
įsmeigusi akis į nepažįstamąjį... Šis žvilgsnis lyg prisipa- 
žinimas. 

Loiza nežino, kuo vardu šis jaunas ševaljė, bet jeigu 
kas nors ištartų jo vardą, šis lyg prakeiksmas nuaidėtų 
mergaitės širdyje, atsiveriančioje tyriausiai meilei. 

Nes jaunasis ševaljė tai Žanas de Pardejanas!.. 

X 
PARDEJANAS, GALAORAS, PIPO IR ŽIBULĖ 


Šis Žanas de Pardejanas jau beveik treji metai gyveno 
gana puikiame kambaryje, esančiame pačioje Devinjero 
užeigos pastogėje, langais į Sen Deni gatvės pusę. Mes 
pamatysime, kaip ir kodėl varguolis galėjo sau leisti pra- 
bangiai gyventi Devinjere, geriausioje kvartalo užeigoje, 
liaupsinamoje visame Paryžiuje, kadangi ten mėgdavo 
užauti Ronsaras ir jo poetai; Devinjeras prieš keturiasde- 
šimt metų šitaip buvo pakrikštytas paties pono Rable! 

Žanas de Pardejanas, tiesą sakant, buvo vargšas, be 
skatiko kišenėje. Tai buvo kokių dvidešimties metų jau- 
nuolis, aukštas, lieknas, lankstus, lyg kardo geležtė. 

Ir vasarą, ir žiemą jį matei apsirengusį tuo pačiu pil- 
ko aksomo kostiumu; jis nedėvėjo kepurės, bet tik kažko- 
kią apvalią pilko fetro skrybėlę — šio skrybėlių modelio, 
kurį Henrikas III vėliau padarė madingą, išradėjas, be 
jokios abejonės, buvo Pardejanas. Prie jos buvo prismeig- 
ta raudona gaidžio plunksna, kuri tviskėjo saulėje ir tei- 
kė jai šaunią išvaizdą. Jo auliniai pilkos pelių odos batai, 
prigludę prie plonų ir stiprių jo kojų, siekė šlaunis, ko- 
ne iki pat trumpų kelnių. Užkulnius puošė įspūdingi pen- 
tinai; prie išbrizgusios, nubraižytos odos kardasaičio ky- 
bojo didžiulė rapyra, ir, kai nuo pentinų žvilgsnis nukryp- 
davo į šią rapyrą, nuo rapyros į plačią krūtinę, aptemptą 
palaikiu drabužiu, nuo krūtinės į pašiauštus ūsus, nuo 
ūsų į liepsnojančias akis ir, pagaliau, nuo akių į ant au- 
sies užmaukšlintą skrybėlę,— visa ši visuma kautynėse 
vyrams darydavo jėgos įspūdį ir jie tučtuojau pajusdavo 
jam pagarbą; moterims jis atrodė puošnus ir velniškai 
gražus, todėl ne viena paslapčiom dėl jo dūsavo. 

Sen Deni gatvėje ir visur aplinkui ševaljė de Parde- 
janą visi pažinojo ir prisibijojo. Ne vienas vyras susi- 
raukdavo pamatęs jį praeinantį, išdidų lyg kokį karalių, 
neturtingą lyg kokį elgetą; užtat ne viena miestietė atsi- 
sukdavo šypsodamasi ir, netgi įžymios damos pakeldavo 
savo neštuvų užuolaidas, kad palydėtų jį akimis. 

O jis, naivuolis, nė nepastebėdavo to žavėjimosi, tik 
sužvangindavo pentinais ir praeidavo užrietęs nosį tarsi 
vilkiūkštis, ieškantis nuotykio — kovos ar meilės, kur ga- 
lėtų kirsti arba gauti atgal, kur būtų ir rapyrai pasipuika- 
vimo, ir slaptų bučinių — jis troško visko!.. 

Taigi ševaljė de Pardejanas pasaulyje neturėjo nieko, 
išskyrus sveikatą, jėgą ir elegantiškumą. 

Bet galbūt mes smarkiai klystame: jis juk turėjo dar 
Galaorą! Turėjo Pipo! Turėjo Žibulė! 

Kas gi buvo tas Galaoras? Žirgas! 

Pipo? Šuo! 

Žibulė? Rapyra! 

Maždaug šešetą mėnesių prieš tai, kai mes pamatėme 
Žaną de Pardejaną, iš aukštai siunčiantį oro bučinį, at- 
skleidusį kas jo sieloje, ponas de Pardejanas tėvas buvo 
pasikvietęs savo sūnų. 

Jau dveji metai senasis klajūnas gyveno šioje Davin- 
jero užeigoje. Su sūnumi jiedu nuomojo aukštą tamsų 
kambarėlį į niūraus kiemo pusę. 

— Sūnau,— pasakė jis tada,— aš su tavim atsisvei- 
kinu... d 

— Kaip! Jūs išvykstat! — jaunuolis šūktelėjo taip karš- 
tai, kad tėvui net nusmelkė širdį. 

— Taip, vaikeli, išvykstu!.. Ir siūlau tau vykti kartu... 

Retai kada rausdavęs, dar rečiau baldavęs, jaunasis 
ševaljė po šitokio pasiūlymo iškart paraudo, paskui iš- 
blyško. | | 

— Aš tau siūlau išvykti; bet, tiesą sakant, būtų ge- 
riau, kad liktum Paryžiuje... Paryžius, mano mielas,— 
tai didžiulis katilas, kuriame raganos maišo sėkmę ir ne- 
sėkmę. Pasilik, vaikeli. Kažkas tarsi man sako, kad iš to 
raganų katilo tau teks didžiulė sėkmė... Ir dar pridursiu: 
aš su tavim atsisveikinu. 

— Bet, tėve! — susijaudinęs labiau, negu būtų norė- 
jęs parodyti, sumurmėjo Žanas.— Kas jus verčia iške- 
liauti? 

— Aibė reikalų ir dar kai kas. Ko tu nori? Aš pasiil- 
gau beribių kelių. Man trūksta saulės spindulių ir liūčių. 
Aš dūstu Paryžiuje. Na, žodžiu, man reikia išvykti! 

Galbūt, senasis Pardejanas turėjo didesnę priežastį 
bėgti iš Paryžiaus, nes atrodė sunerimęs. 

Jis paskubom tęsė: 

— Išsiskirdamas, galbūt, amžinai, nes juk esu jau la- 
bai senas, apgailestauju, sūnau, jog galiu tau palikti tik 
patarimus. Tačiau juos, kurie yra visas tavo paveldas, 
vykdyki rūpestingai... Aš iškeliauju, mano brangus sū- 
nau; bet galiu didžiuotis, išauginęs tave vyru, sugebančiu 
kovoti su tuo ydingu ir žavingu dalyku, kurį vadiname 
gyvenimu. Tu esi puikus fechtuotojas, ir visoje karalys- 
tėje neatsirastų fechtavimo mokytojo, gebančio atremti 
smūgius, kurių esu tavęs išmokęs. Šešiolika metų aš tave 
visur vedžiojausi kartu — ar ant žirgo, ar sėdintį man 
ant nugaros, kai buvai mažas; kiek paūgėjęs, pėsčias ar- 
ba raitas ant gyvulio, kurį tau parūpindavo atsitiktinu- 
mas, tu skersai išilgai apkeliavai Prancūziją, Burgundijos, 
Provanso kraštus. Todėl išmokai pačių sunkiausių, kokių 
tik įmanoma dalykų: miegoti ant žemės, pasidėjus balną 
po galva, gultis nevalgius, nebijoti nei šalčio, nei karš- 
čio... taip, tu visa tai sugebi, mano sūnau, ir todėl esi lyg 
iš geležies ir plieno! 

Valandėlę senasis Pardejanas susižavėjęs ir išdidus 
žvelgė į savo sūnų. Paskui vėl tęsė: 

— O vis dėlto, būtum galėjęs gyventi laimingai ir 
ramiai, perimti mano garbingas pareigas, skęsti turtuo- 
se ir gerovėje, vadovaujamas kilmingo kaip karalius, net 
turtingesnio už karalių didiko!.. Bet nusikaltimas kitaip 
nulėmė mano ir tavo likimą. 

— Nusikaltimas, tėve? — virpėdamas sušuko Žanas. 

— Nusikaltimas arba kvailas poelgis: tai tas pat. Ir 
kaip tik aš jį ir padariau... 

— Jūs! Negalimas daiktas! Jūs, kurio tokia švelni šir- 
dis... 

— Neskubėk be reikalo! Klausyk. Pagyvenęs kaip bas- 
tūnas, varguolis, plevėsa, valkata, pagaliau aš suradau 
ramybę: gerą gyvenimą, puikų vyną ir visa kita; žodžiu 
viską, iš ko susideda padorus gyvenimas. Bet vieną dieną 
mano šeimininkas davė labai lengvą, nedidelį pavedimą: 
akiplėšiškai pagrobti kūdikį. Aš tai įvykdžiau ir už darbą 

gavau deimantą, vertą trijų tūkstančių ekiu. Man buvo 
pažadėta dvigubai tiek, jei saugosiu mažylę... Jau nė ne- 
kalbu apie dar vieną susitarimo sąlygą, kurios nuo pat 
pirmosios minutės buvau nusprendęs nevykdyti... 

— Kokią, tėte? | 

— Nagi, aš padariau kvailystę, pakuždėjus į ausį kaž- 
kokiam absurdiškam balsui, kuris nedavė širdžiai ramy- 
bės. Trumpai tariant, aš grąžinau vaiką! Ir jau visiškas 
nusikaltėlis, kad padovanojau deimantą motinai. 

— Koks tos motinos vardas? Ir to pono, davusio jums 
šiuos pavedimus?.. 

— Tai ne mano paslaptis, sūnau... Tęsiu toliau. Taigi 
per šį nusikaltimą tu esi toks varguolis, kokiu net Jobas 
nebuvo. 

Dabar, ševaljė, paklausyk, ką privalau tau pasakyti... 
Tik prašyčiau klausyti atidžiai, kad atsimintum mano 
gerus ir nuoširdžius patarimus... Štai jie... Pirmiausia, 
saugokis vyrų... Tarp jų nėra nė vieno, vertesnio už se- 
ną virvagalį, kuriuo jis bus pakartas. Jei pamatysi ką 
skęstant, kilstelėk prieš jį skrybėlę ir praeik. Jei pastebėsi 
valkatas, skersgatvyje užpuolusius miestietį, pasitrauk 
už kito kampo. Jei kas nors dėsis tavo draugu, tučtuojau 
pagalvok, kokio blogio jis tau trokšta. Jei žmogus tikins 
norįs tau gero, apsivilk šarvų marškinius. Jei šauksis ta- 
vo pagalbos, užsikimšk abi ausis... Ar prižadi man nepa- 
miršti šių Žodžių? 

— Prižadu, tėve... Kas dar? 

— Antra, saugokis moterų. Pačioje meiliausioje sly- 
pi ragana. Jų švelnūs plaukai yra lyg gyvatės, kurios ap- 
siveja ir užsmaugia. Jų akys nuduria. Jų šypsena nunuo- 
dija. Ar gerai mane supranti, sūnau? Turėk moterų tiek, 
kiek tau patiks. Bet neatsiduok nė vienai, jei nenori su- 
gadinti savo gyvenimo, jei nenori pražūti, sugniuždytas 
melo ir išdavystės. Saugokis moterų. 

— Prižadu jums, tėve. Kas dar? 

— Trečia, saugokis pats savęs. O! Savęs ypač! Nuo 
pat savo gyvenimo pradžios ryžtingai kratykis pavojingų 
gailestingumo, meilės, užuojautos jausmų, visų Žžabangų, 
kurias tik paspęs tavo širdis. Tai truks keletą metų. La- 

bai lengvai, tik reikia šiek tiek noro, ir tu tapsi toks, kaip 
ir kiti žmonės: Žiaurus, negailestingas savimyla, o tai jau 
reikš, kad esi puikiai apsiginklavęs. Ar gerai mane su- 
pratai? 

— Taip, tėve, ir pažadu jums kiek įstengdamas ge- 
riau pratintis. 

— Gerai! Tad išvykstu ramus. Palieku tau Žibulė,— 
pridūrė Pardejanas, meiliai pažvelgęs į pakabintą prie 
sienos ilgą rapyrą. 

Jis paėmė ją ir pats apjuosė blizgančios odos diržu 
sūnaus juosmenį. 

— Štai taip! Dabar tu jau tikras ševaljė! Atsispirk 
sau pačiam, nepasiduok moterims, vyrams! Sudie, sūnau, 
sudie... 

Šitaip Žanas liko pasaulyje vienas, bet dabar turėjo 
Žibulė. 

Maždaug po penkiolikos dienų nuo tėvo išvykimo, 
vieną vakarą ševaljė de Pardejanas liūdnas vaikštinėjo 
Senos pakrantėmis ir staiga pamatė gaują vaikėzų, kurie 
rišo letenas vargšui šuneliui, aiškiai norėdami jį nuskan- 
dinti. Užklupti gaują, smūgiais ją išsklaidyti, atrišti ne- 
laimingą gyvulį jaunajam ševaljė būtų trukę tik akimirks- 
nį. | 

„Gerai,— pagalvojo jis,— tėvas man patarė negelbėti 
skęstančių žmonių, bet ne šunų. Aš jam nenusižengsiu...“ 

Nebereikia nė aiškinti, kad tokiu būdu išgelbėtas gy- 
vūnas prisirišo prie savo išvaduotojo ir nė žingsnio ne- 
atsilikdamas sekiodavo paskui jį. Ševaljė jį pavadino 
Pipo. 

Pipo buvo aviganis, susivėlusiu kailiu, nei gražus, nei 
bjaurus, bet gana dailiai nuaugęs, protingomis ir geromis 
akimis. Triaukštelėjęs žandikauliais jis perkąsdavo gran- 
dinę; buvo kvailokas, mėgo įnirtingai vaikytis žvirblius, 
puldavo juos palenkęs galvą, viską pakeliui apversdamas, 
ir atrodydavo labai nustebęs, kai turėdavo sustoti, nes 
žvirbliai nelaukdavo, kol juos nutvers. 

Tą vakarą, kai Pardejanas grįžo į užeigą, lydimas Pi- 
po, kitaip tariant, praslinkus maždaug penkiolikai dienų 
po tokio keisto tėvo išvykimo, jis nenoriai užlipo į savo 

tamsų kambarėlį ir liūdnai apžvelgė šią liūdną savo bu- 
veinę. 

— Nebegaliu,— sumurmėjo jis,— ilgiau gyventi šioje 
lindynėje. Stačiai nors mirk, kai nebėra linksmuolio tėvo 
pono de Pardejano. Trauk jį devynios, kaip sakydavo jis, 
tėvas, man reikia kito būsto. Reikia, tik kur jį rasti? 

Sitaip pagalvojęs, jis pastebėjo prieš save praviras 
duris. 

Tuojau priėjo prie jų, pamažu pastūmė ir įkišo gal- 
vą. Kambarys gražus, didžiulis, su puikia lova, keletu 
kėdžių ir netgi stalu bei foteliu, buvo tuščias. 

„Tai bent!“ — tarė sau Pardejanas. 

Jis atidarė langą į Sen Deni gatvės pusę. 

Jau buvo beatitraukiąs galvą, kai jo akys nukrypo į 
priešais esantį namą, žemesnį nei užvažiuojamieji namai, 
o šio pastato palėpės lange jis pamatė gražų merginos 
veidą, geltonus lyg auksas plaukus, tokią švelnią visą 
jos povyzą, nekaltą ir tokią kilnią, jog pamanė regįs dan- 
gišką būtybę. Dar akimirką, ir jis atpažino merginą, dau- 
gybę kartų sutiktą Sen Deni gatvėje. 

Jam šūktelėjus, ji pakėlė galvą, nuraudo, uždarė 
langą ir dingo. Bet Pardejanas valandėlę liko bestovįs to- 
je pačioje vietoje ir dar ilgai ten būtų stovėjęs, jei Žiū- 
rėti jam staiga nebūtų sutrukdęs kažkieno balsas. Jis at- 
sisuko suraukęs antakius ir prieš save pamatė poną Land- 
ri Greguarą, savo tėvo įpėdinį, dabartinį Devinjero užei- 
„gos savininką. 

Ponas Landri vaikystėje buvo silpnas ir toks trumpa- 
kojis, kad užkandinės lankytojai jį pravardžiuodavo Land- 
ri Pilvūzu. Augdamas užuot stiebęsis aukštyn, jis storėjo 
į šonus; ponas Landri atrodė lyg rutulys, tiesiai padėtas 
ant dviejų mėsingų kuokų, o ant viršaus kūpsojo cukraus 
galva, su dviem mažom baikščiom, nepasitikinčiom, skvar- 
biom ir veidmainiškom akim. | 

— Aš ėjau pas jus, ponas ševaljė, — pasakė šeiminin- 
kas Landri. 

— Ak, pas mane! — atsakė Pardejanas. 

— Taip, pas jus! 

— Štai aš pakeičiau gyvenamą vietą: nuo šio vakaro 
įsikuriu čia. 

Šeimininkas Greguaras net pamėlo. 

— Pone,— tarė jis,— atėjau pasakyti, kad nebegaliu 
jums leisti daugiau gyventi tamsiame kambarėlyje... 

— Na, matote! Mudu vienos nuomonės! 

— Nieku gyvu,— tęsė susierzinęs Greguaras,— nega- 
liu jums užleisti šio kambario, verto penkiasdešimties 
ekiu per metus. Laikas, ponas ševaljė, jums pasakyti... 
Prieš porą metų atvykęs pas mane gyventi jūsų tėvas pa- 
sižadėjo mokėti reguliariai. Po šešių mėnesių, dar negavęs 
nė denjė, aš atėjau pas tamstos tėvą ir paprašiau man 
sumokėti, kas priklauso... 

— Ir ką padarė mano gerbiamas tėvas? Manau, jis 
jums sumokėjo? 

— Jis mane, pone, apkūlė! — pasipiktinęs išdrožė 
Landri. 

— Tai jūs taip įžūliai elgėtės reikalaudamas pinigų iš 
garbingo bajoro? 

— Taip, pone,— atsakė Devinjero šeimininkas.— Bet 
turiu jums pasakyti, kad tamstos tėvas man kai kuo ir 
pasitarnaudavo. Jis apsaugodavo mano užeigą, ir nebuvo 
kito, jam lygaus, galinčio stverti girtuoklį už pakarpos 
ir išmesti į gatvę. 

— Vadinasi, ponas Landri, jūs jam skolingas. Ne- 
svarbu, aš jumis pasitikiu. 

Landri dar labiau pamėlo. Kurį laiką jis tik šnopavo. 
Paskui vėl prabilo: 

— Gana juokų, pone. 

— Ko gi jūs norite? Paaiškinkit, po velnių! | 

— Pone, aš noriu, kad jūs išsikraustytumėt, jei nega- 
lite abu su tėvu susimokėti dvejų metų skolos! 

— Ar tai jūsų paskutinis žodis, šeimininke? 

— Paskutinis. Aš reikalauju, kad nuo rytdienos kam- 
barys būtų laisvas! 

Ševaljė ramiai nuėjo į savo būstą, pasiėmė kampe sto- 
vinčią tėvo lazdelę, stvėrė Landri už rankos, panašios 
į trumpą plaštaką, užsimojo lazda ir Ltvojo smuklininkui 
per nugarą. 

— Geras sūnus privalo sekti tėvo pavyzdžiu, — pasakė 
jis, — mano tėvas jus apkūlė, taigi mano pareiga taip pat 
jus apkulti!.. 

Ir Pardejanas, iš tiesų ėmė kulti poną Greguarą, tuo 
patvirtindamas, kad nieko nemoka daryti atmestinai. 
Smuklininkas baisiai rėkė, jo šauksmai aidėjo po visą 
namą. 

Tuojau pat kambarys buvo pilnas tarnų. 

Tada Pardejanas pastūmė nelaimingąjį Greguarą prie 
lango, plačiai jį atidarė, čiupo šeimininką, stipriai su- 
spaudė, iškišo pro langą ir, ištiesęs rankas, laikė jį ky- 
bantį ore. 

— O jūs visi lauk! — ramiai įsakė jis.— Lauk, arba 
aš jį paleidžiu!.. 

— Nešdinkitės! Nešdinkitės!..— pusiau apmiręs suvai- 
tojo smuklininkas. 

Tarnai skubiai išsilakstė. Liko tik vienintelė ponia 
Landri ir, reikia pasakyti, ji neatrodė per daug sumišusi 
dėl vyrui gresiančio pavojaus. 

— Pasigailėkit, ponas ševaljė! — sušnibždėjo Landri. 

— Ar sutariam? Daugiau nebelįsite ne laiku man į 
akis?.. | 

— Niekada! Niekada! 

— Ir aš galėsiu gyventi šiame kambaryje? 

— Taip, taip!.. Tik įtraukite mane vidun, dėl Dievo 
meilės!.. Aš mirštu!.. 

Ševaljė neskubėdamas įtraukė smuklininką į kambarį 
ir beveik nualpusį pasodino į fotelį, o ponia Landri sku- 
-biai vilgė jo smilkinius. 

— O! Ponas ševaljė,— nepiktai žvilgtelėjusi pasakė 
ji, — kaip jūs mane išgąsdinote! | 

Kai Landri atsigavo, jis ėmė aiškintis su ševaljė de 
Pardejanu, ir buvo nuspręsta, kad puikusis kambarys liks 
jaunuoliui ir kad pastarasis galės netgi vakarieniauti už- 
kandinėje, jei tik tęs savo tėvo darbą. 

Taip šeimininkas Landri Greguaras susitaikė su nuo- 
tykių ieškotoju. 

Vieną vakarą ševaljė de Pardejanas išėjo iš Frank 
Buržua gatvės lindynės, kur buvo išgėręs nemažai vyno 

su savo šlaistūnais draugais. Jis buvo beveik girtas. Ki- 
taip tariant, jo ploni ūsai šiaušėsi labiau, negu bet kada, 
o palei blauzdą karingai stirksanti Žibulė švysčiojo po 
visą gatvę. Jis dainavo madingą pono Ronsaro sonetą. 

— Gelbėkit! Plėšia! — tolumoje, kaip jam pasigirdo, 
šaukė kažkoks senis. 

— Tai bent! — pasakė Pardejanas.— Šaukia iš Sen 
Antuano gatvės; pagal tėvo patarimus privalau nusigręžti 
ir eiti į Devinjerą. Regis, aš taip ir darau! 

Netrukus jis atėjo į Sen Antuano gatvę. 

— Se tau,— tarė jis,— galėčiau prisiekti, kad pasu- 
kau į Sen Deni gatvęl!.. 

Čia jis pastebėjo du vyrus, priremtus prie sienos ko- 
kių dešimties plėšikų. Abu buvo raiti. Vienas iš jų laikė 
už pavadžio dar vieną pabalnotą žirgą. Tai buvo senis, 
vilkintis rūmų tarno drabužiais. Jis šaukė: 

— Gelbėkit! Zudo! 

O plėšikai puikiai žinodami, kad niekas nesikiš, o sar- 
gyba, išgirdusi šauksmus, verčiau jau paspruks, nebepai- 
sė senio, bet supo kitą raitelį, kuris netardamas nė žodžio 
narsiai gynėsi: ant grindinio jau drybsojo jo patiesti du 
miestelėnai praskeltom galvom. 

Tačiau šis vyras, nors ir kaip buvo stiprus ir drąsus, 
jau silpo. 

— Laikykitės, pone! — riktelėjo staiga kažkas,— atei- 
nu jums į pagalbą!.. 

Tą akimirką į grumtynes šoko Pardejanas, ir perėjū- 
nus užgriuvo smūgių kruša. Jis neišsitraukė iš makšties 
savo garsiosios Žibulė, tik nutvėręs už sprando du pirmus 
pasitaikiusiis gaujos narius iš visų jėgų smarkiai trenkė 
kaktomuša; jų veidai susiplojo, iš nosių prapliupo krau- 
jas; tada Pardejanas vėl juos atskyrė, stumtelėjo vieną 
į dešinę, kitą į kairę, ir jiedu nulėkė į šalis nusirisdami 
už dešimties žingsnių ir dar patraukdami paskui save du 
ar tris savo sėbrus. O ševaljė tuojau atsistojo prie už- 
pulto nepažįstamojo ir plačiu mostu išsitraukė blizgančią 
Žibulė... 

Gal perėjūnus išgąsdino šis mostas ir šitokia raume- 
nų jėga? Siaip ar taip, jie ėmė tyliai ir skubiai trauktis; 

tempdami paskui save sužeistuosius visi jie greitai dingo 
lyg šmėklos, išnykusios tamsoje. 

— Po velnių, tai bent šaunuolis! — sušuko nepažįsta- 
mas raitelis.— Jūs išgelbėjot man gyvybę! 

Sevaljė de Pardejanas santūriai susikišo kardą į 
makštį, kilstelėjo skrybėlę ir pasakė: 

— Ar žinote, pone, ką aš padariau? 

— Nesvarbu, velniai griebtų! Tik sakau, kad jūs ką 
tik mane išgelbėjote! 

-— Ne, aš nusižengiau svarbiam savo tėvo priesakui... 
Ir labai bijau, kad man neatsitiktų nelaimė. 

Nepažįstamasis net krūptelėjo nuo šių šaltai ištartų 
žodžių. 

— Siaip ar taip, — vėl prabilo jis,— jūs man kilniai 
pasitarnavote. Šiam mudviejų susitikimui prisiminti pa- 
imkite žirgą, kurį laiko mano tarnas. Galaoras yra pats 
geriausias Žirgas mano arklidėse. 

— Gerai! Aš imu jį! — mostelėjęs atsakė Pardejanas 
lyg koks karalius, priimantis kieno nors pagarbos pareiš- 
kimą. 

Ir vikrus raitelis, nuo penkerių metų jodinėjęs kalnais 
ir kloniais, užšoko ant Galaoro. 

Nepažįstamasis atsisveikindamas pamojavo ranka ir 
skubiai nujojo tolyn. 

Senam tarnui besirengiant pagarbiai. sekti paskui sa- 
vo poną, prie jo prisiartino Pardejanas ir tyliai paklausė: 

— Ar galėčiau sužinoti vardą šio senjoro, dėl kurio 
„aš nusižengiau savo tėvo priesakui?.. 

— Kodėl gi ne, pone,— nustebęs atsakė senis. 

— Tad kas šis raitelis? 

— Tai Anri de Monmorensi, Damvilio maršalas... 

Tą vakarą Žanas de Pardejanas į Devinjero užeigą 
atvedė naują gyventoją; jis atėjo tuo metu, kai užvažiuo- 
jamieji namai jau buvo uždaromi; nieko neklausęs, jis 
nuvedė Galaorą į arklidę, įkurdino jį geriausioje vietoje 
ir įpylė į ėdžias sieką avižų. 

Galaoras buvo sarto plauko, iš pažiūros treigys; jis 
turėjo nedidelę, aukšta kakta, pūstom šnervėm galvą, jo 
guga buvo gražiai išlenkta, pasturgalis vikrus, kojos lai- 
bos. Tai buvo puikus žirgas. 

— Oi! Ką gi jūs čia, po paraliais, veikiate? — staiga 
šiurkščiai paklausė smuklės šeimininkas Landri. 

Pardejanas atsigręžė į riebulį užeigos šeimininką ir 
nerūpestingai atsakė: 

— Apžiūrinėju savo paskutinio nusikaltimo padarinį. 

Landri krūptelėjo. 

— Vadinasi,— tarė jis,— šis arklys jūsų? 

— Juk sakau, pone Landri,— atšovė Pardejanas. 

— Ir,— tęsė užeigos šeimininkas,— aš turėsiu jį šerti? 

— O! Tai gal norėtumėt, kad šis puikus gyvulys badu 
nudvėstų?.. 

Ir ševaljė dar kartą patikrinęs, kad Galaorui nieko 
netrūktų, palinkėjo labos nakties priblokštam užeigos šei- 
mininkui ir nuėjo miegoti. 

Nuo tos dienos Pardejaną visi matydavo tik raitą ant 
Galaoro, o prieky jų bėgdavo išdidus Pipo ir šniukštinėda- 
vo, ką čia pavogus ir suėdus iš prekiautojų paukštiena vit- 
rinų; tuo tarpu Galaoras niekada neiškrypdavo iš tiesaus 
kelio. Pridursime dar ir tai, kad vos kam sušnibždėjus, vos 
sušnairavus, baisioji Žibulė pati iššokdavo iš makšties. 

Raitas ant Galaoro, lydimas Pipo, kurstomas Žibulė, 
Pardejanas virto kvartalo siaubu — norime pasakyti, kad 
mušeikų, plėšikų, kareivių, pagyrūnų, kurių čia buvo aps- 
tu, siaubu, nes ševaljė į kivirčą įsiveldavo tik gindamas 
ką silpnesnį. 

Sykį Pardejanas savo kambaryje lopėsi drabužius. Pa- 
prastai tuo rūpindavosi ponia Landri. Bet dailioji užei- 
gos šeimininkė, kartą užklupusi ševaljė stebeilijant į prie- 
šais esantį stogą, jau kelios dienos niršo iš apmaudo tarp 
savo prikaistuvių. 

Šiaip taip užtaisęs skylę, kurią bandė paslėpti, Parde- 
janas vėl apsivilko savo drabužį, prisijuosė kardą ir bu- 
vo beišeinąs. Bet prieš: tai dar priėjo prie lango: kaip tik 
tą akimirką jis pamatė iš ano namo išeinančią Damą ge- 
dulo rūbais, kuri pasuko į Sen Antuano gatvę. Netrukus 
lange pasirodė Loiza. 

Galbūt pagautas įkarščio, o galbūt mesdamas iššūkį, 
kad taip varganai apsirengęs ir dėl to negali būti mylimas, 
jis pirmą kartą nieko negalvodamas pasiuntė bučinį... 

Tiesa, Loiza išraudo, bet sekundę ji žvelgė į ševaljė 
be piktumo, o paskui pasitraukė nuo lango. 

Pardejanui ėmė daužytis širdis. 

„O,— pamanė jis,— atrodo, ji nepasipiktino! Turiu 
tučtuojau pasikalbėti su jos motina!..“ 

Ištvirkėlis būtų pasakęs: „Tuojau pulsiu šiai gražuo- 
lei po kojų, kol nėra motinos!“ 

Ilgai negalvodamas ševaljė pasileido lyg viesulas ir 
pasivijo gedulingai apsivilkusią damą; kai ši, pasukusi už 
Sen Deni gatvės kampo, leidosi Sen Antuano gatve Bas- 
tilijos link. 

Bet prieiti jis neišdrįso! Tik iš tolo sekė paskui ją. 

Atėjusi netoli Bodoje aikštės, Žana pasuko į dešinę 
gatvelių labirintu, jungusiu Sen Autuano gatvę ir Sen 
Polio vartus, už Grevo aikštės. 

Pagaliau ji sustojo Bare gatvėje, tiksliai ten, kur ka- 
daise būta karmelitų vienuolyno. 

Namas, prie kurio Žana de Pjen sustojo, buvo pasta- 
tytas vienuolyno vietoje; jį supo gražus sodas; jis buvo 
mažas, bet jaukus, truputį paslaptingas. 

Pardejanas matė, kaip dama pasibeldė plaktuku ir 
netrukus įėjo į namą. 

„Pasikalbėsiu su ja, kai išeis, — pamanė jis.— Man rei- 
kia su ja pasikalbėti!“ 

Ir jis ėmė laukti galugatvyje. 

Tarnaitė įleido Žaną ir nuvedė ją į antrą aukštą, į pui- 
kiai apstatytą kambarį. 

Jai įėjus, jaunuolis ir moteris, sėdėję greta, atsigręžė. 

— O! — tarė moteris:— Štai ir mano sieninis kilimas! 

— Puiku! — tarė jaunuolis Žanai.— Ar įaudėte įrašą, 
kurį buvau liepęs? 

— Taip, pone,— pasakė Žana. 

— Kokį įrašą? — droviai paklausė moteris, 

— Tuojau pamatysit! — atsakė jaunuolis. 

Jaunuolis iš pažiūros atrodė daugiausia dvidešimties 
metų. Jis vilkėjo juodais plonos gelumbės drabužiais, 
kaip koks turtingas miestelėnas, bet prie juodo veliūro 
skrybėlės spindėjo didžiulis deimantas. 

Vaikinas buvo vidutinio ūgio ir, regis, silpnos sveika- 
tos; jo veidas buvo blyškus, net gaižus, kakta iškili; jis 
nežiūrėdavo kitam į akis; šypsodavosi dažniausiai kan- 
džiai ir piktai, bet dabar jo šypsena buvo labai nuoširdi; 
dėl kažkokio psichinio sutrikimo jo rankos virpčiojo, pirš- 
tai trūkčiojo, šį jaunuolį kankino nervų liga. 

Tuo tarpu moteris atrodė trim ar keturiais metais vy- 
resnė už savo draugą. Tai buvo daili blondinė, nors jos 
tikriausiai nelydėtų minios šnabždesys, kaip lydi kitas 
nepaprasto grožio moteris. Ji buvo paprasta, beveik baikš- 
čiai kukli; jos akys žvelgė į jaunuolį be galo meiliai ir 
švelniai. 

— Pažiūrėkim įrašą! — nekantravo ji. 

— Žvilgtelkit, Mari! — tarė vaikinas, imdamas sieninį 
kilimą iš juodai apsirengusios moters rankų. 

Kilime buvo išsiuvinėta daugybė lelijų žiedų puokščių, 
besiraizgančių aplink visą audeklą; viduryje, Žydrame 
fone ryškėjo ornamentas, su vieta įrašui, o jame aukso 
raidėmis švietė tokie žodžiai: , 

Aš visus žaviu 


Mergaitė, kurią vadino Mari, klausiamai pažvelgė į 
jaunuolį. Šis lėtai patrynė savo blyškias rankas ir meiliai 
šypsodamasis pasakė: 

— Mieloji Mari, nejaugi jūs neįspėjat? 

— Ne, mylimas Karoli... 

— Nagi, nuo šiol tai bus jūsų devizas, Mari... 

— Ak, Karoli!.. Mano gerasis Karoli... 

— Ar žinote, kur radau šį įrašą? 

— Kaip aš atspėsiu, mielasis? 

„— Nagi,— iškilmingai sušuko Karolis,— iš savo var- 
do!.. „Aš visus žaviu“ yra jūsų vardo „Mari Tušė“ anag- 
rama!.. Jums belieka tik patikrinti!.. 

Tada paraudusi iš laimės ji puolė prie mylimojo, o 
šis nepaprastai švelniai ją priglaudė prie savo krūtinės. 

Žana de Pjen stovėjo ir liūdnai žvelgė į šią intymios 
laimės sceną. 

„Kaip jie myli viens kitą! — galvojo ji.— Koks laimin- 
gas šis geraširdis vaikinas ir ši maloni mergaitė! O juk 
aš taip pat galėjau būti laiminga!..“ 

— Taip, Mari,— tyliai prašneko jaunuolis,— apie tai 
aš vis mąsčiau pastaruoju metu! Nes tik apie tave vienin- 
telę aš savo Luvre svajojau. Kai mano motina galvoja, 
jog aš užsiėmęs hugenotų naikinimu, kai brolis, Anžu her- 
cogas, suka galvą, ar aš neketinu jo nužudyti, kai Gizas 
iš mano veido stengiasi atspėti savo likimą, aš tuo me- 
tu mąstau, jog myliu tave, tik tave vieną, nes tu vienintelė 
myli mane! 

Mari apsvaigusi klausėsi šių žodžių... Ji visai užmiršo 
moterį gedulo rūbais. 

— Jūsų Didenybe! Jūsų Didenybe! — sukuždėjo ji.— Aš 
svaigstu iš laimės. 

— Valdovas! — sušnibždėjo Žana.— Tai Prancūzijos 
karalius!.. 

Staiga ji susivokė stovinti priešais Karolį IX... iš ku- 
rio šitiek kartų buvo svajojusi maldauti teisingumo... ne 
sau, ak, žinoma ne sau, bet savo dukrai, savo Loizaiį.. 

Pritrūkusi kvapo, raudonio išpiltu veidu, ji žengtelėjo 
į priekį. 

Karolis IX laikė apkabinęs Mari Tušė. Jis pusbalsiu 
tęsė: 

— Čia nėra jokio valdovo! Nėra didenybės, ar girdi, 
Mari? Yra tik Karolis. Tavo gerasis Karolis, kaip tu va- 
dini... Nes tik tu viena sakai, kad aš geras,'ir tai mane 
guodžia, suprask, praskaidrina mano niūrias mintis... Ka- 
ralius! Taip, aš karalius]. Mari, aš juk nelaimingas vai- 
kinas, kurio neapkenčia motina, kuriuo bodisi broliai! 
Luvre aš nedrįstu valgyti, bijau man atnešamos stikli- 
nės vandens, bijau oro, kuriuo kvėpuoju... O čia aš val- 
gau, miegu, geriu be jokios baimės! Čia aš kvėpuoju vi- 
sa krūtine! 

— Karoli! Karoli! Nusiramink:.. 

Bet Karolis IX buvo įsikarščiavęs. Jo akys liepsnojo. 
Jis kalbėjo tulžingai. 

— Aš tau sakau, jie geidžia mano mirties! — nė ne- 
sistengdamas tyliau kalbėti staiga išdrožė jis.— O! Ma- 

ri, Mari! Išgelbėk mane, paslėpk!.. Sakau tau, aš atspė- 
jau jų mintis! Išgvildenau jų sąžinę ir tarsi liepsnos rai- 
dėmis išvydau parašytą man nuosprendį! 

— Karoli! Susimildamas nusiramink!.. O! Štai ir vėl 
priepuolis!.. Karolil Atsipeikėk! Juk tu šalia manęs... 

Bet karalius griuvo į fotelį mėšlungiškai užmerkęs 
akis, kankinamas staigaus priepuolio. 

Žana puolė į pagalbą Mari. 

— Ak, ponia,— sušnibždėjo  ši,— pasigailėkit mano 
vargšo Karolio, tik niekam neprasitarkit nė žodžio apie 
jį, tokį nelaimingą! 

— Nusiraminkit! — oriai atsakė Zana.— Aš puikiai 
žinau, kas yra sielvartas, o širdgėla mane išmokė tylėti... 

Mari dėkodama linktelėjo galva. 

— Ar galiu jums kuo nors padėti? — paklausė Žana. 

— Ne, ne,— skubiai atsakė Mari,— aš jums dėkoju ir 
laiminu...— Žinau baisius jo priepuolius... Karolis netrukus 
atsigaus... 

— Tada aš jus palieku... 

— Ak, ponia! — šūktelėjo Mari dėkinga.— Jūs labai 
jautri... Kaip jūs turėjote mylėti!.. 

Skausmingai šyptelėjusi Žana atsisveikino ir išėjo. 

Vos tik ji dingo, Karolis IX atmerkė akis, neramiai 
apsižvalgė ir, matydamas ties juo palinkusią Mari, liūdnai 
nusišypsojo. 

— Vėl buvo priepuolis? — nerimaudamas paklausė jis. 

— Nieko, beveik nieko, mano Karoli! 

— Ką tik čia kažkas buvo... ak, taip... moteris, kuri iš- 
audė šį kilimą... Kur ji? 

— Išėjo, mielas Karoli, išėjo prieš porą minučių... 

— Dar ligi priepuolio? 

— Taip, taip, mano gerasis Karoli, ligi!.. Na, štai, jau 
atsigauni... išgerk truputį šio gėrimo... priglausk akimir- 
ką savo galvelę... štai čia... prie mano širdies... gerasis ma- 
no Karoli. 

Ji atsisėdo, pritraukė jį prie savo kelių ir, Karolis, 
nuolankus lyg vaikas, paklusniai nulenkė savo išblyšku- 
- sį ir niūrų veidą. 

XI 
VOX POPULI — VOX DEl!..* 


Ševaljė de Pardejanas kantriai lyg įsimylėjėlis laukė 
Žanos. Jis buvo pasiryžęs su ja pasikalbėti. Tačiau ką gi 
jai pasakys? Kad myli jos dukrą? Kad norėtų ją turėti už 
žmoną? Galbūt ir tai. 

Kai tik pamatė ją išeinančią ir vėl pasukančią jo link, 
jis pasiruošė kalbą, jo manymu, labai tinkančią savo paš- 
nekovei sujaudinti. 

Nelaimei, tą minutę, kai gedulo rūbais vilkinti dama 
ėjo pro šalį, jis ėmė ir užmiršo savo kalbos pradžią, patį 
gražiausią, jo manymu, sakinį. Todėl tik žioptelėjo... ir Za- 
na praėjo. 

Tada Pardejanas nusprendė nusigauti į Sen Deni gat- 
vę ir ten užkalbinti tą moterį nė nepagalvodamas, kad 1a- 
biausiai jam pritiktų užeiti į jos namus. | 

Bet patekęs į Sen Antuano gatvę, jis pamatė, kaip 
staiga pasikeitęs Paryžius,— šitaip artėjant pirmiesiems 
audros vėjo gūsiams, kartais ūmai pasikeičia vandenyno 
paviršius. 

Luvro kryptimi žygiavo gausūs miestiečių ir prastuo- 
menės būriai. Pagrindinė gatvė tiesiog virto žmonių upe, 
kuri grėsmingai šurmuliavo, o kartais pasigirsdavo net 
šūksmai. 

Kas čia vyko? 
 Pardejanas stengėsi nepamesti iš akių gedulingosios 
damos, ėjusios prieš jį per dvidešimt žingsnių. 

Vienu metu nežinia kodėl minia staiga subangavo. Ža- 
na, pagauta jos verpeto, pradingo. Ševaljė puolė paskui 
ją smarkiai kumščiuodamasis, stumdydamasis alkūnė- 
mis, staigiais judesiais skindamasis sau kelią. Bet moters 
jau nebesurado. 

Priešais jį, susikabinę už parankių, žygiavo trys vy- 
rai, trys raudonveidžiai galiūnai bulių sprandais, grės- 
mingomis akimis. Jiems einant pro šalį, minia šaukė: 

* Vox populi — vox deil.. (Lot.) 

Liaudes balsas — dievo balsas. 

— Tegyvuoja Kervijė! Tegyvuoja Pezu! Tegyvuoja 
Kriusė! 

— Kas tie trys drambliai? — paklausė Pardejanas. 

— Kaip, pone! — atsakė vienas miestietis.— Argi jūs 
nepažįstate Kriusė, prie medinio tilto gyvenančio auksa- 
kalio? Ir Pezu, mėsininko iš Rua de Sisil gatvės? Ir Ker- 
vijė, Universiteto knygininko? 

— Atleiskite, aš atvykau iš provincijos, — paaiškino 
Pardejanas.— Tai vadinasi, čia mėsininkas, knygininkas 
ir auksakalys? Puiku! Esu patenkintas, kad pamačiau! 

— Jie visi yra geri pono de Gizo draugai! 

— Po perkūnais! Tai bent garbė ponui de Gizui! 

— Taip, pone. Jie šventosios religijos gynėjai. 

Tuo metu Pardejanas priėjo medinį, tiltą. Čia šūkalio- 
jo ir užė milžiniška minia: 

— Tegyvuoja Gizas! Mirtis hugenotams! 

— Girdite? — paklausė kažkoks miestelėnas.— Ar gir- 
dite kaip šaukia liaudis? Taigi, žinokite, vox populi,— 
vox Dei!.. 

— Atleiskit, — maloniai atsakė jam ševaljė,— aš nesu- 
prantu angliškai... 

— Čia ne angliškai, pone,— paniekinamai ištarė žmo- 
gus.— Čia lotyniškai. Ir tas lotynų posakis reiškia, kad 
liaudies balsas tai Dievo balsas. 

Tuo metu plūstelėjus miniai, miestelėnas buvo atskir- 
tas nuo Pardejano: grupė karių su arbaletais ir arkebu- 
zomis ginkluota sargyba valė tilto prieigas, kad liktų vie- 
tos Anri de Gizui praeiti. 

Pardejanas atsidūrė prie pat tilto, priešais pirmąjį na- 
mą iš kairės: tai buvo senas, apgriuvęs pastatas, veikiau- 
siai nebegyvenamas, nes langai buvo uždaryti; tuo tar- 
pu iš visų kitų namų, net ir nuo stogų, spoksojo žiūrovai. 

Ševaljė pastebėjo, kad ir dešinėj pusėj, tiesiai priešais 
apleistą pastatą stovintis namas taip pat tikriausiai netu- 
rėjo gyventojų: atdaras buvo tik vienintelis, tankiais pinu- 
čiais apkaltas langas. 

Už šių pinučių, šešėlyje, Pardejanas akimirką pamatė 
veidą moters, kuri susijaudinusi žvilgčiojo į rėkaujan- 
čią Minią: 

— Mirtis hugenotams!.. 


63 


Kodėl?.. Paryžiuje dabar nebebuvo hugenotų. O jei 
ir buvo, jie slapstėsi! 

Pardejanas staiga pamatė, kad auksakalys, mėsinin- 
kas ir knygininkas,— Kriusė, Pezu ir Kervijė,— skubiai 
laksto tarp būrių ir kažką įsakinėja. Jiems priėjus, minia 
rėkavo dar smarkiau: 

— Pulti bedievį! Mirtis Bearnui! Į vandenį Albrėl!.. 

Tada Kriusė, Pezu ir Kervijė sustojo kairėje tilto pu- 
sėje, per tris žingsnius nuo ševaljė. 

— Po šimts pypkių! — suniurnėjo šis,— manau, jog 
šiandien pamatysiu įdomių dalykų!.. 

— O! O! — suriko Kriusė.— Stai eina ponas de Biro- 
nas! Šlubis Bironas!.. 

— Ir ponas de Mesmas, Malasizo valdovas! — pridūrė 
Kervijė. 

— Pasirašiusieji Sen Žermeno taiką! — šaukė Pezu:— 
Prakeiktų hugenotų bičiuliai!.. 

Aplink juos minia trypė iš džiaugsmo ir šaukė: 

— Šalin Sen Žermeno taiką! Mirtis bedieviams! 

Kriusė pakėlė akis į grotuotą langą, kuriame Parde- 
janas buvo pastebėjęs šmėkštelėjus moters veidą. Šį kar- 
tą už tankių grotelių pasirodė vyras. Jis ir Kriusė davė 
ženklą vienas kitam; paskui vyras dingo... 

Užsukime valandėlei ir mes į šį namą. 

Čia, tame kambaryje, kurio langas apkaltas grotelėmis, 
dideliame fotelyje sėdi aukšta, liesa, plėšraus paukščio 
veidu, vanago nosimi, suspaustomis lūpomis, skvarbio- 
mis akimis, juodai apsirengusi moteris. 

Tai Henriko II našlė, Karolio motina Kotryna de Me- 
diči. 

Šalia jos nenatūraliai mosikuodamas vikriai vaikštinė- 
ja dar jaunas, labai gražus, teatrališkų manierų vyras... 

Tas vyras — tai astrologas Riužjeri... 

Ką jie čia abu veikia? Kokie paslaptingi artimi ryšiai 
leidžia florentiečiui astrologui veikiau meiliai, nei pagar- 
biai elgtis su karaliene? 

Kotryna nervingai stuksena koja. 

— Kantrybės, kantrybės, Catharina mia,— sako Riuž- 
jeri. 

— Ir tu esi tikras, Renė, kad ji Paryžiuje? 

— Visiškai tikras! Navaros karalienė vakar slaptai 
atvyko į Paryžių. Žana d'Albrė, be abejonės, atvyko susi- 
tikti su kokiu nors svarbiu asmeniu. 

— Bet kaip tu sužinojai, Renė? 

— E! Kaipgi aš būčiau sužinojęs, jei ne gražioji bear- 
nietė, kurią jūs jai įtaisėte? 

— Alisa de Liuks?.. 

— Toji pati! Ol Tai pagarbos verta mergina. 

— Ir tu esi tikras, kad Žana d'Albrė važiuos šiuo tiltu? 

— Gal manote, kad antraip aš būčiau kvietęs Kriusė, 
Pezu ir Kervijė? — patraukęs pečiais atšovė Riužjeri. 

— O! — grąžydama rankas sumurmėjo Kotryna de Me- 
diči. — Kad žinotum, kaip aš jos neapkenčiu, tos Žanos 
d'Albrėl Gizas tai menkniekis. Aš jį laikau savo rankose 
ir sutriuškinsiu, kai tik panorėsiu. Bet Albrė, štai kur 
priešas, Renė, vienintelis išties man pavojingas priešas! 
O! Jei galėčiau ją čia turėti ir savo rankomis pasmaugti!.. 

— Na, jau mano karaliene! — tarė Riužjeri.— Paliki- 
te šį darbą šauniems Paryžiaus žmonėms. Juk matot, kam 
jie ruošiasi! Paklausykite. 

Iš tiesų, lauke buvo baisiausia erzelynė. 

Riužjeri, lydimas Kotrynos, prisiartino prie pinučių. 

— Aš matau tik Anri de Gizą,— vos pratarė Kotryna 
de Mediči. | 

— Pažiūrėkit tenai... į tilto galą... tie neštuvai, už pa- 
lydos... Jiems nebėra kur trauktis... minia juos spaudžia... 
netrukus, einant pro čia... akimirką užuolaidos prasi- 
skirs... ir bus velniava, jei mūsų draugas Kriusė neatpa- 
žins Navaros karalienės!.. 

Tiltu jojo Anri de Gizas, lydimas kokių trisdešimties 
raitelių. Su šypsena veide jis mostelėdavo sveikindamas 
ir retkarčiais sušukdavo: 

— Tegyvuoja mišios! 

— Tegyvuoja mišios! Mirtis hugenotams! — kartojo 
pakvaitusi minia. 

Tai buvo baisus ir puikus reginys. Palydos vyrai, raiti 
ant puošniai pakinkytų žirgų, vilkėjo gražiais drabužiais, 
kuriuose blykčiojo brangakmeniai!.. Bet iš visų gražiau- 
sias, prašmatniausias buvo jų vadas Anri de Gizas. Jam 

galėjo būti daugiausia dvidešimt metų. Jis buvo aukštas, 
lieknas, išdidaus veido. 

— Gizas! Gizas! — džiugiai sveikino liaudis; tai gir- 
dėdama Kotryna de Mediči taip gniaužė kumščius, kad 
net aštrūs nagai susmigo į delnus. 

O ten, mažame Bare gatvės namelyje, Mari Tušė bute, 
ramiai sau miegojo Prancūzijos karalius, padėjęs galvą 
ant motiniško savo meilužės peties... 

Anri de Gizas ir jo palyda šiaip taip perjojo tiltą. Bet 
susidūrę su tokia tiršta minia, jie keletui minučių turėjo 
sustoti. Tuo metu už jų pasipylė tokie bauginantys šūks- 
niai, kad hercogas de Gizas bemat uždėjo ranką ant durk- 
lo ir staiga atsisuko. 

Ne, ne jam jie buvo skirti! 

Neštuvai, iš lėto judėdami nuo tilto, artėjo prie sugriu- 
vusio namo, prie kurio stovėjo Kriusė, Pezu ir Kervijė. 
Neštuvai buvo kuklūs, jų odinės užuolaidos visiškai už- 
trauktos. 

Sekundę užuolaidos prasiskyrė. Bet užteko ir josl!., 

— Velniai rautų! — sukriokė Kriusė perrėkdamas visus 
šūksnius.— Tai Navaros karalienė! Mirtis bedievei! Mir- 
tis Žanai d'Albrė!.. 

Ir su savo sėbrais puolė prie neštuvų. 

— Pagaliau! — piktai šyptelėjusi sušnabždėjo Kotry- 
na. 

Paklusni minia beregint apsupo neštuvus mojuodama 
ir šaukdama: 

— Albrė! Albrė! Mirtis Albrė! Į vandenį hugenote!.. 

Lyg vandenyno bangos minia pakėlė neštuvus tarsi 
šiaudelį, ir jie dingo apversti, sutrypti... 

Bet juose buvusios abidvi keleivės dar spėjo iššokti. 

— Pasigailėkite jos Didenybės! — sušuko jaunesnė 
nuostabaus grožio moteris. 

— Štai ji! Štai! — riktelėjo Kriusė ir Pezu, rodydami 
į antrąją moterį, rankoje laikiusią mažą odinį rankinuką. 

Iš tikrųjų tai buvo Žana d'Albrė!.. 

Ji oriai nuleido ant veido vualį. Baisi, siautulinga 
spūstis ją nubloškė kartu su palydove prie apgriuvusio 
namo durų. Pakilo tūkstančiai rankų. Tuojau jos stvers 
Navaros karalienę, sumaigys, sudraskys... 

Tą akimirką iš viršaus pro langą Kotryna de Mediči 
ir Riužjeri, o hercogas de Gizas nuo savo žirgo pamatė 
nepaprastą, neįtikėtiną ir nuostabų reginį... Kažkoks jau- 
nuolis puolė sklaidyti minią kumščiais, galva, alkūnėmis, 
skverbtis į ją lyg koks geležies pleištas ir krypuodamas 
pečiais valyti sau kelią... Akimoju jis jau atsidūrė tarp 
sugriuvusio namo durų, prie kurių šliejosi abi moterys, ir 
pasiutusios minios, kuriai vadovavo auksakalys, mėsinin- 
kas ir knygininkas. 

Tada jaunuolis išsitraukė ilgą, tvirtą, žvilgančią ra- 
pyrą ir ėmė ja švysčioti ratais, tik retkarčiais kirsdamas 
smaigaliu, o triukšminga, apstulbusi, išgąsdinta minia 
traukėsi vis didesniu pusračiu!.. 

— Renė! — sumurmėjo Kotryna,— tegul šis jaunuolis 
žūsta arba atitenka man! 

— Ir aš taip manau! — puldamas lauk atsakė jai Riuž- 
jeri. 

— Sen Megrenai! — tuo metu įsakė hercogas de Gi- 
zas,— pasistenk sužinoti, kas šis padūkėlis. Velniai grieb- 
tų, tai bent šernas! 

Šis padūkėlis, kaip sakė Gizas, šis šernas, kuris prie- 
šinosi žmonių gaujai, buvo ševaljė de Pardejanas. 

Kriusė ir jo būriui puolant prie neštuvų, jis pamatė, 
kad ten sėdi dvi moterys. 

Gal tik pusę minutės truko tas homeriškas uolos, ber- 
gždžiai puolamos šėlstančių bangų, vaizdas. Aplink Par- 
dejaną, baisiai burnodami, sūkuriavo žmonės. Kriusė, Pe- 
zu ir Kervijė siuntė jam prakeiksmus. Bet Pardejanas su- 
sikaupęs, nepratardamas nė žodžio, be reikalo nešvytruo- 
damas, vis suko žvilgančią Žibulė. 

Nepaisant tokio atkaklaus pasipriešinimo, pusratis ma- 
žėjo; mat jį stūmė toliau buvę žmonės. 

Pardejanas suprato, kad greitai jis bus sutraiškytas. 

Metęs žaibišką žvilgsnį į Žaną d'Albrė ir jos palydovę, 
jis sušuko: 

— Traukitės! 

Abi moterys pakluso. 

Tada, prisidengęs ilga rapyra, jis palinko į priekį tie- 
siai stovėdamas ant kairės kojos, o dešine ėmė įnirtingai 
spardyti sutrūnijusias duris. 

Po pirmo smūgio lūžus lentai, minia suprato gudry- 
bę, riktelėjo iš pasiutimo ir bandė pulti beprotį, mėginusį 
per stebuklą išgelbėti hugenotę. Du ar trys žmonės krito 
kruvini, o Žibulė blykčiodama vis brėžė ratus. 

Po antro spyrio durys subraškėjo, ir vienas apkaustas 
nukrito. Po trečio jos atsivėrė, nes lūžo užraktas. 

— Eikit, Alisa! — su keista ramybe paliepė Žana d'Alb- 
rė. 

Minia, dabar pamačiusi sprunkančią savo auką, taip 
suriaumojo, jog atrodė, kad senas namas tuojau sugrius; 
Kriusė, Pezu ir Kervijė jau nebebuvo priešakyje; juos 
įtraukė didžiuliai siūbuojančios minios sūkuriai; minia, 
regis, puolė, smarkiai plūstelėjo, paskui milžiniškas grės- 
mingas sūkurys nuvilnijo atgal... ir mindydami vienas 
kitą, stumdami pirmyn ir patys stumiami, uždusę, staug- 
dami, susiskaidę žmonės sustojo priešais uždarytas du- 
risl.. | 

Iš tiesų, vos dingus Navaros karalienei, Pardejanas 
liovėsi švytravęs rapyra ir atsivėdėjęs kirto dešinėn, kai- 
rėn, priekin, kur pakliuvo kokius dešimt smūgių, kuriuos 
lydėjo riksmai iš skausmo. Paskui, tą akimirką, kai ne- 
siryždama, apdujusi minia sustojo, jis strimagalviais šoko 
atgal, užstūmė duris ir vikriai apsižvalgė... 

Namas, matyt, staliaus ar dailidės būstas, buvo pilnas 
lentų. Pačiupti penkias ar šešias lentas, atremti jas į du- 
ris, gerai įtvirtinti ramstį jaunajam ševaljė truko tik mi- 
nutę. 

Zana d'Albrė pirmą kartą paklausė: 

— Ar jūs tikintis, pone?* | 

— Et, ponia, aš tikiu gyvenimu... ypač dabar, kai blo- 
gas būtų tas pirklys, kuris mano kailį pirktų brangiau, 
nei už vieną sū. 

Žana d'Albrė susižavėjusi pažvelgė į šį besišypsantį, 
apskurusį jaunuolį, suraižytomis ir iki kraujo sudrasky- 
tomis rankomis. 

— Jei mums teks mirti, — tęsė Navaros karalienė,— aš 
norėčiau prieš tai jums padėkoti ir pasakyti, kad savo 

mirties akimirką pažinau patį didvyriškiausią bajorą, ko- 
kio dar niekada nesu mačiusi... 

— O! — sumurmėjo  Pardejanas,— mes dar nežuvę: 
turime dar tris minutes!.. 

Jis greitai apžiūrėjo vietą. Tai buvo didžiulis kamba- 
rys, matyt, kadaise dailidės dirbtuvės. Lubų nebuvo. Pa- 
talpą dengė tik stogas, o jis buvo paremtas trimis verti- 
kaliais stulpais, kurie, atrodo, pro grindis leidosi ligi pat 
rūsio. 

Per labai trumpą laiką, kad neįmanoma nė aprašyti, 
Pardejanas aplėkė kambarį. Eidamas palei tą sieną, kuri 
išėjo į upės pusę, jis pastebėjo pravirą angą, pro kurią 
galėjai nusileisti į rūsius. 

Jaunuolis pašaukė abi moteris ir šios atskubėjo. 

— Lipkite žemyn! — paliepė jis. 

— O jūs? — paklausė karalienė. 

— Prašom lipti, ponia! 

Žana d'Albrė ir jos draugė pakluso. Nulipusios laiptais 
jos pastebėjo, kad atsidūrė ne rūsyje, bet kambaryje, pa- 
našiame į tą, kaip ir viršuj; po grindimis išgirdo pliuške- 
nimą... namas buvo pastatytas ant polių! O apačioje te- 
kėjo Sena. 

Nuo tos akimirkos, kai jos pateko vidun, buvo prabė- 
gusi kokia minutė. 

Sekundę Žana d'Albrė įdėmiai klausėsi. 

Kiek aprimus minios siautėjimui, ten, viršuje, jai pasi- 
girdo lyg pjūklo džyrenimas... bet tai truko akimirksnį, ir - 
vėl visus garsus užgožė baisus minios staugimas. 

Žana d'Albrė jautė, kad turėtų pasiekti upę... staiga 
jos pėda užkliudė geležinį žiedą... garsiai šūktelėjusi iš 
džiaugsmo, ji pasilenkė, iš visų jėgų truktelėjo jį, pakėlė 
duobės dangtį... ir čia, kimiai atsidususi, lyg išsaugojusi 
savo gyvybę pasmerktoji, ji pastebėjo kopėčias, nuleistas 
į upę!.. 

O kopėčių apačioje valtį!.. 

— Pone, pone! — suriko ji. 

— Aš čia! — šūktelėjo Pardejanas.— Jei mirsime, tai 
Re vieni! 

Ir laiptų viršuje pasirodė ševaljė, rankoje laikydamas 
storą virvę. Jis taip smarkiai laikė ją įtempęs, kad išsi- 

pūtė net kojų raumenys ir, rodėsi, tuojau trūks jo smil- 
kiniuose gyslos. 

Tuo metu baisiai ūžaudama siūbtelėjo, puolė bjauri 
minia, taip trokštanti mirties... 

— Mirtis! Mirtis! Mirtis!.. 

Tada Pardejanas, panašus į milžiną, besistengiantį, 
išrauti šimtametį ąžuolą, paskutinį kartą patempė virvę!.. 

Pasigirdo baisus braškėjimas, namas, atrodė, akimirką 
susvyravo, paskui pro siaubingus nevilties šūksnius nu- 
aidėjo dundesys, lyg griaustinio dardėjimas... namas griu- 
vo! Sijos lūžo! Stogas krito visas kartu: sužeisdamas ir 
užmušdamas šimtus galvažudžių!.. 

Kas atsitiko? 

Ogi Pardejanas buvo nupjovęs tris stulpus, laikiusius 
stogąl!.. Ir surišęs juos ta pačia virve! 

Paskui įnirtingai patempęs virvę, juos nuvertė! Ir iš 
karto, vienu šuoliu puolė į tuštumą, nukrito laiptų pa- 
pėdėje ir metėsi prie Žanos d'Albrė, o tą vietą, iš kur jis 
ką tik buvo pasitraukęs, užgriuvo namo stogas!.. 

Mostelėjusi karalienė jam parodė upę, kopėčias, val- 
tį!.. Akimirksniu jie jau buvo tenai visi trys... Ševaljė 
nupjovė virvę, laikiusią valtelę ir, ši, srovės nešama, ėmė 
plaukti Luvro link. 

Pardejanas yrėsi irklu, kurį buvo radęs ant valties 
dugno. Praslinkus penkioms minutėms, jie priplaukė že- 
mutinę Luvro dalį, tą pačią vietą, kur prieš keletą metų 
buvo Tiuilri aptvara ir, kur Kotryna de Mediči liepė tada 
savo architektui Filiberui Deliormui pastatyti rūmus. 

Kai jie išlipo, Pardejanas stabtelėjo ant kranto, ran- 
koj laikydamas skrybėlę. 

— Pone,— oriai, kaip visuomet, pasakė Žana d'Alb- 
rė— aš esu Navaros karalienė... O jūs? 

— Aš, ponia, vadinuosi ševaljė de Pardejanas... 

— Tamsta, padarėte paslaugą garsiai Burbonų gimi- 
nei, ir ji niekada jos nepamirš... 

Ševaljė mostelėjo ranka. 

— Tik neneikite to,— tęsė karalienė, — bent jau ma- 
no akivaizdoje! — su kartėliu pridūrė ji. 

Pardejanas suprato užuominą; apginti hugenotę reiš- 
kė nusipelnyti mirtį! 

— Nei jūsų, nei kieno kito, ponia,— pasakė jis.— Aš 
tikrai žinau atlikęs didelę paslaugą Jūsų Didenybei, nes 
išgelbėjau Jums gyvybę; bet prisipažįstu, jog nežinojau, 
kokią įžymią karalienę turėjau garbės ginti. 

Zana d'Albrė, šitiek metų įsakinėjusi didvyriams ir 
nusimaniusi apie didvyriškumą, buvo sukrėsta ševaljė 
santūraus orumo, šiek tiek ironiško ir pašaipaus. 

— Pone,— žavėdamasi tęsė karalienė, — jei jūs sutin- 
kate mane palydėti į mano sūnaus Anri stovyklą, jūsų lai- 
mė yra užtikrinta. 

Pardejanas suvirpėjo ir įtempė ausis, išgirdęs žodį 
„laimė“. | 

Tą pačią akimirką jo akyse šmėstelėjo spindintis auk- 
saplaukės merginos atvaizdas, tos žavingos kaimynės, 
kurios jis valandų valandas laukdavo prie lango. 

Apgailestaudamas, jog ką tik nusišypsojusi laimė vėl 
pražus, jis susiraukė ir išdidžiai nusilenkęs atsakė: 

— Jūsų Didenybe, esu Jums labai dėkingas, bet lai- 
mės aš. nusprendžiau ieškoti Paryžiuje. 

— Gerai, pone. Bet kur tada jus rasti, jei kas nors 
iš maniškių panorėtų su jumis susitikti? 

— Denvinjero užeigoje, ponia, Sen Deni gatvėje. 

Tada Zana d'Albrė linktelėjo galva ir pasisuko į savo 
draugę. 

— Alisa, jūs buvote labai neatsargi liepdama nešti 
neštuvus tiltu... 

— Jūsų Didenybe, aš maniau, kad kelias laisvas,— 
ryžtingai atsakė mergina. 

— Alisa,— tęsė karalienė,— jūs buvote labai neatsar- 
gi pakeldama užuolaidas... 

— Iš smalsumo...— prisipažino Alisa. 

— Alisa,— tęsė Zana d'Albrė,— jūs buvote labai ne- 
atsargi garsiai ištardama mano vardą tai priešiškai nusi- 
teikusiai miniai... 

— Buvau pametusi galvą, ponia! — vėl sumikčiojo 
mergina. 

— Aš jums nepriekaištauju, vaikeli. Pagaliau, kitaip 
nebūtų pasielgęs nė vienas, norintis mane išduoti... 

— O! Didenybe!.. 

— Kitą kartą būkite atsargesnė,— baigė karalienė taip 
ramiai, kad Alisa de Liuks (Riužjeri mums pasakė jos 
vardą) vėl atgavo drąsą. 

— Pone ševaljė,— tada pasakė Žana d'Albrė,— aš ju- 
mis dar noriu pasinaudoti... 

— Esu jūsų valioje, ponia. 

— Gerai. Ačiū. Tad malonėkite iš tolo mus palydėti 
ten, kur mes einame... Saugoma tokio kardo, kaip jūsų, 
aš nebijočiau eiti nė pro kariuomenę. 

Pardejanas buvo labai pamalonintas. Jis tik atsiduso 
ir sušnibždėjo: 

— Kaip gaila, kad negaliu palikti Paryžiaus!.. Mano 
garbusis tėvas aiškiai pasakė... Nepasitikėk moterimisl|.. 
Stai aš jau apkerėtas savo auksaplaukės... 

Šitaip su savim kalbėdamas ševaljė, uždėjęs ranką 
ant ginklo rankenos, atsilikęs per dešimt žingsnių akylai 
sekė abi moteris, kurios skubiai ėjo per Paryžių. 

Artėjo vakaras. 

Pardejanui, be pusryčių išskubėjusiam paskui Loizos 
motiną, pradėjo iš alkio net skrandį mausti. 

Ėjusios daugybe aplinkinių kelių, Žana d'Albrė ir jos 
draugė pagaliau pasiekė Tamplį. 

Priešais niūrų kalėjimą, kurio didžiulis, nuo laiko pa- 
juodęs bokštas grėsmingai buvo iškilęs virš kvartalo, sto- 
vėjo paprastas, bet ištaigingas vienaaukštis namas. 

Karalienei mostelėjus, Alisa de Liuks pabeldė į duris. 
Beveik tuoj pat jos atsidarė. 

Zana d'Albrė davė ženklą Pardejanui prieiti. 

— Pone,— pasakė ji,— dabar jūs turite teisę Žinoti 
mano reikalus. Tad prašom vidun. 

— Ponia,— atsakė jai Pardejanas.— Jūsų Didenybė 
klysta: mano vienintelė teisė — vykdyti Jūsų įsakymus. 

Durys vėl buvo uždarytos. Kažkokia tarnaitė, tikra 
milžinė, nuvedė tris lankytojus į ankštą, prastai apstatytą, 
bet gana švarų kambarį. 

Ten prie stalo, ant kurio buvo trys skirtingo dydžio 
svarstyklės, sėdėjo senis lenkta nosimi ir ilga bibline 
barzda. 

— Ol O! —ištarė jis perdėtai širdingai.— Ponia, ir 
vėl jūs... ponia... kaipgi čia dabar? Jau trys mėnesiai, kaip 

jūsų nemačiau... bet jūsų vardas yra įrašytas čia, mano 
dėžutėje... 

— Ponia Leru! — trumpai ištarė karalienė. 

— Taigi! Taip ir norėjau sakyti! O dabar vėl turite 
keletą perlų vėrinių ar keletą deimantų sagių gerajam 
Izakui Rubenui parduoti? 

Paprašysime skaitytojo prisiminti, kad Navaros kara- 
lienė tuo metu, kai iššoko iš neštuvų, rankoje laikė odinį 
rankinuką. Žana d'Albrė atidarė šį rankinuką ir iškratė 
visą jo turinį. 

Izako Rubeno akys suspindėjo. Jis ištiesė rankas į 
deimantus, rubinus, smaragdus bei kitus brangakmenius, 
kurie tviskėjo ir mirguliavo ant stalo. 

Žana d'Albrė buvo keturiasdešimt dvejų metų mo- 
teris. Ji tebenešiojo gedulą po savo vyro Antuano de Bur- 
bono mirties 1562 metais. Jos akys buvo pilkos, o valdin- 
gas žvilgsnis tiesiog skverbdavosi į sielą. Jos balsas buvo 
žavus. Lūpos kietai suspaustos, todėl iš pirmo žvilgsnio 
ši moteris atrodė ledinė. Bet įkvėpta meilės, ji pasikeis- 
davo. 

Žana d'Albrė mylėjo tik vieną žmogų: savo sūnų. Dėl 
jo ši paprasta moteris, taip mėgstanti patriarchalinį Be- 
arno gyvenimą, lyg pametusi galvą pradėjo savo kla- 
jones. 

Tuo tarpu Izakas Rubenas išrūšiavo akmenis. Surau- 
kęs antakius, jis juos apžiūrinėjo, skaičiavo. 

— Ponia,— staiga tarė žydas pakeldamas galvą,— čia 
yra brangakmenių už šimtą penkiasdešimt tūkstančių 
ekiu. 

— Teisingai, — pasakė Žana d'Albrė. 

— Aš jums duodu šimtą keturiasdešimt penkis tūks- 
tančius. Likusi dalis — mano pelnas ir rizika. Kaip norė- 
tumėt, kad jums sumokėčiau? 

— Kaip paskutinį kartą. 

— Laišku per vieną iš mano įgaliotinių? 

— Taip. Tiktai ne per jūsų įgaliotinį iš Bordo. 

— Rinkitės, ponia. Įgaliotinių aš turiu visur. Miesto 
pavadinimas? 

— Sentas. 

Daugiau nieko nesakęs, žydas parašė keletą eilučių, 
pasirašė, uždėjo ant pergamento specialų antspaudą, rū- 
pestingai vėl perskaitė raštą, panašų į vekselį, ir ištiesė 
jį Zanai d'Albrė, kuri perskaičiusi paslėpė jį užantyje. 

Izakas Rubenas atsistojo ir tarė: 

— Ponia, aš visada pasiruošęs jums patarnauti. 

Navaros karalienė suvirpėjo ir tylomis atsiduso: ji bu- 
vo pardavusi paskutines savo brangenybes, daugiau jai 
nieko nebeliko!.. 

Rankos mostu atsisveikinusi su pirkliu, ji išėjo, lydi- 
ma Alisos. Pardejanas nusekė paskui jas. 


XII 
TRYS PASIUNTINIAI 


Zana d'Albrė išėjo iš Paryžiaus pro Sen Marteno var- 
tus, esančius prie pat Tamplio. Už dviejų šimtų tuazų* 
nuo čia jos laukė karieta, važnyčiojama dviejų vežėjų. 
Netarusi nė žodžio, Navaros karalienė nuėjo prie karie- 
tos. Ji paliepė Alisai de Liuks lipti pirmai, o pati atsisu- 
ko į Pardejaną. 

— Pone,— pasakė ji,— jūs ne iš tų, kuriems reikia 
atsidėkoti. Noriu tik pasakyti, kad prisiminsiu jus kaip 
paskutinį pasaulyje paladiną**... 

Ir ji greitai ištiesė ranką. 

Grakščiai ir išdidžiai, kaip jam įprasta, ševaljė pasi- 
lenkė ir pagarbiai pabučiavo tą ranką. 

Karieta nutolo, traukiama šuoliais lekiančių žirgų. 

Ilgai jis stovėjo susimąstęs. 

„Paladinas! Aš!.. — galvojo jis.— O kodėl gi ne! Iš 
tiesų! Kodėl gi man neparodyti žmonėms, kad vyro jė- 
ga, nepaprasta drąsa yra bjaurios ydos, kai jas valdo 
intrigas rezgantis protas, tačiau jos tampa dorybėmis, 
kai...“ 


* Tuazu — senovinis prancūzų ilgio matas, sieksnis. (Red. pastaba) 
** Paladinas — ištikimas riteris, galantiškas kavalierius. (Red. pas- 
taba) 

Taip pagalvojęs jis gūžtelėjo pečiais, smarkiai spuste- 
lėjo prie blauzdos Žibulė ir sumurmėjo: 

— Mano tėvas, ponas de Pardejanas juk mane pri- 
saikdino labiausiai saugotis paties savęs! Eisiu verčiau 
pažiūrėti, ar pas poną Landri dar liko nors kokių kurap- 
kos ar viščiuko kaulelių! | 

Po valandos jis jau sėdėjo prie stalo Devinjero smuk- 
lėje, o priešais jį puikavosi kepta paukštiena, kurią pjaus- 
tė pati ponia Landri Greguar, vis stengdamasi parodyti 
nuogą iki alkūnės, putlią savo ranką. 

Pasisotinęs Pardejanas kuo ramiausiai nuėjo gulti, o 
ponas Landri tik beviltiškai atsiduso rodydamas į tris 
svečio ištuštintus butelius. 

Rytojaus dieną, pavargęs po vakarykštės kovos, Par- 
dejanas pabudo gana vėlai. Jis atsikėlė, apsimovė trum- 
pomis kelnėmis ir, kaip visada, sėdo lopyti savo drabužių. 

Kad būtų šviesiau, atsisėdo prie lango, nugara į du- 
ris. Užtaisęs pirmą skylę ir pradėjęs kitą pačiame vidury, 
ties krūtine, jis išgirdo kažką tyliai beldžiantis į duris. 

— Prašau! — neatsitraukdamas nuo darbo šūktelėjo 
jis. 

Durys atsivėrė. Jis išgirdo pagarbiai veblenantį poną 
Landri Greguarą: 

—- Čia, valdove... štai čia... 

Pardejanas, atsigręžęs per petį, kad pamatytų, apie 
kokį valdovą čia kalbama, išvydo tokį prašmatnų poną, 
kokio Devinjero užeiga dar nebuvo regėjusi: aukšti minkš- 
tos odos batai su aukso pentinais, trumpos violetinio ak- 
somo kelnės, atlaso striukė su aukso akselbantais ir raus- 
vai violetinėm juostom, ilgas šviesiai violetinio atlaso ap- 
siaustas, nedidelė skrybėlė su violetine plunksna, prisegta 
smaragdu; šiais drabužiais vilkėjo garbanotas jaunuolis, 
išsikvėpinęs, išsitepęs pomada, riestais ūsais, paskaistin- 
tais skruostais, dažytomis lūpomis: žodžiu, puošnus da- 
bita. 

Ševaljė atsikėlė ir laikydamas adatą rankoje pakvietė: 

-—- Prašom įeiti, pone. 

— Eik,— pasakė nepažįstamasis,— eik ir pasakyk sa- 
vo šeimininkui, kad su juo nori pasikalbėti Polis de Stiu- 
er de Kosadas, Sen Megreno graias. 

— Atleiskit, — santūriai pasakė ševaljė,— kokiam šei- 
mininkui? 

— Še, tai tau, velniai rautų! Nagi tavo, juk sakiau, po 
perkūnais! 

Pardejanas net apstulbo, bet visiškai ramiai atsakė: 

— Aš pats sau šeimininkas! 

Atrodė, jog Sen Megrenas nustebo, o galbūt ir ne, ta- 
čiau jis liko ramus, matyt, bijodamas suglamžyti savo 
apykaklės mezginius. Tik burbtelėjo: 

— Ar kartais nebūsite ponas ševaljė de Pardejanas? 

— Taip, turiu garbės juo būti. 

Sen Megrenas nusiėmė skrybėlę pagal visas etiketo 
taisykles ir kaip įmanydamas dailiau nusilenkė. 

Pardejanas užsimetė ant pečių savo seną nublukusį 
apsiaustą ir mostelėjo grafui į kambaryje esantį vienin- 
telį fotelį, o pats atsisėdo ant kėdės. 

— Ševaljė,— tarė Sen Megrenas,— mane pas jus at- 
siuntė monsinjoras hercogas de Gizas pasakyti, jog jis 
jus labai gerbia ir nepaprastai žavisi. | 

— Patikėkit,— santūriai atsakė Pardejanas,— aš įį 
taip pat gerbiu ir Žaviuosi. 

— Jūs labai pasižymėjote vakar dienos įvykyje. Ten 
dalyvavęs karaliaus numylėtinis poetas Žanas Dora apie 
tai pranešė neseniai atsikėlusiam Jo Didenybei. 

— Nair ką gi pasakė tas poetas? 

— Kad jūs nusipelnėte Bastilijos už dviejų nusikaltė- 
"lių išgelbėjimą. 

— O ką į tai karalius? 

— Jei būtumėte dvariškis, žinotumėte, kad Jo Dideny- 
bė kalba labai mažai... Siaip ar taip, dabar esate laiko- 
mas Alsidu arba Achilu. Neįtikėtinas dalykas pasipriešin- 
ti visai miniai, kad apsaugotumėte dvi moteris! O, tas 
rapyros sukimas! Ir kirčiai jos smaigaliu! Ir griūvantis 
namas!.. Žodžiu, monsinjoras hercogas de Gizas norėtų 
parodyti jums savo palankumą. Todėl įpareigojo mane 
perduoti jums šį mažą deimantą, pirmąjį jo draugystės 
ženklą. O! Neatsisakykile, nes jūs įžeistumėte šį didį va- 
dą... 

— Bet aš ir neatsisakau,— pasakė Pardejanas. 

Ir jis užsimovė ant piršto grafo paduotą puikų žiedą. 

— Ką gi,— tarė Sen Megrenas,—o dabar pereikim 
prie rimtesnių dalykų. Mūsų garbusis Henrikas de Gi- 
zas plečia sau palankių žmonių ratą atsižvelgdamas į tai, 
kaip klostosi įvykiai. Aš norėtumėte į jį patekti? Klausiu 
atvirai. 

— Aš atsakysiu taip pat atvirai: aš noriu gyventi tik 
vienuose namuose. 

— Kuriuose? 

— Savol 

— Tai šitaip turiu atsakyti hercogui de Gizui? 

— Pasakykite monsinjorui, kad mane iki ašarų sujau- 
dino: didžiulis jo palankumas ir kad aš pats nuvyksiu jam 
pasakyti. 

„Puiku! — pagalvojo Sen Megrenas.— Jis mūsų. Tik 
kol kas- nenori derėtis dėl savo kardo kainos.“ 

Šitaip galvodamas jis padavė ranką: ševaljė spuste- 
lėjo tik jos pirštų galus. 

Ševaljė palydėjo jį iki durų, ten jiedu vienas kitam 
nusilenkė ir atsisveikino. 

„Chm! — likęs vienas, pagalvojo Pardejanas.— Tai 
bent nelauktas pasiūlymas. Būti hercogo de Gizo svitoje! 
Juk tai sėkmė! Bet ne, aš nesutiksiul.. Kodėl?“ 

Pardejanas ėmė smarkiai žingsniuoti po savo kam- 
barį. 

„Et! Po velnių! Tikrai nesutiksiu, nes tėvas man pa- 
tarė niekuo nepasitikėti...“ 

Patenkintas, jog rado ar bent jau galvojo radęs pasi- 
teisinimą if daugiau nebesukdamas sau galvos, ševaljė 
ėmė susižavėjęs apžiūrinėti deimanią, kurį jam paliko 
Sen Megrenas. 

— Jis vertas šimto pistolių, — sušnibždėjo jis.— Galbūt 
šimto dvidešimties?.. Kas žino, ar man už jį tik neduos 
šimto penkiasdešimties? 

Jis jau galvojo ir apie du šimtus pistolių, kai durys 
vėl atsivėrė ir Pardejanas pamatė įeinant ilgu apsiaustu 
apsivilkusį žmogų, panašų į pirklį. Svetys nuoširdžiai 
pasisveikino su apstulbusiu ševaljė ir prabilo: 

— Nejaugi turiu garbės nusilenkti ponui ševaljė de 
Pardejanui? 


77 


— Taip, tamsta. Kuo galiu būti naudingas? 

— Tuojau jums pasakysiu, pone,— pasakė nepažįsta- 
masis rydamas jaunuolį akimis.— Bet pirmiausia gal teik- 
tumėtės man pasakyti, kurią dieną jūs esate gimęs? Ku- 
rią valandą? Kokį mėnesį? Kuriais metais? 

Nors jo klausimai ir buvo keisti, nepažįstamasis neat- 
rodė pamišęs. 

— Pone,— maloniai atsakė Pardejanas,— galiu jums 
pasakyti tik tiek, kad gimiau 49-ais metais, vasario mėnesį. 
O dienos ir valandos nežinau. 

— Peccato!l — sušnibždėjo  keistasis ateivis.— Paga- 
liau! Kiek įmanoma tiksliau aš atkursiu jūsų horoskopą. 
Pone,— tarė jis garsiau, — ar jūs esate laisvas? 

„Reikia jo saugotis“,— pamanė ševaljė. 

— Laisvas? O! Kas gi gali tuo pasigirti? Argi karalius 
yra laisvas, jei negali net kojos iškelti iš savo: Luvro? 
Laisvas! Na, ir pasakėte, brangusis pone! Tai lygiai tas 
pat, jei manęs paklaustumėte, ar esu turtingas. Laisvas! 
Po paraliais! Jei sprendžiate pagal tai, jog galiu keltis 
vidurdienį ar atsigulti auštant, jei be sąžinės graužimo, 
nebijodamas, kad mane seka, aš galiu jeiti į smuklę ar 
bažnyčią, valgyti, jei alkanas, gerti, jei ištroškęs... (Ra- 
miai, Pipo! Ko urzgi, mulki!) išbučiuoti abu gražiosios 
ponios Hiugetės skruostus arba gnybtelėti tarnaitėms už 
„Aukso Rago“, dieną naktį kiek noriu bastytis po Pary- 
žių (nebijokit, jis nekanda!), šaipytis iš visokių valkatų 
ir iš sargybos, elgtis kaip tinkamas ir kaip man tą minutę 
atrodo, tada, pone, aš esu laisvas! O jūs? 

Nepažįstamasis nuėjo prie stalo ir padėjo ant jo iš po 
apsiausto ištrauktą krepšį. 

— Pone,— pasakė jis,— čia yra du šimtai ekiu. 

— Du šimtai ekiu? O, velnias! 

— Po šešis livrus. 

— Oho! Šešis livrus? Jūs sakote: po šešis livrus? 

— Paryžiaus livrus, pone! 

— Paryžiaus! Tai bent kapšelis. 

— Jis jūsų,— staiga ištarė žmogus. 

— Tada,— kuo ramiausiai pasakė Pardejanas,— tada, 
jei leisit, padėsiu jį į saugią vietą. O dabar pasakykite, 

už ką man priklauso tie du šimtai ekiu po šešis paryžie- 
tiškus livrus. 

Nepažįstamasis manė apstulbinsiąs Žmogų. Bet jam 
pačiam taip atsitiko. Pardejano klausimas pataikė svečiui 
į pačią širdį, mat buvo tikėjęsis karštos padėkos. Šiaip 
ar taip, jis greitai atsitokėjo ir suvokęs, jog susidūrė su 
atžariu plevėsa, nusprendė vienu Žodžiu pritrenkti var- 
Žovą. 

— Sie du šimtai ekiu yra jūsų,— pasakė jis,— nes aš 
atvykau nupirkti jūsų laisvės. 

Pardejanas nė nemirktelėjo, nė nesujudėjo. 

— Tokiu atveju, pone,— iškošė jis pro dantis,— jūs 
man liekate skolingas devynis šimtus devyniasdešimt de- 
vynis tūkstančius aštuonis šimtus ekiu po šešis paryžie- 
tiškus livrus ir nė vienu nei mažiau, nei daugiau. Viskas. 

— Briccone! — sumurmėjo  priblokštas svetys.— Ak, 
pone! Vadinasi, savo laisvę jūs įvertinate milijonu ekiu? 

— Pirmaisiais metais,— kuo ramiausiai atsakė Parde- 
janas. 

— Šį kartą Renė Riužjeri, kurį, aišku, jau atpažinome, 
suprato esąs nugalėtas. 

— Pone,— tarė jis, su pasigėrėjimu žvelgdamas į še- 
valjė — matau, kad žodį valdote kaip ir kardą ir kad iš- 
manote gražbylystės meną. Atsiprašau, kad bandžiau jus 
apkvailinti. O dabar kalbėsiu apie reikalą. Saugokite sa- 
vo laisvę, pone. Jūs esate drąsus ir protingas Žmogus, 
nes vakar įrodėte savo drąsą. Perbacco, pone! Jūsų kardas 
nukerta, o žodžiai pritrenkia! Ką jūs pasakytumėt, jei aš 
jums pasiūlyčiau tarnauti kilniam ir visų teisingiausiam 
reikalui, tiksliau sakant, šventam reikalui! Ir galingai, 
maloniai, kilniai valdovei... 

— Palikim tą reikalą ir pakalbėkim apie valdovę. Ar 
tai ne ponia de Monpansjė? 

— O, ne! — atsakė Riužjeri.— Bet verčiau klausykit, 
o ne spėliokit! Jums pakaks žinios, jog tai pati galingiau- 
sia.valdovė Prancūzijoje. 

— Bet juk turiu žinoti, kam duodu žodį? 

— Tikrai! Tikriau nė negali būti! Todėl prašom rytoj 
vakare, išmušus dešimtą valandą, ateiti ant medinio tilto 
ir tris kartus pabelsti į pirmą namą iš dešinės... 

Pardejanas net krūptelėjo, prisiminęs tą blyškų vei- 
dą, šmėkštelėjusį už paslaptingų lango pinučių. 

— Ateisiu! — trumpai pažadėjo jis. 

— Tiek ir tenorėjau... šiam kartui! — atsakė Riužjeri. 

Po valandėlės keistasis svečias išėjo. O Pardejanas 
susimąstė: 

„Tegul kipšas išpešioja mano ūsus po vieną plauką, 
jei ši valdovė ne Kotryna de Mediči!“ 

Taip jam besamprotaujant durys atsivėrė trečią kartą. 

Jis net pašoko baisiausiai sutrikęs, nors šiaipjau nie- 
ko neišsigąsdavo. Jo nuostabai nebuvo galo ir dėl kitos 
priežasties. Iš tiesų, naujasis svečias buvo ką tik išėjusio 
gyvas paveikslas. Jis buvo toks pat liūdnai prakilnus, oriai 
pakelta galva, ryškiais bruožais, tokiu pat liepsningu 
žvilgsniu. 

Tik vyras, atnešęs du šimtus ekiu (Renė Riužjeri, kaip 
jau žinome), buvo maždaug keturiasdešimt penkerių me- 
tų. Vidutinio ūgio. Kiek veidmainiškom akim. Ir atrodė 
labiau pasitikįs klasta, negu jėga. 

O štai šis ką tik įžengęs buvo kaip tik aukšto stoto, 
kokių dvidešimt penkerių metų; jo žvilgsnis buvo nuošir- 
dus, jis pats, kilniai išdidus. 

Bet, matyt, jį slėgė didžiulis liūdesys; vaikinas buvo 
pažymėtas lyg kažkokiu lemties ženklu. 

Akimirką abu vyrai tiriamai žvelgė vienas į kitą ir, 
nors iš pažiūros tokie skirtingi, abu pajuto vienas kitam 
keistą simpatiją. 

— Tamsta esate ševaljė de Pardejanas? — paklausė 
trečias jo lankytojas. 

— Taip, pone,— neįprastai maloniai atsakė Pardeja- 
nas.— Prašom man pasakyti, ką su džiaugsmu priimu 
savo varganame būste? 

Išgirdęs šį klausimą, nepažįstamasis krūptelėjo ir šiek 
tiek išbalo. 

— Tikrai. Mandagumas reikalauja jums pasakyti savo 
vardą. Aš esu Deodatas. Tiesiog Deodatas. Tik Deodatas. 
Kitaip tariant, ne vienintelis, turįs tokį vardą pasaulyje. 
O jis skelbia, kad neturiu nei tėvo, nei motinos. Deoda- 
tas, pone, reiškia: atiduotas Dievui. Iš tiesų, aš esu pa- 
mestinukas, rastas prie bažnyčios. Atimtas iš Dievo, ku- 

rio valiai mane paliko nežinomi tėvai. Atsitiktinai pate- 
kau į vienos moters rankas, ir ji man buvo daugiau nei 
Dievas. Štai toks mano vardas ir to vardo istorija. 

— Kas ta moteris, kuri jus priglaudė? 

— Navaros karalienė. 

— Ponia d'Albrė! 

— Taip, pone. O, prisiminiau užduotį, kurią, atleis- 
kit, buvau pamiršęs apie save kalbėdamas... 

— Ogi aš ją žinau! 

— Jūs ją žinote? 

— Taip, Navaros karalienė jus siunčia pasakyti, kad 
ji man dar kartą dėkoja už tai, jog vakar išplėšiau ją iš 
tų patrakėlių nagų; ji jus įpareigoja pakartoti pasiūlymą 
tarnauti jai; ir pagaliau, per jus man siunčia keletą bran- 
gių papuošalų. Argi ne taip? 

— Iš kur jūs žinote?.. 

— Tai labai paprasta. Šįryt aš priėmiau vieno įžymaus 
didiko pasiuntinį, kuris. man dovanojo nepaprastai gražų 
deimantą ir paklausė, ar nenorėčiau tarnauti jo ponui; po 
to čia apsilankė paslaptingas žmogus, kuris man įteikė 
du šimtus ekiu ir pasakė, jog kažkokia valdovė norinti 
mane laikyti savo bajoru. O dabar šit jūs trečias. Spėju, 
jog tai dar ne pabaiga. 

— Iš tiesų, štai papuošalas,— tarė Deodatas ir pada- 
vė ševaljė žibančią sagę su trim rubinais. 
 — Na, ką aš jums sakiau! — sušuko Pardejanas čiup- 
damas ją. 

— Jos Didenybė,— tęsė Deodatas,— įpareigojo mane 
jums pasakyti, kad šį papuošalą ji išėmė iš rankinuko, 
kurį jūs turėjote matyti. Ir pridūrė, kad niekada nepamirš, 
jog yra jums skolinga. O į jos kariuomenę :jūs galėsite 
įstoti tada, kai pats panorėsite. 

— Tai,— paklausė Pardejanas,— jūs buvote susitikęs 
karalienę? 

— Aš jos nesusitikau: aš jos laukiau Sen Zermene, iš 
kur Jos Didenybė išvyko į Sentą, liepusi man vykti pas 
jus. 

— Gerai. Kitas klausimas: ar lipdamas čia sutikote 
maždaug keturiasdešimties ar penkiasdešimties metų vy- 
rą, vilkintį apsiaustu? 

— Ne, nesusitikau,— atsakė Deodatas. 

— Paskutinis klausimas: kada jūs vėl išvykstate?: 

— Aš neišvykstu,— atsakė Deodatas ir paniuro,— aš 
liksiu čia tol, kol atliksiu Navaros karalienės įpareigo- 
jimus. 

— Gerai. Tada neieškokite buto — jūs įsikursite čia. 

— Sirdingai dėkoju, ševaljė. Manęs laukia vienas... 
Bet ką gi čia šneku?.. Ir kam turėčiau nuo jūsų slėpti! 
Manęs laukia ponas de Telinji, slapta atvykęs į Paryžių. 

— Admirolo Kolinji žentas? 

— Tas pats. Ir jei mano laimingoji žvaigždė kada nors 
taip nulemtų, kad jums manęs prireiks, ateikite į admi- 
rolo rūmus Betizi gatvėje. Tris kartus pasibelskite į ma- 
žus vartelius. Ir kai bus atvertas langelis, pasakykite: 
Žarnakas ir Monkonturas. 

— Puiku, drauguži. Bet ar žinote, kas yra kalbama 
apie Telinji? 

— Kad Telinji yra skurdžius? Kad visas jo turtas — 
tik drąsa ir protas? Kad admirolas labai suklydo, išlei- 
dęs savo dukterį už neturtingo bajoro? 

— Taip šneka. Bet šneka ir ką kita: Atseit, jis esąs 
valkata, prityręs piktadarys, jau panaudotas ne vienam 
darbeliui. Man teko girdėti, neva Telinji vestuvių išva- 
karėse kažkoks įtakingas bajoras atvykęs pas admirolą 
prisipažinti, jog mylėjęs jo dukterį Luizą. 

— Tas bajoras,— nutraukė Deodatas,— vadinasi Hen- 
rikas Gizas. Matot, aš žinau tą istoriją. Taip, tai tiesa. 
Henrikas de Gizas mylėjo Luizą de Kolinji. Jis vyko pa- 
sakyti admirolui, kad suvienijus Gizo ir Kolinji atstovau- 
jamą Šatijono giminę, būtų padarytas galas religiniams 
karams; pagaliau išdidusis bajoras net pravirko admi- 
rolo akivaizdoje maldaudamas jį nutraukti numatytas ves- 
tuves ir atiduoti jam Luizą. 

— Taip. Ir ką gi atsakė admirolas? 

— Admirolas atsakė, kad jis laikysis Telinji duoto Žo- 
džio. Ir pridūrė, kad, be kita ko, šių vedybų norinti jo 
duktė, kuri, teigė jis, šiame reikale turinti lemiamą žodį. 
Henrikas de Gizas nusiminęs išvyko. Telinji vedė Luizą 
de Kolinji. O Gizas iš sielvarto puolė pirštis Katrinai de 
Klev, ir štai jau dešimt mėnesių, kaip vedęs. 

— Eina kalbos, kad toji Katrina mylisi bet kur, išsky- 
rus vyro namus? 

— Ji turi meilužį, — patvirtino Deodatas. 

— Kuo jis vardu? 

— Sen Megrenas. Jūs jį pažįstate? 

— Pažįstu nuo šio ryto. Bet, mielas bičiuli, leiskite 
jums pasakyti naujieną: Henrikas de Gizas yra Paryžiuje. 

— Jūs tikrai žinote? — krūptelėjęs sušuko Deodatas. 

— Aš jį mačiau savo akimis. Ir galiu teigti, kad šau- 
nūs Paryžiaus žmonės nepašykštėjo jam sveikinimų! 

Deodatas skubiai prisisegė kardą ir užsimetė ant pečių 
apsiaustą. 

— Sudie,— tarė jis staiga vėl paniuręs ir pridūrė: — 
Leiskite jus apkabinti. Čia praleidau džiugią valandą, 
kurių tiek mažai esu patyręs savo gyvenime. 

— Aš irgi noriu jus broliškai pabučiuoti, — atsakė še- 
valjė. 

Abu jaunuoliai širdingai apsikabino. 

— Nepamirškite,— priminė Deodatas,— Kolinji rūmai... 
maži varteliai... 

— Zarnakas ir Monkonturas. Būkit ramus, drauguži. 
Kai man prireiks, kieno nors pagalbos, pirmiausia aš pa- 
galvosiu apie jus. 

— Dėkoju,— ištarė Deodatas. 

Ir paskubomis išėjo. O Pardejanas nusprendė tučtuo- 
jau nubėgti pas senų drabužių pirklį pasikeisti drabužių. 
Jis išsirinko visiškai naują pilko aksomo kostiumą, labai 
panašų į ką tik išėjusio svečio. Paskui prie savo naujos 
skrybėlės rubino sage prisisegė gaidžio plunksną. Tada 
nuėjo pas žydą Izaką Rubeną parduoti hercogo de Gizo 
atsiųsto puikaus deimanto, už kurį gavo šimtą šešiasde- 
šimt pistolių. 

XIII 
STABMELDIšKA SUEIGA 


Artinosi vakaras, kai Pardejanas sugrįžo į Devinjero 
užeigą. Jo akys savaime nukrypo į nedidelį langą, kur ši- 
tiek kartų buvo pasirodęs nuostabus Loizos veidas. Bet 
langas buvo uždarytas. 

Ševaljė atsiduso ir pasuko prie Devinjero durų. Bet 
kairėje jų pusėje jis pastebėjo tris bajorus, kurie užvertę 
galvas atidžiai žiūrėjo į namą, kuriame gyveno dama ge- 
dulo rūbais. 

— Jūs sakote, jog ten, Moreverai? — paklausė vienas 
iš jų. 

— Ten, grafe de Keliu. Pirmame aukšte gyvena savi- 
ninkė, kurčia ir pamaldi sena davatka. Antrasis nuo šio 
ryto priklauso man. | 

— Možironai,— tęsė tas, kurį pavadino grafu de Ke- 
liu,— ar tu supranti keistus Jo Šviesybės jausmus šioms 
paprastoms ponioms? 

— Negi jos ponios, Keliu. Juk jai pakanka dvaro da- 
mų!.. 

— Kur jau ten, Možironai, dvaro damos, ji turi Margo! 

Abu jauni bajorai prapliupo juokais ir ėmė šnekučiuotis 
tarpusavyje, stengdamiesi neatkreipti Morevero dėmesio, 
kuriam jautė ir panieką, ir baimę. 

— Iki vakaro, ponai! — pasakė Moreveras ir pasišalino. 

Keliu ir Možironas ruošėsi taip pat eiti šalin, bet prie- 
šais save išvydo jaunuolį, kuris mandagiai nusiėmęs skry- 
bėlę paklausė: 

— Malonėkite man pasakyti, ko tamstos taip atidžiai 
apžiūrinėjote šį namą? 

Abu bajorai susižvalgė. 

— O kodėl jūs mums užduodate šį klausimą, pone? — 
išdrožė Možironas. 

— Todėl,— atsakė Pardejanas,— kad šis namas pri- 
klauso man. 

— Ir jūs pagalvojote,— paklausė Keliu, — kad mes no- 
rime jį nupirkti? 

— Mano namas neparduodamas, ponai,— tarė Parde- 
janas. 

— Tai ko jums reikia? 

— Tiesiog pasakyti: aš nenoriu, kad būtų apžiūrinėja- 
ma tai, kas man priklauso, ir dar iš to šaipomasi. 

— Jūs nenorite! — įširdo Možironas. 

— Eime,— tarė Keliu.— Tai pamišėlis. 

— Ponai,— kuo ramiausiai vėl tęsė Pardejanas,— aš 
ne pamišėlis. Ir kartoju, jog neapkenčiu akiplėšų, kurie 
žiūri į tai, ko neturi net pastebėti... 

— Po velnių! Tuoj išsiprašysite jums nupjauti ausis! 

— „Ir kad esu įpratęs bausti tuos, kurių juokas man 
nepatinka,— baigė Pardejanas.— Eikite juoktis kitur. 

— Oho! — tarė Keliu.— Kurgi, po velnių, jūs norite, 
kad mes eitume juoktis? 

— Na, pavyzdžiui, kad ir į mažąją Prė-o-Klerk. 

— Taigi. O kada? 

— Jei norite, kad ir tučtuojau! 

— Ne. Bet rytoj rytą, apie dešimtą valandą, aš būsiu 
ten su savo draugu. O jūs, pone, šį vakarą pasistenkite 
gerai pasijuokti. Nes rytoj nebeteks. 

— Pasistengsiu, ponai! — pasakė Pardejanas, plačiai 
ir pagarbiai mostelėjęs skrybėle su gaidžio plunksna... 

Keliu ir Možironas patraukė į tą pusę, kur nuėjo Mo- 
reveras. 

Neramus ir sumišęs Pardejanas įėjo į Devinjero smuk- 
lės salę ir atsisėdo prie stalo. | 

„Kokio velnio ten reikėjo tiems dviem vėjavaikiams?.. 
Ir tas trečiasis tokiu bloga žadančiu veidu!.. Ar tik nebus 
jie čia atėję dėl jos?.. Velniai jų nematę! Jei taip ir bū- 
tų!..“ 

Šitaip samprotaudamas išgėręs nemažą butelį Anžu 
vyno, Pardejanas pagaliau nusiramino ir atlikdamas sa- 

Šį vakarą užeiga tiesiog knibždėjo. Gretimoje salėje 
tarnaitės dengė stalą dideliam skaičiui žmonių. Ponas 
Landri su savo virėjais tik ir sukosi apie puodus. 

— Ei! — paklausė ševaljė jam patarnavusio Liube- 
no.— Vadinasi, šį vakarą čia puotaus didelė ir puiki kom- 
panija! - 

— Taip, pone. Todėl, kaip matote, linksma ir man. 

— Kodėl linksma? 

— Pirmiausia todėl, kad ponai poetai yra labai dos- 
nūs... jie daug geria patys ir vaišina mane. 

— Vadinasi, čia susirinks poetai? 

— Kaip ir kiekvieną pirmą mėnesio penktadienį, pone 
ševaljė. Jie renkasi deklamuoti eilių, nuo kurių aš klau- 
sydamas raudonuočiau, jei negalvočiau vien apie tai, kaip 
išgerti. | 

— Gerai. O kas dar?.. Dėl ko dar džiaugiesi? 

— Ak taip! Nagi, kad atvyksta brolis Tibo. 

— Vienuolis? Nejaugi jis irgi poetas? 

— Ne. Bet... atleiskite man, pone ševaljė, štai ir... 
raudona plunksna... 

Ir, nepabaigęs sakinio, labai sumišęs Liubenas puolė 
pasitikti į salę įėjusio raitelio. Šio svečio skrybėlė buvo 
papuošta raudona plunksna. Apsiaustas kruopščiai užsags- 
tytas iki pat nosies. Bet, kad ir kaip žmogus slėpė veidą, 
Pardejanas jį tučtuojau atpažino. 

— Ponas de Koseinas,— sušnibždėjo jis. 

Koseinas buvo Karolio IX gvardijų kapitonas, tai yra, 
Luvre pirmasis karinis asmuo. | 

„Kas gi ta poetų draugija, kuriai priklauso gvardijos 
kapitonas ir vienuolis Tibo? — spėliojo ševaljė.— Kodėl 
tokį asmenį sutiko ne ponas Andri, o Liubenas, tas buvęs 
vienuolis, kuris paliko vienuolyną ir iš didelio noro ska- 
niai pavalgyti įsitaisė smuklėje padavėju?“ 

Susidomėjęs jis akylai sekė Liubeno ir Koseino gudry- 
bę. Landri, užsiėmęs savo krosnimis, neatkreipė dėmesio 
į neseniai atėjusį žmogų, nors iš virtuvės, esančios kai- 
rėje didžiosios salės pusėje, pro plačią angą jis galėjo 
matyti, kas vyksta užeigoje. 

Taigi Liubenas ir kapitonas įėjo į salę, kur tarnaitės 
dengė stalą. 

— Štai čia įvyks banketas, ponas poete,— tarė Liube- 
nas, veltui mėgindamas įsižiūrėti žmogų su raudona 
plunksna. 

— Eikime toliau! — pasakė Koseinas. 

Kita salė buvo tuščia ir ribojosi su taip pat tuščia 
ketvirtąja sale, kurioje buvo sustatytos kėdės. 

„Tos salės kairėje pusėje buvo tamsus kambarėlis. Ko- 
seinas įėjo į jį. 

— Kokios čia durys? — paklausė kapitonas. 

— Jos atsiveria į koridorių, kuris eina išilgai keturių 
salių iki pat gatvės. 

— Niekas pro čia negali jeiti? 

Liubenas nusišypsojo ir parodė į du didžiulius skląs- 
čius, laikančius duris. 

— Gerai. Kur bus vienuolis? 

— Brolis Tibo? Didžiojoje salėje, priešais banketo du- 
ris. O! Čia niekas nejeis, ir jūs galėsite nesivaržydami 
deklamuoti savo sonetus ir balades. 

— Jūs gi suprantate, kiek yra pavyduolių, kuriems 
būtų malonu pasiglemžti mūsų kūrinius! 

Koseinas, žinoma, patenkintas savo patikrinimu, vėl 
perėjo sales, atidarė svetainės duris ir dingo. 

„Kokia velniava šį vakarą vyks Devinjere?“— svarstė 
Pardejanas. 

Ševaljė nebuvo linkęs gaišti laiko apmąstymams. Už- 
eigos pastatą jis žinojo skersai išilgai. 

Todėl atsistojo, pliaukštelėjęs liežuviu pašaukė Pipo 
ir įžengė į pokylių salę, kur trys išgąsdintos tarnaitės bai- 
gė dengti stalą. Sparčiu žingsniu, jis įėjo į tuščią kambarį 
ir uždarė paskui save duris. Po to pasiekė kambarį, kur 
buvo surikiuotos kėdės, ir pagaliau tamsų kambarėlį, ve- 
dantį į koridorių. 

Sis kambarėlis, beje, buvo panašus į rūsį drėgnomis 
akmeninėmis sienomis, ant kurių kabojo voratinkliai. Pro 
sunkias duris buvo galima patekti į koridorių, o pro sie- 
noje esantį langelį matyti kambarį su išrikiuotomis kė- 
dėmis. 

Tačiau tai tik buvo įėjimas į pono Landri rūsius. Kiek 
tolėliau buvo anga, kurią dengė dangtis su geležiniu 
žiedu. 

Pardejanas, lydimas savo ištikimo Pipo, nulipo laip- 
tais į rūsius, juos rūpestingai apžiūrėjo ir, nepastebėjęs 
nieko keista, sugrįžo į tamsų kambarėlį, palikęs atdarą 
angą. 
ka mes sugrįžkime į didžiąją užeigos salę. 

Čia apie devintą valandą pasirodė trys kaukėti vy- 
rai su raudonomis plunksnomis prie skrybėlių. 

Liubenas nuskubėjo pasitikti šių paslaptingų asmenų 
ir nuvedė juos į pokylio salę. 

Praslinkus dešimčiai minučių, į Devinjerą įėjo kiti 
du raiteliai, pagaliau dar trys, ir visų skrybėlės buvo 
papuoštos raudona plunksna; palydėjęs juos Liubenas, 
sušnibždėjo: 

— Aštuonios raudonos plunksnos. Tiksliai suskaičia- 
vau! 

Tuo metu slenkstį peržengė žilabarzdis, raudonskruos- 
tis, klastingom akim vienuolis. 

P — Brolis Tibo! — šūktelėjo Liubenas puldamas jo su- 
tikti. 

— O broli, — sušnibždėjo svečias,— ar atvyko mūsų 
aštuoni poetai? 

— Jie čia,— atsakė Liubenas. 

— Labai gerai. Tad malonėkite manęs išklausyti, bran- 
gusis broli. Kalbėsiu apie rimtus dalykus. Pats supran- 
tate. Diskutuoti su mūsiškiais atvyksta -svetimšaliai poe- 
tai. 

— Bet, broli, kodėl jums parūpo poezijos dalykai? 

— Broli Liubenai,— griežtai atkirto vienuolis,— jei 
mūsų dvasiškasis tėvas ir gerbiamas abatas monsinjoras 
Sorbenas de Sent Fua leido jums palikti vienuolyną ir 
lėbauti, puotauti šioje užeigoje... Jei dvasiškasis tėvas, 
pasigailėjęs jūsų nenumalšinamo troškulio, taip neįprastai 
įrodė jums savo geraširdiškumą, tai nereiškia, kad jis 
pakęs mirtiną smalsumo nuodėmę! Jums nevalia uždavi- 
nėti klausimų. Arba antraip jūs grįžtate į vienuolyną! 

— Pasigailėkite! Prisiekiu jums, brolil.. 

— Gerai. Dabar čia, priešais šios salės duris, paden- 
kite man nedidelį stalelį, nes jaučiuosi truputį išalkęs. 

— Ką jums patiekti pietums, brangusis broli? 

— Nieko rimto: pusę vištos, Senoje pagautos keptos 
žuvies, pyragą su įdaru, omletą, truputį uogienės ir ke- 
turis Anžu vyno butelius... 

Vienuolis įsitaisė priešais duris taip, kad niekas ne- 
galėtų užeiti be jo leidimo. 

Kai Liubenas ant stalo atnešė brolio Tibo užsisaky- 
tus kuklius pietus, jis tęsė toliau: 

— Dabar, broli Liubenai, gerai manęs paklausykite. 
Ar žinote koridorių, esantį už tamsaus kambarėlio? Tai- 
gi nueikite pabudėti iš gatvės pusės prie jo durų tol, 
kol aš jus pakeisiu. 

Liubenas, matydamas kaip sparčiai blėsta visos jo 
gastronominės ir bakchantiškos svajonės, taip atsiduso, 
kad būtų galėjęs sugraudinti net tigrą. Bet broliui Tibo tai 
buvo nė motais. 

— Jei kas nors norės įeiti į koridorių, — tęsė jis,— jūs 
neleisite. Jei atkakliai brausis, sušukite pavojaus signalą. 
Eikite, brangus mano broli, paskubėkit... 

Liubenui teko paklusti. 

Tada brolis Tibo ėmė uoliai doroti vištą. 

Išmušė pusę devynių. Į užeigą jėjo dar šeši vyrai. 

— Tai bedieviail — užriko brolis Tibo.— Atrodo, jog 
esu brolio Liubeno vietoje. Nesuprantu, kodėl mane ver- 
čia saugoti duris nuo tokių gražbylių, kaip Ronsaras, 
Baifas, Remi Belio, Žanos Dora... Zodelis ir Pontiu de 
Tiaras! 

Taip niurnėdamas brolis Tibo pamažu įdėmiai nužvel- 
gė šešis poetus ir tik po to pasitraukęs, praleido juos į 
banketo salę. 

Savaime aišku, kad niekas nepastebėjo nei kada poetai 
atėjo, nei kada išėjo. Norėdamas teisingai suprasti, mū- 
sų skaitytojas privalo įsivaizduoti didžiąją Devinjero sa- 
lę, pilną kareivių, mokinių, nuotykių ieškotojų, bajorų; šen 
bei ten vaikšto keletas mergšių, salės viduryje fokusus 
krečia čigonas, čia aidi juokas, dainos, girtuoklių šūka- 
liojimai, trinksi alaviniai puodeliai, skambčioja taurės. 

Tad šeši Plejados poetai (septintasis, Žoašimas de 
Belaji buvo miręs 1560 metais) įėjo nesukėlę nė mažiau- 
sio susidomėjimo ir pasuko į puotos salę. 

Čia Zanas Dora mostu sustabdė savo draugus ir pra- 
bilo: 

— Štai mes ir vėl susirinkome į paslaptingą sueigą. 
Turiu pasakyti, kad esame antikinės ir modernios poezi- 
jos žiedas, ir kad niekuomet nebuvo susirinkę draugėn 
tiek kilnių šio tauraus meno atstovų pasveikinti savo glo- 

bėjų Parnaso dievų. Prieš aštuonetą dienų aš jums pasa- 
kojau apie kelis svetimšalius, norinčius dalyvauti mūsų 
paslaptingoje sueigoje. 

— Ar tai poetai tragikai? — paklausė Žodelis. 

— Anaiptol. Jie net ne poetai. Bet garantuoju, jog tai 
garbingi žmonės. Jie man pasisakė savo vardus. Ponas 
Ronsaras pritarė jų priėmimui. 

— Bet jeigu jie išduos mus? — įsiterpė Remi Belio. 

— Jie prisiekė tylėti, — atšovė Dora.— O, be to, ponai, 
rytoj jie išvyksta ir, galimas daiktas, kad niekuomet ne- 
besugrįš į Paryžių. 

Tada mėgėjas gardžiai pavalgyti ir išgerti Pontiu de 
Tiaras, dėl herkuliško stoto dar vadinamas „Didžiuoju 
Pontiu“, pasakė: 

— Man atrodo, kad nenoromis valgai ir prastai virš- 
kini, kai... 

— Sie kilmingi svetimšaliai nedalyvaus mūsų drau- 

giškoje vakarienėje! — nutraukė jį Dora. 
„ Tada šeši poetai choru užtraukė bakchantišką dainą. 
Ir taip dainuodami, jie įėjo į kitą salę, kur jų jau laukė 
aštuoni, raudonomis plunksnomis pasipuošę nepažįsta- 
mieji. 

Jie buvo susėdę dviem eilėm, tarytum kokiame spek- 
taklyje. Visi buvo su kaukėmis. 

Šeši poetai dėjosi jų nė nepastebį. 

Jiems įėjus, bakchantiška daina virto keisto ritmo skan- 
davimu, tai, matyt, turėjo būti invokacija. 

Jie greitai sustojo viena eile ties salės gilumoje esan- 
čiu pano, kuris buvo tiesiai priešais tamsaus kambarėlio 
duris, vedančias į rūsį. 

Zanas Dora tuoj atidarė plačias sienines spintos du- 
ris, užėmusias visą pano. 

Sieninė spinta buvo panaši į alkovą. 

Ir štai, ką pamatė aštuoni žiūrovai. 

Alkovos gilumoje stovėjo lyg koks antikinis aukuras. 
Jis buvo paprastas, iš didelių rausvo granito akmenų, 
kokie kadaise, misterijų laikais, buvo naudojami aukoji- 
mams. Jo pagrindas buvo papuoštas skulptūromis ir me- 
dalionais; viename medalione buvo pavaizduotas Febas 
ar Apolonas, poezijos dievas; kitame buvo derliaus dei- 

vė Cerera; trečiame buvo pavaizduotas Merkurijus, pre- 
kybos ir vagių dievas, o tiksliau, apsukrumo dievas. 

Aukuro kairėje ir dešinėje kabojo baltos tunikos ir lapų 
vainikai. 

Pagaliau, matyt, dėl kažkieno neįtikėtinos užgaidos, 
susieti pagonybę su krikščionių religija, nors gal ir be 
minties iš jų pasityčioti, kiek kairiau už aukuro ant sie- 
nos kabojo miniatiūra, vaizduojanti Mergelę Mariją, pri- 
mynusią žaltį!.. 

Atidaręs alkovos duris ir vos tik įėjęs, Žanas Dora 
nukabino baltas tunikas bei vainikus ir padavė juos savo 
draugams. Netrukus šeši poetai jau vilkėjo lyg Delių 
šventyklos žyniai, o jų galvos buvo karūnuotos lapų vai- 
nikais su įpintomis į juos gėlėmis. 

Tada atsistoję kairėje aukuro pusėje, jie graikiškai už- 
giedojo nesudėtingos melodijos kupletą. Baigę giedoti 
perėjo aukuro dešinėn pusėn ir pakeitę tik antistrofą, ta 
pačia melodija pakartojo antrą kupletą.. 

Ronsaras prisiartino prie aromatų smilkyklės ir, pa- 
ėmęs nuo aukuro, saują smilkalų, įmetė į ją. Tuojau ėmė 
rūkti balti, lengvi dūmai, ir alkovoje pakvipo mira bei 
cinamonu. 

Choras lėčiau pakartojo melodiją. Po to vėl stojo tyla. 

Poetai nusivilko baltas tunikas, bet ant galvų pasiliko 
gėlių vainikus. 

Alkovos durys vėl buvo staiga uždarytos. 

Ir poetai traukdami bakchantišką giesmę, kuria pradė- 
jo šias keistas pagoniškas apeigas, sustojo vorele ir nu- 
ėjo į puotos salę, kur netrukus pasigirdo taurių skambėji- 
mas, pokalbių nuotrupos ir juokas. 

— Tikri bepročiai arba orūs filosofai! — suniurnėjo 
ševaljė Pardejanas. 

Mūsų skaitytojai tikriausiai nepamiršo, kad ševaljė 
slapčiomis lindėjo tamsiame kambarėlyje ir buvo pasiruo- 
šęs nerti į rūsio angą, jei tik jį kas pastebės. 

Išėjus poetams, aštuoni kaukėti vyrai atsistojo. 

— Šventvagystė ir išniekinimas! — sumurmėjo vienas 
iš jų, nusiimdamas kaukę. 

— Sent Fua vyskupas Sorbenas! — vos nešūktelėjęs 
iš nuostabos sušnibždėjo Pardejanas. 

— Ir aš esu verčiamas,— tęsė Sorbenas,— dalyvauti 
tokiose šlykštynėse| O! Tikėjimas miršta. Mus išstumia 
erezija! Pats metas veikti!.. 

— Ko jūs norite, monsinjore! — šūktelėjo kitas, taip 
pat nusitraukdamas kaukę.— Žanas Dora savas žmogus. 
Jis mus slepia. Jis vadovauja šiam susirinkimui. Kur jūs 
norite eiti? Pas jus? Po valandos mes visi būtume su- 
imti. Visur akylai sekama. O čia mes esame saugūs! 

Pardejanas atpažino šitaip kalbantį, tai buvo Kosei- 
nas, karaliaus gvardijų kapitonas! 

Jo nuostabai nebuvo galo. 

Nes nusiėmus kaukes kitiems šešiems, apstulbęs jis 
atpažino hercogą Henriką de Gizą ir jo dėdę, Lotaringijos 
kardinolą! 

Likusių keturių jis nepažinojo. 

— Nesirūpinkime,— tarė Lotaringijos kardinolas,— 
šių poetų komedija.— Vėliau pabandysime numalšinti tą 
naują ereziją... Vėliau, kai šeimininkai čia būsime mes. 
Koseinai, ar patikrinote čia viską? 

— Taip, monsinjore. 

— Prisiekiate, kad mes čia būsime saugūs? 

— Prisiekiu savo galva! 

— Na, ką gi, ponai, tada kalbėsime apie reikalus, — 
valdingai prabilo hercogas de Gizas.— Nusiraminkite, 
ponas vyskupe, ilgai laukti nebereikės. Jūs atsigriebsite, kai 
Prancūzijos soste bus vertas šio vardo karalius. Prisie- 
kiu jums, kad erezija bus sunaikinta; pamatysite, ką aš 
padarysiu. Kur mes sustojome? Kalbėkite pirmas, dėde. 

— Aš,— pradėjo Lotaringijos kardinolas,— surinkau 
būtiniausias žinias ir galiu patvirtinti, kad Kapetingai bu- 
vo uzurpatoriai, o tie, kas juos pakeitė tik įamžino uzur- 
paciją. Henrikai, jūs žygiuojate iš Šarlemanės pas Lo- 
taringijos hercogą Liuterį. 

— O jūs, maršale de Tavanai? — pasakė Anri. 

— Turiu tūkstantį pasirengusių žygiuoti pėstininkų. 

— O jūs, Damvilio maršale? 


laorą!.. 

— Aš turiu tūkstantį arkebuzininkų ir tris tūkstančius 
raitelių, — pasakė Anri de Monmorensi— Bet noriu pri- 
minti savo sąlygas. 

— Aš jų nepamirštu,— šypsodamasis ištarė Henrikas 
de Gizas.— Suėmus jūsų brolį Fransua, jūs tampate Mon- 
morensi šeimos galva ir iš tėvo perimate konetablio kardą. 
Argi ne taip? 

Anri de Monmorensi linktelėjo. 

Ir Pardejanas pamatė, kaip išdidžiai ir su kokia neapy- 
kanta blykstelėjo jo akys. 

— O jūs, ponas de Gitalenai! — tęsė hercogas de Gi- 
Zzas. 

— Kaip Bastilijos viršininkas, aš puikiai žinau savo 
vaidmenį. Tegul tik man atveda minimą kalinį, ir aš ga- 
rantuoju, kad jis nebeišeis gyvas. 

Kas gi tas minimas kalinys?.. 

— O jūs, de Koseinai! — paklausė Henrikas de Gizas. 

— Aš atsakau už Luvro sargybinius. Kuopos priklauso 
man. Gavęs ženklą, aš jį sučiumpu, įsodinu į karietą ir 
vežu ponui de Gitalenui!.. 

— Jūs, pone Marseli. 

— Ponas Le Šaronas mane pašalino iš pirklių teisėjo 
posto. Bet liaudis yra su manim. Man panorėjus, visi pa- 
reigūnai nuo Bastilijos iki Luvro atžygiuos su savo žmo- 
nėmis, 

— O jūs, pone vyskupe. 

— Nuo rytdienos,— pasakė Sorbenas Sent Pua vys- 
kupas,— aš pradedu pamokslus prieš eretikų gynėją Ka- 
rolį. Nuo rytdienos mano pamokslininkai ims griaudėti 
iš visų Paryžiaus bažnyčių sakyklų. 

Valandėlę Henrikas de Gizas mąstė. 

— O Anžu hercogas? Ką su juo darysim? — staiga pa- 
klausė Tavanas.— Ir Alensono hercogas? 

— Karaliaus broliai! — virpėdamas sušnibždėjo Gi- 
zas. 

— Ši šeima pasmerkta! — piktai atsakė Sorbenas, Sent 
Pua vyskupas.— Pirmiausia kirskime galvą, galūnės su- 
pūva pačios! 

— Ponai,— tarė tada Henrikas de Gizas,— kiekvienai 
dienai turėsime po užduotį. Mes susitikome. Dabar žino- 
me, kuo turime pasikliauti, kad gerai užbaigtume savo di- 
dįjį darbą. Ponai, manimi jūs galite pasitikėti... ne tik 
tariantis dėl veiksmų, bet ir vėliau. Su kiekvienu iš jūsų 
mane sieja susitarimas ir aš jo šventai laikysiuosi. Jūs 
gausite įsakymą. O dabar kiekvienas eikime prie savo 
įprastinių darbų. Skirstykimės, ponai. 

Tada visi vienas po kito ėjo bučiuoti Gizui ranką, ši- 
taip būsimam karaliui reikšdami pagarbą, kurią jauna- 
sis hercogas priėmė nė kiek nesistebėdamas. 

Paskui dar kiek palūkuriavę visi išėjo. 

Tada pasikėlė rūsio dangtis, ir pasirodė Pardejano gal- 
va. Ševaljė buvo truputį išbalęs nuo to, ką pamatė ir iš- 
girdo. Jis žinojo baisią, tiesiog pribloškiančią paslaptį. Ir 
Pardejanas, nesudrebėjęs prieš dešimtį plėšikų, Pardeja- 
nas, pasipriešinęs šėlstančiai miniai, dabar krūptelėjo, pa- 
sijutęs tokios paslapties viešpačiu, o galbūt vergu! Ar jam, 
bejėgiui žiūrovui, reikėjo dalyvauti ruošiamoje tragedi- 
joje? Ne! Tūkstantį kartų ne! Jis ėmė neapkęsti šių są- 
mokslininkų. Pardejanas nemėgo karaliaus... Karolis IX 
jam nerūpėjo. Bet kad ir koks bebūtų Prancūzijos karalius, 
jis vis tiek buvo jo karalius... Iš tiesų, šie žmonės jam pa- 
sirodė esą baisūs niekšai! Visi, visi jie buvo skolingi ka- 
raliui už savo vietas, savo pareigas, savo garbę... Visi bu- 
vo jo rūmų žmonės, jam meilikavo, saldžialiežuvavo! O 
už akių rengėsi jį nužudyti! 

Tai ką daryti?.. Išduoti juos?.. O ne, niekada! To dar 
betrūko, niekada! Jis ne niekšas. 

Šios mintys lyg žaibas praskriejo ševaljė galvoje. O 
kadangi jis nebuvo pratęs daug galvoti, tad kruopščiai 
prisidengė veidą apsiaustu ir įžengė į tarpusienį tuo me- 
tu, kai čionai ėjo Liubenas uždaryti Monmorensi paliktų 
pravirų durų. 

Liubenas, brolio Tibo pamokytas, žinojo, kad aštuoni 
poetai turėjo išeiti tarpusieniu. Jis suskaičiavo, laimingas 
jau vien nuo tos minties, kad padeda broliui Tibo. 

— Ei! — šūktelėjo jis, pastebėjęs devintą asmenį, su- 
maišiusį jo skaičiuotę,— ką jūs čia veikiate? 

Bet staiga Liubenas nustėro iš siaubo. Sulig paskuti- 
niu žodžiu kažkas jam smarkiai tvojo ir patiesė visu ūgiu 
tarpusienyje. Pardejanas vikriai stryktelėjo per vaitojan- 
tį Liubeną ir kaipmat atsidūrė gatvėje. 


XIV 
TIGRAS TYKOJA 


Tuo laiku Devinjero užeiga dar buvo uždaryta. Aplin- 
kinės krautuvės irgi. Gatvė buvo visiškai tuščia. Buvo be 
galo tylu. Reikėjo būti narsiam ir drąsiam raiteliui, kad 
lįstum vienas pats į pavojingas gatves, kurios nuo ko- 
mendanto valandos virto tikru visokiausių plėšikų, val- 
katų, niekšų, bailių ir šiaip praeivių pasauliu. 

Anri de Monmorensi nesvyruodamas pasuko į Sen De- 
ni gatvę. Rankoje po apsiaustu jis laikė didelį durklą. 

Jis žingsniavo neskubėdamas palei dešinėje Senos pu- 
sėje stovinčius namus. Staiga jis stabtelėjo, nėrė į tamsų 
kampą ir sustingo prie stulpo. 

Už dvidešimties žingsnių pamatė link jo artėjančią 
kažkokią grupelę; po akimirkos ji išniro iš tamsos ir jis 
suskaičiavo keturis Žmones. 

„Plėšikai!“ — pamanė  Damvilio maršalas rankoje 
spausdamas durklo kotą. 

Bet ne. Tai negalėjo būti plėšikų gauja. Tvirtas jų 
žingsnis rodė, kad jie nė kiek nesibijo sargybos. Marša- 
las girdėjo, kaip šnekučiuodamiesi jie tyliai juokėsi. 

— Ponai, ponai,— kalbėjo vienas iš jų,— nesijuokite. 
Ši moteris turi vardą. 

— Anžu hercogo balsas! — murmtelėjo Anri de Mon- 
morensi. 

-— Kokį vardą, valdove? — pasiteiravo kitas iš būrio. 

— Sen Deni gatvėje ją vadina ponia Žana arba gedu- 
lingąja Dama. 

— Tai bent vardas! Net pagaugais nugara eina! 

— Sutinku, ponai. Bet argi svarbu motinos vardas, 
jei duktė gražuolė. 

Ir kažin ar yra žavingesnių už tą jaunutę Loizą!.. Ol 
Ponai, jūs einate pamatyti stebuklo, ir aš noriu... 

Bet maršalas daugiau nebesiklausė. 

Buvo girdėti tik tylus šnabždesys. 

Išgirdęs Žanos vardą, jis smarkiai krūptelėjo. O kai 
buvo paminėta Loiza, jis vos nesuriko ir jau nebesisau- 
godamas metėsi įkandin Anžu hercogo ir jo palydos. 

„Žana! Loizal..“ 

Tie du vardai jam buvo lyg griaustinis iš giedro dan- 
gaus. Kas gi ta Žana? Kas Loiza? Ar tik ne jos?.. Ol Jis 
pasiryžo sužinoti bet kokia kaina! Turės iškvosti Anžu her- 
cogąl Užsipulti karaliaus brolį! 

Akimirksnį Anri de Monmorensi uždusęs stabtelėjo. 
Kaip! Juk prabėgo šešiolika metų! Bet šis vardas, kuris 
galbūt buvo visai ne jų, šis vardas pažadino užgesusią, 
kaip manė jis, aistrą. 

„Žana! Žana!“ 

Nejaugi jis vėl ją pamatys, su ja kalbėsis! Argi įma- 
noma ją vėl matyti gyvą, juk jis galvojo, jog ji jau mi- 
rusi, juk tikėjosi, jog sena meilė užgeso po lūkesčio pe- 
ienais! 

Taip. Jis mylėjo. Mylėjo kaip kadaise. Gal net labiau, 
nei kadaise... 

Būrelis vyrų nutolo. 

Jis prisivijo jį keliais šuoliais. 

Mintys jo galvoj pynėsi pakrikai, bet staiga šmėste- 
lėjo viena baisi lyg žaibo blyksnis, ūmai apšvietęs apsi- 
niaukusį dangų. 

„O jei vis dėlto tai ji! Jei ji yra Paryžiuje! Su savo 
dukra!.. Jei apie tai sužinos Fransua!.. Jei laimė ar pra- 
garas juos suves!.. Jei jis išgirs apie mano išdavystę!.. 
O! Tada kaip kadaise tenai, kaštonų giraitėje, brolis pa- 
kels prieš mane ranką!.. Fransua panūs atsiteisti už 
apgavystęl.. Ką aš sakysiu?.. Ką aš darysiu...“ 

Jis nusibraukė didžiulius prakaito lašus, riedančius 
smilkiniais. Paskui dingtelėjo mintis apie kerštą ir jis 
tyliai, bet kraupiai susijuokė. 

„Aš nelauksiu, kol Henrikas de Gizas taps Prancūzi- 
jos karaliumi, o aš Monmorensi šeimos galva! Kadangi 
Fransua man kliudo, tegul ir miršta!..“ 

Tuo metu jis pamatė, kad anas būrelis sustojo priešais 
Devinjero užeigą. 

Monmorensi — arba Damvilis, jei vadinsime jį tuo 
vardu, kuriuo jis buvo Žinomas, — prisišliejo prie sienos po 
stogeliu ir susijaudinęs, sulaikęs kvapą, stengėsi pama- 
tyti, stengėsi išgirsti... 

— Moreve, duokš raktą! — pasigirdo Anžu hercogo 
balsas. 

— Prašom, monsinjorel.. 

— Na, eime, ponai!.. 

Ketveriukė prisiartino prie namo, stovėjusio priešais 
Devinjerą, durų... 

— O! — suniurzgė Anri de Damvilis.— Po perkūnais, 
aš privalau sužinoti! 

Ir jis pasiruošė pulti. 

Bet staiga stabtelėjo ir vėl palindo po stogeliu... 

Priešais duris staiga išdygo žmogus. Ir be jokių juo- 
kų šis žmogus nepiktai pasakė: 

— Trauk jus devynios, ponai! Dėl jūsų man teko ne- 
paklusti savo tėvo priesakams! Patys esat kalti! 

— Kas tas pamišėlis? — paklausė Anžu hercogas. 

— Po šimts pypkių, Možironai, juk tai tas pats vyru- 
kas, kurį susitikau šią popietę. 

— Tas pats, o jei ne, tegul mane skradžiai! — šūkte- 
lėjo Možironas.— Ak! garbusis šeimininke, tai jūs stovite 
sargyboje prie savo namo? 

— Kaip matot, branguti,— atsakė Pardejanas.— Dieną 
naktį aš visuomet čia! 

— Nagi! — pratrūko Anžu hercogas.— Baikim dery- 
bas, nenaudėli, verčiau nešdinkitės iš čia! 

— O! Ponai,— ištarė Pardejanas, kreipdamasis į Ke- 
liu ir Možironą,— paprašykite savo liokajaus elgtis ra- 
miau arba jis gaus į kailį, kaip ir jūs, ir rytoj rytą bus 
nudurtas mažojoje Prė-o-Klerk. 

— Niekšas! — sukriokė bajorai.— Tu mirsi tučtuojau, 
o ne rytoj rytą. 

Pardejanas išsitraukė kardą. 

Netaręs nė žodžio, Moreveras puolė. 

Bet surikęs iš skausmo ir įniršio atšoko atgal. 

Ševaljė taip mikliai išsitraukė rapyrą, kad Zibulė net 
sušvilpė rankoje. Nubrėžęs ja žaižaruojantį pusratį, kirto 
iš užnugario ašmenimis tarsi plieno vytiniu ir perrėžė Mo- 
reverui skruostą. Pasruvo kraujas, o Pardejanas ginda- 
masis išdidžiai kalbėjo: 

— Kadangi pats norite, kad tai įvyktų tučtuojau, aš 
nieko prieš! Bet, velniai rautų, ką pasakytų tėvas, mane 
čia pamatęs! O! Pone, jums kirtęs, aš puoliau į neviltį, 
kad neklausau tėvo! 

Šį kartą suriko Možironas ir, išmetęs iš sužeistos de- 
šinės rankos kardą, atšoko atgal. 

Tada puolė Keliu. 

— Stot! — įsakė Anžu hercogas. 

Jis smarkiai pastūmė Keliu ir beginklis Žengė prie 
Pardejano, kuris jau buvo nuleidęs kardą ir įrėmęs jo 
smaigalį į bato nosį. 

— Pone,— tarė Anžu hercogas,— aš jus laikau narsiu 
bajoru. 

Pardejanas nusilenkė jam iki žemės, bet nė akimirkai 
nepaleido iš akių savo priešininkų. 

— Jei žinotumėte su kuo kalbate, jūs apmaudžiai gai- 
lėtumėtės dėl to, ką neseniai prišnekėjote. 

— Pone,— atsakė  Pardejanas,— jūsų mandagumas 
mane verčia dėl to apgailestauti; bet kad ir koks būtų Že- 
mas ir niekingas bajoro elgesys, tai vis šiek tiek geriau, 
negu liokajaus skeryčiojimasis. Aš atsiprašau, ir dėl to 
man labai nemalonu. 

Pasakymas buvo toks neaiškus, toks dviprasmis, kad 
kercogas net išblyško iš gėdos. Bet jis nusprendė vis tiek 
neparodyti, kad atsiprašymas jį vėl įžeidė. 

— Aš priimu jūsų atsiprašymą,— iškošė jis pro nosį; 
taip jis darydavo tada, kai norėdavo atrodyti oresnis, nei 
iš tikrųjų buvo.— O dabar, kai mudu išsiaiškinome, pa- 
sakysiu jums, kad turiu šiame name reikalų. 

— Ak! Ak! Ko gi nesakėte iš karto!.. Reikalų! Po ga- 
lais! Čia jūs turite reikalų? 

— Meilės reikalų, pone! 

— Iš tikrųjų! Taip ir maniau! 

— Tad, ar leisite mums praeiti? 

— Ne! — ramiai išdrožė Pardejanas. 

— Na, saugokitės, pone! Sako, kad karalius neturi 
kantrybės. Jo brolis — dar labiau!.. 

Taip kalbėdamas Anžu hercogas stengėsi kuo labiau 
pasitempti. Nes buvo gana žemo ūgio ir Pardejanui vos 
siekė iki peties. Ševaljė apsimetė nesupratęs Henriko 
d'Anžu prisistatymo. Todėl naiviai atsakė: 

— Pone, vardan šios naujos mudviejų draugystės, 
kuria jūs man norėjote suteikti garbę, maldauju jūsų ši- 
to nereikalauti: man dėl to būtų baisiai nemalonu... 

Padėtis darėsi juokinga, o tiksliau, siaubinga Anžu 
hercogui. Jis pabalo iš įniršio ir visas drebėdamas pakė- 
Jė ranką. 

Tą pačią akimirką prie savo gerklės jis pajuto Parde- 
jano rapyros smaigalį. Trys bajorai suriko ir, stvėrę her- 
cogą, prievarta atitraukė atgal. 

— Puolam? — paklausė Keliu. 

— Ne! — atsakė hercogas drebėdamas iš pykčio.— Ki- 
tą sykį, ponai. Možironas sužeistas. Moreverui tas jau 
neberūpi. O aš negaliu kompromituoti savęs dėl šio perė- 
jūno. Rangenai, Keliu! Rangenai, drauguži, mes dar su- 
grįšime keliese. 

Tada jis kreipėsi į Pardejaną, kuris kaire ranka atsi- 
rėmęs į duris, nejudėdamas, netardamas nė žodžio laukė 
pasiruošęs gintis. 

— Iki pasimatymo, tamsta. Dar išgirsite apie mane... 

— Linkiu, kad vien tik gera, pone! — atsakė ševaljė. 

Po akimirkos būrelis dingo. 

Daugiau nei valandą Pardejanas stovėjo toje pačioje 
vietoje, įtempęs ausis, spausdamas kardą. 

Bet gatvė buvo tuščia ir tyli. 

Ševaljė įsitikinęs, kad bent šiąnakt nebebus naujo 
puolimo, kumščiu pabeldė į žemas Devinjero užeigos du- 
ris, o kai šios atsidarė, jis užlipo į savo kambarį. 

Tada norėdamas dar kartą nusiraminti, jis atvėrė lan- 
gą ir įdėmiai pažvelgė į gatvę. Bet iš tokio aukščio nieko 
daugiau nematė, tik priekyje esantį mažą langelį, į kurį 
pačios krypo jo akys. Bet langas buvo tamsus, Loiza su 
savo motina miegojo. 

Turime pasakyti, kad Pardejanas tikrai buvo priblokš- 
tas to, ką padarė. Jis puikiai atpažino Anžu hercogą. Ir 

dabar, atslūgus kautynių įkarščiui, suprato pasielgęs ne- 
apdairiai. 

Karaliaus brolis, sosto įpėdinis, Paryžiuje išties buvo 
populiari asmenybė. 

Kaip ir kiekvienas šaunus paryžietis, Pardejanas buvo 
smalsuolis, tad žinojo ir apie Anžu hercogą. Nors ir naktį, 
bet jį atpažino. Ir kaip sakėme, buvo priblokštas. Su kar- 
tėliu jis pagalvojo, kad kažkokia lemtis jį stumia rūpin- 
tis su juo nesusijusiais dalykais ir kad sūnus palaidūnas 
nevykdo šventų tėvo priesakų, bet elgiasi priešingai šiems 
išmintingiems patarimams, kuriuos kasryt karštai prisie- 
kia vykdyti. 

Pagaliau savo papročiu jis gūžtelėjo pečiais, o tai reiš- 
kė: 

„Ką gi! Prisiviriau košės, teks pačiam ją ir iškabinti! 
Na, bet pamatysim!“ 

Kol kas jis pasižadėjo būti atsargus ir rytoj nepasiro- 
dyti Prė-o-Klerk gatvėje, kur galėjo susidurti su Keliu 
ir Možironu. 

„Aš jau puikiai pasitarnavau vienam bajorui, — pamanė 
jis.— Kitam irgi rasiu progą įkrėsti proto. Bet eiti į Prė- 
o-Klerk, tas pat, kas pulti į glėbį galvažudžiams, kurių 
Anžu hercogas nepamirš pastatyti pasaloje ir kurie ma- 
ne nuves tiesiai į Bastiliją.“ 

Patenkintas taip sutvarkęs reikalus,-jis atsigulė ir ėmė 
svajoti apie Loizą. 

Tenai, gatvėje, viską buvo matęs Damvilio maršalas, 
bet Pardejano, kurį vos įžiūrėjo tokioj tamsioj nakty, jis 
neatpažino; o kadangi nuo antro karto buvo praėję ke- 
letas mėnesių, nebeprisiminė jo išvaizdos, be to, nežinojo 
nė vardo. 

Sustingęs, nė nekrustelėdamas iš vietos, jis matė ne- 
tikėtą jaunuolio išpuolį, matė, kaip Anžu hercogas su sa- 
vo sėbrais pasitraukė ir pagaliau, kaip Pardejanas grį- 
žo į Devinjero užeigą. 

Įsitikinęs, kad gatvėje jau ramu, jis išėjo iš savo slėp- 
tuvės ir, praslinkęs pro uždarytas krautuves, atėjo prie 
namo, į kurį ketino brautis Anžu hercogas. 

Jam vėl dingtelėjo mintis: 

„Kas toji Zana? Kas ta Loiza?.. Tai jos! Nėra abejo- 
nės! Pasitaiko, kad sutampa vienas vardas! Bet, kad su- 
taptų du! Argi įmanoma? Ne, ne! Tai jos!.. Ji yra čia! O!.. 
Turiu sužinoti, įsitikinti!.. Aš čia sugrįšiu dieną... Taip, 
bet jei ji iš čia dings?.. Ne, geriau liksiu čia tol, kol su- 
žinosiu!..“ 

Jis žiūrėjo, stebeilijo į nebylų namą. 

Išaušo diena. . 

Viena po kitos atsidarė krautuvės, atgijo gatvė, pro 
šalį važiavo keliaujantys pirkliai ir nustebę matė tą iš- 
blyškusį žmogų, vis tebežvelgiantį į namą... 

Anri de Monmorensi stovėjo nejudėdamas. 

Tik retkarčiais suvirpėdavo. 

Staiga, viršuje atsivėrė langas, sekundę jame šmėkšte- 
lėjo moters galva, bet užteko ir sekundės. Anri de Mon- 
morensi vos nesuriko, atpažinęs Žaną de Pjenl.. 


XV 
KOTRYNA DE MEDIčI 


Buvo devynios valandos vakaro. Name prie medinio 
tilto, apie kurį skaitytojams jau kalbėjome, Kotryna de 
Mediči ir astrologas Riužjeri laukė ševaljė de Pardeja- 
no, kuriam, jei prisimenat, florentinietis buvo paskyręs 
pasimatymą. 

Karalienė rašė prie stalo, astrologas lėtai vaikštinėjo 
ir nė nesistengdamas nuslėpti smalsumo, retkarčiais vis 
prieidavo užmesti akį, ką rašė Kotryna, tartum turėtų 
teisę būti nekuklus arba manytų ją turįs. 

Pintinė jau buvo pilna užantspauduotų laiškų. O Kot- 
ryna vis rašė. Vos baigusi vieną laišką, ji tuoj pradėdavo 
kitą. 

Karalienė buvo nepaprastai aktyvi. 

Antai, smulkiai prirašiusi aštuonių puslapių laišką 
savo dukrai, Ispanijos karalienei, kuriame ji papasakojo 
apie Prancūzijos religinių partijų padėtį ir paprašė Ispa- 
nijos karaliaus apsispręsti ir įsikišti, toliau ji rašė savo 

architektui Filiberui Deliornui, duodama nurodymus dėl 
Tiuilri rūmų; paskui maloniais žodžiais kreipėsi į Kolin- 
ji, kad šį įtikintų, jog Sen Žermeno taika bus tvirta; dar 
brūkštelėjo laiškelį ponui Zanui Dora; tada parašė po- 
piežiui, po to — iškilmių tvarkytojui prašydama suorga- 
nizuoti šventę. Nepaliaudama rašyti ji kartkartėmis tars- 
telėdavo vieną kitą žodį. 

— Ar ateis tas jaunuolis? 

— Žinoma. Bet ką jūs ketinate daryti su tuo galva- 
žudžiu? 

Kotryna de Mediči padėjo plunksną, įdėmiai pažvelgė 
į astrologą ir pasakė: 

— Man reikia žmonių, Renė. Bręsta svarbūs dalykai. 
Man reikia Žmonių... ir ypač, kaip tu sakai, reikia gero 
galvažudžio. 

— Turime juk Moreverą. 

— Tiesa. Bet Moreveras man kelia nerimą. Jis jau 
per daug žino. Be to, per paskutinę dvikovą Moreveras 
karščiavosi. Jo ranka sudrebėjo. Jei ateitų tragiška valan- 
da, tas baisus mirksnis, kai valdžiai tektų pasikliauti 
kardu... ir jei tas kardas nors akimirką sudrebėtų... jei ne- 
pataikytų... valdžia tikriausiai žlugtų... Renė, o to jau- 
nuolio ranka nedreba! 

— Nusiraminkite, Kotryna, jis bus mūsų! 

— Beje, Renė, rūmai, kuriuos liepiau tau pastatyti, 
jau pabaigti. Šį rytą man įteikė raktus. | 

— Aš mačiau, mano karaliene, mačiau. Apėjau aplin- 
kui juos Furo, Dioz Ekiu ir Grenelio gatvėmis. Tai buvu- 
sių Suasonų rūmų vieta. Jūs darote įstabius dalykus. 

— Ką pasakysi apie bokštą, kurį liepiau tau iškelti? 

— Ogi tai, kad niekuomet Paryžius nebuvo regėjęs 
tokio puošnaus naujoviško stebuklo. 

Bet Kotrynos mintys jau buvo nukrypusios kitur. 

— Taip,— pratisai tarė ji,— šis jaunuolis man bus 
naudingas. Renė, ar taip puikiai išmanydamas žvaigždes, 
tu bandei nuslėpti savo likimą? 

— Kai kurių žinių man dar trūksta, bet, manau, iš- 
moksiu. Beje, mano karaliene, ko jums taip rūpi šis var- 
geta? Negi neturite savo bajorų, statytinių, savo rmo- 
terų? 

— Taip, Renė, aš turiu šimtą penkiasdešimt panelių 
ir todėl žinau, ką gali pakuždėti į meilužės ausį šimtas 
penkiasdešimt priešų; taip, aš turiu savo statytinių net 
šalia Gizo, šalia Bearno; per savo statytinius žinau tų, 
kurie trokšta mano mirties, užmačias ir, užuot buvusi nu- 
žudyta, žudau pati; taip, aš turiu savo bajorų ir jų dėka 
valdau Luvrą ir Paryžių. Bet aš nepasitikiu Renė! 

Jos žvilgsnis apsiniaukė. 

— Renė,— pasakė ji lediniu balsu,— man buvo ketu- 
riolika metų, kai atvykau į Prancūziją. Dabar man pen- 
kiasdešimt. Taigi praėjo jau trisdešimt šešeri tikrų kan- 
čių metai, trisdešimt šešeri pažeminimo metai, bet bai- 
siausia tai, kad įniršį turėjau slėpti šypsodamasi, trisde- 
šimt šešerius metus aš buvau nuolat niekinama, buvau 
paversta tarnaite ir pagaliau neapkenčiama... bet būti 
nekenčiamai — dar ne viskas!.. Tai prasidėjo, Renė, ma- 
no vestuvių vakarą... 

— Kotryna, Kotryna! Kam tokie prisiminimai? 

— Todėl, kad jie atgaivina neapykantą! — iškošė 
Kotryna de Mediči.— Taip, tas ilgai trukęs žeminimas 
prasidėjo mano vestuvių vakarą ir, amžiais aš neužmiršiu 
tos valandėlės, kai Pranciškaus I sūnus, palydėjęs mane 
į mūsų kambarius, tik nusilenkė ir, netaręs nė žodžio iš- 
ėjo... kitą naktį ir vėliau vėl buvo tas pats... Kai mano vy- 
ras tapo Prancūzijos karaliumi, karaliene, tikrąja kara- 
liene buvau ne aš... ja buvo Diana de Puatjė. Vienatvėje 
prabėgo daug metų: vieną dieną aš sužinojau, kad Pran- 
cūzijos sosto įpėdinis nori su manimi skirtis. Virpėdama, 
springdama iš pykčio, aš paklausiau savo nuodėmklau- 
sio, kas privertė mano karališkąjį vyrą... Žinai, ką jis man 
atsakė? 

Riužjeri papurtė galvą. 

— Ponia,— pasakė nuodėmklausys, — karalius teigia, 
kad nuo jūsų dvelkia mirtim! 

Riužjeri krūptelėjo ir išblyško. 

— Nuo manęs dvelkia mirtim! — tęsė Kotryna de Me- 
diči, vėl atsisėdusi į savo fotelį — Supranti? Neva aš 
esanti pragaištinga viskam, ką tik paliečiu... Ir siaubin- 
gas dalykas, Renė, atrodo, kad Henrikas II taip kalb:- 
damas buvo teisus... Kai paskatintas patarėjų, tos pačios 

Dianos de Puatjė, kurios kilnumas man buvo paskutinis 
tulžies lašas, karalius nusprendė likti su manimi, kai pri- 
mygtinai prašomas kunigų, sutiko mane padaryti tikra 
savo žmona, kai pagaliau aš turėjau vaikų, ak, Renė... 
kas gi buvo tie vaikai? Pranciškus, karaliavęs vos me- 
tus, mirė būdamas dvidešimties nuo baisios ausų ligos, 
kurios priežastis taip ir liko nežinoma. Tiktai Ambruazas 
Parė man sakė, kad jis mirė nuo puvinio. 

Akimirką Kotryna patylėjo tvirtai suspaudusi lūpas, 
suraukusi kaktą. 

— Na, o Karolis! — sumurmėjo ji.— Jį kamuoja bai- 
sūs priepuoliai ir kartais aš pagalvoju, ar tik jis neišpro- 
tės, ar nesupus jo protas, kaip kad supuvo Pranciškaus 
kūnas. Pažiūrėk į Alensono hercogą, mano jaunėlį! Argi 
jo išsekęs veidas nepažymėtas pražūtingų ženklu? Pa- 
galiau dirstelk į Anžu hercogą! (Ir šiurkštus karalienės 
veidas sušvelnėjo). — Jis atrodo sveikas, ar ne? Bet aš 
jį pažįstu, juo rūpinuosi, todėl ir vienintelė matau šio 
vaiko, nesugebančio suregzti nė dviejų žodžių, silpna- 
protystės požymius... 

— Pranciškus mirė. Karolis pasmerktas. Henrikas, be 
abejonės, netrukus įžengs į sostą ir ant savo silpnos gal- 
vos užsidės karūną, kurios svoris jį sugniuždys. Tu pui- 
kiai matai, jog privalau būti tvirta, kad galėčiau valdyti 
Prancūziją, kai Henrikas pramogaus! Henrikas vieninte- 
lis mane myli ir supranta! Henrikas d'Anžu, kuriam pa- 
vydi vargšelis Karolis! Henrikas, kurio nepripažino ko- 
netablis! Pagaliau, Henrikas — mano sūnus!.. Kaip ži- 
nai, motina savo vaikui visada yra motina, ir ji elgiasi 
kaip liepia širdis ir protas!.. 

— O kitas, ponia... jūs niekada apie jį nekalbate... 

Kotryna krūptelėjo. Ji išplėtė akis ir įsmeigė veriantį 
žvilgsnį į astrologą. 

— Gal tau pasimaišė protas! — tarė ji.— Žiūrėk, kad 
daugiau neišsprūstų panašus klausimas. 

— Ir vis dėlto aš privalau kalbėti! 

Šiuos žodžius Riužjeri sviedė nuleidęs galvą. Taip sto- 
vėdamas jis tęsė: 

— O! Nebijokit, ponia, niekas mudviejų neišgirs, aš 
ėmiausi atsargumo priemonių: mudu esame vieni... Drįs- 

tu kalbėti, karaliene, todėl, kad klausiau žvaigždžių, ir 
žvaigždės man atsakė! 

Kotryna sukrūpsėjo. 

Ji, kuri nepabūgdavo nusikaltimo, nūnai drebėjo prieš 
žvaigždių grasinimą. 

Įsitikinęs, jog bus išklausytas, Riužjeri tęsė: 

-— Bet, ponia, jūs galite miegoti ramiai, Kotryna, jūs 
juk niekada negalvojate apie jį! O aš galvoju. Jau kuris 
laikas miegu neramiai. Ir kiekvieną sykį, Kotryna, kai 
užmiegu, man prisisapnuoja tas pats grėslus sapnas. Aš 
matau vyrą, tamsią naktį išeinantį iš rūmų, o moteris, jo 
mylimoji, be to, dar gimdyvė, jam paskutinį kartą žiauriai 
pamojuoja... veltui šio vyro verkta, maldauta... jo myli- 
moji paskelbė galutinį nuosprendį... todėl vyras eina iš 
rūmų... kažką nešdamasis po savo apsiaustu... kažką gy- 
vą, knerkiantį, gailiai verkiantį, tarsi šaukiantį pasigai- 
lėti... Bet vyras nepermaldaujamas, nes pirmą kartą gy- 
venime jis bijo moters!.. Jis eina... padeda naujagimį ant 
vienos bažnyčios laiptų... o paskui pasprunka! 

Susiraukusi Kotryna murmtelėjo: 

— Renė, tu kai ką pamiršti! Pamiršti, kas svarbiausia! 

— Ne, nepamirštu! Anaiptol, Kotryna! Būčiau laimin- 
gas, galėdamas pamirštil.. Prieš išnešdamas naujagimį, 
ant jo lūpų užlašinau lašą nuodų... ar tai norėjote pa- 
sakyti?.. | 

— Zinoma! Nes, dėl tų nuodų vaikas galėjo išgyventi 
daugiausia du mėnesius. Tu buvai šaunus, Renė, tu bu- 
vai tvirtas... ir nesigailiu, kad tave mylėjau, nes tu panai- 
kinai karalienės svetimavimo įrodymą... Bet kuriam galui 
dar kartą žadinti tokius prisiminimus? Tiesa, aš tave my- 
lėjau! Tu atsiradai tą valandą, kai karalius, mano vy- 
ras, vertė mane gerbti jo meilužę, kai rūmų bajorai man 
atsukdavo nugaras, o man prabilus, tik gūžčiodavo pe- 
čiais, kai netgi tarnai, prieš eidami man patarnauti, at- 
siklausdavo Dianos de Puatjė. Vieniša, neapkenčiama, 
žeminama, įniršio ir nevilties kamuojama, vieną dieną 
tavo akyse išvydau gailestį... Mes artėjome vienas prie 
kito... Prabėgo dienos besišnekučiuojant apie Florenciją 
ir naktys kalbantis apie žvaigždes. Tu mane mokei savo 
didingo meno. Tu padarei daugiau: atskleidei man Bord- 

Žžijų paslaptis. Renė, per tave aš pažinau acgua tojana. 
Iš tavęs aš sužinojau apie mokslą, prilyginantį žmogų 
Dievui, nes jis suteikia teisę gyventi ir mirti. Išmokau 
paslėpti mirtį žiedo brangakmenio įtvare, gėlės kvepėji- 
me, knygos lape, meilužės bučinyje. Nuo tada man pradėjo 
sektis, Renė... Už tai tau buvau dėkinga. Ir tu gavai tau 
priklausiusį atlyginimą... Mylėjaisi su karaliene!.. 

— O nūnai, kai tapau karaliene, kai mano ranka vie- 
ną po kito pasiekia priešus, nūnai kai ant griuvėsių aš 
kuriu didžiausią, nustebinsiančią pasaulį galybę, tu man 
kalbi apie praeitį. Renė, vakarykštės dienos nebėra. Svar- 
bu vien rytdiena! Vaikas? Kam man sukti galvą dėl tos 
dingusios būtybės? Be abejonės, kokia nors moteris paėmė 
kūdikį ir nusinešė. O po dviejų mėnesių, be abejonės, jis 
sugrįžo į nebūtį, nes tu pasėjai mirtį, ir jos jis, turbūt, 
neišvengė... 

Riužjeri paėmė Kotrynos ranką ir stipriai ją suspaudė. 

— Bet jeigu aš apsirikau? — burbtelėjo jis.— Jei do- 
zė buvo nepakankama! Arba, jei įvyko stebuklas,— tęsė 
Renė.— Jei vaikas liko gyvas!.. 

— Prakeikimas! — sumurmėjo karalienė. 

— Klausykit, Kotryna, klausykit. Kiek kartų po tos 
klaikios nakties aš klausiau žvaigždžių! Ir žvaigždės man 
nuolat atsakydavo, kad jis gyvas!.. 

— Prakeikimas! — pakartojo karalienė. 

— Nieko apie tai jums nesakysiu, — tęsė astrologas, — 
pats vienas jaučiau baimę, skausmą ir sąžinės grauži- 
mą. Bet dabar, mano karaliene, tylėti būtų nusikaltimas... 
nusikaltimas prieš jus, tapusią mano gyvenimo. dievu!.. 

— Na, gerai,— pasakė ji,— tarkime, kad vaikas gyvas. 
Bet kas gi nuo to pasikeičia? Jis gyvas, tačiau niekada 
nesužinos savo kilmės! Jis gyvas, bet tikriausiai yra naš- 
laitis, rastinukas, kokiame nors nežinomame kvartale. Jis 
gyvas, bet mes kaip ir anksčiau nežinome, kur jis yra; 0 
jis taip pat niekuomet nesužinos savo motinos vardo! 

— Kotryna,— pasakė Riužjeri,— sutelkite visą dvasios 
stiprybę: vaikas Paryžiuje, ir aš jį mačiau! 

— Tu jį matei! — sukriokė karalienė— Kada? Kada? 

— Vakar!.. Bet prieš tai pasakysiu jį priglaudusios, 
išgelbėjusios, užauginusios moters vardą... 

— Na? 

— Tai Žana d'Albrė!.. 

— Kokia lemtis!.. Mano sūnus gyvas!.. Svetimavimo 
įrodymas yra mano mirtinos priešės rankose!.. 

— Be jokios abejonės, ji to nežino! — suvapėjo Riuž- 
jeri. 

— Nutilk! Nutilk! — šėlo ji.— Zana d'Albrė žino, nes 
išaugino vaiką!.. Kaip? Tai aš nežinau! Bet ji žino, sakau 
tau! Dabar matai, kad ji turi mirti! Ak! Žana d'Albrė! 
Kalbama ne apie tai, kas viešpataus — tavo ar mano gi- 
minė... Mus skiria gyvenimas arba mirtis!.. Ir mirsi tul.. 

Po šių išsprūdusių pagiežos žodžių Kotryna de Medi- 
či pamažu nurimo. Ji vėl tarsi pavirto bejausme statu- 
la... stingiu lavonu... 

— Sakyk! — vėl prabilo ji. — Kada ir kaip tu tai suži- 
nojai? 

— Vakar, ponia, aš ėjau iš to jaunuolio... 

— To, kuris ją išgelbėjo? 

— Taip. Pardejano. Eidamas iš užeigos, tiesiog apstul- 
bau, net suakmenėjau išvydęs: tiesiai į mane ėjo vyras. 
Man iš siaubo pasišiaušė plaukai, nes pasivaideno, kad 
tas vyras — tai aš! Aš pats! Priešais save ėjau aš! Bent 
toks turėjau būti prieš dvidešimt ketverius metus! Pirma 
man dingtelėjusi mintis buvo, jog kraustaus iš proto. Pas- 
kui sumojau užsidengti veidą. Nes, jei šis vyras būtų 
mane pamatęs, jis būtų pagalvojęs tą patį. Kai atsipeikė- 
jau, pamačiau jį įeinantį į tą užeigą, iš kurios ką tik iš- 
ėjau... Kotryna, aš buvau sukrėstas!.. Jei jūs būtumėt ma- 
čiusi, koks jis buvo liūdnas!.. 

— Virpėdamas sugrįžau užeigon, pirštų galais užli- 
pau laiptais, pasivijau jaunuolį... aš jį mačiau įeinantį 
pas Pardejaną, iš kurio ką tik išėjau... prispaudžiau ausį 
prie durų... Girdėjau visą jų pokalbį... ir iš jo, Kotryna, 
galutinai supratau, kad tai jis! Kad tai mūsų sūnus! Ka- 
daise Žanos d'Albrė išgelbėtas, priglaustas, paskui užau- 
gintas!.. 

— O jis... ar jis numano? 

— Ne, ne! — skubiai atsakė Riužjeri.— Aš garantuoju. 

— Bet ką jis veikia Paryžiuje? 

— Jis tarnauja Navaros karalienei, ir, be abejonės, da- 
bar vyksta pas ją. 

Kotryna susimąstė. Ką ji dabar galvojo, kai paaiškėjo 
esa apie jos sūnų? Kokios mintys nedavė motinai ramy- 

ės: 

Staiga Kotryna de Mediči krūptelėjo. 

— Beldžia! — baugščiai pasakė ji. 

— Tai Sevaljė Pardejanas. Aš jam dešimtą valandą 
paskyriau pasimatymą... 

— Ševaljė de Pardejanas! — ištarė Kotryna de Me- 
diči ir persibraukė ranka lygią, baltą lyg sniegas kaktą.— 
Ak, taip... Klausyk, Renė... kodėl jis ėjo pas Pardejaną?.. 
Gal jie draugai?.. 

— Ne, ponia. Jis tiesiog ėjo padėkoti ševaljė Navaros 
karalienės vardu. 

— Vadinasi, jie ne bičiuliai? — kamantinėjo Kotryna. 

— O ne, vakar jie matėsi pirmą kartą... 

— Eik atidaryti, Renė, eik, drauguži, aš rasiu kur 
pritaikyti tą jaunuolį. Tu sakai, jis neturtingas, ar ne? Ir 
išdidus? Ar tas Pardejanas iš tikrųjų toks, kaip tu sa- 
kei? 

— Taip, ponia, neturtingas, netgi skurdžius, ir pašė- 
lusiai išdidus. 

— Kitaip tariant, sugebąs viską suprasti ir viskam 
pasiryžęs. Eik atidaryti durų, Renė... 

Likusi viena, Kotryna de Mediči per porą minučių su- 
rezgė savo planą ir nutaisė tokį veidą, kad pasirodęs še- 
valjė de Pardejanas prieš gave pamatytų melancholiškai 
besišypsančią, kilnią, bet jokiu būdu ne niūrią, išdidžią 
moterį. 

Jis žemai nusilenkė. Ir iš pirmo žvilgsnio atpažino 
Kotryną de Mediči. 

— Pone,— paklausė ji,— ar žinote, kas aš esu? 

„Laikykimės,— pagalvojo Pardejanas.— Ji meluos, tai 
proga jai meluoti“. 

Bet garsiai atsakė: 

— Tikiuosi, ponia, kad suteiksit man garbę pati pasa- 
kydama. 

— Jūs stovite priešais karaliaus motiną,— ištarė Kot- 
ryna. 

Riužjeri buvo sužavėtas jos elgesio. Pardejanas dar že- 
miau nusilenkė, paskui atsistojo laisva poza, kuri jam ge- 
riausiai tikdavo. Kotryna įdėmiai žiūrėjo į jį. 

— Pone,— vėl prašneko ji, — vakar jūs pasielgėte tie- 
siog puikiai... Pulti į tokias grumtynes ir rizikuoti gyvybe, 
kad išgelbėtumėte dvi nepažįstamąsias,— tai nuostabu... 

— Žinau, Jūsų Didenybe. 

— Dar nuostabiau, kad tos dvi moterys jums buvo 
svetimos... 

— Tiesa, Jūsų Didenybe: aš visiškai nepažįstu tų dvie- 
jų ponių. 

— Bet dabar jau žinote jų vardus? 

— Žinau,— atsakė Pardejanas,— kad turėjau garbės 
kiek įstengdamas ginti Jos Didenybę Navaros karalienę 
bei jos tarnaitę. 

— Ir aš tai žinau, pone,— tarė Kotryna.— Štai todėl 
ir panūdau su jumis susipažinti. Juk jūs išgelbėjote ka- 
ralienę, o karalienės yra solidarios. Aš pati noriu pada- 
ryti tai, ko, galbūt, neįstengė mano pusseserė. Navaros 
karalienė yra neturtinga, jai trūksta pinigų. Tačiau jums 
turi būti atlyginta. 

— O! Dėl to būkit, Jūsų Didenybe, rami; man atlygi- 
no, kiek aš buvau vertas. 

— Kaip? 

— Žodžiais, kuriuos Jos Didenybė Navaros karalienė 
man pasakė. 

— Bet negi mano pusseserė iš Navaros jums nepa- 
siūlė kokios nors vietos savo svitoje? 

— Pasiūlė, ponia. Bet aš turėjau atsisakyti. 

— Kodėl? — pasidomėjo Kotryna. 

— Todėl, kad negaliu palikti Paryžiaus. 

— O ką jūs pasakytumėte, jei aš pasiūlyčiau tarnauti 
man? Jūs nenorite palikti Paryžiaus? Na, ir puiku, kaip 
tik to man iš jūsų ir reikia. Ševaljė, jūs .galvotrūkčiais 
puolėte ginti dviejų nepažįstamų moterų, tad ar sutiksite 
ginti savo karalienę? 

— Kaip? Tai Jūsų Didenybę reikia ginti? — nuošir- 
džiai nusistebėjo Pardejanas. 

Karalienės lūpose šmėstelėjo šypsnys: ji pataikė į 
silpną vietą. 

— Taip! Ir jus tai stebina? — tarė ji gundančiu bal- 
su.— O vis dėlto, ševaljė, tai tiesa! Apsupta priešų, dieną 
naktį priversta saugoti karalių, aš gyvenu drebėdama iš 
baimės. Jūs nežinote, kas dedasi aplink sostą dėl aklo 
garbės troškimo... 

Pardejanas krūptelėjo, prisiminęs sąmokslą, apie kurį 
buvo išgirdęs Devinjere. 

— Esu beveik viena,— tęsė karalienė, — todėl nega- 
liu nei pati apsiginti, nei apginti karaliaus. 

— Ponia,— pasakė ševaljė, slėpdamas jaudulį, — ne- 
atsiras nė vieno bajoro, verto šio vardo, kuris nepagelbė- 
tų jums savo špaga. Jūsų Didenybe, motina yra šventa. 
O kai ši motina yra karalienė, žmogaus priedermė virsta 
pareiga ir niekas negali jos vengti. 

— Vadinasi, jūs nepabūgtumėte stoti į gretas labai 
retai pasitaikančių bajorų, kurie aukojasi už karalienę ir 
motiną. 

— Aš jūsų paslaugoms, ponia,— atsakė Pardejanas. 

Karalienė vėl net suvirpėjo iš džiaugsmo... 

— Prieš paaiškinant, ką turėsite mano labui atlikti — 
tęsė Kotryna de Mediči, — aš noriu pasakyti, kuo jums 
atsilyginsiu... Jūs esate neturtingas, aš jus praturtinsiu; 
jūs esate nežinomas, bet būsite pagerbtas taip, kaip gali 
būti gerbiamas toks Žmogųs kaip jūs. O pradžiai, ar jums 
patiktų tarnyba Luvre ir dvidešimt tūkstančių livrų ren- 
ta? 

— Aš esu sužavėtas, ponia, ir vis svarstau, ar tik ne- 
sapnuoju... 

— Nesapnuojate, ševaljė. Karalienių pareiga surasti 
darbo tokiam kardui, kaip jūsų. 

— O koks tai bus darbas?..— paklausė Pardejanas. 

— Pone, aš jums minėjau savo ir karaliaus priešus. 
O dabar pasakysiu, ką darau, kai pamatau besėlinantį 
prie manęs vieną iš savo priešų. Pirmiausia bandau jį 

nuginkluoti žodžiais, ašaromis ir, prisipažinsiu, man daž- 
nai pasiseka... 

— O kai nepasiseka? — paklausė Pardejanas. 

— Tada šaukiuosi Dievo teismo. 

— Atleiskite, Jūsų Didenybe... aš nesupratau... 

— Ogi tada vienas iš mano bajorų pasiaukoja; jis 
suranda priešą, išsikviečia jį garbingon dvikovon, nužu- 
do arba pats žūva... Jei žūva, jis yra apverkiamas ir už 
jį atkeršijama. Jei jis nužudo, tada išgelbsti savo kara- 
lienę ir karalių, kurie nei vienas, nei antras nėra nedėkin- 
gi... Ką pasakysite, pone? 

— Ogi tai, kad prašom tik leisti man išsitraukti kar- 
dą dvikovos aikštelėje! 

— Vadinasi... jei aš jums nurodysiu vieną piktadarį... 

— Aš iškviesiu jį dvikovon! — visas pasitempęs pri- 
siekė Pardejanas. 

— Pone,— pasakė karalienė,— vakar jūs turėjote sve- 
čią... 
— Net keletą, ponia... 

— Aš kalbu apie tą jaunuolį, kurį pas jus atsiuntė 
Navaros karalienė. Tai jis ir yra vienas iš tų žiaurių prie- 
šų, apie kuriuos kalbėjau, galbūt net pats aršiausias, pats 
baisiausias, nes veikia slaptai, o jo smūgis taiklus... Aš 
jo bijau, pone... ne dėl savęs, o ne! Aš savo gyvenimą pa- 
aukojau... bet dėl mano vargšo vaiko... jūsų karaliaus! 

Pardejanas visas net susigūžė. Jo svajonė stoti į dvi- 
kovą kaip karalienės ir motinos gynėjui žlugo ir jis išvy- 
do baisią tikrovę. 

— Mielas jaunuoli, jūs abejojate? — paklausė nuste- 
busi karalienė. 

Ir jos balsas suskambo taip grėsmingai, kad ševaljė 
dar labiau įsitempė ir pasišiaušė. 

— Aš neabejoju, Jūsų Didenybe,— ištarė jis,— aš at- 
sisakau. 

Kotryna de Mediči, įpratusi prieš save matyti kelia- 
klupsčiaujančius ir vos vapaliojančius žmones, akimirką 
nepaprastai apstulbo. Jos blyškų veidą išmušė raudonis 
ir Riužjeri suprato, kad ji niršta. Bet Kotryna seniai jau 
buvo įpratusi slėpti pyktį, juk visą savo gyvenimą slėpė 
J) 

— Tai gal mums paaiškintumėte, kodėl? — maloniai 
paprašė ji. 

— Gerai, ponia, jūsų kilni širdis tučtuojau supras. 
Žmogus, apie kurį Jūsų Didenybė kalbėjot, atvykęs pava- 
dino mane savo draugu; kol šios draugystės nenutrauks 
koks nors niekšiškas poelgis, tas žmogus man yra šventas. 

— Tikrai, ševaljė, suprantu jus. O kuo vardu jūsų 
draugas? 

— Nežinau, ponia. 

— Kaip! Tas žmogus yra jūsų draugas, o jūs nežinote 
jo vardo! 

— Jis man nesiteikė jo pasakyti. Beje, keisčiau yra 
nežinoti žiauraus priešo, negu draugo vardo. 

Susimąsčiusi Kotryna nuleido galvą. 

„Tai bent žmogus! — pamanė ji.— Jis yra dar pavo- 
jingesnis. O kadangi nenori man tarnauti...“ 

— Pone,— vėl kreipėsi ji, — aš klausiau jo vardo to- 
dėl, kad matyčiau, ar apie tą patį žmogų mes kalbame. 
Bet verčiau nebeminėkime jo. Aš suprantu ir gerbiu jūsų 
jausmus. 

— O, ponia, dabar aš laimingas! Aš taip bijojau su- 
pykdyti Jūsų Didenybę!.. 

— Kodėl gi? Ištikimas draugystei,— vadinasi tvirtas 
prieš bendrą priešą. Eikite, pone, ir prisiminkite, kad aš 
pasirūpinsiu jūsų sėkme. Rytoj rytą laukiu jūsų Luvre. 

Kotryna de Mediči atsistojo. 

Pardejanas nusilenkė karalienei. 

Po valandėlės jis buvo lauke, prie durų rado laukian- 
tį savo ištikimąjį Pipo ir pasuko į Devinjero užeigą, ban- 
dydamas įspėti gyvą mįslę — karalienę Kotryną... 

„Ji pasakė: rytoj rytą Luvre. Gerai. Būsiu ten,— nu- 
sprendė jis.— Luvras — tai sėkmės pradžia! Na, tikrai at- 
rodo, kad mano tėvas, ponas de Pardejanas, klydo!..“ 

Praslinkus valandai po šio įvykio, Kotryna de Mediči 
sugrįžo į Luvrą, liepė pakviesti pas ją kapitoną ir įsakė: 

— Pone de Nanseji, rytoj auštant jūs paimsite dvyli- 
ka vyrų ir karietą, nuvyksite į Sen Deni gatvėje esančią 
Devinjero užeigą, ten suimsite sąmokslininką, vadinantį 
save ševaljė de Pardejanu, ir nugabensite jį į Bastiliją. 

XVI 
DAMVILIO MARŠALAS 


Prastai miegojęs, Pardejanas pabudo auštant. Kaipgi 
nesijaudinsi, jei laukia tokia sėkmė. 

Vartydamasis lovoje nuo vieno šono ant kito, nes ne- 
galėjo pakęsti nežinomybės, jis pagaliau nusiramino ir 
visi nesuprantami klausimai paliovė jį kankinę. 

Stai kaip jis suplanavo: 

1. Kotrynos de Mediči kvietimu jis nuvyks Į Luvrą 

2. Nueis į Kolinji,. rūmus perspėti Deodatą, kad šis 
kuo greičiau išvyktų iš Paryžiaus 

sitarnaus karalienei 

4. Užtikrintas dėl savo naujos padėties, jis susiras 
Damą gedulo rūbais, prisipažins mylįs jos dukrą, ir kaip 
rūmų bajoras, be abejonės, karaliaus mėgstamas, gaus 
Loizą į žmonas 

o. Lieps surasti savo tėvą ir pasirūpins jo pasiturin- 
čia ir ramia senatve. 

Taip suplanavęs savo gyvenimą, ševaljė galėjo nu- 
migti dar keletą valandų. 

Bet, kaip sakėme, jis pabudo auštant. 

Kruopščiai apsirengė. Tegul mato rūmų bajorai, kad 
Pardejanas jaučiasi laisvai bet kur. Kai jam beliko tik 
prisisegti prie sienos kabantį kardą, jis pamatė, jog iki 
atvykimo į Luvrą jam dar liko dvi ar trys valandos. 

Todėl pasuko prie lango, beje, per daug nesitikėdamas 
pamatyti Loizą. 

Tuo metu suurzgė Pipo. Pardejanas, nekreipdamas 
jokio dėmesio į urzgimą, atvėrė langą. 

Tą pačią akimirką smarkiai atsidarė Loizos langas, ir 
jame pasirodžiusi palaidais plaukais, paklaikusiomis aki- 
mis mergina Pardejanui sušuko: 

— Ateikit! Ateikit! 

— Po velnių! — sumurmėjo Pardejanas.— Kas atsiti- 
ko? 

jeigu ji suriko iš baimės. 

— Skubu! — šūktelėjo Pardejanas. 

Tą akimirką piktai sulojo Pipo, durys subyrėjo į ši- 
pulius, į kambarį įsiveržė koks dvylika ginkluotų vyrų ir 
vienas iš jų suriko: 

— Karaliaus vardu!.. 

Pardejanas norėjo pulti prie savo kardo, kabančio ant 
sienos, bet nė nespėjęs mostelti, jau buvo apsuptas ir 
krito, sučiuptas už rankų ir kojų. 

— Ateikit, pone! — šaukė Loiza. 

Išgirdęs šį balsą, ševaljė net suvaitojo. 

Kiek galėdamas jis įtempė raumenis... ir tada pamatė, 
kad jo kojos surištos! Rankos taip pat! Jis užmerkė akis, 
pro vokus ištryško ašara ir nuriedėjo įkaitusiu skruostu... 

Kol vyko grumtynės šuo visą laiką staugė, draskė, 
kandžiojo. Kai ševaljė buvo įveiktas, Nanseji pamatė, kad 
du jo vyrai Žuvę, o penki sužeisti. 

Vieną iš Žuvusiųjų smūgiu į smilkinį buvo užmušęs 
Pardejanas. Kitą užsmaugė Pipo. 

— Keliaujam! — įsakė kapitonas. Jie pačiupo surištą 
Pardejaną ir nusinešė... tik iš šuns ilgo lojimo buvo aišku, 
kad jo šeimininkas pralaimėjo. 

Gatvėje ševaljė pramerkė akis ir pamatė tris karietas. 
Viena stovėjo priešais užeigą ir buvo skirta jam. 

Kitos dvi stovėjo ties kitoj gatvės pusėj esančiu namu; 
pirmoji buvo tuščia; antroje Pardejanas atpažino Anri de 
Monmorensi, Damvilio maršalą! 

Ilgiau žiūrėti jam nebeteko, nes buvo įmestas į jam 
skirtą karietą, tuojau pat nuleistos užuolaidos, ir jis atsi- 
dūrė greitai iš vietos pajudėjusiame kalėjime. 

Pardejanas, atrodė, paklaiks iš įniršio ir nevilties. 

Bet, nors ir kaip nusiminęs, jis bandė šaltakraujiškai 
įsivaizduoti jį vežusios karietos posūkius. Mat kuo pui- 
kiausiai pažinojo Paryžių ir po kelių minučių suprato... 

„Mane gabena į Bastiliją!“ 

Bastilija reiškė kalėjimo požemius, kapą, lėtą merdė- 
jimą nevėdinamose rūsio vienutėse. 

Pardejanas suprato, kad pražuvo. 

Ir lyg tyčia, tada, kai mylimoji šaukėsi jo pagalbos 
ir šitaip prisipažino jį mylinti! 

Kai karieta, dardėjusi pakeliamais tiltais, pagaliau 
važiavo pro vartus ir sustojo, o Pardejanas buvo išlaipin- 
tas, apsižvalgęs jis pamatė tamsų kiemą, saugomą karei- 
vių. Jį tuojau stvėrė du ar trys stiprūs kalėjimo sargai 
ir veikiau nunešė, negu nuvedė. Pro geležines duris jie 
pateko į ilgą, drėgną koridorių, kurio apipelijusios sie- 
nos atsidavė mirtimi; paskui užlipo sunkiais akmeniniais 
laiptais, praėjo pro dvi geležines pertvaras, kurį laiką 
ėjo koridoriumi ir pagaliau Pardejanas buvo įstumtas 
į gana didelę kamerą, esančią vakarinio bokšto trečiame 
aukšte. 

Jis išgirdo su trenksmu uždaromas duris. 

Tada, surikęs iš nevilties, puolė prie durų, nes pan- 
čiai buvo nupjauti, ir įnirtingai juos papurtė... 

Greitai suprato, kad jo pastangos tuščios... 

Ir apalpęs krito ant grindų. 


Kas vyko tame Sen Deni gatvės name? Kodėl Loiza, 
niekada nesikalbėjusi su ševaljė de Pardejanu, šaukėsi 
jo pagalbos? 

Tuojau papasakosime. 

Kaip žinome, Damvilio maršalas ' atpažino Žaną de 
Pjen. 

Įsitikinęs, kad nuojauta jo neapgavo, jis apsižvalgė 
ir pastebėjo, kad buvo jau įdienoję ir į jį smalsiai dairosi 
žmonės iš kaimyninių krautuvių. 

Tada jis sugrįžo į Mesmo rūmus, kur visuomet gy- 
vendavo atvykęs į Paryžių. 

Pakvietė vieną savo karininką ir davė jam nurody- 
mus. 

Paskui nenusirengęs krito į lovą ir išmiegojo keletą 
valandų. 

Jis atsikėlė vidurnaktį, beveik tokiu pat laiku, kaip 
vakar, kai buvo susitikęs Anžu hercogą su savo sėbrais, 
kruopščiai apsiginklavo ir patraukė į Sen Deni gatvę. 

Likusią nakties dalį, kaip ir vakar, jis prabudėjo toje 
pačioje vietoje. 

Rytą atvažiavo dvi karietos, lydimos kareivių. Norė- 
damas būti nepastebėtas, Anri įlipo į vieną karietą ir da- 
vė karininkui ženklą veikti. 

Karininkas, šešeto kareivių lydimas, įėjo į namą. Dre- 
bėdama juos sutiko savininkė, sena davatka, ir išsigan- 
dusi persižegnojo, kai išgirdo karininką sakant: 

— Ponia, jūsų namuose gyvena dvi bedievės. Šios 
dvi hugenotės kaltinamos bendravimu su karaliaus prie- 
šais... O jūs smarkiai rizikuojate, nes galite būti pripa- 
žinta bendrininke. 

— Aš?.. 

— Jeigu nepadėsite man be triukšmo jas suimti. 

— Klausau, ponas karininke. Kas galėjo pamanyti! 
Mano namuose hugenotės! 

Košdama šiuos žodžius pro dar likusius keturis dan- 
tis, šventeiva užlipo laiptais, lydima karininko ir kareivių. 

Ji pasibedė. Pajutusi, kad iš vidaus traukia skląstį, 
ji tučtuojau pasitraukė. 

Žana de Pjen atsidūrė tiesiai prieš karininką. 

— Ko pageidaujate, pone? 

Karininkas išraudo. Jis žinojo tik dalį įsakymo. Su- 
sivokė, jog čia kažkokie spąstai. Jis neturėjo jokios tei- 
sės areštuoti. O dabar, stovėdamas prieš šią moterį, su- 
prato, koks yra pasibjaurėtinas. 

Ir dar labiau už Žaną virpėdamas, jis pusbalsiu, lyg 
susigėdęs atsakė: 

— Ponia... tai griežtas įsakymas, kurį aš privalau vyk- 
dyti... atleiskite man, turiu paklusti. 

— Koks įsakymas? — paklausė Žana, neramiai pažvel- 
gusi į kambarį, kur buvo jos duktė. 

— Aš atėjau jūsų suimti, ponia. Jūs kaltinama bedie- 
vyste ir nepaklusnumu paskutiniems ediktams. 

Tuo metu atsivėrė Loizos kambario durys. Mergina 
akimoju viską suprato. 

— Pone,— pasakė gedulo rūbais vilkinti dama,— jūs 
klystate. 

— Jums bus nesunku tuo įsitikinti, ponia. O kol kas 
prašyčiau jūsų malonėti be triukšmo sekti paskui mane. 

— Mano duktė! Mane atskiria nuo dukters! — bejėgiš- 
kai sušuko Žana. 

Loiza suriko. Be nuovokos, nesuprasdama, ką daro, 
ji pribėgo prie lango, greitai jį atidarė ir pastebėjo še- 
valjė Pardejaną. Ir greit sušuko vyrui, su kuriuo nieka- 
da nebuvo net kalbėjusi: 

— Ateikit! Ateikit! 

Karininkas, matydamas, kad reikalai eina prastyn, 
įėjo į butą lydimas kareivių. 

— Ponia,— šūktelėjo jis,— prisiekiu jums, kad nebū- 
site atskirta nuo panelės, nes ji turi vykti kartu. Prisie- 
kiu, kad nugabensiu jus abi į tą pačią vietą... Taigi pa- 
kluskite be triukšmo, nes priversite mane pavartoti jėgą, 
o šito gailėčiausi visą gyvenimą. 

Žana matė, jog karininkas buvo pasiryžęs daryti tai, 
ką sakė. Ji suprato pavojų ir priešinimosi beprasmybę. 
Be to, jai juk buvo žadėta neatskirti nuo Loizos. 

— Gerai, pone,— tvardydamasi pasakė ji.— Gal duo- 
tumėt penkias minutes pasiruošti? 

— Mielai, ponia,— patenkintas atsakė karininkas, leng- 
vai išsisukęs iš padėties. 

Jis išėjo su kareiviais, o Žana davė ženklą senajai 
šeimininkei jeiti. 

Ši, klausiamai žvilgtelėjusi į karininką, pakluso. 

Tada Žana pribėgo prie dukters, atitraukė ją nuo 
lango ir apkabino. 

—- Ką tu šaukei, vaikeli? — paklausė ji. 

— Vienintelį žmogų, galintį mums kuo nors pagel- 
bėti. 

— Tą jauną ševaljė, kuris taip dažnai vis žiūri į mū- 
sų buto langus? 

— Taip, mama,— susijaudinusi atsakė Loiza, nė ne- 
pagalvojusi, kad šie žodžiai reiškė prisipažinimą. 

— Vadinasi tu jį myli? 

Loiza balo, raudo, ant jos blakstienų pakibo dvi aša- 
ros. 

— O jis? — paklausė Žana. 

— Manau... irgi... neabejoju! — sukuždėjo Loiza. 

— Jei taip, tai mes galime juo pasikliauti! 

— Ak, mama,— iš visos širdies šūktelėjo Loiza,— 
galvą guldau, jog tai pats sąžiningiausias Žmogus. 

— Kuo jis vardu? — paklausė Žana. 

Loiza pakėlė savo žavias baikščias lyg elnės akis. 

— Bet... — nuoširdžiausiai ištarė ji...— aš dar neži- 
nau... jo vardo... 

— O! Naivus kūdiki,— šypsodamasi pro ašaras sukuž- 
dėjo Žana. Ir ji pagalvojo, jog kadaise ji lygiai taip pat 
mylėjo nė nežinodama savo mylimojo vardo. 

— Na ką gi,— pasakė ji.— Neturime kada nei svars- 
tyti, nei rinktis! Kad tik nebūtum apsirikusi!.. 

Ji pribėgo prie skrynelės, išsitraukė iš jos užklijuotą 
laišką, kuris, be abejonės, buvo seniai parašytas, ir, pa- 
ėmusi popieriaus lapą, paskubomis parašė. 


„Pone, 


dvi vargšės moterys, prislėgios nelaimės, pasikliauja Jū- 
sų sąžiningumu. Jūs jaunas ir tikriausiai gailestingas. Jei 
jūs esate toks, kaip mudvi su dukra pagaluojome, pra- 
šom įteikti voke esantį laišką nurodytu adresu. 

Nuoširdžiai dėkojame už didžiulę paslaugą, kurią 
mums padarysite. 

Dama gedulo rūbais“ 

Tada ji viską užklijavo ir pašaukė šeimininkę: 

— Ponia  Mageliona,— pasakė ji, —ar galėtumėte 
mums pasitarnauti? 

— Mielai, dukrele. Tik kas galėjo tikėtis, kad jūs, to- 
kia graži ir išmintinga moteris, esate hugenotė. 

— Ponia Mageliona, jūs manote, kad aš meluoju? 
Prisiekiu, jog esu nesusipratimo auka... ir visa tai, — liūd- 
nai pridūrė ji, — yra tik baisi komedija. 

— Na, tada,— ryžtingai tarė dievobaimingoji šeimi- 
ninkė,— pasakykite, kuo galiu būti naudinga, ir aš atlik- 
siu jūsų pavedimą, jei tik jis nebus per sunkus! 

— Nebus, geroji šeimininke, jums reikės įteikti šį laiš- 
ką vienam jaunam ševaljė, gyvenančiam štai toje užeigo- 
je, viršuje, kur paskutinis langas. 

Senoji moteris paslėpė laišką. 

— Po dešimties minučių jis bus nuneštas. Mieloji po- 
nia! Kad tik greičiau paaiškėtų ta klaida. Nes kaipgi ga- 
lima jūsų nemėgti arba sakyti, kad išties esate hugenotės? 

Žana padėkojo davatkėlei ir atidarė duris. 

— Pone, mudvi jau pasiruošusios, — pasakė ji. 

Karininkas linktelėjo ir ėmė leistis žemyn. Jis būtų ga- 
lėjęs pasidomėti, ką jo kalinė pasakė senai šeimininkei. 
Bet, be abejonės, vyrukas gerokai gėdijosi savo vaidmens 
ir buvo nusprendęs nieko daugiau neklausinėti, jei tik pa- 
siseks nugabenti Damą gedulo rūbais ir jos dukterį į Mes- 
mų rūmus. 

Anri de Monmorensi, tūnantis savo karietoje, pamatęs 
Žaną su dukra, vos tvardėsi iš piktdžiugos. Jis net nepa- 
stebėjo, kad kažką suėmė Devinjero užeigoje ir kad tą 
įvykį jau aptarinėjo žmonių būreliai. 

Žana ir Loiza įlipo į karietą, stovėjusią prie durų. 

Iki čia jas atlydėjo ponia Mageliona. 

Prieš pat pradedant važiuoti karietai, Žana įsakmiai 
pažvelgė į ją. 

Dar nespėjus nuleisti uždangalų, senoji greitai prisi- 
artino ir sušnibždėjo: 

— Nesibaiminkite: po keletos minučių laiškas bus še- 
valjė de Pardejano rankose... 

Išblyškusi Žana klaikiai riktelėjo, apimta nerimo, siau- 
bo ir išgąsčio, ir jau norėjo pulti lauk. 

Bet tą akimirką uždangalai nusileido. 

Karieta pajudėjo... 

— Ševaljė de Pardejanas!.. O! Tai lemtis!.. 


Ponia Mageliona, kaip ir dauguma senų moterų, ne- 
turėdamos ką veikti, mėgdavo ką nors sekti. Todėl ir jau- 
nąjį ševaljė buvo jau pastebėjusi; pagaliau smalsuolė 
sužinojo, kur krypo jo žvilgsniai, o kadangi ji gerai su- 
gyveno su viena užeigos tarnaite, tai sužinojo viską, ką 
tik šiuo metu buvo galima sužinoti apie ševaljė de Par- 
dejaną, kai tuo tarpu Loiza nežinojo net jo vardo. 

Senoji užuodė būsianti įpinta į meilės reikalą. 

Tad nuleidusi akis, bet budri, ji įėjo į Devinjerą ir sa- 
vo kaimynei, poniai Hiugeti Landri Greguar, pasakė: 

— Norėčiau pasikalbėti su ševaljė de Pardejanu. 

— Ševaljė de Pardejanu! — tai išgirdęs sušuko šeimi- 
ninkas Landri.— Tai, vadinasi, jūs nieko nematėte. 

— Ne... aš nieko nežinau... Kas atsitiko?.. 

— Ogi tas klaikusis Pardejanas... tas pagyrų puodas, 
tas plevėsa Pardejanas yra suimtas! 

— Suimtas! — sulemeno senė išblyškusi — ne todėl, 
kad jai būtų rūpėjęs ševaljė likimas, bet kad pati bijojo 
patekti į pavojų. 

Hiugetė Landri liūdnai mostelėjo parodydama, kad 
jos vyras sako tiesą, o smuklininkas tęsė: 

— Priėjo liepto galą! Jie parodys jam, kaip stverti 
savo gerąjį šeimininką už pakarpos ir laikyti ore taba- 
luojantį! 

— O ką jis padarė? 

— Atrodo, buvo susidėjęs su prakeiktais hugenotais. 

Šį kartą ponia Mageliona išlėkė strimagalviais, su- 
grįžo namo ir gerai paslėpė laišką. 

„Dabar man viskas aišku,— pagalvojo ji.— Tos huge- 
notės buvo susimokiusios su priešais gyvenančiu bedie- 
viu!“ 

Kol visa tai vyko Sen Deni gatvėje, karieta, vežusi 
Žaną de Pjen ir jos dukrą, atvyko prie Mesmų rūmų, įva- 
žiavo į kiemą, ir vartai vėl užsidarė. 

Tada karininkas išlaipino abi moteris; susiglaudusios 
jos sekė jam iš paskos, o šis nuvedė jas į pirmą aukštą. 

Sustojęs prie durų ir nusilenkęs, karininkas pasakė: 

— Malonėkite čia užeiti: mano užduotis įvykdyta. 

Žana de Pjen atsakė galvos linktelėjimu ir pastūmė 
duris. 

Kai tik ji su dukra įėjo, durys vėl užsidarė. 

Jos išgirdo trakštelint raktą. 

Kambarys, kuriame jas užrakino, buvo didžiulis ir 
prašmatniai apstatytas. Sienos nukabinėtos kilimais. Du- 
rys gilumoje buvo atdaros. Jos buvo atvertos į miegamąjį, 
už kurio matėsi antras miegamasis. Ir viskas. Tai buvo 
trijų kambarių butas, kurio visi langai buvo į rūmų kie- 
mo pusę. 

Žana krito į fotelį. 

— Laiškas! — šūktelėjo Loiza, pirštu parodžiusi ant 
stalo esantį popierių. Ji pačiupo jį ir perskaitė: 

„Kalinėms nereikia nieko baimintis. Jeigu jos ko nors 
pageidauja, tereikia paskambinti šalia šio laiško esan- 
čiu varpeliu. Kambarinė yra pasirengusi patarnauti ir, 
vos išgirdusi, tuojau atskubės. Ši moteris atneš kalinėms 
pavalgyti. Galimas daiktas, kad įkalinimas truks tik ke- 
letą dienų.“ 

— Ką visa tai reiškia? — sumurmėjo Loiza.— Mama, 
neatrodo, jog esame kalėjime! 

— O galbūt šimtą kartų būtų geriau, jei iš tikrųjų 
būtume kalėjime. 

Žana papurtė galvą tarsi norėdama atsikratyti ją už- 
plūdusių baisių įtarimų. 

— Palaukim, vaikeli, palaukim. Mes greitai sužinosi- 
me, kaip mums elgtis. O belaukiant aš tau pasakysiu 
svarbią paslaptį. 

— (Gerai, mama,— atsakė Loiza sėsdamasi šalia Žanos. 

— Vaikeli, tai susiję su tuo jaunuoju ševaljė. 

Loiza paraudo. 

— Tiesa, kad tu jį myli? — šūktelėjo Žana. 

Loiza nuleido galvą. 

Valandėlę motina patylėjo tarsi nesiryždama kalbėti. 

— Dabar mes žinome jo vardą,— pridūrė ji iš lėto. 

— Taip. Mums jį pasakė ponia Mageliona. Jis vadi- 
nasi ševaljė de Pardejanas. 

Loiza ištarė šiuos žodžius taip švelniai, kad Žana net 
krūptelėjo. 

— Ševaljė de Pardejanas! — prislėgta sušnibždėjo ji. 

— Mama! Mama! — sušuko Loiza.— Atrodo, kad jūs 
išties žinote šį vardą ir jis jums kelia kažkokį slaptą siel- 
vartą, kurio aš nesuprantu... Aš galvoju apie tai! Vos tik 
ištarus poniai Magelionai jo vardą, jūs surikote beveik 
iš siaubo... Mama, jūs alpstate! Ak! Aš drebu... man atro- 
do, kad sužinosiu kažką baisaus!.. 

— Klausyk, Loiza. Kai tu gimei, tavo vargšė motina 
patyrė daug vargo. Ją užgriuvo baisios negandos. Todėl 
jeigu nebūtų tavęs, tikriausiai būčiau mirusi iš skausmo 

ir nevilties. Tu niekuomet nesuprasi, kaip aš tave dievi- 
nau... 

— Mama, aš kaip tik privalau sužinoti, kad supras- 
čiau! — virpėdama ištarė Loiza. 

— Vaikeli!.. Aš tave mylėjau taip, kaip dabar. Mylė- 
jau labiau už save pačią, labiau už viską pasaulyje, my- 
lėjau net labiau už jį! 

— Jil. 

— Už savo vyrą... tavo tėvą!.. 

— O! Mama! Jūs niekuomet man nenorėjot pasakyti 
jo vardo! 

— Ką gi, sužinok! Ta valanda, Loiza atėjo, tavo tė- 
vas vadinasi... Fransua de Monmorensi! 

Loiza aiktelėjo. 

— Kalbėkite toliau, mama! — sušuko ji. 

Toks įžymus vardas jai nepadarė jokio įspūdžio, nes 
visuomet manė esanti neturtingos kilmės; bet staiga pri- 
siminė, jog visuomet motina ją mokė labiausiai pasauly- 
je bijoti dviejų Žmonių, iš kurių vienas vadinosi Anri de 
Monmorensi. 

Virpėdama ji gerte gėrė motinos žodžius. 

— Loiza, tavo tėvas buvo išvykęs į baisų karo žygį. 
Aš laikiau jį mirusiu. Vieną dieną — begalinio džiaugs- 
mo ir baisios nelaimės dieną — aš sužinojau, kad jis gy- 
vas, kad sugrįžo ir kad atskuba pas mane... Bet, žinok, 
šią žinią atnešė tavo tėvo brolis Anri de Monmorensi! Ir 
dar, vaikeli! Prieš pranešdamas šias naujienas, tas žmo- 
gus įsakė pagrobti tave vienam niekšui... tigrui, kaip jis 
pats jį vadino. Ir pasakęs man apie tavo tėvo sugrįžimą, 
bei apie tavo pagrobimą, pridūrė, kad jeigu aš paneig- 
sianti jo Žodžius, kuriuos jis ištaręs mano vyro akivaiz- 
doje, tu būsianti nudurta vos jam mostelėjus! 

— Baisu!.. 

— Taip, baisu! Nes niekas niekada nesužinos, ką aš 
iškentėjau, kai Anri de Monmorensi mane vyro akivaizdo- 
je apkaltino išdavyste! Aš norėjau prieštarauti! Bet vos 
krustelėjusi, pamačiau jo ranką, pasiruošusią duoti mir- 
ties ženklą tave pagrobusiam tigrui... Ir aš nutilau!.. 

— O! Mama! Mama! — puldama Žanai į glėbį, šūk- 
telėjo Loiza.— Kaip jūs turėjote kentėti! 

— Dabar supranti, kodėl tau nuolat sakydavau, kad 
yra pasaulyje žmogus, kurio tu turi neapkęsti, kurio turi 
vengti, kaip vengiama nelaimės ar mirties... tai Anri de 
Monmorensi... 

— O antrasis, mama, antrasis!.— apmirusi ištarė 
Loiza. 

— Antrasis, vaikeli, yra tas, kuris buvo pagrobęs 
tave!.. 

— Taip, mama!.. 

— Būk tvirta, Loiza... šis išgama vadinosi ševaljė de 
Pardejanas! 

Loiza nė neaiktelėjo, nė nesujudėjo. 

Ji buvo išbalusi, pritrenkta, iš akių jai ištryško dvi 
didžiulės ašaros. 

— To, kurį aš myliu, tėvas! 

Žana ją stipriai prisiglaudė. 

— Taip,— susijaudinusi, sutrikusi pasakė ji.— Taip, 
mano mylima Loiza, abi mes pažymėtos nelaimės ženk- 
lu... Kilnus žmogus tave išgelbėjo, atnešė man... ir pasa- 
kė išgamos vardą... Taip, to jaunuolio, kurį tu myli, tė- 
vas... nes aš žinojau, kad tas išgama turėjo vaiką... ket- 
verių ar penkerių metų... be abejonės, tigras miręs... bet 
vaikas užaugo... 

Loiza nieko neatsakė. 

Ji mylėjo sūnų to baisaus žmogaus, pasmerkusio jos 
motiną nelaimingam gyvenimui! 

Kas žino, ar sūnus nesiverčia tokiais pat darbais, kaip 
tėvas? 

Kodėl jaunasis ševaljė neatskubėjo jai į pagalbą? 

Kodėl taip seniai jis jas sekė? 

O! Daugiau abejoti nebereikia! Tas ševaljė de Parde- 
janas yra ją ir jos motiną įkalinusio žmogaus pasiunti- 
nys!.. 

— Ak, mama,— nerimastingai sušnibždėjo ji,— man 
tiesiog plyšta širdis... 

— Vargšele tu mano, brangioji... matyt, taip reikėjo, 
kad išvengtum dar didesnių nelaimių... 

— Mano širdis tarsi apmirė— tęsė Loiza,— bet aš 
galvoju ne apie save... 

— Apie ką gi tu galvoji, vaikeli? — pasiteiravo Žana, 
įdėmiai pasižiūrėjusi į savo dukrą.— Žinoma, apie jį! O! 
Vaikeli, atsisakyk tų minčių... 

Loiza papurtė galvą. 

— Aš galvoju,— virpėdama pasakė ji,— apie žmogų, 
kuris mus suėmė, stengiuosi atspėti, kas tas Žmogus... 
Tai... 

— O! Nutilk, nutilk! — suvapėjo Žana, tarsi sprūs- 
tantis iš lūpų vardas būtų prakeikimas... 

Tada ji dar stipriau apkabino dukterį dešine ranka, o 
kaire parodė į be garso atsiveriančias duris... 

— Jis! — išblyškusi sušnibždėjo ji... 

Tarpdury taip pat išblyškęs, panašus į sustingusią 
šmėklą, stovėjo Anri de Monmorensi!.. 


XVII 
ŠNIPĖ 


Šiame pasakojime yra asmuo, kurį tik minėjome, o jau 
laikas pažiūrėti į jį iš arčiau. Norime kalbėti apie Alisą 
de Liuks, lydėjusią Navaros karalienę. Matėme, kaip Ža- 
na d'Albrė ir Alisa de Liuks, ševaljė de Pardejano išgel- 
bėtos, nuvyko pas žydą Izaką Rubeną, o vėliau sėdo į ka- 
rietą, stovėjusią už sienos, netoli Sen Marteno vartų. 

Karieta, traukiama nedidukų žirgų, apsuko Paryžių, 
pravažiavo palei Monmartro kalvos papėdę, paskui pasuko 
tiesiai į Sen Žermeną, kur buvo pasirašyta taika tarp ka- 
talikų ir protestantų, tiksliau, ne taika, o tik netvirtos pa- 
liaubos. 

Zana d'Albrė išlipo prie vienos gatvelės, ėjusios palei 
dešinį pilies šoną, namo. Ten, žemoje salėje, trys bajorai 
jau laukė jos. 

— Prieikite, grale de Marijakai,— pašaukė ji vieną iš 
jų. 

Tas, kurį ji šitaip pavadino, buvo kokių dvidešimt pen- 
kerių metų jaunuolis, tvirto sudėjimo, bet liūdno veido. 

Įeinant karalienei ir jos tarnaitei, jo veidas staiga nu- 
švito. 

Alisa de Liuks irgi pažvelgė į jį. 

Neapsakomai susijaudinusi ji net atsiduso. 

Graias de Marijakas, nusilenkęs karalienei, nusekė 
paskui ją į nuošalų kambarėlį, kur ji jau buvo įėjusi. 

— Kodėl Jūsų Didenybė šitaip mane vadinate? — pa- 
klausė jaunuolis. 

Žana d'Albrė liūdnai pažvelgė į graią. 

— Argi ne toks jūsų vardas? — pasakė ji.— Ar ne aš 
jus padariau graiu de Marijaku? 

— Jūsų Didenybei aš skolingas už viską: gyvenimą, 
turtą, vardą... Būsiu dėkingas tol, kol plaks mano širdis... 
bet aš vadinuosi Deodatas... O, mano karaliene! Argi jūs 
nematote, kad tik vienintelė mane vadinate grafo de Ma- 
rijako vardu, o visi kiti vadina Deodatu, pamestinuku!.. 

— Vaikeli,— griežtokai pasakė karalienė, — jūs turite 
atsikratyti šių minčių. Likimas jums yra palankus, nes 
esate narsus, sąžiningas, bebaimis, jei tik nepasinersite 
į šį pragaištingą ieškojimą, galintį atimti viską, kas ju- 
myse yra gero ir kilnaus... 

— O! — sušnibždėjo graias Marijakas.— Kam aš pra- 
dėjau šį pokalbį! Kodėl likimas panoro, kad sužinočiau 
savo motinos vardą! Ir kodėl gi aš nemiriau tą dieną, kai 
patyriau, jog mano motina yra baisioji karalienė, žiaurio- 
ji Mediči... 

Tuo metu gretimame kambaryje kažkas aiktelėjo. 

Bet nei Navaros karalienė, nei grafas de Marijakas, 
pasinėrę į savo mintis, neišgirdo šio garso. 

— Kaip ten bebūtų,— ryžtingai tarė karalienė, — slėp- 
kite šią pražūtingą paslaptį. Jūs žinote, kaip aš jus my- 
liu: išauginau kaip tikrą savo sūnų; kartu su mano Hen- 
riku klajojote po kalnus, turėjote tuos pačius mokytojus... 
tad ir toliau būkite mano įsūniu... 

Susijaudinęs graias Marijakas pagarbiai nusilenkė, 
pačiupo karalienės ranką ir pabučiavo. 

— Dabar, grafe — tęsė Navaros karalienė, — klausy- 
kitės. Paryžiuje man reikalingas žmogus, kuriuo galėčiau 
pasitikėti. 

— Tas žmogus būsiu aš! — išpyškino Deodatas. 

— Aš laukiau jūsų pasisiūlymo, vaikeli, — negalėdama 
nuslėpti susijaudinimo, pasakė karalienė.— Bet gerai įsi- 
dėmėkite, galbūt jums reikės rizikuoti net savo gyvybe. 

— Mano gyvybė priklauso man. 

— Ir galbūt,— toliau kalbėjo Navaros karalienė, — 
jums teks rizikuoti daugiau, negu gyvybe... galbūt jūs 
pateksite į tokias aplinkybes, kai teks įveikti savo širdį!.. 
Taigi, vaikeli, iš jūsų aš lauksiu daugiau, negu drąsos, 
tik iš jūsų galiu tikėtis tokio kilnumo... 

— Jūsų Didenybe, kokios bebūtų aplinkybės, aš nie- 
kada nepamiršiu, kad jums esu skolingas už savo gy- 
vybę! 

— Taip,— susimąsčiusi sušnibždėjo karalienė, — taip 
reikia! Klausyk, vaikeli, mano brangus sūnau... 

Tada Zana d'Albrė nors ir įsitikinusi, kad paslapčia 
niekas jos nesiklauso, ėmė kalbėti tyliai. 

Pokalbis arba, tiksliau, monologas užtruko valandą. 

Po valandos grafas trumpai pakartojo jam duotus nu- 
rodymus. 

Zana d'Albrė jį apkabino, prispaudė prie savęs ir, pa- 
bučiavusi į kaktą, pasakė: 

— Eik, sūneli, keliauk, aš laiminu tave... 

Deodatas perėjo kambarį, kuriame laukė kiti du bajo- 
rai. Jis greitai apsižvalgė, bet, žinoma, neradęs to, ką 
tikėjosi vėl pamatyti šioje žemoje salėje, išėjo į gatvę, 
atrišo arklio pavadį nuo langinės sklendės, užšoko ant 
balno ir medžiais apaugusiu šlaitu nujojo Paryžiaus link. 

Po dvidešimties minučių grafas de Marijakas, arba 
Deodatas, kaip jis norėjo būti vadinamas, prijojo keletą 
lūšnelių, susispietusių aplinkui varganą varpinę. Kaime- 
lis vadinosi Mareilis. Virš vienų durų tamsoje grafas 
įžiūrėjo ąžuolo ir buksmedžio lapų vainiką. Tai buvo 
smuklė! 

Jis atsiduso ir nušoko ant žemės lyg pasiteisindamas, 
jog tokiu metu visi Paryžiaus vartai uždaryti, todėl jau 
verčiau čia sulauks ryto, nei eis ieškoti pastogės į Riueilį 
arba Sen Kliudo. | 

Kardo rankena jis pabeldė į smuklės duris. Po dešim- 
ties minučių jam atidarė šiek tiek panašus į smuklininką 
valstietis; ir labiau įsistebeilinęs į kardą, nei į žvilgantį 

ekiu, jis sutiko pavalgydinti grafą prie stalo, stovinčio 
prie pat židinio. 

Išvykus grafui de Marijakui, Navaros karalienė kurį 
laiką viena kažką mąstė. Paskui ji pastukseno du kartus 
nedideliu plaktuku. 

Atsidarė durys, ir pasirodė Alisa de Liuks. 

— Alisa,— pasakė Žana d'Albrė,— kai mus išgelbėjo, 
aš jums sakiau, jog buvote gana neatsargi... 

— Teisingai... bet aš maniau, kad jau Jūsų Didenybei 
paaiškinau... 

— Alisa,— pertraukė karalienė,— aš klydau sakyda- 
ma, jog buvote neatsargi... arba apsimečiau suklydusi, nes, 
jeigu tuo metu būčiau pasakiusi, ką galvoju, jūs ko gero, 
būtumėt iškrėtusi naują, šiuokart jau pražūtingą kvai- 
lystę. 

— Nesuprantu, ponia,— suvapėjo Alisa de Liuks. 

— Tuojau suprasite. Alisa, kai jūs atvykote į Navaros 
rūmus, man sakėte, kad buvote priversta sprukti nuo ka- 
ralienės Kotrynos pykčio, nes norėjote priimti protestan- 
tų tikėjimą... Tai buvo prieš aštuonis mėnesius... aš jus 
priėmiau, kaip visuomet priimu persekiojamus žmones, o 
kadangi buvote kilminga, įkurdinau jus kartu su rūmų 
damomis... Ar turite man priekaištų per tuos aštuonis 
mėnesius? 

— Jūsų Didenybė mane lepinote,— atsakė Alisa,— bet 
kadangi karalienė teikiasi manęs klausinėti, tegul ir man 
ji leidžia užduoti klausimą. Kuo gi aš nusižengiau? Argi 
ne stropiai aštuonis mėnesius atlikdavau visas man skir- 
tas užduotis? Ar kada nors bandžiau atitraukti kurį nors 
bajorą nuo karo reikalų? 

— Tiesa,— tarė karalienė,— kad jūs buvote stebėtinai 
stropi. Ką gi jums pasakyti? Šiuo požiūriu būčiau linku- 
si jus laikyti katalike, o ne protestante. Jums nieko ne- 
galima prikišti dėl elgesio su mano bajorais, pagaliau, 
jūsų patarnavimas visuomet buvo toks uolus, kad net 
tada, kai jums nereikėdavo man patarnauti, visuomet bū- 
davote arti manęs, kad viską matytumėte arba girdėtu- 
mėte. 

Šį kartą kaltinimas buvo toks aiškus, kad Alisa de 
Liuks net krūptelėjo. 

— O! Jūsų Didenybe,— sušnibždėjo ji, — aš nesupran- 
tu? 

— Derėtų suprasti. Įtarimas man kilo maždaug prieš 
penkiolika dienų. Mudviem reikia skirtis, nes įsitikinau, 
jog mane išduodate... 

— Jūsų Didenybė mane išvarot! — suvapėjo mergina. 

— Taip,— atsakė Navaros karalienė. 

Alisa de Liuks, atsirėmusi į fotelio atlošą, žvelgė pa- 
klaikusiomis nuteistomis akimis. 

— Jūsų Didenybė klystate... esu bjauriai apšmeižta... 

— Klausykite, Alisa,— pasakė karalienė taip piktai, 
kad mergina net krūptelėjo,— galėčiau jus atiduoti į tei- 
sėjų rankas, bet nesiryžtu. Man bus gana to, kad grą- 
žinsiu jūsų valdovei, karalienei Kotrynai... 

— Jūsų Didenybė klystate!..— vėl murmtelėjo Alisa. 

Navaros karalienė papurtė galvą. 

— Alisa, kodėl jūs aną dieną įmetėte į ugnį savo laiš- 
ką, kai įėjau į jūsų kambarį ir užklupau berašančią? 

— Ponia! — šūktelėjo Alisa.— Ponia, aš pasakysiu 
jums tiesą!.. Rašiau tam, kurį myliul.. 

— Aš irgi taip maniau, todėl ir tylėjau. Alisa, tą die- 
ną vienas karininkas jus matė besišnekučiuojančią su pa- 
siuntiniu į Paryžių... Pasiuntinys nurūko gatvotrūkčiais 
ir daugiau nebesugrįžo. Kodėl? 

— Ponia, per jį aš perdaviau lauktuvių savo drau- 
gams Paryžiuje! Ar mano kaltė, jei šis žmogus nebegrįžo! 
Beje, kas žino, ar jo nenužudė? 

— Taip, jūs įvairiai man aiškinotės ir aš jumis pati- 
kėjau. Tačiau, kaip sakiau, prieš penkiolika dienų aš rim- 
tai pradėjau jus įtarinėti. 

— Kodėl, ponia? Kodėl? 

— Jūsų primygtinas noras lydėti mane į Paryžių, pri- 
minė man jau pasakytus ir dar nepasakytus dalykus. Aš 
ryžausi jus imti kartu, Alisa, nes norėjau patikrinti. Pati 
matote, kaip nenorėjau patikėti tuo... kuo kaltino jus dau- 
gelis mano patarėjų, nes rizikavau savo gyvybe, vildama- 
si įrodyti jūsų nekaltumą. 

— Betgi, Jūsų Didenybe, jūs puikiai matote, aš nekal- 
ta, nes esate gyva... 

— Tai ne jūsų nuopelnas! — subarė karalienė.— Ali 
sa de Liuks, jūs ėjote išvien su norėjusiais mane nužudy. 
ti. Tai jūs norėjote, kad neštuvus neštų per tiltą! Jūs ati 
traukėte užuolaidą! Jūsų linktelėjimas išdavė mane žudi. 
kams. Apsivertus neštuvams, vienas iš jų jums norėjc 
paduoti šį raštelį. Regis, buvau ne tokia sutrikusi, kaip 
jūs, nes pamačiau tą raštelį krintant ant jūsų kelių, pa- 
kėliau nuo žemės, išsaugojau, štai jis... 

Sakydama šiuos žodžius Navaros karalienė ištiesė ma- 
Žytį trikampiu sulenktą popierėlį Alisai. 

Mergina puolė ant kelių, tiesiog griuvo, prislėgta to- 
kios gėdos, jog atrodė, niekada nebeišdrįs atsikelti. 

— Skaitykit,— paliepė Žana d'Albrė.— Skaitykit, nes 
raštelyje parašytas jūsų valdovų įsakymas. 

Prispirta šnipė išlankstė raštelį ir perskaitė: „Jei rei- 
kalai pavyks, rytoj rytą būkite Luvre. Jei nepavyks, kuo 
anksčiau paprašykite atostogų, kaip pridera, ir po savai- 
tės atvykite. Su jumis nori pasikalbėti karalienė.“ 

Parašo nebuvo. 

Paburkusiom lūpom šnipė baisiausiai suvaitojo iš gė- 
dos. Navaros karalienė su gailesčiu pažvelgė į Alisą de 
Liuks. Paskui tarė: | 

— Eikit... 

Šnipė lėtai pakilo; ji matė karalienę, kuri ranka jai ro- 
dė duris, ir kūlverstom puolė prie jų. Apmirusiom rankom 
atidarė jas, išsmuko lauk ir pasileido bėgti lyg pamišusi. 

Žana d'Albrė irgi išėjo; ji įėjo į žemą salę, kur jos 
laukė du bajorai. 

— Vykstame, ponai,— pasakė ji. 

Po kurio laiko karieta, lydima dviejų bajorų, greitai 
nuvažiavo tolyn. 

Alisa de Liuks, lėkė iš rūmų lyg patrakusi. Ji perbėgo 
aikštę, esančią priešais pilį. Staiga virpėdama stabtelėjo, 
apsižvalgė. | 

— Kur eiti? — sušnibždėjo ji.— Kur pasislėpti! Ką aš 
darysiu, kai sužinos jis! Aš žuvusi! Ką daryti? Vykti į 
Paryžių? Paklusti negailestingosios Kotrynos įsakymams? 
Ak, ne, ne!.. Ką aš padariau?.. Norėjau nužudyti Navaros 
karalienę?.. Kokia niekinga mano siela! 

Ji atsisėdo ant akmens ir parėmė rankomis smakrą. 

Tenai, kalnuose, kur Žanos d'Albrė sūnus vaikydavosi 
laimikį, kai dar nesižvalgydavo į merginas, ją vadino Gra- 
žiąja Bearniete. Ir ši pravardė jai nepaprastai tiko. 

Bet jei kas šią akimirką būtų matęs perkreiptą veidą, 
paklaikusį žvilgsnį, grožio nebūtų pastebėjęs... 

— Ką daryti? — toliau svarstė ji.— Pabėgti nuo ka- 
ralienės Kotrynos?.. Beprotė! Nuo jos pabėgti galiu tik 
į kapą... o mirti nenoriu... Ne! Ak, ne, aš dar per jauna... 
Kelkis, nelaimingoji! Tu turi pasiekti savo niekšybės vir- 
šūnę... Nagi, stokis, šnipe! Tavęs laukia karalienė... 

Ji negalvodama pakilo ir, kiek paėjusi atgal tuo pačiu 
keliu, susivokė, kurioje pusėje Paryžius, nes beveik nepa- 
žinojo šio krašto. 

Valandą keliavusi, ji išvydo keletą trobų ir apsižvalgė. 

Jai pasirodė, kad už dešimties žingsnių nuo jos vieno- 
je troboje žiba spingsulė. Tiesiog nevalingai ji pasuko 
tos šviesos link ir pasibeldė į duris. Netrukus jos buvo 
atvertos. 

— Norėčiau kambario nakčiai,— pasakė ji. 

— (Gerai, — tarė smuklininkas.— Bet užeikite sušilti. 
Jūs visa drebate, ponia. 

Žmogus atidarė dar vienerias duris į smuklės salę, 
apšviestą židinio ugnies. 

Ji įėjo vidun ir instinktyviai pasisuko į tą šviesą, į ši- 
lumą. Ir staiga išvydo nugara į ją sėdintį raitelį, pasirė- 
musį į stalo kraštą alkūnėmis. 

Iš sykio jį atpažino. Jos blyškius skruostus išmušė rau- 
donis, ir ji šūktelėjo. 

Raitelis ūmai atsisuko: tai buvo Deodatas. 

— Kaip! Alisa! — karštai sušuko jis.— Ar aš nesap- 
nuoju? Žinoma, tai jūs! Ir kaip tik tą valandą, kai mano 
siela skendi liūdesyje, vien nuo minties apie ilgą išsi- 
skyrimą! 

Jis nuvedė ją prie didelės, ryškios židinio liepsnos, 
pasodino ir paėmė už rankų. 

— O! Bet jūs sužvarbusi... Ir drebate, Alisa... Jūsų 
rankos šaltos... Pasislinkite ten... arčiau ugnies... Kokia 
jūs išblyškusi! Kokia atrodote išvargusi... 

„Ką aš jam pasakysiu!“ — galvojo ji. 

Ir tylėjo. Kodėl?.. Et! Po velnių! Argi ji negali būti 
sutrikusi dėl savo įžūlumo? Kaip! Juk ji paliko Navaros 
karalienę, kad pasivytų jį ir šitaip pati sau pakenkė, pra- 
žudė visiems laikams! Tad nereikia nė stebėtis, kodėl ji 
blyško, baiminosi, tylėjo! | 

Tiesa, jie mylėjo vienas kitą ir buvo susižadėję! 

Ak! Kaip jis dabar apgailestavo neprisipažinęs apie 
šią meilę Navaros karalienei... Ji, geroji ir motiniškoji 
karalienė, būtų nuraminusi jo mielą sužadėtinę! Ji. būtų 
liepusi jai kantriai iškęsti išsiskyrimą! 

Jis dar droviau suspaudė jos rankas. 

— Alisa! — sukuždėjo jis. 

Ji primerkė akis. 

„Štai ir atėjo baisi valanda! — mąstė ji — O! Verčiau 
numirti! Kol dar neprabilo mano lūpos!..“ 

— Alisa,— tęsė jis,— mano liūdno gyvenimo angele, 
jei kada nors niekingai būčiau suabejojęs jūsų meile, 
kaipgi dar puikiau ir nuostabiau būtumėte galėjusi įrody- 
ti savo kilnų pasitikėjimą, pastūmėjusį jus išvykti paskui 
mane!.. 

Merginos akyse pasirodė nuostaba. 

— Bet, Alisa,— švelniai tęsė jis,— svarbu, kad niekas 
nesužinotų, ką jūs padarėte... Einam... dar laikas... einam, 
širdele... po pusvalandžio mes būsime Sen Žermene... ir 
viską pasisakysime karalienei... paskui aš vėl išvyksiu, 
o jūs lauksite manęs rami, pasitikėdama... 

Tada prabilo Alisa. Ji žinojo, ką reikia atsakyti: 

— Karalienė išvyko... 

— Išvykol.. 

— Dabar ji toli!.. 

Stojo tyla. Labai suglumęs Marijakas neapsakomai 
graudžiai žvelgė į jau šiek tiek atsitokėjusią Alisą de 
Liuks. 

Grafas atidėjo baisų pasiaiškinimą kelioms valandoms 
ar net kelioms dienoms, nes jam atrodė, jog mergina yra 
beprotiškai įsimylėjusi. 

— Norėdama pasprukti, aš pasinaudojau ta akimirka, 
kai Jos Didenybė rengėsi lipti į karietą... girdėjau mane 
šaukiant, ieškant... paskui mačiau naktį nutolstančią ka- 
rietą. 

— Tai didelė nelaimė,— pasakė grafas.— O! Supras- 
kit, Alisa! Jūs man tebesate kilni ir skaisti sužadėtinė, 
mano širdies išrinktoji. Bet ką pasakys, ką pamanys ka- 
ralienė? 

— Kas man darbo, ką ji sakys ar manys, svarbu, jog 
susitikau jus... Negalėjau pakęsti nė minties apie ilgesnį 
išsiskyrimą... ir kai pamačiau jus pasukant Paryžiaus ke- 
liu, kažkokia nenugalima jėga mane taip pat pastūmėjo 
išvykti... | 

Taip kalbėdama Alisa de Liuks atrodė labai sunerimusi. 
Ir išties buvo tokia. Tik ne iš meilės ir ne iš drovumo. Jai 
ramybės nedavė melas. Žinoma, ir to melo pasekmės. 

Bet Deodatas matė tik jos karštą meilę. 

— Atleiskit, Alisa, ak, atleiskit! — šūktelėjo jis Žžavė- 
damasis jos kilnumu.— Jūs tauresnė, drąsesnė, kilnesnė 
už mane, ir aš nevertas, kad mane mylėtų tokia mergina, 
kaip jūs. Taip, taip, manoji Alisa, jūs priklausote man, o 
aš amžiams jūsų; nuo pat pirmos dienos, kai jus pama- 
čiau... Prisiminkit, Alisa... jūs vykote iš Paryžiaus... bu- 
vote viena... jūsų karieta kalnuose sudužo... jus paliko 
vežėjai... toliau drąsiai ėjote pėsčiomis viena, o aš jus 
susitikau upelio, kurio jūs negalėjote perbristi, pakrantėje... 
tada man ir papasakojote, kas jums atsitiko... klausyda- 
masis aš žavėjausi jumis... Ilgai mudu prabuvome dviese 
po didžiuliu riešutmedžiu... kai ėmė leistis sutemos, aš 
paėmiau jus ant rankų ir, pernešęs į kitą upelio pusę, 
nuvedžiau pas Navaros karalienę... 

— Tą dieną, Alisa, aš įsimylėjau jus ir, jei man tektų 
gyventi nors ir šimtą metų, niekada negalėčiau pamiršti 
tos akimirkos, kai nešiau jus ant rankų. O! Jūs nušvietėte 
mano gyvenimą kaip saulės spindulys kalėjimo vienutę! 
Ak, Alisa, mano Alisa! Štai ir dar kartą man nušvitote. 
Būkim abu laimingi ir viską pamirškim! Nesvarbu, kas ką 
bepasakytų... 

Alisa de Liuks priglaudė savo galvą prie mylimojo 
širdies ir sukuždėjo: 

— O jei tai būtų įmanoma! Jei viską pasaulyje galė- 
tume pamiršti! Klausyk, klausyk, mylimasai... Aš taip pat 
buvau nepaprastai nelaiminga. Mane irgi gaubė tamsa. Aš 
taip pat kentėjau baisias kančias. Ne, neklausinėk, tu 


132 


atėjai, ir nusigiedrijo likimo siųstas man niūrus dangus. 
Ar tik nebūsime du prakeiktieji, kuriuos gailestingumo 
angelas pastūmėjo vieną prie kito, kad abu išgelbėtų iš 
nevilties! Taip, turbūt! O kadangi mudu priklausome vie- 
nas kitam, tad bėkim, mano mylimas, bėkim! Palikim 
Prancūziją! Įveiksim kalnus, o jei reikės — ir jūras! 

— O! Brangioji mylimoji!.. Tu nepaprastai susijau- 
dinusi... 

— Ne. Aš rami. Ir visiškai sąmoningai tau kartoju: 
išvykim. Keliaukim į Ispaniją ar Italiją, jei reikia, dar 
toliau. 

Grafas Marijakas lėtai papurtė galvą. 

— Klausyk, Alisa. Garbingai prisiekiu, jei būčiau 
laisvas, tau atsakyčiau: panorai išvykti... vykstam, keliau- 
kim, kur pageidauji. | 

— Bet jūs nesate laisvas! — su kartėliu ištarė Alisa. 

— Tu tu nežinai?.. Vieną dieną aš tau pasakysiu savo 
gimimo paslaptį... ir net savo motinos vardą... 

Alisa krūptelėjo. Ji slapčiom buvo nugirdusi šią pas- 
laptį! 

Tai ji tada aiktelėjo Sen Žermeno rūmuose, išgirdusi 
graią Marijaką kalbant apie savo motiną... Kotryną de 
Mediči! 

— Taip,— tęsė jaunuolis,— vieną dieną, galbūt ir ne- 
trukus aš tau, be abejo, viską papasakosiu! Bet dabar Ži- 
nok, kad yra pasaulyje žmogus, kurį gerbiu ir esu pasi- 
ruošęs "net mirti, jei reikės jį išgelbėti. Alisa, tu pažįsti 
tą moterį: tai Navaros karalienė, kurią mes vadiname 
gerąja karaliene. Ji išgelbėjo mane. Ji atstojo man moti- 
ną. Tai jai aš skolingas už viską: gyvybę, garbę ir padėtį. 
O nūnai kaip tik esu reikalingas karalienei. Jei dabar iš- 
vykčiau, tai būtų ne pabėgimas, o tiesiog niekšiškumas, 
išdavystė. 

— Suprantu,— atsidususi ir išblyškusi ištarė ji.— Va- 
dinasi, mes nevykstame? 

— Įsivaizduok, kokia didžiulė nelaimė ištiktų mūsų 
karalienę, jei aš nenuvykčiau į Paryžių! 

— Taip, taip, tiesa... karalienė yra pavojuje... tu ne- 
turi išvykti... 

— Štai ir vėl matau tavo kilnumą... Bet tik nepama- 
nyk, kad karalienės užduotis mane privers pamiršti meilę. 
Alisa, kadangi Navaros karalienė jau išvažiavo ir tu ne- 
gali dabar jos pasivyti, keliauk į Paryžių su manim. Aš 
žinau vienus namus, kuriuose tave sutiks kaip dukterį... 

— Kokius namus? — pasiteiravo ji. 

— Garsaus mūsų vado, admirolo Kolinji. 

Ji papurtė galvą. 

— Tu nenori prisiglausti pas admirolą? — paklausė 
graias. 

Ji užmerkė akis lyg iš nuovargio. 

— Aš pavargau,— sušnibždėjo ji, — taip pavargau, kad 
net nepajėgiu galvoti... jei galėčiau numigti... čia... prie 
šitos ugnies... tau sergstint... atrodo, tada visas nuovar- 
gis pranyktų. 

Ir lyg snaudulio apimta, ji knaptelėjo. 

Grafas de Marijakas ant pirštų galų nuėjo paprašyti 
smuklininko vienos arba dviejų pagalvių, antklodės. 

Paskui pakišo pagalves po mylimosios galva, apklojo 
antklode jos kelius ir, iš lygaus kvėpavimo supratęs, jog 
ji ramiai miega, atsisėdo, pasirėmęs alkūnėmis į stalą, 
ir žiūrėjo, žiūrėjo į ją. 

Susigraudinęs Deodatas budėjo prie savo sužadėtinės. 

O Alisa de Liuks mąstė. 

Pamėginkim įspėti, ką ji galvojo. Nes kitaip liks ne- 
suprantami tolesni šių veikėjų poelgiai. * 

Šios moters padėtis buvo tragiška. Tiesiog dramatiška. 
Tik viena aišku: šnipė dievino grafą Marijaką. Verčiau 
jau tūkstantį kartų būtų numirusi, nei prisipažinusi jam, 
kas ji tokia. Deodatas, Kotrynos sūnus, kūnu ir siela pri- 
klausė Žanai d'Albrė. Alisa de Liuks šnipinėjo Kotrynos 
de Mediči naudai, kad pražudytų Žaną d'Albrė. Iš šių 
siaubingų prielaidų sekė baisi išvada: Alisa ir Deodatas 
buvo patys didžiausi priešai, jų abiejų pareiga buvo pra- 
žudyti vienas kitą. Be to, jei Deodatas ničnieko nežinojo 
apie Alisą, tai šnipė apie Žanos d'Albrė pasiuntinį žinojo 
viską. 

Alisai de Liuks visa tai atrodė tarsi kokia siaubinga 
teorema. 

O suvokusi numatė du galimus atvejus: 

1. Ji nusižudys. 

2. Ji liks gyva. 

Pirmas atvejis: tarkime ji nusižudo. Tai padaryti visai 
paprasta. Ji visuomet dėl visa ko su savimi nešiojosi mir- 
tinų nuodų. Tad nieko nebuvo lengvesnio. Sitaip ji iš- 
vengtų gėdos. Bet užtat tektų atsisakyti meilės. 

Šią išeitį ji atmetė. 

Antras atvejis: ji lieka gyva. Tada galėtų pabandyti 
nuvilioti Deodatą toli nuo Paryžiaus. Tatai gali pavykti. 
Svarbiausia, kad jis nieko nežinotų. O pati ji gali pamė- 
ginti ištrūkti iš karalienės Kotrynos nagų. 

Paskui kuriam laikui išsiskirti su Deodatu. Sugalvoti 
išsiskyrimo priežastį. Grįžti pas Kotryną ir laukti. O kai 
tik taps nepriklausoma nuo Kotrynos, tučtuojau susirasti 
graią ir pasiūlyti abiems kartu bėgti. 

Taip, bet jeigu per tą laiką jis jau bus susitaikęs su 
Navaros karaliene? Jei karalienė jam prasitars!.. | 

Kodėl gi Zana d'Albrė turėtų apie tai kalbėti, jei jis 
tylės?.. 

Vadinasi, jai reikėjo kažką sugalvoti, kad Deodatas 
niekuomet neužsimintų apie ją Navaros karalienei. 

Taip sugalvojus, beliko tik surasti išsiskyrimo prie- 
žastį. 

Bet ar reikia išsiskirti ilgam? Ne, tai būtų nenaudinga. 
Netgi pavojinga. 

Ji retkarčiais turi jį pamatyti. 

Kaip pro storus smuklės langus ėmė smelktis aušros 
spinduliai, šnipė dėjosi prabudusi. Ji nusišypsojo grafui 
Marijakui. 

— Laikas apsispręsti, — pasakė jis.— Mano meile, aš 
jums siūliau prisiglausti admirolo namuose. 

— Tikrai? — naiviai paklausė ji.— Siūlėte? 

— Prisiminkit, Alisa... 

— Ak, taip,— žvaliai atsakė ji.— Bet, mielasis, tai ne- 
įraanoma. Pats pagalvokit, juk ir jūs, kiek supratau, vyks- 
tate ten pat apsigyventi... 

— Iš tikrųjų, — suvapėjo jis. 

— Mielasis, paklausyk. Paryžiuje turiu seną, nelabzi 
pasiturinčią, bet mane mylinčią giminaitę, tolimą tetą. 

Jos namai kuklūs. Bet kol aš tapsiu jūsų, man bus gerai 
tenai... Tik palydėkite mane ten, drauguži. 

— Tai labai puiku! — švytėdamas sušuko Deodatas, 
nes jau su baime galvojo apie savo pasiūlytą išeitį, juk 
Kolinji rūmai galėjo virsti intrigų židiniu.— Bet,— pridū- 
rė jis, — ar galėsiu jus tada pamatyti? 

— O! — atsakė ji.— Be kliūčių. Mano giminaitė gera 
moteris... Aš jai truputį prasitarsiu apie savo širdies pas- 
laptį... jei sutinkate, jūs lankysitės du kartus per savaitę, 
pirmadieniais ir penktadieniais, apie devintą valandą va- 
karo... 

Jis nusijuokė. Jam buvo džiugu, kad reikalai šitaip 
susitvarkė. 

— Beje,— paklausė jis,— kur gyvena jūsų teta? 

— Ašo gatvėje,— nesvyruodama atsakė mergina. 

— Netoli karalienės rūmų? — krūptelėjęs sušuko jis. 

— Taip. Ne per toliausiai nuo naujų rūmų bokšto. 
Netoli Ašo ir Traversino gatvių kampo jūs pamatysite 
atokiau stovintį namelį su žaliai dažytomis durimis. Tai 
jis... 

— Taip arti Luvro! Taip arti karalienės! — sumurmėjo 
grafas... Bet kas čia keista!.. 

Pasirodžius smuklininkui, jis užsakė merginai kuklius 
pusryčius. Jie atsisėdo prie stalo, ir ji pradėjo godžiai 
valgyti. Tai buvo nuostabi valandėlė. | 

Pagaliau Deodatas sėdo ant žirgo ir už savęs pasiso- 
dino Alisą. Žirgas pasileido risčia ir apie aštuntą valandą 
ryto jie jau buvo Paryžiuje. 

Greitai suradęs Ašo gatvę, grafas nulaipino draugę 
prie nurodyto namo. , 

Paskui nebeatsisukdamas nujojo tolyn. 

Alisa lydėjo jį žvilgsniu tol, kol jis išnyko už kampo. 
Tada giliai atsiduso; ūmai ją apleido visa iki šiol ją pa- 
laikiusi dvasios stiprybė. 

Netekusi jėgų, ji pabeldė plaktuku į žalias duris ir 
sumurmėjo: 

— Sudie, mano meilės svajone, galbūt amžinai! 

Durys atsidarė. Mergina perėjo kokių septynių ar aš- 
tuonių žingsnių ilgio vešlų sodelį ir pateko į dviejų aukš- 

tų namą. Sodą nuo Ašo gatvės skyrė gana aukšta siena, 
kurioje ir buvo tos žalios durys. 

Gatvė, esanti karalienės Kotrynos didžiulio namo še- 
šėlyje, atrodė gana paslaptingai, bet pastarasis dar pas- 
laptingiau. Čia niekas niekada nejeidavo. 

Jame gyveno tik viena, kokių penkiasdešimties metų 
moteris. 

Kvartale ją vadino ponia Lora. Ji visada būdavo pado- 
riai ir net skoningai apsirengusi. Eidama ji tyliai slink- 
davo pasieniu, o išeidavo į namus tik anksti rytą arba 
jau brėkštant. 

Jos buvo kiek prisibijoma, nors šiaip moteriškė atro- 
dė gera, kiekvieną sekmadienį dalyvaudavo mišiose ir 
pamaldose. 

Lora, pamačiusi įeinančią Alisą, nė kiek nenustebo. 
Nors beveik dešimt mėnesių mergina nesilankė šiame 
name. 

— Šit ir jūs, Alisa! — ramiai pasakė ji. 

— Esu palūžusi, įskaudinta, geroji mano Lora; pa- 
vargo mano siela ir kūnas, taip pasibjaurėjau savo niekšy- 
be, kad nebesinori nė gyventi... 

— Eikim, eikim! Jūs ir vėl blogai nusiteikusi. Visuo- 
met tokia pat... sudirgusi, sumišusi dėl menko nieko. 

— Paruošk man truputį to eliksyro, kurio davei anuo- 
met. 

Moteris, ištraukusi iš spintos butelį, įpylė kelis lašus 
į sidabrinę taurę. 

Alisa vienu mauku išgėrė visą jai skirtą gėrimą. At- 
rodė, kad ji iškart atsigavo, išblyškusios jos lūpos vėl 
atgijo. 

Tada ji apsižvalgė, tarsi išties jai būtų malonu vėl 
viską matyti. 

Staiga jos žvilgsnis nukrypo į portretą. 

Ji krūptelėjo ir ilgai žiūrėjo į jį. 

— Reikia nuimti šią drobę, — pagaliau pasakė ji. 

— Ir pakabinti jūsų miegamajame? 

— Sunaikinti! — rausdama ištarė Alisa. 

— Vargšas maršalas! — suniurnėjo Lora ir, užlipusi 
ant kėdės, nukabino paveikslą. 

Ji mikliai ištraukė iš drobės vinį; suplėšė paveikslą 
į skutelius ir įmetė į ugnį. Alisa netardama nė žodžio ste- 
bėjo, kaip vykdomas jos įsakymas. 

— Lora,— truputį varžydamasi pasakė ji, — penktadie- 
nį vakare čia ateis jaunuolis... 

Senoji keistai šypsodamasi žiūrėjo į degančius pasku- 
tinius portreto gabalėlius, paskui atsigręžė į merginą. 

— Kodėl tu taip žiūri? — paklausė Alisa.— Ar tik ne- 
sigaili manęs? Na, taip, aš iš tikrųjų verta pasigailėjimo... 
Bet gerai manęs paklausyk... tas jaunuolis ateis kiekvie- 
ną pirmadienį ir penktadienį... 

— Kaip ir anas! — kurstydama ugnį pasakė Lora. 

— Taip! Kaip ir anas... nes pirmadieniai ir penktadie- 
niai yra vienintelės dienos, kai aš esu laisva... Ar supran- 
ti, ko iš tavęs tikiuosi, geroji mano Lora? 

— Puikiai suprantu, Alisa. Aš vėl tampu jūsų gimi- 
naite... jūsų sena pussesere? 

— Ne, aš pasakiau, kad esi mano teta. 

— Gerai. Aš paaukštinta. Naujas jūsų meilužis tik- 
riausiai įtakingesnis už tą vargšelį Damvilio maršalą. 

— Nutilk, Lora! — pyktelėjo Alisa.— Anri de Monmo- 
rensi man buvo tik meilužis. 

— O šitas? 

— Šitą... aš myliu! 

— O aną! Ne maršalą!.. Bet tą pirmąjį, argi jūs jo 
nemylėjote? 

— Markizą de Panigarola! 

— Na, taip, tą orų markizą! Be kita ko, ar žinot, kuo 
jis tapo? Vienuoliu. Ar jūsų tai nestebina? Dvidešimt 
ketverių metų vienuolis! | 

— Vienuolis! Markizas de Panigarola! — sumurmėjo 
Alisa. 

— Dabar dvasiškasis tėvas Panigarola! — atsakė se- 
nė.— Taip ir bėga gyvenimas. Vakar demonas, šiandien 
angelas... Bet grįžkime prie jūsų jaunuolio. Kuo jis var- 
du? 

Alisa de Liuks neišgirdo. Ji mąstė. 

— Ol Jei tai būtų įmanoma! — murmtelėjo ji.— Aš 
būčiau laisval.. Sakai, — garsiau ištarė ji, — kad markizas 
tapo vienuoliu?.. Kokio ordino? Kokiam vienuolyne? 

— Karmelitų, ant Sen Zenevjevos kalno. 

.— Ojis sako pamokslus? 

— Sen Žermen !'Okserua. 

— Sen Žermen !'Okserua. Gerai. Lora, tu gali man 
išgelbėti gyvybę, jei, žinoma, nori... 

— Ką aš turiu padaryti? 

— Paprašyk markizo... dvasiškojo tėvo Panigarola, 
kad išklausytų mano išpažinties. 

Senė tiriamai pažvelgė į Alisą, bet pamatė tik didelio 
skausmo ir beribės vilties paženklintą veidą. 

„Oho! — pagalvojo ji.— Matyt, sužinosiu kažkokią pas- 
laptj...“ 

— Bus sunkoka, — atsakė ji Alisai.— Dvasiškas tėvas 
yra labai užimtas... bet, manau, kad jį priprašysiu, ypač, 
jei pasakysiu, kokiam reikalui šaukiamasi garbingojo tė- 
vo pagalbos... 

— Tik, žiūrėk, nepasakyk, jog tai susiję su manimi! — 
šūktelėjo Alisa.— Klausyk, Lora, tu žinai, kaip aš tave 
myliu ir kaip tavim pasitikiu, nes jau kartą esi mane iš- 
gelbėjusi... 

— Taip, jūs pasitikite manimi, bet dar nepasakėte to 
jaunuolio, kuris turi ateiti, vardo... 

— Vėliau, Lora, vėliau! Matai, tas vardas yra didelė 
paslaptis. Verčiau mirsiu, nei pasakysiu jį... Bet klausyk... 
Tu žinai, kaip aš kenčiu nuo tos nelemtos Kotrynos. Ži- 
nai, kad pati savimi šlykščiuosi. Zinai, kad jaučiuosi ne- 
dorėlė, kad norėjau nusižudyti... ir būčiau mirusi, jei ne 
tu, jei ne tavo globa ir mane raminęs tavo motiniškas 
lipšnumas!.. Na, o šiandien labiau, nei kada nors, aš ne- 
benoriu būti tik įrankiu tos žiaurios moters rankose kaip 
daugelis nelaimingųjų. Jei tai, ką aš sugalvojau, man ne- 
pavyks, belieka vienintelis kelias... mirtis! 

— Mirtis tokioj jaunystėj! Nagi, greičiau vykite šalin 
šias tamsias mintis arba pamanysiu, jog norite pamėg- 
džioti savo gražiojo markizo de Panigarola būdą numir- 
ti — tapti vienuoliu Panigarola! 

Nuo šių Žodžių Alisa virptelėjo. 

— Vienuolis,— sušnibždėjo ji. 

— Nusiraminkit, ponia, aš sutinku jus nuvesti pas 
jį išpažinties. 

— Kada? — pasiteiravo mergina. 

— Aha... šiandien antradienis. Na, ne vėliau, kaip 
šeštadienio vakare; dabar leiskit ir man jums užduoti 
klausimą: kada ketinate eiti į Luvrą? 

— Į Luvrą eisiu šeštadienį iš ryto. Dabar palik mane, 
Lora, mano vienintele, aš turiu pailsėti, tų kelių dienų 
man tikrai nebus per daug visai atsigauti. 

Senoji Lora žvelgė į Alisą de Liuks, paskendusią savo 
mintyse. 

Tos pačios dienos vakare, kai užgeso visos šviesos ir 
name visi jau miegojo, apie dešimtą valandą be garso 
atsivėrė žalios durys ir į Ašo gatvę išėjo moteris. Patyliu- 
kais, greitai ji pasuko į karalienės rūmų bokštą. 

Bokšto langeliai buvo siauri, jie apšviesdavo vidinius 
laiptus, o pats pirmutinis, apkaltas stipriomis grotomis, 
buvo beveik žmogaus aukštyje. 

Moteris sustojo prie šio langelio, pasistiebė ant pirštų 
galų, ištiesė ranką ir į bokšto, pastatyto astrologui Riuž- 
jeri, vidų įmetė raštelį. 

Ta moteris buvo senoji Lora!.. 


XVIII 
PIPO 


Tą rytą, kai buvo suimtas ševaljė de Pardejanas, jo 
ištikimasis Pipo tiesiog iš kailio nėrėsi, kad tik apgintų 
šeimininką — savo draugą. 

Pardejanas buvo nugalėtas. Nugalėtas buvo. ir Pipo, 
todėl pabėgo. 

Atsidūręs gatvėje, šuo ėmė sekti paskui karietą, į ku- 
rią įmetė ševaljė. 

Nuleidęs uodegą ir galvą, mūsų herojus — šiuokart 
kalbame apie šunį — atkiūtino prie Bastilijos ir baisiau- 
siai veržėsi ten patekti. 

Vargšas šunelis snukiu atsitrenkė į alebardos smaiga- 
lį, o kai ėmė trauktis, buvo palydėtas akmenų ir visokių 

šukių krušos. Jau buvo begrįžtąs atgal, bet tada atsidūrė 
priešais uždarytus vartus. Lyg pašėlęs, jis ėmė ratu laks- 
tyti aplink tvirtovę. 

Taip nelaimingam gyvūnėliui praslinko kelios baisaus 
nerimo valandos. 

Pagaliau jis atsitūpė per dvidešimt žingsnių nuo var- 
tų ir pakeliamojo tilto, ir užrietęs uodegą atidžiai ėmė 
spoksoti į tą milžinišką, juosvą mūrą, kuriame pradingo 
jo šeimininkas. 

Atėjo vakaras. Žmonės, pastebėję tokį įdomų šuns el- 
gesį, ėmė sustoti prie jo. Vienam, norėjusiam jį nusivesti, 
jis iššiepė iltis. 

Bet kai sutemo, jis nusprendė pasitraukti ir nurūko 
tiesiai į Devinjerą. Nieko nelaukęs įsmuko vidun, nubin- 
dzeno per bendrąją salę, permetęs ją akimis, ir užlipęs 
laiptais prisiartino prie Pardejano kambario. 

Kambarys buvo užrakintas ir ten nebuvo jo šeiminin- 
ko: tuo jis įsitikino, pauostęs pro durų plyšį. Be galo 
liūdnas jis nulipo laiptais ir įslinko į virtuvę. 

— Še tau, girtuoklio šuo!..— sušuko Landri, pjausty- 
damas paukštieną ir staiga užsimojęs dešine koja, grakš- 
čiai kaip hipopotamas iš visų jėgų spyrė. 

Šuo cyptelėjo ir tučtuojau ėmė garsiai loti. Ponas 
Landri nepataikė; jis prarado lygsvarą ir išsitiesė visu 
griozdišku kūnu. 

Kai tarnai vos ne vos pakėlė vaitojantį smuklininką, 
šis ištarė: 

— Hiugete, priešas paspruko. 

Bet tuoj suriko iš nevilties ir drebančia ranka parodė 
į padėklą, ant kurio dar prieš Pipo atėjimą jis ruošėsi 
pjaustyti paukštieną. 

Paukštienos nebebuvo!.. 

O šuo paspruko, įsikandęs riebų viščiuką, skirtą ko- 
kiam nors turtingam lankytojui, ir šį vakarą galėjo vaka- 
rieniauti lyg koks karalius. 

Pipo dingo kelioms dienoms. 

Kaip jis praleido tas liūdnas dienas? Du ar tris kar- 
tus žmonės matė jį iš tolo bežiūrintį į Devinjero smuklę, 
lyg į prarastą rojų. Bet pagrindine jo vieta tapo Bastilijos 
kvartalas. 

Ten jis ištisas dienas tupėdavo įtempęs ausis prie var- 
tų, už kurių dingo jo šeimininkas. 

Dešimtos dienos rytą, jį vėl pamatėme toje pačioje 
vietoje. 

Vargšelis Pipo buvo sulysęs. 

Staiga jis pašoko ant kojų, kaukštelėjo žandikauliais, 
pastatė akis, ėmė iš lėto vizginti uodegą. 

Pipo kažką pastebėjo. 

Ten, už vieno siauro langelio grotų, pasirodė veidas! 

Pipo žengė porą žingsnių, pauostė, išpūtė akis, pažiū- 
rėjo ir šiaip, ir anaip... ir staiga įsitikino! 

Lakstydamas į visas puses lyg be galvos, smarkiai 
sukdamasis ratu ir gaudydamas uodegą, voliodamasis 
purve, šliauždamas, šokinėdamas, ir dar visaip kitaip Pi- 
po rodė savo džiaugsmą, savo — šuns laimę. 

Pagaliau jis prisiartino prie griovio kiek įmanoma 
arčiau ir žiūrėdamas į tą veidą triskart garsiai sulojo: 

— Tai aš! Tai aš! Nagi, žvilgtelk į manel!.. 

— Pipo! — pasigirdo balsas už ambrazūros. 

Šuo atsakė trumpu amtelėjimu. 

— Atsargiai! — vėl pasigirdo balsas; atrodė, jog jis 
visai nebijojo, kad išgirs čia pat esantys sargybiniai. 

Dar vienas garsus lojimas reiškė: 

„Aš pasiruošęs! Ko pageidauji?“ 

Tačiau tą pačią akimirką pro mažą langelį išsprūdo 
„kažkoks baltas daiktas ir, smarkiai sviestas, nuskriejo, 
perlėkė griovį ir nukrito už dvidešimties žingsnių nuo šuns. 

Tas baltas daiktas buvo į rutuliuką susuktas, ant šu- 
kės apvyniotas popierius. 

Sargybiniai puolė lauk. Bet greitesnis už žaibą Pipo 
prišoko prie popieriaus ir stvėrė jį nasrais. 

Kiek kojos neša jis nurūko į Sent Antuano gatvę. 

— Stok! Stok! — sumišę šaukė vydamiesi sargybiniai. 

Netrukus šuo dingo jiems iš akiračio. Tada sargybi- 
niai paskubomis sugrįžo į Bastiliją pranešti viršininkui 
apie šį nepaprastą atsitikimą:' 

— Vienas kalinys su kažkuo susirašinėja, jis siuntė 
laiškus! O jo pasiuntiniu buvo šuo!.. 

Tas kalinys buvo Pardejanas. 

O Pipo, kai pasijuto saugus, uždusęs sustojo ir, nu- 
metęs čia atneštą popieriaus gniužulėlį, ramiai nukiūtino 
atgal prie Bastilijos. 

Matęs šią gudrybę praeivis pakėlė gniužulėlį, kruopš- 
čiai išlankstė popierių, apžiūrėjo iš visų pusių... 

Popieriuje nebuvo ničnieko parašyta, jokio ženklo... 

Praeivis sviedė jį... ir lapelis nukrito į vandenį. 


XIX 
BASTILIJA 


Sevaljė de Pardejanas, išgirdęs rakinamas duris ir su- 
pratęs, kad jo vienutės durys nepajudinamos, kone apal- 
pęs krito ant žemės. 

Atsipeikėjęs pirmiausia jis pasistengė visiškai nusi- 
raminti ir užgniaužti užvirusį pyktį. 

Tada apžiūrėjo savo kamerą, kurioje jį uždarė. 

Tai buvo gana erdvi patalpa, su grindimis iš plačių 
plokščių. Tik viename kampe plokštės buvo nudaužytos, 
jas pakeitė klojiniu. 

Sienų ir žemo skliauto akmenys buvo pajuodę nuo lai- 
ko: bet jie nebuvo per daug drėgni, nes vienutė buvo gana 
aukštai bokšte. 

Pro siaurą langelį pačiame viršuje patekdavo trupu- 
tėlis — labai mažai — šviesos ir oro. Bet užlipus ant me- 
dinės taburetės, vienintelio šio kalėjimo baldo, buvo ne- 
sunku pasiekti tą langą. 

Kiti kameros daiktai buvo: šiaudų kūlys ir pilnas van- 
dens ąsotis, ant kurio buvo padėta duonos. 

Koridoriuje girdėjosi lėti ir skambūs sargybinio žings- 
niai. 

Pardejanas krito ant šiaudų, turėjusių atstoti jam 10- 
vą. Ant jų buvo užmesta skylėta, nunešiota antklodė. Mū- 
sų herojaus naudai pasakysime, kad baisaus nerimo va- 
landėlę, kai žmogus žino, jog iš Bastilijos kitaip neišeis, 
kaip tik kojomis į priekį, jo visos mintys sukosi apie Loi- 

zą. Suėmimas jam buvo ypač apmaudus, kad negalėjo 
pagelbėti savo mielai kaimynei. 

„Ji šaukėsi manęs, — galvojo jis.— Užklupta pavojaus, 
ji pirmiausia pagalvojo apie mane. O aš štai kalėjime!“ 

Bet kančia jam buvo lyg apreiškimas. 

„Aš myliu ją.“ 

Bet kas iš tos meilės? Ar jis bepamatys ją vėl kada 
nors? Argi iš Bastilijos kas nors išeina! 

Tačiau koks gi jai galėjo grėsti pavojus, jeigu pagal- 
bon ji šaukė vyrą, vos pažįstamą iš matymo? 

Pardejanas pagalvojo apie Anžu hercogą. 

Be abejonės, rytą hercogas, matyt, vėl sugrįžo su savo 
sėbrais. O gal jie net ir nebuvo toli pasitraukę... 

Prislėgtas didžiulės nevilties, Pardejanas nusprendė, 
kad, jeigu naktį jis būtų praleidęs gatvėje, kaip tada ke- 
tino, jis būtų ne tik pagelbėjęs Loizai, bet ir pats nebūtų 
buvęs suimtas! 

Pagalvojęs apie pasityčiojusį iš jo likimą, išbraukusį 
jį iš gyvųjų pasaulio kaip tik tuo metu, kai galėjo būti 
toks laimingas, jis ėmė spėlioti, už ką buvo suimtas... 

Ir beveik atspėjo, kad tai karalienės Kotrynos darbas. 
Bet vis dėlto ji jam atrodė tokia gera, tokia nuoširdi, taip 
ryžtingai paskyrė jam susitikimą Luvre, kad jis vėl nu- 
vijo šį įtarimą. 

Bet kas tada? | 

„Ar tik ne dėl užklupto sąmokslo... gal hercogas de 
Gizas... Bet ne! Kaip jis būtų sužinojęs!..“ 

Šeštos dienos vakare jis nebeištvėrė ir nusprendė bent 
jau sužinoti, kuo yra kaltinamas. 

Kai vakare į jo vienutę jėjo kalėjimo sargas, Parde- 
janas pirmą kartą kreipėsi į jį. 

— Drauguži...— maloniai pasakė jis. 

Kalėjimo sargas pažvelgė į jį iš padilbų. 

— Man uždrausta kalbėtis su kaliniais. 

— Vieną žodį! Vienintelį! Už ką aš čia esu?.. 

Kalėjimo sargas pasuko prie durų, Jis atsigręžė į jau- 
nuolį ir, žinoma, net susigraudino, pamatęs jį tokį susi- 
jaudinusį, išbalusį, vertą pasigailėjimo. | 

— Klausykit,— pasakė jis kiek švelnesniu balsu,— 
paskutinį kartą jus perspėju: man uždrausta su jumis 

kalbėtis; jeigu jūs nesiliausite, aš būsiu priverstas pra- 
nešti viršininkui. Ir jus perkels į požemius! 

— Na,— užriko Pardejanas,—ir tegul! Bet aš noriu 
žinoti! Noriu, girdi tu! Sakyk, niekše, arba prisiekiu, kad 
aš tave pasmaugsiu! 

Jis šoko prie kalėjimo sargo. 

Bet tas, žinoma, šito ir tikėjosi, nes tą pačią akimirką 
atsidūrė koridoriuje ir užtrenkė duris. Tada Pardejanas 
puolė prie durų; jos nė nesujudėjo iš vietos. Visą naktį 
ir rytojaus dieną jis taip triukšmavo, taip rėkė, daužė du- 
ris, kad kalėjimo sargas net nedrįso įeiti vienutėn. 

Tik perspėtas viršininkas pasiėmė apie dvylika gerai 
ginkluotų kareivių ir tokios palydos lydimas pasirodė prie 
įtūžėlio vienutės. 

— Jūsų aplankyti ateina ponas viršininkas! — rikte- 
lėjo už durų kalėjimo sargas. 

— Pagaliau! Vadinasi, sužinosiu! — sumurmėjo Par- 
dejanas. 

Durys atsidarė. Kareiviai sukryžiavo savo alebardas. 
Lyg pamišęs Pardejanas jau buvo bešokąs prie jų. 

Bet staiga stabtelėjo... 

Jis pastebėjo kareivių apsuptą viršininką. 

Ir jį atpažino. Tai buvo vienas iš Devinjero galinėje 
salėje matytų sąmokslininkų. 

— Oho! — ištarė viršininkas.— Atrodo, alebardos jus 
veikia taip pat, kaip ir visus tokios rūšies pasiutėlius? Da- 
bar pasitraukit atbulas! Gerai, gerai!.. Ir nieko daugiau 
nebesakote? Klausykit, aš žmogus geraširdis, ir žiūrėkit 
man, kad daugiau šitai nebepasikartotų, suprantat? Jei 
ne, po pirmo karto — kalėjimo vienutė; po antro — nebe- 
gausite vandens; po trečio — kankinimai. 

Ir tikrai Pardejanas atsitraukė per porą žingsnių. 

— Einam! — tęsė viršininkas.— Jūs jau paklusote... ir 
esate įspėtas! Saugokitės kankinimų suolo!.. 

Jis davė ženklą trauktis. Tada Pardejanas skubiai Žen- 
gė į priekį. 

— Pone viršininke,— ištarė jis; jei kas nors būtų Ži- 
nojęs, kas dėjosi jo sieloje, būtų stebėjęsis balso ramu- 
mu,— aš noriu jūsų paklausti... Tik paklausti... 

— Viskas aišku! Norite žinoti, už ką esate čia?.. Ką 
gi, branguti, pasakysiu jums vieną dalyką, kad aš niekuo- 
met nesidomiu savo kalinių kaltėm. Galiu tik pasakyti, 
kad ko gero, jūs iš čia niekuomet neišeisite... Taigi sten- 
kitės gerai sugyventi su manim ir garbiais savo prižiū- 
rėtojais. 

— Aš daugiau nieko nebeklausiu, ponas viršininke, 
ir dėkoju jums už puikius patarimus... bet ne to aš no- 
rėjau jūsų paprašyti. 

— Tai ko gi jūs norėjote? 

— Tik popieriaus, plunksnos ir rašalo. 

— Uždrausta. | 

— Ponas viršininke, tai susiję su paslapties atsklei- 
dimu. 

— Atskleidimu? 

— Taip. Kurį noriu jums pačiam išdėstyti raštu. Ne- 
tyčia susekiau sąmokslą. 

— Sąmokslą! — sulemeno išblyškęs viršininkas. 

— Hugenotų sąmokslą, ponas viršininke. Kalba eina 
tik apie pono de Gizo nužudymą. 

— Oho! Velnias! Ir jūs susekėte? 

— Aš jums nurodysiu raštu, kaip nutverti prakeiktus 
hugenotus, ir pateiksiu sąmokslo įrodymą. Tikiuosi, kad 
man už tai bus atsidėkota ir aš galėsiu vėl susigrąžinti 
gerą vardą... 

— Na ką gi, jei taip, tai pažadu kiek galėdamas pas- 
partinti jūsų išlaisvinimą. 

Garbusis viršininkas tučtuojau sugalvojo planą. 

Jis leis kaliniui parašyti skundą, paskui kokia nors 
dingstim įsakys jį perkelti į vieną požemio kamerą, kur 
žmogus numiršta per kelis mėnesius. Žinodamas paslaptį, 
jis taptų ne tik Gizo, jo manymu, būsimo Prancūzijos ka- 
raliaus, bet ir šventos Bažnyčios gelbėtoju. 

Po ketvirčio valandos kalėjimo sargas atnešė Parde- 
janui du lapus popieriaus, rašalo ir gerų plunksnų. 

Ševaljė godžiai stvėrė popierių. 

— Po kelių dienų aš būsiu laisvas! — šūktelėjo jis.— 
Pats jūsų ponas man atkels vartus! 

— Mano ponas? 

— Taip, kalėjimo viršininkas ponas de Gitalenas. 

Kalėjimo sargas papurtė galvą ir išėjo. 

Kitą dieną jis atėjo labai anksti. 

— Na, ar jau atskleista paslaptis? 

— Dar ne!.. Suprantat... man reikia viską gerai prisi- 
minti! 

— Tai paskubėkit... ponas viršininkas yra nekantrus! 

Likęs vienas Pardejanas pristūmė prie lango tabure- 
tę, skubiai ant jos užlipo ir prisiplojo veidu prie. grotų. 

Visą dieną ant taburetės stovėdamas jis apžiūrinėjo 
kalėjimo prieigas... Du ar tris kartus matė slampinėjantį 
savo šunį ir graudžiai šypsodamasis sušnibždėjo: 

— Vargšelis Pipo!.. | 

Staiga tardamas šiuos žodžius jis vos neriktelėjo iš 
pašėlusio džiaugsmo. 

— Sugalvojau! — lipdamas nuo taburetės šūktelėjo jis. 

Tuojau Pardejanas čiupo vieną jam duotą popieriaus 
lapą ir ėmė rašyti. Paskui rūpestingai sulankstė popierių 
ir paslėpė savo drabužyje. 

Po to jis kulnu suskaldė vieną plytelę, kuriomis vietoj 
plokščių buvo išklotas kameros kampas, išsirinko sunkes- 
nį gabalėlį ir rūpestingai paslėpė. 

Rytojaus rytą jis paėmė neprirašytą popieriaus lapą. 

Apvyniojęs juo sudaužytos plytelės šukę, užlipo ant 
taburetės ir drebančia širdimi vėl atsistojo į savo vietą 
prie lango, o tiksliau, prie pastogės langelio. 

Bematant jo žvilgsnis nukrypo į Pipo. 

— Pipo!..— šūktelėjo jis. 

Iš savo vietos jis galėjo matyti kalėjimo vartų kertą. 
Šūktelėjęs pastebėjo, kaip užvertę galvas sargybiniai ėmė 
dairytis. 

— Viskas gerai! — džiūgavo jis. 

Nieko nelaukdamas, kiek atsilošęs jis smarkiai sviedė 
plytelės šukę, apvyniotą neprirašytu popieriumi. 

Tą akimirką jį apėmė baisus nerimas. Jis matė besi- 
ritantį ant žemės popierių, jį pagriebiantį Pipo, įkandin 
šuns dumiančius sargybinius. 

Ir tik tada, kai vėl pamatė juos grįžtant, nulipo nuo 
taburetės. Atsisėdo, rankomis perbraukė kaktą ir sumur- 
mėjo: 

— Aš žuvęs, jei šuo numetė popierių prie sargybinių! 

Netrukus koridoriuje pasigirdo skubūs žingsniai. Par- 
dejanas buvo baltas lyg negyvėlis. 

Staiga atsidarė durys: sargų apsuptas pasirodė virši- 
ninkas. 

— Pone! — užriko viršininkas.— Sakykite, kas buvo 
parašyta laiške, kurį išmetėte, o jei ne, tuojau pat įsakau 
jus atiduoti kankinimams! 

Pardejanas net atsiduso iš džiaugsmo. 

— Aš išgelbėtas, — murmtelėjo jis. 

— Tik jau nesiginkit! — tęsė Gitalenas.— Jus girdėjo 
šaukiant šunį! Jus matė! Atsakykit... 

— Aš ir nesiginu! Pasakysiu, dar daugiau. Kad mano 
šuo seniai yra išdresuotas tokiems pratimams. 

— Vadinasi, jis žino, kur privalo nešti popierių? 

— Puikiausiai; šimtą kartų jis jau ten buvo. 

— Tai štai kam jums reikėjo popieriaus, neva skirto 
paslapčiai man atskleisti!.. O! Už tai man brangiai sumokė- 
sit! Ir dar už tai, kad visko man nepasakėte. Kam jūs ra- 
šėte? 

— Žmogui, kurio vardą pasakysiu tik jums vienam 
girdint. 

— Ir šitam Žmogui šuo nunešė laišką? 

— Ne, bet vienam mano draugui, tikram ir ištikimam 
bičiuliui, kuris šį vakarą perduos laišką tam, kas turi 
jį perskaityti. Tik pridursiu, kad mano draugas dažnai 
lankosi Luvre. 

Viršininkas Gitalenas krūptelėjo. 

— Vadinasi žmogus, turintis perskaityti laišką, gyve- 
na Luvre? 

— Gyvena! 

Valandėlę Gitalenas mąstė. Kalinys atsakinėjo taip 
drąsiai, taip pasitikėdamas savimi, kad viršininką apėmė 
keistas nerimas. 

— Gerai,— tęsė jis.— Dabar malonėkit pasakyti, kas 
buvo parašyta laiške? 

— Mielai, ponas de Gitalenai,— ramiai atsakė Par- 
dejanas.— Bet verčiau pasakysiu tik akis į akį... Galite 
pasitikėti manimi... 


148 


— Įsakau jums tučtuojau kalbėti. 

— Na ką gi, pone! Tam žmogui aš paprasčiausiai pa- 
rašiau, kad neseniai vieną vakarą aš lankiausi vienoje 
Paryžiaus smuklėje Sen Deni gatvėje... 

— Tyliau! — riktelėjo išbalęs viršininkas. 

— Kur ateina lėbauti poetai... ir kiti asmenys... 

Gitalenas išblyško. 

— Kaliny,— nutraukė jis drebančiu balsu,— ar iš tik- 
rųjų jūsų laiškas toks svarbus, kad galime kalbėti tik 
akis į akį? 

— Tai valstybinė paslaptis, pone. 

— Tada iš tiesų geriau, kad jūsų išklausyčiau vienas. 

Jis pasisuko ir mostelėjo palydai. 

Kareiviai ir sargai tuojau pasišalino. 

— Pone,— pradėjo ševaljė,— aš neturėčiau jūsų labai 
nustebinti pasakęs, jog žmogus, kuriam skirtas mano laiš- 
kas... 

— Tyliau! tyliau! — maldavo Gitalenas. 

— Yra Prancūzijos karalius! — užbaigė Pardejanas.— 
Dabar jei norite sužinoti, ką parašiau Jo Didenybei, štai, 
prašom: prieš jus antrasis šio laiško egzempliorius. Skai- 
tykit. 

Iš po drabužių Pardejanas išsitraukė vakar prirašytą 
popieriaus lapą ir ištiesė jį viršininkui. 

Štai kas buvo popieriuje: 

„Jo Didenybė yra įspėjamas, kad ruošiamasi jį nu- 
žudyti. Ponai de Gizas, de Damvilis, de Tavanas, de Ko- 
seirias, de Sent Fua ir de Gitalenas, Bastilijos viršininkas, 
yra susimokę nužudyti karalių, o jo vietoje karūnuoti po- 
ną hercogą de Gizą. Jo Didenybė, įsakęs apklausti vienuo- 
lį Tibo arba vieną iš aršiausių sąmokslininkų, poną de 
Gitaleną, įsitikino sąmokslo rengimu. Paskutinis sąmoks- 
lininkų susirinkimas įvyko Sen Deni gatvėje, Devinjero 
smuklės galinėje salėje“. 

— Aš žuvęs,— suvapėjo Gitalenas.— Niekšas! 

— Pone! — pasakė Pardejanas,— aš trokštu laisvės, 
štai ir viskas! Bet aš galiu jus išgelbėti... 

— Jūs... jūs mane... išgelbėsit! Kaipgi?.. Po valandė- 
lės karalius sužinos baisią tiesą... 

— Ehė! — šūktelėjo Pardejanas.— Kas jums sakė, kad 
karalių įspės po valandėlės!.. 

— Laiškas! 

— Jis jį gaus tik šį vakarą. Mano draugas jį turės 
nunešti aštuntą valandą, suprantat! Prieš akis dar visa 
diena!.. 

— Pabėgti?.. Bet kur bėgti?.. Mane pagaus!.. 

— Ne! Nebėkit! Tiesiog padarykite taip, kad karalius 
negautų laiško! 

— O kaip? 

— Vienintelis Žmogus, galintis sustabdyti laišką, tai 
aš. Išleiskit mane iš čia, po valandos nueinu pas draugą, 
atsiimu laišką ir jį sudeginu. 

— O kas man laiduos, kad taip padarysite? — suva- 
pėjo jis. 

— Pone,— šūktelėjo ševaljė, — pažvelkite į mane. Gal- 
vą guldau, jog šis laiškas nepateks karaliui, jei jūs mane 
išleisit. Tegul mane skradžiai, jeigu meluoju!.. O dabar 
klausykit: tai jūsų paskutinė galimybė. Daugiau jums 
nebesakysiu nieko; jeigu jūs nepaleisite, mane išlaisvins 
karalius, kurį aš gelbsčiu! Kuo aš rizikuoju? Likti čia dar 
vieną, daugiausia porą dienų... O jūs... jeigu jūs manęs 
neišleisite, jums galas... 

Kurį laiką sugniuždytas Gitalenas sėdėjo ant tabure- 
tės ir iš paskutiniųjų stengėsi ką nors sugalvoti. Smūgis 
jam buvo tikrai siaubingas; regėjo save pasmerktą mir- 
čiai, ir dar kokiai! Kokius baisius kankinimus, aišku, tu- 
rės iškęsti jo kūnas, kol bus pakabintas ant vienos iš Mon- 
fokono virvių! Jis sukaleno dantimis. 

— Prisiekit,— suvebleno jis,— prisiekit... Kristumi... 
Evangelija... kad suspėsite laiku... 

— Viskuo prisiekiu, kuo tik norit, — ramiai atsakė 
Pardejanas,— bet atkreipiu jūsų dėmesį, kad laikas eina... 
Tuojau ims stebėtis net jūsų sargai... 

— Išties! — pratarė Gitalenas, šluostydamasis prakai- 
to išpiltą kaktą.— Po pusvalandžio, pone, jūs būsite lais- 
vas. 

Pardejanui teko sutelkti visas jėgas, kad atrodytų 
santūrus. 

— Kaip jūs panorėsite! — atsakė jis. 

Gitalenas atidarė duris, pašaukė sargus ir jiems ma- 
tant atsigręžė į kalinį. 

— Pone,— pasakė jis,— jūsų paslaptį iš tiesų reikia 
perduoti Jo Didenybei. Aš neabejoju karaliaus dėkingumu 
ir tikiuosi, kad netrukus pats galėsiu jums atkelti Basti- 
lijos vartus. 

Viršininkas skubiai įsakė pakinkyti karietą ir garsiai 
pasakęs, kad vyksta į Luvrą, įlipo. Iš tiesų, jis ten nuvy- 
ko ir išbuvo tiek, kad žmonės galėtų pamanyti, jog jis 
kalbėjosi su karaliumi. 

Ne po pusvalandžio, kaip buvo sakęs, bet po valandos 
jis sugrįžo ir, girdint keliems karininkams, šūktelėjo: 

— O! Žinoma, šis žmogus padarė didžiulę paslaugą 
Jo Didenybei! Bet, ponai, apie tai niekam nė žodžio. 

Tučtuojau Gitalenas nuėjo į kalėjimą pas Pardejaną. 

— Pone,— pasakė jis,— esu laimingas, galėdamas 
pranešti, kad jums daroma malonė už Jo Didenybei atlik- 
tą paslaugą... 

— Aš tuo tikėjau! — nusilenkęs tarė Pardejanas. 

Po penkių minučių ševaljė buvo lauke. Viršininkas jį 
palydėjo iki pakeliamojo tilto, visiems rodydamas, kaip 
jis gerbia savo buvusį kalinį. Kai Pardejanas jau rengėsi 
eiti, Gitalenas reikšmingai jam paspaudė ranką. 

— Norite, kad jus nuraminčiau? — paklausė Pardeja- 
nas. 
Gitaleno akys nušvito. 

— Tad paklausykit: popierius, kurį numečiau savo šu- 
niui... 

— Taip... 

— Draugas, turėjęs jį nunešti karaliui... 

— Taip, taip... 

— Tai va, to draugo iš viso nėra; popierius buvo tuš- 
čias... o aš skųsti apskritai negaliu net gelbėdamas savo 
gyvybę... 

Gitalenas vos neriktelėjo iš džiaugsmo ir apmaudo. 
Akimirksnį jam šovė mintis stverti už apykaklės tą, kuris 
prisipažino jį vedžiojęs už nosies. Bet kadangi buvo dvi- 

veidis žmogus, tai, žinoma, pagalvojo, kad Pardejanas 
galbūt meluoja, kad popieriuje galbūt parašytas skundas... 
Jis dirbtinai nusišypsojo: 
— Jūs šaunuolis, ir aš tikrai esu patenkintas išleis- 
damas jus į laisvę. 


XX 
ZANOS DE PJEN LAIŠKAS 


Su savo skaitytoju mes vėl akimirkai grįžkime pas po- 
nią Magelioną — namo, kuriame gyveno Žana de Pjen ir 
jos duktė, šeimininkę. Matėme, kaip ši garbinga matrona 
nuėjo į Devinjero smuklę, kaip sužinojo apie ševaljė de 
Pardejano suėmimą, taip keistai sutapusį su jos nuomi- 
ninkių suėmimu, ir kaip išsigandusi ji sugrįžo namo, su- 
pratusi, kad jos namas buvo hugenotų landynė. 

Pirma šovusi mintis buvo sudeginti Žanos de Pjen 
jai patikėtą laišką. Ji tiesiog nerimo, pagalvojusi, kad 
bus palaikyta bendrininke. O ponia Mageliona juk buvo 
sena, dievobaiminga moteris. Ši dora davatkėlė tirtėjo 
iš baimės, vien pamaniusi, kad gali rasti laišką jos na- 
muose — ir vis dėlto ji jo nesudegino! 

Tris ar keturias dienas pradrebėjusi iš baimės ir pa- 
galiau nusprendusi nedeginti šio popieriaus, ponia Ma- 
geliona vėl ėmė graužtis. 

Vos tik likusi viena, ji tuoj bėgdavo uždaryti durų ir 
langų, paimdavo laišką, atsisėsdavo ir ištisas valandas 
praleisdavo svarstydama: 

„Kas ten gali būti viduje?“ 

Tūkstančius kartų ji visaip vartė voką, nagu braižė 
jo kraštus, smeigtuku bandė kilstelėti sulenkimą. Tol dar- 
bavosi, kol pagaliau laiškas atsiklijavo. 

Voke buvo kreipimasis į ševaljė de Pardejaną ir ad- 
resuotas laiškas... Dama gedulo rūbais prašė ševaljė įteik- 
ti laišką nurodytu adresu. 

O jis buvo skirtas: 

Maršalui Fransua de Monmorensi. 

Graužiama sąžinės, senė apstulbo. Tikrai, ji buvo pri- 
trenkta, pamačiusi, kad tarp Damos gedulingais rūbais 
ir ševaljė de Pardejano nebuvo jokio bendrininkavimo. 
Antra vertus, ją graužė sąžinė, nes norėdama patenkinti 
savo smalsumą turėjo praplėšti laišką. 

Daugelį dienų ji didvyriškai spyrėsi didžiulei pagun- 
dai sužinoti, ką gi tokia neturtinga darbininkė, jos nuo- 
mininkė, galėjo rašyti tokiam žymiam ponui kaip marša- 
las Fransua de Monmorensi. 

Pagaliau ji nebeištvėrė. Pribėgo prie laiško, padėjo 
ant stalo, čiupo ir praplėšė. 

Bet greit pašoko iš vietos. Kažkas pasibeldė į duris. 

Netrukus durys atsivėrė. Senė sukliko iš siaubo. Deg- 
dama iš nekantrumo, ji buvo pamiršusi užsirakinti. Ir 
šit kažkas jėjo. 

Tas kažkas buvo ševaljė de Pardejanas! 

— Jūs! — riktelėjo ponia Mageliona, drebančiomis 
rankomis dengdama paliktus ant stalo popierius. 

Akimirką ševaljė nustebo. 

„Ši senė mane pažįsta?“ — pamanė jis. 

Paskui mandagiai pasisveikinęs tarė: 

— Nusiraminkite, ponia, aš nedarysiu jums nieko 
blogo; tik atleiskite, kad šitaip įėjau, galbūt jus išgąsdi- 
nau... dėl svarbaus reikalo aš trumpam užmiršau įprasti- 
nes elgesio taisykles. 

— Taigi, laiškas! — baisiausiai išsigandusi suvebleno 
senė. 

— Koks laiškas? — dar labiau nustebęs paklausė Par- 
dejanas. 

Ponia Mageliona net lūpą prikando, ji išsidavė. Ban- 
dė negrabiai paslėpti popierius, bet Pardejanas jų nebe- 
paleido iš akių. 

— Jūs nebe kalėjime? — paklausė senoji. 

— Kaip matote, ponia; jie suklydo, o pripažinę klaidą, 
mane tučtuojau paleido. Ir pirmiausia aš aplankau jus, 
brangioji ponia. Prieš dešimt dienų buvau neteisėtai su- 
imtas ir nugabentas į Bastiliją ir, kaip matot, klaida ne- 
trukus išaiškėjo. Tačiau tuo metu, kai sargybiniai įsiveržė 
į mano butą, dviems pas jus gyvenančioms moterims grė- 
sė didelis pavojus, nes jos mane šaukė pagalbon. Žinau, 

kad šios moterys jėga buvo pagrobtos tą pačią dieną, kai 
buvau suimtas. 

— Tuo pat metu. 

— Taigi! Tad, ponia, gal galite man ką nors apie tai 
papasakoti? 

— Pasakysiu viską, ką žinau. Eina kalbos, kad Gedu- 
lingoji dama ir jos duktė Loiza suimtos neva už tai, kad 
su jumis ruošusios sąmokslą. 

— Su manim! 

— Bet, be abejo, jos vargšės, buvo nekaltos, nes ir jūs 
pats... 

— Sakykit, o kas jas suėmė? 

— Kareiviai ir karininkas... 

— Karaliaus karininkas?.. 

— Na, aš gerai nenusimanau... O! Kitas dalykas, jei 
tai būtų buvę dvasininkai, iškart būčiau atpažinusi pagal 
drabužį. 

— Ar nebuvo tarp jų Anžu hercogo? 

— O, ne! — išsigandusi tarė senė. 

— Ar nenujaučiate, kur jas galėjo nugabenti? 

— Ne... suprantat, aš buvau taip susijaudinusi. 

— Bet,— staiga tarė ševaljė,— man vos įėjus, jūs pa- 
minėjote laišką. Ar tik jo nebus parašę šios nelaimingos 
moterys? 

Senės rankos mėšlungiškai lamdė popierius, kol paga- 
liau numetė juos ant savo prijuostės. 

— Nagi, žvilgtelkim, ponia, kas čia per popieriai, ku- 
riuos jūs glamžote. 

— Pone, prisiekiu, ne aš juos praplėšiau,— riktelėjo 
senė. 

Negrabiai ji ištiesė laiškus Pardejanui; šis greitai juos 
pagriebė... Paskui permetė akimis jam skirtą laišką. 

— Ta maloni ponia liepė man pažadėti atiduoti jums 
šiuos raštus,— tankiai malė ponia Mageliona,— prisiekiu 
jums, kad tučtuojau nuėjau į Devinjerą, norėdama išpil- 
dyti pažadą, bet jūs buvote suimtas, tad aš juos rūpes- 
tingai saugojau... 

— Niekas jų nematė? 

— Niekas, mielas pone, niekas pasaulyje... 

— Tai kas juos praplėšė?.. 

— Et! Patys atsiklijavo! 

— Bet jūs juos perskaitėte? 

— Vienintelį, pone, vienintelį! Jums skirtą... 

— O kitą? 

— Ruošiausi skaityti, bet atėjote jūs... 

— Ponia,— atsistojęs pasakė Pardejanas,— aš pasiimu 
šiuos popierius. Matot, esu įpareigotas įteikti šį laišką mar- 
šalui de Monmorensi; niekas pasaulyje man nepajėgs su- 
trukdyti įvykdyti valią tos, kuri manimi pasitikėjo. O jūs, 
ponia, bjauriai pasielgėte, atplėšusi šiuos laiškus. Atlei- 
džiu jums tik su viena sąlyga... 

— Kokia, gerasis jaunuoli? 

— Kad niekuomet nė gyvai dvasiai neprasitarsite apie 
šiuos popierius... 

— OĮ Dėl šito galite būti ramus! 

Atsisveikinęs su ponia Mageliona, ševaljė išėjo. Lau- 
ke jo laukė Pipo. Jis tyliai perėjo gatvę ir įėjo į smuklę. 

Ponas Landri, nešęs ąsotį vyno savo klientams, suglu- 
męs paleido jį iš rankų ir sustojo. 

— Ševaljė! — priblokštas išvebleno smuklininkas. 

— Atsitokėkit, mielas pone, suprantu, kaip džiaugia- 
tės mane vėl išvydęs; bet pagaliau galėtumėte ir pasitei- 
rauti, ar aš nealkanas ir ką valgyčiau. 

Pasistiprinęs Pardejanas patraukė į arklidę, ir išvy- 
dęs savo žirgą, nusprendė, kad šis buvo gerai šeriamas 
ir, kad, jam nesant, tauriam gyvuliui neteko kentėti. 

Paskui užlipo į savo kambarį ir pirmiausia prisijuosė 
prie sienos vis dar tebekabėjusį savo kardą. 

Tada tris ar keturis kartus iš eilės perskaitė gedulo 
rūbais vilkinčios damos jam skirtą raštelį. 

„Aišku,— nusprendė jis,— ji prašo nugabenti čia įdė- 
tą laišką maršalui, hercogui de Monmorensi.“ 

Ir lygiai kaip kad ponia Mageliona, Pardejanas pa- 
galvojo, kas gi gali būti bendra tarp neturtingos darbi- 
ninkės, kaip jam atrodė, ir įžymaus maršalo de Monmo- 
rensi. 

Laiškas gulėjo ant stalo. 

Jis buvo praplėštas... Bet, aišku, jis jo neskaitys!.. 

Ir vis dėlto!.. Kas čia bloga, jei perskaitytų! Be to, ką 
gali žinoti, ar jis ten neužtiks paminėtų žmonių, suėmusių 
Loizą ir jos motiną! 

Be jokios abejonės, Dama gedulo rūbais maldauja 
maršalo de Monmorensi pagalbos. 

„Kam čia dar tas maršalas! Tik aš vienas privalau 
išgelbėti Loizą ir jos motiną! — nusprendė jis.— Nenoriu, 
kad kištųsi dar kas nors kitas!.. Nagi, skaitom!..“ 

Jaunuolis greitai išlankstė pergamentą ir ėmė skai- 
tyti. 

Perskaitęs ševaljė de Pardejanas baisiausiai išblyško. 

Jis giliai atsiduso. 

Vėl paėmęs laišką, perskaitė nuo pradžios iki galo, 
stabtelėjo du ar tris kartus, pusbalsiu pakartojo ištisus 
sakinius tarsi negalėdamas patikėti savo akimis. 

O perskaitęs antrą kartą, jis paleido laišką iš rankų... 
Nusviro ševaljė de Pardejano galva, ir jis pravirko. 

Žanos de Pjen laiškas parašytas 1558 metų rugpjūčio 
28 dieną, tai yra, tais pačiais metais, kai Fransua de Mon- 
morensi vedė princzsę Dianą, tikrą Henriko II dukterį. 

Šis laiškas buvo parašytas maždaug prieš keturiolika 
metų. 

Štai jis: 

„Šiandieną aš patyriau baisų sielvartą, kokį tik begali 
iškęsti mylinti moteris. Iš skausmo tarsi apmirė širdis, 
fi plyšta, bet aš nemirštu! 

Galbūt mano valanda dar neatėjo. Be to, aš kabinuosi 
į šį varganą gyvenimą, kad tik galėčiau rymoti ties savo 
vaiko lovyte. Kas ja rūpinsis, jei aš numirsiu? Aš priva- 
lau gyventi... 

Jai penkeri metai. O mano Fransua, jei tu galėtum ją 
pamatyti! Dabar ji miega rami, patikli... Žino, kad šalia 
jos yra motina. Jos palaidi, gelsvi ant pagalvės išsidrai- 
ke plaukai panašūs į aureolę, ji šypsosi. Tai tavo duktė, 
mano brangusis vyre! 

Fransua, šiandien buvo švenčiamos tavo vestuvės. Vi- 
sa skurdi gatvelė, kurioje aš gyvenu, šneka apie šių iškil- 
mių prašmatnumą ir sako, kad ponia Diana tikrai tinka 


156 


į žmonas tokiam kilniam senjorui, kaip tu... O! Argi aš ne- 
galėjau atnešti tau laimės? 

Šiandien viskas baigta. Baigia užgesti paskutinė vil- 
ties kibirkštis, rusenusi mano širdyje. 

Tą dieną, kai tavo tėvas mane išvarė, kai sutraiškė 
mano širdį, lyg nutvėręs ją savo kautynių pirštinėmis, 
tą dieną, kai beveik pamišusi, klupdama aš ėjau iš rūmų, 
pasirašiusi sau nuosprendį, kad išgelbėčiau tave, tą die- 
ną, kai netekusi galvos, kone mirštanti, su dukra ant ran- 
kų aš klaidžiojau naktį po Paryžių, tą dieną, Fransua, 
mano skausmas buvo beribis... | 

Ak! Iki šios dienos aš dar gyvenau!.. Dabar baigta: 
niekas man nebemiela. 

Baigta, Fransua! Tačiau mus sieja neišardomas ryšys. 
Tavo vaikas gyvas. Ir gyvens. Tik dėl jos prabilo mano 
lūpos, tik dėl jos aš nešiau nevilties kryžių, kentėjau dėl 
jos... Fransua, tavo duktė gyvens! 

Aš turėjau tylėti dėl savo dukters. Dabar dėl dukters 
aš privalau kalbėti... 
ka tas gražus vardas. 

Tarkim, aš buvau nubausta. Tegul mano gyvenimas 
suiro, tegul, kad ir nenusipelniusi didžiausios nešlovės, 
aš netekau žmonos vardo, tegul! Bet noriu, kad bent 
Loiza būtų laiminga: atiduodu jai visą savo likusį gy- 
venimą, jėgas, valią, energiją, mintis! Nenoriu, kad ir 
Loiza būtų taip pat nekaltai nubausta, kaip aš. 

Todėl tu privalai atverti širdį savo dukrai. Kad pa- 
kelta galva ji galėtų įeiti į tavo namus ir ten užimti jai 
deramą vietą! Todėl, brangus mano vyre, tu privalai ži- 
noti tą baisią, liūdną tiesą... 

Vis dar tebevadinu tave savo vyru. Nes juo man liksi 
iki mano gyvenimo pabaigos. 

Tačiau tu turi sužinoti apie šlykšių, mus išskyrusį nu- 
sikaltimą. Tad žinok: tavo tėvas buvo žiaurus, o brolis — 
nusikaltėlis, tavo mylima žmona gali išdidžiai vadintis 
tavo pavarde, o tavo duktė turi teise įžengti į Monmo- 
rensi namus. 

Fransua, rašau šį laišką, kad paaiškėtų tiesa. Bet, no- 
rėdama jį tau pasiųsti aš lauksiu trijų sąlygų: 

Pirma, kad tavo tėvas jūu būtų miręs. Nes, jei kone: 
tablis patirtų, jog tu žinai baisiąją paslaptį, neapykanta 
kristų ant tavo galvos. 

Antra, kad mano duktė... tavoji Loiza... sulauktų tokio 
amžiaus, kai galės mane apginti ir be baimės kalbėti, 
kaip pridera Monmorensi šeimos narei, senojo de Pjen 
dukraitei, nepriekaištingai Monmorensi įpėdinei. 

Trečia, kai būsiu mirties patale arba mūsų vaikui grės 
didelis pavojus. 

O, Fransua, tol, kol nebus įvykdytos visos trys sąlygos, 
aš noriu likti nepastebėta ir džiaugtis galėdama galvoti, 
jog tylėdama aš nedrumsčiu taip mylėto vyro ramybės 
ir laimės... 

Nes man jau nebesvarbu mano pačios gyvenimas. Bel, 
užtai, Fransua, man brangus mūsų vaiko gyvenimas ir 
laimė. 

Tu gausi šį laišką, kai Loiza bus suaugusi ir galės 
pati tau papasakoti. Tavo tėvas bus miręs ir man nebeteks 
daugiau dėl tavęs baimintis... 

O galbūt... kai būsiu mirties patale arba virš Loizos 
galvos tuyros pavojus. 

Abiem atvejais, Fransua, tavo mylima žmona labiau- 
siai trokšta, kad tu pamiltum Loizą, kūd atskubėtum jai 
į pagalbą, pasiimtum pas save, sugrąžintum jai teisėtą 
vardą, nes ji gimė man tebesant tavo žmona, pagaliau 
gyvybę jai davei tu: ji yra teisėta Monmorensi šeimos 
įpėdinė. 

O dabar, Fransua, mano mylimas, brangus vyre, štai 
ta siaubingoji paslaptis. Mūsų visą nelaimę nusako šie 
žodžiai: 

„Mane mylėjo tavo brolis Anri“. 

Jis nepabūgo man prisipažinti. Bet aš tikėjau, kad pa- 
galiau prabils to jauno žmogaus sąžinė. Tikėjau, kad mei- 
lė tau apsaugos mane nuo jo užgautos savimeilės. Aš ty- 
lėjau, kad nesukelčiau karo garsioje šeimoje. 

Naktį prieš tau išvykstant, į karą, aš norėjau atskleisti 
vieną paslaptį... Tu žinai, kas tada staiga atsitiko ir kaip 

įvyko mūsų vedybos... Rytojaus dieną veltui tavęs lau- 
kiau. Tu jau buvai išvykęs! 

Fransua, štai kokią paslaptį tau rengiausi tada at- 
skleisti: aš buvau nėščia, aš laukiausi tavo kūdikio! 

Tau tebekariaujant, tas kūdikis atėjo į pasaulį... tai 
mūsų Loiza. 

Tais siaubingais mėnesiais, kai maniau, jog tu žuvęs, 
kai pati vos nenumiriau, tavo brolis daugiau nesirodė ir 
aš tikėjausi, kad jis pasitraukė visam laikui. j 

Bet vieną dieną iš manęs buvo pagrobta Loiza. Ieško- 
jau jos lyg netekusi galvos; tada apsilankė tavo brolis 
ir pranešė, jog tu sugrįžti, be to, tuojau pridūrė, kad pa- 
žįsta Loizg pagrobusį žmogų. Tada, Fransua, visa virpė- 
dama iš laimės, jog tu gyvas, svarstydama, kokią dar 
kvailystę galėjo iškrėsti tavo brolis, aš pasijutau tarsi 
būčiau atsidūrusi ant bedugnės krašto. 

Mūsų Loiza buvo tavo brolio papirkto žmogaus ran- 
kose... niekšo, kuris vadinosi ševaljė de Pardejanas. Vos 
mostelėjus tavo broliui, šis išgama turėjo perpjauti gerk- 
le vargšei mažylei... tavo dukrai, Fransua... tam mielam 
angelėliui... O ženklą ševaljė de Pardejanui turėjo duoti 
tavo brolis, jei tik aš ištarsiu nors vieną žodelį, kai bū- 
siu tavo akivaizdoje apkaltinta... taip, tavo tikro brolio 
apkaltinta išdavyste! 

Dabar tu žinai, kodėl aš tylėjau, šmeižiama tavo bro- 
lio!.. Tylėjau, Fransua! Nors plyšo iš nevilties širdis, stin- 
go kraujas! Aš tylėjau ir, žinoma, gamta manęs pasigai- 
lėjo... nes nualpau, o kai atsipeikėjau, tavęs nebebuvo... 

Aš buvau pasmerkta! Bet tavo duktė Loiza buvo iš- 
gelbėta! 

Ak, Fransua! Tebūnie amžiams prakeiktas tavo pa- 
vardę nešiojantis šlykštus išsigimėlis... tavo brolis... 

Tegul bus prakeiktas ir Pardejanas, tas niekingas jo 
parankinis, ėmęsis tokios baisios užduoties!.. 

Bet tu turi viską žinoti iki galo. Tau išvykus, kažkoks 
nepažįstamas žmogus man sugrąžino dukrą; aš skubėjau 
į Monmorensi dvarą norėdama tau viską apsakyti, bet tu 
jau buvai išjojęs į Paryžių! Vykau į Paryžių... pasimačiau 
su konetabliu... 

Sužinojęs iš manęs visą tiesą, konetablis man leido 
pasirinkti: arba aš pasirašau, kad atsižadu santuokos, 
„arba tu iki gyvos galvos būsi uždarytas į Tamplį! 

Aš pasirašiaul.. Ir apmirusi, palūžusi išėjau... man dar 
buvo likusi duktė! Dėl jos aš gyvenau! Dėl jos gyvensiu... 
Dabar, brangus mano vyre, tu žinai baisią tiesą. 

Prisiekiu tau, jei mane būtų baudę tik vieną, būčiau 
sutikusi mirti ir nusinešti į kapus baisią paslaptį. 

Dabar aš ją parašiau. Ir prieš savo mirtį tau ją pa- 
siųsiu, nes mirdama noriu žinoti, kad tavo Loiza užims 
priklausančią jai vietą ir jos lauks laimingas gyvenimas. 

Tad, atskubėk, mano vyre! 

Kokiais metais, kokią dieną, kokią valandą begautum 
iš manęs šį laišką, atskubėk, būk man geros valios pa- 
siuntiniu... atskubėk pas savo niekuo neprasikaltusią žmo- 
ną, kuri niekada nenustojo tavęs mylėti ir būti verta ta- 
ves, pas dukterį, savo Loizą, kurią noriu atiduoti į tėvo 
rankas!.. 

Žana de Pjen, | 
Hercogienė de Monmorensi“ 


Tai štai kokį laišką perskaitė ševaljė de Pardejanas! 
Gal susigraudinusi, o gal maištaudama, žinodama, jog 
turi tam moralinę teisę ir yra visiškai nekalta, nelaimin- 
goji Žana pasirašė su titulu: hercogienė de Monmorensi. 
 Valandėlę jaunuolis stovėjo sustingęs, lyg būtų suži- 
nojęs kažką baisaus. | 

Ir tikrai jį buvo ištikusi katastrofa. 

Jis tyliai verkė, skruostais ritosi ašaros, bet jis jų 
nešluostė. 

Hercogienė de Monmorensi!.. Loiza yra Monmorensi 
duktė!.. 

Nuo tos minties jį ėmė apmaudas. 

Ką gi, varguolis Pardejanas, neturįs nė skatiko ki- 
šenėje, būtų galėjęs vesti Loizą, paprastos darbininkės 
dukrą. 

Bet Loiza, maršalo de Monmorensi duktė, juk negali 
tapti neturtingo ševaljė žmona. 

Pabandykime tik įsivaizduoti, kokią milžinišką galią 
ir šlovę tada reiškė Monmorensi vardas. 

Šios, vienos iš kilmingiausių karalystėje, šeimos su- 
klestėjimas siejamas su konetablio vardu. Bet ir pastara- 
jam mirus, giminė neprarado savo autoriteto. Ir jei pa- 
galvosime, kad Fransua tapo besivaržančios su Gizais ir 
su karaliumi šeimos galva, suprasime, kodėl dabar Par- 
dejanui net akys temo vien pagalvojus, kas jį skiria nuo 
Loizos. 

— Viskas baigta! — murmtelėjo jis, kartodamas siel- 
vartingus Žodžius iš Damos gedulingais rūbais, tai yra, 
Žanos de Pjen laiško... 

Tačiau kartais ševaljė širdyje sušmėkščiodavo nedide- 
lė viltis. Jeigu Loiza jį myli] Jeigu ji nesusižavės jos lau- 
kiančia nauja padėtimi!.. 

— Bet ne, kvaileli! — pagaliau ištarė jis.— Net jei 
Loiza mane ir mylėtų, argi jos tėvas susitaikytų su tokia 
nelygia santuoka! Kas aš? Visiškai niekas, o daugelio 
akyse beveik elgeta; benamis nuotykių ieškotojas; turįs 
tik kardą, arklį ir šunį... 

Jis atsistojo ir greitai žengė kelis žingsnius per kam- 
barį. 

— O! — šūktelėjo gniauždamas kumščius.— Aš visai 
pamiršau. Loiza negali būti mano, ji ne tik manęs ne- 
myli, bet tikriausiai turi net nekęsti!.. Kai motina jai pa- 
sakys, ką padarė mano tėvas, kai sužinos, jog mano pa- 
vardė Pardejanas, ką ji pajus man tada? Nebent pasi- 
bjaurėjimą. 

Jis mylėjo Loizą, kurią kadaise buvo pagrobęs jo tė- 
vas, kad įvykdytų baisią užduotį!.. Loiza galėjo jausti 
širdyje tik neapykantą bei panieką senajam Pardejanui... 
ir jo sūnui! 

— Na ką gi,— šūktelėjo jis,— jeigu daug kas mus ski- 
ria, jeigu ji turi manęs nekęsti, kam man dar ja rūpin- 
tis?.. Ir kas man darbo ponia hercogienė de Monmorensi, 
prakeikusi mano tėvą, taigi prakeiksianti ir mane?.. Ir 
kas man jos duktė?.. Jos nelaimingos! Ką gi, tegul kiti 
joms skuba į pagalbą! 

Jaunuolis buvo keistai susijaudinęs. Jis žingsniavo 
dideliais žingsniais, mosikavo rankomis, garsiai kalbėjo. 
Jis mąstė apie savo padėtį. Ji buvo baisi. 

Jo priešai dabar buvo karalienė Kotryna, Anžu herco- 
gas su savo favoritais, kuriuos jis tada gerokai įžeidė; 
jo priešas buvo hercogas de Gizas, kuriam Gitalenas, be 
abejonės, nedels pranešti, kas įvyko Bastilijoje!.. 

Jis piktai nusikvatojo. | 

— O, pamiršau!.. Savo priešų sąraše pamiršau Mon- 
morensi! Po perkūnais! Tai ne menkniekis; o kadangi po- 
nia de Pjen jam praneš, kad mano tėvas kėsinosi į jo duk- 
rą, tai būsiu labai nustebintas, jei šis garbus ponas ne- 
pribaigs manęs anksčiau, negu Mediči spės įmesti į po- 
žemio vienutę arba jos favoritai nenudurs už kokio gatvės 
kampo! Bet saugokitės, ponai! Saugokitės patys.. aš gin- 
siuos!.. 

Ir vikriai, kaip jam įprasta, išsitraukęs kardą, Par- 
dejanas penkis ar šešis kartus tvojo į sieną... 

— O Viešpatie Jėzau, ant ko gi jūs pykstate, ponas 
ševaljė! 

Pasirodė ponia Hiugetė Greguar ir lipšniai prašneko: 

— Aš atėjau... dėl šito... 

— Šito? — paklausė Pardejanas, akies kampučiu žvilg- 
telėjęs į storą kapšelį, kurį šeimininkė dėjo ant stalo 
krašto. 

— Taip, ponas ševaljė. Kai jus suėmė... jūs pamiršote 
savo pinigus... šis... Todėl, suprantate... aš juos išsaugo- 
jau... ir jums atiduodu! 

— Jūs meluojate, ponia Hiugete! 

— Dėl Dievo!.. Prisiekiu jums... 

— Neprisiekinėkit: mano varganus ekiu nušvilpė jū- 
sų vyras, ponas Landri, o jūs, geroji šeimininke, juos man 
atiduodate!.. Bet jūs, ponia Greguar, suklydote: tuos pi- 
nigus aš buvau skolingas ponui Greguarui. Aš jų nepa- 
miršau: aš jam juos palikau. 

— Bet kaip jūs dabar versitės?.. Nors pasidalinkim! 

— Mano miela Hiugete, žinokite, kad jaučiuosi tur- 
tingas net ir tada, kai neturiu nė grašio. Be to, man lieka 
ši sagė,— pridūrė jis parodęs į papuošalą, atsiųstą Na- 
varos karalienės ir prisegtą prie jo skrybėlės. 

Dūsaudama Hiugetė vėl pasiėmė kapšelį. 

— Bet,— tęsė ševaljė— myliu jus ne tik už tai, Hiu 
gete, jūs esate geros širdies... jūs ne tik graži, bet ir ge- 
ra... O! Hiugete, aš iš tiesų labai jus myliu. 

Hiugetė palenkė galvą ir ant jos blakstienų pakibo dvi 
ašaros. 

— Kaip! Jūs verkiate, Hiugete? — šūktelėjo Pardeja- 
nas, nors akyse šmėkštelėjo neviltis.— Jūs verkiat! Kai 
prisiekiau, kad jus myliu!.. 

Hiugetė išslydo iš Pardejano rankų. 

— Kaip jūs turite kentėti! — sušnibždėjo ji. 

Pardejanas krūptelėjo. 

— AšĮ Kentėti? Iš kur jūs ištraukėte, kad aš kenčiu? 

Hiugetė pakėlė savo gražias akis į jaunuolį. 

— Manau,— liūdnai pasakė ji, — kad jūs labai sieloja- 
tės. Ak, nesijuokit. Jūs mane skaudinate, o dar labiau 
skaudinate save! Taip, ponas ševaljė, jums labai slegia 
širdį, nes mylite... Gal manote, kad nieko nepastebėjau?.. 
Atleiskit man, bet aš jus sekdavau... mačiau jus ištisas 
valandas stovintį prie šio lango, akis įsmeigusį į langelį 
priešais... Jūs pamilote... ten jūsų širdis... ir ją nusinešė 
su savimi ta, kuri dingo... Bet jūs, nelaimingas jaunuoli, 
manote, kad ji jūsų nemyli... Ne, nesiklaidinkite... esate 
mylimas... 

— Iš kur jūs žinote? | 

— Žinau, pone, nes sekdama jus, sekiau ir ją! Žinau, 
nes galbūt ir lengva apgauti abejingą, bet neįmanoma 
apgauti moters... pavydžios... mylinčios moters! 

Pastarieji žodžiai nebuvo ištarti, bet Pardejanas vis- 
ką suprato. 

— Hiugete, jūs angelas... 

— Jūs ją mylite? — tyliai paklausė Hiugetė. 

Jis neatsakė, tik stipriai suspaudė šeimininkės ran- 
kas. 

Nežinia, kaip viskas būtų pasibaigę, jei iš apačios ne- 
būlų pasigirdęs šaukiantis žmoną pono Landri balsas. 

Kartu ir laiminga, ir liūdna Hiugetė lėtai išėjo. 

„Vargšė Hiugetė,— pamanė Pardejanas.— Ji myli ma- 
ne, bet vis tiek stengiasi nuraminti apgaudinėdama. Ta- 
čiau dabar viskas baigta. Loiza manęs nemyli, negali 
manęs mylėti. Ką gi, tada ir aš jos nebemyliu! Vėl esu 

laisvas... laisva mano širdis, mano mintys, atviri keliai... 
Velniop Paryžių!.. Rytoj leidžiuosi ieškoti savo tėvo!.. O 
šis laiškas... šis laiškas... kaip jam bus lemta, taip jis ir 
pasieks savo adresatą!.. 

Tardamas šiuos žodžius, Pardejanas čiupo Žanos de 
Pjen laišką, greitai vėl užklijavo, atžagaria ranka įsiki- 
šo užantin ir išėjo laukan, tvirtai nusprendęs nebekvar- 
šinti sau galvos dėl Loizos, jos motinos ir visų Prancūzi- 
jos Monmorensi. 

Galimas daiktas, kad Pardejanas nė pats nežinojo, ką 
tą dieną veikė. Buvo matytas dviejose ar trijose smuklėse, 
kuriose visi jį pažinojo. Jis visai nesistengė slapstytis. 
Tačiau jautėsi baisiai prastai. 

Apie penktą valandą nusiramino, susitvardė, atsipei- 
kėjo. Apsidairęs pamatė, kad yra atsidūręs netoli Senos, 
beveik priešais Luvrą, prie prašmatnių rūmų. 

„Monmorensi rūmai!.. Žinoma, neisiu ten...“ 

Ir priėjęs prie plačių durų, smarkiai pabeldė į jas plak- 
tuku!.. 


"d 


XXI 
NUODĖMKLAUSYS 


Tos dienos išvakarėse, kai Pardejanas taip šauniai 
apgavęs išėjo iš Bastilijos ir, kai, nors ir griežtai nuspren- 
dęs neiti, atsidūrė priešais Monmorensi rūmus, Sen Zer- 
men 1'Okserua bažnyčioje atsitiko kai kas svarbaus. 

Buvo maždaug devinta valanda vakaro. Kunigas ką 
tik buvo baigęs sakyti pamokslą į baziliką sugužėjusiai 
didžiulei miniai. 

Pamokslininkas buvo orus, aukšto ūgio, prakilnios lai- 
kysenos vienuolis. Jis atrodė kiek nenatūraliai su juodai 
baltu karmelitų drabužiu. 

Jį vadino dvasiškuoju tėvu Panigarola. 

Nepaisant jaunystės, vienuolis savo dailioms klausyto- 
joms darė griežto asketo įspūdį, be kita ko, tai puikiai 
papildydavo jo gana menką religinį entuziazmą. 

Be to, jis buvo nuostabiai gražus; o kaip puikiai jis 
sugebėdavo pakėlęs rankas į aukštus skliautus staiga 
plačiai mostelti grasindamas arba laimindamas. Bet |a- 
biausiai žavėdavo jo ugningi žodžiai, nes jis nepasigai- 
lėdavo net karaliaus. 

Sis Panigarola atvirai skelbė karą erezijai, kvietė nai- 
kinti hugenotus. Vienodai karštai jis nekentė Navaros 
karalienės Žanos d'Albrė, jos sūnaus Henriko, Kondė prin- 
co, admirolo Kolinji, pagaliau, visų hugenotų, na ir tų, 
kurie jų per daug nesmerkdavo, kaip antai karalius Karo- 
lis IX. 

Besiklausančioms jo moterims jis įkvėpdavo aistringą 
smalsumą. Kai kurioms, ypač toms iš prastuomenės, tai 
buvo šventas žmogus, karalienės Kotrynos pakviestas iš 
Italijos gelbėti Prancūziją ir išpirkti jos nuodėmes. Bet 
daugeliui kilmingų damų, klausydavusių jo pamokslų, jis 
buvo daugiau, negu šventas: tai buvo daug klydęs žmo- 
gus, kuriam už priesaiką evangelijai jos daug ką atleido. 

Juk dar neseniai jis buvo joms markizas de Pani Ga- 
rola! Jis dalyvaudavo visose šventėse; tada tai buvo bai- 
sus galvažudys, kurio sąžinę slėgė koks šešetas mirčių; 
smuklių pabalda, vienas iš niekšelių, savo akiplėšiškumu, 
prabanga ir jėga stebinusių vargšų pasaulį. Paskui staiga 
jis dingo. | 

Ir štai jos vėl jį pamatė, vilkintį karmelito drabužiais, 
daug gražesnį, nei seniau, daug aistringesnį, tik tiek, kad 
visada šypsodavusios jo lūpos dabar skelbė atskyrimą 
nuo bažnyčios. 

Minia pamažu skirstėsi ir virto laukan šūkaudama: 

— Mirtis hugenotams! Ė 

Liko tik koks penkiolika moterų, poteriaujančių prie 
klausyklos. 

Bet atėjęs bažnyčios sargas jas įspėjo, kad šį vakarą 
dvasiškasis tėvas yra labai pavargęs, todėl neišklausys 
nė vienos nusidėjėlės. 

Viena iš jų, jauna ir graži, kiek buvo galima įžiūrėti, 
nes veidą dengė juodas šydas, klūpojo ant suolelio; kar- 
tais ji suvirpėdavo. Vienuoliui tyliai einant per bažnyčią, 
draugė jai kumštelėjo alkūne ir sušnibždėjo: | 

— Jis ateina, Alisa. 

Alisa de Liuks pakėlė galvą ir sudrebėjo. 

Panigarola praėjo pro atgailaujančią nusidėjėlę ir už- 
sidarė klausykloje. 

— Nagi? — tyliai sukuždėjo Alisos draugė. 

— Lora... aš nebedrįstu,— drebančiu balsu atsakė mer- 
gina.— Ar tik nepasakei mano vardo? 

Alisa priėjo prie klausyklos ir atsiklaupė. Nuo vienuo- 
lio ją skyrė plonos medinės grotelės; be to, jos veidą 
dengė šydas; pagaliau, buvo gana tamsu ir ji negalėjo 
aiškiai matyti nuodėmklausio. 

— Klausau jūsų, ponia... 

Kurį laiką ji svyravo, bet staiga pratarė: 

— Markize de Pani Garola, aš esu Alisa de Liuks. 
Moteris, kurią jūs mylėjote, kurią, galbūt, dar tebemyli- 
te... ir ši moteris ateina jūsų prašyti... 

— Klausau jūsų, ponia,— abejingai pakartojo vienuo- 
lis. " 

Alisa krūptelėjo iš baimės. Jai pasirodė, kad už grote- 
lių buvo ne klausantis žmogus, bet negyva statula. 

— Klemenai,— sukuždėjo ji,— argi nebeatpažįsti ma- 
no balso?.. 

— Nebėra Klemeno, ponia, kaip ir markizo de Pani 
Garola. Prieš jus Dievo tarnas, kuris jus išklausys Die- 
vuje ir mels Dievą jūsų pasigailėti, jeigu pasigailėjimo 
esate verta... , 

— O! — suvapėjo netekusi vilties Alisa, — negi užmir- 
šote mūsų meilę... 

— Ponia, jei šitaip kalbėsite, aš būsiu priverstas išeiti. 

— Ne, ne, pasilikit! Man reikia jums pasakyti!.. 

— Tad kalbėkite taip, kaip Dievui... 

— Tebūnie!.. Dabar klausykit, mano dieviškasis. tėve... 
ir jūs man pasakysite, ar aš neužtektinai išpirkau savo 
klaidas ir nusikaltimus, ir ar nepakankamai esu Dievo 
nubausta! 

— Klausau, mano dukra. 

— Pirmiausia aš jums papasakosiu apie klaidą; pas- 
kui apie išpirkimą. Taigi galėsite nuspręsti. Tada turėjau 
vos šešiolika metų. Buvau graži. Viena įžymi karalienė 
mane pastebėjo ir paėmė į savo rūmų merginų būrį. O 
kadangi buvau našlaitė, neturėjau nei tėvo, nei motinos, 


166 


ši karalienė sakėsi būsianti mano motina ir atstosianti 
man šeimą... 

Tais laikais daugybė jaunikaičių prisipažindavo mane 
mylį... bet aš nemylėjau. Aš išvis nieko nemylėjau!.. Bet 
mėgau prabangą... mėgau nėrinius, mėgau papuošalus... 
o buvau neturtinga... Karalienė, apie kurią jums kalbu, 
man buvo žadėjusi ne tik prabangą, bet ir turtus; aš pa- 
žadėjau jos aklai klausyti... Tai buvo mano pirmas nusi- 
žengimas; aš apkvaišau, pamačiusi keletą dėžučių, pilnų 
brangakmenių ir, kad galėčiau jas turėti, kad galėčiau 
iki valios jais puoštis, aš pasirašiau sandėrį su šėtonu... 
O taip! sandėris buvo pasirašytas... vieną dieną karalienė 
mane pasikvietė į savo maldyklą... prieš mano akis ji 
atidarė perlais, smaragdais, rubinais, deimantais žėrintį 
stalčių... ir pasakė, kad visa tai būsią man, jei aš jos 
klausysianti... Susijaudinusi, degančiais skruostais, su- 
nerimusi aš sušukau: 

— Ką reikia padaryti, Jūsų Didenybe?.. 

Karalienė nusišypsojo, paėmė už rankos, nuvedė į 
kambarį, esantį priešais maldyklą ir pakėlė apmušalus: už 
apmušalų didžiulis koridorius vedė į karaliaus kamba- 
rius... čia vaikštinėjo man pažįstami bajorai. Ji parodė 
man vieną iš jų ir pasakė: 

— Pamilk šį vyrą! 

— Po mėnesio, — tęsė Alisa taip tyliai, kad vienuolis 
ją vos girdėjo,— aš buvau to bajoro meilužė... 

Tada, nė nekrustelėjęs, vienuolis paklausė: 

— Kaip vadinosi tas vyras? 

— Nejaugi jūs norėjote pasakyti, jog aš turėjau tiek 
meilužių, kad net reikia patikslinti! Ką gi, jis vadinosi 
Klemenas Žakas de Pani Garola. Jis buvo markizas, at- 
vykęs iš Italijos. Jūs turėjote jį šiek tiek pažinoti, mano 
tėve! 

— Tęskite, dukra,— ramiai pasakė vienuolis.— Be abe- 
jonės, tas vyras jus mylėjo? Ką gi, jei čia yra visa jūsų 
kaltė, galiu jus užtikrinti, kad Dievas jūsų pasigailės, nes 
aš pasiruošęs jums atleisti... 

— Jūs juokiatės iš manęs. Ką gi, tegul. Juokitės, bet 
klausykite: aš nemylėjau to bajoro! 

— O jis? — tyliai paklausė vienuolis. 

— Jis?.. Jis mane mylėjo, dievino, bent man taip at- 
rodo... Kaip ten bebūtų, dvasiškasis tėve, praėjus metams 
po karalienės įsakymo, apie kurį jums sakiau, aš tapau 
motina... Vaikas gimė Ašo gatvės namelyje, kurį man 
buvo padovanojusi karalienė... Jo gimimas liko niekam 
nežinomas... tėvas išnešė naujagimį... 

— Suprantu,— iškošė pro dantis vienuolis.— Jūsų šir- 
dyje pavėluotai pabudo motiniški jausmai, jus graužia 
sąžinė, ir jūs norite žinoti, kas nutiko vaikui... Galiu jums 
apie tai kai ką pranešti... aš jį matau kasdien! 

— Tai vaikas gyvasl.. — išsigandusi suvaitojo Alisa.— 
Vadinasi, jūs man melavote! Sakykit! 

— Dievas leido vaikui gyventi. Galbūt, jis jį norėjo 
padaryti tikruoju savo rūstybės įrankiu!.. Tėvas, tas mar- 
kizas, tas gražus ir lengvatikis bajoras, jį išnešė, kaip jūs 
sakote, patikėjo vienai žindyvei ir davė jam vardą... 

— Kokį? — atsidususi paklausė Alisa. 

— Savo paties. Vaikas vadinasi Žakas Klemenas... 

— Kur jis? Kur jis? — sumurmėjo motina. 

— Jis užaugo viename Paryžiaus vienuolyne... Sa- 
kiau jums: tai Viešpaties vaikas... ir, galbūt, Viešpats jį 
pasiliko kokiam nors didvyriškam likimui. Ar tai jūs no- 
rėjote sužinoti? 

Priblokšta Alisa tylėjo. 

Smarkiai susierzinęs, vienuolis šiurkščiai tęsė: 

— Jūs norėjote man kalbėti, Alisa!'Nagi, dabar pasi- 
klausykite ir manęs! Jūs atėjote sudrumsti ramybės, kuri 
lyg koks šydas buvo ėmusi gaubti vargšę mano širdį... Ol 
Jūs manėte, kad vaikas miręs ir galbūt atgailaudama atėjo- 
te prašyti manęs nepadarytos nuodėmės atleidimo. 

Jis nepamatė beviltiškai papurčiusios galvą Alisos ir 
tesė toliau: 

— Ar susimąstėte, kodėl galvojate apie šį nusikalti- 
mą? Ar stengiatės sužinoti, kodėl išnešęs vaiką, aš nebe- 
sugrįžau pas motiną, kodėl nugrimzdau į ūžavimų praga- 
rą ir pagaliau, kodėl puoliau į bedugnę, kuri vadinama 
"ienuolynu|.. 

— Klemenai! — sulemeno mergina,— aš ne tik apie 
tai galvojau, aš iš karto tai sužinojau! Ir dėl to puolu jums 
po kojų! 

Vienuolis krūptelėjo. 

— Nejaugi!  Kalbėkit! — subarė jis.— Papasakokite 
man, ką jūs žinojote... Sakykite, kokia buvo nusikaltimo 
pradžia, jei norite, kad įvertinčiau blogį ir paskirčiau už 
jį atgailą! 

Tada Alisa de Liuks tyliai prašneko trūkčiojančiu bal- 
su: 

— Karalienė įtarė, kad Monmorensi šalininkai ieško 
sąjungininkų Italijoje. Ji žinojo, kad jūs lankėtės Vero- 
noje, Mantujoje, Parmoje ir Venecijoje. Jus matė su Fran- 
sua Monmorensi, maršalu... Karalienė norėjo turėti šio 
sąmokslo įrodymą, ir todėl aš tapau jūsų meiluže... Štai 
nusikaltimo pradžia. 

— Taip! — ištarė vienuolis.— Dabar apie patį nusikal- 
timą. 

— Vieną naktį, kai jūs nuo glamonių pavargęs kie- 
tai miegojote, aš pasinaudojau jūsų miegu, kad... 

Ji virptelėjo ir nutilo. 

— Jūs nedrįstate užbaigti! Tada baigsiu aš! — sumur- 
mėjo Panigarolia.— Man miegant, jūs pavogėte iš manęs 
popierius... o rytojaus rytą jie jau buvo Kotrynos de Me- 
diči rankose! 

— Aš iškart pastebėjau, kas atsitiko,— tęsė vienuo- 
lis.— Ir ilgai netrukęs įsitikinau, kad moteris, kurią die- 
vinau, buvo niekšinga šnipė!.. | 

— Pasigailėk! — sudejavo Alisa.— Aš atgailavau... 

— Laimei, tie popieriai buvo beverčiai. Tačiau Mon- 
morensi maršalui vis dėlto reikėjo bėgti. Kokių dvylikos 
žmonių gyvybė kabojo ant plauko. Jau nekalbu apie sa- 
vąją. 

— Pasigailėk! Nutilk!.. 

— Po mėnesio jūs gimdėte... Tomis pavojaus kupino- 
mis dienomis aš galvojau apie kerštą... 

— Baisų kerštą! — kone riktelėjo mergina.— Jūs pa- 
sinaudojote mano pasilpusia sveikata, karštligišku klie- 
desiu ir privertėte parašyti ir pasirašyti raštą, kurį man 
padiktavote žodis žodin! O tame rašte aš prisiėmiau kaltę 
už vaiko nužudymąl!.. 

— Ar taip nebuvo sutarta! Sakykit! Ar jūs nesutikote, 
kad išnešęs aš nužudyčiau vaiką?.. Išdavikė meilužė, be- 
širdė motina mane dabar kaltina!.. 

— Nel Ne! —suvaitojo įbauginta Alisa.— Aš nekal- 
tinu, aš maldauju!.. Jūsų kerštas buvo teisingas, bet žiau- 
rus!.. Tas jūsų padiktuotas man raštas! Jis atiduoda ma- 
ne budeliui! Dėl jo man gresia kartuvės! Jūs jį įteikėte 
Kotrynai de Mediči! 

— Taip,— lediniu balsu ištarė vienuolis... 

— Ir tu žinai, kas dėl to atsitiko! Sakyk! Tu žinai!.. 
Dėl jo aš tapau niekšybės įrankiu karalienės rankose! 
Dėl jo turėjau ryžtis tapti Fransua de Monmorensi mei- 
luže, o nepavykus suvilioti šio vyro, einančio per gyve- 
nimą tarsi ledinė šmėkla, aš privalėjau suvilioti jo tikrą 
brolį Anri! Jau nekalbu apie kitus savo meilužius! Bet 
sakau tau, kad gyvenau šlykščiausioje niekšybėje, kad 
to jau man per akis ir aš nebepajėgiu toliau taip gyventi!.. 

— Ką gi,— kreivai šyptelėjęs pasakė vienuolis,— kas 
jums trukdo išsilaisvinti!.. Nes dabar žinote, kad nusikal- 
timo nebuvo, kad vaikas gyvas!.. 

— Ak! Tai baisu! — raudojo nelaimingoji.— Jūsų kerš- 
tas siaubingas!.. 

— Jūs gavote darbą: aš ieškojau būdo priversti jį tęs- 
ti, štai ir viskas! 

— Negailestingasai!.. O! Koks jis negailestingas!.. 

— Kas jums sakė, kad aš negailestingas! — riktelėjo 
Panigarola.— Ar manęs išvis ko nors prašėte? 

Alisa suvirpėjo. Didžiulė viltis staiga įsižiebė jos tam- 
sioje sieloje. 

— Ak,— sumurmėjo ji,— jei tai būtų įmanoma! 

— Sakykite, ką aš turiu jūsų labui padaryti. 

— Klemenai, jūs galite mane išgelbėti! Jūs galite ma- 
ne ištraukti iš gėdos, nevilties, mirties! Ir tam tereikia 
tik vienintelio jūsų Žodžio! Klemenai, daug pikta aš tau 
padariau... bet būk kilnus... būk didžiadvasis... atleisk... 

— Ką aš turiu padaryti, kad jus išgelbėčiau? — pa- 
kartojo vienuolis. 

— Tu viską gali, Klemenai, aš atėjau maldauti... pri- 
simink, kad tu mane mylėjai... Klausyk... aš nežinau, kas 
dabar tave sieja su Kotryna... bet žinojau... aš daug Ži- 

nojau jos paslapčių... Žinau, jei kadaise ji tave įtarinė- 
davo, tai dabar ji žavisi tavimi... Ji nieko tau negali at- 
sakyti, Klemenai!.. Tark žodį... ir ji tau grąžins tą pražū- 
tingą, baisų raštą. 

— Jūs to atėjote manęs paprašyti? 

— Taip!..— nerimaudama atsakė ji. 

— Jūs teisi, — rimtai tęsė vienuolis.— Aš galiu pa- 
veikti karalienę. Tad paprašysiu to rašto... Su viena są- 
lyga... 

— Sakyk!.. O! Padarysiu viską, ko tik norėsi! 

— Tik tiek: įrodykite man, kad yra naudinga jums 
grąžinti tą raštą... gal tada ir aš pasistengsiu būti jums 
naudingas! 

Staiga Alisa net išpūtė akis iš siaubo. Ji suvapėjo: 

— Bet argi aš tau nepasakiau... dėl ko kankinuosi!.. 

— To nepakanka. 

— Prisiekiul.. 

— Tai bent! Matau, kad man pačiam iš jūsų teks iš- 
gauti prisipažinimą... Jei trokštate laisvės, Alisa, jei ken- 
čia jūsų pardavinėjamas kūnas ir gėdoje skendinti širdis, 
vadinasi, jūs mylite! Pagaliau!.. Ar tai tiesa?.. Ar reikia 
pasakyti jūsų mylimojo vardą? Jis vardu grafas de Mari- 
jakas!.. Jei tai tiesa, tada iš tikrųjų turit tapti laisva. 

— Taip! Tai tiesa! — sunėrusi rankas, vos nedusdama 
kalbėjo šnipė.— Aš: myliu! Pirmą kartą savo gyvenime 
aš myliu visa širdimi ir siela! Leisk man mylėti! Kas tau 
rūpi, kuo aš galiu tapti! Tu atkeršijai! Aš kentėjau, aš 
išpirkau kaltę... aš dingsiu kur nors... o mano Klemenai... 
prisimink, jog kadaise mane mylėjai... prisimink, kad tu 
sugraudinai mano skriaudžiamą širdį... Išgelbėk mane... 

Kurį laiką Panigarola tylėjo. 

— Jūs tylite? — maldavo mergina. 

— Aš jums atsakysiu,— pasakė karmelitas tokiu pri- 
slėgtu balsu, kad Alisa jį vos beatpažino...— Jūs prašote 
manęs nueiti pas Kotryną ir išgauti kaltinamąjį raštą? 
Bet tai neįmanoma. Aš nesu karalienės numylėtinis, kaip 
jūs manote ir kaip aš pats jums sakiau, norėdamas pa- 
drąsinti, kad viską prisipažintumėt. Labai seniai nema- 
čiau karalienės ir, galimas daiktas, niekada jos nepama- 
tysiu. 

Vienuolio balso tonas buvo niūrus, bespalvis. Žinoma, 
jo mintys buvo kitur. Alisa atrodė apstulbusi, pritrenkta, 
ji nieko nesuprato. 

„ — Tai jūs atsisakote mane išgelbėti! — sušnibždėjo 
ji. 

— Jus išgelbėti! — daugiau nebepajėgdamas susitvar- 
dyti sumurmėjo vienuolis.— Kitaip tariant, pačiam sken- 
dint nelaimėje žiūrėti į mano sukurtą jums laimę! Kitaip 
tariant, leisti jums mylėti tą Marijaką!.. 

Alisa tyliai sudejavo. Ji įsižiūrėjo į vienuolį. Tai buvo 
ne nuodėmklausys Panigarola, maldoje randąs ramybę 
žmogus, gailestingas vienuolis... tai vis dar tebebuvo tas 
pats markizas Pani Garola, nepasotinamų aistrų vyras, 
kurį ji pažinojo! 

Ji nepalūžo iš nevilties. Dabar ją apėmė nauja baimė. 

Iš kur Panigarola žinojo jos sužadėtinio vardą? At- 
sakė pats vienuolis: 

— Gal manote, kad nors akimirkai paleidau jus iš 
akių! Būdamas vienuolyne aš sekiau kiekvieną jūsų žin- 
gsnį. Mačiau jūsų judesius, girdėjau žodžius; nėra nė 
vieno jūsų poelgio arba nė vienos išdavystės, kurios ne- 
galėčiau jums atpasakoti; galėčiau išvardyti visus jūsų 
meilužius vieną po kito!.. Bet nemanykit, kad pavydėjau. 
Atiduodamas jus karalienei, aš žinojau, ką darau! Ir tai 
buvo mano kerštas! Jūs ateinate pas mane, norite pada- 
ryti savo laimės kūrėju! Ką gi! Aš jums pasakau, kad 
jūsų vaikas gyvas! Bandau jumyse pažadinti Žmonišku- 
mo jausmą, galintį ir be mano pasigailėjimo leisti jums 
užsimiršti! O jūs galvojate tik apie savo meilę! Beprote! 
Sakai, kad atėjai čia ieškoti nuodėmių atleidimo! Verčiau 
sakyk — pasmerkimo! 

Vienuolis atsistojo. Išėjo iš klausyklos. Pakėlė rankas 
į pagrindinį altorių: lyg norėdamas prakeikti... Ir nuėjo 
kūkčiodamas, nuslinko lyg vaiduoklis, pranyko tamsoje, 
už savęs palikęs sukniubusią Alisą... 

Tada keistai šypsodamasi prie Alisos de Liuks atsku- 
bėjo senoji Lora. 

— Eikim iš čia,— pasakė ji, visiškai nusivylusi.— Ei- 
kim! Čia tikra siaubo, nusikaltimo ir pasmerkimo buvei- 
nė. 

Alisa de Liuks praleido baisią naktį. Bet ši moteris 
buvo tokia tvirta, kad net nesudejavo. 

— Kovoti iki galo,— drebėdama ji sau kuždėjo. 

Jei buvęs meilužis jos būtų pasigailėjęs, jei vienuolis 
būtų atgavęs iš Kotrynos de Mediči tą baisųjį raštą, pa- 
vertusį ją verge, ji būtų užsukusi į Luvrą pasakyti kara- 
lienei: „Iki šiol aš tarnavau jums. Dabar aš vėl tampu 
laisva. Man nieko nereikia, tik jūsų bešališkumo. Viena 
tetrokštu — kad jūs mane pamirštumėt“. 

Bet laisvės, laimės svajonė sudužo. Reikėjo vėl užsi- 
nerti apynasrį. Pagal gautus įsakymus ji kuo skubiau- 
siai turėjo prisistatyti į Luvrą. 

Rytojaus rytą Alisa de Liuks vėl atrodė rami. Loros 
padedama, ji rūpestingai apsirengė ir, senosios moters 
lydima, atėjo į Luvrą. 

Netrukus ji pasiekė karalienės kambarius. Kotryna de 
Mediči buvo perspėta, kad panelė Alisa de Liuks, grįžusi 
iš ilgos kelionės, prašanti suteikti jai garbę išdėstyti apie 
savo darbus. Ji liepė atsakyti, kad kai tik būsianti laisva, 
ji priimsianti Alisą ir, kol su ja nesusitiksiantį rūmų mer- 
gina tegul nepasitraukia iš Luvro. 

O iš tikrųjų Kotryna tarėsi su savo patikėtiniu, buvu- 
siu meilužiu, ištikimiausiu draugu astrologu Riužjeri. 

Kotryna labai pasitikėjo Riužjeri mokslu. O pats Riuž- 
jeri anaiptol nebuvo šarlatanas. Astronomiją jis laikė 
vieninteliu vertu studijuoti mokslu. 

Mums įeinant į karalienės kambarį, Riužjeri kaip tik 
atsisveikino su ja. 

— Vadinasi,— pasakė astrologas,— taika? 

— Taip, Renė, taika... taika kartais yra pavojingesnis 
ginklas už karą. 

— Ir jūs manote, kad Zana d'Albrė atvyks į Pary- 
žių? 

— Atvyks, Renė. 

— O Kolinji? 

— Atvyks. Atvyks Kondė, Henrikas Bearnietis... Pa- 
galvok apie tai, ką tau sakiau. 

— Skleisti gandą, kad Navaros karalienė serga? 

— Taip, gerasis mano Renė,— šypsodamasi atsakė 
Kotryna.— Galiu užtikrinti, kad ji tikrai serga. Bet tai ne 
viskas... Tu pamiršti svarbiausią dalyką. 

— Paskleisti gandą, kad Žana d'Albrė turi dar kitą 
vaiką, ne vien Henriką! — blykšdamas pasakė Riužjeri. 

— Taip, vaiką, ir net vyresnį už Henriką Bearnietį... 
kuris, žinoma turėtų teisę... jeigu pradingtų Henrikas... 
tu jį pažįsti! — pridūrė ji, valdingai žvelgdama į astro- 
logą. 

Sis nuleido galvą ir atsidusęs sumurmėjo: 

— Mano sūnusl.. 

Paskui išsitiesęs tarė: 

— Smeižtas, Kotryna! 

— Taip, Renė, šmeižtas!.. 

— Niekas tuo nenorės patikėti — kratydamas galvą, 
pasakė jis. 

— Melas yra stipriųjų ginklas, tų, kurie žiūri gyveni- 
mui į akis ir jam sako: tu esi tik nebūtis! Ginklas tų, ku- 
rie išbandė savo sąžinę ir jai pasakė: tu esi tik prasima- 
nymas! Prasčiokai, banda, kuriuos mes valdome, turi 
nekęsti melo. Bet, Renė, mes galime ir turime meluoti, nes 
melas yra kiekvienos tvirtos valdžios pagrindas. 

— Aš pameluosiu, gražioji mano karaliene! — šūkte- 
lėjo Riužjeri. 

— Kartoju tau, Navaros karalienė atvyks į Paryžių. 
Reikia, kad dar prieš jai atvykstant, melas jau būtų pa- 
ruošęs mums kelią. Iš pradžių ji serga, supranti? Paskui, 
ji turi sūnų... Kodėl tu paniurai? Ir kas tau sakė, kad 
tam sūnui... aš neskiriu didžiulės dalios! Kas tau sakė, 
kad Henrikas, o ne jis bus Navaros karalius!.. 

— O! Kotryna,— sušnibždėjo astrologas, bučiuoda- 
mas karalienei ranką,— kokia jūs kilni. 

— Eik! — šypsodamasi pasakė karalienė,— eik ir pri- 
žadėk manęs klausyti... 

— Aklai! — šūktelėjo astrologas lėkdamas iš kabine- 
to. 

Kotryna de Mediči taip pat išėjo, ir aplenkdama kam- 
barį, kuriame buvo susirinkusios jos išsipusčiusios damos, 
atsarginiu koridoriumi pasuko į karaliaus kambarius. 

Eidama artyn, ji girdėjo medžioklės ragą. Prisiekęs 
medžiotojas Karolis IX be galo mėgo medžioklės meną 
bei visa, kas su tuo susiję. Jis pūsdavo ragą, kol uždus- 
davo, kol susirgdavo. 

Prieš įžengdama pas karalių Kotryna nutaisė melan- 
cholišką miną. Jai įėjus Karolis IX tuojau padėjo savo 
ragą, žengė prie jos, paėmė už rankos, pabučiavo, o pas- 
kui nuvedė prie didžiulio fotelio, į kurį karalienė ir atsi- 
sėdo. 

— Sūnau,— prabilo Kotryna,— kaip ir kas rytą aš 
ateinu pasidomėti tavo sveikata. Kaip jaučiatės?.. Pasi- 
sukit į langą, kad matyčiau... Betgi jūs puikiai alrodote... 
labai puikiai... O! Man lengviau... Jūs matote, aš tiesiog 
neberandu sau vietos nuo tada, kai Ambruazas Pare man 
pasakė, kad nuo vieno tokio priepuolio galite staiga mir- 
ti; bet aš tuo netikiu, Karoli; beje, trijose bažnyčiose, tarp 
jų ir Paryžiaus katedroje aš liepiau slaptai už jus melstis. 

— Ponia, mane nuramintų jūsų žodžiai, jeigu man 
reikėtų nuraminimo; bet aš toks pat kaip jūs; aš visiškai 
netikiu pono Pare lemtingomis pranašystėmis, tad tie, 
kam teiktų džiaugsmo mano mirtis, dar turės palaukti. 

— Amen! — pasakė Kotryna.— Bet, mano sūnau, jūs 
galvojate, kad yra Žmonių, kurie džiaugtųsi karaliaus 
mirtimi! 

— O, ponia, iš kur jums šauna tokios gedulingos min- 
tys! 

— Nuolatinis motinos nerimas, Karoli, yra stipresnis 
už išorinį saugumą. 

— Aš gi jums sakau, kad jaučiuosi kuo puikiausiai! 
O žmonių, slapta džiūgaujančių, kai man negera, yra vi- 
sur, netgi rūmuose! 

— Sūnau, jūs turbūt turite omeny ponus hugenotus. 
Ką gi, kaip tik apie juos aš ir norėjau su jumis pasikal- 
bėti. Proga būtų gera, pone, jeigu jums patogu... 

Ir Kotryna reikšmingai pažvelgė į tris ar keturis ka- 
raliaus tvirtus žmones, kurie jėjus motinai karalienei, 
stovėjo kiek atokiau. 

Karalius pasisuko į juos. 

— Ponai,— pasakė jis.— Karalienė nori su manimi 
pasikalbėti. Ponas Pompeiu, po valandos grįžkite į fech- 

tavimo pamoką... Beje! Atneškite man tą arabišką gink- 
lą, apie kurį kalbėjote... Ponas Kriusė, mes pasišnekučiuo- 
sime rytoj apie geležies dirbinių gaminimą: noriu pama- 
tyti jūsų išrastą naują spyną. Iki greito pasimatymo, po- 
nai. 

Fechtavimo mokytojas, Kriusė, kiti bajorai, žemai nu- 
silenkę karalienei, išėjo. Nusilenkdamas Kriusė susižval- 
gė su Kotryna. 

— Klausau jūsų, ponia,— pasakė Karolis IX sėsda- 
mas į platų fotelį. — Naisiū, čionai! Ejaliū! 

Du puikūs kurtai, nesiliovę loti nuo pat karalienės 
pasirodymo, atsigulė šalia karaliaus. 

— Karoli,— tada pasakė Kotryna,— ar jums neatrodo, 
kad tie užsitęsę kivirčai, tie pražūtingi karai, kuriuose vie- 
nas po kito žūva geriausi vienos ir kitos pusės bajorai, 
pagaliau nualins tai, ką jūs paveldėjote iš savo tėvo ir 
ką nepaliestą turėsite perduoti savo įpėdiniams? 

— O kaipgi, velniai rautų! Išties, man atrodo, kad 
per brangiai sumokėta už malonumą klausytis mišių, kai 
matai šitiek žuvusių narsuolių. 

— Man patinka jus matyti taip galvojantį, valdove. 

— Tik man viena keista, ponia: jus, atrodo, stebina 
toks galvojimas. Argi aš nekartodavau be paliovos, kad 
reikia sutaikyti abu tikėjimus? Jūs ateinate man pamoks- 
Jauti apie santaiką, nors aš nuolatos turėdavau priešin- 
tis jūsų didžiuliam norui kariauti ir žudyti! Velniai grieb- 
tų, man jau gana! Aš reikalauju, kad būtų išpildytas ma- 
no noras, ir visi jūsų dabitos ir numylėtiniai liautųsi kurs- 
tę hugenotus, o tokie prakeikti vienuoliai, kaip jūsų Pa- 
nigarola... Na, dabar, po velnių... pamatysim, — staiga pri- 
dūrė atsistodamas Karolis IX,— kas valdo Paryžių! 

Tardamas paskutinius žodžius, jis taip grėsmingai 
žengė prie Kotrynos, jog karalienė net rankomis skėste- 
lėjo. 

— Ak, sūnau,— dirbtinai juokdamasi šūktelėjo ji,— 
pamanytum, kad jūs pykstate ant savo motinos!.. Bet, 
jei jūs patikėsite manimi, jūs nieko nesuimsite, nei Pa- 
nigarola, nei Možirono, nei Keliu... 

— Jei panorėsiu, visus suimsiu, ponia! Net ir Hen- 
riką! 

— Gerai! — ištarė karalienė.— Jūs kalbate apie taiką, 
o galvojate net apie savo šeimos narių areštą! 

Bet pavargęs Karolis IX jau atsilošė fotelyje. Kotry- 
na to tik ir laukė. 

— Jūs nesuimsite nė vieno,— pasakė ji, — jeigu aš 
jums parodysiu puikų būdą visuotinei taikai užtikrinti. 

— Ir tai nesusiję vėl su kokiomis nors skerdynėmis, 
mūšiais, naujokų į kariuomenę ėmimu ar pinigais? 

— Nė iš tolo, sūnau! 

— Tada klausau jūsų, ponia,— tarė Karolis. 

— Jau seniai aš apie tai galvoju. Manote, jog trokštu 
karo lyg kokia didvyrė, tuo tarpu esu tik nelaiminga mo- 
tina, bandanti pasirūpinti savo vaikų laime,— pabrėžti- 
nai pasakė ji Karoliui... Štai, sūnau, kaip man atrodo: 
hugenotai nieko nebereikš arba bus tiesiog nebepavojin- 
gi, jei jiems nebepriklausys Henrikas Bearnietis ir Ko- 
linji. Tarkime, kad Kolinji ir Henrikas Bearnietis pasiduo- 
da! | 

— Jie niekuomet taip nepadarys. 

— Bet,— pergalingai šūktelėjo Kotryna,— aš sugal- 
vojau geresnį dalyką, negu priversti juos pasiduoti, kas 
ko gero, būtų veidmainiška. Aš radau būdą padaryti juos 
pačiais geriausiais karaliaus draugais, jo sąjungininkais! 
Kaip jūs manote, ką darytų senasis Kolinji, jeigu jūs jam 
duotumėte kariuomenę žygiuoti į Niderlandus apginti 
hercogo d'Albos žudomų jo bendratikių? 

— Manau, jis pultų man po kojų. Bet, ponia, mums 
tektų kariauti su ispanais! 

— Apie tai, sūnau, pasikalbėsime taryboje. Žinau bū- 
dą, kaip išvengti karo su Ispanija, kuri yra ir turi likti 
mūsų tikra bičiulė. Jei tai pavyks, ar esate nusprendęs pa- 
teikti admirolui pasiūlymą, apie kurį jums sakiau? 

— Taip, po šimts pypkių! Net ir tuo atveju, jei kiltų 
karas su Ispanija, nes, šiaip ar taip, daug geriau tarp- 
valstybinis nei pilietinis karas! 

— Gerai! Jūs prileidžiate, kad tada admirolas jau mū- 
sų! O hugenotų partijos paikšos, nebeturėdamį vado, ims 
burtis apie jus? 

— Žinoma. Bet Henrikas Bearnietis? 

— O! Stai, ką aš sugalvojau! Henrikas Bearnietis yra 
jūsų priešas... ką gi, aš jį padarau jums daugiau negu 
draugu, padarau jį jūsų broliu... liepdama vesti jūsų se- 
serį... mano dukterį Margaritą! 

— Margo! — šūktelėjo apstulbęs Karolis. 

— Taip, ją! Gal manote, jis atsisakys jungtuvių? Ma- 
note, kad net pasipūtėlė Žana d'Albrė nebus laiminga ir 
patenkinta panašia sąjunga? 

— Išties, ši mintis nuostabi. Bet ką apie tai pasakys 
Margo? 

— Margarita pasakys taip, kaip mudu norėsim. 

— Velniai rautų! — atsistojęs šūktelėjo karalius.— Na, 
ponia, čia tai bent puiki ir gili mintis... Taip, taip, tai 
užtikrintų taiką... Jei Bearnų giminė įeis į mano šeimą, 
o Kolinji užsiims Niderlandais, hugenotų partijos nebe- 
liks!.. O! Man net palengvėjo! 

Ir karalius Karolis, iš tiesų dar vaikas, stryktelėjo ir, 
stvėręs savo motiną į glėbį, pabučiavo į abu skruostus. 

Staiga Kotryna pamatė, kad sūnus blykšta. Jo akys 
apsiblausė. Vyzdžiai išsiplėtė. Paskui veidas pasidarė ra- 
mus. Žvilgsnis vėl pragiedrėjo. Jis lengviau atsikvėpė. 

— Matot, mama,— liūdnai šyptelėjęs pasakė jis,— štai 
ir išvengiau priepuolio. Jūsų pradžiugintas aš pasidariau 
stipresnis... Ol Jeigu aplink sostą nebebūtų nei baisios 
neapykantos, nei intrigų... jei pagaliau būtų taika!.. 

— Bus, Karoli! — atsistojusi tarė Kotryna.— Pasikliau- 
kite savo motina, kuri jus akylai stebi... Vadinasi, jūs 
pritariate, kad būtų sušauktas pasitarimas dėl šių vedy- 
by. 

— Taip, ponia, sušaukite... O aš tučtuojau einu įkal- 
bėti Margo. 

Motina karalienė kreivai šyptelėjo. Susimąsčiusi ji lė- 
tai sugrįžo į savo kambarius ir įėjo į koplytėlę. 

— Paola,— pasakė Kotryna visą laiką ją lydėjusiai 
tarnaitei italei,— atvesk pas mane Alisą. 

Po kelių minučių koplytėlėn įėjo Alisa de Liuks. 

— Štai jūs jau ir grįžot, vaikeli — be galo švelniai 
prabilo Kotryna.— Vakar atvykote? 

— Ne, ponia, aš atvykau prieš vienuolika dienų... 

— Vienuolika dienų, ir čia jūs atėjote tik šiandien! 

— Buvau labai nuvargusi, ponia,—-sulemeno mer- 
gina. 

— Taip, taip... suprantu, jums reikėjo pailsėti... ir gal- 
būt kiek apsigalvoti... pačiai nuspręsti... Bet paliksime 
tai... Jūs puikiai supratote savo užduotį ir aš nežinau ge- 
resnės diplomatės už jus... Už tai jums bus atlyginta. 

— Jūsų Didenybė esate man labai maloni,— sušnibž- 
dėjo nelaimingoji. 

— Ne, ne, aš sakau tik tiesą... jūsų dėka mano miela 
patikėtine, aš galėjau laiku sužinoti ir sužlugdyti pačios 
aiškiausios mūsų priešės užmačias... Karalienės Žanos. 
O! Reikia jus pagirti ir dėl pasiuntinių pasirinkimo... vi- 
si vyrai tvirti ir uolūs... ir už laiškų rašymą... Taip, vai- 
keli, jūs man padarėte daug paslaugų... Ir ne dėl savo 
kaltės nebegalėjote toliau tęsti šios tarnybos... 

— Nesuprantu, ką Jūsų Didenybė norite tuo pasakyti... 

— Alisa, kaip Navaros karalienė išvyko iš Paryžiaus?.. 
Nes, žinau, ji buvo atvykusi... Papasakokite ką nors apie 
tai... Ar jūs vykote kartu? Man nepranešta, ar be tų riau- 
šių ant medinio tilto, įvyko dar kas nors?.. 

Alisa skubiai ir nuosekliai pradėjo pasakoti apie jau 
minėtas muštynes. 

— Jėzau! — šūktelėjo Kotryna, sunėrusi rankas.— Ar 
tiesa, kad jūs buvote atsidūrusi tokiame, pavojuje! Kai 
pagalvoju, jog kad kiek Navaros karalienė būtų buvusi 
nužudyta, negaliu sulaikyti drebulio... nes po viso šito 
nebegeidžiu tos nelaimingos karalienės mirties... Aš ne- 
trokštu jai nieko bloga, ketinu pasirašyti su ja taiką... ir 
siųsti jus pas ją, kad nuteiktumėte ją tam dideliam įvy- 
kiui... Galėtumėt išvykti net šiandien. 

Taip kalbėdama Kotryna akylai stebėjo Alisą. Palen- 
kusi galvą, mergina stovėjo virpėdama, netekusi žado. 

— Tiesa,— staiga paklausė Kotryna, — ko Navaros 
karalienė lankėsi Paryžiuje? 

— Jūsų Didenybe, ji buvo atvykusi parduoti savo bran- 
genybių. 

— O? Peccato! Vargšelė... Savo brangenybių!.. Sit 
kaip, matai... Ir ar gerai jai sumokėjo?.. Nors iš tikrųjų 
man nesvarbu, nenoriu būti smalsi. Be to, ji laiminga, 
kad dar turi ką parduoti... O man visai jų nebeliko... tik 

kelios... ir tos jau nebe mano... aš jas paskyriau savo 
draugams... Stai pažiūrėk, Alisa! Paimk tą dėžutę... ten, 
nuo altorėlio... gerai. 

Alisa pakluso ir padėjo ant stalo juodmedžio dėžutę, 
kurią Kotryna tuojau atidarė. 

Dėžutė buvo sudaryta iš kelių vienas viršum kito esan- 
čių skyrelių, Alisa pamatė pirmąją eilę. Čia gulėjo diržo 
sagtis ir pora auskarų. 

Alisa stovėjo abejinga ir šalta. Karalienė pažvelgė į 
ją iš padilbų ir nežymiai šyptelėjo. 

„Velniai rautų! — pagalvojo ji.— Panelė pasidarė ne- 
besukalbama...“ 

— Ką apie tai pasakytum, vaikeli? — paklausė ji. 

— Pasakyčiau, ponia, kad šios brangenybės yra tikrai 
puikios. 

— Taip, žinoma... Šie perlai nuostabiai skaidrūs ir 
veltui juose ieškotum kokios ydos... Bet apie ką mudvi 
kalbėjomės?.. Ak taip, kad Navaros karalienė pardavė 
paskutines brangenybes kam... kam, tu sakei? 

— Zydui Izakui Rubenui,— atsakė Alisa. 

— Taip, žinoma. Tu dar sakei, kad ta geroji karalie- 
nė išvyko... 

— Į Sen Žermeną, ponia, paskui į Sentą. Manau, kad 
iš Sento Jos Didenybė Navaros karalienė vyks į La Ro- 
šelę. 

— Vaikeli, atrodo, kad jūs nerimaujate? Juk ilsėjotės 
net dešimtį dienų. Aš nepriekaištauju jums, kad galėjote 
man sudaryti sunkumų, tučtuojau nepaklususi mano įsa- 
kymams... Bet dabar reikia gerai nusiteikti... ir dar kartą 
pasistengti, mažute mano Alisa. Pasitikiu tik tavimi, nes 
esu apsupta priešų... pamatysi, jog nuo tavęs aš nieko ne- 
slepiu... Pasakysiu tau didelę naujieną... Mes susidrau- 
gausime su mano pussesere iš Navaros... ji atvyksta čia... 
į Paryžių... į šiuos rūmus... 

Kotrynai kalbant, Alisa vis labiau blyško. Išgirdusi 
paskutinius žodžius, ji negarsiai suaimanavo, bet karalie- 
nė apsimetė neišgirdusi dejonės. 

— Todėl,— tęsė ji, — aš turiu nusiųsti kreipimąsi Na- 
varos karalienei... kreipimąsi žodžiu... Ir šitą svarbią uŽ- 
duotį pavedu tau. 

Alisa mostelėjo lyg norėdama nutraukti karalienės 
kalbą. 

— Patylėk,— tęsė ši. — Gerai manęs klausykis, nes pa- 
ti supranti, kad turiu branginti laiką... tu išvyksti tuoj 
pat. Po valandos, ne vėliau kaip po valandos karieta bus 
prie tavo durų; tu lėksi kiek įkabindama... kol pavysi ka- 
ralienę... Aš duosiu tau dvigubą užduotį... pirma, įteikti 
kaip pridera dovanas, kurias tau tučtuojau parodysiu... 
antra, padovanoti jai... arba ne... priklausomai nuo to, 
kur tu ją rasi... dovaną... mažą dovanėlę... nuo savęs, 
girdi... aš noriu būti niekuo dėta... ak, nusiramink!.. Ši 
dovana... ji bus lengva... tai paprasčiausia pirštinių dė- 
žutė... Patylėk, aš viską žinau, dėl ko tu galėtum paprieš- 
tarauti... tu pasakysi, sugalvosi pati, ką norėsi, kad pa- 
siaiškintum, jog aš tave įpareigojau perduoti kreipimąsi... 
o dėl pirštinių, tai aš čia neva esanti niekuo dėta... tu 
pati jas nupirkai Paryžiuje, kad suteiktum malonumą sa- 
vo geradarei... 

— Maldauju, Jūsų Didenybe, šito nebedaryti... 

„Ji susivokė apie pirštines! — pagalvojo Kotryna.— Ir 
bijo!“ 

Greitai ji ištraukė pirmąjį brangenybių dėžutės sky- 
relį. Pasirodė antroji eilė. 

„Leiskim jai kokias penkias minutes atsigauti!“ — vėl 
pagalvojo karalienė. 

— Ką tu apie tai pasakytum, mažutė Alisa? — Ji išta- 
rė garsiai: 

— Apie tai?.. Kaip?.. Apie tai, ką jūs sakėte, ponia? — 
suvapėjo Alisa ranka persibraukdama kaktą. 

— Ne, ne... Štai... apie šituos rubinus! Nagi, dirste- 
lėk! 

Atidengtoje antroje eilėje spindėjo plačios auksinės šu- 
kos, juosiamos šešių didžiulių rubinų vainiko, kuris Žė- 
rėjo ir tviskėjo ant juodo aksomo!.. Tai buvo tikrai kara- 
liškas papuošalas. 

— Šios šukos nuostabiai dera prie tavo plaukų, — pa- 
sakė karalienė.— Tarsi karūna. Tu jos verta, mano dukra. 

Alisa beviltiškai grąžė savo dailias rankas. 

Karalienė paėmė šukas, ir jos sutvisko įvairiomis spal- 
vomis. 

— Teisybė,— šūktelėjo ji, — tu man nepasakojai, kaip 
ten nuvykai... Papasakok truputį... 

— Aš padariau, kaip buvo sutarta,— greitai atsakė 
Alisa,— vežėjas nuvažiavo į jūsų nurodytą vietą, karieta 
sulūžo, aš palaukiau... kažkas atėjo... 

— Kažkas? — staiga kilstelėjusi galvą, paklausė kara- 
lienė. 

— Zmogus iš Navaros karalienės svitos. Jis mane nu- 
vedė pas karalienę... papasakojau jai, kaip buvome susi- 
tarę... kad norėjau priimti reformatų tikėjimą... kad jūs 
mane persekiojote... kad aš nusprendžiau ieškoti Bearno 
globos... Karalienė mane priėmė... o visa kita jūs žinote... 

— Kaip vadinosi tas bajoras? 

— Aš niekada nesužinojau jo vardo,— pasakė virpė- 
dama Alisa.— Tą pačią dieną jis išvyko... O! Jūsų Dide- 
nybe, jūs juk puikiai matote, kad negaliu atlikti tos už- 
duoties, nes esu neva persekiojama jūsų... Kaipgi visa 
tai karalienei atrodys... 

— Ir tu sakai, kad niekada nesužinojai jo vardo... 

— Kieno vardo? — netekusi vilties, paklausė Alisa. 

— To bajoro iš svitos... Ak, taip, tiesa... jis išvyko tą 
pačią dieną... nekalbėkime daugiau apie tai. O kai dėl 
būgštavimų, kad Žana d'Albrė gali įtarti, tai čia jau sam- 
protauji visai kaip vaikas... Tu atvykai į Paryžių, aš ži- 
nojau apie tavo buvimą, žinojau, kad puikiai sugyvenai 
su Navaros karaliene ir todėl norėdama susitaikyti, su- 
teikti malonumą savo naujajai draugei, aš įpareigoju ta- 
"ve pasakyti... tai, ką tu netrukus išgirsi... Bet pirmiau pa- 
kalbėkime apie pirštines. Beje, tau patariu nebandyti jų 
nei užsimauti, ir išvis atidaryti dėžutę... 

— Tai neįmanoma, ponia! 

Nors balsas ir drebėjo, bet ji pasakė taip ryžtingai, 
jog Kotryna įsmeigė įdėmų žvilgsnį į šnipę. 

— Kas jums yra? — paklausė ji.— Pasakykite man 
kliūtį, ir mes pamėginsime jos išvengti. 

— Kliūtis yra neperžengiama, ponia. Aš nenorėjau 
apie tai kalbėti, nes kaskart, vos apie tai pagalvojus, man 
plyšta iš gėdos širdis. 

— Nagi,— šiurkščiai paragino Kotryna. 

— Navaros karalienė... suprato... kas aš buvau, po- 
nia. 

— Zana d'Albrė išsiaiškino! 

— Taip, ponia! 

— Dėl Dievo meilės! — supyko Kotryna.— Pasakykite 
gi pagaliau, kaip tai atsitiko. 

Šluostydamasi ašaras Alisa atsakė: 

— Tai susiję su tiltu... kažkas man ant kelių numetė 
raštelį... su nurodymais... Aš nepamačiau to raštelio... jį 
paėmė karalienė... ji mane jau buvo šiek tiek įtarusi... vis- 
kas pasitvirtino... ji man dar leido vykti iki Sen Žerme- 
no, o ten... ji mane... išvarė. 

Stojo trumpa tyla. 

Snipė gailiai raudojo. Šis raudojimas stebino Kotry- 
ną de Mediči, ji manė, jog merginos širdyje slypi „kaž- 
kas kita“. Ir iš tiesų slypėjo! Tuo pat metu Alisa buvo 
laiminga, radusi priežastį savo sielvartui išlieti. 

— Ką gi, nusiramink,— tęsė karalienė.— Šiaip ar taip, 
tu lengvai išsisukai iš bėdos. Tai sunkus smūgis... ypač 
man. Nebijok, tavęs nebesiųsiu... aš rasiu čia užduotį, 
vertą tavo proto... ir grožio... Daugiau niekada nebekal- 
bėsim apie Navaros karalienę... Niekada!.. Bet aš vis tiek 
pasitikiu tavimi ir tai tau įrodysiu. 

Alisa sudrebėjo. Koks naujas smūgis jos laukė?.. 

— Na,— staiga vėl prabilo karalienė, — štai tu jau ra- 
mesnė. Nebegalvok apie praeitį... tu negali daugiau man 
pasitarnauti būdama toli nuo Paryžiaus, tai pasitarnausi 
Paryžiuje, štai ir viskas. | 

— Bet, ponia,— tyliai išlemeno šnipė,— argi jūs man 
nesakėte, kad Navaros karalienė turi čia atvykti? 

— Taip, bent jau tikiuosi... bet, žiūrėk, apie tai niekam 
neprasitark. Ką bloga matai, kad Žana d'Albrė čia at- 
vyksta? 

— O jeigu ji mane pamatys, ponia?.. Ar nebūtų geriau 
Jūsų Didenybei, be to, ir man, jeigu Navaros karalienė 
manęs nepamatytų? Jei Jūsų Didenybė leistumėt, aš pa- 
sitraukčiau kuriam laikui... 

— Tu teisi... nereikia, kad tave pamatytų Žana d'Alb- 
rė! 

Šnipės džiaugsmui nebuvo galo ir ji net užmerkė akis, 
kad jo nepastebėtų karalienė. 

— Tu nesirodysi Luvre. Be to, atliekant tau skirtą 
užduotį, tau nė nereikės čia rodytis... bet anaiptol nepa- 
sitrauksi iš Paryžiaus, ir mes tik susirašinėsime... Tu ir 
toliau gyvensi savo Ašo gatvės name. Kiekvieną vakarą 
man praneši, ką atlikai. Stai kaip... Ar matai man pasta- 
tytus naujus rūmus? Matai bokštą?.. Tai va, pirmoji nuo 
apačios bokšto anga yra beveik žmogaus aukštyje. Ši an- 
ga apkalta pinučiais; bet ranką įkišti galima; kiekvieną 
vakarą tu ten įmesi raštelį; o kai man prireiks ką nors 
tau įsakyti, ranka tau iškiš raštelį, ir tu jį perskaitysi. 
Gerai viską supratai? 

— Taip, Jūsų Didenybe! — viltingai pakartojo Alisa. 

— Labai gerai. Dabar klausykis įdėmiai. Pirmiausia 
tau pranešiu vieną dalyką. Tu nemažai dėl manęs pada- 
rei, todėl ir aš turiu kai ką gero tau padaryti. Alisa, ma- 
no dukra, štai jau beveik šešeri metai, kai tu tarnauji man 
ir karaliui! Alisa, tu dirbai labai daug... Dabar tau duo- 
siu paskutinę užduotį. 

— Jūsų Didenybė sakote tiesą? — šūktelėjo Alisa. 

— Tikrą tiesą, vaikeli. Prisiekiu tau, kad po šios pas- 
kutinės... užduoties karalystei tu būsi laisva. Prisiekiu 
Kristumi! Be to, tavęs nepaliksiu pusnuogės. Aš padarysiu 
tave turtingą, Alisa. Pradžiai gali tikėtis gauti dvylikos 
tūkstančių ekiu karaliaus pašalpą. Paryžiuje aš turiu 
septynis ar aštuonis rūmus; tu išsirinksi, kuriuos tik no- 
rėsi, ir gausi juos apstatytus, su arkliais ir kareiviais; be 
to, tavo vestuvių dieną aš skirsiu tau šimtą tūkstančių 
livrų grynais. 

Alisa kiek įmanydama stengėsi neparodyti nei kad 
pritaria, nei kad ne. 

— Taigi,— kuo ramiausiai tęsė Kotryna,— surasiu tau 
kokį nors dailų bajorą, kuris tave mylės, kurį ir tu pamil- 
si... Gyvensite sau Paryžiuje arba kur nors kitur; lanky- 
sitės Karaliaus dvare arba nesilankysite; pagaliau jūs 
būsite visiškai laisvi, o tu, mano dukra, būsi ne tik lais- 
va, bet ir laiminga, turtinga, kupina troškimų... O štai, 
vaikeli, šiais papuošalais tu pasidabinsi vestuvių dieną! 

Tardama šiuos žodžius Kotryna pakėlė antrą brange- 
nybių skrynelės skyrių. Pasirodė trečioji eilė. Ji tiesiog 
stulbino. 

Pritvirtintas lengvomis aukso kabutėmis, čia mirgėjo 
valdovės karūnavimo iškilmėms derantis deimantų vėrinys. 
Keturiuose skyrelio kampuose pūpsojo keturios masyvios 
apyrankės, kiekviena papuošta riešuto didumo perlu! Tarp 
apyrankių ir vėrinio buvo padėti safyru inkrustuoti aus- 
karai; galiausiai vėrinio viduryje puikavosi sagė, padary- 
ta iš dviejų didžiulių smaragdų, panašių į dvi melsvai 
žalias akis, tartum bandančias apkerėti merginą. 

— O ponia! Negali būti, kad jūs man taip puikiai at- 
lyginate... 

Pati nelaimingoji pagalvojo: 

„Paskutinė mano gėda! Paskutinė niekšybė! O paskui 
aš būsiu laisva!.. Laisva!.. O, mylimasis!..“ 

Karalienė savo ruožtu irgi mąstė: | 

„Hm! Kas gi jai?.. Jos nesugundo net trečias skyre- 
lis?.,. Tuoj pamatysim, ką ji pasakys, išvydusi ketvirtąjį, 
paskutinį!..“ 

Tada, tarsi kuo nors susirūpinusi, ji pusbalsiu prabilo: 

— Vadinasi, tinka ar ne? Dabar štai ir užduotis... 
Gerai paklausyk, vaikeli, ji yra ypatingai svarbi. Aš atlei- 
dau tau, kad nesuviliojai Fransua de Monmorensi... Bet 
už šitą nedovanočiau... nes kalba eina apie žmogų... Rei- 
kia, kad šis žmogus aklai tavim pasitikėtų... Reikia, kad 
man galėtum jį atvesti bet kuriuo nurodytu laiku, kai tau 
pasakysiu... Supratai? 

— Taip, ponia,— ryžtingai atsakė Alisa. p 

— Tas Žmogus, — iškošė karalienė, — tas žmogus yra 
Paryžiuje; tai mirtinas priešas. Aš pasakysiu tau, kaip jį 
surasti, susitikti... Tad stenkis... sugalvok ką nors, būk 
atsargi kaip Bordžija, būk graži kaip Diana ar dar kas 
nors, būk išradinga!.. Bet man reikalingas tas žmogus! 

— Kuo jis vardu? 

— Grafas de Marijakas! — atsakė Kotryna de Mediči. 

Alisai de Liuks šis vardas buvo lyg griaustinis iš gied- 
ro dangaus. Išblyškusi, drebėdama, įsitvėrusi į fotelio 
atlošą, kiek tik pajėgdama ji iš visų jėgų tvardėsi, kad 

atrodytų rami, kad nesuriktų, kad nenualptų, kad nesu- 
keltų įtarimo. 

Bet šią akimirką Kotryna ją atidžiai stebėjo... ir, regis, 
suvokė... 

— Tu pažįsti šį vyrą? — paklausė ji. 

— Nel 

— O aš sakau, kad tu jį pažįsti! 

— Nel k 

Kotryna tyrė jos sąžinę, žiūrėdama šnipei tiesiai į 
akis. 

Lyg kokios kerėtojos apžavėta, netekusi jėgų, Alisa 
loštelėjo ir susmuko. 

Kotryna priklaupė ant vieno kelio. Ji nieko nebeklausė, 
bet įtaigiai kartojo: 

— Tu jį myli!.. 

— Aš jo nepažįstu! — sumurmėjo Alisa. 

Paskui ji apalpo. Iš savo rankinuko Kotryna ištraukė 
krištolo buteliuką ir atsargiai jį atkimšo. Paskui davė 
merginai pauostyti. Poveikis buvo staigus. Alisa greitai 
atsigavo. Ji pramerkė akis. Jos veidas buvo šlapias nuo 
prakaito. 

— Stokis! — subarė karalienė. 

Alisa de Liuks pakluso. Kol ji stojosi, Kotryna vėl at- 
sisėdo į savo krėslą. 

Jos veidas bemat pasidarė švelnus ir.ramus; ji nuosta- 
biai gebėjo keisti veido išraišką. Jau šypsojosi. O balsas 
skambėjo lipšniai: 

— Kas jums yra, vaikeli? Negi esate šitaip pervar- 
gusi? Nagi, pasakykite man nebijodama... jūs puikiai Ži- 
note, kad aš jus myliu ir galiu pakęsti jūsų įgeidžius... 

Akimirką Alisa de Liuks tarsi kybojo virš dviejų be- 
dugnių; ir bijojo būti apgauta, ir tikėjosi, kad karalienė 
iš meilės, o gal diplomatiniais sumetimais elgsis su ja 
atsargiai. 

— Nagi,— meiliai šypsodamasi tęsė karalienė,— prisi- 
pažinkite, jog esate išvargusi... O, Dieve mano, aš supran- 
tu! Aš tik prašau paskutinės paslaugos, štai ir viskas. Jei 
tai pranoksta jūsų jėgas, tik nepamanykite, kad tuo pasi- 
naudojusi, aš atsiimsiu savo pažadus. Jei norite, kad ir 

nuo šiandien pailsėti, žinokite, jog atiduosiu viską, ką 
žadėjau: vestuvinį kraitį, tuos ekiu, brangenybes — viską! 

Alisa labai įdėmiai sekė karalienės žodžius, mostus, 
balsą, veidą. Tikrai, karalienė atrodė kaip visuomet; šnipė 
nepastebėjo jokios dirbtinumo ar pašaipos žymės. 

— O ponia! — sudėjusi rankas šūktelėjo ji — jei Jūsų 
Didenybė man leistų!.. 

— Ką leistų? 

— Taip, žinoma, aš esu pervargusi... Jūsų Didenybė 
net negalite įsivaizduoti... 

— Vadinasi, tu išbalai ne dėl to vyro vardo? 

— Vyro vardo?.. Bet, Jūsų Didenybe, aš jį jau pamir- 
šau!.. Nesvarbu... ar tas, ar kitas! Ir net jei jis man būtų 
bjaurus, Jūsų Didenybė žinote, kad aš to nepaisyčiau... 
Ne, ponia, tai nuovargis, tikrai nuovargis... O! Man reikia 
poilsio... vienatvės... nieko kito aš neprašau Jūsų Dideny- 
bės... Be to, jūs mane gausiai apdovanojote... aš esu tur- 
tinga, turiu daugiau, nei noriu, žemių, brangenybių... vis- 
ką aš atiduočiau, kad tik galėčiau nors kiek pabūti sa- 
vimi, galėčiau vaikščioti, juoktis ir verkti kiek širdis gei- 
džia... ypač verkti!.. 

Kotryna lėtai papurtė galvą... 

— Vargšė mažytė! — tarsi pati sau sukuždėjo ji.— 
Kaip ji kenčia! Tai ir mano kaltė... turėčiau suprasti, kad 
šitas vaikas trokšta ramaus gyvenimo... 

Šnipė raudodama puolė ant kelių: 

— Taip, Jūsų Didenybe! Taip... ramaus gyvenimo! 

— Mieloji Alisa, vadinasi, tu nori atostogų? 

— Jei Jūsų Didenybė sutiktumėt leisti, — stodamasi 
pasakė Alisa,— už tai būčiau dėkinga visą gyvenimą... 

— Mažyte,— kalbėjo toliau šypsodamasi Kotryna,— 
tai tu netgi nenori nors truputį paskutinį kartą pasisteng- 
ti... 

— O! — šūktelėjo Alisa.— Vadinasi, Jūsų Didenybė 
„manęs nesupratote! 

— Paskutinį kartą, Alisa, paskutinį!.. 

— Pasigailėkite manęs, karaliene!.. 

— Štai kas! Manau, jog dar galėtum paskutinį kartą 
truputį pasistengti! Klausyk, ar žinai, ką? Aš duosiu tau 
neįkainojamą brangenybę... Turiu ją čia, šioje dėžutėje. 

— Jūsų Didenybė man rodėte šias brangenybes, kurių 
net princesės gal pavydėtų... bet aš nelabai jų noriu... 

— Taip, bet paskutinio skyrelio brangenybė, Alisa! 
Tu negali net įsivaizduoti jos grožio! Nagi, tik leisk ją 
parodyti, ir tu išsyk apsispręsi! 

Tardama šiuos žodžius Kotryna greitai atidengė pas- 
kutinį brangenybių dėžutės skyrelį. Pasimatė ja dugnas. 
Kaip ir kiti skyreliai jis buvo dengtas juodu aksomu. 

— Žvilgtelėk,— pasakė atsistodama Kotryna de Me- 
diči. 

Alisa abejingai pažvelgė į naują karalienės rodomą 
brangenybę. Ir bematant išblyško; ištiesusi rankas, tar- 
si gindamasi nuo šmėklos, ji žengė porą žingsnių ir ne- 
savu balsu suriko. 

— Raštas!.. Mano raštas!.. 

Šnipei krustelėjus, Kotryna de Mediči stvėrė popierių 
ir įsikišo į užantį. 

— Tavo raštas! — subarė ji.— Tu jį atpažįsti? Iš tik- 
rųjų, tai jis. Ar Žinai, kuo baudžiamos motinos, nužu- 
džiusios savo vaiką ir begėdiškai, kaip tu, apie tai prisi- 
pažinusios? 

— Tai netiesa! — sukliko šnipė. — Netiesa! Vaikas 
gyvas! 

— Bet tu prisipažinai,— šaipėsi Kotryna.— Alisa, nu- 
sikaltėlė motina atiduodama teismui, ir šis ją nuteisia 
mirti... 

— Pasigailėkit! Ak, pasigailėkit!.. Vaikas gyvas!.. 

— Paskui nusikaltusi motina perduodama budeliui... 

— Pasigailėkit! — pakartojo Alisa, puldama ant ke- 
lių. 

Kotryna garsiai paskambino varpeliu, pasirodė Pao- 
la... 

— Poną de Nansei! — įsakė karalienė. 

Tuo metu prie maldos kambario durų pasirodė Kot- 
rynos apsaugos kapitonas. Alisa kaipmat atsistojo ir smar- 
kiai alsuodama vos beišlemeno: 

— Aš sutinku... 

— Pone de Nansei,— šypsodamasi baigė kalbą Kot- 
ryn4,— gerai įsidėmėjote panelę de Liuks? Ką gi, galimas 
daiktas, kad artimiausiomis dienomis jai prireiks jūsų ir 

jūsų vyrų pagalbos. Gerai įsiminkite, kad turite jai pa- 
klusti, nuciti į nurodytą vietą ir padėti suimti nurodytą 
žmogų. Eikite ir nepamirškite. 

Kapitonas, nė kiek nenustebęs, kaip ir dera visko ma- 
čiusiam ir girdėjusiam žmogui, nusilenkė. Jam išėjus, 
Kotryna atsisuko į šnipę; jos balsas vėl pasidarė šiurkš- 
tus. 

— Tai apsisprendei? Sutinki? 

— Taip, ponia,— suvapėjo nelaimingoji. 

— Susisieksi su grafu de Marijaku? 

— Taip, ponia. 

— Gerai, dabar paklausyk... Jeigu tu mane apgausi... 
raštą aš perduosiu ne vyriausiam teisėjui... man dar būtų 
gaila tavęs ir leisčiau tau gyventi. 

Alisa lyg pamišusi klausiamai pažvelgė į žiaurią kan- 
kintoją. 

— Aš jį atiduosiu kitam žmogui! — pasakė Kotryna.— 
Ir dar prie to pridėsiu tavo gyvenimo istoriją su visais 
įrodymais. 

-— Kitam! — suvapėjo nelaimingoji. 

— Ir tas kitas vadinasi graias de Marijakas,— pabai- 
gė Kotryna de Mediči. 

Koplytėlėje nuaidėjo baimės ir siaubo šauksmas: Alisa 
de Liuks krito be sąmonės prie karalienės kojų... 


XXII 
SUSITIKIMAS 


Jau matėme, kokiais samprotavimais vadovavosi še- 
valjė Pardejanas, pasiryžęs nuo šios dienos rūpintis tik 
savimi, ir kaip turėdamas Žanos de Pjen laišką, skirtą 
Fransua de Monmorensi, nusprendė neatiduoti jo adresa- 
tui. 

Taigi po daugelio ėjimų ir grįžimų, daugelio geres- 
nės ar blogesnės reputacijos smuklių aplankymo, jis nu- 
žingsniavo į Monmorensi rūmus, ir kartodamas sau, kad 
jis ten neis, pabeldė plaktuku į didžiąsias duris. 

Didžiosios durys neatsidarė, bet atsivėrė varteliai. 

Pro juos išėjo milžiniškas šveicaras, apsiginklavęs di- 
dele lazda. 

— Ko jūs norite? —suniurzgė milžinas sukiodamas 
lazdą toli gražu ne taikingai. 

Ševaljė apžiūrinėjo jį nuo pat plačiai išskėstų kojų iki 
skrybėlės, papuoštos plunksnomis; bet, kad pamatytų šią 
skrybėlę, turėjo kilstelėti galvą. 

— Vaikeli, aš norėčiau pasikalbėti su tavo šeiminin- 
ku... 

Niekas nesugebėtų aprašyti, kaip apstulbo, sumišo tas 
didingos išvaizdos, orus šveicaras taip įžeistas. 

— Jūs sakote... — sumikčiojo jis. 

— Aš sakau: vaikeli, norėčiau pasikalbėti su tavo šei- 
mininku, su maršalu. 

Sveicaras atrodė pritrenktas. Paskui jis užsimojo 1az- 
da ir, įnirtingai sustaugęs puolė. 

Pardejanas, lankstus ir lengvas kaip plieninis virbas, 
atšoko į šalį. 

Nebegalėdamas sulaikyti judesio, šveicaras tvojo lazda 
į tuščią vietą. Ir dar nebaigęs šio mosto, pajuto, kaip laz- 
da su neapsakoma jėga buvo išlupta jam iš rankų, ir tuč- 
tuojau Pardejanas ja trenkė per kojas. Milžinas suklupo, 
krestelėjo užpakaliu, paskeryčiojo ore rankomis ir paga- 
liau visu ūgiu išsitiesė skersai gatvės... 

Tą pačią akimirką jis išgirdo skardų lojimą ir pajuto, 
kaip žemiau nugaros įsmigo dvi iltys... 

— Žudo! — rėkė šveicaras, kurį tik atsakančiai įkando 
Pipo. 

— Eik čia, Pipo! — griežtai sukomandavo ševaljė.— 
Paleisk, tai prastas kąsnis! 

Šuo pakluso. Ir Pardejanas, perėmęs lazdą kaire ran- 
ka, dešinę pasiūlė visiškai sugniuždytam milžinui. 

— Na štai, matyt, negalėsiu atsisėsti mažiausiai sa- 
vaitę! — dejavo šis atsistodamas. 

— Tai nieko,— ramino jį Pardejanas.— O dabar, kai 
aš jau čia, mano gerbiamas pone, ar negalėtumėte man- 
dagiai perspėti pono maršalo, kad ševaljė Pardejanas no- 
ri su juo pasikalbėti rimtu reikalu? 

— Pono maršalo nėra rūmuose,— atsakė šveicaras. 

— Po velniais! Po velniais! Tai jo nėra Paryžiuje? 

— Taip, pone... Ai!.. 

— Po velniais! Po velniais! Po velniais! — pakartojo 
Pardejanas, kuris atrodydamas visiškai nusiminęs, sielos 
gilumoje tikrai nejautė kartėlio. Vadinasi, dar grįšiu... 

Sulig tais žodžiais Pardejanas pašaukė Pipo ir, ma- 
loniai pamojavęs šveicarui, išėjo. 

„Prisiekiu Pilotu! — mąstė jis, plačiais žingsniais eida- 
mas palei Seną,— aš padariau viską, ką galėjau!.. Tegul 
dabar jos žinosi pačios!..“ 

Artėjo vakaras. Tiesiai priešais Pardejaną, kitapus 
upės, rūke stūksojo dar nebaigti rūmai, kuriuos aptver- 
tame žemės plote — Tiuilri — meistras Delormas statė 
Kotrynai. 

Ševaljė sustojo po grupele aukštų topolių, kuriuos ba- 
landis jau buvo papuošęs švelnia, žalia lapija. Jis atsisė- 
do ant akmens saulėtoje pakrantėje ir, susiėmęs galvą 
abiem rankom, žiūrėjo į bėgantį vandenį. 

Taip besėdėdamas ant to akmens smėlėtoje pakrantėje 
Pardejanas labai rimtai mąstė: 

„Nebegaliu slėpti nuo savęs, kad Loizą myliu labiau 
už gyvenimą, kad ją myliu beviltiškai ir... esu kaltas dėl 
ją ištikusios nelaimės. Puikiai žinau, jeigu ir išlaisvinčiau 
ją, jos meilė bus skirta kitam... nes ar gali kas nors iš 
Monmorensi giminės mylėti tokį vargšą, kaip aš? Ir vis 
dėlto mintis nepadėti jai man yra nepakeliama. Todėl 
turiu pradėti jos ieškoti. Turiu ją rasti, o paskui pamaty- 
sime...“ 

Šių apmąstymų po dideliais topoliais ant Senos kran- 
to išdava buvo ta, kad ševaljė nusprendė išmesti iš savo 
galvos visas viltis, jog gali būti apdovanotas meile, ir 
likti ištikimas Loizai, kas beatsitiktų. 

Netrukus jis atsistojo ir pasuko keliu, vedančiu į De- 
vinjero smuklę. 

Jis ėjo ramiai, laisvai, tvirtais žingsniais, ir tik įėjęs į 
Sen Deni gatvę išgirdo savo užnugary kažką bėgant. 

Naktis buvo tamsi, gatvė tuščia, Pardejanas staiga at- 
sisuko. 

Tuo metu nepažįstamasis beskubėdamas atsitrenkė į jį. 

Smūgis buvo labai stiprus. | 

Nelauktai stumtelėtas ševaljė susvyravo, bet tuoj pat 
atsitokėjo, įtūžo ir traukdamas savo špagą pasiruošė at- 
remti šio labai skubančio žmogaus ataką, bet taip ir liko 
bestovįs, tarsi prikaltas žodžių, kuriuos sumurmėjo nepa- 
žįstamasis: 

— Prisiekiu Barabu! Ar tik nesiruošia kautis!.. 

Kol ševaljė susivokė, nepažįstamasis jau buvo dingęs. 

—- Tas balsas! — sumurmėjo Pardejanas.— Ir keiks- 
mas... O! Visai kaip mano tėvo!.. 

Ir jis leidosi vytis. Bet buvo jau per vėlu. Sen Deni 
gatvėje nieko nesimatė. 

Kai jis jėjo į Devinjero smuklę, pirmiausia ponios 
Hiugetės paklausė, ar kartais jo nesiteiravęs kas nors prieš 
dešimt minučių. 

Išgirdęs neigiamą viešbučio šeimininkės atsakymą, įsi- 
tikino klydęs ir pradėjo gailėtis, kad leido pabėgti asme- 
niui, kuris jį pastūmė. 

Puikiai papietavęs ševaljė užsisegė diržą, papildyda- 
mas savo ginkluotę trumpu, bet užtat įspūdinga geležte 
durklu, ir tyliomis, tuščiomis gatvelėmis patraukė į admii- 
rolo Kolinji rūmus. 

Kaip jam buvo pataręs Deodatas, tyliai tris kartus pa- 
sibeidė : mažas šonines dureles. 

Beveik tuoj pat pamatė prasiveriant langelį. Matyt, už 
šių durų buvo nuolat budima. 

Pardejanas prikišo veidą ir tyliai ištarė du slaptažo- 
džio žodžius: 

— Zarnakas ir Monkonturas... 

Durys tuoj atsidarė, ir pasirodė vyras, apsitaisęs odi- 
niais šarvais, su pistoletu rankoje. 

— Ko jums reikia? — paklausė jis gana šiurkščiai. 

— Aš norėčiau pamatyti savo draugą Deodatą,— at- 
sakė Pardejanas, jau galvodamas, kad Kolinji rūmuose 
jam seksis turbūt ne geriau, kaip pas Monmorensi. 

— Atleiskite, pone,— iškart sušvelnėjo vyras,— būkite 
malonus pasakyti savo vardą? 

— Esu ševaljė de Pardejanas. 

Vyras vos susitvardė nesušukęs iš džiaugsmo, plačiai 
atidarė duris ir įtraukė jaunuolį vidun. 

— Ponas de Pardejanas! — pagaliau šūktelėjo jis.— O! 
Sveiki atvykę! Aš taip norėjau su jumis susipažinti!.. 

— Atleiskite,— atsakė suglumęs ševaljė,— bet... 

— Jūs manęs nepažįstate, tiesa? Na, gerai, susipažin- 
kime... aš esu ponas de Telinji. 

Telinji, admirolo Kolinji žentas, buvo maždaug dvide- 
šimt aštuonerių ar trisdešimties metų vyras. Tvirtai su- 
dėtas, jis puikiai valdė ginklą ir garsėjo kaip geras pata- 
rėjas. Atviro veido, labai švelnių akių, puikių manierų, 
rafinuotai mandagus, gražios eisenos, išlavinto proto, jis 
gerai suprato, kad admirolo duktė galėjo gauti ir turtin- 
gesnį vyrą, netgi kaip buvo kalbama, patį hercogą de 
Gizą. 

Įvedęs ševaljė į kiemą, didikas paskubėjo gerai užda- 
ryti duris, pašaukė tarną ir padavė šiam pistoletą saky- 
damas: 

— Mes laukiame tik vieno žmogaus, tu žinai ko: taigi 
neapsirik... | 

Paskui čiupęs Pardejaną už rankos, pervedė jį per kie- 
mą, užlipo gražiais akmeniniais laiptais ir įvedė į mažą 
Kambarėlį. 

— Siandien aš pats budžiu,— paaiškino eidamas, — nes 
vakare bus susirinkimas: jau atvyko admirolas, taip pat 
ponas de Kondė, jo Didenybė Navaros karalius... 

Telinji, įvedęs Pardejaną į kambarį, apkabino jį taip 
džiaugsmingai, kad jaunuolis buvo net sujaudintas, 

— Štai didvyris, kuris išgelbėjo didžiąją ir kilmingąją 
Zaną! — sušuko Telinji. — Ak, ševaljė, kiek kartų per šias: 
pastarąsias dienas mes norėjome jus pamatyti, jums karš- 
tai padėkoti... 

— Garbės žodis, prisipažinsiu jums, kad nė nežinojau, 
dėl kokios garbingos princesės tada išsitraukiau špagą... 
bet atleiskite, rimtas reikalas verčia prašyti mano draugo 
Deodato pagalbos, jis buvo žadėjęs man padėti... 

— Mes visi padėsim! — sušuko Telinji —O kai dėl 
graio de Marijako... 


7. M. Zevakas 193 


— Grafo Marijako? 

— Tai tikrasis mūsų brangaus bičiulio Deodato var- 
das. Dar pasakysiu, jūs jį apkerėjote: apie nieką kitą dau- 
giau ir nekalba... 

— Ar šį vakarą jis yra šiuose rūmuose? 

— Taip, yra. Einu pakviesti. 

Telinji pašaukė vieną iš tarnų ir jam įsakė. 

Praėjo kelios akimirkos. Paskui pasigirdo skubūs 
žingsniai, atsidarė durys, įžengė grafas de Marijakas ir iš- 
tiesęs rankas puolė prie Pardejano. 

— Čia jūs, mielas bičiuli! — sušuko jis.— Būčiau labai 
laimingas galėdamas jums kuo nors pasitarnauti! Gal 
jums reikia mano piniginės ar mano špagos? Jos abi yra 
jūsų... 

Ševaljė pajuto, kaip jo širdį užliejo džiaugsmas. 

— Tikrai, — sumurmėjo jis,— nežinau, kaip jums ir dė- 
koti... 

— Man dėkoti! —isušuko Deodatas.— Bet juk tai aš 
esu jums skolingas... ir mes visi čia taip pat, nes jūs iš- 
gelbėjote mūsų didžiąją karalienę... 

Telinji matydamas abu draugus, įsitraukusius į pokal- 
bį, nepastebimai pasišalino. 

Pardejanas ir Marijakas atsisėdo. 

— Turiu jums pasakyti, kad esate mažiau liūdnas, 
negu tą dieną, kai mudu matėmės pas mane užeigoje. 
Jūsų žvilgsnis šviesesnis, jūsų lūpos šypsosi... ar atsitiko 
kas nors gera? 

— Galima sakyti, didelė laimėl.. Aš įsimylėjau. Tada, 
kai ėjau pasimatyti su jumis, mažoje lūšnelėje netoli Pa- 
ryžiaus aš susitikau tą, kurią pamilau... Žinokite tiktai, 
kad galiu ją matyti du kartus per savaitę ir laukiu... 

— Laukiu... 

— Kada galėsiu ją nusigabenti į Bearną ir susituokti. 
Mano sužadėtinė yra visiškai viena pasaulyje... todėl 
iki tos dienos, kol tapsiu jos vyru, esu jai kaip brolis. 

— Dabar suprantu jūsų laimę, — pasakė Pardejanas, 
dar kartą atsidusęs. 

— Štai kur įsimylėjėlių egoizmas! — sušuko grafas— 

Aš jums įkyriu su savo istorijomis, kurias kantriai ir man- 
dagiai išklausėte, o jūsų net nepagalvojau paklausti... 

— Vienu žodžiu,— atsakė Pardejanas,— aš esu įsimy- 
lėjęs kaip ir jūs. 

— Palaukite... Aš myliu kaip ir jūs, mano brangusis, 
tik tiek, kad jūs galite matytis su savo nuotaka du kartus 
per savaitę, o aš su savąja net kalbėjęs nesu. Jūs tikrai 
žinote, kad esate mylimas, o aš svarstau, ar tik nesu ne- 
apkenčiamas: jūs žinote, kur rasti tą, kurią mylite, o toji, 
kurią aš myliu, pradingo. Tačiau aš bet kokia kaina noriu 
ją surasti, nors ir galiu išginsti, kad ji manęs nekenčia. 
Štai kodėl atėjau prašyti jūsų pagalbos. 

— Galite pasikliauti manimi! — karštai patikino gra- 
fas.— Mes kartu išmaišysime visą Paryžių. 

Pardejanas glaustai papasakojo savo meilės istoriją ir 
apie tai, kad buvo suimtas kaip tik tuo metu, kai jo šau- 
kėsi Loiza, apie įkalinimą Bastilijoje, ištrūkimą iš jos, 
laišką, kurį jis buvo įpareigotas perduoti, pagaliau apie 
viską, ką jau žino mūsų skaitytojas. 

Jis nenutylėjo nieko, išskyrus Monmorensi vardą, ke- 
tindamas jį pasakyti, kai tik bus tinkamas momentas. Nuo 
šios minutės prasidėjo paieškos. 

— Aš beveik įtariu,— pridūrė jis baigdamas,— kur ji 
slepiama, ir nujaučiu, kas tas vyras, kuris galėjo būti su- 
interesuotas pagrobti Loizą ir jos motiną. Jeigu jūs nie- 
ko prieš, mes pradėsime paieškas nuo Tamplio apylinkių. 

— Labai gerai, mano bičiuli, kada norėsit pradėti? 

— Nuo rytdienos. 

— Gerai, nuo rytdienos aš jūsų paslaugoms. Dabar ei- 
me, aš noriu jus pristatyti kai kuriems asmenims, pagei- 
daujantiems jus pamatyti. 

— Kas tie žmonės? 

— Navaros karalius, princas de Kondė, admirolas... Ei- 
me, eime, nesivaržykite, mano brangusis, jus čia pažįs- 
ta, ir jūsų pabėgimo iš Bastilijos istorija labai sužavėjo 
šiuos didikus... 

Ir grafas Marijakas kone prievarta nusitempė Parde- 
janą. Jie greitai perėjo du ar tris kambarius ir atsidūrė 
dideliame Kolinji rūmų svečių kambaryje. Ten aplink 

stalą sėdėjo penki asmenys. Pardejanas tuoj pat atpažino 
du: Telinji, kurį ką tik matė ir admirolą Kolinji, kurį tu- 
rėjo progos Matyti iš tolo porą ar trejetą kartų. 

Grafas de Marijakas vis dar tebelaikydamas Pardejaną 
už rankos, prisiartino prie stalo ir tarė: 

— Sire, ir jūs, monsinjore, ir jūs pone admirole, ir 
jūs, brangusis pulkininke, štai jums karalienės išgelbėto- 
jas, ponas ševaljė de Pardėjanas. 

Po šių žodžių šie asmenys pakėlė akis, jos buvo gera 
linkinčios, nuoširdžios ir susižavėjusios. 

— Prisipažinkite, jaunuoli! — pirmasis sušuko Kolin- 
ji — Jūsų dėka reformos šalininkai išvengė didžiulės ne- 
laimės. 

Ševaljė pagriebė jam ištiestą ranką labai pagarbiai ir 
jausmingai. 

— Aš irgi noriu paliesti šią ranką, kuri išgelbėjo ma- 
no motiną, — su stipriu, nemaloniu gaskonišku akcentu pa- 
sakė septyniolikos, aštuoniolikos metų amžiaus jaunuolis. 
Tai buvo Navaros karalius ir būsimasis Prancūzijos val- 
dovas Henrikas IV. 

Pagal to meto papročius Pardejanas priklaupė ant vie- 
no kelio, pirštų galais paėmė karaliaus ranką ir pasilenkė 
prie jos su tokia prakilnia gracija, kad net sužavėjo šalia 
karaliaus sėdėjusį Žmogų. Jis taip pat buvo jaunas. Iš 
pažiūros galbūt ne daugiau kaip devyniolikos metų, bet jo 
veide ir išvaizdoje buvo kažkas riteriško ir svaraus, ko 
stigo Bearniečiui. 

Tai buvo Henrikas I de Burbonas, princas de Kondė, 
Henriko Navariečio pusbrolis. 

Princas Kondė taip pat ištiesė ranką Pardejanui; bet 
vos tik pastarasis pasilenkė, jis prisitraukė jį artyn ir šir- 
dingai pabučiavo sakydamas: 

— Ševaljė, Jos Didenybė karalienė mums sakė, kad 
jūs esate tikras senovės klajojantis riteris: todėl padary- 
kime taip, kaip darydavo šie riteriai susitikę, ir pasibučiuo- 
kime... Navaros karalius, mano pusbrolis, leidžia... 

— Monsinjore,— tarė Pardejanas, sulig šiais paskuti- 
niais žodžiais atpažinęs jaunąjį princą de Kondė,— šian- 

dien aš galiu priimti klajojančio riterio titulą, kadangi 
jį man suteikė sūnus Luji de Burbono, kitaip sakant, vie- 
no iš šlovingųjų, pačių šlovingiausių riterių, kurie krito 
kovos lauke. 

— Gerai pasakyta, velniai griebtų! — sušuko Bearnie- 
tis. 

Paskutinis asmuo, kuris dar nieko nebuvo pasakęs, sa- 
vo ruožtu pasveikino ševaljė sakydamas: 

— Jeigu senojo d'Andelo draugystė gali būti jums ma- 
loni, aš siūlau ją, jaunasis žmogau... 

Tuo tarpu jaunasis Navaros karalius gudriai dirsčiojo 
į ševaljė, tikriausiai ieškodamas būdo, kaip patraukti jį 
savo pusėn, kai durys atsidarė, vienas iš tarnų, ginkluotas 
lyg kare, kaip jau pastebėjo Pardejanas, guviai nuėjo prie 
admirolo Kolinji ir kažką šiam pašnibždėjo į ausį: 

— Sire,— pasakė Kolinji,— ponas maršalas de Monmo- 
rensi noriai priėmė mano pakvietimą. Jis yra čia ir laukia 
Jūsų Didenybės žodžio. 

— Brangusis Fransua! Būsiu laimingas jį matydamas. 
Tegul jis jeina! Ponas admirole, ir jūs, mano pusbroli, 
galėtumėt dalyvauti šiame pokalbyje. 

Kiti šios scenos dalyviai pasiruošė apleisti salę. 

— O, puiku!.. — tarė Deodatas čiupdamas Pardejaną 
už rankos, — apie ką galvojate? 

Pardejanas krūptelėjo, tarsi pabudęs iš miego. Žinia, 
kad maršalas de Monmorensi jeis į šią salę, jį tarsi su- 
stingdė. 

— Atsiprašau,— sumurmėjo jis. 

Ir jis nusilenkė Navaros karaliui, kuris jau antrą kar- 
tą jam ištiesė ranką sakydamas: 

— Grafas de Marijakas man jau sakė, kad nieko taip 
nevertinate, kaip nepriklausomybę, todėl stengiatės būti 
kuo toliau nuo visų kivirčų, bet aš vis tik linkęs manyti, 
kad mes rytoj susitiksime, ir norėčiau jus matyti mūsiškių 
tarpe. 

— Sire,— atsakė Pardejanas,— turiu būti visiškai at- 
viras: religiniai karai mane gąsdina. Bet, užtikrinu Jūsų 
Didenybę, kad tokio vargšo žmogelio, kaip aš, karšta sim- 

patija gali būti jums naudinga ir niekada nepadarys gė- 
dos... 

— Gerai, gerai.. mes dar grįšime prie šio pokalbio,— 
atsakė karalius. 

Pardejanas išėjo kartu su Marijaku. Senasis d'Andelo 
ir Telinji irgi jau buvo spėję išeiti. 

— Koks silpnumas jus ką tik buvo apėmęs, brangus 
bičiuli? — paklausė Marijakas.— Jūs atrodėte labai susi- 
jaudinęs ir dar net dabar išblyškęs. 

— Klausykite, — pasakė Pardejanas,— ar tikrai marša- 
lą de Monmorensi pristatė karaliui? 

— Taip,— atsakė nustebęs Marijakas. 

— Tai va, šis Monmorensi yra tėvas tos, kurią aš my- 
liu! Reikia jam perduoti laišką, kurį turiu po apsiaustu ir 
kuris degina mano krūtinę. Jeigu neįteiksiu laiško, būsiu 
išdavikas, nes Loiza neteks jo natūraliausios ir rimčiau- 
sios apsaugos. Jeigu įteiksiu, šis Žmogus ims manęs ne- 
kęsti, ir tada Loiza pradings visam laikui!.. 

Žmogus, kuris laukė Kolinji rūmuose ir kuris ką tik 
buvo nuvestas pas Navaros karalių, atrodė apie keturias- 
dešimt metų. Jis buvo augalotas, plačiapetis, jo kūnas 
turėjo tą ypatingą lankstumą, kuris įgyjamas tik atliekant 
sunkius fizinius pratimus. 

Jo plaukai buvo balti. Keista buvo žiūrėti į senatvišką 
žilę ir visiškai jauną veidą: jokia raukšlė jo nevagojo, 
tačiau akys, jau neturinčios ankstesnio spindesio, atrodė, 
lyg plėvele aptrauktos, žvelgė blausiai. 

Metams bėgant, lėtai, žingsnis po žingsnio jį užgožė 
skausmas. Bet liūdesys glūdėjo giliai ir nepaprastai slėgė 
šį vyrą, jo pasekmė, be abjo, buvo ir šitas nuovargis... 

Nepaprastai tyra ir gili meilė, kurią jis jautė Zanai 
de Pjen, vis dar tebeviešpatavo jo sieloje. 

Daugybę kartų tarsi banga jį užplūsdavo noras ją 
pamatyti, bet jis visada įveikdavo šiuos norus 1r tada be- 
veik visada įsiveldavo į kokią nors naują kampaniją, ka- 
rinę, ar politinę, kur išvystydavo karštligišką veiklą, bet 
vis tiek negalėdavo atsikratyti jį persekiojančių prisimi- 
nimų. 

Kartais pagalvodavo ir apie Anri de Monmorensi. Ar 
jis jam atleido? 

Be abejo, ne. Bet stengėsi jį bent užmiršti, kaip tuo 
tarpu Žana visada gyveno jo vaizduotėje. 

Turint tokį būdą, tokią meilę širdyje, turbūt nereikia 
nė kalbėti apie tai, kad Fransua de Monmorensi būtų sva- 
jojęs apie kitą laimę, kitą šeimą, apie kitą gyvenimą. 

Ir nežiūrint viso to, jis sutiko vesti Dianą, Prancūzi- 
jos princesę. 

Sutikdamas su šia santuoka, jis visų pirma norėjo iš- 
vengti savo tėvo, senojo konetablio, tironiškos priespaudos. 

Gyvenimas su Diana buvo griežtai paremtas susitari- 
mu, tai buvo paprastas sandėris. 

Jie matydavosi labai retai: per aštuonerius metus Fran- 
sua de Monmorensi tik kokius tris ar keturis kartus su- 
sitiko su šia princese, kuri garbingai nešiojo jo pavardę. 
Kitaip sakant, nors ir turėdama aibę meilužių, ką patvir- 
tina kronikos, ji gerbė ir net mylėjo savo vyrą šitaip išlai- 
kydama išorinį padorumą. 

Turime pridurti, kad Fransua du ar tris kartus ketino 
sugrįžti į pilį. 

Vieną dieną jis leidosi į kelionę, nusprendęs ligi pat 
smulkmenų sužinoti visą jo gyvenimą sugriovusio nusi- 
kaltimo istoriją. Ryžtingai nusiteikęs, atjojo iki kalvos, 
nuo kurios, išėjus iš miško, matėsi Monmorensi dvaras 
ir toliau Maržensi kaimelis. Bet čia jo jėgos išseko. Ner- 
vingai sustabdęs žirgą ir nenorėdamas parodyti jį apėmu- 
sio susijaudinimo, įsakė savo palydai be jo grįžti į Pa- 
ryžių. 

Likimas žmonėms dažnai pateikia daug netikėtumų: 
jeigu Fransua būtų (turėjęs drąsos nusigauti iki Maržensi 
ir ten apklausinėti liudininkus, kas žino, ar nebūtų greitai 
įsitikinęs, kad Zana de Pjen visiškai nekalta? 

Tačiau vieną kartą aplinkybės susidėjo taip, kad šis 
jos nekaltumas vos nešmėkštelėjo prieš Fransua akis, jam 
to visiškai neieškant. 

1567 metais prie Sen Deni įvyko kautynės tarp hu- 
genotų ir katalikų. Hugenotai keliskart laimėjo ir pasistū- 
mėjo visai arti Paryžiaus. Tada konetablis Anas mūšin 

išvedė savo kavaleriją, ir dar tą pačią dieną įvyko didelės 
eretikų skerdynės. 

Mūšio sumaištyje konetablis buvo mirtinai sužeistas. Jį 
nugabeno į Mesmo rūmus, priklausančius jo sūnui Anri, 
Damvilio hercogui. Tuo metu Anri buvo Giujene, kur jis 
pasižymėjo dideliu uolumu rengdamas eretikams pamal- 
das. Fransua gyveno Paryžiuje. Jis buvo nematęs tėvo 
beveik trejus metus. 

Atvykęs rado maršalą gulintį sutvarstyta galva ir 
diktuojantį raštininkui savo paskutinę valią. 

Kai senasis Monmorensi baigė ir išvydo į kambarį jei- 
nantį savo vyresnįjį sūnų, džiaugsmo spindulys blykste- 
lėjo tėvo akyse. 

— Mano sūnau,— ištarė jis,— prieš mirtį viskas atrodo 
kitaip, negu anksčiau... Dėl tam tikrų aplinkybių aš galbūt 
ir nelabai rūpinausi tavo laime... Pasakyk man atvirai, ar 
esi laimingas? 

— Nusiraminkite, tėve, aš laimingas tiek, kiek tai man 
apskritai įmanoma. 

— Tavo brolis... 

Fransua sudrebėjo ir išblyško. 

— Ar judu susitaikėte? 

— Niekuomet! — atsakė Fransua prislopintu balsu. 

— Paklausyk... bet galbūt jis mažiau kaltas... kaip 
tu galvoji... 

Fransua staigiai pasuko galvą. 

— Ta jauna moteris,— pridūrė maršalas,— kas jai at- 
sitiko?.. 

— Apie ką jūs kalbate, tėve?.. 

— Dukra... senjoro de Pjeno... Ak! Aš mirštu... Fran- 
sua... 

— Nusiraminkite, tėve... Man visa tai jau nebesvarbu! 

— Fransua! Aš tau sakau... reikia ją surasti... ją... ir 
jos... 

Maršalas jau nebespėjo ištarti žodžio, sprūstančio iš 
lūpų. Prasidėjo agonija, jis be sąryšio pragargaliavo dar 
kažką ir nurimo. 

Taigi Zanos de Pjen paslaptis nebuvo atskleista Fran- 
sua de Monmorensi, o šis nepasistengė sužinoti, kodėl jo 

tėvas norėjo surasti Žaną... paskutinis mirštančiojo įgeidis 
prieš iškeliaujant į nebūtį, pagalvojo jis. 

Fransua de Monmorensi po Sen Deni mūšio jau nebe- 
dalyvaudavo kautynėse. Vieną dieną, kai karalienė moti- 
na pasiūlė jam vadovauti kovai prlieš hugenotus, jis ne- 
sutiko, sakydamas, kad į reformatorius žiūrįs kaip į gink- 
lo brolius, o ne kaip į priešus, prieš kuriuos reikėtų ko- 
voti. 

Toks jo elgesys užtraukė Kotrynos de Mediči įtarumą 
ir neapykantą, ir ši bergždžiai stengėsi sužinoti jo paslap- 
tis, atsiuntusi jam Alisą de Liuks. Kaip matėme, Alisa 
nieko nepešė. 

Tai atsitiko tuo metu ir toje atmosferoje, kuri susifor- 
mavo po grafo de Marijako vizito. 

Grafas atsiuntė Žaną d'Albrė; jis gavo maršalo pažadą 
susitikti su Navaros karaliumi. 

Henrikas de Bearnas slapta atvykęs į Paryžių su prin- 
cu Kondė ir Kolinji, susitarė pasimatyti su Fransua de 
Monmorensi. Sutartą dieną ir valandą maršalas atvyko į 
rūmus, esančius Betizi gatvėje. Mes jau matėme, kokį 
įspūdį ševaljė Pardejanui padarė žinia, kad jis atvyko. 

Tegul ševaljė pasakoja bičiuliui Marijakui apie savo 
reikalus ir jausmus. O mes pasekime maršalą, jo pokalbį 
su Henriku Bearniečiu, nes tas pokalbis bus labai svarbus 
mūsų tolesniam pasakojimui. 

Bearnietis priėmė maršalą labai iškilmingai. 

— Sveiki! — pasakė jis šlovingajam Teruanos gynėjui. 

Fransua nusilenkė jaunajam karaliui. 

— Valdove,— tarė jis, jūs man darote garbę, iškvietę 
pasikalbėti apie bendrą religinių partijų padėtį. Aš laukiu, 
kad Jūsų Didenybė paaiškintumėt savo ketinimus, ir sąži- 
ningai jums atsakysiu. 

Kad ir koks gudrus būdamas, Bearnietis pasijuto iš- 
muštas iš vėžių tokio sausoko atvirumo. 

Jis laukė gudravimo, neišsakytų žodžių, užuominų, o 
prieš jį.buvo žmogus, kalbantis tiesmukai. 

— Prašom sėsti, — tarė jis norėdamas laimėti laiko ap- 
mąstymui,— aš negaliu leisti, kad maršalas de Monmo- 

rensi stovėtų, tuo tarpu, kai aš, paprastas karo kadetas, 
sėdžiu. 

Monmorensi pakluso. 

— Pone maršale,— pridūrė karalius po minutės tylos, 
per kurią tyrinėjo vyrišką savo pašnekovo veidą, — kalbė- 
siu atvirai, kaip ir jūs. Todėl, kad mes priešingose stovyk- 
lose, jaučiu jums ypatingą jausmą, ir geriausiai tatai įro- 
do, kad jūs esate čia, vienintelis visame Paryžiuje, žinan- 
tis apie mano atvykimą ir prieglobstį, kurį išsirinkau. 

— Jūsų pasitikėjimas daro man garbę,— atsakė marša- 
las,— bet turiu pasakyti Jūsų Didenybei, kad joks didikas 
tokios paslapties neišduotų. 

— Šio pasitikėjimo rezultatas,— tęsė Bearnietis,— yra 
toks, kad pasakysiu jums atvirai savo kelionės į Paryžių 
tikslą. Ponas maršale, mes norime nuversti Karolį IX, 
Prancūzijos karalių... Ką apie tai manote? 

Kolinji truputį išbalo. Kondė ėmė žaisti su savo ap- 
siausto segtukais. 

Bet maršalas nesutriko. Jo balsas liko toks pat ramus 
kaip ir Bearniečio. 

— Valdove,— pasakė jis,—Jūsų Didenybė manęs 
klausiate apie galimybę dalyvauti perversme ir apie pa- 
sekmes, kurios gali būti pasisekimo ar pralaimėjimo at- 
veju. 

— Apie tai mes ir kalbėjome ką tik. Šią valandėlę aš 
tik noriu sužinoti jūsų nuomonę apie... šiuo atveju priva- 
lote būti tiesus. Taigi, ką pasakysite? Ar būsite su mu- 
mis? Ar prieš mus? 

— Viskas priklauso nuo to, valdove, ką jūs norite ma- 
tyti Prancūzijos karaliumi. Aš nei giriu, nei peikiu Karo- 
lį IX. Bet jis yra mano karalius. Todėl turiu jam padėti ir 
remti. Sire, jūs norite jėga nuversti Prancūzijos karalių ir 
pakeisti valdančiąją šeimą kita? Aš esu prieš! Ar jūs 
ieškote tvirtų garantijų, kad laisvai galėtumėte išpažinti 
savo religiją? Aš lieku neutralus. Bet kokiu atveju, val- 
dove, šiame rūmų perversme aš jums nepadėsiu. 

— Čia tai bent aiški kalba! Malonu su jumis bend- 
rauti, ponas maršale. Paaiškinsim, kodėl mes nuspren- 
dėme nuversti nuo sosto mano pusbrolį Karolį. Aš žinau, 

mes visi žinome, kad karalienė motina ruošia naujus ka- 
rus. Mūsų atsargos yra išsemtos. Mes nebeturime pakan- 
kamai nei žmonių, nei pinigų, taigi kariauti galimybės 
nėra. Mūsų padėtis kaip niekada, grėsminga. Aktas, kurį 
mes ruošiame, tikrai yra legalus karinis aktas. Jeigu Ka- 
rolis žygiuotų savo kariuomenės priešakyje, argi aš nesi- 
stengčiau jį paimti nelaisvėn?.. 

— Tada, valdove, aš jus užtikrinu, jog jei turėčiau 
garbės būti jūsų šalininku, kaip kad dabar esu Prancūzi- 
jos karaliaus, aš abiem rankom prisidėčiau prie projekto 
įgyvendinimo. 

— Labai gerai. Lieka tik nuspręsti, ką mes paskirsime 
karaliumi, kada Karolis taps kaliniu... 

— Iš tikrųjų, Jūsų Didenybe, tai delikatus klausimas, — 
atsakė maršalas. 

— Pone maršale, pagal mano tėvo Antuano de Bur- 
bono, šeštojo Šventojo Liudviko sūnaus ainio Roberto 
liniją aš esu pirmasis Prancūzijos kraujo princas. Taigi 
turiu tam tikrų teisių kištis į karalystės reikalus, ir jeigu 
vieną dieną man ateitų mintis, kad Prancūzijos karūna 
bus uždėta ant mano galvos, tokia mintis nebūtų netei- 
sėta. Bet Valua tebekaraliauja su Dievo pagalba. Taigi 
lauksiu Dievo malonės, kad sužinočiau, ar Burbonai pri- 
valo užimti šį vieną iš gražiausių pasaulio sostų. 

— Jūsų Didenybe, aš neįtarinėju Jūsų turint tokių ke- 
tinimų ir net negaliu sau leisti domėtis jais. 

— Aš nesigviešiu Karolio karūnos, tegul jis valdo, 
juo labiau turėdamas tokią motiną, kaip Kotryna de Me- 
diči! Bet velniai griebtų! Jeigu mums nieko nereikia iš 
Karolio, tai ko jam reikia iš mūsų? Ką reiškia tas hugenotų 
persekiojimas, nesilaikant Sen Žermeno taikos? Ar ne lai- 
kas tam padaryti galą? O kadangi mes neturime jėgų 
kariauti, reikia stengtis, kad šis karas nekiltų. Argi negalė- 
čiau pasikalbėti su Karoliu ramiai, kaip kad dabar kal- 
buosi su jumis? Na kaip, hercoge, ar tai neteisėtas veiks- 
mas, kuriuo mes bandytume suimti Karolį? 

Jis kalbėjo jau ne apie suėmimą ar karą, bet apie 
pašnekesį, kur abi dalyvaujančios pusės būtų laisvos pa- 
sirašyti arba atmesti siūlomą sutartį. 

— Ar tokiomis sąlygomis galiu pasitikėti jumis? — 
baigė Navaros karalius. 

— Suimti karalių, Jūsų Didenybe? Atvirumas už atvi- 
rumą. Aš pamiršiu šį pokalbį, į kurį turėjau garbės būti 
pakviestas. Ne man dėtis didžiuoju teisėju. Duodu garbės 
žodį, Jūsų Didenybe, kad viską, ką galėsiu padaryti ka- 
raliui Karoliui apginti jam to iš anksto nepranešus, aš 
padarysiu! 

— Pavydžiu savo pusbroliui Karoliui, turinčiam tokius 
draugus, kaip jūs, — atsidusęs tarė Bearnietis. 

— Jūsų Didenybė apsirinkate dviem atžvilgiais. Aš 
nesu Karolio draugas. Aš tik tarnauju Prancūzijai. Štai ir 
viskas. O kai dėl to, ar esu jūsų priešas, valdove, tai pri- 
siekiu, kad tikriausiai niekas karščiau ir nuoširdžiau ne- 
trokšta, kad hugenotai pagaliau būtų ginami įstatymų. 

— Ačiū, maršale,— pasakė nusivylęs Bearnietis.— Va- 
dinasi, mes negalime nieko tikėtis nei iš jūsų, nei iš jūsų 
draugų? 

— Ne, Jūsų Didenybe,— ryžtingai atsakė Fransua.— 
Leiskite dar pridurti, kad jeigu vieną dieną būčiau pa- 
kviestas į pasitarimą tarp jūsų ir Prancūzijos karaliaus... 

— Ir kas tada? — džiaugsmingai nutraukė jį Kolinji. 

— Jeigu toks pasimatymas įvyktų,— tęsė Fransua,— ir 
jeigu Jo Didenybė Karolis IX mane pakviestų, aš niekada 
nesistengčiau sužinoti, kaip šis susitikimas buvo paruoš- 
tas: iš visų jėgų priešinčiausi karaliaus sprendimams ir 
nebijočiau paskelbti, kad man, kaip katalikui, gėda ir pik- 
ta dėl tokio katalikų elgesio... 

— Jūs taip padarytumėt, hercoge! — sušuko Navaros 
karalius. 

— Aš pažadu, Jūsų Didenybe! — atsakė Fransua. 

— Hercoge,— tarė Bearnietis— aš atsiminsiu jūsų 
žodį. Tikiu, kad pasimatymas įvyks greitai. 

— Ir aš, Jūsų Didenybe, galiu užtikrinti, jog mano 
ištikimybė karaliui yra įgimta, išskyrus kai kuriuos suma- 
nymus,— blankiai šyptelėjęs pridūrė Fransua. 

Sulig tais žodžiais maršalas, lydimas admirolo, pasiša- 
lino. 


204 


Kada jis su dviem tarnais ėjo per kiemą, nuo priekyje 
esančių, panašių į negyvenamus, rūmų atsiskyrė du vyrai 
ir greitai prisiartino prie Fransua de Monmorensi. 

— Ponas maršale,— kreipėsi vienas iš vyrų,— leiskite 
man pristatyti jums vieną iš mano draugų ir iš karto at- 
siprašyti už tokias pristalymo aplinkybes... 

— Jūsų draugai yra mano draugai, graie de Marija- 
kai,— atsakė Fransua, pažinęs tą, kuris į jį kreipėsi. 

— Tai ponas ševaljė de Pardejanas, jis turi perduoti 
jums skubią žinią. 

— Pone,— tarė maršalas Pardejanui,— aš būsiu savo 
rūmuose rytoj visą dieną ir džiaugčiausi jus ten maty- 
damas. 

— Tai ne rytdienai, — persimainiusiu balsu ištarė Par- 
dejanas,— labai norėčiau tuojau pat pasikalbėti su mar- 
šalu de Monmorensi. 

Sujaudintas balsas, irazė, ištarta kartu ir įsakmiai, ir 
pagarbiai, padarė maršalui gilų įspūdį. 

— Prieikite, mano drauge, kadangi reikalas, apie kurį 
norite pranešti, negali laukti. 

Pardejanas greitai atsisveikino su Marijaku, tą patį 
padarė ir hercogas su Kolinji. Paskui abu vyrai kartu 
išėjo. Monmorensi, pasitikėdamas ir nenorėdamas sukom- 
promituoti Navaros karaliaus buvo atėjęs į susitikimą vie- 
nas, be jokios palydos. 

Atstumą nuo Betizi gatvės iki Monmorensi rūmų jie 
nuėjo greitai, nesišnekėdami. 

Maršalas įvedė ševaljė į vieną rūmų kambarį, esantį 
šalia didelės iškilmių salės. 

— Aš jus palieku valandėlei, laikas man nusivilkti 
šarvinius marškinius. 

Pasilikęs vienas Pardejanas nusišluostė prakaitą, srū- 
vantį nuo kaktos. Akimirka, kurios jis taip troško ir bai- 
minosi, pagaliau atėjo! Jis atskleis Fransua de Monmo- 
rensi, jog šis turi dukterį! Maršalas privalo tai sužinoti, 
jei ligi tol ir nežinojo, jei pats savo noru atsisakė Žanos 
de Pjen, jei kentėjo, ir visa tai atsitiko dėl kažkokio Par- 
dejano. Ir štai dabar Pardejanas jam pasakys apie tai. 

Atėjo momentas, kada jis turėjo apkaltinti savo tėvą 
ir amžinai netekti Loizos. 

Staiga jo žvilgsnis užkliuvo už portreto, pakabinto pa- 
čiame tamsiausiame kabineto kampe. Pardejaną nukrė- 
tė drebulys. 

— Loiza! Loiza! — sumurmėjo jis. 

Ir tuoj pat jam toptelėjo mintis: 

„Kaip maršalas, nežinodamas, kad turi dukterį, gavo 
jos portretą?...“ 

Bet greitai, tyrinėdamas švelnius, nuostabiai gražius 
jaunos moters veido bruožus, nutapytus paveiksle, supra- 
to tiesą: 

„Tai ne Loizal.. Tai jos motina, jos motina, kai buvo 
jaunal..“ 

Tuo momentu Fransua de Monmorensi grįžo į kabinetą 
ir pamatė, kad jaunuolis apimtas ekstazės stovi priešais 
Žanos de Pjen portretą. Jis prisiartino prie Pardejano ir 
uždėjo ranką jam ant peties. 

— Jūs žiūrėjote į šią moterį... 

— Tai teisybė, pone... šios gražios ir kilmingos da- 
mos grožis tiesiog mane sukrėtė. 

— Ir galbūt sieloje, dar pilnoje iliuzijų, pasakysite, 
kad būtumėte laimingas savo gyvenimo kelyje susitikti 
moterį, panašią į šią... 

— Jūs perskaitėte mano mintis, monsinjore,— pasakė 
Pardejanas slėpdamas švelnumą ir liūdesį, — aš iš tikrųjų 
svajojau ją susitikti, kad galėčiau mylėti, dievinti, pa- 
skirti jai savo gyvenimą ir jėgas, moterį, kurios šypsena 
spinduliuoja iš šio paveikslo, kurios kakta tokia tyra, kad, 
kaip jūs sakėte, niekada negalėtų turėti blogų minčių... 

Maršalo lūpose šmėkštelėjo gaili šypsena. 

— Jaunasis žmogau,— tarė maršalas,— jūs man patin- 
kate... Aš jaučiu jums nuoširdžią simpatiją, todėl papasa- 
kosiu vieną istoriją. Ši moteris, tai vieno draugo žmona... 
tiksliau buvusi... Ji buvo neturtinga, o jos tėvas buvo to 
draugo šeimos priešas. Draugas ją pamatė, įsimylėjo... 
vedė. Bet žinokite, kad norėdamas ją vesti, jis turėjo ne- 
bijoti tėvo prakeikimo, be to, rizikavo sukelti pastarojo 
neapykantą jos tėvui, aukštam ir galingam didikui... Ves- 

tuvių dieną mano draugas turėjo išvykti į karą. O kai grį- 
žo, žinote, ką jis išgirdo? 

Pardejanas tylėjo. 

— Ta jauna, skaistakaktė moteris,— ramiu balsu tęsė 
Fransua,— buvo ištvirkėlė. Dar prieš vestuves ji apgau- 
dinėjo mano draugą... Jaunasis žmogau, saugokitės mo- 
terų! 

Maršalas karčiai pridūrė: 

— Mano draugas atidavė šiai moteriai visą savo mei- 
lę, visas viltis, savo laimę, savo gyvenimą... O už tai 
buvo atlygintas neapykanta, neviltimi, nelaime, jo gyve- 
nimas sudužo, štai kaip. Ir kodėl? Ogi todėl, kad vieną 
pavasario dieną susitiko jauną merginą, kuri sielos gi- 
lumoj buvo apgavikė. 

Po šių žodžių Pardejanas atsikėlė, priėjo prie maršalo 
ir tvirtu balsu ištarė: 

— Jūsų draugas apsiriko, monsinjore... 

Fransua nustebęs pasižiūrėjo į ševaljė. 

— O galbūt,— tęsė Pardejanas,— klystate jūs. 

Maršalas pagalvojo, kad jo svečias, dar naivus ir do- 
ras jaunuolis, tokiu būdu protestuoja prieš kaltinimus, 
vyrų taikomus moterims. 

Jis taikiai mostelėjo ranka ir pasakė: 

— Jeigu manimi netikite, pereikime prie jūsų apsi- 
lankymo tikslo. Kuo galiu jums būti naudingas? 

— Gerai,— tarė Pardejanas vėl atsisėsdamas.— Mon- 
sinjore, aš gyvenu Devinjero smuklėje Sen Deni gatvėje. 
Priešais smuklę stovi kuklus namas, jame gyvena vargin- 
gi žmonės, sunkiu darbu pelnydamiesi sau duoną; dvi 
moterys, kurių vardu aš kalbu, ir yra tos vargšės. 

— Dvi moterys? — dusliai pertraukė jį maršalas. 

— Taip. Motina ir duktė. 

— Motina ir duktė! Kokia jos pavarde? 

— Aš to nežinau, monsinjore. O tiksliau nenoriu taip 
iš karto sakyti. Bet reikia, kad jūs tikrai susidomėtumėte 
šiomis nelaimingomis būtybėmis, todėl papasakosiu jų 
istoriją. 

Šie paskutiniai žodžiai nuramino maršalą ir sužadino 
jo vaizduotę. 

— Klausau jūsų,— tarė jis, vis dėlto daugiau palan- 
kumo jausdamas pašnekovui, negu anoms dviem nepa- 
žįstamosioms. 

— Šios dvi moterys, — tęsė ševaljė,— visais atžvilgiais 
nusipelno pagarbos. Ypač motina. Maždaug keturiolika 
metų ji jau gyvena tame vargingame name ir niekas nėra 
apie ją blogo žodžio pasakęs. Viskas, kas apie ją žinoma, 
tai tik tiek, kad ji dirba iki išsekimo siuvinėdama kilimus, 
nes nori suteikti savo dukrai princesės išsilavinimą. Taip, 
monsinjore, princesės, kadangi ši jauna mergina moka 
skaityti, siuvinėti ir tapyti šventus paveikslus. Ir apskri- 
tai ji tikras švelnumo ir gerumo angelas. 

— Ševaljė, — tarė Monmorensi,— jūs su tokia aistra 
ginate savo varguoles, kad mane jau sudominote. Ką tu- 
rėčiau padaryti jų labui? Sakykite... 

— Truputį kantrybės, pone maršale. Aš pamiršau pa- 
sakyti, kad motina, kurios tikro vardo aš nežinau, vadi- 
nama Dama gedulo rūbais. Iš tikrųjų ji visą laiką yra 
apsitaisiusi gedulingai. Sis kilnus ir nepriekaištingas gy- 
venimas slepia didžiulę nelaimę. Ir aš ją norėčiau at- 
pirkti savo krauju, kadangi vienas iš mano giminės na- 
rių yra jos priežastis. 

— Iš jūsų giminės, ševaljė? 

— Taip, tai mano tėvas, mano vargšas tėvas! 

— Kaip tai jūsų tėvas... | 

— Aš jums papasakosiu, monsinjore, kokia katastro- 
fa kadaise ištiko šią kilmingą damą. Tai štai, ji buvo iš- 
tekėjusi... O jos vyras ilgam išvykęs... Jūs matote, tai 
beveik ta pati istorija apie jūsų draugą, kurią jūs man 
pasakojote. Praslinkus penkiems ar šešiems mėnesiams 
po vyro išvykimo, ši moteris pagimdė kūdikį. Staiga vy- 
ras grįžo. Tai buvo tada, kai mano tėvas įvykdė nusi- 
kaltimą... 

— Nusikaltimą! 

— Taip, monsinjore,— atsakė Pardejanas, ir iš jo akių 
ištryško dvi skaidrios, atgailą reiškiančios ašaros, — nusi- 
kaltimą! Mano tėvas pagrobė mažąją mergaitę: Ir moti- 
na, kuri dievino savo vaiką, motina, pasirengusi numirti 
dėl vienos šio mažojo angelo ašaros, motina, monsinjore, 

buvo priversta pasirinkti vieną iš šių dviejų baisybių: 
arba sulaužyti santuokos priesaiką ir vyro akyse virsti 
pasileidėle, arba jos vaikas mirs!.. 

Fransua de Monmorensi siaubingai išblyško. 

— Vardą! — sugriaudėjo jis. 

— To aš jums negaliu pasakyti, monsinjore... 

— Kaip visa tai sužinojote? Sakykite!.. 

— Štai pabaiga. Šios dvi moterys, motina ir duktė, 
prieš -pat pagrobimą... man įteikė laišką, adresuotą vie- 
nam dideliam senjorui. Štai šis laiškas, senjore! 

Fransua nieko daugiau nematė, tik laišką, kuris buvo 
jam ištiestas, bet jis iš karto jo nepaėmė. 

Ak! Jis nesapnavo!.. Šis jaunuolis jam ką tik buvo 
papasakojęs Žanos de Pjen istoriją!.. Ak! Šis vardas dar 
nebuvo ištartas, bet jis jau skambėjo jo širdyje! 

— Vadinasi, Žana gyva! Žana, tapusi paprasta dar- 
bininke, kad išauklėtų dukrą!.. Jo dukrą!.. 

Ir šis laiškas! Laiškas, į kurį jis įsmeigė liepsnojantį 
žvilgsnį!.. Jame slypėjo užuojautos vertas tragedijos ap- 
rašymas! Tai Žana jam rašė! Nekalta ir ištikima Žana! 

— Skaitykite, monsinjore,-- tarė Pardejanas,— skai- 
tykite... O perskaitęs, klausinėkit mane... nors aš nesu 
nusikaltimo liudininkas, bet, šiaip ar taip, esu sūnus žmo- 
gaus, kuris nusipelno jūsų neapykantos... tas žmogus... 
mano tėvas!.. jis man sakė... jis man kalbėjo tokius da- 
lykus, kurių aš nesupratau, bet kurie įsirėžė man į at- 
mintį... 

Pagaliau maršalas pagriebė laišką. 

Jis iš karto atpažino Žanos rašyseną. 

Godžiai perskaitė vieną pastraipą, antrą, trečią... 

Kai baigė skaityti, pasisuko į portretą, baisios raudos 
purtomas parpuolė ant grindų ir ėmė eiti keliais, beviltiš- 
kai iškėlęs rankas, o iš jo pamėlusių lūpų lyg sprogimas 
veržėsi šauksmas: 

— Atleisk man! Atleisk! 

Paskui jis staiga sustingo, prarado sąmonę... 

Ševaljė šoko prie jo. Jis ėmė gaivinti maršalą. Ap- 
vertė jį, suvilgė kaktą šaltu vandeniu, atsegė apsiausto 
segtukus... 

Po kelių minučių alpulys praėjo, Fransua atmerkė akis. 
Jis atsistojo. Jo akys keistai žibėjo. Pardejanas bandė pra- 
bilti. 

— Tylėkite,— sumurmėjo Fransua,— tylėkite... vėliau... 
palaukite manęs... čia... pažadėkite man... 

— Aš jums pažadu,— atsakė Pardejanas. 

Monmorensi įsikišo laišką užantin, prie širdies, ir iš- 
bėgo iš kabineto. Jis nuskubėjo į arklides, pats pasibalno- 
jo žirgą, liepė atidaryti rūmų vartus, ir ševaljė išgirdo 
šuoliais tolstantį žirgą. 

Buvo pirma valanda ryto. Fransua baisiu greičiu per- 
lėkė Paryžių. Žirgas sustojo priešais Monmartro vartus, 
uždarytus kaip ir visi Paryžiaus vartai. 

— Karaliaus vardu! — sukriokė nakties tyloje Fran- 
sua. 

Sargybos viršininkas visiškai sutrikęs išbėgo į lauką, 
pažino maršalą, skubiai liepė atidaryti vartus ir nuleisti 
pakeliamąjį tiltą. 

Tamsiame ir tyliame kaimelyje šiurkštus Fransua bal- 
sas šūkčiojo žodžių nuotrupas, kurias slopino keliskart 
stipresnis žirgo kanopų bilsmas į žemę. 

— Ji gyval!.. Nekalta! Zana!.. mano duktėl.. 

Kai Fransua pasiekė Monmorensi dvarą prie Marlžen- 
si, jis jau buvo aprimęs. 

Maršalas be jokių dvejonių patraukė tiesiai į lūšnelę, 
kur jis kadaise buvo pasirodęs Žanai ir Anri. 

— Ar dar gyvi tie žmonės? — klausė jis savęs. Ak! 
Gal vis dėlto gyvi!l.. Ir tikrai! Jie buvo gyvi! Pasenę, li- 
kimo aplamdyti, bet gyvi! 

Nuo smarkaus Fransua beldimo vyras pabudo, apsi- 
rengė, pasiėmė seną arkebuzą ir neatidarydamas durų pa- 
klausė: 

— Kas čia? 

— Atidarykite, dangaus vardu! — suriko Fransua. 

Moteris, senoji žindyvė, svyruodama, seniokiškai kuis- 
damasi išvirto iš lovos, užsimetė ant pečių apsiaustą ir 
čiupo vyrui už rankos. 

— Tai jis! — baisiausiai susijaudinusi ištarė ji. 

— Kas jis? 

— Monmorensi ir Maržensi senjoras! Atidaryk! Jis jau 
viską žino! Įleisk!.. 

Ir atsklendė duris sakydama: 

— Įeikite, monsinjore, aš jūsų laukiau... eikite... aš 
negalėjau numirti... aš žinojau, kad jūs ateisite... 

Vyras uždegė smalos deglą. 

Monmorensi įėjo vidun. Raudonoje deglo šviesoje jis 
priešais save išvydo stovinčią senę, kuri bandė šiaip taip 
išsittesti, visa sulinkusi nuo laiko ir sunkių žemės darbų. 

— Jūs atvykote viską sužinoti? — paklausė ji. 

— Taip! — atsakė jis palūžusiu balsu. 

— Eime, mano sūnau. 

Fransua pakilo ir nusekė paskui senę, kuri ėjo lėtai, 
sulinkusi, lazda pasiramsčiuodama. 

— Pašviesk mums! — sakė ji vyrui. 

Ji atidarė duris kambario gilumoje. Maršalas įėjo. Jie 
atsidūrė mažame kambarėlyje, kuris beveik idealia švara 
labai skyrėsi nuo likusios skurdžios patalpos. Ten stovė- 
jo labai prašmatnus krėslas ir didelė su kolonomis lova, 
užtiesta dygsniuota antklode. Lova nebuvo sujaukta. Ant 
sienos, gilumoje, kabojo du ar trys paveikslai: ryškiai 
nutapyta Šventoji Mergelė, Amžinas Žydas, kryžius, kuk- 
liai papuoštas samšitu, ir pačiame galvugalyje — minia- 
tiūra: maršalas joje atpažino save. Jo akys paraudo ir iš 
jų ištryško dvi ašaros... 

Tada senė pasakė: 

— Štai čia ji atėjo, monsinjore, kitą dieną po jūsų 
išvykimo. Štai čia, šioje lovoje ji išgulėjo keturis mėne- 
sius kaip numirusi, todėl, kad jai buvo pasakyta, jog jūs 
ją paliekate. Štai čia ji venkė, prašė, maldavo, kliedėda- 
ma kartojo jūsų vardą... 

Maršalas krito ant kelių. 

— Stai čia ji lėtai grįžo į gyvenimą... Čia ji apsiren- 
gė gedulo apdaru. 

— Dama gedulo rūbais! -— prislopintu balsu sumur- 
mėjo Fransua. 

— Štai čia, šioje lovoje, monsinjore, gimė Loiza, jū- 
sų duktė... 

Monmorensi visas drebėjo. 

— Vaiko gimimas išgelbėjo motiną. Ji pamažu nors 
ėjusi vis silpnyn, rado jėgų savo mažytei. Augant Loi- 
zai, motina sugrįžo į gyvenimą. 

Fransua užgniaužė besiveržiantį riksmą ir greitai at- 
virkščia ranka nusišluostė veidu srūvantį prakaitą. 

— Ar reikia pasakoti toliau? — paklausė žindyvė. 

— Viską!.. Viską, ką žinote... 

— Tada eime! — tarė senoji. 

Ji išėjo iš namų, Monmorensi sekė jai įkandin. Ties 
tankios gyvatvorės kampu sustojo, apsisuko ir ištiesė 
ranką namo link. 

— Pažiūrėkite, monsinjore,— pasakė ji — iš čia ma- 
tyti langas, dabar jį apšviečia mėnulis; dieną iš šios vietos 
labai gerai matytumėte, kas stovi namo viduje prie lan- 
go, ir būtų galima stebėti visus to asmens judesius. 

— Mano brolis stovėjo tada tenai prie lango, kai aš 
jėjau! 

Tada senė pasisuko į savo vyrą: 

— Papasakok, ką tu tada matei... 

Žmogus prisiartino, nusilenkė savo senjorui ir tarė: 

— Įvykiai įsirėžė mano galvoje taip giliai, kad atrodo, 
jog tai buvo vakar: taigi tą dieną nuo pat ryto dirbau 
čia, laukuose, kitoje šios gyvatvorės pusėje; priguliau nu- 
migti šešėlyje ir štai ką pamačiau prabudęs; už kokių 
dviejų žingsnių nuo manęs stovėjo vyras, kažką laikyda- 
mas savo apsiauste, nežinau ką; jis ten prabuvo kokį pus- 
valandį, aš nejudėjau; paskui staiga jis pasilenkė ir 
slapstydamasis už gyvatvorės greitai nubėgo. Tuo mo- 
mentu, kai bėgo pro šalį, pamačiau, ką jis slepia savo 
apsiauste. Tai buvo vaikas, bet visiškai nepagalvojau, 
kad tai gali būti mūsų ponios dukrelė... Šitai aš mačiau, 
monsinjore. 

Žindyvė dar pridūrė: 

— Tai kas buvo tarp jos, jūsų ir monsinjoro Anri aš 
iš pradžių nežinojau, bet kai ką atspėjau iš vargšei mo- 
tinai išsprūdusių beviltiškų žodžių... Atėjo toks vyras... jis 
atnešė mergaitę... motina vos nepakvaišo iš džiaugsmo. 
Ji puolė vytis, kad vėl susirastų jus, bet mums uždraudė 
ją sekti... Kur ji dingo? Nežinau. Pirmaisiais metais, kai 
dar buvau stipri, eidavau į Paryžių kiekvieną tos nelai- 


212 


mės metinių dieną, bet taip ir nesuradau nei jūsų, nei 
OS... 
Hercogas de Monmorensi atsiklaupė. 

— Palaiminkite mane,— tarė jis trūkčiojančiu nuo 
verksmo balsu,— nes aš jums sakau: ji gyva! Ši akivaiz- 
di neteisybė bus tuoj ištaisyta, ir Žana bus laiminga. 

Kaimietė nusižeminusi įvykdė tai, ko prašė senjoras. 
Ji ištiesė savo drebančias rankas virš jo galvos ir palai- 
mino... Tada visi trys grįžo į trobą. 

Fransua užsidarė kokiai valandai mažame kambarėly- 
je, kuriame buvo gimusi Loiza. Šviesos jis ten nedegė. 
Abu seneliai girdėjo jį verkiantį, garsiai kalbantį, tai su 
baisaus įniršio protrūkiais, tai vėl be galo švelniai. 

Paskui, kai jau buvo šiek tiek apsiraminęs, jis išėjo 
iš kambario, atsisveikino su abiem senukais ir sėdo ant 
žirgo. Prijojęs Monmorensi dvarą, sustojo priešais teisė- 
jo namus, pažadinė jį ir paprašė pergamento, ant kurio 
greitai brūkštelėjo keletą eilučių. Šį raštą senoji žindyvė 
turėjo gauti rytojaus dieną: jis skelbė, kad jai ir jos įpė- 
diniams dovanojamas namas, kuriame ji gyvena, ir dar 
dvidešimt penki tūkstančiai livrų. 

Palikęs teisėją, Fransua užsuko į pilį; jis vis dar bu- 
vo susijaudinęs, tačiau liepė pakviesti valdytoją ir įsakė 
šiam viską sutvarkyti pranešdamas, kad netrukus apsi- 
gyvens pilyje, ir ypač pabrėždamas, kad vienas pilies spar- 
nas būtų perstatytas iš naujo ir puikiai įrengtas, dar pri- 
dūrė, jog ten apsigyvensiančios dvi kilmingos princesės, 
kurioms ir skirtas šis pilies sparnas. 

Tik tada jis nujojo šuoliais tolyn ir pasuko keliu, ve- 
dančiu į Paryžių. Atvyko tenai, kai jau buvo atidarinėja- 
mi vartai, ir pašėlusiu greičiu nušuoliavo į savo rūmus, 
kur jo laukė Pardejanas. 

Ševaljė šią naktį praleido susijaudinęs, apimtas neti- 
kėtai jį užpuolusio nerimo. 

Kodėl maršalas išvyko? Kur jis? Galbūt nori nusira- 
minti ilgai jodinėdamas? Šie klausimai jam nedavė ra- 
mybės kokią valandą. 

Bet greitai jam toptelėjo, kad baisiausia yra tai, ką 

maršalas pagalvos apie jo tėvą. Tiesa, senasis Pardejanas 
pats sugrąžino vaiką. 

Ševaljė puikiai atsiminė, ką tėvas jam buvo apie tai 
pasakojęs... Ir net tai, kad atidavė deimanto žiedą pagrob- 
tosios mergaitės motinai. 

Bet visa tai buvo per menka pasiteisinimui: dėl šio 
brutalaus ir žiauraus poelgio maršalas atsisakė savo Žmo- 
nos! Žana de Pjen buvo pasmerkta kentėti šešiolika metų! 

Paryčiui greitais ir dideliais žingsniais jam vaikščio- 
jant po kambarį, atsidarė durys. Įėjo Monmorensi. 

— Ševaljė, atleiskite man, kad taip netikėtai išvykau. 
Aš buvau labai susijaudinęs... sukrėstas... jūs man atne- 
šėte didžiausią džiaugsmą gyvenime!.. 

— Ponas maršale,— atsakė ševaljė susijaudinęs,— jūs 
pamiršote, kad aš esu pono de Pardejano sūnus. 

— Ne, nepamiršau! Ir ne vien už suteiktą džiaugsmą 
jus myliu, bet dar ir todėl, kad žaviuosi jūsų pasiaukoji- 
mu... Nes jūs tikrai mylite savo tėvą!.. 

— Taip, — atsakė jaunuolis, — aš nepaprastai myliu po- 
ną de Pardejaną. O kaipgi kitaip gali būti? Aš nepaži- 
nojau savo motinos ir, kiek prisimenu iš vaikystės, tik 
tėvas būdavo palinkęs prie mano lopšio, tai jis, tas rūstus 
karys, padėjo žengti man pirmuosius žingsnius, nuolan- 
kiai vykdė visas mano vaikiškas užgaidas; o vėliau, steng- 
damasis išauklėti mane drąsiu vyru, lydėdavo visose kau- 
tynėse saugodamas ir gindamas savo špaga, vėlgi šalto- 
mis naktimis, kai miegodavome ant plikos žemės, kiek 
kartų jis mane užklodavo savo apsiaustu! Jis dažnai man 
sakydavo: „Imk, valgyk ir gerk, aš savo dalį pasidėsiu 
vėlesniam laikui“, o kai aš pasirausdavau jo apsiauste, 
tai nerasdavau nieko iš to pasidėjimo. Taip, ponas de Par- 
dejamras iki šiol mano vienišame, be draugų gyvenime, 
yra kilnus, ištikimas iki pat mirties draugas, kuriam aš 
skolingas už viską... kurį aš myliu... nes neturiu daugiau 
ką mylėti! 

— Ševaljė,— tarė susijaudinęs Monmorensi,— jūs di- 
džiadvasis. Nes taip karštai mylėdamas savo tėvą, nesu- 
„dvejojęs atnešėte man šį laišką, kuris iš tikrųjų juk kal- 
tina jį... 

Pardejanas išdidžiai pakėlė galvą. 

— Aš dar ne viską pasakiau, ponas maršale! Jeigu 
nusprendžiau ištaisyti didžiulę neteisybę, atnešdamas 
kaltinamąjį laišką, tai tik todėl, kad pasilieku galimybę 
ginti savo tėvą. Taip, ginti jį! Visais įmanomais būdais! 
Prieš pradedant pokalbį, prašom atvirai pasakyti, kokią 
poziciją užimsite mano tėvo atžvilgiu. Ar tapsite jo prie- 
šu? Tada aš tapsiu jūsų! Ketinsite jam atkeršyti už pa- 
darytą blogį? Tada aš pasiryžęs ginti jį su ginklu ran- 
koje... 

Sevaljė nutilo visas drebėdamas. 

Susimąstęs Monmorensi stebėjo jį ir žavėjosi. Ką jis 
būtų sakęs, jeigu būtų žinojęs, kad šiuos provokuojančius 
žodžius Pardejanas ištarė iš nevilites, jeigu būtų žinojęs, 
kad jis myli jo dukterį! 

— Ševaljė,— tarė jis rimtai, — man nėra ir negali bū- 
ti dviejų Pardejanų, o yra tik tas, kuris mane ištraukė 
iš nevilties, tokios gilios per daugybę metų, kad jei aš 
kada nors sutiksiu jūsų tėvą, tai jau vien todėl, kad pa- 
sveikinčiau jį turint šitokį sūnų... 

— Ak! dabar galiu pasakyti, kad jeigu iš jūsų lūpų 
būtų išsprūdęs nors vienas neapykantos žodis, aš būčiau 
labai nusiminęs ir turėjęs išeiti iš čia! 

Jaunuolis suprato, kad vos neišsidavė. Todėl skubiai 
tęsė: 

— Dabar, monsinjore, dar galiu pasakyti, kad mano 
tėvas bandė ištaisyti tą blogį, kurį jis padarė. 

— Kaip tai? — susidomėjęs paklausė maršalas. 

— Aš apie tai girdėjau iš jo paties. Jis man pasako- 
jo, kad tuo metu jis galvojęs vien apie tai, kad vieną 
dieną aš turėsiu garbės būti pristatytas jums, Monsinjo- 
re, ponas de Par'dejanas tikrai pagrobė tą kūdikį, bet jis 
jį ir grąžino motinai, nepaisydamas gautų įsakymų... 

— Taip, taip,— ištarė maršalas,— dabar matau, kaip 
viskas vyko... tai nusikaltimas, ir tikrasis nusikaltėlis turi 
tą pačią pavardę, kaip ir aš! Ševaljė, aš galvoju, kaip iš- 
laisvinti nelaimingą moterį, kuri tiek kentėjo... Ar negalė- 
tumėt man tiksliai ir smulkiai papasakoti viską, ką Ži- 
note? 

Pardejanas papasakojo, kaip jis buvo suimtas ir kaip 
išeidamas iš Bastilijos gavo atplėštą Žanos de Pjen 
laišką. 

Jo pasakojime buvo viena neaiški detalė: kodėl Žana 
de Pjen ir Loiza kreipėsi būtent į jį?.. Jis skubiai aplen- 
kė šį pavojingą klausimą. 

— Yra du galimi keliai, — pasakė jis baigdamas, — aš 
jums jau sakiau, kad aplink namą Sen Deni gatvėje ma- 
čiau slampinėjant kunigaikštį d'Anžu ir jo Žmones. Gal- 
būt karaliaus brolio galėtumėt paklausti apie šį dingimą? 

— Pažįstu Henriką d'Anžu. Jis bijo ryžtingos veiklos. 
Jis ne iš tų žmonių, kurie rizikuotų sukelti triukšmą. 

— Tada, monsinjore, aš grįžtu prie įtarimo, kuris ma- 
ne persekioja. Man regis, jog tai galėjo padaryti marša- 
las de Damvilis kartu su hercogiene de Monmorensi ir 
kad mes turėtume pradėti paieškas nuo Mesmo rūmų. 

— Sutinku su jumis,— pasakė maršalas didžiai susi- 
jaudinęs.— Aš neradau savo brolio... Bet pasakykite man, 
jeigu nebūtumėte radęs manęs Paryžiuje, jūs juk būtu- 
mėt bandęs jas išlaisvinti? Kodėl? 

— Monsinjore,— atsakė Pardejanas, kuris vos neišsi- 
davė,— aš to imčiausi todėl, kad atlyginčiau nors dalelę 
to blogio, kurį padarė mano tėvas. 

— Taip, tai tiesa... jūs, ševaljė, tikrai kilniadvasis. 
Atleiskite man už šiuos klausimus... 

— O kai dėl maršalo de Damvilio,— pridūrė Pardeja- 
nas, stengdamasis greičiau baigti šią pokalbio dalį, — 
manau, kad surasti jį bus gana pavojinga... 

— O! — pakiliai sušuko Fransua,— kad tik aš jį susi- 
tikčiau! Tada, pamatytume, kuriam grėstų pavojus! 

— Aš ne apie jus kalbu, monsinjore, bet apie jas. 

— Jos! — ištarė krūptelėjęs maršalas. 

— Be abejo! Kas žino į kokius kraštutinumus gali 
pulti hercogas de Damvilis, jeigu jos yra pas jį, o jūs jį 
išprovokuosite! Kas žino, ką jis yra įsakęs! 

— Mano dukra! — sumurmėjo blykšdamas Fransua. 

— Monsinjore, prašau jūsų būti kantriam vieną parą. 
Leiskite man veikti! Aš sužinosiu, kas šią naktį vyksta 

Mesmo rūmuose. Kai įsitikinsime, kad jos ten yra, ma- 
nau, ir išlaisvinsime... 

— Iš tiesų, ševaljė, — sušuko Fransua,— kuo ilgiau aš 
jūsų klausau, tuo labiau žaviuosi jūsų energija ir išradin- 
gumu. Aš labai laimingas, kad mudu susitikome. 

— Tad, monsinjore, ar leidžiate man veikti? 

— Taip. Iki rytojaus! 

— Monsinjore,— šaltai patikslino  Pardejanas,— iki 
tos dienos, kai galėsiu įsibrauti į Mesmo rūmus ir kai tiks- 
liai žinosiu, kas tenai vyksta. Bet tikiu, kad man pasiseks. 

— Tada veikite, mano vaike. Jei jums pasiseks, būsiu 
skolingas daugiau, nei gyvenimą... 

Ševaljė atsistojo eiti. Maršalas jį švelniai apkabino. 

Pardejanas dideliais žingsniais patraukė iš Monmo- 
rensi rūmų. 


“XXIII 
PONAS DE PARDEJANAS TĖVAS 


Maždaug porą mėnesių prieš mūsų papasakotus įvy- 
kius du vyrai, vienos šaltos dienos vakarą apsistojo vie- 
nintelėje Pont de Se smuklėje netoli Anžero. 

Vienas iš jų savo eisena ir manieromis buvo panašus 
į kapitoną, besivejantį savo kuopą; kitas atrodė kaip jo 
ginklanešys. 

Šis kapitonas buvo maršalas de Damvilis, vykstantis 
iš Bordo į Paryžių, ir pakeliui užsukęs į Pont de Se. 

Ir jeigu jis keliavo kukliu ekipažu, tai, be abejo, tik 
tam, kad neatkreiptų į save dėmesio. 

Maršalas turėjo paskyręs pasimatymą Pont de Se už- 
eigoje. Jo ginklanešys retkarčiais išeidavo į kelią ir žiū- 
redavo Anžero pusėn. 

Pagaliau sutemus nakčiai prie užeigos sustojo raitelis 
ir nenulipdamas nuo žirgo pasiteiravo apie keleivį, kuris 
turėjęs atvykti išvakarėse ar net dieną. 

Šis vyras buvo nuvestas pas Anri de Monmorensi, ku- 
ris ranka parodė paslaptingą ženklą. 

Kai atvykėlis atsakė jam panašiu ženklu, maršalas 
kruopščiai uždarė duris ir žvaliai paklausė: 

— Jūs vykstate iš Anžu pilies? 

— Taip, monsinjore. 

— Jūs įgaliotas kalbėti su manimi hercogo vardu? 

— Kokio hercogo, monsinjore? — atsargiai paklausė 
raitelis. 

— Hercogo de Gizo,— tyliai ištarė Monmorensi. 

— Tada viskas tvarkoj. Atleiskite už atsargumą, pone 
maršale, mes esame akylai stebimi... 

— Gerai! Ar Gizas dar Anžere? 

— Ne. Jis prieš tris dienas išvyko ir grįžo Paryžiun. 
D'Anžu hercogas išvyko vakar. 

— Ar jiedu sutaria? 

— Netikiu, monsinjore. D'Anžu hercogui rūpi vien fa- 
voritai ir mano bigudi. | 

— Jūs atvežėte kokį nors Henriko de Gizo įsakymą?.. 

— Taip, monsinjore, štai jis... Kitą savaitę, kovo 30-tą, 
pusę dešimtos vakaro, Devinjero užeigoje, Paryžiuje, Sen 
Deni gatvėje. Ar atsiminsite, ponas maršale? 

— Atsiminsiu. 

— Pasiteirausite pono de Ronsaro, poeto. Prisidengsi- 
te kauke, o prie skrybėlės turėsite prisisegęs raudoną 
plunksną. 

— Kovo 30-tąją vakare, Sen Deni gatvėje, Devinjero 
smuklėje, gerai. Tai viskas? 

— Taip, monsinjore. Ar galiu eiti? Juk nereikia, kad 
kas nors pastebėtų, jog manęs nėra... 

— Eikite, mano drauge, eikite... 

— Būčiau labai jums dėkingas, jei perduotumėte mon- 
sinjorui de Gizui, kad gerai atlikau jo pavedimą ir kad 
aš jam atsidavęs kūnu ir siela, kaip kad priklausau herco- 
gui d'Anžu... iš pažiūros! | 

— Bus padaryta. Kuo jūs vardu? 

— Moreveras, jūsų paslaugoms čia ir Paryžiuje, kur 
privalau netrukus būti. 

Ir Moreveras atsisveikinęs išėjo: po kelių sekundžių 
maršalas išgirdo šuoliuojant žirgą keliu, vedančiu į An- 
žerą. 

— Štai kur tikras sukčius,— pagalvojo maršalas.— 
Kaip Henrikas de Gizas gali pasitikėti tokiais tarnais?.. 
Juk toks šiandien išduos savo šeimininką. Ir kas pasakys, 
ar neišduos mūsų rytoj? Kai dėl to pasimatymo Sen Deni 
gatvėje, aš nueisiu, bet imsiuosi apsaugos priemonių! 

Mūsų skaitytojai jau žino, kad Anri de Monmorensi 
turėjo tą vakarą dalyvauti susirinkime Devinjero smuk- 
lėje, kur Ronsaras ir jo poetai garbins antikos mūzas, o 
hercogas de Gizas su savo bendrais ieškos būdų, kaip nu- 
žudyti karalių. 

Išvykus Moreverui, ginklanešys užlipo į maršalo kam- 
barj. 

— Ar mes tęsime kelionę, monsinjore? — paklausė jis. 

— O ne, mes liksime čia, bet būk pasiruošęs kelionei 
rytoj anksti rytą ir liepk atnešti vakarienę, kelionė man 
sužadino apetitą. 

Ginklanešys skubiai nuėjo vykdyti šeimininko įsaky- 
mų. 

Tuo momentu Anri de Monmorensi išgirdo po savo 
langu kiemelyje kažką piktai šūkaliojant. 

— Aš jums sakau, kad jūs jo nepririšite ten, po velnių. 

— O aš sakau, kad jis ten stovės! Prisiekiu Pilatu! 
Barabu! 

— Koks pažįstamas balsas! — sumurmėjo krūptelėjęs 
Anri. 

— Sis tvartas skirtas senjorų žirgams. 

— O aš prisiekiu, kad mano žirgas nestovės tvarte tarp 
jūsų karvių! 

— Ponas juokdary, jūs būsite išmestas lauk! 

—" Pone šeimininke, jūs būsite primuštas! 

— Primušti mane! Oho! Ir iš ko girdžiu: iš samdomo 
kareivio, valkatos! 

Sakinio pabaiga nuslopo grasinimuose, kuriuos netru- 
kus nustelbė šūksniai, o vėliau dejonės. 

Anri greitai nusileido į kiemą ir pamatė du šešėlius, iš 
kurių vienas metodiškai mojuodamas ranka lyg darydamas 
pratimus kūlė kitą. 

— Pagalbos! Užmuš! — sušuko šeimininkas, išvydęs, 
jog kažkas ateina. 

Nes tas mušamas šešėlis ir buvo smuklininkas. 

Mušeika savo ruožtu nutraukė veiksmus, mandagiai 
pasveikino ateinantį ir tarė: 

— Pone, iš jūsų špagos ir eisenos atpažįstu didiką. Aš 
taip pat toks esu ir norėčiau, kad sutiktumėte pabūti šio 
nedoro išpuolio teisėju. 

Maršalas sutikdamas linktelėjo galva. 

— Taigi,— tęsė nepažįstamasis, veltui stengdamasis 
tamsoje įžiūrėti pašnekovo veido bruožus, — šis kaimietis, 
kurį ką +ik apkūliau jo paties labui, sako, kad turiu paimti 
žirgą iš arklidės ir nuvesti nakčiai į tvartą. 

— Arklidė skirta trims žirgams,— sudejavo smuklinin- 
kas,— ten yra vietos tik senjoro žirgui, dar vienam atsar- 
giniam ir jo ginklanešio arkliui... 

— Kur yra vietos trims, užteks ir keturiems. Teisy- 
bė, pone?... Toks gražus ir geras gyvulys. Aš noriu jį jums 
parodyti, pone! Tada bus geriau nuspręsti. Na, šeimininke, 
žiburį! 

Smuklininkas, įsitikinęs, kad keliautojas, užsakęs tokią 
vakarienę, turi būti labai turtingas ir jį palaikys, pasisku- 
bino uždegti žibintą. 

Bet Anri de Monmorensi tuoj čiupo jį ir nukreipė švie- 
są į nepažįstamąjį. 

„Jis! — pagalvojo.— Aš suabejojau tik dėl balso“. 

Tuo pačiu metu Anri pastūmė arklidės vartus, žvilgte- 
lėjo vidun ir pastebėjo prie savo trijų žirgų stovintį siau- 
bingai liesą kuiną, išsišokusiais kaulais, nudilusiom ka- 
nopom, įdubusiais šonais, tačiau jis tvirtai stovėjo ant 
kojų. 

— Ar matote, pone,— sušuko nepažįstamasis,— šią 
dailią galvą, šiuos puikius karčius, blizgantį plauką, lai- 
bas kojas, tad pasakykite dabar, ar toks gyvulys gali mie- 
goti tvarte. 

Monmorensi atsigręžė su žibintu rankoje ir sumurmėjo: 

— Jūs teisus, ponas de Pardejanai, tai vertingas ask- 
lys! 

Nepažįstamasis net išsižiojo išvertęs akis. Rodės, jam 
tuoj, tuoj išsprūs šauksmas, vardas. Monmorensi sustab- 
dė jį žvilgsniu ir garsiai pridūrė: 

— Pone, užeigos savininkas sutinka su jūsų teisingu 
prašymu. O jūs pagerbtumėte mane, sutikdamas kartu pa- 
vakarieniauti. Be ceremonijų! Kaip bajoras... 

Didžiausiam šeimininko nustebimui, maršalas de Dam- 
vilis vis tebekalbėdamas nusivedė už parankės Pardejaną 
į savo kambarį. 4 

Senasis Pardejanas, dar labiau nustebęs už šeimininką, 
nepratarė nė žodžio ir leidosi vedamas. 

Tačiau kol jiedu ėjo per kiemą į kambarį, jis, be abe- 
jo, kažką galvojo, nes vos tik paskui juos užsidarė durys, 
jis nė kiek nesijaudindamas ištarė: 

— Džiaugiuosi, monsinjore, jus vėl matydamas gyvą 
ir sveiką! 

Paskui šitaip pasisveikinęs išsitiesė ir pakelta galva 
primerktom akim, išdidžiai tarė: 

— Na, šiek tiek pasenusį... O! Sventoji Dievo Motina, 
kai paskutinį kartą turėjau garbės jums patarnauti, jūs 
buvote maždaug devyniolikos metų ir, jeigu moku skai- 
čiuoti, dabar galėtumėte būti trisdešimt penkerių ar tris- 
dešimt šešerių; taigi, kaip sakoma, buvote gražus brune- 
tas, monsinjore, tik tuokart neturėjote ūsų, kurių linija 
grakšti ir kartu grėsminga... Kaip žmogus keičiasi!.. Ką, 
nejaugi jūsų smilkiniai jau pražilę? Ir gili raukšlė palei 
burną? O kaip sušiurkštėjęs veidas! Nors turiu pasakyti, 
kad jis ir nebuvo švelnus... Aš, kaip matote, mažai pasi- 
keičiau... Kai mes, seni kareiviai sulaukiame tam tikro 
amžiaus, daugiau nesenstame... Aš dažnai girdėjau kal- 
bant apie jus ir visada, kaip apie di primo cartello* fech- 
tuotoją, turintį smagią ranką, labai lengvai perkertančią 
galvą į dvi dalis; sunku ir suskaičiuoti jūsų užmuštus 
hugenotus... Ech! Garbė Pilatui, tai aš įdaviau jums į 
rankas kardą ir išmokiau kapoti galvas vienu mostelėjimu, 
taip pat durti smaigaliu. Jeigu būčiau tuščiagarbis, di- 
džiuočiausi tokiu mokiniu, kaip jūs. Bet aš ne toks, garbė 
Dievui, nors šiaipjau savimi didžiuojuosi. 


* Pirmos rūšies. (Ital.) 

— Ponas de Pardejanai,— ištarė Anri de Monmoren- 
si, — vis dėlto suteikite man malonumą, su jumis pavaka- 
rieniauti. 

Maršalas de Damvilis atsisėdo ir mostu pakvietė savo 
stalabendrį padaryti tą patį. 

—- Klausau, monsinjore!l — pasakė Pardejanas sėsda- 
masis ir tuoj pat giliai atsidusęs atvožė didelį keramikinį 
puodą, iš kurio po visą kambarį pasklido smulkiai sukapo- 
tos ir taukuose paspirgintos kiaulienos kvapas. 

— Oho! — tarė Pardejanas,— šįvakar pavakarieniau- 
siu veltui! 

Damvilis žiūrėjo į jį susimąstęs. 

— Jūs mane tik ką pasveikinote,— prabilo jis kandžiu 
ir gaižiu tonu,— derėtų atsilyginti tuo pačiu. Velniai grieb- 
tų! Jūs visiškai nepasenote! Jau vien iš judesių atpažinau 
jus. O, be to, visą laiką jus prisimindavau!.. (Kareivis 
pastatė ausis.) Na, o kas iš tikrųjų paseno, tai jūsų drapa- 
nos| Teatleidžia man Dievas! Juk tai dar tas pats ap- 
siaustas, kurį dėvėjote tą dieną, kai mane taip staigiai pa- 
likote. Vargšas apsiaustas! Ką aš matau? Skylė ant kairės 
alkūnės... lopas iš priekio... Sen bei ten suadyta... Ak! Gar- 
bės žodis, nė nesuskaičiuočiau lopų! O jūsų batai! Varg- 
šai jūsų batai! Velniai rautų! Betgi jūsų vienas pentinas iš 
geležies, o kitas iš plieno! Jie net nevienodo ilgio! 

Sulig šia fraze senasis kareivis ištuštino taurę Somiu- 
ro vyno, primerkė akis ir sukando savo šiurkščių ūsų ga- 
liukus. 

Monmorensi užsigulė ant stalo, ranka parėmė smakrą 
ir akylai įsistebeilijo į savo svečią. 

— Na,—staiga paklausė jis, — ką jūs veikėte nuo to 
laiko, kai matėmės paskutinį kartą? 

— Gyvenau, monsinjore. 

— Kur gyvenote? 

— Visuose gyventi tinkamuose keliuose, po visais sve- 
tingais dangumis: tačiau turiu pasakyti, kad maždaug 
dvejus metus gyvenau Paryžiuje. 

— Paryžiuje? Ohol.. Ir kodėl jame dabar nebegyve- 
nate? 

— Kodėl nebegyvenu? — pakartojo Pardejanas, ir jo 
akys gudriai sublizgo.— Na, gerai, pasakysiu jums, mon- 
sinjore. Paryžiuje aš labai ramiai gyvenau puikioje ir gra- 
žioje užeigoje... buvau laimingas, net pasitaisiau. Bet vie- 
ną vakarą... palaukite, tai buvo praėjusių metų spalį... 

Maršalas krūptelėjo. 

— Taigi vieną vakarą ties gatvės posūkiu pastebėjau 
tokį Žmogų... seną mano pažįstamą. Reikia prisipažinti, 
monsinjore, kad turėjau priežasčių vengti susitikimo su 
juo... įsivaizduokite, kad šis žmogus būtinai norėjo pasi- 
rūpinti manim prieš mano paties norą. Aš tuoj sau tariau: 
„Jeigu aš gyvensiu Paryžiuje, anksčiau ar vėliau su juo 
susitiksiu akis į akį. Ir tada sudie mano gražiajam skur- 
dui, kuris man toks mielas. Reikės būti laimingu, paskui 
kalbėti, paskui aiškintis ir paskui...“ Gana! Aš išsikraus- 
čiau be faniarų ir būgnų ir leidausi į klajones, kad tik 
būčiau kuo toliau nuo atsitiktinumų ir nuo to nepažįs- 
tamojo!... 

— Bet,— tarė Monmorensi,—ir aš kaip tik tuo metu 
buvau Paryžiuje. 

— Palaukite, palaukite! Kaip čia dabar yra, monsin- 
jore! 

— Taip, aš ten buvau,— tęsė maršalas,— ir net prisi- 
menu vieną nuotykį iš to meto: kartą vakare buvau už- 
pultas valkatų ir beveik nugalėtas, bet mane netikėtai iš- 
gelbėjo nepažįstamas vyras, kuriam padovanojau savo 
puikiausią žirgą, mano gerąjį Galarą... 

— Velniai rautų tą išgelbėtoją! — sumurmėjo senasis 
kareivis. 

Keletą minučių įsiviešpatavo tyla. Maršalas mąstė. 

— Mano brangusis pone de Pardejanai,— tarė jis stai- 
ga,— ar jūs pastebėjote štai ką: kad mes nesimatėme še- 
šiolika metų, kad aš sulaikiau jus pas save geras dvi va- 
landas ir kad nepareikalavau atsakyti už jūsų išdavystę. 

„Viskas! Galas!“ — dingtelėjo Pardejanui. 

— Kokią išdavystę? 

Kadangi Anri tylėjo, matyt, nenorėdamas pažadinti ja- 
me miegančių demonų, Pardejanas pliaukštelėjo sau per 
kaktą ir tęsė: 

— O, aš prisimenu. Monsinjoras tikriausiai turite 
omeny +ą elgetą, niekšą, išdaviką, tą vargšą, kuris nuko- 
vė elnią jūsų miškuose? Jūs jį pakarsite ant apatinės kaš- 
tono šakos, kaip matau. Gražus medis, garbės žodis! Vi- 
sa tai tiesa, todėl nužemintai prašau atleisti mano kaltę, 
nes nuo to laiko, kai monsinjoras išvykote, aš visiškai 
priklausau nuo šio apgaviko: tai, kad jis pabėgo nepa- 
sakęs nė ačiū, man gera pamoka. Tai tikrai buvo išda- 
vystė, prisipažįstu. 

— O aš nė nežinojau apie tai, ponas de Pardejanai,— 
pasakė Monmorensi. 

— Ak, monsinjore, kad man liežuvis nudžiūtų! 

— Matau, jums grįžo atmintis! 

— Iš tikrųjų,— šaltai atsakė Pardejanas,— prisimenu 
dar kelias panašaus pobūdžio išdavystes. Gal kartais mon- 
sinjoras norėtumėt prisiminti, kas nutiko Maržensi, po ko 
labai apgailestaudamas turėjau jus palikti? 

— Jūs mane palikote todėl, kad manėte, jog jus pa- 
kars. 

— Pakars! Fi! Monsinjore! Jeigu bent būčiau ketvir- 
čiuotas, kankinamas ant rato! Bet paprasčiausiai pakar- 
tas... na, jei taip, tai nebūčiau leidęsis į ilgas, varginan- 
čias klajones. O dėl šio reikalo tai prisipažįstu, kaip ir 
dėl viso kito: monsinjore, aš išdaviau jus tą dieną, aš 
grąžinau motinai mažiulę. Kaip sau norite! Aš girdėjau 
verkiant motiną: girdėjau jos žodžius, kurie mane sukrė- 
tė, nes, ligi tol nežinojau, kad žmogaus sielvartas gali 
turėti tiek atspalvių, nežinojau, kad apskritai esama to- 
kio sielvarto. Leiskite man būti atviram iki galo. Per 
šiuos šešiolika metų nebuvo nė.vienos dienos, kad nebū- 
čiau galvojęs pasikarti vien todėl, jog tą dieną paklau- 
siau jūsų ir tapau šios didelės nelaimės priežastimi. O 
jūs, monsinjore? 

Anri de Monmorensiį keletą | minučių patylėjo, paskui 
tarė: 

— Gerai, ponas de Pardejanai. Matau, kad turite ge- 
rą atmintį. Todėl kartoju, ką sakiau: jūs mane išdavėte. 
Neieškau ir nenoriu žinoti išdavystės motyvų, nepriekaiš- 
tauju dėl jų. Aš pamiršau ją. Aš noriu pamiršti. Laikau 

jus geru ir kilniu bajoru. Todėl klausykite, nes noriu kai 
ką pasiūlyti, ir jūsų valia bus sutikti ar nesutikti; jei ne- 
sutiksite, mudu išsiskirsim kas sau, ir tuo viskas baigsis. 
Jeigu sutiksite, iš to turėsite ir garbės, ir naudos. 

Pardejanas pamanė sau: 

— Kaip laikas keičia žmogų! Seniau tik už ketvirtį 
to, ką pasakiau, būtų tekę kautis su špaga ir durklu ran- 
koje... bet ko jis iš manęs nori? | 

— Ponas de Pardejanai,— tęsė maršalas kiek padve- 
jojęs,— ar žinote, kad dauguma jaunų vyrų pavydėtų 
jūsų žvilgsnio tvirtumo. Anksčiau jūs buvote pavojingas, 
dabar tapote baisus... 

— Cha! Tiesiog išmanau dvikovininko amatą, štai ir 
viskas! 

— Iš tiesų! — susižavėjęs tarė maršalas, — ir tas pa- 
šėlęs potraukis nuotykiams, kuris jus išskiria iš kitų. 

— Turiu tą potraukį, monsinjore, tik trūksta progų jį 
patenkinti. 

— O jeigu,— pridūrė Anri tęsdamas žaidimą,— jums 
kasdien pasiūlytų pietus pagal apetitą... 

— Tai priklauso nuo valgio rūšies, kurią man pasiū- 
lytų. Nuotykis nuotykiui nelygu. 

— Gerai,— pasakė maršalas,— tada klausykite, labai 
atidžiai, nes tai, ką pasakysiu, yra labai rimta. 

Atrodė, kad jis įveikė paskutinę dvejonę ir apsispren- 
dė. 

— Ponas de Pardejanai, ką jūs -galvojate apie Pran- 
cūzijos karalių? 

— Prancūzijos karalių, monsinjore! Tai negi, po vel- 
niais, jūs tikitės, kad toks vargšas, kaip aš, galėtų gal- 
voti, jog tai ne karalius! 

— Pardejanai, pasakykite man ką galvojate, ir duo- 
du žodį, kad niekas nesužinos jūsų minčių... 

— Monsinjore,— atsakė šis,— aš nepažįstu Jo Dide- 
nybės; sako, jog karalius silpnas ir piktas; kad jis serga 
ir dėl šios ligos jam įvyksta pykčio protrūkiai; sako, kad 
jis neturi nei gailesčio, nei drąsos; štai, ką sako, bet aš 
nežinau nieko... nieko, išskyrus tai, kad toks karalius tik- 
rai negali įkvėpti pasitikėjimo juo. 

— Jeigu jūs taip galvojate iš tikrųjų, manau, galė- 
sime susitarti; jūs esate nepriklausomas, stiprus, drąsus 
ir vikrus; užuot eikvojęs šias savybes visokiems menkiems 
nuotykiams, jūs galėsite panaudoti jas dideliame darbe. 
Ką pasakytumėt, jei vietoj šio maniakiško, įtaraus, žiau- 
raus ir liguisto karaliaus būtų kitas Žmogus — dosnus, 
kilniaširdis, aukštos kilmės, jaunas, veržlus karalius, ku- 
ris, be abejo, norėdamas būti garsus, duotų visiems sa- 
vo šalininkams progą pasižymėti? 

— Monsinjore, betgi jūs man siūlote suokalbį prieš 
karalių... 

— Taip! — aiškiai atsakė Monmorensi.— Ar jūs bijo- 
te? 

— Kodėl turėčiau bijoti, jeigu nebijau net jūsų? 

— Tai kas jus sulaiko? — paklausė Monmorensi šypso- 
damasis dėl šio gudraus meilikavimo.— Bet noriu perspė- 
ti, kad aš nereikalausiu iš jūsų tiesioginių veiksmų, tik 
antraeilių. 

— Paaiškinkite, monsinjore, paaiškinkite. 

— Štai, dalyvauju šioje avantiūroje: kokia bebūtų pa- 
baiga, aš eisiu iki galo. Pralaimėjimo atveju likęs vienas 
aš su abejingais Žmonėmis blogai ginčiausi. Pagaliau, 
man reikia tokio žmogaus, kuris saugotų mane, o aš 
galėčiau tuo tarpu veikti visiškai laisvai. 

— Aš pradedu suprasti, monsinjore. Būčiau įrankis, 
kuris veiktų vadovaujamas jūsų proto. 

— Ar jums tai priimtina? 

— Taip, jeigu iš to turėsiu naudos. 

— Ko jūs prašote? 

— Sau nieko, tik padengti mano žygių išlaidas. 

— Jūs gausite penkis šimtus ekiu per mėnesį tol, kol 
tarnausite man šios kampanijos metu. Ar pakaks? 

— Net per daug. Bet lai užmokestis, o ne aitlygini- 
mas. 

— Jeigu nieko nenorite sau, kam jūs prašote? 

— Mano sūnui. 

— Ak! Jūs turite sūnų! 

— Na gerai, kiek prašote savo sūnui? 

— Jeigu žygis nepasiseks, tai šimtą tūkstančių livrų, 
kurie jam bus atiduoti su garantija. 

— O jeigu žygis pasiseks? 

— Kitaip tariant, jeigu mes į sostą pasodinsime mūsų 
pasirinktą karalių? Tada prašysiu ne pinigų. Man atro- 
do, kad leitenanto laipsnis su pažadu ateityje pakilti iki 
kapitono, bus tinkamas atlyginimas sūnui žmogaus, kuris 
jums tarnaus. 

— Kai dėl šimto tūkstančių livrų,— tarė maršalas, — 
sutinku juos mokėti nuo šiandien. Na, o kai dėl leitenan- 
to, tai įsipareigoju surašyti sąlygas popieriuje, kad galė- 
čiau priimti galutinį sprendimą. 

— Labai puiku, monsinjore, man pakanka jūsų žodžio... 
kol kas... O kada norėtumėt, kad būčiau Paryžiuje? 

Maršalas pagalvojo kelias sekundes. 

— Na, pavyzdžiui, po dviejų mėnesių. Iki šiol nieko 
rimto dar nėra paruošta. Pakaks, kad būtumėte mano rū- 
muose pirmosiomis balandžio dienomis. 

— Būsiu, monsinjore, ir net truputį anksčiau. 

— Ne. Atvirkščiai geriau būtų, kad niekas jūsų nema- 
tytų Paryžiuje iki to laiko. Net kada atvyksite, būtų gerai, 
kad tiesiai eitumėte į Mesmo rūmus, vengdamas susi- 
tikti ką nors, kas galėtų jus pažinti. 

— Atvyksiu naktį, pirmą balandžio savaitę. 

— Puiku. O ką dabar darysite? 

— Cha! Pamažu josiu Paryžiaus link, kaip koks ple- 
vėsa. 

— Ar reikia pinigų? 

lr nelaukdamas atsakymo, maršalas pašaukė savo tar- 
ną ir pašnibždėjo jam keletą žodžių. Tarnas išėjo. Po 
kelių akimirkų jis grįžo nešinas nedideliu išsipūtusiu mai- 
šeliu, kurį padėjo ant stalo. 

— Štai, — tarė senasis kareivis,— tai neblogas deser- 
tas, kurio jau seniai nesu ragavęs. 

Valandai praslinkus nuo šios scenos, visi užeigos įna- 
miai miegojo. Vien Monmorensi ir Pardejanas prieš už- 
migdami vis mąstė: vienas lovoje, kitas daržinėje ant šie- 
no, kur buvo išsirinkęs vietą. 


89 227 


„Aš ką tik,— galvojo pirmasis,— įsigijau tokį daiktą, 
už kurį hercogas de Gizas užmokėtų auksu.“ 

Kitas sakė sau: 

— Aš rizikuoju savo galva, bet užtat savo vaikui už- 
tikrinsiu laimę... 


XXIV 
KALINĖS 


Pirmosiomis balandžio dienomis, kitaip tariant, tuo 
metu, kai senasis Pardejanas, apsitaisęs naujais drabu- 
žiais ir pasikeitęs nuo galvos iki kojų jojo Paryžiaus link, 
o sūnus ieškojo būdų, kaip susitikti Fransua de Mon- 
morensi, mes persikelkime į Mesmo rūmus, kur Žana de 
Pjen ir Loiza kalėjo jau dvylika dienų. 

Maršalas de Damvilis, niūrus ir susijaudinęs, vaikš- 
čiojo vienas po erdvią salę pirmajame aukšte. 

Suradęs Žaną, Anri pasijuto staiga sugrįžęs į savo 
jaunystės dienas. 

Nuo to momento, kai ją atrado, kai vėl pamatė, kai 
ji vėl užvaldė jo jausmus, jis suprato ją dar mylįs. 

— Bet kodėl taip susijaudinau ją šuradęs? Kodėl vėl 
pajutau aistros karštį, kurį tikėjausi esant užgesusį. Gal- 
būt dabar ją mylėsiu dar labiau, negu mylėjau kadaise?.. 

Kai Anri ištanė šiuos žodžius, išreiškiančius jo slap- 
čiausias mintis, kažkas pabeldė į duris. 

Jis nekantriai mostelėjo ir nuėjo atidaryti. 

Tai buvo tas pats vyras, kurį matėme Pont de Se ir 
kuris jam tarnavo ginklanešiu. 

— Monsinjore,— tarė jis nusilenkdamas ir nelaukda- 
mas klausimų,— turiu rimtą naujieną. Jūsų brolis Pary- 
žiuje. 

Damvilis išblyško. 

— Aš jį pats mačiau,— tęsė ginklanešys, — ir pasekiau, 
jis yra savo rūmuose. 

— Gerai, palik mane. 


228 


Likęs vienas, Anri de Monmorensi bejėgiškai krito į 
fotelį. 

Juk tas Žmogus jo brolis! Dar minutė, kita ir jį galė- 
jo užgriūti baisus, nepalenkiamas kerštas! 

— Ak! Jeigu būčiau vienas! — sumurmėjo jis.— Kaip 
nepasitraukdamas iš vietos jo laukčiau! Arba dar daugiau: 
eičiau jo ieškoti, šūktelėčiau jam į veidą. — „Ar tai ma- 
nęs atvykote ieškoti į Paryžių! Stai aš! Ko jums reikia?..“ 
Bet aš ne vienas: ten yra ji! Ir aš ją myliu! Ir ne- 
noriu, kad ją čia rastų! Nenoriu, kad jiedu susitiktų! Kas 
žino, galbūt jis ją dar tebemyli... 

Visą valandą Anri de Monmorensi šitaip vaikščiojo, 
kol pamažu nurimo. 

Pagaliau jo veide pasirodė šypsena. 

Galbūt jis buvo radęs tai, ko ieškojo, nes sumurmėjo: 

— Taip... ten ji bus saugi... aš turiu gerą būdą užsi- 
tikrinti šios moters ištikimybę... pamatysime!.. 

Ir jis tuoj pasuko į kambarį, kuriame buvo uždarytos 
Žana de Pjen ir Loiza. Priėjęs prie durų akimirką pasi- 
klausė ir negirdėdamas jokio garso raktu, kurį visą laiką 
nešiojosi su savim, švelniai atrakino, po to pastūmė ir 
blykšdamas sustojo: 

Prieš jį stovėjo Žana su dukra! 

Prisiglaudusios viena prie kitos, apsikabinusios, tarsi 
saugodamos viena kitą, išbalusios, drebančiomis ranko- 
mis, jos žiūrėjo į jį su neapsakomu siaubu. 

Jis įžengė, rūpestingai uždaręs paskui save duris ir 
prisiartino sakydamas: 

— Jūs mane atpažįstate, madam? 

Zana de Pjen ryžtingai žengė į priekį, užstodama Loi- 
zą. Iš apmaudo raudonis užliejo jos kaktą. Ji tarė: 

— Kaip drįstate pasirodyti prieš šį vaiką? 

— Dabar matau, kad mane atpažinote! — tarė marša- 
las.— Sveikinu jus. Matau, kad nelabai pasenau, kaip 
neseniai man sakė... vienas žmogus... žmogus, kurį iš- 
saugojote atmintyje... Ponas de Pardejanas! 

Loiza gailiai suriko ir užsidengė veidą rankomis. 

Sukilę motiniški jausmai privertė Žaną sukaupti pas- 
kutinę drąsą, padvigubino jėgas. 


229 


— Pone,— tarė ji labai skambiu ir ramiu balsu, — jūs 
klystate, tikėdamasis sužadinti mano dukteriai blogus pri- 
siminimus. To nebus, tikėkite manimi. Jūs esate paskuti- 
nis niekšas, nes atimate iš manęs tą nedidelę laimę, kuri 
man dar liko. | 

Nuo įtūžio Monmorensi sudrebėjo. Jo kumščiai gniau- 
žėsi. Bet jis susivaldė. 

— Taip, — tarė jis atlošdamas galvą,— jūs iš tikrųjų 
tokia pat, kokia buvote; kiekvieną kartą, kai būnu šalia, 
jūsų veide matau tik neapykantą arba siaubą... Aš noriu 
su jumis pasikalbėti, ponia. Ir lygiai kaip jūs galvoju, kad 
būtų padoriau, jei mudviejų pokalbis vyktų dviese. Todėl 
prašyčiau jūsų dukrą išeiti. 

Loiza apkabino viena ranka Žanos kaklą. 

— Mama,— sušuko ji,— aš tavęs nepaliksiu! 

— Ne, mano vaike, mudvi nesiskirsime. Ką bepadary- 
tų šis Žmogus, tavo motina visada tave gins... 

Anri tai raudo, tai balo. Jo planas izoliuoti Žaną ne- 
pavyko. Akimirką jis net pagalvojo, ar nepanaudojus prie- 
vartos. Bet pamatęs taip ryžtingai nusiteikusią Žaną, 
nusigando. 

— Ko jūs bijote? — ištarė jis Žemu ir šiurkščiu balsu, 
kartu ir maldaujančiu, ir grasinančiu.— Jeigu būčiau no- 
rėjęs jus su dukra išskirti, lengvai tai būčiau padaręs. 
Bet nenorėjau. Kalbėkite ir galvokite ką tik norite, bet at- 
viro pokalbio neišvengsite. Ak! Jūs murmate! Elgiatės 
priešiškai! Bet negalite pakeisti to, kas yra. O yra tai, 
kad Fransua jus paliko, tuo tarpu aš esu jums ištikimas! 

Siaubo ir pasipiktinimo riksmas ištrūko iš Žanos lūpų. 

— Nelaimingasai,— sušuko ji tarsi buvusios meilės pa- 
kylėta,— nelaimingasai, tai tu, tai tavo išdavystė, mus iš- 
skyrė... Bet žinok, kad ir toli nuo manęs, Fransua taip pat 
verkia, kaip ir aš! 

— Mama, mama! Aš su tavim! — sušuko Loiza. 

— Taip, mano dukrele, mano mylimiausia, tu su ma- 
nim... ir tik tu esi mano vienintelis turtas... 

Anri blausiu žvilgsniu žiūrėjo į apsikabinusias motiną 
ir dukterį. | 

— Na, gerai, — pridūrė jis mėgindamas kalbėti. švel- 
nesniu balsu.— Vėliau jūs man dėkosite... taip! Kai suži- 
nosite, iš kokio pavojaus ištraukiau abi, tada gal žiūrėsi- 
te su mažesniu siaubu. O dabar pasakysiu, kodėl atėjau. 
Jūs negalite gyventi šiuose rūmuose. Tas pats pavojus, ku- 
ris jums grėsė Sen Deni gatvėje, gresia ir čia... Todėl pa- 
siruoškite: po valandos karieta jus nuveš į vieną namą, 
kur būsite visiškai saugios... Sudiev, madam! 

Vos pastebimas džiaugsmas užplūdo Žaną. 

Bet įtarnios Anri akys tai pastebėjo. 

— Turiu jums pasakyti, — tarė jis šaltai, — kad visos 
pastangos ar bet kokie šūksniai kelionės metu jums ne- 
duos naudos... nes jie kels pavojų... šiam vaikui. 

Nenatūralus susijaudinimas, palaikęs Žaną žiauraus 
priešo akivaizdoje, staiga praėjo. Ją apėmė baimė, kuri 
paralyžiavo mintis. 

„Viskas“,— pagalvojo ji. — Mudvi žuvę, mano duktė ir 
ašį“ 

Iš tikrųjų ką tik įvykęs pokalbis su Anri jai įrodė, kad 
šis žmogus liko toks pat, kaip kadaise. 

Pastarosiomis dienomis nelaimingoji motina buvo at- 
gavusi viltį. Tačiau ji žinojo, kad yra Anri de Monmo- 
rensi valdžioje. 

Iš tiesų, ji negalėjo pamiršti tos dienos, kai atvežus 
jas į Mesmo rūmus, maršalas, staiga atidaręs duris, pasi- 
rodė motinai ir dukrai kaip tik tuo momentu, kai jos kal- 
bėjosi spėliodamos apie šį keistą įkalinimą. 

Bet tą dieną Anri nieko nepasakė. Tik po kelių dienų 
jis ryžosi vėl apsilankyti. 

Ir tada, kai Žana jau tikėjosi, atgaila gal bus pavei- 
kusi jį, maršalas de Damvilis suprato, kad jo aistra di- 
delė kaip niekada. 

Žanos viltys kaipmat išgaravo. Tai buvo tas pats An- 
ri, kokį ji pažinojo. 

, „Ką jis darys su mumis?“ — klausė ji savęs pakuž- 
om. 

— Drąsos, mama,— ramino Loiza.— Argi svarbu, kur 
šis Žmogus mus nugabens, svarbu, kad tik nebūtume iš- 
skirtos. 

Tą naktį niekas jų neieškojo, bet nepaisant to, jos už- 
migo tik paryčiais, prisiglaudusios viena prie kitos. 

Dvigubas įvykis sukliudė maršalui de Damviliui pra- 
testi nakties planus. Keistas dalykas, išeidamas iš Žanos 
de Pjen, jis jautėsi beveik laimingas. Mat buvo sudavęs 
pirmąjį smūgį. Be to, jo išmonė pasakyti, kad jos pagrob- 
tos tam, jog būtų apsaugotos nuo pavojaus, jam atrodė 
nuostabi. 

Jam atrodė, kad bus sunku su jomis skirtis, bet Žinia, 
kad Fransua Paryžiuje, ir nuojauta, kad brolis greitai 
gali atvyktiį rūmus, pagreitino sprendimą išsiskirti, 
nors, kaip jis tikėjosi, neilgam. 

Apie pusę aštuonių vakaro, jau sutemus, jis apsisiautė 
plačiu apsiaustu, užsidėjo ant galvos skrybėlę su plunks- 
na, užsikišo už diržo didelį durklą ir išėjo iš rūmų. 

Po pusvalandžio jis jau buvo Ašo gatvėje ir ties Tra- 
versi gatvės kampu sustojo priešais mažą namelį žaliomis 
durimis... prie Alisos de Liuks namų! 

Pasibeldė. Name buvo labai tylu. Vienintelė švieselė, 
kurią jis pastebėjo pro langinių plyšį, tuoj pat užgeso. 

— Nepasitiki! — suniurzgė jis.— Bet ji yra ten. Po 
velnių, turės man atidaryti! | 

Pasibeldė smarkiau. Be abejo, viduje pabijota, kad 
triukšmas neatkreiptų kaimynų dėmesio, nes Anri išgirdo, 
kaip kažkas eina to namuko sodelio smėliu, ir už vartų 
pasigirdo šaižus balsas. 

— Eikite savo keliu, jei nenorite, kad pašaukčiau ap- 
- saugą... 

— Lora! — sušuko Anri. 

Užuot atsakiusi ji tik slopiai riktelėjo. 

— Atidaryk, Lora,— pridūrė maršalas,— arba, po vel- 
nių, aš šoksiu per tvorą! 

Durys tuoj pat atsidarė. 

— Jūs, monsinjore! — ištarė senoji Lora. 

— Taip, aš, kas čia stebėtino?.. 

— Beveik metai... 

— Todėl kuo greičiau įleiskite. Aš noriu pasikalbėti 
su Alisa. 

— Jos nėra Paryžiuje, monsinjore! 

— Na, jau! — nusišaipė Anri,— tai nė triukšmo nebu- 
vo, kurį ji sukėlė aną rytą Luvre? 

— Ji vėl išvykusi! — energingai pakartojo Lora. 

— Tada aš įsikursiu čia ir lauksiu jos parvažiuojant 
nors ir visą mėnesį. 

— Prašom, tamsta, įeiti, — suskambėjo balsas, ir tą 
pačią akimirką ant namo slenksčio pasirodė baltas silue- 
tas. 

Tai buvo Alisa; maršalas ją tuoj atpažino ir pasisvei- 
kino gana atsainiai, nes manė turįs teisę taip elgtis. 

Alisa sugrįžo į namą... Lora uždegė žvakides. Marša- 
las atsisuko į Alisą. Pastaroji truputį išbalusi, nuleidusi 
akis, stovėjo ir laukė, kada išeis Lora. 

— Klausau jūsų, pone,— pagaliau tarė ji,— veržiatės 
pro duris, garsiai kalbate, kiek tik įmanoma ironiškiau 
pasveikinate mane, ir viskas todėl, kad buvau jūsų meilu- 
žė. Na, ką gi dabar pasakysite? 

Maršalas atrodė nustebęs. 

— Ką pasakysiu? — tarė jis.— Pirmiausia prašau at- 
leisti už tai, kad prisistačiau tokiu būdu. 

Tuo metu Anri žvilgsniu perbėgo šį kambarį, kurį ge- 
rai pažinojo. 

— Niekas nepasikeitę,— pasakė jis,— išskyrus du da- 
lykus. Pirmiausia tai, kad jūs pagražėjusi kaip niekuo- 
met... 

— Toliau? | 

— Toliau, ši tuščia vieta... vieta, kur kabėjo portretas. 

— Jūsų, pone. Aš paaiškinsiu, kodėl nėra jūsų portre- 
to, kodėl delsėme jums atidaryti duris, kodėl prašiau jus 
greitai paaiškinti, ko norite iš manęs, ir pagaliau, kodėl 
maldauju pamiršti, kad išvis esu... Aš turiu meilužį. 

Tai buvo taip aiškiai pasakyta, kad galėjo atrodyti 
skausminga ar tauru, jeigu jis būtų galėjęs skaityti bu- 
vusios meilužės širdyje. 

Tai nebuvo bravūra, iššūkis ar prisipažinimas: tai bu- 
vo įspėjimas, kurį maršalas jo garbei reikia pasakyti, 1a- 
bai diskretiškai išklausė. 

— Aš pasikeičiau,— tarė Anri neabejodamas, kad šne- 
ka nemandagiai— Jūs mane matote visiškai laimingą; 

paslauga, kurios aš atėjau prašyti, reikalauja ne vien jū- 
sų geranoriškumo. 

— Klausau jūsų, pone. 

— Paaiškinsiu labai išsamiai,— pridūrė Anri, sėsda- 
masis į Alisos nurodytą fotelį. 

Akimirką Alisa siaubingai išblyško ir vos nuslopino 
riksmą. Ji čiupo maršalą už rankos ir su .šimteriopa jėga, 
lyg jausdama kažkokį baisų pavojų, įstūmė į kitą kamba- 
rį ir užrakino duris. 

Tą pačią sekundę pasirodė suglumusi senoji Lora. 

— Tylėkit! — tarė Alisa šiurkščiai. — Aš girdėjaul!... 

O girdėjo ji tai, kad kažkas sustojo prie sodo vartelių 
ir juos rakino. Tik vienintelis asmuo galėjo šitaip daryti; 
grafas de Marijakas!.. 

Dviem šuoliais grafas perbėgo sodelį ir pasirodė Ali- 
sai, kuri išblyškusi, sutrikusi stovėjo kambario viduryje 
atsirėmusi į fotelį. 

— Tai jūs, brangusis! — ji dar įstengė ištarti. 

Jis šypsodamasis, ištiesęs į ją rankas prisiartino. Stai- 
ga pastebėjo jos nerimą ir išblyškimą. 

— Alisa! Alisa! — sušuko jis.— Gal sergate? Ar kas 
sujaudino... 

— Taip, sujaudino,— atsakė ji visa sugniužusi,— 
džiaugsmas, kad jus matau... 

Ji konvulsyviai įsitempė ir pasistengė nutaisyti natū- 
ralią išraišką. 

Deodatas atrodė nustebęs. Alisa atidžiai jį stebėjo ir 
matė, kas dedasi jaunuolio sieloje. 

— Ar aš maža mergaitė! — sušuko ji šypsodamasi, — 
kokia staigmena, kad matau jus ketvirtadienį, o ne penk- 
tadienį. Bet tai labai džiugi staigmena, mano švelnusis 
drauge... 

— Brangioji Alisa! — sukuždėjo jaunuolis apkabinda- 
mas ją ir bučiuodamas kvepiančius plaukus.— Aš taip 
pat, vos tik prisiartinu prie šio palaiminto namo, jaučiu, 
kaip širdį pripildo džiaugsmas, jis mane pakelia, neša. 

Alisa drąsindamasi pagalvojo: 

„Maršalas girdės... na ir gerai, tegul sau! Jis nematys 
Deodato... ir jo neatpažins...“ 

— Atleiskite, kad atėjau neperspėjęs,— pridūrė gra- 
fas. 

—- Mylimasai, jūs atsiprašote! O aš tokia laiminga... 

— Ak! Tai aš laimingas, bet laimė tokia trumpa... At- 
ėjau perspėti, kad negalėsiu rytoj praleisti su jumis Ža- 
vingų valandų, kad nebus to švelnaus pašnekesio, prie 
kurio jau taip pripratau... 

— Tai rytoj nematysiu jūsų! — nuoširdžiai apgailes- 
taudama sušuko Alisa. 

— Ne. Klausykite, mano bičiule... šį vakarą po valan- 
dos turiu dalyvauti viename svarbiame susirinkime, kur 
bus aukštų asmenų... bet nenoriu nieko slėpti nuo jūsų... 

Alisa suprato, kad grafas jai išpasakos politines pa- 
slaptis. Ir tuoj pat jos sumišusioj galvoj kilo kankinan- 
tys klausimai: 

„Kaip jam sutrukdyti kalbėti? Ką daryti, kad Damvilis 
negirdėtų?“ 

— Argi jūs,— tęsė Deodatas,— tai ne mano širdis, ne 
mano mintis? Taigi, žinokite, kad šį vakarą... 

— O kam gi, mano meile... Ne, tylėkite... noriu iš 
jūsų girdėti tik meilės žodžius... 

— Alisa,— tęsė šypsodamasis grafas,— jūs esate ma- 
no gyvenimo draugė, aš jus myliu ne tik širdimi, bet ir 
siela, todėl prieš jus neturiu paslapčių... 

— Kalbėkite tyliau, aš maldauju jus... 

— Tyliau? Kodėl?.. Kas gali mus išgirsti?.. 

Ir nustebęs grafas apsidairė aplinkui. 

— Lora! Lora! — sušvokštė Alisa, sukaupusi paskuti- 
nes jėgas.— Prisiminkite, kad mano teta yra smalsi... ir 
plepi... kaip visos senos moterys... 

— O! Po velnių, jūs teisi! Aš nė nepagalvojau! 

Tuo momentu durys atsidarė, ir pasirodė Lora. 

— Brangusis vaikeli, — tarė ji, — aš išeinu kelioms mi- 
nutėms... Pasinaudosiu pono grafo de Marijako buvimu, 
nes nenoriu palikti jus vienos... 

— Ne! Ne! Neišeikite! — sušuko Alisa nebesusivaldy- 
dama. 

— Ak! Alisa! — karštai sušnibždėjo jaunuolis,-— tai 
jūs manimi nepasitikite? | 

— Aš! — sušuko ji.— Nepasitikėti jumis!.. 

Išsekusi, iškankinta, stengdamasi atrodyti rami, ji pra- 
murmėjo: 

— Eikite... Eikite... teta... bet greitai grįžkite... 

Dar akimirka, ir grafas de Marijakas išgirdo labai 
stipriai užtrenkiant laukujas duris. 

— Na, štai, mes vieni! — šypsodamasis tarė jis.— Ir 
kadangi jumis pasitikiu, noriu savo paslaptį... 

Ji padarė paskutinę beviltišką pastangą. 

— Eime... jūs dar nematėte mano kambario... Aš no- 
riu jį jums parodyti... 

Jaunuolis krūptelėjo. Jam užkaito galva. 

Bet pagarba tai, kurią laikė savo sužadėtine, jo kil- 
nioje širdyję greitai paėmė viršų. 

— Pasilikime čia,— atsakė jis virpėdamas.— Turiu tik 
kelias minutes laiko. Ar jūs žinote, Alisa, kas manęs lau- 
kia? Navaros karalius! Taip, pats karalius. Ir admirolas 
de Kolinji. Ir princas de Kondė... Jie susirinko Betizi gat- 
vėje... 

„Vargas man, vargas mums visiems!“ — aimanavo ne- 
laimingoji mergina sielos gilumoje. 

— Išskyrus tą, kurio mes laukiame... maršalo de Mon- 
morensi! | | 

Alisa pasisuko sudrebėjusi iš siaubo. Ir jeigu grafo 
nebūtų išgąsdinęs jos drebulys, jis būtų išgirdęs triukšmą, 
lyg ir kokį slopinamą riksmą, visiškai čia pat, už durų... 

— Kas jums, Alisa? — sušuko jaunuolis.— Kodėl jūs 
"tokia išblyškusi?.. Ak! Betgi jums negėra!.. 

— Man? Ne, ne!.. arba... iš tikrųjų... aš blogai jau- 
čiuosi... 

Akimirką Alisa pasvarstė, ar nebūtų geriausia apalpti. 
Bet mikliai apskaičiavusi viską, tuoj pat apsisprendė. 
Jeigu ji apalps, Deodatas pradės ieškoti namuose van- 
dens ir galbūt pirmosios durys, kurias jis atidarys... bus 
to kabineto, kur slėpėsi Anri de Monmorensi! 

— Viskas,— ji vėl pagalvojo,— galas... man dažnai bū- 
na taip negerai... 

— Vargšas mielas angele! Aš jūsų gyvenimą padary- 
siu tokį švelnų ir gražų, kad šie nemalonumai bus... 

— Taip, taip, kalbėkime apie ateitį, mano brangus, 
mano mielas... 

— Jau turiu eiti, Alisa! Jūs žinote, kad manęs lau- 
kia. Reikia aptarti svarbius reikalus. Klausykite, jei mūsų 
planas pasiseks, baigsis visi kivirčai... ir tada, Alisa, mu- 
du daugiau nebesiskirsime, jūs tapsite mano žmona, mes 
būsime laimingi.... Alisa, Alisa, klausykite... reikia ne tik 
nuversti Karolį IX ir jam pateikti mūsų sąlygas... 

- Šį kartą kimiai riktelėjo Alisa, nors ir kaip stengėsi 
susivaldyti, paskui puolė prie durų sakydama: 

— Tylėkite! Jau pareina teta!.. 

Ji atidarė duris, ir iš tikrųjų pasirodė Lora. 

Alisa šiuos žodžius ištarė ne vien todėl, kad sulaikytų 
Deodatą. Jei būtų mažiau susijaudinusi, jai būtų toptelė- 
ję, kodėl negirdėjo atidarant laukujų durų ir kodėl Loros 
pasirodymas taip tiksliai sutapo su tuo, ką ji tik ką pa- 
sakė. 

Tuo tarpu gratas buvo įsitikinęs, kad senoji moteris 
ką tik grįžo. 

— Taigi, — pridūrė jis, tarsi tęsdamas pradėtą pokal- 
bį,— rytoj turėsime puikų vakarą. 

— Eikite, eikite, ponas graie,— vapėjo Alisa,— ir te- 
padeda jums dangus!.. 

Kaip paprastai, Deodatas matant tetai Lorai suspau- 
dė savo sužadėtinės rankas. Kaip paprastai, ji palydėjo 
grafą iki mažų vartelių sode. 

— Deodatai,— šnibždėjo ji vis dar virpėdama,— šie 
mano negalavimai nėra be pagrindo. Jau kelios dienos 
esu sunerimusi, aš regėjau košmariškus sapnus, siaubin- 
ga nuojauta sako... 

— Vaikeli! Vaikeli! 

— Ar jūs mane mylite? — paklausė ji kuo nuoširdžiau- 
siai. 

— Ar aš tave myliu? Kaip tu dar gali klausti? 

— Na, gerai! — tarė ji,su tokiu įkarščiu, kad jaunuo- 
lis net sunerimo, — jeigu tavo širdis ir tavo gyvenimas pri- 
klauso man, Deodatai, prašau tavęs, saugokis! Jeigu čia 
būtų tavo tėvas, vis tiek pasakyčiau: „,„Nepasitikėk net tė- 

vu!“.., Deodatai, pasakysiu dar daugiau: „Nepasitikėk sa- 
vo sužadėtinel..“ | 

Ir nors jis stengėsi užspausti jai burną bučiniu, ji 
karštligiškai tęsė: 

— Kas žino! Galbūt per miegą, gal supykus man gali 
ištrūkti neatsargus žodis! O! Deodatai, prisiek man sau- 
gotis. Pirmiau įsitikink, kad vanduo, kurį geri, vaisiai, 
kuriuos valgai, nėra užnuodyti... Prisiek! Prisiek... 

— Gerai, aš tau prisiekiu,— tarė jis išgąsdintas tokio 
siaubingo jos susijaudinimo.— Bet iš tiesų tu įvarysi man 
baimę. Ką gi tokio tu galėjai girdėti? Ką tu Žinai?.. 

— Aš? Nieko, nieko, prisiekiu! Nieko, tai tik nuojau- 
ta.— Bet nuojautos niekada manęs neapgauna, jos tam- 
pa siaubinga realybe... Deodatai, tu man prisiek saugotis 
dieną ir naktį. 

— Taip, mano brangioji, dievinamoji, aš tau prisie- 
kiu... 

Ji konvulsyviai apsikabino jį. Jiedu pasibučiavo, ir ne- 
trukus grafas de Marijakas dingo naktyje. 

Minutėlę Alisa dar pastovėjo sode, kad susikauptų, ir 
šaltai, be baimės, apmąstytų situaciją. Monmorensi turė- 
jo būti viską girdėjęs. Tuo ji buvo įsitikinusi. Jis tikriau- 
siai bandys tai neigti, bet ji gerai žinojo, kad jis girdėjo. 
Viskąl!.. 

Taigi, viena, maršalas de Damvilis, tas de Gizų pati- 
kėtinis, buvo užinteresuotas hugenotus išduoti. 

Antra vertus, neapykanta broliui turėjo jį pastūmėti 
šiai išdavystei net ir tuo atveju, jeigu jis ir norėtų huge- 
notus išsaugoti. 

Šių baisių sugretinimų išvada buvo aiški: išėjęs iš 
čia, maršalas pasuks tiesiai į Luvrą ir išduos savo brolį, 
Kolinji, Kondė, Navarietį... Deodatas bus išduotas, kaip ir 
kiti! Tai mirtis... 

Susiėmusi rankomis galvą, sukandusi dantis, Alisa 
vos kelias sekundes grūmėsi su baisia, jai iškilusia būti- 
nybe: kad neįvyktų išdavystė, sunaikinti galimą išdaviką. . 

Ji apgalvojo greitai. Mirties nuosprendis buvo priim- 
tas. . 

Ji grįžo namo. Prisiminkime, kad jos sandėris su pa- 
čia savimi truko vos minutę. Monmorensi mirtis dabar jai 
atrodė tolygi Deodato mirčiai. Vaizduotėje ji matė durk- 
lu nužudytą maršalą tuo pačiu metu, kai jos draugas, jos 
mylimasis lipo ant efafoto. 

Alisa grįžo į tą kambarį, iš kurio ką tik buvo išėjęs 
Deodatas, greitai nukabino nuo sienos tvirtą, trumpą, 
aštrų durklą, ne kokį nors moterišką žaisliuką, bet žudan- 
tį ginklą su trikampiu smaigaliu, plačiais ašmenimis, pa- 
togia rankena. 

Ji paėmė ginklą taip, kaip tai matė darant ispanes, 
kai dar tarnavo Žanos d'Albrė dvare: ašmenys paslėpti 
plačioje rankovėje smaigaliu aukštyn. Taigi pakako stai- 
giai pakelti ranką, ir ji jau buvo ginkluota. 

Nė kiek nesvyruodama, neišblyškusi, ji nuėjo į kabi- 
netą, kur buvo uždarytas Anri, ir kaire ranka atidarė du- 
ris. 

Maršalas stovėjo. Ji buvo nusprendusi suduoti smū- 
gį, kai jie sėdės vienu du ir ramiai šnekučiuosis. 

— Žinoma,— tarė ji sau,— jis viską neigs, sakys, kad 
nieko negirdėjo ir kol šitai įrodinės, bus tinkamas mo- 
mentas... 

Pirmieji maršalo de Damvilio žodžiai buvo: 

— Turiu jus įspėti, Alisa, kad viską girdėjau, kas čia 
buvo kalbama. 

Ji sustingo kaip įbesta. Viską ji buvo numačiusi, bet 
tik ne tai. Įtūžusi mostelėjo ranką. Rankovė suplevėsavo, 
ir maršalas pamatė sublyksint durklą... 

Sekundę jis svarstė. Paskui žengęs žingsnį į priekį, 
garsiai tarė: 

— Turiu pasakyti, kad po drabužiais esu apsivilkęs 
grandininiais šarvais, kurių jūsų durklas neįjveiks. 

Alisa greitai atsitraukė iki durų ir jas uždarė. Atsirė- 
musi nugara į jas, atsakė: 

— Apgailestauju, kad mane įspėjote, nes tai mane 
verčia ryžtis šlykščiai kovai, kurioje rizikuoju patirti pra- 
laimėjimą, bet aš pasistengsiu jus nužudyti. 

Ji liovėsi slėpti durklą, patogiai ir tvirtai suėmė ran- 
keną ir įsmeigė į maršalą bebaimį žvilgsnį. 

Maršalas net mostelėjo susižavėjęs. Paskui dėl viso 
pikto apsidairęs pasitraukė už stalo, skiriančio jį nuo 
Alisos. 

— Alisa,— dusliai ištarė jis,— mudviejų kovos rezul- 
tatas neturėtų kelti jums abejonių. 

— Aš tai žinau! — nuostabiai ramiai ištarė ji.— Pra- 
šom, nužudykite mane; jūs arba aš, vis tiek reikia, kad 
vienas iš mudviejų mirtų. 

— Aš visai nesiruošiu jus žudyti, bet ir jūs manęs 
nenužudysite. Jei būsiu priverstas pakelti ranką prieš jus, 
kad galėčiau praeiti, tai pasistengsiu jus tik nuginkluoti, 
tikiuosi, nepadarydamas nieko blogo. Bet kokiu atveju, ne- 
sitikėkite, kad jus nužudysiu. 

Ji sudrebėjo. Šiais žodžiais maršalas leido suprasti jos 
padėties beviltiškumą. 

— Net,— tęsė jis,— jeigu mane priversite imtis prie- 
vartos, pažadu, kad tik peržengęs šių namų slenkstį, pa- 
sinaudosiu šiomis paslaptimis kaip man patiks. 

Jaunąją moterį nukrėtė drebulys. 

— Ir atvirkščiai, jei mudu sugebėsime susitarti, įsi- 
pareigoju užmiršti absoliučiai viską ir duodu garbės žo- 
dį, kurio veltui nemėtau, kad jūs vėl jausitės saugiai... 
Pažiūrėsime, ar priversiu jus užmiršti mano žodžius? 

Ji staigiai pasuko galvą. 

— Aš netikiu jūsų garbės žodžiu, — tarė ji. 

Anri šiek tiek išblyško. 

— O jeigu duosiu jums įrodymą? Gyvą įrodymą! 
Klausykite, pakalbėkime draugiškai. Kaip numanau, jūs 
beviltiškai įsimylėjusi. Kadaise buvote mano meilužė. Man 
visą laiką atrodė, kad jūs truputį per šalta ir kad per ma- 
žai domitės širdies reikalais. Bet štai dabar jūs labai pa- 
sikeitusi. Iš jūsų elgsenos matau, kad mylite visa siela 
ir kūnu! Alisa, jūs įtariate, kad pasinaudosiu tuo, ką gir- 
dėjau. O aš sakau: jūs nenorite išgelbėti nei Navaros 
karaliaus, nei pono de Kolinji, nei princo de Kondė, nei... 
mano brolio! Jūs norite išgelbėti grafą de Marijaką. Kas 

šis Žmogus? Aš nežinau. Sis vyras, Alisa, mano akyse 
tiesiog yra tas žmogus, kurį šiuo metu mylite labiau nei 
savo gyvenimą, ir už kurį norėtumėt numirti... 

Ji žiūrėjo į maršalą įtūžusiu, neapykantos kupinu 
žvilgsniu. 

— Alisa, nebūtina man atsakyti, nes jeigu kartais ap- 
sirinku, nekreipkite jokio dėmesio į tai, ką pasakiau. Ar 
gerai jus suprantu? 

— Taip. Tai tiesa. Tai tą žmogų, apie kurį kalbėjote, 
aš myliu. 

— Puiku. Atrodo, susitarsime! 

Ji truktelėjo pečiais išdidžiai ir atsainiai. 

— Tai būtina,— pridūrė Anrti.— Gal paklausite, kodėl 
esu toks kantrus, kodėl stengiuosi gražbyliauti, nors pa- 
gal savo temperamentą jau turėjau išmesti jus iš čia! 
Kodėl man reikia jūsų? 

Pirmą kartą nuo šio pokalbio pradžios, tikrai tragiško 
savo turiniu, bet iš pažiūros ramaus, žmogiška švieselė 
blykstelėjo į jį įbestame ir įtūžusiame Alisos žvilgsnyje. 

Maršalas pastebėjo tą blykstelėjimą. 

— Jūs pradėjote domėtis manimi,— tarė jis.— Toliau 
dar labiau susidomėsite. Į klausimus, kuriuos užduosiu, 
pats ir atsakysiu. Kodėl aš toks kantrus, aš, garsėjantis 
kaip žiaurus karys? Kodėl supratau jūsų meilę, aš, tas, 
kuris visada meilę niekino? Ogi todėl, kad ir aš myliu, 
Alisa!.. Todėl, kad mano meilė tokia pat karšta ir aist- 
ringa, kaip jūsų, o neviltis tokia pat neišmatuojamai gili, 
kad net galva svaigsta. Vyras, kurį mylite, myli ir jus! O 
mano mylima moteris manęs nekenčia, niekina, atstumia! 

Maršalas liovėsi kalbėjęs, jo susijaudinimas buvo toks 
stiprus ir įtaigus, kad Alisa net sudrebėjo. Ji lėtai atkry- 
žiavo rankas ir jos bejėgiškai nusviro. 

Mešlungiškai durklą gniaužę pirštai atsileido. 

Ginklas žvangtelėjęs nukrito ant grindų. 

Anri de Monmorensi, jeigu būtų apsimetinėjęs, galėjo 
džiaugtis savo pergale. Bet Anri buvo nuoširdus. Ir šis 
nuoširdumas nuginklavo Alisą. 

Pamačiusi, kokia gili Anri meilė ir neviltis, ji su- 
prato, kad norom nenorom teks skaitytis su šiuo Žmogu- 
mi. Todėl ištiesusi rankas priėjo prie jo. 

Maršalas de Damvilis sugriebė jos ranką. Viskas jam 
priminė jo meilę, apie kurią niekuomet su nieku nebuvo 
kalbėjęs, ir jis pamiršo savo vizito tikslą. 

— Prašom sėstis, ponas maršale,— tarė ji švelniai, — 
ir būkite tikras, kad jūsų sielvarto paslaptis visada liks 
mano širdyje. 

— Dėkoju jums,— tarė jis kimiai. 

Jie susėdo vienas priešais kitą, ir žiūrėjo kits kitam į 
akis vienodai apgailestaudami. 

Maršalas jau ramiau tęsė: 

— Jei nebūčiau sužinojęs jūsų paslapties ir nematy- 
čiau jūsų pasiryžimo mirti pačiai arba nužudyti kitą, ne- 
būčiau prabilęs apie šią meilę, kuri mane naikina: Dabar 
matau, kad ta paslauga, kurios atėjau prašyti, taps jums 
garantija, kaip ir jūsų paslaptis bus garantija man. Aš 
paaiškinsiu. Štai kas atsitiko,— tęsė maršalas.— Aš pa- 
grobiau mylimą moterį kartu su jos dukra ir laikau įka- 
linęs savo rūmuose. Jau apie savaitę. Reikia, kad ši mo- 
teris gyventų ne pas mane, bet kartu noriu būti tikras, 
kad ji nuo manęs nepaspruks. Todėl prašau jūsų paslau- 
gos... 

— Mane paversti sargybine! — prieštaraudama sumo- 
javo Alisa. 

— Taip,— brutaliai atsakė maršalas. 

Jų žvilgsniai vėl susikirto. 

— Klausykie,— tęsė maršalas.— Jeigu aš išduosiu jū- 
sų meilužį, jūs galite padaryti mane nelaimingiausiu 
žmogumi visoje karalystėje, perspėdama maršalą de Mon- 
moreni, kad Žana de Pjen yra pas jus ir kad ji nepadarė 
nusikaltimo, kuriuo ją apkaltinau! 

Šis sukrečiantis prisipažinimas, ištartas beviltišku bal- 
su, Alisai padarė nepaprastą įspūdį. 

Nuo minties, kad šioje dramoje jai skirtas niekšo 
vaidmuo, ją nupurtė šiurpas. 

— Tai jus stebina, ar ne,— paklausė Anri, — kad my- 
liu brolio žmoną? Kad man pasisekė juos išskirti! Kad vis 

dar aistringai persekioju šią moterį! Tai mane irgi ste- 
bina. Bet taip yra. Dabar siūlau derybas: pasaugokit man 
Žaną de Pjen, būkite ištikima sargybinė, bejausmė, ne- 
paperkama... o jei ne... 

— O jei ne? — paklausė Alisa iš susijaudinimo blykš- 
dama. 

— Išėjęs iš čia, aš išduosiu jūsų meilužį Marijaką, ir 
jis bus pakartas. 

Ir pamatęs, kaip ji sutriko, kaip virpa, tikriausiai vėl 
grįždama prie minties jį nužudyti arba nusižudyti pačiai, 
jis pridūrė: 

— Laikykimės vienas kito. Aš jums palieku savo įkai- 
tą, o jūsų meilužio gyvybė bus man garantija. Jei nesu- 
tinkate, vadinasi, jo nemylite! 

Alisa de Liuks atsistojo. Jos žėrinčios akys nukrypo 
į dangų, burna persikreipė lyg prakeikdama. 

— O mano meile! — sumurmėjo ji, susivėlusi, susi- 
glamžiusi, atstumianti ir kartu didinga.— O, mano Deo- 
datai, dėl tavęs aš nusmukau iki paskutinio niekšybės 
laipsnio... Dabar esu ne tik šnipė, bet ir kalėjimo prižiū- 
rėtoja| 

Maršalas žemai nusilenkė jai. 

— Rytoj, — sušnibždėjo jis,— rytoj pačiam vidurnakty 
būsiu čia. Pasiruoškite priimti savo kalines. 

Jis išėjo. Alisa, kumščiais užspaudusi akis, dusdama 
iš nevilties, parkrito ant kelių. 

— Nukritau į pačias padugnes... Kas, ak, kas mane iš 
tenai pakels!.. 

— Aš! — atsakė ramus, stiprus, grasinantis ir kartu 
gailestingas balsas. 

Alisa išsigandusi pašoko ir atsisuko. 

Priešais ją stovėjo Panigarola. 

— Vienuolis! — suvapėjo ji kone išprotėjusi. 

Tarpdury, pro kur ką tik buvo išėjęs maršalas de 
Damvilis, lyg statula su baltomis ir juodomis apdaro klos- 
tėmis, stovėjo ir lediniu žvilgsniu žvelgė vienuolis Pani- 
garola, pirmasis Alisos de Liuks meilužis. 

XXV 
TĖVAS IR SŪNUS 


Maždaug tuo metu, kai Anri išėjo iš Ašo gatvės ir pa- 
suko Mesmo rūmų link, kitaip tariant, truputį prieš de- 
vynias valandas, kažkoks vyras skubėjo Sen Deni gatve. 
Tas žmogus eidamas labai greitai užkliudė nepastebėjęs ir 
stumtelėjo praeivį. Šis nusikeikė, kažką sumurmėjo ir ne- 
sustodamas nuėjo toliau. 

Žmogus akimirką stabtelėjo priešais Devinjero smuklę, 
pasižiūrėjo į ją įdėmiai ir, atrodė, tuojau užeis. 

Bet papurtęs galvą netrukus vėl patraukė toliau mur- 
mėdamas: 

— Verčiau būsiu atsargus! Turėsiu dar laiko jį pama- 
tyti! 

Ir jis pasuko į gatvelę, kuri baigėsi netoli Tamplio. 
Po poros minučių jis jau kaukšėjo plaktuku prie paradinių 
Mesmo rūmų durų. Atsidarė langelis, jame pasirodė įta- 
rumo kupinas veidas ir šiurkščiai paklausė, kas ten? Žmo- 
gus atsakė: 

— Ogi pasakykite ponui maršalui, kad žmogus, kurį 
jis buvo susitikęs Pont de Se smuklėje, atvyko ir nori pa- 
sikalbėti. 

Durys tuoj pat atsidarė. Pasirodė karininkas ir tarė: 

— Jūs atvykstate iš Pont de Se? 

— Taip, ėjau pačiu ilgiausiu keliu. 

— Vadinasi, jūs esate Pardejanas. 

— Tikra teisybė, turiu garbės būti ponu de Parde- 
janu. O jūs? 

— Na, gerai, nepykite, jeigu jus nustebino mano pas- 
taba. 

— Net labai. Tuo tarpu jūsų veidas man visiškai ne- 
pažįstamas. 

— Aš vadinuosi Ortė ir esu vikontas d'Aspremonas! 
Jūsų paslaugoms, kai tik reikės. 

— Tada prašom tuoj pat! Niekas taip nepalengvina 
širdies, kaip maža dvikova atsivėsinimui. 

— Ponai, ponai! — įsiterpė antrasis karininkas. 

Vikontas d'Aspremonas patraukė pečiais ir tarė Par- 
dejanui, kuris jau traukėsi špagą: 

— Pone, nebijokite nieko, aš pasistengsiu, kad dvi- 
kovoje per daug neatvėstumėte. Maršalas nemėgsta, kad 
čia būtų kaunamasi. Tik prašom įeiti, nes jūsų jau laukia. 

Svetys įėjo į rūmus, ir durys sunkiai užsivėrė. 

— Pone,— pridūrė Ortė,— turiu garbės nuvesti jus 
į jums paruoštą kambarį. 

Lydimi liokajaus, kuris nešė deglą, vikontas Ortė 
d'Aspremonas patraukė tolyn kartu su de Pardejanu, ir 
pagal to meto papročius abu ėjo linksmai šnekučiuoda- 
mi, tarsi nė nebūtų susitarę dėl dvikovos. 

Užlipe į trečią rūmų aukštą, jiedu įėjo į didelį, gražų 
kambarį. 

— Stai jūsų būstas,— tarė Ortė.— Ar vakarieniausi- 
te? 

— Tūkstantį kartų ačiū. Aš jau pietavau atvykęs į 
Paryžių, ir gerai pietavau. 

— Tada man belieka palinkėti jums labos nakties. 

— Garbės žodis, tiesiog leipstu iš miego ir tikiuosi 
kietai išmiegoti iki aušros. Bet pasakykite, ar ponas mar- 
šalas rūmuose? 

— Jo nėra, bet jis jūsų laukė kaip šiandien arba ry- 
toj ir kai atvyks, jam bus pranešta. 

Vyrai atsisveikino. 

Ortė išėjo. Pardejanas išgirdo dukart užrakinant 
kambario duris. 

— Ką! — tarė jis krūptelėjęs.— Mane užrakino! 

Jis pribėgo prie durų: jos buvo tvirtos, o užraktas 
toks, kad neišlauši. Tada jis pribėgo prie lango. Sis buvo 
trečiame aukšte; trumpai tariant nenušoksi iš tokio aukš- 
čio nesusilaužęs kaulų. Tai visiškai nepatiko senajam 
kareiviui. Supykęs sviedė skrybėlę ant lovos ir sumur- 
mėjo: 

— Na ir trigubas kvailys! Aš suimtas... Po velniais, 
dabar viskas man aišku: kantrybė, malonė, pažadai ir de 
Damvilio ekiu, ten, Pont de Se smuklėje! Ak! Koks bai- 
lys, koks niekšas! O aš, lengvabūdis, pats dedu galvą 
ant trinkos!.. Zinau, šeimininkas bijo, jis nori mane nužu- 

dyti, padedamas savo tarnų!.. Prisiekiu Pilatu ir Barna- 
bu! Mes dar pamatysime!.. 

Tokia buvo pirmoji Pardejano mintis. Beje, mąstyda- 
mas apie tai, jis pasijuto išmuštas iš vėžių. |, 

Maršalas jam buvo aiškiai sakęs, kad rengia sąmoks- 
lą prieš Prancūzijos karalių: siaubingas prisipažinimas, 
galįs nuvesti ant ešafoto... 

— Tikriausiai, — sumurmėjo jis,— jis tyčia pasakė apie 
suokalbį, kad patikėčiau! O aš ir patikėjau! 

Įsitikinęs, kad gali būti netikėtai užpultas, Pardejanas 
iš karto neužmerkė akių, bet po dešimties sekundžių kam- 
bary pasigirdo skambus knarkimas. 

Kai jis pabudo buvo jau diena. 

— O! — tarė jis.— Aš dar gyvas! 

Po akimirkos jis jau buvo ant kojų. Beveik tuo pačiu 
metu atsidarė durys ir įėjo maršalas. Jis buvo truputį iš- 
balęs, tikriausiai naktį praleidęs dar prasčiau negu jo ka- 
linys. 

— Jūs išlaikėte žodį, atėjote čia. 

— Garbės žodis, monsinjore, beveik gailiuosi atėjęs. 

— Kodėl?.. Ak, taip, kad jus užrakino. Atleiskite man 
už šį atsargumą. Norėjau jus apsaugoti nuo vieno nema- 
lonaus atsitikimo... 

— Nesuprantu nė vieno žodžio iš to, ką man pasakėte, 
monsinjore. 

— Man nerūpi, ar jūs supratote. Pfašau iš jūsų tik 
dviejų dalykų, mano brangusis Pardejanai. 

Pirmiausia, kad leistumėtės uždaromas šiandien dar 
"kartą. Prisiekiu jums, kad neturite absoliučiai nieko bi- 
joti... 

Pardejanas virptelėjo. 

— Todėl,— pridūrė Anri,— duokite man žodį neišeiti 
iš šio kambario visą dieną, kol ateis jus pakviesti mano 
vardu. 

— Gerai! Duodu jums žodį, monsinjore. Bet sakėte, 
prašysite manęs dviejų dalykų. 

— Stai, Pardejanai, ir kitas. Aš turiu neįkainojamą lo- 
bį, bet jam šiuose rūmuose nesaugu, todėl noriu pervežti 
jį... į namus, kur bus saugiau. Tai bus atlikta šį vakarą 
apie vienuoliktą valandą. Ar galiu pasikliauti jumis? 

— Monsinjore, nuo to momento, kai sutikau tarnauti 
jums, nusprendžiau dalintis visais pavojais, kurie jums 
gresia. Galite manimi pasikliauti... Vadinasi, jūs bijote, 
kad pervežant tą lobį, jis nebūtų pagrobtas. 

— Taip, bijau,— niūriai atsakė Anri.— Todėl štai ką 
sugalvojau. Apie vienuoliktą valandą karieta išvažiuos 
iš rūmų... 

— O lobis bus karietoje? 

— Taip, ja važiuos Aspremonas, aš josiu priekyje, o 
jūs pėsčias eisite užpakalyje su špaga vienoje rankoje, 
su pistoletu kitoje, pasiruošęs be gailesčio nužudyti bet 
ką, kas tik mėgins prisiartinti... 

— Sutarta, monsinjore. Tik vienas klausimas: ar šis 
žygis turi kokį nors ryšį... su kampanija, apie kurią kal- 
bėjome Pont de Se?.. Kitaip sakant, ar šis lobis... iš me- 
talo? O gal veikiau jis iš mėsos ir kaulų? 

— Ką jūs tuo norite pasakyti? — sušvokštė Anri.— 
Gal jūs jau žinote? | 

— Ar aš? Aš nieko nežinau,— atsakė Pardejanas ati- 
džiai žiūrėdamas maršalui į akis,— tiesiog pamaniau, ar 
tik tas lobis kartais nebus... pavyzdžiui, karūna? — pridūrė 
jau tyliau. 

„Jis galvoja, kad čia kalbama apie karalių!“ — ding- 
telėjo maršalui, ir jo veidas kaipmat prašviesėjo. 

.— Tokiu atveju,— baigė Pardejanas,— jūs pats, mon- 
sinjore, suprantate, aš būčiau dvigubai atsargesnis. 

— Klausykite, Pardejanai. Aš negaliu jums pasakyti, 
kas ten bus... ar tikrai tai, ko jūs tikitės... bet elkitės iš 
tiesų taip, tarsi lydėtumėte... karūną. 

„Oho! — pagalvojo Pardejanas.— Jie jau spėjo pa- 
grobti karalių!..“ 

Bet staiga jam dingtelėjo viena mintis ir jis paklausė: 

— Vadinasi, monsinjore, aš buvau uždarytas todėl, 
kad nesužinočiau, kas kalinamas šiuose rūmuose? 

— Taip,— atsakė maršalas. 

— Gerai,— ryžtingai tarė Pardejanas,— aš niekur nei- 
siu iš čia visą dieną ir iki vienuoliktos valandos vakaro 
būsiu pasiruošęs. 

Kai maršalas šitaip patikintas išėjo, senasis kareivis 
sau tarė: 

„Jei jie nenorėjo, kad sužinočiau, kas kalinys, kodėl 
man tai pasakė? Ir kai dabar žinau, kodėl dar imasi at- 
sargumno priemonių liepdami čia likti visą dieną?.. Nel 
Tas kalinys ne karalius! Akivaizdu, kad nuo manęs kažkas 
slepiama... ko neprivalau žinoti iki vakaro... ir ką noriu 
žinoti tuoj pat!“ 

Taip pasakęs, Pardejanas ėmėsi tikrinti; ar jis neuž- 
darytas. Bet buvo laisvas: durys atsivėrė į koridorių, ir 
jis juo nuėjo keletą žingsnių iki plačių, prašmatnių laip- 
tų, kurie leidosi į kiemą. 

Vėl pasuko atgal, įsitikinęs, kad neišvengiamai ką 
nors sutiks. Praėjo pro savo kambario duris, paskui pa- 
traukė koridoriumi į priešingą pusę iki durų, kurias stum- 
telėjo ir atidarė. Šios durys vedė į mažus, įvijus laiptus. 

Patenkintas atradimu, grįžo į savo kambarį, ėmė vaikš- 
čioti po jį mažais žingsniais ten ir atgal, svarstė, švilpa- 
vo medžioklės melodijas, barbeno į langų stiklus, žodžiu, 
nuobodžiavo labiau, negu buvo tikėjęsis. 

Apie vienuoliktą valandą pasirodė tarnas ir padengė 
stalą gausiai apkraudamas jį valgiais bei papildydamas 
džiugiai atrodančiu ąsočiu. 

Kol nuotykių ieškotojas atsisėdo prie stalo ir pradėjo 
su didžiausiu apetitu pusryčiauti, tarnas dingo ir po ke- 
lių minučių sugrįžo nešinas kapšeliu pinigų. Kareivis taip 
plačiai nusišypsojo, kad net blykstelėjo jo gražūs ir balti 
dantys. 

— Ohoho! Kas gi čia? — paklausė jis. 

— Tai pirmasis tamstos, ponas karininke, atlyginimas, 
kurį man paliko šeimininko rūmų valdytojas. 

„Tai bent mandagus tarnas“,— pagalvojo Pardeja- 
nas. 

— Na, gerai, — pridūrė jis garsiai — bet pasakykite 
man, drauguži, ar žinote, kas yra šiame kapšelyje? 

— Taip, ponas karininke: šeši šimtai ekiu. 

— Šeši šimtai! Bet aš turiu gauti ne daugiau penkių! 

— Teisingai, bet čia dar skirta ir kelionės išlaidoms: 
taip man sakė ponas valdytojas, kad paaiškinčiau tams- 
tai. 

— Šimtas ekiu kelionei! Ačiū, mano drauge. Būkite 
malonus atrišti kapšelį. 

— Gerai, ponas karininke,— pakluso tarnas. 

— Paimkite penkis ekiu, įsidėkite juos savo kišenėn 
ir išgerkite į mano sveikatą. 

— Ačiū, ponas karininke,— tarė tarnas nusilenkdamas 
iki žemės.— Prižadu rytoj pragerti jūsų ekiu. 

— Kodėl rytoj, mano drauguži? Kodėl ne šiandien? 

— Taip, bet man įsakyta patarnauti jums visą dieną. 

— Tai ir norėjau sužinoti, — murmtelėjo Pardejanas.— 
Vadinasi, tu privalai?.. 

— Nepalikti jūsų, ponas karininke, vieno ir patarnauti 
jums iš čia neišeidamas. 

„Zinoma, tai mandagus, bet įkyrus galvijas“,— pagal- 
vojo kareivis. 

— Sugalvojau! — staiga tarė jis.— Mano žirgas! Ma- 
no vargšas žirgas! Bičiuli, nagi kyštelk dar kartą ranką 
maišelin ir paimk penkis ekiu. 

— Jau paėmiau. 

— Gerai, tada padaryk man malonumą ir tuojau pat 
nueik į smuklę „Žindantis veršis“, to, kur yra tarp Tri- 
anderi ir Luvro. Ten apmokėsi dešimties livrų sąskaitą, 
kurią pamiršau susimokėti vakar; grąžą pasilik sau ir at- 
vesk žirgą. Na, eik, drauguži!.. 

Tarnas nepakrutėjo. 

— Kas yra? — paklausė Pardejanas. 

— Aš nueisiu rytoj, ponas karininke. O monsinjoro 
arklidės jūsų žinioje, ponas karininke. 

Pardejanas apsidairė, ieškodamas kokios nors lazdos, 
kad galėtų ja aptvatinti tarno nugarą, kai nelaukta mintis 
jį nuramino. 

Jis ėmė juoktis ir, kadangi jo pusryčiai ėjo į pabaigą, 

— Kuo tu vardu, drauguži? — paklausė jis. 

— Didjė, jūsų paslaugoms, ponas karininke. 

— Puiku, Didjė, išgerk su manim drąsiai, nes išeiti 
į lauką numalšinti troškulio vis tiek negali. 

Tarnas papurtė galvą ir atsakė: 

— Ponas valdytojas mane perspėjo, kad jeigu išgersiu 
nors vieną tamstos pasiūlytą vyno stiklinę, būsiu atleis- 
tas iš darbo arba atsitiks dar kas nors baisesnio. 

— Valkata! Niekingas bailys, jis mane pribaigs savo 
mandagumu! — suniurnėjo karys. — Tai puiku,— pridūrė 
jis garsiai, — tu esi ištikimas ir paklusnus. Turbūt pakliūsi 
tiesiai į rojų. 

Jis atsistojo, porą ar trejetą kartų apėjo kambarį, kol 
tarnas tuo metu tvarkė stalą. Paskui prisiartino prie durų 
ir dukart jas užrakino. Tada grįžo prie tarno ir uždėjęs 
ranką jam ant peties tarė: 

— Tai tu privalai būti su manim visą dieną? Vadinasi, 
liksi čia, kad man įkyrėtum ir trukdytum miegoti? 

— Ne, ponas karininke. Aš turiu būti koridoriuje už 
durų. 

— Bet jeigu užsigeisiu išeiti iš čia, tai tu seksi mane 
kaip šešėlis? 

 — Ne, ponas karininke. Aš tučtuojau eisiu perspėti 
poną valdytoją. 

— Didjė, mielas drauguži, o ką tu pasakytum, jei pa- 
bandyčiau tave pasmaugti? 

— Ogi nieko nesakyčiau, ponas karininke. Aš tik rėk- 
čiau, štai ir viskas. 

— Tu rėktum? Ne! Žinok, nebūtų kada! 

Tai sakydamas Pardejanas vikriai čiupo savo kakla- 
juostę, kurią buvo ką tik atrišęs, ir nespėjus nelaiminga- 
jam nė sukrutėti, apsuko jam veidą ir tvirtai užkimšo bur- 
ną. 

— Jeigu judėsi, kelsi triukšmą, tu iniręs. 

Didjė puolė ant kelių ir negalėdamas kalbėti sudėjo 
rankas lyg maldaudamas. 

— Gerai! — tarė Pardejanas.— Tapai protingesniu. Ir 
aš pagaliau atsikračiau tų tavo erzinančių „ponas kari- 
ninke“. Dabar gerai klausykis. Ar nusprendei man pa- 
klusti? 

Vargšas tarnas visa veido išraiška prisiekė būti išti- 
kimas ir paklusnus. 

-— Labai gerai. O dabar būk malonus nusivilkti šią her- 
bais išsiuvinėtą striukę, nusimauti šias geltono drapo kel- 
nes ir nusiimti šią skrybėlę su plunksna. Tu apsirengsi 
mano striuke ir batais, na, o aš apsivilksiu tavo puošnia 
eilute, kurią tu taip prakilniai nešioji. Tai užgaida. Noriu 
pasižiūrėti, kaip atrodysiu, tapęs pono valdytojo tarnu. 

Vis tebekalbėdamas šis nuotykių ieškotojas padėjo tar- 
nui nusirengti, nes Žmogelis taip visas drebėjo, kad ne- 
būtų įstengęs pats tai padaryti. 

Po kelių minučių jiedu apsikeitė drapanomis: Didjė 
atrodė kaip Pardejanas, o Pardejanas didžiavosi herbais 
išsiuvinėtu tarno kostiumu. 

— Dabar atsigulk, ponas karininke,— tarė Pardeja- 
nas. 

Tarnas pakluso ir išsitiesė ant lovos. Pardejanas jam 
uždengė galvą, neva todėl, kad šiam nekliudytų dienos 
šviesa. 

— Jei išgirsi atidarant duris,— pridūrė jis,— pradėk 
knarkti ir nejudėk, jeigu nenori, kad tau nupjaučiau au- 
sis... 

Jis išėjo iš kambario ir įsitaisė koridoriuje. 

Ten buvo gana tamsu. Pardejanas apgraibomis nu- 
ėjo link įvijų laiptų, apie kuriuos jau skaitėme. Bet ne- 
spėjus jam žengti nė dviejų žingsnių, durys atsidarė ir 
tarpdury išdygo vyras, kurį Pardejanas iškart atpažino: 
tai buvo ginklanešys, lydėjęs maršalą Pont de Se užei- 
goje. 

Senasis karys nusisuko. Vyras tuojau priėjo. 

— O, ponas Pardejanas? Ką jis čia veikia? — sukuždė- 
jo ginklanešys. 

— Miega! — trumpai šnibžtelėjo Pardejanas. 

Ginklanešys švelniai pravėrė duris, pasižiūrėjo į lovoje 
gulintį tariamąjį Pardejaną, išgirdo prislopintą knarki- 
mą ir vėl uždarė duris tyliai sakydamas: 

— Tai gerai, nepasitrauk iš čia, o jei prabus, ateik 
man pasakyti. 

Paskui tas žmogus, kurį Pardejanas vadino maršalo 
ginklanešiu, tyliai nuėjo tolyn ir ėmė leistis didžiuliais 
laiptais. 

— Uf! — atsiduso nuotykių ieškotojas.— Net nugara 
suprakaitavo! Bet dabar žinau, kad galiu būti ramus ko- 
kią valandą ar dvi. Na, pirmyn! Ieškoti!.. 

Jis greitai pasiekė mažuosius laiptus ir pradėjo leis- 
tis Žemyn. 

— Tamsu kaip kamincė,— subambėjo jis. 

Vos baigęs ištarti šiuos žodžius, jau uždėjo koją ant 
siauros pirmo aukšto laiptų aikštelės. Joje buvo tarnybi- 
nės durys, pro kurias galėjo įeiti į maršalo apartamentus.. 

Pardejanas nusprendė padaryti kitaip, .todėl tebelipo 
žemyn, bet praeidamas pro duris, išgirdo balsus. 

Jis guviai priglaudė ausį prie rakto skylutės. Ir'labai 
aiškiai išgirdo keletą kartų tariant jo vardą. 


Truputį anksčiau to momento, kai Pardejanas kimšo 
burną tarnui Didjė, priešais Mesmo rūmus sustojo palan- 
kinas be herbų, iš jo išlipo Žmogus ir įėjo tiesiai į pastatą. 

Jis, be abejo, buvo svarbus asmuo, nes tučtuojau jį nu- 
vedė į maršalo Damvilio kabinetą. Pastarasis, išvydęs 
svečią, pasitiko jį šiek tiek susijaudinęs ir tyliai tarė: 

— Tai jūs!.. Kaip neatsargul.. 

— Būtų dar neatsargiau, jei būčiau nuvykęs pas mon- 
sinjorą de Gizą ar pas Tavaną. Bet reikalas toks rimtas, 
kad turiu jus kuo greičiausiai perspėti. Nuo vakar aš jau 
nebe Bastilijoje, man pavyko ištrūkti iš ten nesukeliant 
įtarimo; tuojau viską papasakosiu: reikia perspėti Gizą 
jau šiandien. Mums visiems gresia pavojus... 

— Jūs perdedate, Gitalenai,— tarė Damvilis, bet vis 
tiek išblyško prieš sutrikusį svečią. 

O tas svečias buvo Gitalenas, Bastilijos viršininkas. 

— Na, tai kas atsitiko? — paklausė maršalas. 

— Ar mes vieni? 

— Žinoma. Bet dėl viso pikto eikim iš čia... 

Maršalas įvedė Gitaleną į siaurą kambarį, kuris buvo 
tarsi koks jo kabineto tęsinys. 

— Štai! — tarė jis.— Dabar nuo rūmų žmonių mus 
skiria kabinetas, ginklų kambarys ir dar prieškambaris. 
Na, o šios durys veda į slaptą laiptinę. Taigi kalbėkite 
be baimės. 

— Na, gerai,— tarė Gitalenas sudribdamas fotelyje,— 
galimas daiktas, kad mes žuvę. Paryžiuje vienas Žmogus 
žino mūsų paslaptį. 

— Vienas žmogus žino mūsų paslaptį! — sušuko mar- 
šalas. 

— Deja, tai tiesa! Tas žmogus dalyvavo mūsų pasku- 
tiniame susirinkime Devinjero smuklėje. Sakau jums, kad 
jis Žino viską! 

— Kas tas žmogus? Kuo jis vardu? 

— Pardejanas,— atsakė Gitalenas. 

— Pardejanas! — šūktelėjo apstulbęs Anri— Iš pa- 
žiūros atrodantis penkiasdešimties metų, nors iš tikrųjų 
turįs daugiau kaip šešiasdešimt, aukštas, lieknas, pra- 
kaulus, šiurkščiais žilais ūsais? 

— Anaiptol. Pardejanas, apie kurį jums kalbu, yra jau- 
nas žmogus. 

— Vadinasi, tai jo sūnus! Sūnus, apie kurį jis man 
sakė! 

— Jo sūnus! — nustebo Gitalenas nieko nebesupras- 
damas. 

— Taip, aš klausausi, tęskite... jūs sakėte, kad šis Par- 
dejanas sužinojo mūsų paslaptį Devinjero smuklėje, bet 
pirmiausia, ar esate tikras, jog šis jaunuolis vienintelis 
žino apie suokalbį? 

— Taip, bent aš taip manau. 

— Tada mes galime būti ramūs: aš žinau būdą, kaip 
sučiupti šį Pardejaną ir priversti jį tylėti. Bet kaip jūs 
tai sužinojote?.. 

— Kadangi keletą dienų aš, kaip Bastilijos viršinin- 
kas, turėjau jį savo valioje; jį man atvedė, liepė atidžiai 
saugoti... 

— Na, tada viskas labai paprasta. 

— Kaip tai? 

— Argi Bastilijoje nėra vienučių? 

— Bet jis laisvas! Jis jau nebe ten! Aš jį paleidau! 

Akimirką maršalui dingtelėjo, ar Gitalenas nepamišo. 

— Nusiraminkite, mano brangusis Gitalenai. Paaiš- 
kinkite kiek įmanoma smulkiau. Jeigu šis jaunas vyras iš 
tikrųjų yra tas pats, apie kurį aš galvoju, tada jau nebe 
taip blogai, kaip jums atrodo. 

— Tegul išgirsta jus dangus! — ištarė Gitalenas. 

Ir jis ėmė pasakoti apie Bastilijoje įvykusią tragiko- 
mediją, kurią mūsų skaitytojai jau žino. 

— Ką jūs apie visa tai pasakysite? — pridūrė jis 
baigdamas. 

— Ogi pasakysiu, kad tai nuostabu ir kad reikia bet 
kuria kaina jį patraukti į mūsų pusę. To imsiuosi aš. 

— Tai jūs jį pažįstate? 

— Ne, bet aš pažįstu jį pažįstantį žinogų ir to pakan- 
ka: eikite, mano brangusis Gitalenai, ir nurimkite. Aš pa- 
žadu perspėti hercogą de Gizą pavojaus atveju... bet pavo- 
jaus nebus: šį vakarą arba rytoj jaunasis Pardejanas bus 
mūsų rankose. 

— Jūsų ramybė mane guodžia,— tarė Gitalenas,— aš 
pradedu lengviau atsikvėpti, ir jeigu šis niekšas paklius 
į mūsų rankas, kaip kad jūs galvojate, atveskite jį man... 
juk žinote, kad Bastilijos požemyje dar yra puikių vie- 
nučių... 

„ — Būkite ramus, jei tik nebus svarbesnių reikalų, ry- 
toj jums atgabensiu jaunąjį Pardejaną surištomis ranko- 
mis ir kojomis... 

Gitalenas vėl atgavo savo postą taip pat paslaptingai, 
bet truputį ramiau, negu jį buvo praradęs. 

O tuo metu senasis Pardejanas skubiai grįžo į savo 
kambarį, greitai persirengė savo drabužiais ir privertė tą 
patį padaryti Didjė sakydamas: 

— Duosiu tau šimtą ekiu, jeigu niekam neprasitarsi, 
kas atsitiko, bet jeigu kada nors kam nors prasižiosi: gau- 
si smūgį durklu į pilvą! Tad rinkis! 

— Po velniais, renkuosi šimtą ekiu,— nušvito Didjė, 
taip pigiai atsipirkęs. 

Ir nesimaivydamas paėmė pinigų kapšelį. 

— O dabar,— tarė Pardejanas,— eik ir perspėk poną 
valdytoją, kad aš jau pabudau, juk jis neseniai koridoriu- 
je tau liepė... 

Pardejanas įsitaisė fotelyje, ištiesė kojas, prisipylė 
stiklinę, neva ruošdamasis gerti ir laukė, kas toliau bus. 

Tai, ką jis buvo neseniai išgirdęs mažoje laiptinėje, 
visiškai pakeitė jo mintis; kaip mūsų skaitytojai suprato, 
Pardejanas pataikė nugirsti įdomiausią maršalo ir Basti- 
lijos viršininko pokalbio dalį. 

Jam dabar buvo vis vien, ar rūmuose yra tas asmuo, 
kurį maršalas nuo jo slėpė. Jo sūnui gresiantis pavojus 
visiškai užvaldė jo mintis ir jis ėmė svarstyti, kaip čia 
perspėjus jaunąjį ševaljė. 

Sprendimas buvo toks, koks ir turėjo būti. 

— Aš tuojau pat palieku rūmus ir einu į Devinjero 
užeigą. Jeigu kas nors man sutrukdys, dievaži, aš jį pri- 
baigsiu! Išsiaiškinsime vėliau. 

Taip taręs, jis prisisegė špagą: patikrino ar ji gerai 
laikosi makštyje, ir jau susiruošė eiti iš kambario, kai 
pasirodė Damvilis. 

— Na, kaip,— tarė maršalas, — ar gerai numigote? Ar 
puikiai pasiruošęs šiam vakarui, ponas Pardejanai? 

— Matau, monsinjore, kad jūs gerai iniormuotas. Po 
galais! Jūsų tarnai viską mato ir praneša! Bet būkit ra- 
mus! Aš dabar galiu nemiegoti trejetą dienų ir naktų. 

— Tiek aš iš jūsų nereikalauju: apie vidurnaktį viskas 
bus baigta. 

— Ir nuo tos valandos aš būsiu laisvas, monsinjore? 

— Laisvas kaip vėjas: laisvas eiti, kur širdis geidžia, 
bet savaime aišku, šis kambarys liks jūsų žinioje visam 
numatytos veiklos laikui... Beje, ar jūs man nekalbėjote 
apie jauną žmogų... jūsų sūnų... 

— Taip, monsinjore,— krūptelėjęs atsakė Pardejanas. 

— Manote, kad esant progai jis gali puikiai kautis 
špaga? 

— O! Jam tik ir terūpi žaizdos ir mėlynės! 

— Na, gerai, atveskite jį man ne vėliau, kaip rytoj. 
Kur jis gyvena? 

— Netoli Sen Ženevjevos kalno. 

— Vadinasi, galiu pasitikėti šiuo jaunuoliu? 

— Kaip ir manim. 

Maršalas išėjo. 

— Štai kaip pasikeitė reikalai — sumurmėjo senasis 
kareivis atsisegdamas špagą,— kadangi jis tikisi, kad at- 
vesiu sūnų rytoj, tai nesiims jokių priemonių šiandien: 
šįvakar, vidurnaktį, kai būsiu laisvas, paėjėsiu ligi Devin- 
jero, ir tada pažiūrėsim. O dabar nėra reikalo rizikuoti 
ieškant progos susibarti. Verčiau numigsiu! 

Šį kartą Pardejanas krito į savo lovą ir miegojo ligi 
pat vakarienės. 

Apie dešimtą valandą Anri de Monmorensi davė pas-, 
kutinius nurodymus, 

Vien Zilis, jo ginklanešys ir rūmų valdytojas, ta jam 
atsidavusi siela, žinojo, kad Žana de Pjen ir jos duktė 
turi būti iš čia išgabentos. Jau buvo nustatyta tvarka, 
kurios reikės laikytis Ašo gatvėje ir stebėti namo su ža- 
liais varteliais prieigas. 

Vikontui d'Aspremonui buvo pavesta važnyčioti ka- 
rietą iki Ašo gatvės. Ten jis turėjo nulipti žemėn, o mar- 
šalas, paėmęs arklį už apynasrio, palydėti karietą iki na- 
mo durų. 

Pardejanas privalėjo eiti iš paskos ir sustoti tada, 
kada sustos d'Aspremonas. 

Taigi tik maršalas ir jo ginklanešys žinojo tikslią vie- 
tą, kur sustos karieta. Pardejanui vis dar buvo nežinoma, 
kas sėdės karietoje. 

Apie vienuoliktą valandą vikontas Ortė d'Aspremonas 
atėjo pas Pardejaną ir tarė: 

— Jeigu jūs, pone, sutinkate... 

Abu vyrai nusileido laiptais kartu. 

Rūmų kieme jau laukė pakinkyta karieta. Be abejo, 
asmuo, kuris turėjo būti gabenamas, jau sėdėjo viduje, 
nes durys buvo tvirtai užsklęstos ir užrakintos... 

D'Aspremonas guviai įsitaisė ant vežėjo pasostės. 

Anri raitas ant žirgo davė paskutinius nurodymus Par- 
dejanui. | 

—- Važiuosime žingine! Eikite per dešimtį žingsnių nuo 
karietos ir, jeigu kas nors bandytų artintis, nedvejokite... 
ar supratote mane? 

Užuot atsakęs, Pardejanas parodė nuogą špagą, kurią 
slėpė po apsiaustu. 

Be to, jis dar turėjo pistoletą ir durklą. 

Sulig maršalo ženklu didieji rūmų vartai atsidarė; An- 
ri jojo priekyje, karieta važiavo jam iš paskos, o įkandin 
jos ėjo Pardejanas skvarbiu žvilgsniu stebeilydamas į 
tamsą. 

„Jeigu mus užpuls,— galvojo jis,— tai tikriausiai ne 
palei rūmus“. 

Tuo metu karieta įsuko į vieną gatvelę. Staiga tam- 
soje blykstelėjo ir nuaidėjo šūvis. 

— Pirmyn! — sustaugė maršalas. 

Aspremonas, į kurį buvo šauta, bet nepataikyta, baks- 
telėjo pentinais pagrindiniam arkliui į šonus ir šis pasi- 
leido šuoliais. 

— Bailiai! Moterų vagys! — sušuko kažkas iš susi- 
jaudinimo užkimusiu balsu.— Sustokite! Sustokite! 

Karieta ir maršalas tolo vis labiau. 

Vos tik nuaidėjus šūviui, kai karieta pasileido šuo- 
liais ir tyloje pasigirdo riksmai, Pardejanas pastebėjo še- 
šėlį, bėgantį paskui karietą. 

— Reikia veikti! — dingtelėjo jam. 

Zvilgtelėjęs į savo špagos smaigalį, jis puolė nepažįs- 
tamąjį, kuris savo ruožtu kiek įmanydamas stengėsi. vėl 
pasivyti maršalą. 

Sis pašėlęs bėgimas truko apie minutę. 

Pardejanas prisivijo nepažįstamąjį ir kai susigretino 
su juo, įtūžęs smogė špagos smaigaliu. 

Tas žmogus, be abejo, girdėjo kažką iš paskos bėgant, 
nes Pardejanui jį pasivijus, greitai atsisuko ir vik- 
riai atšokęs išvengė jam skirto siaubingo smūgio. Par- 
dejanas pasinaudojo šiuo nepažįstamojo judesiu, kad at- 
sidurtų tarp karietos ir jo... 

Jis jam užtvėrė kelią. 

Nepažįstamasis atlošęs galvą metėsi į priekį. 

Jų špagos susikryžiavo... 

Sulig pirmaisiais špagų smūgiais priešininkai nutilo, 
nes suprato abu esą aukščiausio lygio fechtuotojai. Gili 
tamsa vos leido jiems įžiūrėti viens kitą. 

Senasis Pardejanas gynėsi, norėdamas kuo ilgiau su- 
laikyti nepažįstamąjį, kad pastarasis negalėtų pasivyti 
karietos, kuri keldama triukšmą, vis tolo. Tuo tarpu ne- 
pažįstamasis kaip tik puolė į mūšį, kad kaip galima grei- 
čiau prasiveržtų. 

Jis du ar tris kartus atrėmė savo priešininko ginklą, 
apsisprendęs tiesiai ir smarkiai dūrė. Pasigirdo šilką 
dreskiančios geležies čiaukštelėjimas: smūgis buvo at- 
remtas! 

Nepažįstamasis nuleidęs galvą puolė pirmyn. 

— Už Pilatą! — suriko jis. 


9. M. Zevakas 257 


— Už Barnabą! — suriaumojo tuo pat metu Pardeja- 
nas. 

Abu keiksmai suskambo vienu laiku. 

Vos tik jie buvo ištarti, abi špagos nusileido, ir tada 
suskambo du šūksniai. 

— Tėve! — suriko nepažįstamasis. 

— Sūnau! — atsakė senasis Pardejanas. 

Kokią minutę truko tyla, ir ševaljė ištempęs ausis ban- 
dė pagauti paskutinį triukšmą, dar galėjusį nurodyti kuria 
kryptimi nuvažiavo Damvilis. 

Bet nieko nesigirdėjo... 

— Jos pražuvusios! — sugniuždytas murmtelėjo še- 
valjė. | 

Tuo tarpu senasis karys šią minutę ieškojo gražių žo- 
džių, kuriais galėtų prabilti į sūnų. Jam norėjosi pasitei- 
sinti, nes instinktyviai spėjo, kad ševaljė gali ir turi teisę 
jam priekaištauti. 

Todėl atsistojo įžeistos didybės poza ir, priglaudęs 
ranką ant šlaunies, pats pradėjo pulti: 

— Po ilgo išsiskyrimo radau tave, mano sūnau. Ta- 
čiau kokį matau? Ogi visiškai nesilaikantį mano patari- 
mų, kuriuos buvai prisiekęs kaip įsakymus! Aš tau buvau 
liepęs nepasitikėti nei vyrais, nei moterimis, nei pačiu 
savimi! O tu štai pasidarei klajojančiu riteriu. Liūdnas 
amatas, mano sūnau. 

— Tėve,— atsakė ševaljė tokiu pasikeitusių balsu, kad 
senasis karys sudrebėjo,— jūsų kalba mane stumia į mir- 
tiną neviltį. Bet kad ir kaip skaudu būtų todėl kad nepa- 
vyko tai, ko taip karštai troškau, mane dar labiau liūdi- 
na, kad mudu esame skirtingose stovyklose... 

— O! Po velnių! Kas gi tau kliudė prisidėti prie mū- 
sy? Iš to būtų daug naudos. Užsidirbtum šimtą tūkstan- 
čių livrų, be to, dar ir nuotykių patirtum. 

— Nutilkite! Nutilkite! — suriko ševalje.— Ak, tėve, 
net neįspėsite, kaip aš kenčiu ir kaip sielvartauju girdė- 
damas jus šitaip kalbantį!.. Jūs pasirinkote vieną kelią, 
aš kitą!.. Sudie, mano tėve... 

— Tai tu mane palieki? 

— Nejaugi mane laikysit prievarta? — sušuko jaunuo- 
lis visas drebėdamas.— Pagalvokite, tėve, pagalvokite, kad 

gali atsitikti lemtingas dalykas: aš išsitrauksiu špagą 
prieš jus. 

Ševaljė greitai žengtelėjo atatupstas. 

Senasis Pardejanas susverdėjo ir atsisėdo ant ark- 
liams rišti stulpelio. 

— Kas galėtų pasakyti? — sumurmėjo jis.— Mano siū- 
nus mane palieka? Mudu esame priešai? Bet tada... ką 
aš daugiau veiksiu gyvenime?.. Ką veiks šie seni griau- 
čiai? Aš gyvenau... viltimi pamatyti jį tapus narsiu ka- 
pitonu... vyliausi, kad jis užmerks man akis paskutiniąją 
valandą... O dabar visa tai žlunga?.. 

Dvi stambios ašaros nuriedėjo jo rusvais skruostais ir 
pakibo ant žilų ūsų galų. 

Tą pačią akimirką jis pasijuto sučiuptas už abiejų 
rankų ir suriko iš džiaugsmo šiurkščiu, kone baisiu balsu, 
atpažindamas savo sūnų, kuris pasilenkęs prie jo kal- 
bėjo: 

— O ne, aš negaliu!.. Aš negaliu jūsų taip palikti!.. 

— Ech! Po šimts velnių! — pratrūko senasis Pardeja- 
nas.— Pirmiausia pasibučiuokime! 

Tėvas ir sūnus apsikabino: vienas beprotiškai džiaug- 
damasis, kitas su džiaugsmu ir skausmu. 

—. Leisk man pasižiūrėti į tave! — sušuko karys.— Kai 
reikia, aš matau kaip katinas... Po velnių!.. Bet tu nebe 
toks pat! Kaip sutvirtėjai... Koks ūgis! O ranka! Kad ją 
kur šimtas! Tikrai nenorėčiau, kad man kas trinktelėtų 
su tokia, iki panagių išmanančiam fechtavimo meną. Ak! 
Ak! Tu ir ano keiksmažodį pasisavinai? Kai šūktelėjai: 
„Už Pilatą!“, tučtuojau supratau: tai mano kraujas ten 
šaukia! Na, eime! 

— Tik ne čia, tėve, prašau. Verčiau eime pas mane... 

— O kur yra tas „pas tave“? Kertu lažybų, kad De- 
vinjero užeigoje. 

— Taip, tėve. 

— Na, gerai. Bet ar žinai, kas yra Devinjero užeiga 
tau šiuo metu? Žudikė, spąstai... 

— Jūs taip manote? 

— Aš manau, kad tau nereikia eiti į Devinjerą. Pa- 
žįstu tokį Gitaleną, kuris užsiutęs ant tavęs ir kuriam 

būtų didžiausias malonumas tave apnakvyndinti vienoje 
iš savo požemio vienučių. Todėl, eime... 

Šį kartą ševaljė nesipriešino ir leidosi vedamas. 

Po dvidešimties minučių tėvas ir sūnus pasiekė „Ka- 
lantį kūjį“, įtartiną smuklę, esančią Valkatų rajono pak- 
raštyje, Montorgej gatvelėje. 

Kabareto pirmajame aukšte, siauroje salėje, jie įsitai- 
sė prieš improvizuotą vakarienę ir senasis Pardejanas 
džiaugsmingai sušuko: 

— Dabar papasakok man viską! Viską nuo mano iš- 
vykimo iš Paryžiaus! Bet pirmiausia apie tai, ką tu vei- 
kei laukdamas šios karietos? Nejaugi žinojai valandą, 
kada ji turi išvažiuoti? 

— Taip,— atsakė ševaljė. 

— Ir tai, kas joje yra? 

— Taip,— tarė ševaljė, bet jau niūresniu balsu. 

— Na, gerai! Tu žinai daugiau už mane! O aš lydėjau 
karietą nežinodamas, ką joje veža! 

— Taigi, tėve,— pradėjo ševaljė,— žinokite, kad Landr 
Greguaras, Devinjero šeimininkas, garsėjo kaip kai kurių 
ypatingai gardžių valgių virėjas. Sį rytą man dingtelėjo 
mintis pasižiūrėti, kas vyksta Mesmo rūmuose. Apsiren- 
giau kaip į karą ir išėjau. Gatvėje susitikau Hiugetę... ar 
atsimenate, tėve, Hiugetę? 

— Gražiąją Hiugetę? Aš niekuomet jos nepamiršiu! 

— Tai štai, mudu su ja sutariame. Ji geras žmogus, 
kurio širdį lengva palenkti. Trumpai tariant, pasivijau 
ją ir su šypsena pasisveikinęs buvau beketinąs aplenkti, 
bet ji paprašė ją palydėti. Iš mandagumo paklausiau, kur 
ji einanti. Ji man neatsakė kaip kitais kartais, jog nešanti 
paštetą poniai de Never, kunigaikštytei de Giz arba mar- 
šalui de Damviliui. Man atrodo, tėve, kad dar niekada 
gyvenime nebuvau taip susijaudinęs. 

— Ak, ta šauni ponia Hiugetė! — tarė senasis karys. 

— Taigi didžiausiam ponios Hiugetės džiaugsmui, 
pasakiau, kad noriu ją palydėti. Mudu nuėjome į de Gizų 
rūmus, paskui į Nevero, o po to atvykome į Mesmo rū- 
mus. Už rūmų yra sodas. Sode durys. Pro šias duris po- 
nia Hiugetė vaikšto tiesiai į virtuvę, kuri yra rūmų gale. 
Kai ji ėjo pro tas duris, aš įsmukau kartu. 

— Ak, ką jūs darote? — sušuko ji. 

— Pati matote, aš jus lydžiu iki bufetinės. Sakykite, 
kad esu jūsų pusbrolis, ar brolis, ką tik norit sakykit, bet 
leiskit jeiti. 

— Ak, pone ševaljė! Jeigu ponas valdytojas apie tai 
sužinos, per jus mes neteksime kliento — maršalo, — baigė 
Hiugetė. Bet mano veido išraiška buvo tokia maldaujanti, 
kad ji tik atsiduso ir leido įeiti su ja. Mes jėjome vesti- 
biulin. Į kairę buvo rūmų virtuvė, į dešinę bufetinė. Gilu- 
moje durys... Hiugetė pasuko į dešinę ir jai jau beveik 
ten įeinant aš pasakiau: „„Palauksiu jūsų čia“. Truputį 
drebėdama ir nusivylusi ji jėjo vidun, o aš patraukiau tie- 
siai prie galinių durų, atidariau jas, įėjau į kabinetą ir 
užsidariau. Praėjo dešimt minučių. Girdžiu, Hiugetę iš- 
einant. Aš pasinaudojau tuo ir įsmukau į bufetinę. 

— Chm! — tarė senasis karys.— Pavojinga, sūnau, si- 
tuacija! Na, ir kaip buvo toliau, greitai pasakok! 

— Ogi pro langą pamačiau tarnaitę, lydinčią ponią 
Hiugetę per sodą, kur jos ieškojo manęs; kai joms kant- 
rybė išseko, Hiugetė išėjo. Aš turėjau laiko apžiūrėti Za- 
netą ir pamatyti, kad ji visai jaunutė. 

— Tai štai dėl ko lindai į Mesmo rūmus! 

— Jūs klystate, tėve! Sulaukęs Žanetos aš ją staiga 
apkabinau ir bučiniu užspaudžiau iš lūpų sprūstantį riks- 
mą. Tik pamanykite, po pusvalandžio vargšė Žaneta jau 
tikėjo, kad aš ją beprotiškai įsimylėjęs; kartu sužinojau, 
kad ji turinti ištekėti pono valdytojo džiaugsmui... Kad 
įtiktų valdytojui, ji tekėsianti už jo sūnėno, maršalo de 
Damvilio arklininko. Dar sužinojau, kad valdytojas var- 
du Zilis, o jo sūnėnas — Žijo. Be to, kad Žaneta nemyli 
pono Žijo ir bjaurisi ponu Žiliu. Mudu ėmėme gvildenti 
pačias intymiausias paslaptis, kai staiga vestibiulyje pa- 
sigirdo žingsniai. Žaneta atidarė spintą ir mane įstūmė 
vidun tuo metu, kai vėrėsi durys. 

„Žaneta,— paklausė valdytojas,— ar kalinės tau nieko 
rytą nesakė?“ 

„Kalinės!“ Aš vos nenualpau toje spintoje. 

Čia ševaljė išgėrė stiklinę vyno, nusišluostė suprakai- 
tavusią kaktą, paskui vėl tęsė: 

„Ne, ponas valdytojau, jos su manim mažai kalba,— 
atsakė jam Žaneta.— Bent jau šįryt ne daugiau, kaip ir 
kitomis dienomis, tačiau abi damos yra labai liūdnos, štai 
ir viskas, ką galiu pasakyti.“ 

„Tikiuosi,— pridūrė valdytojas,— kad tu niekam ne- 
pašnibždėjai, jog rūmuose yra pašalinių, niekam, net ma- 
no sūnėnui?“ 

„Ak, pone, jūs tiek man grasinote, kad galite nebūgš- 
tauti, jog aš prabilsiu.“ 

„Puiku! Atsimink, kad monsinjoras tau prižadėjo gerą 
kraitį, jeigu būsi protinga, jeigu klausysi... Gerai! Šiandien 
paskutinė diena, Žaneta. Rytoj jų jau čia nebebus. Mon- 
sinjoras joms grąžina laisvę. Supranti, Žaneta, tai mar- 
šalo giminaitės. Jis norėjo vesti jaunesniąją, tai labai 
gera partija, bet jaunoji to nepageidauja. "Jis visaip sten- 
gėsi, kad ji apsispręstų, bet kadangi jos abi, duktė ir mo- 
tina, labai užsispyrusios, tai jis atlyžo. Ir išsiunčia jas at- 
gal... visa tai, supranti, tarp mūsų?“ 

„Būkite ramus, pone.“ 

„Šį vakarą jos išvyks. Monsinjoro kantrybė išseko. 
Todėl, Žaneta, iki pasimatymo, tu protinga mergaitė ir 
ištekėsi už Žijo.“ 

— Kaipgi! Tik ir lauk, senas kvaily! — pertraukė sena- 
sis Pardejanas.— Toji Žaneta atrodo linksma ir per daug 
protinga, kad tekėtų už to kuoktelėjusio Žijo. Ar aš jai ir- 
gi turėčiau nupjauti ausis? O kas gi buvo tos giminaitės... 
tos kalinės? 

— Tuoj sužinosite, tėve,— tęsė ševaljė.— Vos tiktai 
supratau, kad tas velnio valdytojas išėjo, aš išlindau iš 
savo spintos... 

— O dabar,— tarė Žaneta, — paskubėkite. Grįšite ry- 
toj rytą, jeigu... jeigu aš jums patinku. 

— Tu man patinki, Žaneta. Ir todėl aš lieku. Kodėl 
nori, kad aš ateičiau? 

— Todėl, kad dabar ta valanda... valanda, kai mano 
sužadėtinis ateina manęs aplankyti. Eikite iš čia, aš jus 
maldauju. Jeigu jis jus čia pamatys, subėgs visi namai į 
jo riksmą. 

— Aš ne tik kad neisiu, bet tu mane dargi nuvesi.. 

— Kur? 

— Kur? Pas ponias, apie kurias kalbėjo ponas valdy- 
tojas... pas jo giminaites... kalines! 

— Ak! Koks jūs kvailas! — sušuko Žaneta. 

Bet pamažu man pavyko ją perkalbėti, ir ji padarė tai, 
ko prašiau. Tik pridūrė, kad galėsianti nuvesti pas kali- 
nes ne anksčiau, kaip vakare, apie aštuntą valandą. Aš 
nujaučiau veidmainystę ir maniau, kad Žaneta prašys ma- 
nęs ateiti vakare, bet ji truputį rausdama baigė: 

— Dabar, pone, jūs pasiliksite mano kambaryje, kur 
jus nuvesiu ir atnešiu valgyti. 

Ten, viršuje, aš jai kuo nuoširdžiausiai padėkojaų. 
Ji liepė prisiekti. Paskui žvaliai perėjo vestibiulį, o aš 
sekiau iš paskos. Ji atidarė kažkokias duris ir įsmuko | 
tamsų, skliautuotą koridorių. Aš vis ėjau įkandin. Staiga 
koridoriaus gale kažkas pasirodė... 

— Prakeiktas Žilis! — sušuko senasis Pardejanas. 

— Ne, pone, tai buvo Žijo! 

Koridoriaus dešinėje pusėje pastebėjau nišą, pro kurią 
buvau ką tik praėjęs porą ar trejetą žingsnių. Nišoje bu- 
vo durys. Tuo tarpu, kai Žaneta stovėjo lyg suakmenėju- 
si, aš slėpdamasis už jos atbulas pasiekiau nišą. Zaneta 
atsisuko ir pastebėjo mano veiksmus. Ji labai garsiai už- 
kalbino ateinantį priešais Žijo. Per tą laiką aš atidariau 
duris ir atsidūriau viršutinėje laiptų aikštelėje. Švelniai 
privėręs duris, ėmiau klausytis. 

„Tai kur eini, Žijo?“ 

„Pirmiausia į bufetinę tavęs pabučiuoti, Žaneta.“ 

„O paskui?“ — tęsė mergina. 

„O paskui tu sužinosi, kad dėdė Žilis įsakė man šį va- 
karą pakinkyti gerais dviem arkliais karietą su užuolai- 
domis. Viskas turi būti atlikta iki vienuoliktos valandos 
vakaro. Kadangi ši karieta ilgai buvo nenaudojama, už- 
trukau dvi geras valandas, kol ją sutvarkiau. Einu ieško- 
ti butelio nuotaikai pataisyti.“ 

„Bet durys uždarytos!“ 

„Aš jas kaipmat atidarysiu.“ 

„Žinoma! Bet dabar eime truputį su manimi į bufetinę. 
Juk turi laiko?“ 

— Po galais! Viršuje durys atsidarė, ir pamačiau išsi- 
gandusią Žanetą, ji dangstėsi veidą abiem rankom. Juo 

Žijo artinosi, juo aš tolinausi nuo jo atatupstas. Galbūt 
jis manęs nepastebės ir aš galėsiu pakilti laiptais, kol jis 
ieškos vyno. Bet tas kvailys uždegė deglą! Jis mane pa- 
matė ir kurį laiką stovėjo apstulbęs, su išsprogusiomis iš 
baimės akimis. Pagaliau jis atsipeikėjo ir jau buvo besu- 
šunkąs. Bet per vėlai! Aš jį jau sugriebiau -už gerklės. 
Pačiu laikul.. Nes tuo pat metu išgirdau laiptų viršuje 
balsą, niurzgiantį dėl rūsių sargybinio nerūpestingumo! 
Tai buvo dėdė Zilis, jis užrakino duris!.. Žaneta, be abejo, 
buvo spėjusi pabėgti. 

— Po velniais! Po velniais! — murmėjo senasis Par- 
dejanas.— Taigi tave užrakino rūsyje!.. Ir ką gi tu ruo- 
šeisi daryti? 

— Bet, garbės Žžodis,— tarė ševaljė kreivai ir pašaipiai 
šyptelėjęs,— aš iš ten išėjau! Durys buvo tvirtos ir gerai 
triskart užrakintos. Aš tebelaikiau Žijo už gerklės, neleis- 
damas jam rėkti. Staiga pamačiau, kad jo veido spalva 
kinta — nuo raudonos ligi violetinės. Tada paleidau jo 
gerklę. Jis porą kartų giliai atsikvėpė ir puolė į kojas sa- 
kydamas: 

— Ponas plėšike, pasigailėkite! Tik palikite mane gy- 
vą, ir aš jūsų neišduosiu! 

— Jis tave palaikė plėšiku! — sušuko senasis kareivis. 

— Buvo dėl ko. Bet nesistengiau jo įtikinti, kad taip 
nėra. Dėl viso pikto jį dar surišau. 

— Ir kokią valandą tai atsitiko? 

— Galėjo būti apie vienuoliktą ryto. 

— Kaip tik tuo metu, kai aš rišau poną Didjė! 

— Aš jūsų nesuprantu, tėve. 

— Aš tau paskui paaiškinsiu. Bet dabar pasakok to- 
liau. Taigi tuo metu tu rišai Žijo... 

— Taip. Jūs manote, kad buvau ramus. Praėjo viena 
valanda, dvi. Lyg tyčia deglas žybtelėjo paskutinį kar- 
tą ir užgeso. Atsidūręs visiškoje tamsoje taip ir sėdėjau 
ant laiptų pakopos su pistoletu vienoje rankoje ir durklu 
kitoje įdėmiai klausydamasis ir laukdamas, bene ateis 
koks nors rūsio sargybinis pasiimti vyno ir išleis mane 
lauk. Best valandos slinko. Negirdėjau nė krebžtelėjimo. 
Galvodamas, ką Žijo sakė Zanetai apie karietą, kuri turėjo 
būti paruošta vienuoliktai valandai, su nerimu savęs klau- 

siau, kas bus, jeigu kalines išgabens. O aš nesužinosiu, 
kur jas nuvežė ir negalėsiu padėti joms išsigelbėti!.. 

— Na, iš tiesų tavo padėtis nebuvo linksma. Bet pa- 
galiau sugebėjai atidaryti duris? 

—- Ne, jas man atidarė... Žaneta... 

— Geroji mažytė Zaneta. 

— Greitai, greitai — ji man pasakė— Aš pastvėriau 
raktą tik minutėlei. Gelbėkitės! 

— Kelinta dabar valanda? — baisiausiai susijaudinęs 
jos paklausiau. « 

— Truputis po dešimtos. 

Atsikvėpiau su palengvėjimu, karieta turėjo išvykti tik 
vienuoliktą valandą! 

Iš visos širdies apkabinau Žanetą. 

— Jūs sugrįšite? — paklausė ji. 

— Žinoma! Kaipgi galiu tave pamiršti! 

— O Žijo? — staiga paklausė prisiminusi savo suža- 
dėtinį. 

— Žijo? Jis miega!.. 

Tada ji nusileido į rūsį. O aš išėjau į sodą. Keliais šuo- 
liais jį perbėgau. Duris radau uždarytas. Tada peršo- 
kau per tvorą. Apėjau aplink rūmus ir matydamas, kad 
jau per vėlu eiti perspėti tuos, kam rūpi šis reikalas, nu- 
sprendžiau vienas pats laukti karietos... Po pusvalandžio 
pamačiau atsidarant didžiuosius rūmų vartus. Pasislė- 
piau už pirmosios gatvelės kampo. Pasirodė karieta. Pa- 
stebėjau, kad ji lydima tik vieno, priekyje jojančio raite- 
lio. Greitai sudariau planą: nukauti vežėją pistoleto 
šūviu, išversti iš balno raitelį, priversti jį kautis su mani- 
mi, jį nužudyti arba sužeisti, išlaužti karietos užraktus ir 
išvaduoti kalines... Tada šoviau į vežėją... Toliau jūs vis- 
ką žinote, tėve!.. 

— Bet juk,— tarė senasis karys,— aš tavęs prašiau 
man papasakoti viską, ką veikei nuo pat mano išvykimo, 
o čia tik apsakei vieną dieną. | 

— Ak, tėte,— sušuko ševaljė,— ši diena tokia svarbi, 
kad nustelbia visas kitas! Jei stengiausi bet kokia kaina 
prasmukti į Mesmo rūmus, tai tik todėl, kad mano gyve- 
nimas nuo dabar yra susijęs su šiomis moterimis! Pri- 

valau arba išlaisvinti jas, arba numirti!.. Bet pirmiausia 
atsakyk man į vieną klausimą... 

— Kalbėk, mano vaike,— tarė senasis Pardejanas. 

— Na, gerai,— dvejodamas pasakė ševaljė,— jūs lydė- 
jote karietą, ar ne? 

— Taip, sūnau. Aš buvau įpareigotas nužudyti kiek- 
vieną, kas tik bandys prisiartinti. 

— Vadinasi,— pridūrė ševaljė,— jūs žinote, kur nu- 
vyko karieta!.. 

— Ne, vaikeli! Aš jau tau sakiau, argi manimi neti- 
ki? 

— Tikiu, tėve! — skausmingai ištarė ševaljė. 

— Bet,— pridūrė karys, — jei aš negaliu tau pasakyti, 
kur nukeliavo tas prakeiktas maršalas, tai bent tu galė- 
tum pasakyti, kas yra tos kalinės, kurias taip paslaptingai 
jis pagrobė. 

— Tėve, ar prisimenate, ką pasakiau jūsų išvykimo 
dieną. Ar prisimenate tą moterį iš kurios dakaise pagro- 
bėte dukrelę... 

Senasis Pardejanas virptelėjo ir truputį išbalo. 

— Tai va, šita mergina, šitas vaikas yra Loiza de 
Pjen... arba tiksliau, Loiza de Monmorensi. 

— Ir tu ją myli!.. 

— Taip, myliu. Myliu beviltiškai. Ir todėl noriu ją iš- 
vaduoti. Tai ji buvo toje karietoje! Ji ir jos motina!.. 

— O! Dabar viską suprantu! Suprantu atsargumo 
priemones, kurių buvo imtasi prieš mane vakar ir šian- 
dien. Nes jei būčiau žinojęs teisybę, galbūt būčiau pasiel- 
gęs lygiai taip pat, kaip tu! 

— Bet vis dėlto, tėve, kaip čia atsitiko, kad jūs tar- 
naujate maršalui? Nuo kada esate jo rūmuose? 

— Tik nuo vakar vakaro. Ir buvau akylai saugoja- 
mas. Bet maršalas man pasakė, kad po vidurnakčio bū- 
siu laisvas. Tada ir galvojau tave aplankyti. 

Ir senasis Pardejanas papasakojo sūnui apie susitiki- 
mą su Damviliu Pont de Se bei to pasimatymo rezulta- 
tus. Ševaljė savo ruožtu papildė jo pasakojimą pagrindi- 
niais savo gyvenimo įvykiais po tėvo išvykimo. 

Jiedu nusprendė, kad senasis Pardejanas sugrįš į Mes- 
mo rūmus ir ten ištikimai tarnaus, bet tik tiek, kiek tai 
liečia politinės kampanijos planą. 

Tai buvo geriausias būdas sužinoti, kas atsitiko Ža- 
nai de Pjen ir jos dukteriai. 

— Reikalui esant,— pridūrė kareivis — yra žmogus, 
visa tai žinąs. Tai tas, kuris važiavo karieta: vikontas 
d'Aspremonas. Ir jį aš priversiu kalbėti. 

— O aš eisiu pasakyti maršalui de Monmorensi apie 
tai, kas dabar įvyko. Ir lauksiu jūsų Devinjere... įsivaiz- 
duokite, su kokiu nekantrumu! 

— Tas nelemtasis Devinjaras! Tai tu nori grįžti į Bas- 
tiliją? 

— Iš tiesų, nepagalvojau apie tai. 

— Tu gyvensi čia. Mudu su „Kalančio kūjo“ šeiminin- 
ke puikiai sutariame. 

— Gerai, bet suraskite Pipo, mano šunį. 

— Surasiu, sūnau. 


XXVI 
LUVRE 


Ševaljė numigo porą, trejetą valandų ant šlykštaus 
čiužinio, kuris tysojo palėpėje, šeimininkės pavadintoje 
„princų kambariu“. 

Apie devintą valandą ryto ševaljė jau buvo ant kojų. 

Jis patraukė tiesiai į Monmorensi rūmus ir rado ten 
jau nekantriai laukiantį maršalą. 

Tą dieną ir naktį Fransua praleido kamuojamas su- 
mišusių ir prieštaringų minčių. - 2 

Kartais jis sutikdavo, kad jaunasis ševaljė buvo tei- 
sus ir kad gudrumas šiame reikale naudingesnis už jė- 
gą. Arba vėlgi sustabdydavo minčių bėgsmą galvodamas 
apie tą žavų nutikimą, kuris tarpais atrodė chimeriškas: 
jis beturįs septyniolikos metų dukterį, apie kurios egzis- 
tavimą nieko ligi šiol nežinojo. Tada jis nusišypsodavo, 
ir jo akys bemat prisipildydavo ašarų. Paskui vėl imda- 

vo mąstyti apie nuostabią motiną, apie Žaną, kurios kan- 
čias jam primindavo jo dramatiškas vizitas į Maržensi, 
ir pagaliau jis suprato, kad niekada nesiliovė jos mylė- 
jęs... 

Tada iškildavo baisi problema; jis iš visų jėgų sten- 
gėsi nustumti vieną klausimą, bet šis vis kartojosi: juk 
jis yra vedęs Prancūzijos karaliaus įpėdinę. 

Kai atvyko ševaljė, jis neišdrįso paklausti, bet iškalbin- 
gai bylojo degantis žvilgsnis... 

Dabar jis buvo tik žmogus: kenčiantis žmogus. Jo aky- 
se ševaljė perskaitė visą nerimą ir laukimą. 

— Monsinjore,— tarė jis, — aš neapsirikau... jos tik- 
rai buvo Mesmo rūmuose. 

— Jos buvo ten! — dusliai pakartojo maršalas. 

— Noriu pasakyti, kad jų jau ten nėra. Ak! Monsinjo- 
re, visa tai tiesiog fatališka. Aš vos jų neišvadavau... bet 
nepataikiau iš pistoleto, sudrebėjo ranka... 

— Tai jūs kovėtės? — sušuko Fransua. 

— Taip, monsinjore, bet man nepasisekė. 

— Kovėtės vietoj manęsl.. Sevaljė, aš jums taip dėkin- 
gas, kad net negaliu išreikšti savo bičiulystės. Vadina- 
si, — pridūrė maršalas spausdamas kumščius,— mano bro- 
lis niršta ant jos. Ir tai mano šeimos, mano kraujo žmo- 
gus!.. Nagi, papasakokite man, ką jūs Žinotel.. 

Ševaljė jam išdėstė tą patį, ką buvo pasakojęs savo 
tėvui. Tik, žinoma, visiškai praleido senojo Pardejano 
pastabas. 

Šis pasakojimas tiesiog sužavėjo maršalą. 

— Ir jūs visa tai padarėte! — sušuko jis. 

— Taip, minsinjore,— visiškai paprastai atsakė ševal- 
jė,— tai mums tik įrodo, kad maršalas de Damvilis iš tik- 
rųjų yra pagrobėjas, kaip buvome manę. O kur, sakote, 
nuvažiavo karieta? Galbūt aš kai ką netrukus sužinosiu... 

Fransua šiurkščiai sugriebė Pardejaną už rankos. 

— Jaunuoli, aš, norėčiau tuoj pat sužinoti!.. Ar ga- 
lėsite pakartoti visa tai, ką man sakėte, net jeigu tai bus 
pavojinga jums arba mano broliui?.. 

— Aš pasiruošęs! — šaltai atsakė Pardejanas. 

-- Vadinasi, jūs pasiruošęs lydėti mane pas karalių? 

— Kad ir tuojau pat,— tarė ševaljė. 

— Na, gerai. Mudu einame į Luvrą. Kad karalius nu- 
spręstų. Bet jeigu karalius išsisukinės... 

— Tada? — paklausė dusdamas ševaljė. 

— Tada,— niūriai atsakė maršalas,— jeigu žmonių 
teismas nieko nepadės, aš šauksiuosi Dievo teismol!* 

Ir maršalas puolė į savo kambarį. 

— Prakeikimas! — sumurmėjo Pardejanas.— Pas ka- 
ralių!.. Kitaip sakant, pas karalienę Kotryną! Ši puiki 
moteris liepė įmesti mane į Bastiliją ir vėl, ko gero, norės 
sučiupti!.. 

Po ketvirčio valandos pasirodė maršalas. 

Jis davė ševaljė ženklą sekti iš paskos. 

Kieme jau laukė karieta. Maršalas ir Pardejanas at- 
sisėdo į ją kartu su keturiais jaunais pažais. 

Visą kelią Fransua de Monmorensi ir Pardejanas ty- 
lėjo. 

Jie atvyko į Luvrą. 

Tą patį rytą pas karalių buvo priėmimas, kitaip sa- 
kant, Karolio IX didžioji rytinė apsirengimo ceremonija. 
Jaunasis karalius atrodė gerai nusiteikęs: jis ką tik buvo 
liepęs įleisti visus savo Žmones apžiūrėti naujo kabineto, 
įrengto antrajame aukšte, tiesiai po jo apartamentais. 

Tai buvo gana erdvi patalpa, bet palyginus su didžiu- 
lėmis Luvro salėmis ne tokia jau didelė; Karolis IX keti- 
no čia įrengti medžioklės ginklų kambarį. Kabineto lan- 
gas atsidarinėjo į Senos pusę ir buvo iškilęs virš kranto 
per septynias, aštuonias pėdas. Šioje vietoje nebuvo nei 
krantinės, nei prieplaukos: Sena tekėjo laisvai ir aikštingai, 
išgrauždama smėlyje vingius ir mažas įlankėles. 

Tuo metu, kai mes įžengėme į šį kabinetą, kur jau bu- 
vo susirinkę penkiolika asmenų, karalius Karolis IX ran- 
koje laikydamas arkebuzą, kurią jam ką tik padavė jo 
ginklininkas Kriusė, gėrėjosi prieš jo akis atsiveriančiu 
peizažu. 

O kadangi šis reginys jaudino jo vaizduotę ir širdį, 
jis švelniai sukuždėjo: 

— Maril.. 


* Senoviškas dvikovos pavadinimas. (Red. pastaba) 

— Valdove,— tarė Kriusė,— šios naujos arkebuzos sis- 
tema leidžia taikyti ypatingai tiksliai. 

— A! Iš tiesų! — atsakė karalius ir, atitrūkęs nuo 
savo svajonių, krūptelėjo ir ėmė apžiūrinėti ginklą. 

Tarnas suslojo per porą žingsnių nuo karaliaus. 

— Kas atsitiko? — paklausė Karolis IX. 

— Valdove, atvyko maršalas de Monmorensi ir laukia 
garbės būti pristatytas Jūsų Didenybei. 

— Monmorensi! — sušuko Karolis IX savo ausimis 
netikėdamas. Tikriausiai jis išgirs iš jo apie sudarytą di- 
džiausią taiką. Ir galbūt maršalas dabar teiksis nebega- 
dinti jam nuotaikos. Na, gerai, tegul įeina! 

Karolis IX tuojau atsisėdo į didelį, dailiai išraižytą 
juodmedžio krėslą. Visi čia esantys išsirikiavo abipus jo 
iš dešinės ir kairės. 

Tada plačiai atsivėrė durys, ir visi pamatė įeinančius 
keturis maršalo pažus; jie buvo pasitempę, išsirikiavę po 
du. Taip porom ir sustojo dešinėje ir kairėje durų pusėje. 
Tada lydimas ševaljė de Pardejano įėjo ir maršalas. 

Fransua de Monmorensi sustojo per tris žingsnius nuo 
krėslo ir žemai nusilenkė. Paskui pasitempęs laukė, kada 
karalius jam leis prabilti. 

Karolis IX valandėlę tylomis žiūrėjo į kilnų maršalo 
veidą, dvelkiantį jėga ir savo vertės pajautimu. 

Tik vienintelis Henrikas de Gizas žvelgė į maršalą su 
panieka ir beveik neapykanta. 

— Sveiki atvykę, ponas maršale,— pagaliau prakalbo 
Karolis IX.— Jau taip seniai jūs palikote Prancūzijos 
dvarą, kad net pabūgome, ar tik nebūsit numiręs. Todėl 
džiaugiuosi matydamas jus gyvą ir sveiką. 

Pasitenkinęs šiuo nedideliu priekaištu, šiais nepiktais 
pajuokavimais, Karolis IX rimtesniu tonu pridūrė: 

— Bet svarbu, kad esate čia ir kad pagaliau grįžote. 
Dar kartą sveikinu atvykus. . 

— Valdove,— prabilo Monmorensi,— aš atvykau pra- 
šyti Jūsų Didenybę audiencijos. 

— Stai ji... Kalbėkite. 

— Valdove, aš laukiu garbės gauti ypatingą audien- 
ciją. 

— Na, gerai, tebūnie... 

Vos karaliui ištarus šiuos žodžius, visi dvariškiai, ta- 
me tarpe ir Anžu hercogas, Karolio IX brolis, nusilenkė 
ir pasuko prie durų. 

— Kodėl šis jaunuolis pasilieka? — paklausė karalius 
rodydamas į Pardejaną. 

Ševaljė krūptelėjo ir sužiuro į Karolį IX. Dar įeinant 
į kabinetą, ševaljė žvilgsnis buvo užkliuvęs už Keliu, Mo- 
žirono ir Morevero. Ir jis šyptelėjo jiems savo įprastine 
šaltoka ir įžūlia šypsena. Be abejo, abu favoritai, de An- 
žu ir Moreveras, jį taip pat atpažino, nes tuoj akiplėšiš- 
kai ėmė apžiūrinėti. 

Monmorensi paskubėjo atsakyti: 

— Valdove, ševaljė Pardejanas jums paliudys tai, 
apie ką aš tuojau papasakosiu. Aš prašau jam suteikti tą 
pačią garbę, kaip ir man... 

Karolis IX sutikimo ženklan linktelėjo galva. 

— Tai dar ne viskas, valdove,— tęsė maršalas.— Ka- 
dangi matau, jog Jūsų Didenybė esate mano atžvilgiu 
palankus, aš drįstu maldauti, jog įsakytumėt iškviesti į 
Luvrą poną maršalą de Damvilį, tada galėtumėm užbaigti 
šį reikalą. 

— Ar tai šeimos pasitarimas, kurį jūs norite pravesti 
mano akivaizdoje? 

— Taip, valdove,— atsakė Fransua pabrėžtinai, — šei- 
mos pasitarimas. O kadangi Prancūzijos karalius yra vi- 
sų tėvas, būtų protinga pravesti pasitarimą to tėvo aki- 
vaizdoje. 

Karolis IX gerai žinojo apie neapykantą, skiriančią 
abu brolius. Bet nežinojo šios neapykantos priežasties. 
Tik nujautė, kad galės sužinoti, ką abu broliai laikė tokio- 
je paslaptyje tiek daug metų. Jis pabeldė sidabriniu plak- 
tuku, ir tučtuojau jėjo patarnautojas. Karolis paprašė pa- 
kviesti Koseiną, savo sargybos kapitoną. 

>— Jūsų Didenybė pamiršo, kad ponui de Koseinui su- 
teikėte tris dienas atostogų, — pasakė tarnas. 

— Tai tiesa, po velnių! Bet yra ponios karalienės sar- 
gybos kapitonas, tegu! jis ateina! 

Po minutės kapitonas de Nansi įėjo į kabinetą. 

Nepaisant griežto etiketo, Nansi išvydęs ševaljė de 
Pardejaną, kurį jis pats buvo suėmęs ir nugabenęs į Bas- 
tiliją, sustojo kaip įbestas ir išsprogdino akis. 

Tuo tarpu Pardejanas, rodos, su didžiausiu dėmesiu 
tyrinėjo arkebuzą, pakabintą ant sienos; bet kai Nansi vis 
dar lyg užhipnotizuotas spoksojo į jį, ševaljė nusprendė 
pažvelgti jam į akis, nusišypsoti ir draugiškai, beveik glo- 
bėjiškai mostelėti ranka. 

— Na, gerai! — tarė karalius suraukdamas antakius.— 
Jūs atėjote, Nansi? 

— Atsiprašau, valdove, šimtą kartų atsiprašau! — su- 
vapėjo kapitonas, — aš ką tik vos nenualpau, man apsvaigo 
galva... 

— Gerai! — tęsė karalius.— Tučtuojau nueikite į Mes- 
mo rūmus ir pasakykite ponui de Damviliui, kad noriu su 
juo pasikalbėti. 

Kapitonas susilenkė dvilinkas ir išėjo. 

— O dabar, valdove,— pagaliau prabilo Monmoren- 
si, — turiu pasakyti Jūsų Didenybei, kad atėjau ieškoti tei- 
sybės, ir todėl kaltinu maršalą de Damvilį išdavyste, me- 
lu ir Žmogaus pagrobimu. Ir ne vien Jūsų aukščiausios 
teisybės šaukiuosi! Tai dar liečia ir Jūsų garbę! Siaubingi 
dalykai, kuriuos pasakysiu, turi likti paslaptyje, valdove! 

— Ponas maršale,— tarė karalius sujaudintas, — jei jūs 
to norite, mes būsime šio reikalo teisėju. . 

— Jūsų Didenybė džiuginate mane. Bet, valdove, ka- 
dangi mano kaltinimai broliui labai rimti, ar nebūtų ge- 
riau, jei jis čia dalyvautų, prieš man išdėstant smulk- 
menas? 

— Teisybė, maršale, teisybė. 

Po šių žodžių sekė ilga tyla, trukusi beveik pusvalan- 
dį. Pagaliau karalius paklausė: 

— Galbūt dabar galite pasakyti, kas šios dvi mote- 
rys? 

— Taip, valdove: tai dvi varganos darbininkės. 

— Darbininkės? — sušuko nustebęs Karolis IX. 

— Valdove, jos verčiasi siuvinėjimu ar kilimų audimu, 
iš to ir pragyvena šiaip taip. 

— O kur jos gyveno? — paklausė karalius.— Mat aš 
pats domiuosi herbų siuvinėjimu ir Paryžiuje pažįstu 

penkias ar šešias darbininkes, gerai mokančias atlikti tokį 
darbą. 

— Valdove, jos gyveno Sen Deni gatvėje. 

— Sen Deni gatvėje! — žvaliai sušuko Karolis IX.— 
Priešais tokią užeigą? 

— Devinjero smuklę, valdove! 

— Ak, šitaip, — sušuko karalius, pliaukštelėdamas del- 
nais.— Aš ją pažįstu! Tai mikliausia herbų ir užrašų siu- 
vinėtoja, kokią tik žinau Paryžiuje. 

Ir švelniai nusišypsojęs: Karolis IX prisiminė tą die- 
ną, kai jis padovanojo Marijai Tušė kilimą su užrašu: 
„Aš visus užburiu“. Fransua de Monmorensi net išbalo 
iš susijaudinimo. Ir kai Karolis IX, susimąstęs, genamas 
atsiminimų, kurie jį nuvedė pas Mariją Tušė, pridūrė: „Ją 
vadino Dama gedulo rūbais...“, maršalas neištvėrė. Jo 
krūtinę draskė rauda. Šiurkščiu iš nevilties balsu jis at- 
sakė: 

— Dama gedulo rūbais!.. Tai todėl, kad iš jos atėmė 
vardą, turtą, padėtį visuomenėje! Tai todėl, kad vienas 
niekšas ir vienas nusikaltėlis per savo kvailumą ją pa- 
smerkė! Tas niekšas — tai mano brolis, valdove! O aš nu- 
sikaltėlis... Dama gedulo rūbais, valdove, yra Žana, gra- 
faitė de Pjen iš de Maržensi! Ji buvusi hercogienė de Mon- 
morensi!.. 

Karalius nuo tokio atvirumo suglumo, nustebo, apniu- 
ko. 

Jis probėgšmais žinojo Žaną de Pjen apie jos slaptą 
santuoką su Fransua de Monmorensi, apie tai, kad ją su 
vyru išskyrė konetablis, padedamas karaliaus Henriko 
II prie Romos dvaro. 

Be to, jis žinojo, kad jo tikra sesuo Diana tapo Fran- 
sua žmona ir visą laiką su maršalu gyveno atskirai: jis 
dabar akivaizdžiai pamatė vieną iš tų laikų širdies ir šei- 
mos problemų. 

Maršalas iš jo veido išraiškos suprato, kas dėjosi Ka- 
rolio IX sieloje. 

— Valdove! — sušuko jis dusdamas.— Man nūnai rūpi 
ne santuokos nutraukimas ar jos atnaujinimas. Viena ko 
atėjau Jūsų prašyti, tai tik teisybės... teisybės dviem ne- 
laimingiesiems, kad tiek daug nelaimių iš jų nebūtų iš- 

plėštas tas truputis laimės, kuri jiems dar liko! Aš atėjau 
čionai apkaltinti pagrobėją... ir štai jis čia, tas pagro- 
bėjas! 

Fransua de Monmorensi staigiai mostelėjo sugniaužtu 
kumščiu į duris, kurios tą akimirką atsidarė atverdamos 
kelią Damviliui. 

Broliai buvo nesimatę septyniolika metų!.. 

— Valdove,— prašneko Anri tuo šiurkščiu, metaliniu 
balsu, koks būdavo jam smarkiai susijaudinus, — jūs su- 
teikėte garbę pakviesdamas mane: štai ir aš, visuomet pa- 
sirengęs Jūsų Didenybės įsakymams. 

Sevaljė Pardejanas žengė atatupstas ir tarsi išnyko 
kampe. 

Taigi Anri jo nepamatė. 

Nansi perspėtas, jis galvojo ne tik kaip sukliudyti 
Fransua jį apkaltinti, bet ir kaip jį suimti, uždaryti į Bas- 
tiliją, gal net nusiųsti į ešafotą!.. 

Tai buvo paprasta ir siaubinga. 

Jis ruošėsi išduoti paslaptį, kurią sužinojo pas Alisą 
de Liuks, paslaptį, apie kurią buvo prisiekęs niekam ne- 
sakyti!.. 

Imti ir pranešti, kad Navaros karalius, princas de 
Kondė ir Kolinji yra Paryžiuje, kad Fransua de Monmo- 
rensi juos matė ir kad visi susitarė pagrobti karalių! 

Stai ką reiškė jo lūpose ši grėsminga ir triumfuojanti 
šypsena. 

— Pone de Damvili,— tarė smarkiai susijaudinęs ka- 
ralius, — aš jus pakviečiau jūsų brolio prašymu. Taigi iš- 
klausykite kantriai ir su atitinkama pagarba tai, ką norės 
pasakyti ponas maršalas de Monmorensi. Jūs atsakysite 
paskui. Kalbėkite, maršale. 

— Valdove,— tarė šis,— prašau Jūsų Didenybės pa- 
klausti pono de Damvilio, ką jis padarė Žanai de Pjen ir 
Loizai, jos dukteriai, mano dukteriai. 

Praslinko sekundė niūrios tylos. 

Maršalas pridūrė: 

— Jeigu jis teiksis atsakyti ir įsipareigos daugiau ne- 
bepersekioti šių kilnių ir nelaimingų esybių, -aš jam dau- 
giau pretenzijų neturiu. 

— Atsakykite, maršale de Damvili.— įsakė karalius. 

Anri išsitiesė. Jo žvilgsnis, degantis, skvarbus, sunkus, 
nukrypo į Fransua. 

Ir štai kaip jis prašneko: 

— Valdove, kad galėčiau garbingai atsakyti į klausi- 
mą, prašau Jūsų Didenybę paklausti pono maršalo, ar jis 
nesilankė vienuose rūmuose Betizi gatvėje? Su kokiais 
žmonėmis jis ten matėsi, ir kas ten buvo nutarta... 

Fransua išbalo kaip mirtis. 

— Niekše! — sugargaliavo jis, bet taip tyliai, kad ka- 
ralius neišgirdo. 

— Kadangi maršalas neatsako, — tęsė Anri,— aš atsa- 
kysiu už jį!.. 

— Minutėlę, monsinjore! — staiga pasigirdo ramus 
balsas. 

Ševaljė de Pardejanas prisiartino prie krėslo ir atsi- 
stojo tarp brolių. Ir anksčiau, negu buvo susivokta jį nu- 
tildyti, anksčiau negu visi spėjo atsitokėli netikėtai įsiki- 
šus šiam nepažįstamajam, ševaljė tęsė: 

— Valdove, Jūsų Didenybe, prašau atleisti, bet pakvies- 
tas kaip liudininkas, privalau kalbėti. Aš drįsiu pasakyti 
monsinjorui maršalui de Damviliui, kad atsakymas į šį 
klausimą neturi būti įdomus Jūsų Didenybei... 

— O kodėl? — suriko Anri.— Kas jūs toks, kad drįstate 
kreiptis į karalių, kai jūsų neklausia! 

— Kas aš toks? Nesvarbu!.. O svarbu tai, kad visiškai 
nenaudinga kalbėti apie Betizi gatvę, prieš tai nepakal- 
bėjus apie Sen Deni gatvę!.. Apie Devinjero užeigą!.. Ir 
šios užeigos galinį kambarį... kur renkasi poetai!.. 

Juo ilgiau ševaljė kalbėjo, juo labiau linko Anri de 
Monmorensi pečiai, sviro galva, jis visas gniužo, tarsi 
kiekvienas žodis jį būtų slėgęs milžiniška našta. 

— Ką tai reiškia? — sušuko Karolis IX. 

— Tiesiog tai, kad monsinjoro de Damvilio klausimas 
buvo nekorektiškas ir neturintis nieko bendro su reikalu, 
dėl kurio mes čia susirinkome. 

— Ar teisybė, Damvili? — paklausė Karolis IX.— Ar 
teisybė, kad jūsų klausimas neturi nieko bendro su reikalu, 
dėl ko judu čia atėjote, jūs ir jūsų brolis? 

Anri atsiduso ir atsakė: 

— Teisybė, valdove!.. 

Fransua žvilgsniu padėkojo ševaljė už pagalbą. 

Bet dabar karaliui prabudo smalsumas... o galbūt ir 
įtarumas! Karolis suraukė antakius. Jo gelsva dramblio 
kaulo spalvos kakta susiraukšlėjo. 

— Bet,— tarė jis slopindamas pyktį, — apie kažką tai 
kalbėjote. Minėjote Betizi gatvę... Ir kažkokius rūmus? 
Teskite!.. 

Buvo aišku, kad karalius turi omeny Kolinji rūmus, ži- 
nomą hugenotų pasimatymų vietą. 

Anri suprato, jog dabar jo gyvybė priklauso tik nuo 
išradingumo. 

Jeigu jis mikliai nesugalvos, ką atsakyti, jo brolis Žu- 
vęs; tada prakeiktas nepažįstamasis, įbedęs į jį liepsno- 
jantį žvilgsnį, išduos Devinjero paslaptį!.. 

— Valdove, aš norėjau kalbėti apie hercogienės de 
Giz rūmus... Tai istorija apie moteris... 

— Oho! — tarė Karolis IX nusišypsojęs. 

— Prisipažįstu, valdove, jog man sunku pasakoti šią 
istoriją, hercogo de Gizo draugui... 

Karolis IX nuoširdžiai nekentė Henriko de Gizo, nes 
jautė, kad pastarasis yra jam pavojingas konkurentas. 
Tačiau žinojo apie jo žmonos elgesį, jos santykius su gra- 
fu de Sen Megrenu. 

— Suprantu, po velnių! — sušuko karalius juokdama- 
sis.— Na, kuo čia dėta Devinjero užeiga? 

Pardejanas Žžvilgtelėjo į Anri tarsi sakydamas: „Jūs 
išgelbėjote mus, dabar gelbsčiu jus!“ ir atsakė: 

— Valdove, jeigu man leiste, pasakysiu Jūsų Dideny- 
bei, kad Devinjero užeiga tai tokia vieta, kur renkasi poe- 
tai pasikalbėti apie poeziją... kartais ten atvyksta pasikal- 
bėti apie poeziją bei poetiškus dalykus ir didelės damos... 
Ir pasitaiko, kad koks nors poetas vilki alyvų spalvos 
striuke, violetinio šilko apsiaustu, juostuotomis kelnėmis... 

Tai buvo de Sen Megreno portretas. 

Karalius vėl nusijuokė ir iškošė pro dantis: 

— Po velnių! Duočiau šimtą ekiu, kad šitai išgirstų 
brangusis de Gizas... 

Karaliui baigus juoktis, Fransua nusišluostė kaktą iš- 
pylusį prakaitą ir tarė: 

— Valdove, drįstu priminti Jūsų Didenybei, kad aš čia 
atėjau pasitikėdamas Jūsų sprendimu prašyti laisvės 
dviem nelaimingoms moterims, kurios buvo pagrobtos ir 
prievarta sulaikytos. 

— Taip, teisybė. Monmorensi, paaiškinkite savo reika- 
1ą. 

— Valdove, aš jau sakiau Jūsų Didenybei: Žana, gra- 
faitė de Pjen ir jos duktė Loiza buvo prievarta pagrobtos 
iš jų buto Sen Deni gatvėje, dabar jos įkalintos, aš tei- 
giu, jog tai padarė čia esantis ponas de Damvilis. 

— Jūs girdėjote, Damvili? — paklausė karalius.— Ką į 
tai atsakysite? 

— Aš tai neigiu! — dusliai ištarė Anri.— Nežinau, ko 
jis nori. Jau septyniolika metų nėra matęs tų Žmonių, apie 
kuriuos čia kalbame. Todėl teisybės reikalauti derėtų man. 

— Valdove,— savo ruožtu prabilo Fransua jau tvirtu 
balsu,— mano vizitas Jūsų Didenybei būtų neįmanomas, 
jeigu iš anksto neturėčiau įrodymų. Štai ponas ševaljė de 
Pardejanas visą praėjusią dieną ir dalį vakaro iki vie- 
nuoliktos valandos praleido pasislėpęs Mesmo rūmuose. 
Jeigu Jūsų Didenybė leistumėte, ševaljė galėtų pasakyti, 
ką matė ten ir girdėjo. 

— Prieikit arčiau, pone, ir kalbėkite,— pasakė karalius. 

Ševaljė žengė du žingsnius į priekį ir nusilenkė truputį 
įtemptai, bet išdidžiai. 

Damvilis nebegalėjo suvaldyti drebulio. 

„Ak! — pagalvojo jis. — Tai jo sūnus?..“ 

— Valdove,— tarė ševaljė, — kadangi kalbama klausi- 
mais, prašau leisti paklausti monsinjorą de Damvilį, nuo 
kurio galo turėčiau pradėti pasakojimą? 

— Nesuprantu, pone,— tarė Damvilis. 

— Jei norite, monsinjore, galiu pradėti nuo pabaigos, 
kitaip tariant, nuo karietos, kuri paslaptingai išvyko; ar- 
ba nuo pradžios, tai yra, nuo jūsų valdytojo Žilio išdaigų; 
pagaliau kad ir nuo vidurio, tai yra, nuo vieno pokalbio, 
kuriame buvo minimi įvairūs dalykai ir žmonės, tarp jų 
ir jūsų tarnas ševaljė Pardejanas ir kuriame dalyvavo vie- 
nas specialiai ta proga iš Bastilijos atskubėjęs asmuo. 


277 


Po šių pastarųjų žodžių aiškiai supratęs, kad ševaljė 
žino apie jo pokalbį su Gitalenu, Damvilis net susvyra- 
vo išblyškęs, jo akys paklaiko, jis vos pralemeno: 

— Pradėkite, tamsta, nuo kur tik norite. 

„Mes laimėjome! — dingtelėjo Pardejanui. 

Ir būdamas tikras, kad šiuo slaptu grasinimu, kuriuo 
ketino pasinaudoti, išgaus visus prisipažinimus, kokių tik 
panorės, jau buvo beatveriąs burną, kai staiga atsidarė 
kabineto durys. Žodžiai jam įstrigo gerklėje, ir apstulbęs 
jis įbedė akis į asmenį, kuris ką tik įėjo. 

— Kas čia drįso nekviestas įeiti? — sugriaudėjo Ka- 
rolis IX.— Kaip! Tai jūs, ponia?.. 

Tai buvo Kotryna de Mediči. 

Ji priėjo palikdama atidarytas duris. 

„Tuoj bus audra!“ — pamanė Pardejanas. 

Karalienė motina ėjo artyn su vos pastebima šypsena, 
kuri jos veidui suteikdavo tokią baisią žiaurumo išraišką. 

— Bet, ponia,— tarė Karolis IX baldamas iš pykčio, — 
aš paskyriau ponui maršalui de Monmorensi ypatingą au- 
dienciją, ir niekas, net jūs, neturi teisės... 

— Žinau, valdove,— ramiai atsakė Kotryna,— bet esu 
tikra, kad man pritarsite, kai pasakysiu, jog čia yra kara- 
lienės, jūsų motinos, jūsų brolio Anžu hercogo ir jūsų pa- 
ties priešas. | 

Pardejanas atrodė visiškai ramus. 

— Ką jūs norite tuo pasakyti, ponia? — sušuko Karo- 
lis IX. 

— Ogi tai, kad yra žmogus, kuriam užteko drąsos 
prasmukti į Luvrą, prieš tai įžeidus hercogą d'Anžu, jūsų 
brolį, paskui pakėlusio prieš jį savo nusikaltėlišką ran- 
ką, pagaliau išjuokusio mane pačią! 

— Pasakykite, kas jis! Pasakykite, po šimts velnių! 

— To žmogaus pavardė Pardejanas! Stai jis. 

— Ei! —riktelėjo keldamasis karalius.— Sargyba!.. 
Kapitone, suimkite šį žmogų! 

Dar nebaigus karaliui kalbėti, jo dvariškiai ir More- 
veras aplenkdami sargybinius įsiveržė į kabinetą ir su- 
riko: 

— Nužudyti! Nužudyti! Mirtis jam! 

Jie akimoju išsitraukė špagas. 

Pirmasis artinosi Keliu. Įkandin jo Možironas, Sen 
Megrenas ir Moreveras. Ir tik paskui Mansi su sargybi- 
niais. 

Fransua ir Anri apstulbo; bet jei Fransua galvojo, kaip 
apginti Pardejaną, tai Anri, net išbalęs iš džiaugsmo, su- 
prato, jog šis įvykis jį išgelbėjo. 

Na, o Pardejanas nuo pat karalienės atėjimo buvo 1a- 
bai budrus. Akimirksniu jis pastvėrė Keliu špagą, 
išplėšė ja iš rankų, sulaužė ant kelio ir sviedė į veidą jos 
gabalus puolantiesiems, kurie sutrikę nuo tokio negirdėto 
poelgio, tokio maišto karaliaus akivaizdoje, sustojo, susi- 
žvalgė, o paskui vėl visi kartu puolė. 

Bet šio jų stabtelėjimo, nors ir tokio trumpo, Parde- 
janui pakako apsispręsti ir iškrėsti vieną iš savo drąsiau- 
sių akibrokštų. 

Keliu buvo su skrybėle... Pasigirdo ramus, bet labai 
kandžiai ir ironiškai tariantis žodžius balsas: 

— Tegyvuoja karaliaus teisingumas!.. 

Ir Keliu tą pačią akimirką suriko iš skausmo. Parde- 
janas buvo ką tik nuplėšęs jam nuo galvos skrybėlę su- 
laužydamas ilgus auksinius smeigtukus ir kartu išpešda- 
mas kuokštą plaukų. 

Skrybėlė nukrito prie Kotrynos kojų. 

Pardejanas, atšlijęs atgal, stryktelėjo ant palangės 
šaukdamas: 

— Iki pasimatymo, ponai!.. 

Ir šoko žemyn! 

Jis iššoko kaip tik tuo metu, kai Moreveras su Moži- 
ronu pribėgo prie lango ir buvo jį bestverią. 

Bet jie pamatė jį jau kitoje upelio pusėje laimingai 
nutūpusį ir besikeliantį. Ir kol jie stūgaudami grūmojo 
jam kumščiais, jis išdidžiai, be skubos, iškilmingai pa- 
kėlė savo skrybėlę ir pamažu, ramiai nuėjo tolyn. 

— Arkebuzą! Arkebuzą! — rėkė Anžu hercogas. 

Pardejanas girdėjo, bet nė neatsigręžė. 

Moreveras, garsėjantis kaip geras šaulys, čiupo užtai- 
sytą arkebūzą ir nusitaikė į Pardejaną. 

Pasigirdo šūvis. 

Pardejanas neatsisuko. 

— Tai bent šėtonas! — sukriokė Moreveras.— Nepatai- 
kiau! 

Valtininkai, plaukiantys Sena žemyn, nustebę žiūrėjo 
į Luvro langą, per kurį persisvėrę šeši didikai, grūmojo 
kažkam kumščiais ir šaukė prakeikimus. 


Po kelių minučių karaliaus kabinete dvariškiai šurmu- 
liuodami ir nepaisydami jokio etiketo, kiekvienas reiškė 
savo nuomonę. Nesiklausydamas kaimyno. 

— Tegul tik man įsako,— šaukė Moreveras,— ir dar 
šį vakarą tas Žmogus bus Jo Didenybės valioje! 

— Aš įsakau jums! — tarė Kotryna. 

Moreveras išbėgo, o jam įkandin ir kiti dvariškiai, 
išskyrus Keliu, besiskundžiantį galvos skausmais. 

Tuo pat metu karalius trankydamas kumščiu savo 
krėslo, kuriame sėdėjo, šoninę atramą, šaukė: 

— Dėl Dievo meilės, aš reikalauju, kad būtų išnaršy- 
tas visas Paryžius! Reikalauju, kad tas maištininkas tuč- 
tuojau atsidurtų Bastilijoje! Reikalauju, kad jo teismas 
prasidėtų rytoj! Ak! Ponas de Monmorensi, dėkoju jums 
už žmones, kuriuos man atvedėte! 

— Ponas maršalas visada suklysta jas pasirinkdamas, 
su kuo bendrauti, — tarė Kotryna savo saldžiu ir tulžingu 
balsu. 

Anri de Damvilis šypsojosi, jis triumfavo. 

Fransua laukė, kol praeis audra. 

— Ponas de Monmorensi bendrauja su karaliaus prie- 
šais,— tūžmingai pasakė hercogas de Gizas. 

— Saugokitės, hercoge! — atsakė Fransua.— Aš galiu 
jums atsakyti, kadangi nesate nei karalienė, nei karalius... 

Ir visiškai tyliai, liesdamas piršto galu jo krūtinę ir 
žiūrėdamas į akis, pridūrė: 

— Bet gal kol kas neatsakysiu, nors jūs to ir norėtu- 
mėt! 

Gizas išsigandęs atsitraukė. 

— Valdove,— įsiterpė Kotryna,— tas ševaljė de Par- 
dejanas mane įžeidė tokiomis aplinkybėmis, apie kurias 

aš Jūsų Didenybei papasakosiu. Jis išdrįso pakelti ranką 
prieš jūsų brolį... 

— (Garbės žodis, tai tiesa! — nerūpestingai atsakė An- 
žu hercogas šukuodamas savo retą barzdelę. 

Tuo tarpu Kotryna de Mediči tęsė: 

— Valdove, tas Žmogus yra pavojingas priešas man, 
Anžu hercogui... 

— To pakanka,— tarė Karolis IX.— Aš reikalauju, kad 
jį suimtų ir surengti teismą. 

— Tada visi pamatys, kaip aš myliu savo šeimą... nes 
myliu ją lygiai taip pat, kaip ir ji mane... 

Patenkintas šiuo savo veidmainišku pasakymu, kurį 
skyrė motinai ir broliui, jis vėl pralinksmėjo ir davė ženk- 
lą, kad nori likti vienas: Kotryna ir Anžu hercogas iš- 
ėjo, karaliaus žvilgsnio lydimi. Kiti dalyviai taip pat iš- 
siskirstė. Bet Fransua de Monmorensi stovėjo kaip sto- 
vėjęs; tai matydamas, Anri dą Damvilis taip pat pasiliko. 

Karalius nustebęs sužiuro į juos. 

— Man regis, audiencija baigta,— pasakė jis. 

— Valdove,— tvirtai ištarė Fransua.— Jūsų Didenybė 
žadėjote atstatyti teisybę; aš laukiu! 

— Ką gi, tai tiesa,— sutiko Karolis IX.— Prašom kal- 
bėti... 

— Kadangi,— tada prabilo maršalas, — kadangi pono 
de Pardejano nėra, tai pasakysiu, ką aš mačiau ir gir- 
dėjau... Šią naktį apie vienuoliktą valandą iš Mesmo rū- 
mų išvažiavo karieta, paslapčia išgabendama dvi moteris. 
Niekas to nepaneigs!.. 

— Aš ir neneigiu,— šaltai atšovė Damvilis.— Bet ka- 
dangi esu verčiamas, tai turėsiu atskleisti paslaptį, kurios 
nepasakyčiau niekam pasaulyje. 

Jis neramiai dirstelėjo į duris ir paslaptingai baigė: 

— Valdove, vieną jauną kunigaikštytę ir jos palydovę 
ištiko nelaimė, ir jos atėjo manęs prašyti, kad nugaben- 
čiau į jų rūmus. Ar Jūsų Didenybė reikalaujate pasakyti 
šios kilnios damos vardą?.. 

— Ak, ne, dėl Dievo meilės! — sušuko juokdamasis 
Karolis IX. 

Fransua iš nevilties grąžė rankas. Jis suprato, kad 
nesugebės įtikinti karaliaus. 


-— 

Nusivylęs karaliaus dvaru, tuo tarpu, kai jo brolis 
buvo kupinas išdidumo, jis žinojo, kad neteko paskutinio 
šanso, nes neginčijami įrodymai dingo kartu su Parde- 
janu. 

— Na, matote, jūs apsirikote, maršale,— pasakė ka- 
ralius.— Eikite, ponai, eikite... Pala, dar minutėlę; su 
skausinu ir liūdesiu mes žiūrime į kilmingiausią Prancū- 
zijos šeimą, perskeltą vidinių kivirčų... Aš tikiu, aš noriu, 
kad jie greitai pasibaigtų... 

Abu broliai nusilenkė ir išėjo: Anri visas švytintis, 
Fransua su įtūžiu širdyje. 

Gretimame kambaryje maršalas de Monmorensi sun- 
kiai uždėjo ranką ant brolio peties. 

— Kaip matau, jūsų ginklas dar vis tas pats,— su- 
šnypštė jis šiurkščiai, — tai — apgaulė ir šmeižtas! 

— Turiu ir kitų, jei pageidaujate! — tarė Anri išsivie- 
pęs. 

Fransua niekinamai žvelgė į brolį. 

— Klausyk,— suriko jis.— Aš duodu tau laiko apsi- 
galvoti. Bet kai jau atvyksiu į Mesmo rūmus, tau galas. 
Jei tu iki to momento nesugrąžinsi tų dviejų nelaimingų 
moterų, kurias pavogei iš manęs, saugokis! Tavo namuo- 
se, Luvre ar gatvėje, visur, kur tik rasiu tave, nužudysiu! 
Tad lauk manęs! 

— Laukiu! — atsakė Anri. 


XXVII 
PIRMASIS MEILUZIS 


Grįžkime porą dienų atgal ir užeikime į Karme vie- 
nuolyną, kuris užima erdvų plotą ant Sen Zenevjevos kal- 
no. | 

Be šio vienuolyno, Karme turėjo dar vieną pastatą kal- 
no papėdėje, Mobero aikštėje. 

Sen Zenevjevos kalno vienuolynas susidėjo iš tokių 
dalių: paties vienuolyno, varpinės ir erdvaus sodo. 

Kuo daugiau vienuolynas turėjo aukų rinkėjų, tuo jis 
buvo turtingesnis. Karmelituose jų buvo apie tuziną. Bet 
tai, ką turėjo šis vienuolynas, neturėjo kiti. Tai buvo dvi 
ypatingos būtybės. 

"Pirmoji buvo vaikas. 

Antroji — „mirusiųjų šauklys“. 

Vaikas buvo gal ketverių ar penkerių metų amžiaus. 
Jis buvo išblyškęs, menkas, ligotu, gelsvu veideliu. Jis 
nemėgo žaisti dideliame sode, vengė vienuolių. Kartais 
jį vadindavo Žaku, kartais Klemanu. Tai buvo baikšti, 
niūroka ir visiškai laukinė būtybė. 

Tik vienas vienuolis buvo įgijęs šio vaiko pasitikėji- 
mą — „mirusiųjų šauklys“. 

Pastarasis, kai tik iš Notr Dam būdavo paskelbiama 
komendanto valanda, turėjo užduotį vaikščioti tamsiomis 
ir tyliomis gatvėmis. 

Vienoje rankoje jis nešdavosi žibintą, kad apsišvies- 
tų kelią; kitoje varpelį, kuriuo retkarčiais suskambindavo. 
Ir tada pasigirsdavo jo niūrus balsas: 

— Mano broliai, melskitės Dievui už mirusiųjų sie- 
las!.. 

Nors jo pareigos buvo labai kuklios, vienuolyno vir- 
šininkas jį gerbė ir net bijojo. Ėjo kalbos, kad šis brolis 
į vienuolyną paties popiežiaus atsiųstas su svarbiais įga- 
liojimais.. Jis buvo ir labai geras pamokslininkas, keistas 
ir originalus. Vos atvykęs paprašė ir tučtuojau gavo pa- 
reigas vaikščioti naktimis po gatves ir kviesti miestelėnus 
melstis už mirusiuosius. 

Jį vadino dvasiškuoju tėvu Panigarola, nors jis dar 
neturėjo reikalingų titulų, kad būtų priskirtas prie reve- 
rendų. Kai tik sutemdavo, Panigarola, jeigu jam nerei- 
kėjo skaityti kokio nors naktinio pamokslo, apsivilkdavo 
juodu apsiaustu, pasiimdavo savo varpelį bei žibintą ir 
leisdavosi gatvėmis, dažnai grįždamas tik rytą, vos gy- 
vas iš nuovargio po tokio niūraus pasivaikščiojimo. 

Tada jis užsidarydavo savo celėje. Vienuolyne jis su 
niekuo nesikalbėdavo, išskyrus viršininką ir abatą. 

Panigarola patiko mažajam ZŽakui. Jis vienintelis ga- 
lėjo prieiti prie vaiko, kuris buvo visų apleistas. Juos ma- 

tydavo vaikštant po pietų sode, kur viskas jau pradėjo 
žydėti. 

Vienuolis švelniai ir maloniai Žaką vadino „vaikeli“, 
o šis vienuolį „geruoju bičiuliu“. 

Tą dieną vienuolis ir vaikas apie antrą valandą po 
pietų sėdėjo ant suolo, tuo tarpu visa bendruomenė gie- 
dojo koplyčioje. 

Vienuolis laikė ant kelių lotynišką maldaknygę. Iš- 
spausdintą didelėmis raidėmis. Bet joje buvo ir kelios 
maldos parašytos vadinamąja „vulgaria“ kalba, tai yra, 
prancūzų. 

Mažasis Žakas stovėjo šalia jo. 

Vienuolio pirštas sustojo ties viena eilute, ir vaikas 
nedrąsiai perskaitė: | 

— „Tėve mūsų... kuris esi danguje“... kas šis tėvas, 
gerasis bičiuli? 

— Tai Dievas, vaikeli... Dievas, kuris yra visų Žžmo- 
nių tėvas... 

— Vadinasi,— tarė vaikas susimąstęs, — mes turime 
du tėvus... 

— Taip, vaikeli. 

— Ar tu turi tėvą, gerasis bičiuli? Ir brolis varpinin- 
kas? Ir jie abu stori nemaloniais veidais giedotojai? 

— Na, žinoma. 

— Ir tie vaikai, kurie kartais perlipa' per tvorą pasi- 
rinkti vaisių ir paskui brolis sodininkas juos vaikosi su 
didele lazda, ar jie irgi visi turi tėvus? 

— Na, taip, vaikeli... 

— Tai kodėl aš tada neturiu tėvo? 

Vienuolis išblyško. Jis net suvirpėjo nuo kančios ir 
kartėlio. 

— Kas tau sakė, kad tu neturi tėvo?.. 

— Juk,— tarė mažylis,— aš ir pats gerai matau... Jei- 
gu turėčiau tėvą, jis būtų čia su manimi... aš juk matau 
kitus vaikus, sekmadienį ateinančius į bažnyčią... visi jie 
turi tėvus arba motinas... tik aš neturiu nei tėvo, nei mo- 
tinos. 

Panigarola paniuro ir sumišo stengdamasis rasti atsa- 
kymą ir nedrįsdamas jo ištarti. 


264 


Vaikas pridūrė: 

— Argi ne tiesa, kad aš neturiu nei tėvo, nei moti- 
nos... kad esu vienas, visiškai vienas? 

— O aš! — pagaliau ištarė vienuolis tokiu balsu, ku- 
ris būtų išgąsdinęs kitą vaiką.— Kas gi aš esu? 

Mažasis Žakas Klemanas atidžiai ir nustebęs pažvelgė 
į savo gerąjį bičiulį. 

— Tu? — tarė jis.— Tu ne mano tėvas! 

Vienuolį lyg kas būtų klaikiai supurtęs iš vidaus, ta- 
čiau iš pažiūros jis atrodė tik išbalęs ir šaltas. Akimirką 
jis grūmėsi su pašėlusiu noru apkabinti Alisos vaiką! 

Jis niauriai tylėjo, prislėgtas, įsitempęs, konvulsyviai 
sugniaužęs ranka smakrą, ir ji siaubui bei džiaugsmui 
prieš akis iškilo, suplasnojo šviesi moters vizija. 

Staiga jis pakilo nuo akmeninio suolo, ant kurio sė- 
dėjo, ir niūrus, užsisvajojęs, pamiršęs vaiką, nuėjo laip- 
tų, vedančių į jo celę, link. 

Savo celėje Panigarola atsisėdo, truputį atsigavęs nuo 
malonios vėsos. Dabar jis mąstė: 

— Jei dar, o Kristau, aš tikėjau tavim! Jei galėjau 
nugalėti savo mintis, savo sielą, savo jausmus šiame niū- 
riame okeane, kuris vadinamas Tikėjimu... tai veltui sten- 
giausi... aš netikiu... ir niekuomet nebetikėsiu... 

Jis atsikvėpė, jo kumštis sunkiai nukrito ant stalo. 

— Bet aš turiu ją pamatyti!.. Nuo anos išpažinties 
scenos, mano aistra vėl užsiplieskė neleisdama atsikvėp- 
ti... aš pavargau, aš alinu savo kūną tais begaliniais, ap- 
snūdusiais vaikščiojimais po tylų miestą ir kai pagaliau 
pareinu pamiegoti, sapnas, žiauresnis už tikrovę, atneša 
ją į mano glėbį!.. Aš turiu ją pamatyti!l.. Bet ką aš jai, 
beprotis, pasakysiu? Iš kur imsiu tą šventą kibirkštį, kuri 
uždegtų šią supuvusią sielą ir padarytų ją tokią pat gra- 
žią, kaip ir jos kūnas?.. 

Audra, siautėjanti jo sieloje, suūžė dar smarkiau. 

— Ir kas man darbo jos siela! — vaitojo jis.— Kas 
man darbo jos išdavystė! Kad ji turėjo meilužių! Alisa! 
Kur tu esi? Man reikia tavęs, aš myliu tave, aš tave my- 
liul.. 

Kai reverendas Panigarola pasirodė valgykloje,— nu- 
leistomis akimis, sukryžiuotomis rankomis,— jaunieji bro- 
liukai pastebėjo, kad jis išblyškęs kaip lavonas. 

Atėjo nakts. 

Panigarola užsimetė ant pečių juodą apsiaustą ir nu- 
ėjo atsidaryti vienuolyno vartų. 

Paprastai jis eidavo ant nuomonės, nesirinkdamas ke- 
lio. Bet šį vakarą patraukė tiesiai į Luvrą ir pagaliau pa- 
siekė rūmus supančias gatveles... 

Netrukus jau buvo Ašo gatvėje. 

Jis sustojo beveik priešais pat namo su žaliomis duri- 
mis fasadą ir ėmė laukti. Jau ne pirmą kartą jis slėpėsi 
šiame tamsiame kampe. Ir dažnai, naktimis be mėnulio, 
ilgai paklaidžiojęs po Paryžių, apsistodavo čia tarsi nak- 
tinis paukštis. 

Tą vakarą jis švelniai padėjo savo varpelį ir žibintą, 
kurį iš anksto buvo užgesinęs vos tik atvykęs į Ašo gatvę. 

Šitaip jis galėjo laisviau judėti. 

Panigarola buvo tvirtai apsisprendęs tučtuojau įeiti 
į namą. Bet kai atvyko, kai susigūužė savo kamputyje, jis 
suprato, kaip sunku jam bus padaryti tokį paprastą da- 
lyką — pabelsti plaktuku į duris. 

Šimtus kartų jis apsispręsdavo ir šimtus kartų, kai jau 
būdavo betariąs „Einu“, vis labiau išsigąsdavo ir beviltiš- 
kai slėpdavosi šešėlyje. 

Kol jis dvejojo, svarstė, ar ne geriau būtų perlipus 
per tvorą arba pasišalinus, durys atsidarė... jis išgirdo 
kuždesį ir nustėro iš nerimo. 

Tai, ko jis taip bijojo, dabar įvyko: jis išgirdo bučinį 
tokį pat švelnų, koks būdavo tada, kai dar pats bučiuo- 
davo. 

Jis jau buvo beketinąs pulti į priekį... Bet tą akimirką 
vyras greitai nuėjo, durys užsidarė... 

Šis vyras buvo grafas de Marijakas. 

Panigarola dar akimirką sekė jį akimis, bet vizija 
greitai išnyko. 

— Tai šitą žmogų ji myli! — jis sušuko.— Jis išėjo 
laimingas, nušvitusia siela, o aš, vargšas ašl.. 

Sustingęs vietoje, vienuolis ilgai grūmėsi su skausmu 
ir pavydu, tarsi pirmą kartą jam būtų taip atsitikę. 

Pagaliau maždaug valandą palūkėjęs, jis ryžtingai 
pasuko durų link. Kai jau ruošėsi pasibelsti, durys vėl 
atsidarė. Panigarola vos spėjo pasislėpti pasienyje. 

Išėjo dar vienas vyras ir greitai nutolo: šį kartą tai 
buvo maršalas de Damvilis. 

Vienuolis jo nepažino. Galbūt jis nė neatkreipė rei- 
kiamo dėmesio, kad šis vyras išėjo iš Alisos... po kito! 

Jis pastūmė duris ir įėjo į sodą. 

Senoji Lora, lydėjusi Anri, buvo ne iš tų moterų, ku- 
rios išsigąsta. Ji iš karto atpažino Panigarolą. 

— Tylėkit! — tarė vienuolis sučiupdamas Loros ran- 
ką. 

Ir įsitikinęs, kad guvernantė nepradės rėkti, įėjo į na- 
mus, iš kurių ką tik vienas po kito buvo išėję gratas de 
Marijakas ir Anri de Monmorensi. 

Išėjus maršalui, sugniuždyta iš gėdos šnipė, puolė ant 
kelių, šaukdama: „Kas mane ištrauks iš šios šlykščios be- 
dugnės?“ ' 

Šiuos nevilties žodžius Panigarola išgirdo, godžiai 
juos nusičiupo ir atsakė: 

— Ašl.. 

Alisa tuojau pašoko, visa apstulbusi, išgąsdinta šio 
nelaukto pasirodymo. Ji kaipmat atpažino markizą de Pa- 
nig Garolą, savo pirmąjį meilužį. Jos pirmoji mintis, kuri 
kaip žaibas pervėrė protą, buvo ta, kad vienuolis, apsvars- 
tęs per išpažintį išgirstą jos prisipažinimą, persigalvojo 
ir jos gailėdamas galbūt išplėšė iš Kotrynos Mediči tą 
siaubingą kaltinamąjį laišką!.. Ir atnešė jį!.. 

Ji susitvardė, prisivertė nusišypsoti ir labai švelniai 
tarė: 

— Tai jūs, Klemanai... Jūs čia... Jūs viską girdėjote, 
tiesa? Jūs supratote mane kankinančią neviltį... 

Kol ji taip švelniai ir nusižeminusi kalbėjo, Panigaro- 
la įėjo vidun uždarydamas paskui save duris ir klausėsi, 
šaltas, sustingęs, ryjamas savo aistros ugnies. Pagaliau 
paklausė: | 

— Kas tas žmogus, kuris ką tik iš čia išėjo? 

Nepastebima, triumfuojanti šypsena blykstelėji Alisos 
akyse: vienuolis pavyduliauja! Vadinasi, vienuolis dar 
myli ją! Yra jai dėkingas! 

Ji Žvaliai prisišliejo prie jo. 

— Šis Žmogus,— pasakė ji, — man sviedė didžiausius 
įžeidimus, kokius tik kada nors esu patyrusi. O jūs juk ži- 
note, kad įžeidinėjama buvau nemažai. 

— Kuo jis vardu? 

— Maršalas de Damvilis! — atsakė Alisa. 

— Vienas iš jūsų meilužių! — tarė jis su tyliu įtūžiu. 

— Klemanai,— prašneko ji.— Būkite atlaidus... nes ki- 
taip aš nesuprasiu jūsų buvimo po mano stogu... ar no- 
rite sužinoti, ko maršalas de Damvilis atėjo manęs pra- 
šyti?.. 

Lyg nebūtų girdėjęs, ką jam pasakė Alisa, jis suleme- 
no: 

— Atėjau pasiūlyti jums sandėrį. 

— Sandėrį? — ištarė ji staiga šaltai.— Sakykite, ko- 
kį!.. 

— Ar aš pasakiau sandėrį? — suvapėjo vienuolis.— 
Dovanokit, aš labai sutrikęs... Kažką kita jums pasaky- 
ti... Aš labai nelaimingas, Alisa. 

Staiga jo meilės nakty blykstelėjo viena mintis lyg 
kelrodė žvaigždė. 

Ir ramiai, tos naujos vilties pastūmėtas, pridūrė: 

— Alisa, aš mačiau mūsų vaiką... šiandien. 

Jaunoji moteris sudrebėjo, išblyško, staiga sumišo. 

— Mano vaikas! —ji dusliai sumurmėjo.— Kur jis 
yra?.. 

— Aš jums sakiau: jis auklėjamas vienuolyne... 

— Paryžiuje yra aibė vienuolynų ir jie rakinami kaip 
tvirtovės, — pridūrė ji karčiai.— Jeigu, užuot mane kanki- 
nęs, nurodytumėte, kuriame... Ak! Kitą vakarą jūs pasibel- 
site kaip meilužis ir nebūkite toks žiaurus: šį vakarą jūs 
žeidžiate motiną ir esate atstumiantis!.. 

„Nejaugi ji iš tikrųjų mylės savo sūnų!“ — pagalvojo 
vienuolis, net suvirpėjęs iš džiaugsmo. 

Jis lėtai pridūrė: 

— Aš jį šiandien mačiau, Alisa. Ir žinote, ką jis man 
pasakė? Jis paklausė, kodėl visi vaikai turi tėvą ir mamą, 
jis jo neturi... 

Ji suriko, bet kartu ir su pavydu: 

— Ir jūs galėjote iškentėti nesušukęs į tokį klausimą: 
„O, mano sūnau, aš esu tavo tėvas!“ Ak, vienuoli, vienuo- 
li, kas jūs per Žmogus! Markize de Pani Garola, aš ma- 
nau, kad jūs tik dėvite abitą, bet jūsų siela tokia pati. 

— Jis ne vien tik to manęs klausė,— pridūrė vienuolis, 
iš pažiūros baisiai abejingu balsu,— jis dar klausė, ko- 
dėl neturi motinos!.. 

Alisa grąžė rankas. Dabar ji suprato, ar bent tarėsi 
suprantanti! 

Šis sūnus tai buvo kerštas, kurį jos pirmasis meilužis 
laikė atsargai! 

Šį vakarą jis jai papasakojo, kad vaikas klausinėjęs 
apie motiną... ir pavaizdavo jį vienišą, liūdną, mažą ap- 
leistą vargšelį... kitą kartą atėjęs papasakos apie vaiko 
ašaras ir neviltį... netrukus galbūt praneš, kad mažylis 
numirė, sielvarto palaužtas. 

— Šis vaikas privertė mane susimąstyti, — tęsė vie- 
nuolis.— Tai tiesa, Alisa, aš buvau manęs jums žiauriai 
atkeršyti... bet tada paklausiau savęs, ar norėdamas jus 
laimėti, turiu teisę nužudyti vaiką. Alisa, ar norite pama- 
tyti savo sūnų... mūsų sūnų! 

— Ak, jeigu leistumėte... Atleiskite man, Klemanai, 
aš ką tik buvau žiauri, įsikarščiavusi... Bet taip nebebus... 
Taigi ar leisite man pamatyti sūnų... Ak, Klemanai, jeigu 
leistumėt man tai padaryti... aš pasakyčiau... kad esate 
šventasis ir garbinčiau jus. 

— Štai ką aš siūlau,— tarė jis.— Jūs man atlikote iš- 
pažintį. Aš ją atliksiu jums. Iš to, ką jums pasakysiu, kai 
kurie dalykai galbūt jus nustebins. Bet išklausykite iki 
galo, paskui teiskite... Aš tikiu, Alisa, kad nieko naujo jūs 
neišgirsite, jei pasakysiu, jog dar myliu jus. 

— Žinau,— tvirtai atsakė Alisa. 

— Gerai! Tačiau šcena Sen Zermen Okserua bažny- 
čioje yra reikalinga patikslinimo. Daugybę kartų aš grū- 
miausi su neapsakomu noru sugniaužti pirštais jūsų kak- 
lą. Ir jeigu būčiau jus nužudęs, tai tik iš meilės. Jūs da- 


10. M. Zevakas 999 


bar suprantate, kad tą mano žiaurumą meilė sukėlė, nes 
galvojau jus nužudyti, bet to nepadariau!.. Turiu jus 
įspėti, Alisa, kad aš padariau viską, kas tik įmanoma 
žmogui, kad užmirščiau tą meilę. Bet turbūt jus labai 
mylėjau, nes man nepavyko jūsų pamiršti. Be to, Alisa, 
iš neapykantos mano meilė tarsi pranyko, ir aš, vargšelis, 
patikėjau, kad ji mirė. 

Alisa vėl pritardama linktelėjo. 

— Aš kovojau, Alisa, aš baisiausiai kovojau su šia 
meile, kuri stipresnė už panieką. Bet likau nugalėtas, ir 
štai aš čia! 

Alisa suprato, kad atėjo akimirka, kai jos buvęs mei- 
lužis pasakys, ką jis galvoja. 

— Vos tik čia įėjęs,— pridūrė vienuolis,— pamačiau, 
kokia esate nelaiminga. Taigi situacija siaubingai aiški: 
neapsakomai kenčia trys būtybės — aš, jūs ir vaikas. 

Nuo tokio staigaus priminimo motina sudejavo. 

— Aš,— tęsė vienuolis, — suprantąs, kad negaliu be jū- 
sų gyventi; vaikas, kuris merdi be motinos glamonių; jūs, 
kuri, pasak jūsų pačios, ritatės į nešlovės bedugnę. Todėl 
atėjau paklausti: ar norite pakilti iš tos bedugnės? Ar no- 
rite, kad vaikas gyventų? Ar norite, kad aš ištrūkčiau iš 
to pragaro rato, kuriame mane uždarėte? 

— Kaip? — suvapėjo ji. 

— Išvykstant iš čia su manim ir vaiku! Aš esu turtin- 
gas. Ten Italijoje, aš esu žymus žmogus, kilmingas ir 
turtingas. 

Jame supulsavo neapsakomos vilties kibirkštėlė. Jis 
pagriebė jaunos moters ranką. 

— Klausykit,— tarė jis leisdamas prasiveržti savo aist- 
rai, — mes vyksime ten, kur panorėsite. Mes dar būsime 
laimingi. Aš pasistengsiu meile ištrinti iš savo atminties 
praeitį, iš sielos panieką, kad vėl galėčiau tave matyti ne- 
kaltą, kaip kadaise... Štai imk mano vardą. Imk turtą. 
Imk mano gyvenimą. Tau jo reikia, tiesa? 

— Ne,— atsakė Alisa. 

— Ne? — suriko vienuolis. 

— Klausykite, Klemanai,— tarė ji taip rimtai, taip 
ramiai, kad šitaip prabilti galėjo tik iš nevilties.— Jūs ma- 

ne kankinate šiais pasiūlymais, kurie yra neįgyvendina- 
mos svajonės... 

— Kodėl svajonės? Kodėl neįgyvendinamos? Ar tu 
abejoji mano meilės galia? 

— Aš neabejoju tavo meile, Klemanai! Aš tikiu, kad tu 
pajėgsi viską pamiršti!.. Bet iš mudviejų vienas žmogus 
to niekuomet neužmirš... tai aš! 

— Ką tu nori tuo pasakyti? 

— Kad aš myliu! — suriko ji įšėlusi. — Kad myliu, nors 
it būdama išdavikė ir nusidėjėlė, ir kad jeigu vieną dieną 
man reikės atsisveikinti su savo mylimuoju, aš atsisvei- 
kinsiu ir su gyvenimu!.. Bet mirčiau baisiausioje neviltyje, 
jeigu mirčiau toli nuo jo!.. 

Jos akys blykstelėjo lyg pamišėlės. 

Pritrenktas, sustingęs iš skausmo, Panigarola supra- 
to, kad viskas baigta. 

Jis mašinaliai, lyg būdamas sakykloje, pakėlė rankas 
į dangų, tarsi paliudydamas faktą ar melsdamasis. 

Bet Panigarola nebetikėjo... 

Jo rankos lėtai nusviro... Ir tylėdamas jis tarsi ištirpo, 
pranyko naktyje kaip šmėkla. Paskui Alisa išgirdo jo 
varpelį ir tolstantį balsą: 

— Melskitės už mirusius!.. 


XXVIII 
„KALANČIO KŪJO“ APGULTIS 


Po įdomaus pokalbio su savo sūnumi prastos šlovės 
smuklėje „„Kalantis kūjis“ ponas de Pardejanas išėjo lin- 
"ksmas ir sumišęs. Linksmas todėl, kad susirado sūnų ir 
kad naktinis išpuolis jam praėjo, regis, be jokių pėdsakų. 
O sumišęs dėl to, kad jis, tėvas, atsidūrė de Damvilio, o 
sūnus de Monmorensi pusėje. 

— Kokio velnio jis ten įsivėlė? — bambėjo senasis ka- 
reivis.— Girdi, pamilęs mažiulę Loizą! Lyg tai Paryžiuje 
neužtenka gražių mergaičių! Ir reikėjo, taip nutikti, kad 

jis įsimylėjo kaip tik ją, o ne kitą! Jeigu ne tai, viskas 
sektųsi kuo puikiausiai... 

— Vis dėlto,— tęsė jis,— aš nepaliksiu Damvilio ir 
rūpinsiuos ševaljė laime, jeigu reikės, nori jis to ar ne- 
nori. Aš jam įkalsiu protingesnių minčių. Juk jis turi vis- 
ką, ko reikia, velniai griebtų! 

Jau buvo prašvitę, kada senasis karys atvyko į Mes- 
mo rūmus. 

— Monsinjoras jūsų nekantriai laukia,— pasakė tar- 
nas atidarydamas duris. 

Anri po savo išvykos nakties likutį praleido vaikščio- 
damas ir svarstydamas. Senojo Pardejano dingimas jį ne 
itin jaudino: jis žinojo, kad pastarasis sugeba išsisukti 
ir iš blogesnių padėčių. 

— Monsinjore,— tarė karys įeidamas pas Damvilį— 
aš tiesiog krentu iš nuovargio. 

— Kas atsitiko? — žvaliai paklausė maršalas.— Jus 
užpuolė? 

— Taip, arba tiksliau užpultas buvote jūs, ir jūsų lai- 
mė, kad aš buvau ten... 

— Bet kas gi mane užpuolė? O gal puolė karietą? 

— Manau, kad ir jus, ir ją. 

— O jūs sustabdėte tą užpuoliką? Kalbėkite, po šimts 
velnių! ' 
 — Ech! Monsinjore, matyti, kad jūs gerai miegojote. 
O aš bėgiojau visą naktį, suprantate?.. Na, pasakysiu 
trumpai. Kai mes buvome vos apie du šimtus žingsnių 
nuo rūmų, pasigirdo pistoleto šūvis. Karieta nuvažiavo, 
aš skubėjau jai iš paskos. Staiga matau žaliūką, bėgan- 
tį kiek kojos neša ir besistengiantį jus sučiupti. Pasivi- 
jau jį. Puoliau tarp karietos ir jo. 

— Šalin! — sušuko jis man. 

— Na, na! — atsakiau jam.— Jeigu skubate, pasisten- 
kite, drauguži, praeiti. Aš iš čia nepajudėsiu. 

Jis nieko nesakė ir puolė mane. Velniai griebtų, kas 
per smūgiai! 

Matydamas, kad vyrukas stiprus ir ryžtingas, kirtau 
keletą kartų špaga, bet jo nepasiekiau. Staiga jis atšoko 

į šalį. Niekšas, paspruko. Jis nebijojo, bet turėjo apsukti 
lanką, kad pavytų karietą... 

— Ar pavijo? — sušuko nerimaudamas maršalas. 

— Palaukite, monsinjore. Jis leidosi bėgti. Aš iš pas- 
kos. Regis, mano kojos dar greitos; nes nuo jo neatsili- 
kau, bet pasivyti vis tiek negalėjau, todėl visą laiką bė- 
gau įdurmui nepamesdamas iš akių. 

— Jis paspruko! 

— Nagi, palaukite! Tada nenaudėlis perplaukė upę. 

Maršalas atsiduso. Pardejanas suprato, kad maršalas 
pagaliau nusiramino. 

— Puiku! — pagalvojo jis.— Vadinasi, karieta neper- 
važiavo tilto. Man to ir tereikia. O paskui, — tęsė jis jau 
garsiai, — prasidėjo ilga medžioklė, kuri pasibaigė tik 
rytą. Mes išieškojome Universitetą skersai išilgai. Ir pa- 
galiau aš prirėmiau savo auką netoli Borde vartų. Maty- 
damas, kad nepabėgs, jis drąsiai atsisuko į mane su špa- 
ga rankoje. Aš jam sudaviau savo mėgstamą smūgį, ku- 
rio, kaip žinote, monsinjore, ir jus kažkada mokiau. Ir 
persmeigiau jį iš karto!.. Gaila, bet tai buvo drąsus vy- 
ras. 

— Pardejanai,— tarė maršalas, — jūs man padarėte 
milžinišką paslaugą. Ir kadangi ji neturi nieko bendro su 
tuo, dėl ko jus pasamdžiau, įsakysiu savo intendantui 
jums sumokėti du šimtus ekiu po šešis livrus. O dabar 
eikite pailsėti, mano brangusis Pardejanai, eikite... 

— Dar žodį. Ar monsinjoras sėkmingai nugabenote 
savo turtą į saugią vietą? 

— Žinoma. Jūsų dėka, mano brangusis, ir dar šau- 
nuolio Ortė... 

— Ak, pono d'Aspremono? “ 

— To paties: tai jis laikė vadeles. Jis toks pat puikus 
bendrininkas, kaip ir jūs. Pasistenkite susibičiuliuoti, 

-— Pasistengsime, monsinjore! 

Senasis karys nuėjo į kambarį, kur taip gerai buvo 
surišęs tarną Didjė, ir nenusirengęs krito į lovą. 

Bet prieš užmigdamas, dar paklausė Didjė, kuris buvo 
paskirtas jam patarnauti: 

— Ar rūmuose nėra tokio Žijo? 

— Yra, ponas karininke, tai pirmasis arklininkas. 

— O tokia Zaneta irgi yra? 

— Taip, tai tarnaitė, dirba bufetinėje. 

— Gerai, tada ir suieškok man tą Žijo ir Žanetą. 

Nustebęs liokajus skubiai pakluso, nes žinojo, kad 
ponas de Pardejanas paskutiniu metu puikiai sutarė su 
monsinjoru. Po dešimties minučių jauna mergina užmie- 
gotu veiduku — riestanosė, nuoširdi ir gudri — tikra ma- 
žoji paryžietė, įėjo į kambarį ir tūptelėjusi pasisveikino. 

— Tai tu ir esi Žaneta? — paklausė Pardejanas. 

— Taip, ponas karininke... 

— Na, gerai, man malonu tave matyti. Paimk štai tuos 
du ekiu, kur guli ant židinio, ir eik. Žaneta, tu juk gera 
mergaitė. 

Sumišusi ir pritrenkta tarnaitė nepamiršo paimti to, 
kas buvo liepta, o paskui nusišypsojusi bei vėl tūptelė- 
jusi išėjo. 

Po penkių minučių prisistatė didžiulis, kvailos iš- 
vaizdos bernas susivėlusiais geltonais plaukais ir gera- 
širdiška šypsena. 

— Tai tu ir esi Zijo? — suraukdamas antakius pa- 
klausė Pardejanas. 

— Taip, ponas karininke! — pralemeno nustėręs ark- 
lininkas. 

— Na, gerai, Zijo, mano bičiuli, aš tave pakviečiau 
pasakyti, kad man nepatinka tavo galva. Tai tave ste- 
bina? — sugriaudėjo senasis karys.— Tada tu, drauguži, 
esi labai įžūlus! 

— Prašau atleisti, pone,— tarė Žijo, smarkiai raus- 
damas, — aš daugiau taip nedarysiu. 

— Na, tiek to, šį kartą aš tau atleidžiu. Eik iš čia ir 
nepamiršk, kad man tiesiog knieti nurauti tau abi ausis... 

Žijo, siaubo pagautas, greitai nėrė pro duris, o Par- 
dejanas kuo ramiausiai užmigo. 

Po kelių valandų prabudęs, jis iš Didjė sužinojo, kad 
maršalas de Damvilis ką tik išvyko į Luvrą, nes jį teikė- 
si pakviesti pats karalius. 

Pašokęs iš lovos, jis pirmiausia išvydo krūvelę pini- 
gų — tai buvo du šimtai ekiu, kuriuos valdytojas Žilis 
dar jam miegant buvo padėjęs ant židinio. 

— Tai bent namai, kuriuose lyja ekiu! — tarė jis sau.— 
Vadinasi, žygis bus rimtas ir sunkus. 

Tai sakydamas, senasis karys susitvarkė savo suglam- 
žytus drabužius, paskui pamaldžiai užsikišo tuos ekiu už 
odinio diržo, kuriuo juosėjo. 

— Kažin, ar man laukti maršalo sugrįžtant,— pagal- 
vojo kareivis, kai jau buvo susitvarkęs „nuo kojų iki gal- 
vos,— ar kaip tik pasinaudoti jo nebuvimu?.. Verčiau ei- 
siu aplankyti ševaljė, savo sūnaus! 

Ir Pardejanas tučtuojau patraukė į „Kalančio kūjo“ 
smuklę. Beeidamas net pliaukštelėjo sau per kaktą. 

— Pamiršau, kad turiu nueiti į Devinjero užeigą pa- 
ieškoti pono Pipo! 

Ilgiau nesvarstydamas jis tuojau pat pasuko į Devin- 
jero smuklę, o ten nuėjęs kukliai sau atsisėdo kampe, taip 
pat kukliai išsirinko puikiai padengtą stalą, paruoštą 
keturiems asmenims. 

— Šis stalas užimtas, pone! — pasakė jam jauna pa- 
davėja. 

Pardejanas atrodė labai nustebintas šios pastabos ir 
tyčia įsitaisė prie šio stalo. 

Po kelių minučių Pardejanas pamatė, kad prie jo 
eina didingos išvaizdos senas tarnas. 

Šis garbusis pono Landri įstaigos atstovas buvo ne 
kas kitas, kaip Liubenas, buvęs vienuolis, įsitaisęs čia 
dirbti dėl kažkokių paslaptingų reikalų, apie kuriuos jis 
nieko neišmanė, bet iš kurių turėjo nemažai naudos. 

— Jums buvo pasakyta, kad stalas užimtas! — prašne- 
ko Liubenas įsakmiu balsu. 

— Laba diena, ponas Liubenai! — tarė senasis karys. 

— O gerasis Dieve! Juk tai ponas de Pardejanas! 

— Tas pats! — patvirtino Pardejanas.— Kaip matau, 
ponas Liubenai, jūs pernelyg griežtai sutinkate savo šei- 
mininko draugus, kurie sukorė šimtą Ijė, kad jį pamaty- 
tų. Jūs labai sustorėjote, ponas Liubenai! Iš storumo pa- 
sidarėte nemandagus. Todėl tučtuojau dinkite iš akių! 
Ir atsiųskite pas- mane šeimininką... 

Liubenas sumurmėjo keletą atsiprašymo žodžių. Ne- 
trukus Devinjero virtuvėse pasklido žinia, kad grįžo po- 

nas de Pardejanas, ir Landri, dar storesnis nei bet kada, 
visas išbalęs jau artinosi prie senojo kario, o šis sušuko: 

— Ką, brangusis pone Landri, čia jūs? Aš matau 
džiaugsmą jūsų veide! 

— Taip, iš tiesų džiaugsmą, pone! — atsakė virptelė- 
jęs Landri.— Ar ilgai čia paviešėsite? . 

— Ne, brangusis pone,— atsakė Pardejanas, aš užsu- 
Kau tik eidamas pro šalį... 

— Ar jus „perspėjo, pone, kad šis stalas užimtas? 

— O kas čia pietaus? 

— Ponas vikontas Ortė d'Aspremonas,— atsakė di- 
džiuodamasis Landri.— Ponas vikontas šiandien vaišina 
tris garbingus miestelėnus, ponus Kriusė, Pezu ir Kervjė. 

— Pala! Pala! — pagalvojo Pardejanas.— Jei taip, 
tai aš palieku vietą,— tarė jis.— Tik duokite man jaukų 
kampelį visiškai šalia... 

— Tučtuojau, pone! — net nušvitęs atsakė Landri. 

Bet kai jis jau buvo beeinąs ruošti pietų Pardejanui, 
pastarasis sulaikė jį už rankos ir tarė: 

— Ar aš jums neskolingas keleto ekiu? 

— Taip, skolingas! — nepatenkintas suniurzgė Landri. 

— Na, gerai, tada tučtuojau pasakykite kiek, ir mes 
būsime atsiskaitę. 

Sulig tais žodžiais Pardejanas patapšnojo savo dir- 
žą, kuriame skambtelėjo sidabras. 

Po kelių minučių į mažąjį kambarėlį buvo atnešti gau- 
sūs pietūs ir Pardejanas, uždaręs stiklines duris, liepė jo 
„netrukdyti. 

Vieninteliam Pipo buvo leista įeiti į kambarį, kur jį 
pasišaukė Pardejanas. 

Įsitaisęs kabinete, Pardejanas išsiaiškino tris daly- 
kus. Pirma, kad per ploną užuolaidą, kuri dengė stiklines 
duris, buvo galima matyti viską, kas vyksta jau tuštė- 
jančioje salėje. Antra, kad truputėlį pravėręs šias duris, 
jis lengvai girdės viską, kas bus kalbama prie ano, po- 
nui vikontui d'Aspremonui ir trims miestelėnams užsaky- 
tojo stalo. Pagaliau trečia, kad šuo, turi aštrias iltis. 

Tuo metu, kada salė buvo beveik tuščia, Pardejanas pro 
stiklinių durų užuolaidą pamatė įeinant tris žmones. Jis 

tuojau pat atpažino tą ėjusį priekyje: tai buvo Ortė, vi- 
kontas d'Aspremonas. 

Jis neramiai apsižvalgė po salę, nepatenkintas moste- 
lėjo tarsi ko ieškodamas ir nerasdamas. Visi trys vyrai 
atsisėdo už stalo ir vienas iš jų tarė: 

— Tikriausiai Kriusė kas nors atsitiko, nes jis nieka- 
da nepraleidžia mūsų susitikimų. 

— Puiku! — dingtelėjo Pardejanui.— Atrodo, tai ne 
pirmas jų susitikimas. 

— Štai ir jis! — staiga tarė vikontas, sėdėjęs veidu 
į duris, o nugara į kabinetą. 

Iš tikrųjų tuo momentu įėjo Kriusė. Jis patraukė tie- 
siai prie trijulės ir atsisėdo už stalo sakydamas: 

— Einu iš Luvro... todėl ir pavėlavau. 

— O! Kaipgi ne,— tarė Pezu, skaniai nusijuokęs.— 
Jūs juk lankotės pas mažąjį karaliuką, džiūsną Karolį. 

— Pakaks! — tarė Kriusė.— Aš esu jo juvelyras. Taip 
pat ir ginklininkas, aš pardaviau jam puikią arkebuzą... 

— Ir ką karalius sakė? — paklausė Ortė. 

— Karalius yra už taiką. Karalius nori, kad visi glė- 
besčiuotųsi. Katalikai ir hugenotai, netikintys ir ištikimi 
Bažnyčios tarnai turi prisiekti draugystę, brolybę, bend- 
radarbiavimą ir meilę! Karalius nusiuntė skubų pranešimą 
ponui de Kolinji! Karalius parašė Navaros karalienei! 
Karalius nori išleisti savo seserį už Henriko Bearniečio. 
Štai ką sako karalius, ponai! 

— Gerai! Puiku! — suniurzgė vikontas.— Mes jį pri- 
versime kitą giesmę užtraukti! 

Tada Kriusė pridūrė: 

— Bet visa tai man nebūtų sutrukdę atvykti laiku. 
Aš pavėlavau todėl, kad norėjau iki galo pamatyti keis- 
tą, įdomią, beveik neįtikėtiną sceną, kuri vyko pačiame 
Luvre. Mažasis Karolis norėjo sutaikyti Damvilį su Mon- 
morensi ir priversti abu brolius priešus apsikabinti: aš 
jums sakau, kad paukštelis yra taikingas! Bet mūsų di- 
dysis maršalas elgėsi, kaip regis, gerai... Visą laiką abu 
broliai buvo su karaliumi vieni, nes kitiems jis įsakė iš- 
eiti iš savo kabineto. Aš klausiausi prie durų, bet girdė- 
jau tik garsiai kalbant, ir kad ir kaip stengiausi, nieko 
svarbaus neišgirdau, nors karalienė Kotryna, didžioji ka- 

ralienė, eidama per prieškambarį buvo palikusi atidarytas 
duris. Suėjome ir mes visi: Anžu, Gizas, Možironas, Ke- 
liu, Moreveras, Sen-Megrenas, be to, Nansi su savo sar- 
gybiniais, atlydėjusiais karalienę. Karalius užprotestavo. 
Karalienė, nesileisdama į kalbas, pirštu parodė jaunuolį, 
kuris lydėjo Monmorensi ir apkaltino jį išdavyste, Jo Di- 
denybės įžeidimu ir smurtu prieš Anžu hercogą. Karalius 
išblyško, o galbūt veikiau pagelto. Jis įsakė suimti Par- 
dejaną... 

— Kaip! Pardejaną! — sušuko d'Aspremonas. 

Savo mažame kambarėlyje senasis Pardejanas net su- 
drebėjo. 

— Na, žinoma! — tęsė Kriusė— Juk taip vadino tą 
jaunuolį. 

— Bet Pardejanas senas, gerai, kad jį suėmė. Aš jį 
pažįstu: mudu esame kovęsi. 

— Jaunas, ponas vikonte, visiškai jaunas! O! Monmo- 
rensi turi stiprių palydovų. 

— O ne! Jis buvo ne su Monmorensi! Jis buvo su 
Damviliu. Galbūt gerai neįsižiūrėjote, ne taip supratote! 

— Atvirkščiai, aš puikiai mačiau. Bet tai, ką jūs sa- 
kote, visai paprastai įrodo, kad esama dviejų Pardejanų. 
Jūs pažįstate savąjį. Aš — savąjį, ir ne nuo šiandien. Nes 
tai jis sugadino mums Pon: de Bua reikalą... bet gana! Vos 
tik karalius įsakė suimti Pardejaną, mes ir puolėme jį. 
Keliu vedami. Bet jis įsiutęs sulaužė Keliu špagą, nuplė- 
šė jam skrybėlę, šurmulyje dar išplūdo, paskui iššoko pro 
langą ir dingo. Moreveras į jį šovė, bet nepataikė... tuč- 
tuojau ir dvariškiai, ir Nansi su savo sargybiniais išbėgo 
iš Luvro ieškoti to jaunojo valkatos ir jį suimti, kai tik 
nutvers, todėl aš jums sakau... 

Vos ištarus Kriusė šiuos žodžius, mažojo kabineto du- 
rys staiga atsidarė ir keturi išsigandę svečiai pamatė prie- 
šais save senąjį Pardejaną, kuris truputį išblyškęs, pa- 
šiauštais ūsais, besišypsantis, mandagiai tarė: 

— Prašom praleisti, ponai. Aš labai skubu. 

Stalas jam aiškiai trukdė. 

— Ponas de Pardejanas! — nustėręs sušuko Ortė d'As- 
premonas. 

— Nagi, praleiskit! Juk sakiau, kad skubu! 

Ir tuo pat metu, kai suriko šiuos žodžius, Pardejanas 
smarkiai pastūmė stalą. Nuvirto buteliai, sužvango lėkš- 
tės; baltas iš įsiūčio d'Aspremonas išsitraukė špagą ir 
sustaugė: 

— Ak! Po šimts velnių, nors ir skubate, jūs man at- 
sakysite už įžeidimą! 

— Saugokitės, pone,— atsakė jam Pardejanas,— ma- 
no špaga pikta, kai aš skubu! Patikėkite manimi, atidėki- 
me visa tai kitam kartui! 

— Dabar, šią akimirką! — suklykė vikontas. 

— Jūs nemandagus, ponas Ortė, vikontai d'Aspre- 
monai! Tebūnie! Bet,— sušvokštė Pardejanas pro sukąs- 
tus dantis, — pasigailėsite! 

Nespėjus jam užimti pozicijos, d'Aspremonas įsiutęs 
smogė špaga. Pardejanas buvo sužeistas į ranką, pasi- 
pylė kraujas. 

Tą pačią sekundę senasis kareivis pajuto, kaip tirpsta 
pirštai, ranka apsunko, špaga iškrito... jis pagriebė ją 
kaire ranka ir puolė savo priešininką tokiais įtūžusiais ir 
metodiškais smūgiais, kad d'Aspremonas po kelių aki- 
mirkų jau buvo priremtas prie sienos, prieš tai apvertęs 
daugybę stalų. 

Tai buvo padaryta taip greitai, kad daugybė šio sce- 
nos liudininkų matė tik špagų žybčiojimus ir girdėjo jų 
žvangėjimą. Dar paskutinis blyksnis, žvangtelėjimas, ir 
visi pamatė d'Aspremoną kniumbantį, paplūdusį krau- 
jais: jo dešinysis petys buvo pervertas kiaurai. 

Pardejanas, netaręs nė žodžio, įsidėjo į makštis rau- 
doną špagą, puolė laukan ir skirdamas minią leidosi bėgti. 

Per tą skubėjimą net pamiršo Pipo, kurį turėjo atves- 
ti sūnui. Bet galbūt šuo instinktyviai jautė jam simpati- 
ją, nes nubėgęs apie porą šimtų žingsnių ir atsitiktinai 
atsigręžęs, Pardejanas jį pamatė tipenantį iš paskos. 

Po ketvirčio valandos senasis kareivis pasiekė ,„Ka- 
lančio kūjo“ smuklę. 

— Kato! Kato! — sušuko įeidamas į tą landynę. 

Išgirdusi piktus Pardejano šūksnius, Kato nusileido 
mediniais laiptais žemyn, šaukdama: 

— Einu! Einu! Ar pageidaujate medaus gėrimo? 

— Mano sūnus!.. Tas jaunuolis, kurį jums patikėjau!.. 

— O kas jam?..— paklausė Kato. | 

— Kaip tai kas? Kur jis dingo?.. Kur jis yra?.. 

— Garbės žodis, jis miegojo kaip užmuštas: paskui 
išėjo ir dar negrįžo... 

Senasis karys tiesiog virte virė, bet ir pats suprato, 
kad Kato nieko daugiau negalės paaiškinti. 

— Duok man vyno su cinamonu ir ką nors įdrėskimui 
aprišti. 

Po kelių minučių Kato padėjo priešais Pardejaną vyno, 
cukraus, cinamono, muskuso, migdolų. Po to šilto vyno 
trauktinę sumaišė su aliejumi ir įvairiomis žolelėmis. 

Karštas vynas, sumaišytas su aliejumi ir žolelėmis, 
buvo išvirtas dešinei rankai aptvarstyti: žaizda buvo ne- 
sunki, jis pats tai nustatė judindamas pirštus. 

Šaltas vynas, cukrus, ambra, cinamonas, muskusas 
ir migdolai buvo skirti vaistams, kuriuos Pardejanas ėmė- 
si gaminti. 

Tačiau jis visą laiką buvo įsmeigęs akis į duris ir 
murmėjo: 

— Jam bus atsitikus nelaimė! Koks velnias jį neša 
ten, kur jam nereikia? Ką jis, po velniais, veikė Luvre?.. 

Senasis Pardejanas jau buvo baigęs ruošti sau vais- 
tus ir pradėjo ragauti šį sudėtingą gėrimą, kai Pipo 
džiaugsmingai sulojo ir metėsi lauk: po akimirkos įbėgo 
ševaljė ir išvydęs tėvą sušuko: 

— Pavojus! Pavojus! Mane vejasi! 


Pabėgęs iš Luvro, kaip matėme, ševaljė de Pardeja- 
nas apsuko lanką, ir supratęs, kad niekas jo nesiveja, 
patraukė į Monmorensi rūmus, kuriuos netrukus pasiekė. 

Maršalas atvyko po pusvalandžio ir tučtuojau paspau- 
dęs jam ranką pasakė: 

— Ak, brangus vaike, jūsų protas išgelbėjo gyvybę 
ne tik man, bet ir kitiems... 

— Monsinjore,— tarė jaunuolis,— nežinau, apie ką 
jūs kalbate... Aš jau net pamiršau,— pridūrė jis su šypse- 
na,— kad Paryžiuje, Betiz gatvėje, yra rūmai, kur naktį su- 
sirenka... 

— Jūs toks pat kilnus, kaip ir drąsus! — tarė marša- 
las.— Bet kodėl karalienė Kotryna jus apkaltino?.. 

— Jos Didenybė trokšta mano mirties todėl, kad ne- 
panorėjau kautis su didiku, kuris yra mano draugas. Jūs 
jį pažįstate, tai grafas de Marijakas... Na, o su Anžu her- 
cogu tai tikrai pasielgiau grubokai tą vakarą, kai jis 
trainiojosi visai po pat dviejų moterų, tada gyvenusių 
Sen Deni gatvėje, langais... 

Maršalas išblyško. 

— Vadinasi, jūs manote,— suriko jis,— kad karaliaus 
brolis... 

— Aš jums sakiau, monsinjore, jog tai buvo pirmas 
pėdsakas, kurį jau minėjau, abiems kįlmingoms damoms 
atrasti. 

Fransua de Monmorensi, parėmęs ranka kaktą, rodos, 
svarstė šį pasiūlytą paieškų kelią. 

— Nel — pagaliau ištarė pasukdamas galvą.— Tai:ne- 
galėjo būti Anžu. Vien mano brolis pajėgus sugalvoti ir 
įvykdyti tokią niekšybę. Ir iš jo aš pareikalausiu ataskai- 
tos... 

Jis paėmė ševaljė už rankos: 

— Taigi,— pasakė jis,— norėdamas jas apginti, jūs 
užsitraukėte galingų asmenų pyktį! 

— Monsinjore,— sumurmėjo jaunuolis,— jau sakiau 
jums, kad norėjau ištaisyti kadaise mano tėvo padarytą 
blogį. 

— Ir jūs, be abejo, paliksite Paryžių? 

— Aš? — nustebęs sušuko ševaljė. 

— Pagalvokite, jeigu jus atras, jūs Žžuvęs!.. 

— Aš pasitikiu tik savimi ir niekuo daugiau! — tarė 
Pardejanas.— Ir nepaliksiu šio miesto, monsinjore. 

Ševaljė veide akimirką šmėkštelėjo išdidumo ir drą- 
sos blyksnis. 

— Monsinjore,— staiga tarė jis,— ar. galiu paklausti, 
kokie buvo jūsų pokalbio su maršalu de Damviliu rezul- 
tatai? 

— Mano brolis viską neigia! — niauriai atsakė Fran- 
sua. 

— Neigia! Bet juk aš girdėjau, mačiau!.. 

— Jums pabėgus, jam buvo bepigu neigti. 

— Bet kas buvo, pražuvo. Reikia rasti būdą priversti 
priešą kapituliuoti... Ar jau ką nors nusprendėte? 

— Taip, mano jaunasis drauge. Teks eiti į Mesmo 
rūmus. Aš leidau savo broliui tris dienas apsigalvoti. 
Paskui arba aš jį užmušiu, arba jis mane nužudys... 

Iš tono, kuriuo maršalas ištarė šiuos žodžius, ševaljė 
buvo aišku, kad jo sprendimo niekas nebegalės pakeisti. 

Tada Fransua de Monmorensi pridūrė: 

— O dabar, eime. Jūs esate mano svečias, ševaljė, iki 
tos dienos, kai nebus pavojaus iš čia išeiti. 

— Atleiskite, monsijore... bet aš jau sutikau pasinau- 
doti man brangaus asmens prieglobsčiu... 

Maršalas pagalvojo, kad jis kalba apie kokią nors 
meilužę, pas kurią ketina pasislėpti, todėl neprieštaravo. 
Tik paklausė: 

— Kaip aš galėsiu jus perspėti, jeigu prireiktų? 

— Monsinjore, aš čia ateisiu kiekvieną dieną, arba 
atsiųsiu ką nors, kuo pasitikiu. Bet jeigu labai reikės, 
mane galėsite rasti „,Kalančio. kūjo“ smuklėje. 

Taip taręs, jaunuolis atsisveikino su maršalu, o šis 
jį apkabino. 

Ir ševaljė nuėjo iš pažiūros ramus ir išdidus kaip )vi- 
sada. Jis žinojo, kad jei esi ieškomas, tai labiausiai pa- 
trauksi dėmesį ir būsi suimtas tada, kai leisies bėgti. 

Šiaip ar taip, jis buvo budrus, bet ramiose gatvelėse 
nematydamas nieko įtartino, jis pamažu ėmė pasinerti 
į svajones. Tik visa bėda, kad užsisvajojęs jau nebematai, 
kas vyksta aplinkui. Pardejanas irgi nepastebėjo Moreve- 
ro, į kurį vos neatsitrenkė. 

Tai atsitiko ties gatvelės kampu, netoli Luvro. 

Pardejanas nieko nematė ir tęsė kelionę į „Kalantį 
kūjį“, o svajonės jį buvo nuskraidinusios prie Loizos ko- 
jų. Tuo tarpu Moreveras, kuriam šiuo metu jokios svajo- 
nės nerūpėjo, puikiai |matė ševaljė. Jis net pašoko iš 
džiaugsmo ir įsmuko į tamsią sendaikčių parduotuvę. Kai 
Pardejanas praėjo pro šalį, Moreveras išlindo iš krau- 
tuvėlės ir pamatė vieną sargybinį, kuris ėjo namo, baigęs 
tarnybą. Jis šnibžtelėjo šiam porą žodžių, ir sargybinis 
leidosi bėgti. Atskubėjo ir Keliu su Možironu, mat su jais 
Moreveras buvo paskyręs pasimatymą. Jis trumpai pa- 

pasakojo apie ką tik įvykusį susitikimą ir visi ėmė sekti 
Pardejaną. 

Per visą tą subruzdimą ševaljė, žinoma, jau buvo ge- 
rokai nutolęs. 

Kai jis įsuko į Montorgej gatvelę, kurioje buvo „Ka- 
lančio kūjo“ smuklė, staiga užpakalyje išgirdo daugybės 
žingsnių keliamą triukšmą. Atsisukęs pamatė gal apie 
dešimt sargybinių su Keliu ir Možironu; per kelis žings- 
nius priekyje jo ėjo Moreveras. 

Pardejanas paspartino žingsnį. 

— Stok! stok! — sušuko Moreveras. 

— Karaliaus vardu! — riktelėjo seržantas. 

Pardejanas, sugniaužęs rankoje durklą, paspartino 
žingsnį. Jis ketino praeiti pro smuklę nesustodamas ir pa- 
sislėpti gatvelių labirinte, kuris raizgėsi tarp naujos šven- 
tojo Eustachijaus bažnyčios ir Grevo aikštės. 

Bet vos jam šokus į priekį, kitame Montorgej gatvės 
gale pasirodė grupė sargybinių. 

Ševaljė buvo įkliuvęs! Plaukai jam sudrėko nuo pra- 
kaito, ir kol jis svarstė, ar nepabandžius prasiveržti pro 
priešus, staiga po kojom pasipainiojo šuo. 

— Pipo! — aiktelėjo Pardejanas.— Vadinasi, mano tė- 
vas jau čia! 

Ir jis puolė į smuklę šaukdamas: 

— Pavojus! Mane vejasi... 

Senasis Pardejanas šoko prie durų. Zvilgtelėjęs kai- 
rėn, dešinėn, jis pamatė, kokia rimta padėtis. Akimoju 
senasis karys uždarė ir užrakino duris. 

Bematant į jas pasipylė smarkūs smūgiai. 

— Atidarykit! — aidėjo šūksmai. 

— Užsibarikaduojame! — įsakė senasis Pardejanas. 

Prie durų buvo suvilkti stalai, suolai. Iš lauko smū- 
giai darėsi vis stipresni. 

— Pagausime jį! — suriko kažkas, ir iš balso ševaljė 
atpažino Moreverą. 

— Kato! Kato! — pašaukė karys. 

Dručkė Kato jau stovėjo šalia ir kuo ramiausiai žiū- 
rėjo, kas bus toliau. Na, jeigu šiek tiek ir jaudinosi, tai 
tik dėl šio jaunuolio, tokio drąsaus ir šaunaus, kurį nori 
suimti karaliaus žmonės. | 

— Aš čia, pone — prisistatė ji. 

— Sakyk greitai. Ar tu prieš mus? Ar su mumis? 

— Su jumis, pone,— taikiai atsakė Kato. 

— Tada esi šauni mergaitė, Kato. Už tai tau atsily- 
ginsiu. Ir senasis Pardejanas šnibžtelėjo sūnui į ausį: 

— Jeigu ji remtų juos, aš ją nužudyčiau. 

— Na, tai kas tau nutiko? — paklausė karys sūnaus. 

— Aš jums viską papasakosiu. Tai gana ilga istorija. 

Senasis de Pardejanas pasakė: 

— Kato, vyno!.. O tu pasakok, sūnau, mes turime lai- 
ko! 

Ir kol duslūs smūgiai drebino duris, kol viduje girdė- 
josi piktas Pipo lojimas, o iš lauko seržanto riksmai bei 
spiegimas kelių moterų, kurios alpo ar ruošėsi alpti, še- 
valjė keliais žodžiais, trumpai ir ramiai papasakojo apie 
tai, kas buvo įvykę Luvre. 

Nuo galingo smūgio durys įskilo nuo viršaus iki apa- 
čios. 

— Kato! — pašaukė karys. 

— Aš čia, pone. 

— Ar turi aliejaus, mergaite? 

— Taip, gero riešutų aliejaus. 

— Puiku! O viršuje ar yra židinys? 

— Taip, pone. 

— Kato, gerute, tada lipk į viršų ir užkurk ugnį, bet 
tokią, kad net pleškėtų ir joje būtų galima iščirškinti 
kiaulę arba iškepti vienuolį... 

Storoji Kato nuėjo nešina žabų ryšuliu ir užlipo į ant- 
rą aukštą. 

— Eime! — paragino senasis ponas de Pardejanas. 

Ir jiedu su ševaljė puolė rūsin. Po dešimties minučių 
trys aliejaus puodynės, visa duona, kiek tik jos buvo už- 
eigoje, daugiau nei penkiasdešimt butelių, geležinis lauž- 
tuvas ir kaplys, rasti rūsyje, atsidūrė viršuj. 

— Stai šaudmenys! — tarė tėvas, rodydamas į aliejų. 

— O štai maistas! — pasakė sūnus. 

— Prie laiptų! — sukomandavo tėvas. 

Laiptai buvo mediniai, išgraužti kinivarpų, juos laikė 
tik kelios geležinės sankabos. 

— Kato! — šūktelėjo karys.— Ar labai nori, kad sug- 
riaučiau tavo namą? 

— Griaukite, pone! — atsakė Kato, kuri jau buvo virš 
ugnies pakabinusi didžiulį geležinį katilą ir pylė į jį iš 
puodynės aliejų. 

Abu vyrai su kapliais ir geležiniu laužtuvu šoko dau- 
žyti geležines laiptų sankabas. Išlupę jas iš sienos, jie 
užlipo į viršų ir iš visų jėgų rankom ir kojom ėmė stumti 
žemyn. 

Pasigirdo siaubingas triukšmas: durys išlūžo, sargy- 
biniai ir žmonės urmu puolė vidun stumdydami suverstas 
kliūtis. 

Tuo metu šį triukšmą nustelbė baisus braškėjimas, tai 
nugriuvo laiptai! 

— Kato, ar jau užkaitinai? 

— Taip, verda, pone!.. 

Geležinį katilą su verdančiu aliejumi jie atitempė prie 
skylės, į kurią rėmėsi laiptai, kai jie dar buvo. 

Patalpa apačioje buvo pilna žmonių, jie ardė barikadą 
ir šaukė: 

— Kopėčias! Kopėčias!.. 

Senasis Pardejanas pasilenkė ir sušuko: 

— Ponai, pasitraukite arba mes jus pašildysime! 

Jis dideliu samčiu pasėmė verdančio aliejaus ir. iš visų 
jėgų šliūkštelėjo ant užpuolikų. Oho! Tai bent buvo gra- 
žus koncertas: apačioj staugė, klykė, grasino!.. Po dvide- 
šimties sekundžių patalpa buvo tuščia! 

— Kato! Kaitink, dukrele! Kaitink visą laiką! 

— Kaitinu, ponel!.. 

Gatvėje aidėjo klyksmai. Iš jų išsiskyrė vienas: tai 
kažkoks stalius atnešė ilgas ir tvirtas kopėčias... 

— Pro langą! — staugė Moreveras. 

— Gerai! — tarė senasis Pardejanas,— imsimės nau- 
jos taktikos!.. Na, palaukit, vaikeliai, mes dar pasijuok- 
simel.. 

Kopėčios buvo taip šiurkščiai atremtos į palangę, kad 
jų skersinukai net iškūlė stiklus. Senasis karys atidarė 
langą ir pasilenkė: aukštyn vienas paskui kitą lipo sep- 
tyni ar aštuoni vyrai... 

Tėvas ir sūnus čiupo už galo kopėčias ir pastūmė... 

Kopėčios akimirką susvyravo, paskui nukrito ir su- 
lūžo... ant purvino grindinio liko gulėti du sutraiškyti 
žmonės. Tuo metu katilas buvo pastatytas ant palangės, 
du vyrai jį smarkiai pastūmė ir jo turinys išsipylė... apa- 
čioje tik sukliko, sustaugė ir tą pačią sekundę aikštė prie- 
šais namą ištuštėjo!.. 

Apgulėjai tokio priešinimosi apstulbinti tarėsi... Pen- 
kiolika apšutintų ir sužeistų vyrų buvo išvesta iš rikiuotės, 
tuo tarpu abu Pardejanai neturėjo nė vieno įbrėžimo. 

Romioji Kato vėl užkaitė katilą ir supylė į jį dar vie- 
ną puodynę aliejaus. 

Bet kadangi buvo prekybininkė, apgailestaudama atsi- 
duso ir sumurmėjo: 

— Toks geras riešutų aliejus, kaip gaila!.. 

Lauke užpuolikai ruošėsi naujai atakai. 

— Kadangi tie pasiutėliai mėgsta degančius daik- 
tus,— šaukė Moreveras,— duokime jiems ugnies! 

— Taip! Taip! Išrūkykime šernus iš migio! 

— Senjore? — paklausė Kato.— Ar Jums neatrodo, kad 
jie mus sudegins? 

— Atrodo,— atsakė senasis karys. 

— Kato! — įsiterpė staiga ševaljė.— Kas yra už tos 
sienos? - 

— O, Šventoji Mergele... ten kaimyno, prekiautojo na- 
miniais paukščiais namas. 

— Aš tave suprantu, sūnau! — sušuko tėvas.— Pa- 
bandykime nueiti pas tą paukščių pardavėją. 

Ševaljė čiupo kailį ir buvo betrenkiąs į sieną. Senasis 
Pardejanas rankos mostu jį sulaikė: 

— Tas žmogus, išgirdęs smūgius, perspės sargybinius: 
užuot pabėgę, mes jiems pramušime angą. 

— Bėgti rizikinga,— šaltai alsakė ševaljė.— Verčiau 

jau numirti grumiantis vienas prieš vieną, negu mirti 
lauže, kuriuo šis namas tuojau pavirs... 

— Tada pradėk, sūnau!.. 

Dusliai suaidėjo kaplio smūgiai. 

Siena buvo stora, tvirta. Laimei, lauke triukšmas ne- 
tilo. Bet žabų krūva namo papėdėje vis didėjo. 

Kato mostu pašaukė senąjį Pardejaną prie lango ir 
pirštu parodė į žmogų gatvėje, kuris aimanavo, grąžė 
rankas, rovėsi plaukus: 

— Paukščių pardavėjas! — tarė ji. 

Po kelių akimirkų tirštų dūmų tumulas šovė į dangų, 
ir netrukus liepsna ilgais kruvinais liežuviais ėmė laižyti 
namo sienas. 

Namas degė. Žmonės iš visų jėgų stengėsi užgesinti 
gaisrą, kuris pasiekė gretimus namus ir jau grėsė visai 
gatvei. Keletas kaimynų tikėjosi rimtų nuostolių; bet tai 
mažai kam rūpėjo: svarbiausia buvo tai, kad Moreveras, 
Keliu ir Možironas grįžo į Luvrą susikibę rankomis. 

Moreverą priėmė karalienė Kotryna de Mediči. 

Kiti du dvariškiai buvo priimti Anžu hercogo. 

— Ponia,— kreipėsi pirmasis į karalienę motiną ma- 
tant Nansi, kuris vos nesprogo iš pavydo, — ponia, už Jū- 
sų Didenybę atkeršyta: mes užklupome jaunąjį valkatą 
kaip terjeras antį ir išrūkinome jį, kitaip tariant, gražiai 
ir gerai iščirškinome su džiaugsmu padegę jo namą. 

— Moreverai,— atsakė Kotryna,— aš apie jus pra- 
nešiu karaliui. 

Tuo tarpu Keliu ir Možironas kalbėjosi su Anžu her- 
cogu. 

— Monsinjore, už jus atkeršyta... Jei ne Moreveras, 
kuris nežinia kodėl dvejojo, mes apie tai jau būtume pra- 
nešę prieš valandą. Pagaliau darbas padarytas... Įžei- 
dėjas jau niekada jums nepažvelgs į akis. Jis mirė, su- 
degė gyvas. 

— Jūs esate tikri draugai, — tarė Anžu hercogas da- 
žydamasis antakius.— Norėčiau būti karaliumi jau vien 
todėl, kad galėčiau atsilyginti jums už nuopelnus. 

XXIX 


KAIP DE PARDEJANAS SŪNUS DAR KARTĄ 
NEPAKLUSO DE PARDEJANUI TĖVUI 


Nei tėvas, nei sūnus Pardejanai nežuvo. Jie buvo svei- 
ki ir laimingai pasprukę iš šio pragaro pro kapliu iškirs- 
tą angą. 

Visi trys apgultieji atsidūrė palėpėje, kur kaimynas 
laikė grūdų maišus — paukščių Iesalą. Šios palėpės du- 
rys buvo senos ir jų skląstį pasisekė numušti. Jie nubėgo 
laiptais, kurie vedė į paukščių pardavėjo virtuvę. 

Virtuvė iš dalies jungėsi su parduotuve, o iš šios bu- 
vo galima išeiti tik į gatvę, pilną valkatų. Pro kitas duris 
galėjai patekti į gana erdvų kiemą, kurio visi keturi kam- 
pai buvo užstatyti vištidėmis. Kiemas buvo aptvertas ga- 
na aukšta tvora. Bet ją buvo gana lengva įveikti pasily- 
pėjus ant vienos vištidės stogo. 

Ševaljė turėjo stiprias rankas, todėl užlipo pirmas. 
Tada ištiesė ranką Kato, kuri kaipmat pasekė juo, paskui 
atėjo eilė senajam Pardejanui. Nuo čia užlipti ant tvo- 
ros jau buvo vieni juokai. O tada tik beliko nušokti ant 
žemės. 

Jie atsidūrė gana erdviame darže. 

— Ką tu dabar darysi? — paklausė senasis Pardeja- 
nas Kato. 

— Aš žlugusi, — atsakė ji.— Ką aš veiksiu? 

— Tu negali eiti su mumis, turime išsiskirti. 

Ševaljė manydamas, kad tėvas ketina pasielgti nesą- 
žiningai, jau buvo beįsiterpiąs. 

— Jeigu ji eis su mumis, — paaiškino karys,— suims 
ir mus, ir ją: tada visų trijų laukia virvė! Čia pat, už 
poros žingsnių yra elgetynas: tegul ten Kato prisiglau- 
džia. Jai bus saugu. Na, o mudu matysime. Kato, dukre- 
le, ar teisingai sakau? 

— Labai teisingai! — atsakė ji.— Bet ką aš veiksiu 
be nė vieno sūl 

— Laikyk savo prijuostę! 

Kato suėmė prijuostės kampus. Senasis Pardejanas 
atsegė savo odinį diržą ir nė neatsidusęs išbėrė viską, kas 
jame buvo. 

— Bet čia juk apie penki šimtai ekiu! — sušuko ji. 

— Daugiau kaip šeši šimtai, dukrele! 

— Tai daugiau, negu mano lūšna kainavo!.. 

— Bet paimk. Tu įsigysi kitą užeigą ir galbūt vieną 
dieną vėl padėsi mums ją sudeginti. Tik nebevadink jos 
„Kalančio kūjo“ smukle, o pavadink ją „Dviejų kalban- 
čių numirėlių užeiga“. Sudie... 

— Sudie, — savo ruožtu pasakė ševaljė,— apgailes- 
tauju, kad niekuo negaliu prisidėti prie tėvo ekiu... 

— O, ne: jūs galite man kai ką padovanoti, ponas 
ševaljė! — žvaliai sušuko Kato. 

Ji pakišo skruostą. Ir ši paleistuvė paraudo... 

Ševaljė nusijuokė ir kuo nuoširdžiausiai ją pabučiavo 
į abu skruostus, tai buvo daugiau, negu Kato prašė. 

Abu vyrai greitai išėjo, atidarė sodo vartelius ir at- 
sidūrė kažkokioje gatvelėje. 

Ponai de Pardejanai, tėvas ir sūnus, greitai nudrožė 
ja ir netrukus pasiekė Rua de Sisil gatvę: iš ten, pasuką 
į dešinę, išėjo į Sen Antuano gatvę, svarbią tuometinio 
Paryžiaus arteriją. 

— Na! Dabar aptarkime mūsų reikalus,— tarė sena- 
sis karys.— Jie, regis, truputį susipainiojo. 

— O man jie labai aiškūs! — atsakė ševaljė— Mudu 
esame tikri maištininkai. 

— Ką tu pasakytum, jei mes truputį pasivaikščiotu- 
me už Paryžiaus ribų? 

Ir jie nuėjo kuo ramiausiai besišnekučiuodami ir nė 
nemanydami slėptis. Tačiau Sen Antuano gatvė, pilna 
miestelėnų, praeivių, pirklių, juodu paslėpė: jie išnyko 
gana gausioje pėsčiųjų minioje. 

— Tėve,— atsakė Pardejanas,— aš negaliu dabar iš- 
vykti iš Paryžiaus. 

— Negali! Vadinasi, nori, kad mus abu pakartų? Ar- 
ba ketvirčiuotų? Gyvus kankintų ant rato?.. 

— Ne, tėve, aš jus maldauju išvykti... O man reikia 
likti čia... Bet kas ten? 

Taręs šiuos žodžius, ševaljė puolė į priekį. Senasis 
Pardejanas jį sulaikė už rankos. 

— Kur dar jūs bėgate? Kurių velnių vis įsiveliate? 
Nenorite pasisaugoti nei vyrų, nei moterų, nei savo šir- 
dies? 

— Ak, tėve,— sušuko ševaljė— vyrus aš niekinu; 
moterų bijau; o kai dėl širdies, tai keikiu ją už tas eibes, 
kurias ji man iškrečia! Taigi puikiai matote, kad laikau- 
si jūsų priesakų... 

Taip kalbėdamas ševaljė stumtelėjo tėvą ir išsilaisvi- 
no iš jo glėbio. 

— Štai kaip jis naudojasi mano patarimais! — su- - 
niurzgė šis.— Manau, kad jis baigs gyvenimą ant eša- 
foto ir man nieko kito neliks, kaip palaikyti jam kompa- 
niją! Pirmynl.. 

Ir jis šoko iš paskos ten, kur Antuano gatvėje šurmu- 
liavo minia. 

Šioje gatvės vietoje, virš vaistingųjų ir džiovintų žolių 
krautuvėlės, kurios iškaba buvo pašvęsta didžiajam Hipok- 
ratui, jau anksčiau minėtas krautuvininkas buvo seniai 
liepęs padaryti nišą. Šioje nišoje jis pastatė dažyto me- 
džio statulėlę, vaizduojančią garbų senį gražia barzda; 
apsirengusį graikiškais rūbais.— Tai ir buvo pats didysis 
Hipokratas. Bet pamažu šis personažas keitė savo pavi- 
dalą. Didysis Hipokratas po truputį, visai nepastebimai 
tapo didžiuoju šventuoju Antuanu:. 

Todėl didžiausiose žmonių susibūrimo vietose Paryžiu- 
je uolūs bažnyčios tarnai nišos papėdėje, palei krautuvė- 
lės duris, pastatė stalą, ant kurio padėjo krepšį švento 
Antuano gerbėjų dovanoms rinkti. Turtuoliai įmesdavo 
į krepšį vieną denjė arba vieną sū, ne tokie turtingi po 
vieną liardą, visiškai vargšai dėdavo krepšin duonos ar 
daržovių Šventojo Antuano sriubai, na, o tie, kurie netu- 
rėjo nieko, persižegnodavo ir sukalbėdavo maldą. 

Nereikia nė sakyti, kad kiekvieną vakarą vienuolyno 
aukų rinkėjai ateidavo išimti krepšio turinio. 

Šitai papasakoję, suprasime, koks įtūžis apėmė aukų 
krepšio stebėtojus, kai vienas miestelėnas praeidamas 
nieko neįdėjo į krepšį. 

— Nors pasveikinkite šventąjį Antuaną,— jie sušuko 
anam pavymui. 

— Bet,— atkirto miestelėnas,— tai juk Hipokratas! 

Tai jau buvo piktžodžiavimas. 

— Mirtis hugenotams! 

— Mirtis bedieviams! 

Tuo metu pro šalį važiavo balto. arklio traukiama pus- 
karietė, kurioje sėdėjo jauna, švelniomis akimis, išraiš- 
kingu veidu moteris. Puskarietė, aišku, stabtelėjo prie- 
šais minią, ir jaunoji keleivė atitraukė užuolaidą pasižiū- 
rėti, kas vyksta. Vos tik pastebėjusi skriaudžiamą mies- 
telėną, ji sušuko: 

— O! Tai juk garsusis Ramiu, ir šitaip su juo elgia- 
masi! 

Miestelėnas, išgirdęs draugišką balsą, iš visų jėgų 
stengėsi prasibrauti prie puskarietės. 

— Praleiskite jį! — šaukė moteris.— Aš jums sakau, 
kad tai mokslininkas Ramiu!.. 

Minia suprato tik vieną dalyką: ši moteris palaiko 
hugenotą, o pastebėjusi, kad ant puskarietės nėra herbų, 
įrodančių jos kilmingumą, suprato, jog ji neturi apsau- 
gos, todėl sutartinai sušuko: 

— Mirtis bedievei| Tegul sudegina juos abu! 

Puskarietė kaipmat buvo apsupta, ir minia, kuri iki 
šiol daugiau linksminosi, staiga įniršo, savo pačios šauks- 
mų įkvėpta; po kelių akimirkų jaunosios moters padėtis 
tapo grėsminga, ir ji ėmė šaukti iš nusiminimo. Ramiu, 
kruvinu veidu, suplėšytais drabužiais, beviltiškai kabi- 
nosi į puskarietės užuolaidas. 

— Praleiskit! Praleiskit! — staiga pasigirdo įtūžęs 
balsas. 

Ir visi pamatė, kai pro minią veržiasi kažkoks jaunuo- 
lis; prasibrovęs prie puskarietės, jis išsitraukė ilgą ra- 
pyrą ir įpykęs ėmė ja talžyti arčiausiai stovinčius už- 
puolikus. 

Aplink ševaljė de Pardejaną — nes tai buvo jis,— su- 
siiormavo ratas. 

Jaunoji moteris matydama atvykus nelauktą pagalbą 
įsidrąsino ir ištiesė ranką senajam Ramiu, kuris įsiropš- 
tė į karietą bambėdamas: 

— Šį kartą aš išgelbėtas... bet labai gaila, kad žmo- 
nės taip sužvėrėję... 

Minia matydama sprunkant jos grobį ėmė grėsmin- 
gai staugti, bet miklioji Žibulė taip greitai brėžė ratus 
aštriu galu, kad apie ševaljė pasidarė tuščia. 

Tuo metu, kai labiausiai įtūžę dar beviltiškai puolė, 
minios užpakalinėse eilėse pasigirdo aimanos, ir ji pra- 
siskyrė lyg uraganui prasiautus: tai senasis de Pardeja- 
nas ėjo į pagalbą sūnui. Jis taip puikiai valdė savo ra- 
pyrą, kad po kelių akimirkų jau buvo prie kito puskarie- 
tės šono. 

Su tokia palyda ji gana saugiai ir greitai galėjo va- 
žiuoti į priekį. 

Nebesusigaudžiusi, kas čia vyksta, minia sustojo ir tik 
grūmojo kumščiais abiem išgelbėtojams, kurie jau už šim- 
to žingsnių įsidėjo špagas į makštis. 

Kai pavojus praėjo, Pardejanas tėvas ėmė sūnui bam- 
bėti: 

— Kokio velnio tu čia įsivėlei?.. 

Sevaljė nieko jam neatsakė: jis buvo apimtas didžiu- 
lio susijaudinimo, nes jau suprato, kad puskarietė važiuo- 
ja tuo pačiu keliu, kuriuo jis buvo sekęs Damą juodais 
rūbais ketindamas jai pasakyti, jog myli jos dukrą Loizą! 

Ar įmanoma apsakyti jo jaudulį, kai puskarietė įsuko 
į Barė gatvęl.. 

Pagaliau ševaljė širdis suplakė dar smarkiau, kai pus- 
karietė sustojo prieš namą, į kurį jis buvo matęs įeinant 
Žaną de Pjen!.. 

Senasis Ramiu išlipo, o paskui jį lengvai nušoko ant 
žemės ir jaunoji moteris. 

— Įeikite,— prabilo ji švelniu balsu,— įeikite, gerasis 
tėveli. Jums reikia nors šiek tiek pailsėti. 

— Jūs esate Žžavingas vaikas,— atsakė Ramiu, kuris 
neatrodė labai sujaudintas to, kas jau įvyko,— man bus 
labai malonu pailsėti jūsų draugijoje. 

“ Pabeldus plaktuku, durys atsidarė, ir mokslininkas 
įėjo vidun. Tada jaunoji moteris atsisuko į ševaljė ir jo 
tėvą: 

— Prašom užeiti, — tarė ji švelniai ir įsakmiai. 

Ševaljė labai troško užeiti: jam buvo nepaprastai smal- 
su pamatyti namą, į kurį kadaise įėjo Loizos motina. 

Namo vidus buvo miestietiškos išvaizdos. Jie nuėjo 
į valgomąjį ir dama įsakė tarnaitei atnešti gaivinančių 
gėrimų. 

— Ponai,— tarė ji, — aš vadinuosi Mari Tušė. Būkite 
malonūs pasakyti, kam turiu padėkoti už gyvybę? 

Ševaljė jau buvo beatveriąs burną. Bet senasis karys 
jam užmynė ant kojos ir skubiai atsakė: 

— Ponia, aš esu Brizaras, buvęs karaliaus armijos 
seržantas, o mano jaunasis bičiulis yra didikas, ponas de 
La Rošetas. 

Mari Tušė sujaudinta padėkojo abiem savo išgelbėto- 
jams ir pakvietė juos dar kartą apsilankyti, bet jie pasa- 
kė negalį prižadėti. 

— Ką bendro gali turėti Zana de Pjen su dama, iš 
kurios išėjome? — klausė savęs ševaljė. 

— Na, kam gi reikėjo rizikuoti gyvybe dėl šių nepa- 
žįstamųjų! — tarė senasis karys.— Jau nė nekalbu apie tai, 
kad vos nepasakėte savo vardo, kai tuo tarpu mudu pri- 
valome slapstytis... nepasitikėti visu Paryžiumi! 

— Ak, tėve, nejaugi jūs galvojate, kad ši moteris, ku- 
ri mums turi būti dėkinga už savo gyvybę, galėtų mus 
išduoti? 

— Šiuo metu aš nepasitikiu net savo geriausiais drau- 
gais. 


Kitą dieną Mari Tušė aplankė karalius Karolis IX, ku- 
ris, kaip visuomet, atėjo vienas ir slapta. 

Ji prabėgom jam papasakojo, kas buvo atsitikę išva- 
karėse, ir pridūrė: 

— Mano brangusis valdove, jeigu jūs mane nors tru- 
putį mylite, atsilyginkite šiam senam seržantui Brizarui 
ir vienam drąsiam bajorui, ponui de La Rošetui. 

— Aš tai padarysiu — atsakė karalius,— padarysiu, 
mano brangioji Mari. 

Karalius įsakė aktyviai ieškoti Brizaro, seno seržanto, 
bei didiko, pavarde de La Rošetas ir suradus juos tuč- 
tuojau atvesti pas jį. Nepaisant didelių pastangų, nei 
Brizaro, nei de Rošeto niekas taip ir nerado. Karalius 
labai įširdo, o jo vyriausias teisėjas pateko į nemalonę. 


XXX 
PRIEGLOBSTIS 


Palikę namą Barė gatvėje, vietą, kurioje jie slėpėsi, 
ir neturėdami daugiau ką veikti, tėvas ir sūnus kalbėjosi 
vaikščiodami Senos pakrantėmis. Vis plepėdami jie ėjo 
žemyn palei upę, kol atsidūrė priešais dažnai upeivių lan- 
komą smuklę. 

— Aš alkanas! — tarė ševaljė. 

— O aš tiesiog mirštu iš troškulio! — papildė jį se- 
nasis karys.— Užeikime! Tikiuosi, tu turėsi pinigų sumo- 
kėti už omletą ir butelį vyno? 

Ševaljė pasirausė kišenėse ir neigiamai papurtė galvą. 

— Aš viską atidaviau Kato! — pridūrė senasis karys. 

— Tėve, manau, kad neturime ko gailėtis. Kato išgel- 
bėjo mums gyvybes... 

— Aš nesakau, kad ne: bet jeigu mirsime badu ar iš 
troškulio, išsigelbėjimas bus nebe svarbu!.. 

Atsidusę abu vyrai aplenkė smuklę. Liūdni ir tylūs, 
jie ėjo tolyn palei upę. 

— Ševaljė,— prašneko staiga senasis Pardejanas,— 
mes ieškome maisto ir pastogės... eime, ševaljė, būkime 
lapinais ir vilkais... keliaukime, eikime, kur akys veda; 
mes išvaikščiosime Prancūziją, pamatysime Italiją, Vo- 
kietiją, visą pasaulį, jeigu tik mums patiks!.. 

Į senojo kario kalbą ševaljė atsakė papurtydamas gal- 
va; jis todėl nenorėjo palikti Paryžiaus, nes Paryžiuje 
buvo Loiza. Bent jau galvojo ją čia esant. 

— Vadinasi,— pridūrė tėvas,— tu atsisakai eiti su 
manim? 

— Mielas tėve, aš jau sakiau, jog veikiau numirsiu, 
negu paliksiu Paryžių. 

— Gerai, gerai... tada ieškome prieglobsčio? 

— Manau, tėve, kad radau jį, — atsakė ševaljė. 

— Pamatysime. Ar tai tas gražus, su tankia lapija 
medis? 

— Nieko panašaus, tėve: tai rūmai, Monmorensi rū- 
mai. Garbusis hercogas yra mane pakvietęs į svečius. Ei- 
me, paklausime jo dėl mudviejų abiejų. 

— Ką, gal tu pamiršai, ševaljė, jog kadaise esu pa- 
grobęs jo dukrą, ir nūnai šis garbusis maršalas turėtų 
griežti dantį ant tavo tėvo? 

— Jūs klystate: jeigu jis ir pyko, šis pyktis jam išga- 
ravęs. 

— O aš netikiu. Bet pagaliau, jei tu naudojies Mon- 
morensi vaišingumu, kodėl to nepasakei anksčiau? Nebū- 
tume nerimavę. Štai ir tavo prieglobstis. 

— Jūsų taip pat, tėve. 

— Nesirūpink manimi. Nuo tos minutės, kai tu turi 
prieglobstį, aš savąjį irgi suradau. 

— Kur? 

— Po velnių, Mesmo rūmuose. Eime, ševaljė, aš tave 
palydėsiu iki kelto, po to eisiu į Tamplį. Taigi viena ko- 
ja būsime vienoje stovykloje, kita — kitoje. 

Šis planas, gerai jį apmąsčius, pasirodė ševaljė pa- 
prasčiausias ir geriausias, todėl jis tučtuojau su juo su- 
tiko. 

Atvykę prie perkėlos, įrengtos beveik priešais rūmus, 
kuriuos Kotyna liepė pastatyti vietoje buvusiųjų Tiulri, 
tėvas ir sūnus apsikabino. Kadangi valtis tuo metu bu- 
vo kitame upės krante, ševaljė teko palaukti, jis tuo pa- 
sinaudojo ir tarė tėvui: 

— Tėve, jūs man pasitarnavote nueidamas į Devin- 
jerą atvesti mano šuns Pipo. Bet aš esu ten palikęs dar 
vieną draugą... 

— Dar vieną šunį? 

— Ne, tėve, tai žirgas. 

— Po velniais! Vadinasi, mes turtingi. Žirgas kainuo- 
ja brangiai, jeigu jis geras... 

— Nuostabus. Bet nemėginkite jo parduoti, tėve! 

— O kodėl? 

— Todėl, kad jis vadinasi Galaoras! — tarė šypsoda- 
masis ševaljė. 

— Galaoras! — pamąstė senasis karys.— Galaoras... 
kur aš girdėjau šį vardą?.. Galaoras... žinau! Tai Pont de 
Se... Ponas de Damvilis! Jis man papasakojo vieną nuo- 
tykį, kaip buvo išgelbėtas. Ak, tiesa! Bet juk tai tu išgel- 
bėjai Damvilį!.. 

Ševaljė nusišypsojo. 

— Ir tu to nesakei! O Viešpatie!.. 

Tuo metu priplaukė keltas, ševaljė įlipo į jį, tuo tar- 
pu senasis karys labai laimingas, bėgte pasileido į De- 
vinjerą... 

Atvykęs į Monmorensi rūmus, ševaljė, Pipo sekamas, 
liepė nuvesti jį pas maršalą. 

— Monsinjore,— pasakė jis jam paprastai, — asmuo, 
pas kurį ketinau apsistoti, išvykęs iš Paryžiaus... 

Nieko nesakydamas maršalas paėmė ševaljė už rankos 
ir nuvedė į prašmatnų kambarį. 

— Ševaljė,— pasakė jis jam,— jūs namie. 

Per tą laiką senasis ponas de Pardejanas uždusęs al- 
bėgo į Devinjerą: puolė į virtuvę ir skubiai paklausė: 

— Kur yra Galaoras?.. 

— Galaoras? — nustebo Landri.— Jis tvarte. Bet tas 
žmogus, kurį jūs sužeidėte... 

— Kokiame tvarte, po šimts velnių? — pertraukė 1] 
Pardejanas. 

— Kieme, po dešinei,— išsigandęs atsakė smuklininkas. 

Senasis karys daugiau nebeklausė. Jis pasileido į nu- 
rodytas arklides, ponas Landri nuėjo iš paskos ir jam 
parodė gražų, dailia ir protinga galva žirgą. 

— Štai Galaoras! — tarė jis.— Bet sužeistasis... 

— Jūs man nusibodote, ponas Landri, su jūsų vikon- 
tu d'Aspremonu,— sušuko Pardejanas, pradėjęs balnoti 
Galaorą.— Argi aš kuo nors kaltas, kad jis užšoko ant 
mano špagos smaigalio? Na, gerai, ar jis mirė? 

—- Nemirė, pone! 

— Po velniais!.. Mat koks nenaudėlis. Niekšas! Ir 
ką jūs darysite? 

— Noriu pasakyti, kad po jūsų išvykimo, vos tik jis 
atgavo sąmonę, pasakė, kad tai jums brangiai kainuos! 

— Oho! Iš tiesų? 

— Jis pageidavo, kad jį nuneštų į Mesmo rūmus! 

— Velnias, velnias!..— tarė Pardejanas, trumpam su- 
stojo ir ėmėsi svarstyti. — O! — staiga sušuko jis.— Gala- 
oras sutvarkys viską! Einam. Sudie, ponas Landri. 

Sulig tais žodžiais senasis Pardejanas šoko į balną ir 
šuoliais nujojo Galaoru. Netrukus jis atvyko į Mesmo rū- 
mus ir liepė Žijo nuvesti Galaorą į arklidę. Žijo iš karto 
atpažino žirgą ir savęs klausė, kokiais burtais šis žirgas 
taip staiga dingęs, atsirado, atvestas vyro, grasinusio nu- 
pjauti ausis. | 

Tuo momentu senasis Pardejanas nuėjo į maršalo ka- 
binetą. 

— Aš jūsų laukiau, — tarė maršalas.— Mes turime ap- 
tarti keletą reikalų. 

—- Ar pirmiausia d'Aspremono reikalą? — paklausė 
Pardejanas. 

— Taip. Aš jums buvau pataręs susidraugauti su juo. 
O dabar šit jį atvedė labai nekokį; jūs iš manęs atėmėte 
ištikimą tarną... 

— Bet atvedžiau, monsinjore, kitą. 

— Kur jis? — žvaliai paklausė maršalas. 

— Arklidėje, monsinjore. Jeigu drįsčiau jūsų paprašyti 
nusileisti su manim į arklides. 

Sudomintas maršalas ženklu parodė sutinkąs ir nusekė 
paskui Pardejaną. Sis, nusileidęs į kiemą, atidarė arklidės 
vartus ir, nieko nesakydamas, pirštu parodė į Galaorą, 
pririštą prie ėdžių. 

— Tai mano buvęs kovos žirgas! — ištarė nustebęs 
maršalas.— Kas jį atvedė?.. Jūs?.. | 

— Aš, monsinjore. Jį man padovanojo lygiai taip pat, 
kaip ir jums, kad buvo padovanotas. Ir tas, kuris jį man 
padovanojo, vieną vakarą atėjo jums į pagalbą, kai bu- 
vote puolamas valkatų. 

— Teisybė: tas nepažįstamasis man išgelbėjo gyvy- 
bę,— tarė maršalas. 

— Tas nepažįstamasis — tai ševaljė de Pardejanas, 
vienintelis jūsų nuolankaus tarno sūnus ir paveldėtojas! 

— Eime! — tarė maršalas ir, išėjęs iš arklidės, greitai 
užlipo į savo kabinetą, sujaudintas, tylus, tuo tarpu se- 
nasis karys iš apačios stebeilijo į jį ir šypsojosi.— Pir- 
miausia paaiškinkite man, kodėl kovėtės su Ortė... 

— O Dieve, monsinjore, tai labai paprasta: nuo tada 
kai čia atvykau, ponas d'Aspremonas į mane žiūrėjo ir 
kalbėjo išdidžiai. Aš jam tai pasakiau. Toks galantiškas 
žmogus, kaip jis, suprato. Ir šiandien mudu radome pro- 
gą parodyti vienas kitam šavo švelnumą. 

— Vadinasi, tarp judviejų nėra neapykantos? 

—- Nė mažiausios,— nuoširdžiai atsakė Pardejanas. 

— Gerai. Bet grįžkime prie Galaoro, tai yra, prie jū- 
sų sūnaus. Sakote, jog tai jis taip vykusiai atėjo man į 
pagalbą? 

— Įrodymui, monsinjore, jis man davė Galaorą. 

— Jūsų sūnus, mano brangusis, tikras šaunuolis. Jūs 
žadėjote jį čia atsivesti. 

Senasis karys akimirką svarstė ir kad galutinai išmuš- 
tų maršalą iš vėžių, nusprendė panaudoti patį grėsmin- 
giausią ginklą — teisybę. 

— Pone,— tarė jis,— aš pasiūliau savo sūnui pereiti 
į jūsų pusę. Jis nesutiko, kadangi jau yra pono de Mon- 
morensi šalininkas. Mano sūnus, monsinjore, žino jūsų 
grėsmingą paslaptį: jis dalyvavo jūsų pasimatyme De- 
vinjero smuklėje. Taigi visai natūralu, kad jam yra pag- 
rindo bijoti jūsų pykčio arba kokio nors jūsų vienminčio, 
pavyzdžiui, pono de Gitaleno užpulties. Jis įsitikinęs, kad 
jeigu jį sučiupsite, vėl uždarysite į Bastiliją, iš kurios 
jis per stebuklą pabėgo. Stai kokias geras ir išmintingas 
priežastis čia neatvykti jis man. paminėjo. Be to, kaip 
jau sakiau, jis yra Monmorensi šalininkas. Tuo tarpu 
aš — jūsų! O išvada tokia, kad man tenka arba jus išduoti, 
kas būtų labai žema, arba tapti savo sūnaus priešu, kas 
man atrodo dar labiau neįmanoma. 

— Bet,— paklausė maršalas, — kodėl tas jaunuolis 
prieš mane nusiteikęs? 

— Jis ne prieš jus, o tiesiog palaiko Monmorensi, štai 
ir viskas. Jis nori visai nedaug, monsinjore, kad nepakenk- 
tų jums, nuo šio vakaro jis apleidžia Paryžių... 

— Kodėl, po velnių, apleidžia Paryžių?.. Pardejanai, 
atvirumas už atvirumą. Teisybė, vienu momentu aš tik- 
rai norėjau jį sugrąžinti Gitalenui, nes jis sužinojo apie 
pokalbį, tik, velniai rautų, neišmanau, kaip! Pardejanai, 
jūsų sūnus yra drąsos genijus, bet jo niekas neparemia. 
Atveskite jį man: aš jį padarysiu turtingą! 

— Jūs pamiršote, monsinjore, kad dėl savo poelgio 
Luvre, jis yra persekiojamas, gaudomas ir kad jam reikia 
apleisti Paryžių, jeigu nenori būti pakartas. 

— Mano rūmuose ševaljė bus saugesnis, negu pilyje, 
į kurią jį, be abejo, nusiuntė mano brolis. 

— Bet jei neklystu, jis jau turėtų būti išvykęs. Reika- 
lai verčia. Štai kas mums atsitiko. 

Ir Pardejanas papasakojo apie ,„Kalančio kūjo“ ap- 
gultį. 

— Taigi matote,— baigė senasis karys, kad ševaljė bū- 
tinai reikia palikti Paryžių. 

— Bet tada ir jums gresia pavojus! Kodėl pasiliekate? 

— Todėl, kad esu pažadėjęs jums savo pagalbą, mon- 
sinjore,— paprastai atsakė Pardejanas. 

Maršalas ištiesė ranką senajam kariui, o šis nusilenkė,. 
labiau tam, kad paslėptų šypseną, negu iš pagarbos. 

Štai kaip abu Pardejanai, vos nelikę be pastogės, ra- 
do ją tikruose rūmuose. 


XXXI 
KARALIENĖ MOTINA 


Praėjus trims dienoms po to, kai Luvre Fransua de 
Monmorensi iškoneveikė savo brolį, jis patraukė į Mesmo 
rūmus, nusprendęs vienu smūgiu pabaigti šią septynio- 
lika metų trunkančią neapykantą. Ševaljė de Pardejanas 
veliui primygtinai jį siūlėsi lydėti. 

Buvo maždaug septynios valandos vakaro, kada mar- 
šalas atvyko prie Mesmo rūmų. Jis davė ženklą savo gink- 
lanešiui, kuris nūnai buvo ir šauklys. 


819 


Nenulipdamas nuo žirgo ginklanešys papūtė ragą. Di- 
džiosios rūmų durys neatsidarė. 

Jis antrą kartą sutrimitavo, paskui trečią. 

Tvyrojo visiška tyla. 

Akimirką languose šmėkštelėjo kelios galvos, bet tuč- 
tuojau dingo. 

Tada, maršalui vėl davus ženklą, šauklys nušoko nuo 
žirgo ir smarkiai pabeldė plaktuku į duris. 

Durų langelio užuolaida šiek tiek prasiskleidė. 

— Ko jums reikia? — kažkas paklausė. 

— Man reikia,— tarė šauklys,— Anri de Monmorensi, 
dar vadinamo hercogu de Damviliu. 

— Ko jūs iš jo norite? — pridūrė tas pats balsas. 

— Mes atėjome pareikalauti jį atsiprašyti už įžeidi- 
mą. Jeigu jis atsisako, mes šauksimės Dievo teismo. 

Durys prasivėrė. Išėjo de Damvilio karininkas, nusilen- 
kė prieš Fransua ir tarė: 

— Monsinjore, man labai nemalonu pranešti jums 
blogą naujieną: rūmai tušti nuo vakar dienos. Mano šei- 
mininkas, monsinjoras de Damvilis pagal skubų Jo Dide- 
nybės karaliaus įsakymą paliko Paryžių. 

Fransua išbalo ir niauriai pažvelgė į rūmus. 

— Monsinjore,— pridūrė karininkas, — jeigu pageidau- 
jate paviešėti šiuose rūmuose pagal svetingumo taisyk- 
les, aš kviečiu jus. 

Fransua žvilgtelėjo į šauklį, o šis tarė: 

— Ačiū, atsisakome. 

Tada karininkas užsidėjo skrybėlę, grįžo į rūmus ir už- 
darė duris. Šauklys vėl papūtė ragą ir tris kartus gar- 
siai pašaukė vardu Anri de Monmorensi, senjorą de Dam- 
vilį. Paskui nulipo nuo žirgo, priėjo prie didžiųjų durų 
ir tarė: 

— Anri de Monmorensi, mes atvykome pareikalauti iš 
tavęs satisfakcijos už rimtą įžeidimą. Mes perspėjome, kad 
vėl būsime prie tavo durų šį vakarą. Mes skelbiame, kad 
tu sulaužei priesaiką, todėl paliekame tau pirštinę, pa- 
niekos ženklą, kadangi mūsų reikalas yra teisus. 

Sulig šiais žodžiais Fransua nusimovė dešinę pirštinę. 

Šauklys paėmė ją, išsitraukė iš savo krepšio plaktu- 
ką bei vinį ir, priėjęs prie didžiųjų durų, prikalė ją. 

Paskui vėl sėdo ant žirgo. 

Fransua de Monmorensi palaukė dar keletą minučių, 
kad pažiūrėtų, kaip brolis reaguos į tokį baisų įžeidimą, 
nes jis neabejojo, kad brolis tikrai yra rūmuose. 

Matydamas, jog vartai vis dar uždaryti ir negirdėda- 
mas jokio triukšmo, jis nuėjo šalin. 

Tuo metu ties šios gatvelės kampu, kur ševaljė de Par- 
dejanas buvo bandęs užpulti maršalą de Damvilį, pasiro- 
dė du vyrai: tai buvo pats ševaljė ir grafas de Marijakas. 

O buvo taip: kai Fransua de Monmorensi ėjo iš savo 
rūmų, ševaljė beveik tuo pačiu metu nubėgo į Betizi gat- 
vę, kur susirado grafą. Dviem žodžiais jis papasakojo 
jam, ką ketina daryti maršalas. Marijakas nors ir simpa- 
tizuodamas maršalui, nejautė didelio noro jam padėti. 
Bet norėdamas bent kartą atsidėkoti jaunajam ševaljė, 
kuriuo vis labiau žavėjosi, jis sutiko jam padėti. Todėl 
be jokių dvejonių nuėjo su bičiuliu, kuris nusivedė jį į 
Mesmo rūmus. 

— Jei maršalas įeis į rūmus, — paaiškino Pardejanas,— 
ir mes nematysime jo išeinant, įsiveršime ten ir priver- 
sime pasakyti, kas jam atsitiko. 

— Aš netikiu, kad jis įeis, — tarė graias.— Gana ge- 
rai pažįstu Damvilį, todėl manau, kad jis stengsis iš- 
vengti šitokio pasimatymo. 

Abu jaunuoliai, pasislėpę už kampo, stebėjo mūsų 
aprašytąją sceną. 

— Na, matot, kad aš teisingai atspėjau,— pasakė de 
Marijakas, maršalui pasišalinus. 

Ir jie sugrįžo į Kolinji rūmus, — grafas susimąstęs, o 
ševaljė apimtas baisaus nerimo, kuris gniaužė gerklę ir 
kurį jis slėpė po savo įprastine šalto ir išdidaus žmogaus 
kauke. Atėjęs prie Kolinji rūmų, Pardejanas ištiesė gra- 
fui ranką ir pasakė grįžtąs pas maršalą. Bet graias jį su- 
laikė: 

— Ar norite,— tarė jis,— suteikti man daug džiaugs- 
mo? Reikalas, mielas bičiuli, labai paprastas: gal papie- 
tAutumėte su manimi šį vakarą? Paskui, apie devintą va- 
landą, aš jus nuvesčiau į vieną vietą, kur tiesiog mirštu, 
kaip noriu jus pristatyti vienai personai... 

— Kam gi? — paklausė šypsodamasis ševaljė. 

— Mano sužadėtinei. Ar sutinkate? Ar esate laisvas 
šį vakarą?.. 

— Laisvas, mano bičiuli, tik jei dėl garbės būti pri- 
statytas tai, kurią vadinate savo sužadėtine, vėl pakliū- 
siu į Bastiliją, aš ją sugriausiu!.. 

Žiūrėdami vienas į kitą ir tiesiog plepėdami apie pa- 
prasčiausius pasaulyje dalykus, abu draugai patraukė į 
grafo minėtą užeigą, kur skaniai papietavo. 

Apie devintą valandą vakaro grafas de Marijakas, ly- 
dimas ševaljė, nužingsniavo į Ašo gatvę. 

Daug kartų Pardejanas ir Marijakas buvo galvoję apie 
sceną Pon de Bua, bet niekada Pardejanas neprasitarė, 
kad tą dieną Navaros karalienę lydėjo jauna mergina. 
Savo ruožtu ir Alisa de Liuks, niekuomet nepasakojo savo 
sužadėtiniui, kodėl ji tada atsirado šalia Žanos d'Albrė: 
tada jau būtų reikėję paaiškinti, kaip karalienė buvusi už- 
pulta ir kaip ji aktyviai dalyvavusi šiame užpuolime. Ji 
tiesiog baiminosi kokiu nors neatsargiu Žodžiu atkreipti 
jo dėmesį... 

Ir štai kokia išdava: Marijakas nė nežinojo, kad Par- 
dejanas išgelbėjo jo sužadėtinę; savo ruožtu, Pardejanas 
irgi nežinojo, kad Navaros karalienės palydoje buvo mer- 
gina, apie kurią jo draugas taip aistringai kalbėjo. 

Bet grįžkime prie Alisos de Liuks, kurią tą vakarą 
buvo apėmęs siaubingas nerimas. Ji nerimavo todėl, kad 
pas ją buvo apgyvendinta Žana de Pjen ir Loiza. Ji tik- 
rai ėmėsi visų atsargumo priemonių. Žana ir jos duktė 
apsigyveno antrame aukšte, dviejuose kambariuose, esan- 
čiuose namo gale. Jos buvo užrakintos. Bet juk Marija- 
kas galėjo atsitiktinai sužinoti apie jų buvimą. 

O kaip tada jam reikėtų viską paaiškinti? 

Labiausiai ją gasdino lakoniškas raštelis, kurį ji buvo 
ką tik gavusi. 

Nepamirškime, kad po pokalbio su karaliene Kotryna 
ji turėjo prievolę kiekvieną vakarą padėti ant astrologo 
Riužjeri pastatyto bokšto žemiausio lango, lyg ir kokį 
pranešimą policijai. Dažniausiai ji pasitenkindavo keliais 
nereikšmingais žodžiais, parašytais kitokia rašysena: 

— „Nieko naujo“... arba dar geriau: „Žmogų mačiau, 
viskas gerai“... 

Sį vakarą Alisa bededant savo pranešimą pajuto, 
kaip kažkas sugriebė ją už rankos ir įbruko jon sulenktą 
popierėlį. 

Laiškelis buvo iš Kotrynos de Mediči, tačiau be jokio 
parašo ar ženklo, iš kurio būtų galima įspėti, kas rašė ar- 
ba diktavo. 

Stai kas jame buvo parašyta: 

„Sulaikykite tą žmogų šį vakarą iki dešimtos valandos. 
Lygiai tą valandą jį išleiskite. Jei jis norėtų praleisti naktį 
pas jus, ką nors 'sugalvokite, bet kad dešimtą valandą 
jis jau būtų gatvėje. Galiu pridurti, kad nieko blogo jam 
neatsitiks.“ 

Nuo ciniškos užuominos, kad grafas galbūt praleis nak- 
tį jos namuose, gėdos raudonis išmušė Alisos de Liuks 
skruostus, akyse sužibo dvi ašaros. O paskutiniai laiškelio 
žodžiai jos anaiptol nenuramino!.. Jeigu Kotryna de Me- 
diči norėjo, kad grafas būtų gatvėje dešimtą valandą, tai 
tikriausiai planavo jį užpulti, pagrobti... kas ją ten žino?.. 
visokiausios baisios nuojautos užplūdo ją... 

Bet kai išgirdo plaktuko dūžius, ji bemat apsisprendė. 
Kas bebūtų, kas beatsitiktų, jei tik reikės, ji sulaikys Ma- 
rijaką visą naktį... 

Po kelių minučių į kambarį įėjo grafas. 

— Brangioji Alisa,— tarė jis,— aš jums noriu prista- 
tyti ševaljė de Pardejaną, kuris man yra kaip brolis. 

Alisa suvirpėjo. Iš pirmo žvilgsnio ji pažino jaunąjį 
žmogų iš Pon de Bua, kuris, išgelbėjęs Navaros karalienę, 
ją palydėjo į Tamplį pas žydą. 

Kai Pardejanas nusilenkęs vėl pakėlė galvą, jis taip 
pat ją iš karto atpažino. Staiga Alisą užplūdo širdį ve- 
riantis nerimas. 

Pardejanas ničniekuo neišsidavė nustebęs ir taip pui- 
kiai vaizdavo matąs Alisą pirmą kartą, jog net ji apsi- 
riko. 

Ji tuoj pat nusiramino, bent jau nebegalvojo, kad gre- 
sia pavąjus. 

„Kaip atsitiko,— klausė savęs Pardejanas,— kad čia 
vėl susitikau Navaros karalienės palydovę? Kodėl ji at- 

rodo tokia sumišusi, tokia sunerimusi?.. Prisimenu, ka- 
ralienė ją kažkaip keistai įspėjo vykstant į Pon de Bua...“ 

Ir ševaljė pradėjo rimtai stebėti jaunąją moterį. Po 
kelių minučių visi trys jau linksmai šnekučiavosi. Tačiau 
Alisa su siaubu vis žvilgčiojo į laikrodžio rodyklę, besiar- 
tinančią prie dešimtos. 

„Ką dabar daryti? Kaip jam pasakyti?“ 

Išmušė dešimtą valandą. Ji krūptelėjo ir ėmė greitai 
plepėti. Jos tarškėjimas galėjo atrodyti žavus bet kam, 
tik ne Pardejanui, kurio įtarumas augo sulig kiekvienu jos 
ištartu žodžiu. Jam ir jos judesiai pasidarė įtartini, jis 
pastebėjo nepaaiškinamai keistai ją bąlant ir raustant, ir 
jo nenustebino siaubo kupinas jos šauksmas, kai grafas 
atsistojo ir pasakė, jog laikas eiti... 

— Dėl Dievo,— tarė ji trūkčiojančiu balsu, — pabūki- 
te darl.. 

— Širdele,— papriekaištavo Marijakas,— na, štai jūs 
ir vėl baiminatės... 

— Ponia,— pasakė ševaljė tokiu balsu, kad ji supra- 
to, ką jis galvoja,— aš jus užtikrinu, kad bent jau šį va- 
karą mano draugui neatsitiks nieko blogo. 

Ji pažvelgė į jį su didžiausiu dėkingumu ir tik tiek 
įstengė pašnibždėti grafui: 

— Na, eikite, mylimasis, bet atsiminkite, kad žadėjote 
saugotis... 

O kai jie visi trys išėjo į sodelį, ji staiga pasilenkė 
prie Pardejano ausies: 

— Susimildamas, nepalikite jo, kol jis nebus saugus. 
Man regis, jį nori nužudyti... 

Sevaljė nesugebėjo susilaikyti nekrūptelėjęs. 

Abu vyrai išėjo ir nutolo. Ilgai Alisa stovėjo naktį 
prie durų slenksčio, bet pagaliau nieko neišgirdusi, grįžo 
beveik rami. 

— Apie ką jūs mąstote? — paklausė grafas Pardejano, 
kai jie jau buvo tolokai nuėję. 

— Aš mąstau... na taip, tai iš tiesų žavi jauna mote- 
ris... 

— Ar matėte, — pridūrė grafas,— kaip ji man patarė 
saugotis. Kartais ji bijo nepaaiškinamų dalykų... 

— Ech! — žvaliai atsiliepė ševaljė.— O kodėl jūs ma- 
note, kad ši baimė nepagrįsta? Aš visiškai tikiu, kad mo- 
terų nuojauta pranašesnė už vyrų protą... 

Tuo metu, kai jie suko į Betizi gatvę, šešėlis, sekęs 
paskui juos, staiga prisiartino. Abu vyrai pasiruošė gin- 
tis. 

— Ponai,— prabilo ką tik juos pasivijęs Žmogus, — 
prašom nesibaiminti. Aš tiesiog turiu pasakyti porą Žo- 
džių vienam iš jūsų, kurio vardas grafas de Marijakas. 

Pardejanas krūptelėjo: jis pažino Morevero balsą. To- 
dėl tylėjo ir pakėlęs apsiausto skverną užsidengė veidą. 
Marijakas atsakė: 

— Tai aš, pone. Ką jūs norite man pasakyti? 

Moreveras norėjo pamatyti Pardejano veidą, bet nak- 
tis buvo tamsi. 

— Ponas grafe,— paaiškino jis,— aš norėčiau pasikal- 
bėti su tamsta akis į akį. 

— Galite kalbėti prie šio žmogaus, jis yra mano drau- 
gas ir aš neturiu ką nuo jo slėpti. 

Moreveras kiek padvejojo ieškodamas progos pažvelgti 
Pardejanui į veidą. Pagaliau jis apsisprendė: 

— Ponas grafe, aš įpareigotas vieno asmens prašyti 
palydėti mane pas ją... 

— Kas tas asmuo? — paklausė Marijakas. 

— Viena aukščiausio rango moteris, štai viskas, ką 
galiu pasakyti, kadangi mes ne vieni ir paslaptis ne mano. 

— Iki kur turėsiu jus lydėti, jeigu apsispręsiu? 

— Iki pirmo Pon de Bua namo, ponas grafe... Bet pri- 
valote būti vienas. 

Pardejanas vikriai patraukė Marijaką per kelis žings- 
nius nuo Morevero. 

— Ar žinote, kas yra tas žmogus, kuris su jumis kal- 
ba? Tai Moreveras, vienas iš Kotrynos policijos agentų. 
Ar žinote, kas jūsų laukia Pon de Bua name? Pati Mediči! 

— Ar iš tikrųjų? 

— Duočiau nukirsti ranką, — atsakė jis.— Todėl, ma- 
no brangusis, siųskite Moreverą šalin su visa pagarba, 
kurios jis nusipelnė, kitaip tariant... 

Pardejanas nespėjo baigti frazės. 

Marijakas atsisuko į Moreverą ir su kažkokia virpan- 
čia neviltimi pasakė: ; 

— Aš pasiruošęs jus sekti, pone!.. „Reikia pagaliau 
pamatyti savo motiną iš arti!“ — pagalvojo jis su siaubu 
ir kartėliu. 

— Ką jūs darote? — suriko Pardejanas. 

— Nagi, ponas grafe! — tarė Moreveras. 

Ševaljė bandė sulaikyti Marijaką. Pastarasis pagautas 
jaudulio, atrodė, kad nieko nebesupranta, jis apkabino sa- 
vo draugą tarsi atsisveikindamas paskutinį kartą, pri- 
spaudė burną prie jo ausies ir virpančiu balsu, kuriame 
buvo susikaupęs visas jo jaudinimasis ir liūdesys, ištarė: 

— Mano brangusis, aš atsisveikinu su jumis ir lai- 
minu už visą tą gėrį, kurį suteikė jūsų nuostabi drau- 
gystė... 

— Tai bent! — sumurmėjo Pardejanas.— Ar jūs iš- 
protėjote, mielas bičiuli? 

— Ne! Aš tikiu, kad Kotryna de Mediči lieps mane 
nužudyti, ir tai bus gražu, jūs pamatysite! 

— Dėl Dievo! Aš jūsų nepaliksiu! 

— Tu turėsi mane palikti, Pardejanai! Nes ten kur 
einu, tu negali eiti! Pardejanai, tai ne grafas de Mari- 
jakas eina pas karalienę motiną, taip, aš gerai pasakiau, 
karalienę motiną... Tai Deodatas, vaikas, rastas ant vie- 
nos bažnyčios laiptų! Ar dabar tu suprasi kodėl, žinoda- 
mas, kad būsiu nužudytas, aš einu pas karalienę?.. 

— Taip, ak, taip!..— sunkiai kvėpuodamas ištarė Par- 
dejanas. 

— Na, gerai, ogi todėl, kad noriu pamatyti savo moti- 
ną! Ir kad Kotryna de Mediči... tai mano motina!.. 

Ir ištrūkęs iš bičiulio glėbio, grafas davė ženklą Mo- 
reverui ir šis greitai nutolo Pon de Bua pusėn. 

Ševaljė kelias minutes stovėjo apstulbęs. 

— Deodatas, Mediči sinus! — murmėjo jis... 

Paskui atgavęs šaltą kraują, jis irgi nuėjo link jam 
gerai žinomo namo, nusprendęs stebėti jo prieigas tol, kol 
ten bus grafas, o prireikus įsiveržti vidun, jeigu šis vė- 
luos išeiti. 

Ir paskubom, bet smulkiai apgalvojant savo kovos 
veiksmus, kurie buvo vienas iš didžiausių jo kozirių, įky- 
rus klausimas lindo jam į galvą: 

„Ar Alisa de Liuks žinojo, kad Moreveras tykojo Ma- 
rijako gatvėje?“ 

Po kelių akimirkų jis pasiekė Pon de Bua. 

Ševaljė valandėlę apžiūrinėjo paslaptingą namą, kur 
buvo susitikęs su Kotryna de Mediči. Namas buvo neby- 

„Karalienė, burtininkė, demonas, tegul ji būna kas 
nori! Bet tik kad grafui anei plaukas nuo galvos nenu- 
kristų. Nes aš eisiu jo ieškoti kad ir po visą Luvrą, ir 
Prancūzijos karalių, dar nepraslinkus nė valandai, pa- 
darysiu našlaičiu!“ | 

Pardejanas pasislėpė ir su durklu rankoje ėmė stebėti 
paslaptingą namą Pon de Bua. 

O ten tuo metu vyko įtempta scena, nors pokalbis tarp 
jos veikėjų — karalienės Kotrynos, astrologo Riužjeri, 
pamestinuko Deodato, kitaip tariant, motinos, tėvo, sū- 
naus — buvo iš pažiūros gana santūrus. 

Bet kad parodytume, kokia ši scena reikšminga, papa- 
sakosime, kas vyko šiame name prieš ateinant Deodatui, 
kaip jau kartą pasielgėme su Pardejanu. Sį kartą Kotryna 
de Mediči nerašė. Ją kankino klausimas: 

— Ar jis ateis? 

Riužjeri ją tyliai stebėjo vis labiau nerimaudamas. 

— Nenoriu, kad jis mirtų šį vakarą. Noriu jį patyri- 
nėt, sužinoti, koks jis, pažvelgti į jo sielą. Ir jeigu jis iš 
tikrųjų yra toks, kokį įsivaizduoju, jeigu atpažinsiu jame 
savo kraują ir būdą, jis išgelbėtas. Tu esi tėvas, ir aš su- 
prantu tavo būgštavimus. Aš, Renė, esu jo motina, bet 
taip pat ir karalienė. Todėl galvodama apie Valstybės 
reikalus privalau užgniaužti motiniškus jausmus ir jeigu 
šis Žmogus nutols nuo manęs, jis mirs! 

— Kotryna,— prabilo Riužjeri, iš susijaudinimo net 
etiketą pamiršęs.— Gyvas jis ar miręs, kuo gi jis taip 
svarbus valstybei? Jis niekada nesužinos... 

— Tai ir yra svarbiausia! — nutraukė jį Kotryna dus- 
liu balsu.— Jeigu paslaptis bus išlaikyta, aš pasistengsiu 
užmiršti, kad kažkas pasaulyje gali vieną dieną ateiti pas 

mane ir pareikalauti sąskaitos už savo bėdas. Taip, aš 
tikiu, kad sugebėsiu užmiršti. Bet gyventi jaučiant šią 
nuolatinę grėsmę neįmanoma! Nejaugi tu manai, kad man 
nenusmelkė širdies, kai tu pasakei, kad jis gyvas! 

— Ak, ponia! — karštai sušuko astrologas,— kodėl ne- 
pasakote man, kad jau viską esat nusprendusi ir niekas 
jo nebeišgelbės! 

— Aš tau kartoju, kad jis nepasmerktas!.. Dar ne!.. 
Aš noriu, kad mano sūnus, mano tikras širdžiai mielas 
sūnus, mano Henrikas, būtų karalius be jokių išlygų. Die- 
vas pašaukia pas save tą nelaimingąjį Karolį, ir štai Hen- 
rikas soste. Tai būtų labai paprasta. Taip, bet mums kliu- 
do baisūs priešai. Reikia, kad mes nugalėtume arba, kad 
jie būtų sunaikinti. Burbonai, Renė, štai mūsų priešai! Ža- 
na d'Albrė, gudri, ambicinga, geidžia Prancūzijos karū- 
nos savo sūnui Henrikui Bearniečiui. Jei aš dar pilno 
proto, tai manau, jog geriausias būdas gintis — sunaikin- 
ti Žaną d'Albrė.. jei jos sūnus liks be karalystės, Bur- 
bonai bus sutriuškinti visam laikui! Tačiau ką pasodinti 
į Navaros sostą?.. Ką? Kad būtų toks, kuris eitų išvien 
su manim, su mano gimine. Mano sūnus Henrikas — 
Prancūzijos karalius... o jis... tas pavainikis — Navaros 
karalius? 

Riužjeri liūdnai papurtė galvą ir kai išgirdo beldimą, 
kai Moreveras įvedė Marijaką, tik sudrebėjo ir slapčiomis 
žvilgtelėjo į savo sūnų. 

Moreveras ilgai čia neužtruko. 

Pirmojo aukšto salėje Riužjeri ir Marijakas akimirką 
liko vieni. Jie tylėjo. Astrologo laikomas rankoje deglas 
virpėjo. 

— Sveiki atvykę į šiuos namus, ponas grafe! — ištarė 
jis. 

Marijakas, ir pats neapsakomai susijaudinęs, nepaste- 
bėjo, kad jaudinasi ir astrologas. Jis tik nusilenkė ir Riuž- 
jeri davus ženklą netvirtu žingsniu nusekė paskui jį. 

Jiems užlipus į antrą aukštą, Riužjeri pastūmė duris 
ir pasitraukė į šalį, kad praleistų gratą pirma savęs. 

— Mano motina! — dinglelėjo jaunuoliui. 

„Štai ir mano sūnus!“ — pagalvojo karalienė, bet šal- 
tai tarė: 

— Pone, nežinau, ar jūs mane atpažįstate... 

— Jūs esate...— pratarė Marijakas, ir pajuto, kaip jį 
užplūsta sūniški jausmai. 

— Na, kas gi? — paklausė Kotryna, kurios širdis šią 
akimirką dusliai plakė. 

— Atpažįstu Jūsų Didenybę,— pridūrė grafas,— jūs 
esate motina... Prancūzijos karaliaus, Karolio IX... 

— Gerai. Noriu būti su jumis visiškai atvira. Aš Ži- 
nojau, kad jūs buvote Paryžiuje, o tai, ką ten ruošėtės 
veikti, su kokiais žmonėmis bendravote, man nesvarbu... 
Žinau tik tiek, kad grafas de Marijakas yra ištikimas 
mūsų pusseserės d'Albrė bičiulis; dar žinau, kad karalie- 
nė Žana jumis be galo pasitiki ir, kaip jau sakiau, ši kara- 
lienė turi užjaučiančią širdį. Manau, kad būsite nuostabus 
pasiuntinys... 

Grafas sukaupė visas jėgas ir labai ramiu balsu at- 
sakė į tik ką karalienės pasakytus žodžius: 

— Laukiu Jūsų Didenybės nurodymų ir drįstu užtik- 
rinti, kad jūsų Žodžiai bus sąžiningai perduoti mano ka- 
ralienei... 

„Jis nieko nežino! — pagalvojo Kotryna lengviau atsi- 
dusdama.— Bet iš kurgi jam ir žinoti...“ 

— Tai, ką jums pasakysiu,— pridūrė ji,— yra labai 
rimta. Pirmiausia, grafe, nenustebkite, kad jus priimu 
čia naktį, dalyvaujant vienam ištikimam draugui, užuot 
priėmusi jus Luvre. Taip yra dėl dviejų priežasčių; pir- 
ma, niekas nežino, jog jūs ir dar keli asmenys esate Pary- 
žiuje. Antra, derybos, kurioms jus įpareigoju, turi likti 
paslaptyje... 

Grafas nusilenkė. 

— Pagaliau,— tesė karalienė,— turiu jums paaiškin- 
ti, kodėl būtent jums patikiu išspręsti tą baisų ginčą, ku- 
ris, deja, jau kainavo tiek daug žmonių kraujo, tiek mo- 
tinų ašarų... aš ne vien karalienė, aš dar ir motina. 

Šie nejtikėtinai neatsargūs žodžiai, ir dar tokiu mo- 
mentu ištarti, sukėlė Deodatui — jos sūnui! — nepaprastą 
skausmą. Jis buvo toks stiprus, kad grafas išbalo ir būtų 
parkritęs, jeigu nebūtų atsirėmęs į kėdės atlošą. Savo 
mintyse paskendusi Kotryna nieko nepastebėjo. Bet Riuž- 
jeri matė, jis supratol.. 

„Jis žinol..“ — suvaitojo jis sielos gilumoje. 

— Aš jus išsirinkau,— tęsė karalienė, kadangi žinau, 
kaip jus myli Zana d'Albrė. Aš jus išsirinkau, nes tikiu 
jumis... 

— Tikite manimi! — sušuko grafas su giliu kartėliu, 
kurio prasmę suprato tik Riužjeri.— Argi turiu garbės 
jau būti pažįstamas Jūsų Didenybei?.. 

— Taip, pone, aš jus pažįstu... ir netgi tiek seniai, jog 
nė neįjtariate... 

— Tikiuosi, kad Jūsų Didenybė paaiškinsite,— tarė 
Marijakas pasikeitusiu balsu. 

— Tuojau pat, grafe. Dabar jums aiškiai ir atvirai pa- 
sakysiu, ką aš jus įpareigoju perduoti mano pusseserei 
d'Albrė. Klausykitės atidžiai ir įsiminkite kiekvieną punktą. 
Taigi padarysiu viską dėl taikos pasaulyje ir jeigu ko- 
kia nors baisi katastrofa užgrius karalystę, aš nebūsiu 
atsakinga nei prieš Dievą, nei prieš Žemiškuosius kara- 
lius. 

— Teisingai ar neteisingai, bet esu priskiriama prie 
mišių laikymo šalininkų, taip pat teisingai ar neteisin- 
gai, Žana d'Albrė priskiriama prie naujos religijos pase- 
kėjų. Todėl štai ką aš siūlau: tvirtą ir ilgą taiką, teisę 
reformatoriams turėti savo dvasininkus ir pastatyti po 
vieną bažnyčią kiekviename mieste, o Paryžiuje tris, ir 
užtikrinti jų kulto apeigų vykdymo laisvę; dešimt įtvir- 
tintų miestų, Navaros karalienės, pasirinktų ir užtikri- 
nančių prieglobstį ir garantiją; dvidešimt vietų karaliaus 
dvare; teisę jiems viešai skelbti iš sakyklos savo teolo- 
giją: teisę užimti bet kokias pareigas kaip ir katalikams... 
Ką jūs galvojate apie šias sąlygas, ponas graie? 

— Ponia,— tarė Marijakas,— manau, kad jeigu jų būtų 
laikomasi, religiniai karai visiems laikams nueitų į už- 
marštį. 

— Gerai. Dabar štai garantijos, kurias aš betarpiškai 
siūlau, nes gali nepakakti nei mano žodžių, nei švento 
karaliaus parašo... 

Marijakas neatsakė, karalienė tęsė: 

— Hercogas d'Alba išnaikino reformatų religiją Nider- 
landuose... Aš siūlau sukurti armiją, kuri Prancūzijos ka- 
raliaus vardu suteiks pagalbą jūsų broliams Niderlanduo- 

se. Ir visa tai nepaisant mano meilės Ispanijos karalienei 
ir Pilypui. Pagaliau nėra ko abejoti, kad admirolas Kolin- 
ji pats imsis aukščiausios vadovybės ir išsirinks pagrin- 
dinius karininkus. Ką jūs apie tai pasakysite, grafe? 

— O ponia, tai būtų karščiausių admirolo norų išsipil- 
dymas!.. 

— Puiku. Štai dabar paskutinė garantija, iš kurios 
pamatysime, kad mano pasiūlymai rimti ir kad siekiu vi- 
siškos taikos. Aš turiu dukterį, dėl kurios varžosi visi di- 
džiausi krikščioniškojo pasaulio princai. Mano duktė tai 
tikras nesugriaunamos sąjungos garantas. Namai, į ku- 
riuos ji nutekės, visada bus Prancūzijos dvaro draugai. 
Aš siūlau mano dukters Margaritos vedybas su Navaros 
karaliumi Henriku... Ką jūs apie tai pasakysite, grafe? 

— Ponia, aš girdėjau, kad jūs esate politikos genijus, 
ir dabar matau, jog neklydau. 

— Jūs manote, kad Žana d'Albrė sutiks su mano pa- 
siūlymais ir nusiginkluos?.. 

— Prieš jūsų didžiadvasiškumą tikrai, Jūsų Dideny- 
be!.. Ji nenusiginkluotų prieš jėgą ir prievartą. Mano ka- 
ralienė, kaip ir Jūsų Didenybė, yra įkvėpta nuoširdaus 
troškimo. Ji su didžiausiu džiaugsmu priims patikinimą, 
kad nuo šios dienos nebus jokio skirtumo tarp kataliko ir 
reformato... 

— Vadinasi, jūs perduosite mano pasiūlymus Žanai 
d'Albrė. Aš jus skiriu savo slaptu pasiuntiniu, o štai ir 
laiškas, kurį jums patikiu. 

Sulig šiais žodžiais Kotryna ištiesė grafui nesulanksty- 
tą popieraus lapą, ant kurio jau puikavosi karaliaus ant- 
spaudas. 

Karalienė dvejojo. Ji vis suko ir suko galvą, kaip čia 
geriau išsireiškus ir slapčia vis dirsčiojo į jaunuolį, kuris 
buvo jos sūnus. 

Pagaliau dvejojančiu balsu ji pradėjo: 

— Dabar, grafe, jau baigėme valstybės ir Bažnyčios 
reikalus. Metas apie jus pakalbėti. Iš pradžių noriu už- 
duoti vieną labai atvirą klausimą, į kurį, tikiuosi, atvirai 
atsakysite... Kiek jūs esate prisirišęs prie Navaros kara- 
lienės? Ir kiek jai atsidavęs? 

Marijakas sudrebėjo. Klausimas iš. pažiūros atrodė 
labai paprastas. Bet koks buvo Kotrynos tonas? Grafas 
tarsi pajuto slaptą grasinimą Žanai d'Albrė. 

Galbūt Kotryna suabejojo tuo, ką ištarė, nes nelauk- 
dama atsakymo pridūrė: 

— Supraskite mane teisingai, grafe. Navaros karalie- 
nė, jeigu ji sutiks, — kuo aš abejoju, — su mano pasiūly- 
mais, atvyks į Paryžių atšvęsti didžiojo susitaikymo. Aš 
iš tikrųjų noriu, kad mano dukters vedybos su jaunuoju 
Henriku būtų proga liaudies šventei, kurią Žmonės atsi- 
mintų per amžius. 

Bet žinokite ir tai, kad aš svajoju ir apie Henriko Be- 
arniečio šlovę ir likimą. Kadangi jis iš kilmingos šeimos, 
noriu, kad ir karalystę turėtų savęs vertą. Kas yra Navara? 
Tik gražus žemės kampelis ir, žinoma, karalystė kokiam 
nors likimo nuskriaustam didikui. Bet Henrikui Bearnie- 
čiui aš noriu tokios valstybės, kaip antra Prancūzija. Na, 
pavyzdžiui, Lenkija! | 

— Lenkija! — sušuko nustebęs grafas. 

— Taip, mano brangusis grafe. Turiu rimtų žinių iš 
šios didelės. šalies. Prieš tai, be abejo, turėčiau įsigyti 
šį gražų sostą... Aš jį laikau vienam iš mano sūnų. O 
Henrikas Bearnietis? Ar nebus jis taip pat mano sūnumi 
nuo tos dienos, kai ves Prancūzijos princesę Margaritą? 
Nuo tada Navara nebeturės karaliaus. 

— Jūsų Didenybe,— tvirtai pasakė Marijakas,— aš ne- 
manau, kad Žana d'Albrė visam laikui paliktų Navarą... 

— Visko gali būti, grafe, lygiai kaip ir tai, kad Žana 
d'Albrė ir jos sūnus atsisakys garbės, kurią jiems svajo- 
ju suteikti, nors mano karščiausias noras yra ištrinti liūd- 
ną praeitį. Bet pagaliau, jeigu jūs apsiriksite... jeigu dėl 
vienos ar kitos priežasties Navara taptų laisva... na, taip, 
jei reikėtų rasti karalių... Jus, pone! 

Sis žodis Marijakui trenkė kaip žaibas: jis staiga ir 
labai aiškiai suprato, Kotryna žino, jog jis yra jos sū- 
nus. Kūnas nuėjo pagaugais. 

— Aš! — suvapėjo jis, — aš! Navaros karalius! 

— Jūs, grafe,— ramiai tarė Kotryna. 


332 


— Aš! — pakartojo Marijakas.— Bet, ponia, kad iš 
vargšo, be kilmės sutvėrimo pasidarytų karalius, reikia 
svarbių priežasčių! 

— Aš jas rasiu. Nesirūpinkite, grafe! 

— Jūs manęs nesupratote, ponia! Priežastis ne ta, 
kad aš ieškau karalystės! O ta, kad jūs verčiate, jūs no- 
rile padaryti mane karaliumi! Jūs vadovaujatės ta min- 
tim! Ak, ponia, aš tik tai noriu sužinoti ir nieko daugiau! 

Graifo susijaudinimas užklupo Kotryną nepasiruošusią, 
bet ji ir vėl pamanė, jog grafas sutrikęs iš nuostabos. 

— Argi tai svarbu, grafe! — tarė ji. — Ar jums nesa- 
kiau, kad kai ko tikiuosi iš jūsų? Čiupkite fortūną, einan- 
čią į jūsų rankas, nepaisydamas nemalonumų, kuriuos ji 
jums sukelia. Svarbiausia man dabar yra žinoti, kiek jūs 
esate atsidavęs Žanai d'Albrė... Aš turiu tai žinoti... Ka- 
dangi tik jumis pasikliauju, tai jums ir teks mano už- 
duotį įvykdyti iki galo... 

O kai grafas sujudėjo, ji blankiai šyptelėjusi pridūrė: 

— Kitaip tariant, tai užduotis, kuri turi užtikrinti Hen- 
rikui Bearniečiui kitą karalystę... 

Marijakas nuleido galvą. 

— Ponia,— tarė jis iš pradžių kimiu ir liūdnu balsu, 
kuris galiausiai virto šauksmu,— ponia, aš nenoriu žinoti 
Jūsų Didenybės ketinimų ir apsiribosiu atsakydamas į 
klausimus, kuriuos man pateikėte. Jūs ištarėte vieną žodį, 
kuris mane giliai sujaudino. Jūs pasakėte „Aš taip pat esu 
motina!..“ Taigi turėtumėte suprasti, bent jau aš taip 
manau, kokia gali būti meilė motinai... 

Kotrynos veidas išbalo lyg numirėlės. 

— Pone,— dusliai ištarė ji, — jūs keistai kalbate... 

— Atleiskite man, madam,— baisiai šaltai atsakė Ma- 
rijakas,— man leista visaip galvoti, viskuo abejoti nuo ta- 
da, kai motina mane pametė. 

— Pone!.. Bajoras gali abejoti viskuo pasaulyje, iš- 
skyrus karalienės žodžiu! 

— Ak, ponia, jūs manęs klausėte, ar aš myliu savo 
karalienę. Myliu kaip sūnus! Aš ne bajoras! Nežinau, kas 
buvo mano tėvas. Tai kas gi aš toks? Aš, kurį jūs norite 
įkelti į sostą! Pamestinukas, madam! Viena, vienintelė 
moteris pasigailėjo manęs. Si moteris mane rado, paėmė 

ant rankų, davė pastogę, išauklėjo kaip savo sūnų; mano 
tikroji motina tai ji... mano karalienė... didžioji ir kilnioji 
Žana d'Albrė... Ir jūs. dar klausėte, ar aš ją myliu, madam! 
Na, o baigdamas, ponia ir karaliene... pasakysiu, kad savo 
tikrosios motinos, tos, kuri mane pametė, niekada ir ne- 
norėčiau pažinti!.. 

Tardamas šiuos žodžius grafas de Marijakas atsitrau- 
kė, sukryžiavo ant krūtinės rankas ir laukė. Bet jis nepa- 
žinojo karalienės... 

O ši tik atlošė galvą iš pažiūros visai nesijaudindama, 
gal tik šiek tiek virpčiojo veido raukšlės. 

— Suprantu, pone,— prabilo ji, — suprantu viską, ką 
jūs iškentėjote, taip pat suprantu ir jūsų prieraišiumą ma- 
no pusseserei d'Albrė. Matau, kad manęs neapgavo. Jūs 
tikrai esate kilnios širdies Žmogus, kaip man buvo sa- 
kyta. Kol kas užtenka, kad jūs perduosite karalienei pa- 
siūlymus, kuriuos išdėsčiau... 

Pagal etiketą Kotryna atsisveikindama su grafu iš- 
tiesė jam pabučiuoti ranką. Bet jaunasis žmogus tikriausiai 
nepastebėjo šio judesio. Nes tik žemai nusilenkė. 

Riužjeri lyg buvo beeinąs jo palydėti. Bet Kotryna 
jį sulaikė valdingu žvilgsniu. Supratusi, kad Marijakas 
jau bus nulipęs į pirmojo aukšto salę, ji pagriebė astrolo- 
gą už rankos. 

— Jis žino! — ištarė ji. 

— Nemanau! — murmtelėjo Riužjeri. 

— O aš tau sakau, kad žino! Eime greičiau, reikia 
duoti signalą... 

— Ponia, ponia! Tai mūsų sūnus!.. 

Ji šiurkščiai nusitempė astrologą prie lango, kurį pati 
atidarė. 

— Signalą! — sukriokė ji. 

Tuo momentu Marijakas pasirodė ant tilto. Kotryna 
matė jo aukštą, tvirtą ir dailų stotą. 

— Pasigailėkite, Kotryna,— vapėjo pasibaisėjęs tė- 
vas.— Pasigailėkite mūsų meilės kūdikio! 

Kotryna, nieko jam neatsakiusi griebė ant auksinės 
grandinėlės kabojusį švilpuką ir prisikišo prie lūpų. Jau 
ketino sušvilpti, duoti signalą, apie kurį buvo kalbėjusi... 

Tuo momentu ant griuvėsių, tiesiai priešais langą, 
šmėkštelėjo šešėlis. Kotryna ir Riužjeri pamatė, kaip 
kažkoks žmogus greitai priėjo prie grafo, paėmė už ran- 
kos, ir abu nutolo. 

Tas žmogus buvo ševaljė de Pardejanas. 

— Jis su palyda! — iškošė Kotryna su tokiu įtūžiu, 
kad Riužjeri net pašiurpo. 

— Taip! — atsakė jis.— Ir, be abejo, netoliese dar yra 
žmonių. Mūsų keturi žudikai nepasieks tikslo... Be to... 
pažiūrėkite, dabar jau per vėlu! 

Kotryna šiurkščiai trenkė švilpuką į sieną ir sušvokš- 
tė: 

— Sį vakarą jis man ištrūko... bet tai tik partija ly- 
giosiomis. Aš dabar žinau, kur jį rasti... Jis viską žino, 
Renė! Kaip? Iš ko? Ak, be jokios abejonės, iš tos prakeik- 
tos Žanos d'Albrė! Tai ji jam pasakė tiesą... Bet kaip ji 
pati sužinojo?.. O! Reikia, kad ji mirtų prieš tai... reikia, 
kad. Žana dingtų. 


XXXII 
MAZOJO ZAKO KLEMANO ŽAIDIMAI 


Ševaljė de Pardejanas palydėjo Marijaką ligi Kolinji 
rūmų durų. Buvo maždaug vidurnaktis. Visą kelią Mari-. 
jakas, labai sujaudintas scenos, kurią mes ką tik papa- 
sakojome, ištarė vos kelis žodžius. Bet jis paprašė savo 
draugą užeiti į rūmus, ir Pardejanas sutiko. 

Grafas tuoj pat liepė pažadinti Navaros karalių, Ko- 
linji ir jų bendrininkus. 

Jiems visiems atėjus, Marijakas pranešė, kad Kotryna 
žino jų prieglobstį. 

— Reikia bėgti, — tiesiai pasakė Kolinji. 

— Ne, pasilikti, — tvirtai atsakė Navaros karalius, bet 
nepajėgė suvaldyti drebulio.— Jeigu Kotryna dar nėra 
įsakiusi apsupti šio namo, vadinasi, ji dar kažką rezga ir 
šitai reikia sužinoti bet kuria kaina. 

— Jūsų Didenybė teisus,— pritarė Marijakas. 

Ir jis papasakojo nuo pradžios iki galo apie savo pa- 
sikalbėjimą su karaliene. Visi pasitarė ir priėjo išvados, 
kad karalienė Žana, tikroji hugenotų vadė, privalo viską 
žinoti. Tuo tarpu Kolinji labai pritarė Kotrynos pasiūly- 
mams, mat jis nuoširdžiai svajojo apie taiką, o mintis pa- 
gelbėti Niderlandų protestantams, jam tiesiog kėlė susi- 
žavėjimą. 

Buvo nuspręsta, kad Marijakas išvyks kaip galima 
greičiau, kitaip tariant vos tik bus atidaryti miesto vartai. 

Jis nuėjo ieškoti Pardejano, kuris snūduriavo fotelyje, 
ir paaiškino, kas atsitiko. 

— Štai,— pridūrė baigdamas,— ko aš noriu iš jūsų, 
bičiuli. Mano išvyka gali trukti mėnesį. Todėl tikra laimė, 
kad sugalvojau jus pristatyti Alisai. Jūs nueisite jos ap- 
lankyti ir pranešite, kad išvykau pas Navaros karalienę, 
o kad jai būtų lengviau pakelti išsiskyrimą, pasakykite, 
jog tikiuosi šioje kelionėje papasakoti karalienei apie mū- 
sų meilę. Gali būti, kad Žana d'Albrė atvyks į Paryžių, o 
jau tada, manau, niekas netrukdys Alisai tapti mano žmo- 
na. 

Abu draugai dar kokią valandą šnekučiavosi apie tai, 
kas jiems buvo svarbiausia pasaulyje: Pardejanas apie Loi- 
zą, o Marijakas apie Alisą de Liuks. Paskui jie apsikabi- 
no ir ševaljė nužingsniavo į Monmorensi rūmus truputį 
pailsėti. | 

O Marijakas išvyko anksti rytą, kaip buvo sutaręs. 

Po kelių dienų Paryžiuje ėmė sklisti kalbos, kad Sen 
Zermeno taika, šluba ir nepastovi, ima tvirtai stotis ant 
kojų ir žada būti pastovi. 

Netrukus reikalai dar labiau pagerėjo: sužinota, kad 
karalius Henrikas Bearnietis ves Prancūzijos princesę 
Margaritą ir šitai bus pažymėta puikia švente, o Žana 
d'Albrė atvyks į Paryžių, lydima žmonių, kurie karalys- 
tėje buvo laikomi žymiausiais hugenotais. 

Sevaljė de Pardejanas visą šį laikotarpį bastėsi po Pa- 
ryžių, kaip siela be vietos. 

Loizos ieškojimas nedavė jokių rezultatų... 

Maršalas de Monmorensi, vis labiau niaukėsi ir ėmė 
prarasti viltį. O vargšas ševaljė jau ėmė galvoti, kad Loi- 

za su motina veikiausiai išgabentos į kokios nors provin- 
cijos gilumą. 

Na, o jo tėvas ne tik kad neatnešė jokių žadėtų nau- 
jienų, bet ir pats visiškai pradingo. 

Išvykus draugui, ševaljė turėjo tą pačią dieną tesėti 
pažadą ir aplankyti Alisą de Liuks. Pastaroji jį priėmė 
nervingai džiugi, o tai buvo nebūdinga šiai merginai, 
nuolat įpratusiai būti atsargiai. Pirmiausia ji paklausė, 
ar sužadėtinis nebuvo suimtas, išėjęs iš jos. 

— Nurimkite, ponia,— atsakė Pardejanas,— viskas pa- 
vyko kuo puikiausiai. 

— Tačiau, pone, jūs atėjote vienas...— pasakė Alisa. 

Tada Pardejanas jai papasakojo, kaip prie jų priėjęs 
nepažįstamas bajoras ir pakvietęs grafą eiti su juo pas 
karalienę... 

— Pas karalienę? — visa drebėdama riktelėjo Alisa.— 
Į Luvrą?.. 

— Ne, ne į Luvrą, ponia, bet į vieną namą Pon de 
Bua. Iš ten jis išėjo sveikas ir gyvas; kad tuo įsitikinčiau, 
aš jo laukiau prie durų ir vėliau palydėjau iki rūmų Be- 
tizi gatvėje. 

— O ar jis, — susimąsčiusi, dvejodama ir sumišusi pa- 
klausė Alisa,— jums nieko nesakė apie šį keistą pasima- 
tlymą? 

— O kaipgi. Ponas grafas gavo slaptą užduotį nuvykti 
pas Navaros karalienę. Tad ir išvyko šįryt iš Paryžiaus, 
paprašė manęs jus nuraminti. 

Alisa išblyško ir ėmė kramtyti lūpas. Tūkstančiai min- 
čių, kurių ji net nedrįso suformuluoti, užplūdo jos galvą. 
Ševaljė ramino tik vienas dalykas: buvo matyti, kad ji iš 
tikrųjų nuoširdžiai myli Marijaką. 

Bet ką tada reiškia šis nerimas? 

Kuo natūraliausiai baigdamas savo vizitą pas Alisą, 
jis pridūrė: . 

— Bet tai dar ne viskas, ponia. Mano draugas prašė 
jums perduoti, kad pasinaudodamas šia kelione pas Na- 
varos karalienę jis pasisakys jai apie meilę jums... 

Vos tik Pardejanui ištarus šiuos žodžius, Alisa kon- 
vulsyviai virptelėjo. Ji sumurmėjo: 

— Aš žuvusi! 

— Jūs mane ne taip supratote, ponia! — sušuko Par- 
dejanas.— Ponas grafas ketina paprašyti karalienės su- 
tikimo vesti jus, kai tik sugrįš į Paryžių... Aš maniau, 
kad tai jums bus didelis džiaugsmas... 

— Taip... iš tiesų...— vapėjo Alisa...— didelis džiaugs- 
mas... ak! Aš mirštu... 

Alisa de Liuks iš tikrųjų apalpusi krito aukštielninka. 
Ji gulėjo nejudėdama kaip negyva. Ir ševaljė, apimtas 
neapsakomo gailesčio ir dvejonių, matė, kaip per blyš- 
kius, apalpusios moters skruostus rieda dvi ašaros liudy- 
damos, kad ji dar gyva. 

Į šiuos šauksmus atbėgo išsigandusi. -senoji Lora: ji 
buvo klausiusis už durų. 

— Nusiraminkite,— tarė ji su šypsena, kuri Pardeja- 
nui pasirodė keista,— mano dukterėčiai labai greitai 
svaigsta galva. 

Taip kalbėdama moteriškė pavilgė Alisos smilkinius 
actu ir privertė iš mažo buteliuko praryti kelis lašus elek- 
syro. 

— Tai,— paklausė ševaljė— ponia yra tamstos duk- 
terėčia? 

— Taip, pone... Na, vaikeli, kodėl jūs taip susijaudi- 
note?.. Gal jums ką skauda? 

Atmerkusi akis, Alisa pamatė ševaljė. | 

— Ne,— atsakė ji didžiulėmis valios pastangomis. 

— Tada iš džiaugsmo? — neatlyžo žiaurioji senė. 

— Taip...— be galo liūdnai ištarė Alisa. 

Po akimirkos ji jau atrodė atsigavusi. Buvo vėl šal- 
takraujė ir tvirta,— tikrai nepaprasta moteris. Ševaljė iš 
mandagumo norėjo išeiti. Bet ji sulaikė jį norėdama 
smulkiai sužinoti viską, ką žinojo Pardejanas. 

Pagaliau jis pasišalino, pagautas dar didesnio smal- 
sumo, negu bet kada, ir pažadėjęs iššifruoti paslaptį, ku- 
rią spėjo esant. Bet kada po kelių dienų norėjo aplankyti 
Alisą, jos namų durys buvo uždarytos, kaip ir tada Mes- 
mo rūmuose. Jis apklausinėjo kaimynus, bet niekas nieko 
negalėjo paaiškinti, 

Dykinėdamas, mirtinai nuobodžiaudamas ševaljė die- 
nų dienas vaikščiojo po Paryžių. 

Vieną dieną, perėjęs tiltus ir paklajojęs po Universi- 
tetą, jis atsitiktinai nuėjo prie Sen Ženevjevos kalno į vie- 
nišą gatvelę, kuri tesėsi Karmelitų vienuolynui iš kairės. 

Įvairiausi namai rėmėsi į Barė vienuolyno mūrus. Iš 
jų ne vienas pėr užpakalines duris turėjo susisiekimą su 
vienuolynu. Daugiausia tai buvo vienuolių slaptai remia- 
mos krautuvėlės, prekiaujančios maldai reikalingais daik- 
teliais. 

Vienoje iš šių krautuvėlių buvo gaminamos dirbtinės 
gėlės, kuriomis puošdavo bažnyčių altorius. 

Tą dieną, kadangi buvo labai karšta, krautuvėlės tar- 
nautojai dirbo prie pat durų gatvelėje. 

Ten triūsė žmogus, kuris, rodės, vadovavo darbui, dvi 
moterys ir viena jauna mergina,— jie visi uoliai darė gė- 
les. Per kelis žingsnius nuo šios grupelės darbavosi vieni- 
šas vaikas... 

Pardejanas sustojo ir ėmė jį stebėti. 

Tikrai, vaikas išsiskyrė iš kitų gyvu protu, kuris spin- 
duliavo iš jo mąslių, didelių akių. Jis buvo išblyškęs ir 
liesas. Bet ne liūdnas. 

Kartais atitraukdavo savo ištiestas mažas rankeles nuo 
dirbtinės šakos, kurią darė ir primerkdavo akis, kad ge- 
riau ją apžiūrėtų, paskui pataisydavo kai kurias detales, 
kurios atrodė nevykusios, ir vėl imdavosi darbo su dar di- 
desniu įkvėpimu ir aistra. Sis vaikas turėjo menininko 
sielą. 

Nė pats nesuvokdamas kodėl, Pardejanas susidomėjo 
jo darbu taip, kad net susijaudino. 

— Ką tu čia darai, mažyli? — paklausė ševaljė.— Ar 
dirbi? 

— One, pone, aš žaidžiu! 

— Taip? Bet tai labai gražu, ką tu darai... | 
+ Vaiko akys džiugiai sužibo. Sevaljė atsiklaupė prie 
berniuko. Jis taip pat ėmė žaisti. Lankstė šakos galus, 
smaigstė gėlytes, virpančias ant geležinių strypelių. 

— Aš darau gudobelę. 

— Gudobelę? Bet kodėl? 

— O todėl... kad turiu sodą, mažą sodą, kuris priklau- 
so tik man. 

— O kur? 

— Čia, dideliame vienuolyno sode, priešais koplyčią. 

— Ir tu nori ten pasodinti gudobelių? — nusišypsojo 
Pardejanas. 

— O, ne! Tik aplinkui... 

— Bet kodėl tu nesodini tikros gudobelės?.. Ir, be to, 
gudobelė nežydi šiuo metu... 

— Nagi... todėl... kad mano gudobelė visuomet žydi... 
jūs pats matote! 

— Taip, matau. Ji iš tiesų graži, ta tavo gudobelė. 

— Tikrai? — paklausė jaunasis dailininkas, patenkin- 
tas tokiu pelnytu pagyrimu.— Mano vardas Klemanas. 
Ar jūs nežinojote? 

— Ne, mažyli, nežinojau... 

— Tada klausykit: aš neturiu mamos, ir žinote kodėl? 

— Ne, vaikeli,— tarė susijaudinęs ševaljė. , 

— Man vienas geras bičiulis sakė. Aš neturiu mamos 
todėl, kad ji mirusi... Ar žinote, ką reiškia būti mirusiam? 
Tai va, jus užkasa į žemę... mano mama yra po žemėm, 
Nekaltųjų kapinėse... 

Mažasis menininkas tęsė: 

— Jūs nežinojote? Kai aš užauginsiu daug gudobelių 
ir jos suvešės aplink mano sodelį lyg dideli krūmai, tada 
jas nunešiu ten, kur po žemėm guli mano mama... 

— Nekaltųjų kapinėse? 

— Taip. Vienas geras bičiulis man sakė, kad ji ten pa- 
laidota, jis ilgai man apie tai pasakojo... Mano mama bus 
patenkinta, ar ne? 

— Tikrai, mažyli, labai patenkinta. 

Čia pokalbis nutrūko, vaikas vėl įniko į savo darbą 
taip uoliai, kad ševaljė nebedrįso jo trukdyti įkyriais klau- 
simais. 

Kai ėjo šalin, išgirdo skambant vienuolyno varpą. At- 
sisukęs pamatė prie vaiko stovintį blyškaus veido vienuo- 
lį, kuris paėmė mažiulį už rankos ir tarė: 

— Eime, mano mažasis Žakai, laikas grįžti... 

„Aha,— pagalvojo ševaljė — mano mažasis draugas 
vardu Klemanas Žakas...“ 

XXXIII 
MESMO RŪMŲ POZEMIAI 


Palikime neilgam jaunąjį Pardejaną tęsti savo ieško- 
jimus ir grįžkime prie senojo Pardejano. Kas jam atsiti- 
ko. Kodėl jis neatėjo pasimatyti su ševaljė? 

Taigi persikelkime į Mesmo rūmus kitą dieną po to, 
kai Fransua de Monmorensi, lydimas ginklanešio, metė 

Anri, pasislėpęs už lango užuolaidos, dalyvavo šioje 
provokacijoje, bet neketino eiti prie vartų. Įžeidimas 
buvo rimtas ir neatšaukiamas. Bet galbūt Damvilis ma- 
nė, kad dar ne laikas pakelti pirštinę, nes įsakė palikti 
ją ten, kur buvo. 

Tačiau rūmai turėjo atrodyti negyvenami. Dauguma 
tarnų buvo išsiųsta į kitus jo namus Fosė Monmartro gat- 
vėje netoli Granž Bateljė pelkės. Nedidelė rūmų įgula 
taip pat buvo išsiųsta ten. Taigi su Damviliu liko trys 
ar keturi kareiviai, vienas karininkas, senasis Pardeja- 
nas ir du tarnai. Zaneta, paskirta į virėjas, ruošė šiai 
nedidelei grupelei valgį ir imdavosi visų reikalingų at- 
sargumo priemonių, kai eidavo iš rūmų. 

Sužeistas d'Aspremonas buvo nugabentas į Fosė Mon- 
martro namą. 

Taigi kitą dieną po provokacijos, maršalas de Damvi- 
lis, kuris jautė prieraišumą Ortė, nes juk turėjo kažką 
mylėti, nuėjo aplankyti sužeistojo ir su juo ilgai kalbė- 
josi, ypač daug klausinėdamas apie Pardejaną. Marša- 
las grįžo susimąstęs į Mesmo rūmus ir liepė pastarąjį 
pašaukti. 

— Ponas Pardejanai,— paklausė jis,— ar jūs žinote, 
kas per žmonės buvo karietoje, kuri buvo užpulta, kai 
mes iš čia ėjome? 

— Be abejonės, monsinjore! 

— Ar žinote, kas galėjo užpulti šią karietą? 

— Taip, galiu atsakyti, nes pats buvote mane įspėjęs: 
ogi jūsų brolis maršalas. 

— Taip. Ir ar nesakėte, kad jūsų sūnus negali būti 
mano šalininkas, kadangi yra brolio pusėje? 

— Iš tikrųjų, monsinjore... bet šie klausimai... 

— Palaukite, pone. Jūs sakėte, kad vijotės Žmogų, 
kuris mus užpuolė... Betgi tas žmogus, kurį jūs nukovė- 
te puikiausiai laikosi! 

— Oho, tai bent naujiena,— šaltai tarė senasis karys, 
tose ir paruošti kovai. 

— Na, matote, aš esu puikiai informuotas. Bet žinau 
ir kitą dalyką. Ar pasakyti? 

— Monsinjore, jūs šiandien labai paslaugus, ir už tai 
jums būsiu tik dėkingas. 

— Gerai. Ar žinote, kuo vardu tas žmogus, kurį jūs 
vijotės iki Bordė vartų, su kuriuo jūs apsikabinęs ėjote 
iki „Kalančio kūjo“ smuklės, kuriam nesudavėte nė karto 
špaga ir kuris visą laiką vaikšto aplink mano rūmus, to- 
dėl turėsiu jį suimti ir surišti? 

— Būčiau stačiai laimingas tai girdėdamas, monsin- 
jore. 

— Gerai, jis vardu ševaljė de Pardejanas ir yra jūsų 
sūnus! 

— Tas pats, kuris jus išgelbėjo nuo plėšikų? — naiviai 
ir kartu nuostabiai įžūliai paklausė senasis karys. 

Maršalas net amo neteko. Jis tikėjosi pamatyti, -kaip 

— Nesipykime,— dusliai ištarė Damvilis,— bent jau 
dabar. Klausykite: ar tai, ką jums pasakiau, teisybė? 

— Iki to laiko, kai jūs tai pasakėte, monsinjore, būčiau 
buvęs labai įžūlus teigti priešingai. Sakote, kad jus už- 
puolė mano sūnus, matyt, taip ir buvo. Jūs sakote, kad 
aš jį lydėjau. Galimas daiktas. Man belieka jus pasvei- 
kinti, kad taip gerai esate informuotas. 

Abu vyrai stebeilijo vienas į kitą. Ir atsitiko taip, kad 
galingasis senjoras neatlaikė nuotykių ieškotojo žvilgs- 
nio. Pardejanas tęsė: 

— Matau, jums nepatiko mano kalba, ponas maršale! 
Gal kur suklydau? Ką? Aš pasirinkau patį blogiausią 
sprendimą! Kad likčiau ištikimas jums, rizikuoju tapti 
savo sūnaus priešu. Stengiuosi suderinti jūsų interesus 
su savaisiais! 

— Pardejanai, svarbu ne tai... 

— O kas tada, monsinjore? 

— Jūsų sūnus turėjo žinoti, kokie asmenys sėdi ka- 
rietoje? 

— To tai nežinau, monsinjore!.. 

— Na jau! Jis ne tik kad žinojo, bet dar jums pasakė! 

— Apsirikote, monsinjore! 

Maršalas staiga žengė porą žingsnių prie Pardejano: 

— Kažin, ar tik judu nesate susitarę! Sūnus tarnauja 
Monmorensi, tėvas Damviliui... viskas išaiškėjo savaime... 
ponas de Pardejanai, jus ir jūsų sūnų laikau niekšais!.. 

Senasis kareivis pasitempė ir šiek tiek išbalo. 

*“— Monsinjore,— prašneko jis nepaprastai taikiai —— 
laikysiu, kad šio įžeidimo negirdėjau, nes jūs nepakėlėte 
pirštinės, kuri dar tebekabo prie jūsų durų. 

Damvilis stryktelėjo kone pakvaišęs iš pykčio ir iškė- 
les durklą puolė Pardejaną... 

Pardejanas buvo tam pasiruošęs. Todėl iškelta marša- 
lo ranka jam nesmogė. Jis sugriebė ją už riešo, suspau- 
dė, pasuko, ir ginklas iškrito. Anri suriko. 

— Monsinjore,— tarė Pardejanas,— galėčiau jus nu- 
žudyti, tai mano teisė, bet leidžiu jums gyventi, kad ga- 
lėtumėte atsakyti į Monmorensi įžeidimą. Padėkokite man! 

Jis buvo siaubingas: visas išbalęs, šiurkštūs ūsų plau- 
kai pasišiaušę, akys kibirkščiuojančios, nejudrios. 

— Tai tu mirsi! — rėkė Anri.— Sargyba! Sargyba!.. 

— Vadinasi, kausimės! — tarė Pardejanas plačiu mos- 
tu išsitraukdamas špagą. 

Tuo metu visi, kas tik buvo rūmuose, puolė į kamba- 
rį, iš kurio aidėjo šeimininko šauksmai. Pardejanas pa- 
matė prieš save šešetą ginkluotų vyrų. 

— Užmuškit jį! Užmuškit! — staugė Anri.— Be jokio 
pasigailėjimo! 

Pardejanas, švystelėjęs špaga platų puslankį, šoko į 
kairę kambario pusę, 

— Čionai, šunys! — sušuko jis. 

Žudikai,. atšokę nuo durų, puolė prie jo. Pardejanui 
to tik ir reikėjo. .Akimoju įsikandęs špagą tvirtais lyg 

vilko dantim, jis pakėlė didžiulį krėslą ir metė jį iš visų 
jėgų į užpuolikus, kurie bemat atšoko į kambario gilumą. 

Tada jis vėl čiupo špagą ir garsiai nusikvatojęs nėrė 
pro duris. 

Keliais šuoliais Pardejanas, nors ir persekiojamas 
įsiutusios šutvės, pasiekė laiptų apačią. Ten buvo durys, 
išeinančios į kiemą. Jis puolė jas atidaryti. 

— Prakeikimas! — net suurzgė. 

Durys buvo užrakintos! 

— Nudėkite jį! Nudėkite! Pagavome jį! — spiegė kari- 
ninkas. 

— Užmušk! Užmušk! — staugė Anri de Damvilis. 

Nuo laiptų apačios į kairę tęsėsi koridorius, besire- 
miantis į bufetinę ir užpakalinę namo dalį: iš ten Par- 
dejanas būtų galėjęs nušokti į sodą ir išsigelbėti... Bet 
vos tik metęs akį pamatė, kad durys, vedančios į buie- 
tinės prieangį, taip pat uždarytos. 

Jis buvo atsidūręs siaurame praėjime akis į akį su sep- 
tynetu įtūžusių, gerai ginkluotų vyrų; užpakaly jo buvo 
neįveikiamos durys. 

Tada jis pasvėrė savo galimybes. Užpuolikai negalėjo 
labiau išsiskleisti: jie tilpo čia tik po tris, ir tai dar susi- 
spaudę. 

— Ramybės,— tarė jis sau pro sukąstus dantis,— aš 
turiu juos užmušti vieną po kito. 

Jis neturėjo kito pasirinkimo: arba ištaškyti čia juos 
visus, arba mirti pačiam. 

Tuo metu ant jo pasipylė smūgiai. Jis juos bemat at- 
remdavo, atsakydavo į kiekvieną, jo ilga rapyra smigo į 
užpuolikų krūvą: vienas vyras buvo sužeistas, kiti rėkė 
baisiais balsais. 

Viena špaga smigtelėjo jam į petį ir perdrėskė ap- 
siaustą. 

Žaizda truputį kraujavo. 

Jis jau buvo atsitraukęs per penketą žingsnių. Iš puo- 
lančiųjų tik trys buvo sužeisti, vienas iš jų rimtai, todėl 
nebedalyvavo kautynėse, tik kriokė išsitiesęs ant žemės. 

Tuo metu jis pajuto keistą sunkumą dešinėje rankoje: 

Jis perėmė špagą kairc ranka. 

— Nudobkit jį! Nudobkit! — šaukė Anri.— Jis baigia 
išsekti. 

Visa tai vyko siauroje, tamsioje patalpoje: žvangėjo 
plienas, taukšėjo smūgiai, aidėjo riebūs keiksmai, buvo 
neapsakomas triukšmas. 

Špagos smaigalys sužeidė Pardejanui kairės rankos 
riešą tuo momentu, kai, puolęs pirmyn ir pervėręs kari- 
ninką jis jau traukėsi atgal. Karininkas krito ant Žemės, 
padaužė ją kulnimis ir mirė! 

Su Pardejanu kovėsi jau tik keturi vyrai. 

Bet jis nebeturėjo jėgų: jam siaubingai skaudėjo kai- 
rę ranką, todėl teko perimti špagą dešine; jis duso, atsi- 
rėmęs kaire ranka į sieną. Lyg kokia migla aptraukė akis. 
Jis vos nepargriuvo.. Bet pajėgė atšokti atgal porą 
žingsnių, kad išvengtų Damvilio baisingo smūgio, bet 
tuoj pat vieno kareivio buvo sužeistas į kelį. 

— Galas,— sumurmėjo jis. 

Špaga iškrito iš rankos... 

Jis traukėsi vis prisilaikydamas ranka sienos. 

Staiga pajuto, kad mūras prasivėrė ir, išvydęs ties 
savim žiojėjančią juodą skylę, iš paskutinių jėgų, beveik 
alpdamas puolė į ją!.. 

— Uždarykite duris! — suklykė Anri.— Tegul jis ten 
dvesia!.. 

Kareiviai pakluso: durys buvo tvirtai uždarytos ir už- 
rakintos. Rūsys, į kurį nuriedėjo senasis Pardejanas, iš 
tikrųjų buvo tas pats, kuriame kadaise buvo uždarytas jo 
sūnus. Remdamasis ranka į duris, kurios buvo tik pri- 
vertos, jis atidarė jas ir krito su paskutine viltim išsi- 
gelbėti. 

Pardejanas nuriedėjo pakopomis žemyn ir liko gulėti 
ant rūsio grindų paslikas, be gyvybės ženklų. Jeigu mar- 
šalas būtų jį pasekęs, tai būtų galėjęs nužudyti vienu 
durklo smūgiu. Bet Damvilis to nežinojo. Jis suabejojo 
kautynių sėkme tamsoje, be to, jo būrys buvo jau suma- 
žėjęs. 

„Po kelių dienų,— galvojo jis,— iš jo liks tik lavonas, 
kurį liepsiu išmesti į Seną, ir tuo viskas baigsis!“ 

Tuo metu senasis Pardejanas gulėjo ir nejudėjo. Jis 
buvo netekęs daug kraujo, srūvančio iš žaizdų, ir rizikavo 
mirti nuo nusilpimo. Bet seni kariai gajūs. Po valandos 
laiptų papėdėje drybsantis kūnas pradėjo judinti rankas, 
paskui kojas, dar vėliau kilstelėjo galvą, ir pagaliau at- 
sigavęs nuo rūsio vėsos kareivis atsisėdo, palietė ranka 
kaktą. „A 

Pagaliau jis susivokė, kur esąs. Ir jo pirmoji mintis 
buvo:. 

„Žiūrėk tu man! Aš nenumiriau?“ 

Staiga ranka užčiuopė kažkokį vėsų, dulkiną, apvalų, 
o veikiau cilindro formos daiktą. 

— Butelis! — sušuko jis.— Nejaugi tikrai?.. 

Trinktelėjęs į žemę, jis numušė butelio kakliuką. 

Pardejanas su didžiausiu malonumu ėmė gerti: o gė- 
rė jis gaivų, stiprų, svaiginantį, švelnų gomuriui ir šil- 
dantį širdį vyną. 

Jau pradėjo jausti stipraus gėrimo poveikį. Pardeja- 
nas suprato, kad grįžta jėgos, o kartu ir atmintis. 

— Puiku! — tarė jis atlošdamas galvą.— Jeigu jie ma- 
nęs nenukovė, jeigu nenusileido čia manęs pribaigti, rei- 
kia atgauti jėgas. Bet pala, kur aš esu? 

Su išmanymu, geriau negu koks nors chirurgas, Par- 
dejanas pamažu pradėjo apčiupinėti ir apžiūrinėti save. 

Apžiūros rezultatai buvo tokie: 

Pirma, jis turėjo žaizdą pakaušyje: be abejo, ji buvo 
atsiradusi krintant laiptais į rūsį: dėl tos pačios prie- 
žasties, dar buvo išmuštas vienas dantis ir suknežinta 
nosis; i/em, dar diegiantis skausmas dešinės rankos al- 
kūnėje. 

Antra, dešinėje rankoje buvo žaizda dar nuo dvikovos 
su d' Aspremonu, ji vėl atsivėrė per kautynes koridoriuje. 

Trečia, brėžis kairiajame rieše. 

Ketvirta, gili žaizda truputį aukščiau dešinio kelio. 

Penkta, kiaurai pervertas dešinysis petys. 

Baigęs skaičiuoti ir kruopščiai tyrinėti, Pardejanas 
daugiau įbrėžimų ir žaizdų neberado, todėl nusprendė, 
kad dėl viso šito būtų neverta numirti šiame rūsyje. 

Jis ėmė tvarstyti žaizdas. 

Norom nenorom teko paaukoti dalį savo drabužių. O 
kadangi po apsiaustu vilkėjo marškiniais, jis sušuko: 

— Po velniais, štai kuo aš perrišiu dvidešimtį žaizdų! 

Neturėdamas vandens žaizdoms apmazgoti Pardeja- 
nas jas apiplovė vynu. 

Paskui šiaip taip atsistojo ir apčiuopomis pabandė 
žengti keletą žingsnių. Net suniurzgė patenkintas: štai 
jis jau vėl stovi ant kojų. 

Tai supratęs, susirado ne tokį drėgną kampą ir kie- 
tai užmigo. 

Kai pabudo, galva jau buvo šviesi. 

— Nagi,— suniurzgė jis,— ar tik savo Žžaizdom rūpin- 
siuos? Jei neapsirinku, vėliausiai po keturių ar penkių 
dienų mirtis mane nuo visko išgydys!.. Iš tikrųjų, aš nu- 
mirsiu iš bado... 

Taip kalbėdamas Pardejanas alsikėlė, susirado laip- 
tus, vedančius į duris, ir pabandė pažiūrėti, ar kaip nors 
iš čia neištrūktų... bet netrukus gavo įsitikinti, kad tada 
tektų pramušti storą mūrą — rūmų pamatus. 

Tik tada jam toptelėjo mintis, kad jeigu jis negali ati- 
daryti durų, tai jas atsidarys iš anos pusės tie, kurie gali 
ateiti jam perpjauti gerklę miegant. 

Dėl keisto prieštaravimo, o galbūt paskutinės vilties 
Pardejanas, kuris sutiko mirti iš bado, nieku gyvu neno- 
rėjo mirti papjautas! Jis nusprendė užbarikaduoti duris 
ir sukliudyti įeiti bet kam į rūsį, nes iš jo negalėjo 
išeiti. 

Todėl vėl nulipo žemyn ir pradėjo ieškoti kokių nors 
griozdų, o kad būtų didesnis noras dirbti, nuėjo prie bu- 
telių krūvos, pagriebė vieną, numušė kakliuką ir prisi- 
kišo prie lūpų. Be to, kampe jis rado tikrą kumpių ka- 
syklą. 

Jie buvo taip švariai sudėti ant šiaudų, kad Pardeja- 
nas čiupdamas pirmąjį patenkintas ištarė: 

— Štai lova, štai gaivinantis gėrimas, štai puikus ir 
sotus maistas. 

Pridurkime dar ir tai, kad jis užrėmė duris mediniu 
basliu. Dabar jau buvo tikras, kad niekas jam miegant 
čia neateis ir nepažadins. 

Ir nors besikaudamas buvo pametęs rapyrą, durklą, 
su kuo gintis, tebeturėjo. 

Po truputėlį apsiprato ir tamsoje: menkas šviesos spin- 
dulėlis, kuris krito pro rūsio langelį, jam atrodė tikra die- 
nos šviesa. Taigi jis galėjo skaičiuoti dienas ir naktis. 
Bet laikas ėjo. Būdamas tvirto sudėjimo Pardejanas grei- 
tai įveikė karštligę. 

Žaizdos ėmė trauktis. 

Nelaimei, kumpių atsargos taip pat greitai seko. Ta- 
čiau, „pripratęs prie apgulties sąlygų, senasis lapinas iš 
pat pradžių buvo viską apskaičiavęs. 

Kad ir kaip taupydamas, net ligi šykštumo, vieną die- 
ną Pardejanas pamatė, kad jam belikęs tik vienas kum- 
pis. 

Nuo tos akimirkos, kai buvo uždarytas rūsyje, jau 
galėjo būti praėjęs koks mėnuo, o gal ir daugiau. 

Žaizdos užgijo. 

Iki šiol jis nebuvo jautęs nei troškulio, nei alkio. Bet 
dabar ši problema vėl iškilo; ir šiuokart ji buvo neišven- 
giama. 

Iš tikrųjų, per visą šį ilgą buvimą Pardejanas turėjo 
laiko pasukti galvą ir paieškoti būdų, kaip vis dėlto iš 
čia išsilaisvinus. 

Įvairūs projektai lindo jam į galvą, bet jis pats suvo- 
kė, kokie jie beviltiški, ir atmetinėjo vieną po kito. Jis 
neturėjo jokios galimybės išeiti iš čia! 

Po dviejų, daugiausia trijų dienų jis liks be maisto 
atsargų! O tada prasidės ilga ir siaubinga agonija, kuri 
baigsis kankinančia mirtimi. 


XXXIV 
ZANA D'ALBRĖ 


Tuo laiku, kai grafas de Marijakas iškeliavo vykdyti 
užduoties, kurią jam davė Kotryna, Navaros karalienė bu- 
vo La Rošelėje, tvirtovėje, kurią reformatoriai laikė ge- 
riausiu prieglobsčiu pabėgėliams. 

Čia Žana d'Albrė buvo sutraukusi visas savo karo pa- 
jėgas. Ji buvo sugalvojusi planą, paprastą ir drąsų, susi- 
dedantį iš dviejų vienalaikių akcijų. 

Jo esmė buvo surinkti į La Rošelę visus Prancūzijos 
protestantus, pasiryžusius kovoti dėl sąžinės laisvės. 

Vieną dieną ši surinkta ir organizuota kariuomenė jos 
pačios vadovaujama patrauks tiesiai į Paryžių. 

Toks buvo jos plano pirmasis veiksmas. 

Antrasis buvo — mėginti, staigiai nuo Montmartro 
aukštumų atakuoti, kai tik Žana d'Albrė pasirodys Pa- 
ryžiuje. 

Staigiai užpuolus, karalius Karolis IX turi būti paim- 
tas į nelaisvę ir nugabentas į reformatorių stovyklą. 

Kolinji, Kondė, Henrikas Bearnietis turėjo išvykti pir- 
mi, įsikurti Paryžiuje ir parengti jo pagrobimą. 

Toks buvo antrasis plano veiksmas. 

Pagal šias kombinacijas buvo planuojama: 

Žana d'Albrė pasirodo prie Paryžiaus sienų su stipria 
kariuomene, susidedančia maždaug iš penkiolikos tūks- 
tančių pėstininkų, dviejų tūkstančių raitelių, dvidešimties 
patrankų. Sulig jos signalu, duotu nuo Montmartro aukš- 
tumų, Henrikas Bearnietis, lydimas Kondė ir Kolinji, sė- 
da ant žirgų, jais paseka keturi šimtai atvykusių hugeno- 
tų, ši grupė eina per apsuptą miestą ir traukia Mont- 
martro vartų link, šaukdama paryžiečiams, kad karalius 
Karolis IX yra hugenotų stovykloje. | 

Zana d'Albrė tikėjosi įeiti į Paryžių beveik be pasi- 
priešinimo, kartu su savo sūnumi žygiuoti į Luvrą ir ten 
pateikti savo sąlygas Kotrynai de Mediči. 

Tokia buvo padėtis, kai Zana d'Albrė gavo laišką, ku- 
ris ją labai sukrėtė ir pakirto jos ryžtą. 

Laiškas buvo iš Karolio IX, ir jį perdavė karaliaus 
dvariškis. 

Šiaipjau Karolis IX tikino Navaros karalienę savo ge- 
ra valia, pritarė jos nuoširdžiam norui visiems laikams 
baigti kovas, kurios kraujuje skandino karalystę, ir pra- 
šė paskirti pasimalymą Blua, kad būtų galima aptarti 
tvirtos ir galutinės taikos sąlygas. 


349 


Kelias dienas Žana d'Albrė aktyviai tęsdama savo pa- 
siruošimus be paliovos mąstė apie laišką. O karaliaus pa- 
siuntiniui ji tiesiog pasakė, kad rengiasi atsakyti. 

Štai kaip viskas klostėsi, kai šeštos dienos vakarą po 
savo išvykimo iš Paryžiaus, grafas de Marijakas atvyko 
į La Rošelę. 

Jo širdis stipriau plakė vien pagalvojus, kad pamatys 
karalienę. 

Taigi šešios dienos monotoniškos kelionės, kurią ką 
tik baigė, praėjo bemąstant, kaip Navaros karalienė pa- 
žiūrės į jo ketinimą vesti Alisą de Liuks. 

Apie tai bemąstydamas nematė jokių priežasčių, dėl 
kurių karalienė priešintųsi šioms vedyboms. 

Bet pirmą kartą gyvenime jį tarpais apnikdavo neri- 
mas. Kas iš tikrųjų buvo Alisa de Liuks? Ir iš kur ji at- 
sirado? 

Grafas de Marijakas nei pavydėjo, nei galėjo pavydėti. 
Jį tiesiog ėmė nerimas, štai ir viskas: nerimas ne nuo min- 
čių apie Alisą, bet nuo spėlionių, ką galvos apie ją ka- 
ralienė. Ką jis žinojo apie Alisą de Liuks? 

Taigi grafas de Marijakas įjojo į La Rošelės miestą 
labai susijaudinęs. Netrukus jis sužinojo, kur apsistojusi 
karalienė. 

Vos atvykęs pas Žaną d'Albrė, jis tučtuojau pamiršo 
savo nerimą, ir tik džiaugsmas spinduliavo iš jo akių. 
Karalienė ištiesė jam ranką, kurią jis karštai pabučiavo. 

— Tai jūs, mano brangusis vaikeli, — maloniai tarė 
sujaudinta karalienė. 

Zana d'Albrė akimirką švelniai žiūrėjo į grafą. Vienas 
klausimas buvo jai ant liežuvio galo, bet ji nesiryžo jo 
ištarti. Supratęs karalienės mintis Marijakas tarė: 

— Jo Didenybė Navaros karalius puikiai jaučiasi, po- 
nia, ir joks pavojus jam negrėsė tuo metu, kai išvykau iš 
Paryžiaus. Tą patį galiu pasakyti apie poną admirolą ir 
poną princą. 

— Ar tai mano sūnus jus atsiuntė? — iš karto leng- 
viau atsidususi paklausė karalienė. 

— Ne, madam,— atsakė Deodatas.— Aš esu atsiųstas 
ponios Kotrynos, kuri pasirūpino, kad būčiau akredituotas 
prie Jūsų Didenybės. 

Taip sakydamas jis išsitraukė iš po apsiausto Kotry- 
nos de Mediči laišką, priklaupė ant vieno kelio, ištiesė 
jį Žanai d'Albrė ir nepasikėlė tol, kol Žana d'Albrė ne- 
perskaitė viso Kotrynos de Mediči rašto. 

— Vadinasi, jūs matėte Prancūzijos karaliaus motiną? 

— Taip, madam. 

Marijakas sąžiningai ir išsamiai papasakojo apie savo 
pasimatymą su Kotryna ir viską, apie taikos pasiūlymus 
ir vedybas. | 

— Grafe,— pasakė karalienė, kai Marijakas baigė kal- 
bėti, — aš jus įpareigosiu nunešti atsakymą karalienei 
motinai. Kartu nugabensite laišką ir karaliui Karoliui 
IX. Be to, dar jums duosiu nuvežti laiškus Navaros ka- 
raliui ir ponui de Kolinji. Pateiktus pasiūlymus apsvars- 
tysiu šiandien ir rytoj. O poryt sukviesiu mūsų tarybą, ir 
ji viską nuspręs. Jums teks po trijų dienų grįžti į Paryžių. 
Na, o dabar atidėkime į šalį politiką bei karą ir pasikal- 
bėkime apie jus, mano brangusis grafe... Taigi, sakote, 
jog matėte karalienę Kotryną? 

— Taip, ponia, aš mačiau savo motiną... ir mano mo- 
tina atpažino, jog esu jos sūnus, kurį ji pametė... 

— Jūs tuo įsitikinęs? 

— Jūsų Didenybė galite spręsti pati. Mano motina ne- 
ištarė nė vieno meilės žodžio, mano motina nė vienu 
judesiu neišsidavė, kad ji mane atpažino; mano motina 
nežiūrėjo į mane su užuojauta... 

— Būk tvirtas, vaikeli, — tarė Žana d'Albrė, 

— Tai galas, ponia. Nemanau, kad karalienė žiūrėtų 
į mane kitaip, kaip į priešą. Jūsų Didenybe, aš Jums kal- 
bėjau tik apie tuos pasiūlymus, kuriuos ji mane įpareigo- 
jo perduoti jums. Bet ji man dar pasiūlė... 

— Jums, graie! — sušuko Žana net suvirpėjusi. 

— Štai ką, ponia: Jo Didenybei Henrikui Bearniečiui 
ji siūlo Lenkijos sostą, todėl Navara lieka be karaliaus... 

— Ir kas tada? — paklausė Žana d'Albrė. 

— Tada, Jūsų Didenybe, jeigu karalius, Jūsų sūnus, 
sutiks karaliauti Lenkijoje, ji paskirs į Navaros sostą ki- 
tą karalių... ir šis karalius, ponia... ak! Nusikalsiu, jei iš- 
drįsiu pakartoti tas jos keistas kombinacijas... juo būčiau 
ašl.. 

Žana d'Albrė ilgai tylėjo ir svarstė. Taip! Visa tai, ką 
pasakojo grafas, buvo tikras įrodymas, kad Kotryna de 
Mediči atpažino sūnų... 

Apie Henriko Bearniečio galimybę užimti Lenkijos sos- 
tą ji nusprendė kol kas negalvoti. Žinoma, Lenkija graži 
karalystė. Bet Zana d'Albrė, savo siela tikra navarietė, 
nebūtų galėjusi palikti savo šalies netgi dėl Prancūzijos 
sosto. 

Na, o apie Henriką, kad ir labai jauną, ji galvojo su 
didesnėmis ambicijomis ir galbūt slapčiausiame savo sie- 
los kampelyje net turėjo mintį, jog vieną gražią dieną 
vienas iš Burbonų taps Prancūzijos karaliumi ir turės 
dvigubą titulą: Prancūzijos ir Navaros karaliaus... 

— Ką jūs galvojate, grafe, apie jums siūlomą kara- 
lystę? 

— Aš, ponia, galvoju,— nedvejodamas atsakė grafas 
de Marijakas,— kad esu netinkamas karaliauti. Aš nepa- 
našus į karalių. Pridursiu dar ir tai, kad man šiurpu vien 
pagalvojus, jog reikėtų apsigyventi mano karaliaus, ma- 
no karalienės rūmuose. 

Tardamas šiuos žodžius grafas baisiausiai jaudinosi. 

— Ponia,— pridūrė jis,— ar galiu išdrįsti prabilti apie 
laimę, aš, tas paniurėlis, kokį jūs iki šiol matėte... ar ga- 
liu būti laimingas?.. Ak, ponia, atėjo laikas jums išsa- 
kyti savo mintis, atvirai prisipažinti, kaip vienintelei, kuri 
manimi domisi. 

— O ką, grafe?.. 

— Ponia, aš pamilau! 

Žanos d'Albrė veidas nušvito. 

— Brangus vaikeli! Jei žinotumėte, kokia esu laimin- 
ga... Nes jei mylite, tai ir jus turi mylėti... kaip to nusi- 
pelnėte... 

— Aš tikiu, kad ir ji mane myli taip, kaip ir aš ją... 

— Iš tiesų,— švelniai tarė karalienė,— tai didelė lai- 
mė, kad jūs atvykote, mano vaikeli. Bet jūs dar man ne- 
pasakėte savo išrinktosios vardo... 

Marijakas sudrebėjo. Jį nusmelkė neaiški nuojauta. 

— Jūs ją pažįstate, ponia,— ištarė jis virpančiu bal- 
su.— Ji buvo tokia pat nelaiminga, kaip ir aš. Ir kaip aš, 
ji pas Jūsų Didenybę rado gerą ir švelnų prieglobstį. 

Silpna, be paramos, bėganti nuo persekiojimų, visiškai 
viena pasaulyje. Jūs ją priglaudėte su tuo neišsenkančiu 
sielos kilnumu, už kurį pasaulis jus mylės dar labiau, 
negu kad žavėsis jūsų karo genijumi... | 

— Alisa de Liuks! — tyliai sumurmėjo Navaros kara- 
lienė. 

— Jūs pasakėte jos vardą, ponia! — tarė Marijakas, 
žvelgdamas į karalienę su degančiu smalsumu. 

Bet karalienė jau buvo neperprantama. Taip, Žana 
d'Albrė buvo tikrai kilnios sielos moteris, kaip kad sakė 
grafas, nes ji spėjo sulaikyti skausmingą šūksnį, beiš- 
sprūstantį iš jos lūpų. 

— Jūs man nieko nesakote, ponia,—pridūrė nepapras- 
tai išbalęs Marijakas.— Dėl Dievo meilės, ką jūs gal- 
vojate?.. 

— Nagi, šiuo momentu nieko. Aš ją mažai pažįstu. Su 
ja esu kalbėjusi gal tik kokį tuziną kartų. 

Grafas suprato, kad karalienė susierzinusi. 

Zana d'Albrė nuleido galvą. Grafas reikalavo iš jos 
siaubingos tiesos arba melo. 

— Ponia,— dar karščiau pridūrė jis— jeigu Jūsų Di- 
denybė neatsakote, vadinasi, smerkiate mano sužadėti- 
nę... 

— Aš nieko neturiu prieš Alisą de Liuks, — atsakė 
Zana d'Albrė. 

„Bet šis melas buvo ištartas taip tyliai, kad Marijakas, 
labiau negu bet kada, pajuto jo laukiančią katastrofą. 

— Ponia, pasigailėkite nelaimingojo, kurį mylite, ku- 
ris nieko, be jūsų, neturi pasaulyje, kuriam atstojote šei- 
mą, draugystę, meilę, viskąl.. Ponia, vien jūsų žodžio 
man nepakanka... man reikia priesaikos... Prisiekite man, 
kad sakysite tik teisybę! 

— Grafe de Marijakai, aš jums pateiksiu tokių įrody- 
mų, kokių gali tikėtis iš manęs tik mano sūnus. Aš ne- 
galiu jums atsakyti... Negaliu duoti priesaikos, kurios pra- 
šėte Alisai de Liuks... Kai aš ją pamatysiu ir pasikalbė- 
siu, tada, vaikeli, jums atsakysiu... Galiu pakartoti tik 
tai, kad nepažįstu šios merginos, o jus myliu tiek, kad 
prieš atsakydama noriu iš pradžių su ja pasikalbėti ir 
suvokti, ar ji verta jūsų meilės ar ne... 

Kimi rauda draskė jaunuoliui gerklę. 

— Kur yra Alisa de Liuks? — paklausė karalienė. 

— Paryžiuje,— atsakė grafas vos girdimai.— Ašo gat- 
vėje. Namas su žaliomis durimis, prie naujo bokšto... 

— Na, gerai, — tarė Zana d'Albrė,— rytoj aš nuvyksiu 
į Paryžių... 

— Ponia,— neramiai sulemeno gralas. 

— Mes išvyksime kartu,— pridūrė karalienė.— Jūs va- 
dovausite mano palydai. Eime, grafe... ruoškitės mane ly- 
dėti... 

Jaunuolis išėjo svirduliuodamas... Lauke jis sunkiai 
atsiduso, stabtelėjo keletą minučių... 

— Bet, sumurmėjo jis sau,— nejaugi aš nežinau visko 
apie Alisą? 

Jis grįžo į svečių kambarį išsekintas daugiau morali- 
nio, negu fizinio nuovargio. 

Kada jis prisistatė Navaros karalienei, ši nuspėjo, ko- 
kia baisi. audra siaučia Marijako sieloje. Jo veido bruožai 
buvo pasidarę griežti. Zodžiai trumpi ir duslūs. 

„Ką jis darys, kai sužinos tiesą?“ — mąstė karalienė. 

Ji pasistengė išvengti kalbos apie Alisą ir pasirūpino 
išvykti tą pačią dieną. 

— Mes važiuosime į Blua,— pasakė ji baigdama.— 
Kadangi Karolis man paskyrė pasimatymą šiame mieste, 
nenoriu vengti pokalbio, kurį jis man 'siūlo, Iš Blua mes 
patrauksime į Paryžių, nesvarbu, kokie bebūtų derybų re- 
zultatai. Mes žygiuosime oficialiai, jeigu bus sudaryta 
taika, ir eisime slapta, jei bus atvirkščiai... 

Nieko neatsakęs, grafas nusilenkė ir karštligiškai jud- 
rus išėjo ruoštis kelionei. 


XXXV 
ŽILIS IR ZIJO NUSTEMBA 
Kai Karolis IX išvyko iš Paryžiaus į Blua, jis ne be 


susierzinimo pastebėjo, kad jo palydoje labiausiai ant hu- 
genotų siunta katalikai. 

Šioje grupėje išsiskyrė hercogas de Gizas, kaip nie- 
kuomet, išsipustęs ir besišypsantis. Maršalas de Damvi- 
lis taip pat priklausė karaliaus ekskortui. Kelionės išva- 
karėse Anri pasikvietė savo rūmų valdytoją — jam atsida- 
vusią sielą poną Žilį —ir su juo ilgai kalbėjosi apie Ašo 
gatvės kalines. 

— Atsakai už jas savo galva,— baigė maršalas.— 
Greitai įvyks šis tas gero. Ir tada karalius padarys tai, 
ko aš panorėsiu. Mano pagyrūnas brolis supus Bastili- 
joje. Todėl būkite atsargus ir budrus dieną naktį. Be 
to,— nerūpestingai pridūrė Damvilis,— mano rūmų rū- 
syje yra lavonas, būtų gerai juo atsikratyti. 

— Padūkėlio žudiko lavonas,— pasakė Žilis.— Tai la- 
bai paprasta, monsinjore. Tamsią naktį mes jį iš ten iš- 
nešime ir įmesime į Seną. | 

Maršalas linktelėjo. 

Taigi po kelių dienų išvykus dvarui deryboms į Blua, 
ponas Žilis pasišaukė savo brolvaikį Žijo. 

— Žijo,— rimtai pasakė valdytojas,— šį vakarą mudu 
eisime išnešti iš rūsio lavoną, kuris ten baigia supūti. 

Žijo fizionomija akimoju nušvito. 

— Po velniais! — tarė jis.— Jeigu reikia palaidoti tą 
prakeiktą Pardejaną, aš jums padėsiu! 

— Eime! — tarė dėdė. 

— Eime! — pakartojo sūnėnas, švytruodamas peiliu. 

Tada +Žilis prisijuosė sunkią špagą, kurią nusikabino 
nuo savo šeimininko riterio šarvų. Už diržo užsikišo du 
pistoletus, o ant kepurės užsimovė šalmą. 

Paskui jiedu išėjo. Namo pašiūrėje buvo mažas veži- 
mėlis. Žijo pakinkė į jį asilą. 

— Dar paimk virvę, — paliepė dėdė.— Mes jam priri- 
šime gerą akmenį po kaklu... 

Baigę šiuos pasiruošimus, jie leidosi į kelionę: dėdė 
pirmas su špaga vienoje ir žibintu kitoje rankoje, sūnėnas 
iš paskos, asilu už pavadžio vedinas. Be jokių kliūčių jie 
atkako į Mesmo rūmus, įvedė pakinkytą asilą į kiemą, 
užsklendė vartus ir patraukė tiesiai į bufetinę, kur išmau- 
kę gerokai vyno, davė valią savo jausmams. 

Buvo metas vykdyli antrąją žygio dalį. Visai netoli, 
bažnyčioje, išmušė vidurnaktį. Žijo persižegnojo, o Žilis 

čiupo rūsio raktus. Priešais jo duris jie akimirkai stab- 
telėjo. 

Paskui valdytojas atstūmė išorinę sklendę, porą kartų 
pasuko raktą, ir durys prasivėrė... Valdytojas spyrė į jas. 
Bet durys nepasidavė. 

— Kas gi čia dabar? — sumurmėjo Žijo. 

— Kvaily! — tarė Žilis.— Ogi tai, kad jis užsibarika- 
davo, kai jį vijosi ir pagavo į spąstus. Eime, reikia visa 
tai išardyti! 

Ir jie tuoj pat ėmėsi darbo. Valandą patriūsus, kelias 
tapo laisvas, durys plačiai atsidarė ir jie nusileido laiptais 
žemyn. Valdytojas buvo taip įsitikinęs, kad ras tik lavo- 
ną, jog nė nemanė reikalinga neštis špagą. Žijo jį sekė jam 
iš paskos su peiliu rankoje. 

Rūsys buvo erdvus ir susidėjo iš daugybės kamarėlių, 
kampų ir užkampių, visokių tamsių užkaborių: ieškojimas 
prasidėjo... Viename trečios kamarėlės kampe Žilis stai- 
ga pasilenkė ir dusliai riktelėjo: 

— Kaulai! — sušuko jis. 

— Jį sugraužė žiurkės! 

— Bet tai ne žmogaus kaulai! 

Apžiūrėję kaulus, du naktiniai svečiai nustėrę sužiuro 
vienas į kitą. 

— Tai kumpių kaulai,— pasakė dėdė. 

— Tušti buteliai! — pridūrė sūnėnas rodydamas neto- 
liese riogsantį tuščių butelių kalną. 

— Nenaudėlis, prieš mirdamas dar skaniai pavalgė 
ir atsigėrė!.. 

Ir jie dar atkakliau ėmė ieškoti. Per porą valandų rū- 
sys buvo apžiūrėtas iki pačių slapčiausių kampelių: tapo 
aišku, kad Pardejano lavono čia nėra. 

— Na, ir keista, — sumurmėjo Žilis. 

— Pakartosiu, ką jau sakiau,— tarė Žijo,— jį sugrau- 
žė žiurkės, net kaulų nepaliko. 

— Kvailys! — atšovė dėdė. 

Tai buvo jo mėgstamiausias kreipinys į sūnėną. Tačiau, 
šiaip ar taip, jis įsidėmėjo Zijo pastabą. Iš tikrųjų, dar 
sykį viską patikrinę, jie vėl nieko nerado, nors antra ver- 
tus, jis buvo tikras, kad Pardejanas negalėjo iš čia iš- 
trūkti. 

— Na, bent jau mums,— tarė jis,— nereikės eiti prie 
Senos. 

Nebeturėdami daugiau ką veikti rūsyje, dėdė ir sūnė- 
nas pasuko laiptų link. Prieš uždėdamas koją ant pirmo- 
sios laiptų pakopos, Žilis, visą laiką ėjęs pirmas, maši- 
naliai pakėlė akis į duris, kurias buvo palikęs plačiai at- 
vertas, ir klaikiai suriko: durys buvo uždarytos. 

Keliais šuoliais jis puolė prie jų tikėdamasis, kad gal- 
būt jos pačios bus atsitiktinai užsitrenkusios. Bet patikri- 
nęs nustatė, kad durys ne tik buvo -užstumtos, bet dargi 
dukart užrakintos!.. 

— Kas atsitiko? — paklausė Žijo. 

— Štai kas atsitiko! — sukriokė Žilis.— Mes esame už- 
darytil.. 

Žijo taip ir išsižiojo, purtomas mėšlungiško drebulio... 
Tuo metu anapus uždarytų durų nuskambėjo šaižus juo- 
kas. 

Žijo net plaukai ant galvos pasišiaušė! Nes jis atpaži- 
no šį balsą! 

Tai tikrai kvatojosi senasis Pardejanas. Mes jį buvo- 
me palikę tuo momentu, kai iš visų maisto atsargų jis be- 
turėjo tik vieną kumpį ir žvelgė į jį su siaubu, kaip į 
alkanos mirties liudininką nuotykių kupiname savo gy- 
venime. Kai paskutinis kumpis buvo suvalgytas, kai gal 
šimtąjį kartą išnaršęs rūsį Pardejanas įsitikino, jog jam 
belieka tik mirti, jis nusprendė: | 

„Laikysiuos gurkšnodamas vyną, kiek tik galėsiu. O 
kai bado kančia taps nepakeliama, išsigelbėsiu nusižudy- 
damas; stiprus smūgis durklu, ir viskas.“ 

Atsigulęs prie butelių krūvos, jis, be abejo, praleido 
daugybę valandų nevalgęs, vis svarstydamas, ar nebūtų 
geriau nusižudžius tuoj pat. Staiga jam pasigirdo, kad 
girdi triukšmą už durų. Vikriai pašokęs, prisiartino prie 
laiptų ir sulaikęs kvapą klausėsi... 

Tai, ką jis išgirdo, jam sukėlė tokį džiaugsmą, kad 
vos susilaikė nesurikęs. Pro jį vos per porą žingsnių pra- 
ėjo Žilis ir Žijo. 

Jis palaukė, kol jie nueis toliau į rūsį. Tada jam be- 
liko užlipti laiptais ir ramiai uždaryti duris. Pirmoji jo 
mintis buvo sprukti iš čia, bet kai įsitikino, kad rūmai 

visiškai tušti, smalsumas privertė jį grįžti ir sužinoti, apie 
ką kalbasi tie du savanoriai duobkasiai. 

Pagaliau jis išgirdo, kaip dėdė ir sūnėnas artinasi prie 
durų jau baigę kratą. Atsisveikinęs su jais — garsiai nu- 
sikvatojęs ir pagrasinęs, jis pasišalino. 

Senasis karys, kad ir neilgai šiuose rūmuose gyvenęs, 
juos puikiai pažino. Per stebuklą, kaip matėme, atgavęs 
laisvę, jis grįžo tiesiai į buietinę, uždegė žibintą, patik- 
rino spintas ir, radęs čia pamirštų valgių, pasistiprino. 
Tada "pradėjo ieškoti raktų nuo įvairių patalpų ir juos 
radęs ėmėsi inspektuoti rūmus. 

Jis pateko į didelę salę, kur tarp kitų prašmatnių bal- 
dų buvo didelis veidrodis. Apžiūrėjęs jame save nuo gal- 
vos iki kojų suprato, kad jo išvaizda tiesiog siaubinga. 
Jis nebeturėjo skrybėlės, o kiti jo drabužiai buvo pavirtę 
skutais, aptaškytais purvu, krauju ir vynu. Nebeturėjo 
špagos. Bet užtat visos jo žaizdos buvo užgijusios ir, 
išskyrus rausvą randą ant nosies, veidas atrodė sveikai. 

— Veikime iš eilės ir metodiškai, — tarė sau Pardeja- 
nas. 

Netrukus jis atsidūrė maršalo miegamajame ir pama- 
tė ten aukštą, masyvią spintą, kuriai atidaryti veltui tai- 
kė visus raktus. Bet smarkiai paknibinėjus užraktą durk- 
lo smaigaliu, spyna atšoko. 

— Tik pažiūrėk! — tarė jis.— Spinta atsidarė! Ji buvo 
pilna baltinių ir drabužių. Buvo ten ir kostiumas, kurio 
jam taip reikėjo. Kai jau buvo prašmatniai apsirengęs, iš 
ginklų kolekcijos pasiėmė dar ir rapyrą. 

Tęsdamas savo paieškas viename nuošaliame kamba- 
ryje, aptiko geležimi kaustytą skrynią su trimis užraktais. 
Valandą paplušėjęs atrakino juos visus tris. Pardejanas 
atvožė dangtį ir nustėro: skrynia buvo pilna aukso ir si- 
dabro — tiesiog lobis. 

— Bet juk aš,— tarė jis,— niekšas. Aš neimsiu šio 
Damviliui priklausančio aukso. Puiku. Bet ponas de Dam- 
vilis turės man atlyginti karo nuostolius,- kurie sudaro tris 
tūkstančius livrų. 

Taip kalbėdamas, senasis Pardejanas tik sėmė pini- 
gus iš skrynios. Kai į savo odinį diržą įsidėjo tris tūks- 
tančius livrų, kuriuos atskaičiavo auksinėmis monetomis, 

kad mažiau svertų, jis rūpestingai uždarė skrynią, paskui 
kabinetą, dar paskiau visus kambarius, kuriuos buvo at- 
rakinęs. Apsirengęs naujai nuo kojų iki galvos, su puikia 
špaga prie šono ir pilnu diržu, jis eikliu žingsniu patrau- 
kė prie didžiųjų rūmų durų. 

Jis grįžo į Devinjero smuklę ir, išklausinėjęs poną 
Landri, sužinojo, kad visas karaliaus dvaras išvykęs į 
Blua. 

— Bet,— pridūrė  šaunusis  smuklininkas,— leiskite 
man, pone, jus pasveikinti atvykus. Iš jūsų puikaus kos- 
tiumo matau, kad jums sekasi puikiai. 

— Iš tikrųjų, pone Landri, aš ką tik atlikau mažą ke- 
lionę... ši kelionė mane praturtino, ji leidžia man su tams- 
ta atsiskaityti. 

— Ak, pone,— susižavėjęs šūktelėjo Landri,— aš vi- 
suomet sakiau, kad jūs galantiškas žmogus. 

— Ak, nenaudėli! — staiga sušuko senasis karys.— Tu 
man užmokėsi už išdavystę! 

Landri sumišo, išsižiojo, jo akys iš nustebimo suapva- 
lėjo, o Pardejanas tuo metu atstūmęs stalą, prie kurio 
sėdėjo, puolė lauk kaip nudegęs. 

Kas gi vis dėlto atsitiko Pardejanui? Jis pamatė ei- 
nantį pro Devinjero smuklę Ortė d'Aspremoną, kuriam ne 
be pagrindo, priskyrė savo ginčą su maršalu. 

Tai tikrai buvo d'Aspremonas, kuris dėl žaizdos nega- 
lėjo lydėti Damvilio. Nelaimei, atrodė, kad d'Aspremonas 
skubėjo, nes jis žengė sparčiai ir kol Pardejanas pribėgo 
gatvės kampą, už kurio matė jį pasukant, priešininkas 
buvo dingęs. Vis pusbalsiu keikdamas, jis patraukė Mon- 
morensi rūmų link. 

„Kad tik nebūtų nieko atsitikę ševaljė! — mąstė jis.— 
Tie Monmorensi tikri blogio nešėjai. Ką tik gavau naują 
įrodymą dėl Anri. Ar Fransua geresnis?..“ 

Priešingai kaip buvo tikėjęsis, senasis Pardejanas ra- 
do Monmorensi rūmuose savo sūnų, kurį susijaudinęs ap- 
kabino. 

— Kas jums atsitiko, tėve? — paklausė ševaljė. 

— Aš tau papasakosiu. Grįžtu iš toli. Bet kas gi tau, 
mano brangus ševaljė, atsitiko? 

— Man, pone?.. Kad nežinau. 

— Bet tu atrodai kaip vienuolis po pasninko. Išblyš- 
kęs, liūdnas... 

— Papasakokite man apie save, tėve,— paprašė še- 
valjė,— tada aš jums papasakosiu apie save. 

Senojo kareivio nereikėjo ilgai prašyti, jis papasako- 
jo savo nuotykį nuo pradžios iki galo. 

— Vadinasi,— pasakė šypsodamasis ševaljė,— Zilis ir 
Žijo liko jūsų vietoje? 

— Tik su tokiu skirtumu: jeigu aš maitinausi kum- 
piais, jie bus priversti valgyti kaulus, kuriuos ten pali- 
kau. 

Ševaljė negalėjo ištverti nenusijuokęs. 

— Na, o dabar,— tarė tėvas,— tavo eilė, ševaljė. 

— Tėve, jūs gerai žinote, kas mane liūdina. 

— Ak! taip!.. Tos dvi moterys. Ar jos dar nesurastos? 

— Deja! Mudu su maršalu de Monmorensi išnaršėme 
visą Paryžių, bet veltui... Jau norėjau palikti maršalą ir, 
nepasimatęs su jumis, išvykti. Mes daugiau nebeturime 
vilties, nei vienas, nei kitas... 

— Po velnių! Prisiekiu Pilatu! Prisiekiu Barabu! 

— Kas jums atsitiko, tėve?.. — sušuko apstulbęs še- 
valjė. 

— Aš sugalvojau! — šaukė senasis Pardejanas. 

— Ką! Ką jūs sugalvojote?.. 

— Kur jos yra! Arba bent jau būdą tai sužinoti, o tai 
yra tas pat! 

— Tėve,— tarė jis,— tik nepradžiuginkit manęs klai- 
dingai, nes tai mane pribaigs! 

— Aš tau sakau, kad sugalvojau, netikėli! Einu!.. 

— Eime, tėve! — iš nekantrumo virpėdamas atsakė 
ševaljė. 

Pakeliui senasis Pardejanas viską paaiškino. 

— Yra žmogus, kuris tikrai žino, kur yra abi tavo 
miegančiosios princesės. Tas žmogus tai prakeiktas Dam- 
vilio rūmų valdytojas, jis žino visas savo šeimininko pa- 
slaptis. 

— Žilis... Ak, jūs teisus... paskubėkime, tėve! 

Tėvas ir sūnus pasileido bėgti ir atskubėję prie Mes- 
mo rūmų įėjo į sodą. Po kelių akimirkų jie buvo prie 

rūsio durų. Būdamas šaltakraujiškas žmogus, senasis ka- 
rys sulaikė sūnų, kuris norėjo tuoj pat jas atidaryti, ir 
sukluso. Be abejo, viduje Žilis ir Žijo girdėjo žingsnius, 
nes vos tik Pardejanas su sūnumi stabtelėjo prie durų, 
kaipmat pasigirdo lemenimas: 

— Atidarykite, dėl Dievo meilės! Atidarykite, kas jūs 
bebūtumėte! 

— O jūs kas tokie? — paklausė senasis karys. 

— Aš esu metras Žilis, monsinjoro Damvilio rūmų 
valdytojas. Mus uždarė šiame rūsyje vienas niekšas, tik- 
ras valkata, žmogus, kurio ilgisi kartuvės... 

— Gana! Gana, metrai Žili,— sušuko Pardejanas rai- 
tydamasis iš juoko. 

— Prakeiktas Pardejanai! — suvebleno Žilis, pažinęs 
balsą žmogaus, kurį ketino palaidoti. 

— Taip, tai aš, šaunusis valdytojau! Ponas Zili, ati- 
džiai klausykitės. 

— Aš klausau, pone! — dusdamas atsakė intendantas. 

— Man jūsų pagailo... todėl ir grįžau. Aš pagalvojau, 
kad būtų nedora leisti tokiam krikščioniui, kaip jūs, leis- 
ti čia lėtai numirti iš bado... Todėl sumaniau jus pakarti!.. 

— Pasigailėkite! Jūs norite manė pakarti! 

Pasigirdo rauda ir dejonės. Pardejanas atidarė duris. 
Tamsoje jis išvydo Žilį, klūpantį ant laiptų pakopos: jis 
buvo išblyškęs, nusižeminęs. 

— Ševaljė,— tarė senasis karys,— likite prie durų, už- 
taisykite pistoletus ir jeigu vienas iš šių niekšų bandys 
išeiti, šaukite be gailesčio... 

— Pasigailėkite, monsinjore,— dejavo valdytojas. 

— Tu bijai, — tęsė Pardejanas.— O jeigu aš tau pasiū- 
lysiu būdą išsaugoti gyvybę? 

— Ak! — vapėjo senis beviltiškai tiesdamas- rankas, — 
viską, ko jūs norite, padarysiu, viską! Prašykite iš ma- 
nęs aukso ir sidabro, kurį sukaupiau per visą savo gyve- 
nimą. 

— Man nereikia tavo pinigų, — atšovė senasis karys. 

— Tai ko tada norit? Sakykite! Kalbėkite! 

— Aš tavęs nenužudysiu. Tu nebūsi pakartas. Ir net- 
gi galėsi išeiti iš čia, bet su viena sąlyga... Tu man pa- 

sakysi, kur tavo šeimininkas maršalas nugabeno ponią 
de Pjen ir jos dukterį... 

Zilis pakėlė paklaikusias akis į Pardejaną. 

— Jūs manęs šito klausiate? — tarė jis.— Tai tiek jūs 
norite sužinoti, kad likčiau gyvas? 

— Taip. Matai, kaip viskas klostosi gerai. 

Žilis, kuris klūpojo, atsikėlė. Žilis, kuris iki tol dre- 
bėjo ir kaleno dantimis, sustingo, drebulys jam praėjo. 
Tvirtu balsu jis pasakė: 

— (Galite mane užmušti, to jūs nesužinosite! 

— Kad tave kur visi pragaro velniai! — suurzgė Par- 
dejanas. Nuostabus senis... Gaila, kad turėsiu jį nužudy- 
ti! 

Jis išsitraukė durklą ir tuo pačiu lediniu balsu tarė: 

— Už drąsą tu nebūsi pakartas. Bet jeigu neprabilsi, 
aš tave nužudysiu vienu durklo smūgiu... 

— Štai mano širdis,— pasakė senasis Žilis staigiu ju- 
desiu perplėšdamas savo apsiaustą.— Tik jei mirštančiojo 
valia jums šventa, maldauju, praneškit monsinjorui de 
Damviliui, kad numiriau už jį... 

Abu Pardejanai stovėjo apimti nuostabos. 

— Pone Pardejanai,— staiga pasigirdo drebantis bal- 
sas. 

Karys atsisuko ir pamatė Žijo, išlendantį iš už statinių. 

— Nebijok,— tarė jis,— ateis ir tavo eilė; bet tavo 
garbusis dėdė bus pirmas. 

— Aš žinau,— pasakė Zijo, visiškai išbalęs.— Aš Ži- 
nau, kur yra abi jūsų ieškomos moterys... 

— Jis meluoja! — suriko senis ir, ištrūkęs iš Pardeja- 
no glėbio, puolė prie savo sūnėno. 

Bet nespėjo jo pasiekti, kai Pardejanas jau čiupo jį 
už gerklės ir perdavė ševaljė. 

— Kalbėk! — kreipėsi jis į Zijo. 

— Jis nieko nežino! Jis meluoja! — klykė Žilis. 

— Aš nemeluoju, dėde,— atsakė Žijo, įgijęs drąsos.— 
Tą dieną, kai gavau įsakymą paruošti karietą ir kai susi- 
dūriau su šiuo jaunuoliu, visos šios pinklės man sumaišė 
protą; apie dešimtą valandą aš pasekiau ekspediciją. Zi- 
nau, kur karieta sustojo ir galiu tamstas ten nuvesti... 

— Kur jos yra? — suvirpėjo ševaljė. 

— Ašo gatvėje! — atsakė Žijo. 

— Ašo gatvėje! — sušuko pritrenktas ševaljė ir jo 
galvoje tuojau pat iškilo Alisos de Liuks vaizdas. 

Bet juk esama šioje gatvėje ir kitų namų. Negali būti, 
kad de Marijako sužadėtinė turėtų artimų ryšių su herco- 
gu de Damviliu. 

— Nagi,— pridūrė jis.— O tiksliau? 

— Nutilk! Nutilk, nedorėli! — griaudėjo senasis Žilis. 

— Pone, namą lengva atpažinti, jis stovi ties Traver- 
sino gatvės kampu; prie jo yra sodas, o į jį išeina žalios 
durys. 

Įtūžęs valdytojo riksmas tik patvirtino, kad Žijo sako 
tiesą. , 

— Bėkim ten! — sušuko senasis Pardejanas, 

Bet ševaljė tebestovėjo visas išbalęs. Jis prisiminė, 
kaip daugybę kartų buvo nuėjęs prie namo Ašo gatvėje, 
bet nuo paskutinio pokalbio su Alisa visuomet rasdavo 
uždarytas duris. Tad su nerimu širdyje svarstė, kokią 
paslaptį slėpė Alisos gyvenimas ir kokia nelaimė gali dėl 
lo užgriūti Deodatą. 

— Eime! — tarė jis pagaliau.— Aš sužinosiu teisybę 
išklausinėjęs ją... jeigu tik rasiu! 

— Senasis Pardejanas nesuprato šių žodžių reikšmės, 
bet buvo pasiruošęs eiti su sūnumi. 

— Jūsų gyvybėms pavojus negresia,— pasakė jis Ži- 
liui ir Žijo.— Dabar nors ir pasikarkit! 

— Dej4! Aš tikriausiai taip ir padarysiu! — atsakė 
valdytojas. 

— Aš paliudysiu jūsų ištikimybę,— tarė jam ševaljė.— 
Būkit ramus, pažadu pranešti maršalui de Damviliui, kaip 
jūs narsiai priešinotės. 

Per šį pokalbį Zijo dingo. Be abejo, jis neturėjo nė 
mažiausio noro pasilikti akis į akį su savo dėde. Zilis 
atsisėdo ant kaladės, ir susiėmęs rankomis galvą, ėmė 
mąstyti apie liūdną savo likimą. Abu. Pardejanai paliko 
jį paskendusį niūriose mintyse, ir, išėję iš rūmų, tuoj pat 
patraukė į Ašo gatvę. 

— Kažin kas gyvena name su žaliomis dyrimis? — pa- 
klausė senasis karys.— Be abejo, ten įsitvirtinęs su ne- 

didele įgula koks nors Damvilio karininkas. Todėl, sū- 
nau, siūlau palaukti nakties. 

Ševaljė akimirką padvejojęs atsakė: 

— Tėve, manau, kad šiuo atveju veiksiu vienas... 

— Tai tu žinai tą namą? 

— Taip, tik abejoju, ar šiuo metu... ten kas nors gy- 
vena. 

— Nesuprantu, ševaljė, tiktai nujaučiu, jog čia esa- 
ma kažkokios paslapties. 

— Ji ne mano! Tik mano draugo, kurį aš myliu kaip 
brolį... 

— Ir tu nori ten eiti vienas? Sakai, kad nėra pavo- 
jaus? 

— Jokio, tėve. 

— Gerai. Jei taip, aš tavęs lauksiu gatvės gale. 

— Ne. Išsiskirkime čia. Jus gali pamatyti. O jeigu 
pastebės, kad kažkas manęs laukia, be abejo, to pakaks, 
kad durys man nebūtų atidarytos. 

— Taigi man tavęs laukti... kur? 

— Tėve, jūs galite manęs laukti pas Kato! 

— O! Ar tu ją matei, kai aš kankinausi rūsyje? 

— Taip. Su pinigais, kuriuos jai davėte, ji Tiketono 
gatvėje įsirengė naują smuklę. 

— Kaip ji vadinasi? 

— „Dviejų kalbančių numirėlių smuklė“. 

— Ak, šaunioji Kato! Nuostabioji Kato! Ar tu prisime- 
ni... Aš, ševaljė, ją vesiu! 

Taip pajuokavęs tėvas ir sūnus išsiskyrė: ševaljė pa- 
traukė į Ašo gatvę, o senasis karys nupėdino naujos Kato 
smuklės link, kad ten saldų vyną ragaudamas palauktų 
savo sūnaus. 

Tiketono gatvėje jis iš tiesų pamatė smuklę su vitrina 
ir naujai nudažyta iškaba. Tai buvo „Dviejų kalbančių 
numirėlių“ smuklė. Tik norėdama pataisyti užrašą, kuris 
galėjo atrodyti makabriškas, Kato nupiešė du juodukus: 
du maurai, rodos, įdomiai kalbėjosi, pakėlę taures. Tuo 
metu, kol senasis Pardejanas, pasigėrėjęs iškaba, jėjo į 
smuklę, ševaljė prisiartino prie namo su žaliomis duri- 
mis. Jis tučtuojau pastebėjo, kad langinės buvo rūpestin- 
gai uždarytos, tarsi namas būtų negyvenamas. Spurdan- 

čia širdimi pabeldė plaktuku. Durys neatsidarė, name bu- 
vo tylu. Bet šį kartą ševaljė nusprendė sužinoti, kas yra 
už šių sienų, kas slepiasi po šia tyla. Tada žvilgtelėjo į 
kairę, į dešinę norėdamas įsitikinti, ar nežiūri kaimynai, 
paskui pašoko ir įsikibo į mūrinės sienos keterą. Prisi- 
traukė rarikomis ir mušoko į sodą. Jis ėjo tiesiai prie na- 
mo durų, nusprendęs išlaužti spyną. Tuo momentu, kai 
jis priėjo, durys prasivėrė, prieblandoje Pardejanias išvy- 
do baltą siluetą.. Tai buvo Alisa de Liuks! 

Kokia ji buvo pasikeitusi! Kokia išbalusil Kokiu 
šiurkščiu balsu ji pasakė: 

— Prašom greitai įeiti, pone, nes jūs laužote mano 
duris! 

Ševaljė pakluso. Alisa de Liuks įvedė į tą patį kam- 
barį, kur jį kadaise pristatė Marijakas. Ji liko stovėti, ne- 
pasiūlė ir jam atsisėsti. 

— Kodėl ir jūs mane persekiojate? — paklausė ji. 

— Ponia,— tarė ševaljė tvardydamas jį apėmusį su- 
sijaudinimą,— jūsų keistas priėmimas mane jau būtų iš- 
prašęs iš šio būsto, jei ne svarbus reikalas... 

— Tik vieną žodį, atvykote nuo jo?.. 

— Tikiuosi, klausiate, ar manęs neatsiuntė grafas de 
Marijakas? 

— Taip, pone. Taip, — tęsė ji atsitokėdama,— tai tik 
jis galėjo jus atsiųsti. Jis matė Navaros karalienę, tiesa? 
Ir karalienė jam pasakė! Karalienė norėjo išgelbėti tokį 
niekingą sutvėrimą, kaip aš! Jis žino! 

— Ponia,— sušuko Pardejanas,— jūs žiauriai klysta- 
te, nes ne grafas Marijakas čia mane atsiuntė! 

Alisa de Liuks, kuri buvo išbalusi kaip mirtis, trupu- 
tėlį paraudo, paskui vėl išbalo. 

— Tai ne jis jus atsiuntė? — suvapėjo ji. — Ką aš pri- 
kalbėjau? Beprotė!.. 

Ji abiem rankom užsidengė veidą. Ševaljė atsiklau- 
pė. 

— Ponia,— prabilo Pardejanas tokiu tvirtu ir švelniu 
balsu, taip nuoširdžiai ir gailestingai — ponia, meldžiu 
jus patikėti, kad jau pamiršau žodžius, išsprūdusius iš 
jūsų lūpų! Visa, ką aš žinau, tai tik apie nepaprastą mei- 
lę, kurią jaučiate mano draugui! 

— Pasakykite man dar ką nors,— sumikčiojo ji.— Aš 
taip ilgai kenčiu viena, visiškai viena! 

Ševaljė net pamiršo, ko čia atėjęs! Jis atsistojo, pas- 
tvėrė abi Alisos rankas, prisitraukė ją artyn, apkabino ir 
švelniai pabučiavo kvepiančius jaunos moters plaukus. 

Visa tai buvo taip tikra, taip giliai broliška, kad Ali- 
sa neprisiminė, jog būtų dar kada nors patyrusi tokį ra- 
mybės ir švelnumo jausmą. 

— Vadinasi, — jau ramiau paklausė ji,— graias dar 
negrįžęs į Paryžių? 

— Ne, ponia. 

— Ir jūs,— pridūrė kiek padvejojusi,— negavote iš jo 
jokios žinios? Nežinote, ką jis veikia... ką jis galvoja? 

— Aš neturiu jokių naujienų, ponia, bet visas Pary- 
žius žino, kad Navaros karalienė yra Blua ir veda dery- 
bas su Prancūzijos karaliumi. Taigi visai aišku, kad gra- 
fas jau penkiolika dienų yra Blua. 

— Penkiolika dienų!.. 

— Lygiai tiek, ponia. O tokiam raiteliui, kaip grafas, 
nuo Blua iki Paryžiaus tik keturios dienos kelio. 

Alisos akys blykstelėjo iš vos tramdomo džiaugsmo. 
Santūrus kaip visada ševaljė nepadarė jokių išvadų iš 
to, ką buvo pasakęs. Bet išvada Alisai dingtelėjo pačiai. 

— Jeigu Navaros karalienė būtų mane išdavusi, jis 
jau seniai būtų čia! 

Taigi tikriausiai Žana d'Albrė nepasakė. Alisa vėl at- 
virto žavia šeimininke, kokia ir buvo. Jos paliepimu seno- 
ji Lora, kaip tais laikais įprasta, atnešė vaisių, gaivinan- 
čių gėrimų, uogienių. Bet Pardejanas nenorėjo ragauti 
šių skanumynų. 

— Ševaljė,— tarė ji, pagaliau atgavusi pusiausvyrą, — 
atleiskite, kad taip nepatikliai jus priėmiau... aš buvau 
kaip pamišusi... 

— Negalvokite daugiau apie tai, ponia. Bet kadangi 
jūs mane priimate kaip draugą, ar galėčiau paprašyti 
vienos paslaugos? 

— Kokia ji bebūtų, aš pasiruošusi ją įvykdyti! 

— Žinokite, kad aš taip pat myliu. Dabar įsivaizduoki- 
te, ponia, kad grafas, jūsų sužadėtinis, būtų mano kali- 
nys... ir įsivaizduokite, kad jūs ateinate prašyti jam lais- 

vės!.. Ak, ponia, iš jūsų susijaudinimo matau, kad mane 
supratote!l.. Vieną, tik vienintelį žodį: ar paslauga, kurią 
esate pasiruošusi man padaryti, sugrąžins laisvę Žanai 
de Pjen ir jos dukrai? 

Kol ševaljė kalbėjo, Alisa atrodė dar labiau sumišusi. 

— Jūs mylite Loizą... Loizą de Monmorensi... 

— Taip, ponia! 

— Nelaimingasis!.. — dusliai sumurmėjo Alisa.— Kas 
tik prie manęs priartėja, tam nesiseka|.. 

— Tai jūs negalite man jos grąžinti, taip?.. 

— Loizos ir jos motinos čia nebėra!.. Jų jau nėra čia 
nuo užvakar, kai pranešėte man, kad de Marijakas išvyko 
pas Navaros karalienę. 

— Damvilis vėl jas pagrobė! — suriko ševaljė.— Ak, 
tas Žmogus visur slapstosi! Bet jei ir visą Prancūziją 
man tektų išnaršyti, aš jį vis tiek sučiupsiu! O tada... 

— Ne, ševaljė. Maršalas jų nepagrobė! Tai aš grąži- 
nau joms laisvę... 

— Laisvos! Jos laisvos!.. 

— Kadangi jaučiausi pasmerkta, kadangi supratau, 
kad mano sužadėtinis mane prakeiks... Ak, ševaljė, kaip 
baisiai perpintas nelaimėm mano gyvenimas!.. man ne- 
buvo ko bijoti Damvilio demaskavimų, nes tai galėjo pa- 
daryti pati Navaros karalienė!.. Aš užlipau pas kalines... 
Pasakiau joms: „Atleiskite man už blogį, kurį jums pa- 
dariau... eikite... jūs laisvos!..“ Bet jeigu man ir nebūtų 
užėjęs tas kilnumo priepuolis, Loiza iš čia vis tiek išeitų 
lydima jūsų, ją mylinčio! O taip aš esu prakeikta! 

— Jūs perdedate, ponia,— švelniai pasakė ševaljė.— 
Man nepaprastai džiugu žinoti, kad Loiza jau nebe pra- 
keikto maršalo valdžioje... Bet ar jos nesakė, kur ketina 
vykti? 

— Deja! Aš buvau tokia susijaudinusi, kad nepagal- 
vojau pasidomėti... 

Akimirką stojo tyla. 

— Norėčiau,— tarė Pardejanas,— užduoti dar vieną 
klausimą... Nusiraminkite, ponia, jis labai asmeniškas... 
Ar kartais jums neteko su jomis pasikalbėti?.. kg 

— Gal porą ar trejetą kartų. 

— Na, gerai,— pridūrė ševaljė,— šiaip ar taip, galbūt 
jums teko išgirsti Loizą paminint mano vardą?.. 

„— Ne! — atsakė Alisa. 

Jaunuolio kakta truputį apsiniaukė. 

— Ko gi jai minėti mane? — pagalvojo jis.— Ji jau 
seniai mane pamiršusi... O vis dėlto... juk ji šaukėsi ma- 
no pagalbos tą rytą, kai buvau suimtas. 

Pardejanui daugiau nebebuvo kas veikti pas Alisą de 
Liuks. Jis atsisveikino. Bet jaunoji moteris labai prašė 
apsilankyti dar. Jis pažadėjo. Ši nelaimingoji jam kėlė di- 
delį susidomėjimą. 

Išėjęs iš namo Ašo gatvėje, Pardejanas grįžo į Tike- 
tono gatvę, į „Dviejų kalbančių numirėlių“ smuklę. 


XXXVI 
HOMERIšKAS EPIZODAS 


Senasis Pardejanas Tiketono gatvėje garbios šeimi- 
ninkės, šauniosios Kato, buvo sutiktas išskėstomis ranko- 
mis. Karys apmetė akimis smuklę. 

— Kato,— tarė Pardejanas,— tu nusipelnei būti pa- 
sveikinta. Tavo užeiga nuostabi! | 

— Tai jūsų dėka, pone,— atsakė Kato.— Jūsų nuosta- 
biųjų ekiu dėka... Tik kažin, ar ji nesudegs kaip ana? 

Pardejanas įsitaisė už vieno stalo ir kadangi negalėjo 
sėdėti nieko neveikdamas, užsisakė gausius pietus ir ska- 
niai prisikirto. 

Staiga toli suskardėjo trimitai; jis prisisegė špagą, už- 
sidėjo ant kairės ausies savo skrybėlę su juoda plunksna 
ir paglostęs ūsus patraukė Montmartro gatvės link, iš kur 
sklido trimitų garsai, prieš tai perspėjęs Kato, kad ne- 
trukus grįš, nes turįs susitikti su sūnumi. 

— Jūs einate pasižiūrėti karaliaus eisenos? — paklau- 
sė Kato. 

— Oho! Ar tai mūsų Karolis signalizuoja kovos tri- 
mitais? 

— Taip, pone. Sako, kad karalių neva lydėsianti Na- 
varos karalienė su savo sūnum, be to, daugybė senjorų 
hugenotų, besibičiuliuojančių su katalikų didikais. 

— Ak, šitaip! O aš jau maniau, kad tai karas!.. Siaip 
ar taip, vis tiek einu pasižiūrėti į gražius sargybos gink- 
lus. 

Taip pasakęs, Pardejanas paėjėjo aukštyn Tiketono 
gatve ir spėjo apsukti plačią Montmartro gatvę. Bet jį 
minia įtraukė, ėmė nešti ir prispaudė prie vieno namo 
durų. 

— Išnuomoju kėdę! Kas nori matyti ir girdėti? Jūs 
pamatysite mūsų karalių, pamatysite ponią Kotryną auk- 
sinėje karietoje, pamatysite ilgaplaukį monsinjorą de Gi- 
zą, pamatysite... Išnuomoju kėdę!.. 

Taip spiegė berniukas. Pardejanas jam davė kelias 
smulkias monetas ir įsitaisė kėdėje, pastatytoje prieš na- 
mo duris. Šios durys buvo tvirtai uždarytos. Pažvelgęs 
aukštyn, Pardejanas pastebėjo, kad vienintelio aukšto 
langai buvo taip pat uždaryti, priešingai kaimyniniams 
namams, kurių visi langai buvo tiesiog aplipę smalsiomis 
galvomis. 

Iš savo stebėjimo posto Pardejanas, iškilęs virš mi- 
nios matė lėtai besiartinantį karaliaus kortežą, o tuo tar- 
pu skambėjo visi Paryžiaus varpai, saliutavo Luvro pa- 
trankos. Priekyje ėjo ginkluotų miestelėnų būrys. Jie ar- 
tinosi kartodami: 

— Karalius! Karalius! Vietos karaliui! 

„Minia prieš juos skyrėsi į kairę ir į dešinę kaip jūra, 
vagojama laivo. Užpakalyje jų žengė gražiai išsirikia- 
vęs arkebuzininkų būrys, po jų alebardininkai ir pagaliau 
karaliaus sargyba, vadovaujama Kosino, o jos priekyje 
jojo dvi trimitininkų gretos. Tučtuojau po jų, prašmatnio- 
je, paauksuotoje karietoje, viršuje papuoštoje didžiule 
karūna ir traukiamoje dvylikos baltų arklių, kuriuos kiek- 
vieną už pavadžio laikė augaloti šveicarai, pasirodė iš- 
blyškęs Karolio IX veidas. 

Toje pačioje karietoje, ant to paties suoliuko, tik iš 
kairės Karoliui IX, sėdėjo Henrikas Bearnietis ir atsaky- 
damas į pasveikinimus draugiškai mosavo vyrams, juo- 
kėsi moterims. 

Už karaliaus karietos judėjo kita karieta, ne mažiau 
paauksuota kaip ir karaliaus, ja važiavo Kotryna de Me- 
diči. Šalia jos Žana d'Albrė... Kotryna švytėjo. Ji be pa- 
liovos sveikino žmones ir šypsojosi Žanai d'Albrė. 

Sėdėdamas aukštai ant savo kėdės Pardejanas ste- 
bėjo visą šią šventę su pašaipia šypsena. 

— Štai atvyko hugenotai, — murmėjo jis.— Bet įeiti — 
dar ne viskas. Kažin kaip jie išeis? 

Staiga jo akys susidūrė su kažkieno degančiu žvilgs- 
niu. 

— Maršalas de Damvilis! — nusikeikė karys. 

Bet pasisveikino su juo gražiu mostu ir maloniausiai 
šypsodamasis. Damvilis staigiu judesiu sustabdė savo žir- 
gą ir apstulbęs stebeilijo į Pardejaną, kurį jau manė 
esant mirusį. 

„Ohol — tuo metu pagalvojo senasis karys,— dabar 
tai jau tikra šventė! Visi mano žudikai žiūri į mane!“ 

Ir jis dar labiau ėmė šypsotis ir sveikintis. Iš tikrųjų, 
prie de Damvilio sustojo trys ar keturi raiteliai. 

— Tai žmogus, kurį mes iškepėme smuklėje! — sušu- | 
ko vienas. 

— Tas pats, kuris žuvo su ševaljė Pardejanu! — tarė 
antras. | 

Šie raiteliai buvo iš Anžu hercogo palydos: Keliu, Mo- 
žironas, Sen Megrenas ir Moreveras... 

Tuo tarpu Pardejanas, į kurį buvo nukreipti visų 
žvilgsniai, nė kiek neabejojo, kad šis susitikimas jam 
blogai baigsis. Jis pabandė nulipti nuo kėdės, kad galėtų 
įsimaišyti į minią ir dingti. Nelaimei, minia apie jį bu- 
vo tokia tiršta, tokia glaudi, kad jis neturėjo jokios gali- 
mybės nulipti nuo pjedestalo. 

Tuo metu, kai Pardejanas veltui stengėsi nulipti nuo 
savo kėdės, hercogas d'Anžu atsigręžė ir pamatė, kad 
dauguma jo dvariškių sustojo. Jis pašaukė Keliu, savo 
numylėtinį, ir šiam prisiartinus ėmė žvaliai kalbėti. Tada 
hercogas d'Anžu davė ženklą savo sargybos kapitonui ir 
visi šie žmonės kartu su judančiu kortežu ėmė artintis. 

„Reikalai prastėja!“ — pagalvojo senasis karys. 

Reikia pasakyti, kad Pardejanas ne vienintelis buvo 
užlipęs ant kėdės. Greta jo, iš kairės septyni ar aštuoni 

smalsuoliai buvo užsikorę ant stalo. Dešinėje, ant tam 
tikrų pastolių buvo prisirinkę jų gal koks tuzinas. Gausu 
buvo ir kėdžių. Pardejanas ryžosi vieninteliam galimam 
būdui: jis išsiūbavo kėdę, ir ši nuvirto; vienu šuoliu jis 
atsidūrė gatvės viduryje tarp įtūžusių ir rėkiančių žmo- 
nių. Bet karinga Pardejano išvaizda juos bemat nutildė. 

Reikėjo bet kuria kaina išeiti iš minios ir kuo grei- 
čiausiai išnykti. Tuo metu minia užuot prieš jį prasisky- 
rusi, taip staigiai ūžtelėjo atgal, kad nenorėdamas būti 
nuneštas, Pardejanas įsikibo į durų, prie kurių stovėjo 
jo kėdė, plaktuką. Kas atsitiko? 

Dalis karališkojo kortežo apsigręžė ir patraukė jo link. 
Apie dvidešimt raitelių risčia skubėjo čionai nepaisydami 
iš siaubo šaukiančių moterų ir keikiančių miestelėnų. Mi- 
nia pakriko ir ėmė netvarkingai trauktis. 

Pardejanas, įsikibęs į plaktuką, matė, kad banga slūgs- 
ta, bet nesuprato šio atsitraukimo priežasties. Pagaliau 
jis liko vienas, visiškai vienas priešais šias duris. Tada 
paleido plaktuką ir atsigręžė. Nuo šio staigaus judesio 
plaktukas sudavė į apvalų strypą. 

Pardejanas atsisuko ir liko be žado; jis buvo atsidū- 
ręs dideliame pusratyje, kurio skersmenį sudarė gatvės 
namai, o priešais puslankiu buvo išsirikiavę raiteliai. 
Vienas iš jų, stovintis pačiame rikiuotės viduryje, buvo 
Anri de Monmorensi, hercogas de Damvilis, karaliaus 
kariuomenės maršalas. 

Salia jo stovįs vyras žiūrėjo į jį su negera šypsena ir 
neslepiama neapykanta. Tai buvo Ortė, vikontas d'Aspre- 
monas. Dešiniajame to puslankio sparne stovėjo" More- 
veras ir Sen Megrenas. Kairiajame — Keliu ir Možiro- 
nas. 

Pardejanas atsitiesė ir griausmingu balsu prabilo: 

— Laba diena, ponai galvažudžiai! 

Grėslus murmesys nuvilnijo per raitelių eilę. Tik Dam- 
vilis liko baisus ir šaltas. Vienas iš jų davė ženklą ir visi 
nutilo: tai buvo hercogo d'Anžu sargybos kapitonas. Jis 
įsakė: 

— Pone de Pardejanai, meskite špagą! 

— Gerai! — nuskardėjo senojo Pardejano balsas.— Tu 
nori mano špagos: ateik ir pasiimk! 

Ir jis išsitraukė špagą tuo žaibišku judesiu, kurį pa- 
veldėjo ir jo sūnus. 

— Pone, jūsų špagą! — dar kartą suriko d'Anžu ka- 
pitonas. 

— Tau į širdį, ar į pilvą? Pasirink! — atšovė Parde: 
janas. 

— Baikime! — tarė Damvilis. 

— Minutėlę! — pasigirdo tulžingas balsas.— Tai tėvas 
ševaljė de Pardejanas, jis išdrįso įžeisti Jo Didenybę ka- 
ralių. Paimkite jį gyvą! Kankinamas jis pasakys, kur jo 
sūnus! 

Taip kalbėjo Moreveras. Jo patarimas buvo siaubin- 
gas. De Damvilio akyse žybtelėjo kraujo spalvos lieps- 
nelės. 

— Taip! Taip! Gyvą! Kad pasakytų, kur jo sūnus!.. 

— Štai jis! — pasigirdo skardus, virpantis balsas. 

Akimoju būryje kilo sumaištis: vienas iš raitelių nu- 
krito tiesiai į gatvės dulkes, o jo vietoje ant žirgo pasi- 
rodė jaunuolis su ironiška šypsena sustingusiame veide, 
bet liepsnojančiomis akimis; šis atvykėlis ryžtingu jude- 
siu įsiutino pasigrobtą žirgą akėdamas jo šonus penti- 
nais, drabstydamas žąslais prusnas: gyvulys žvengė iš 
skausmo, spardėsi, stojo piestu, visomis keturiomis ka- 
nopomis skėlė žiežirbas. Minia šūkaudama ėmė sklaidy- 
tis. Ratas plėtėsi, ir senasis Pardejanas sušuko: 

— Sūnau!.. 

— Laikykitės narsiai, pone! — atsakė ševaljė. 

Išėjęs iš namų Ašo gatvėje, ševaljė akimirką stabte- 
lėjo Bovė gatvėje, kur minia laukė karaliaus eisenos. Jis 
jau buvo betęsiąs savo kelią į „Dviejų besikalbančių 
numirėlių“ smuklę, kai žmonės ėmė veržtis Montmartro 
gatvės link. 

Ten didžiulė žioplių minia būriavosi aplink kažką, ko 
jis negalėjo įmatyti. Bet užtat puikiausiai matė aukštą 
maršalo de Damvilio figūrą. 

Pirmoji ševaljė mintis buvo pasišalinti, kad jo neat- 
pažintų, ir eiti į Tiketono gatvę. Jis jau norėjo žengti to- 
liau, kai staiga išgirdo tėvo balsą! Panarinęs galvą tuč- 
tuojau šoko į minią! 

Jis prasiveržė. Po kelių sekundžių jau buvo prie raite- 
lių, apsupusių Pardejaną, ir išvydo tėvą prispaustą prie 
durų. 

Jis griebė pirmą pasitaikiusį žirgą už balnakilpės, pa- 
stūmė jį, stryktelėjo, staigiai pasistiebė ir prikišo durklo 
smaigalį prie nustebusio ir išsigandusio raitelio gerklės 
stengdamasis kuo greičiau pasiekti savo tikslą. 

— Nulipkite, pone! — įsakė ševaljė. 

— Jūs pakvaišote! 

— Ne, aš pavargau ir man reikia arklio. Nulipkite, 
arba aš jus nudobsiu! 

Raitelis kilstelėjo špagos rankeną, kad pritrenktų keis- 
tąjį priešą. Bet neužteko laiko tai padaryti. Durklo smū- 
gis tiesiai į krūtinę jį nuramino. Raitelis atsilošė ir nu- 
virto. Ševaljė šoko ant žirgo, išsitraukė rapyrą ir įtūžęs 
šoko į mūšį. Viskas įvyko lyg žaibo blyksnis. 

Aplink senąjį karį ištuštėjo didelis plotas. Per kelias 
poilsio sekundes jis įvertino padėtį. Ševaljė šio tuščio ra- 
to centre sustabdė savo virpantį žirgą ir laikė jį lyg gele- 
žine ranka. 

Senasis Pardejanas puikiai pasinaudojo šiom keliom 
sekundėm. Stalai, kėdės, viskas, kas buvo aplink jį ir 
tarnavo smalsuoliams, niūnai pakeitė savo paskirtį. Ste- 
bėtinu greitumu jis šiuos daiktus panaudojo barikadai, 
sukraudamas juos vienas ant kito. Priešais duris iškilo 
apsauginė užtvara, kurioje buvo palikta tik siaura anga. 

— Ji pravers ševaljė, kai jis nulips nuo arklio,— su- 
murmėjo senasis karys. 

Raiteliai, atvesti d'Anžu sargybos kapitono, laukė tik 
savo vado ženklo. Kapitonas mostu nutildė dvariškius ir 
kreipėsi į abu Pardejanus: 

— Ponai, karaliaus vardu, dėmesio!.. Ar jūs pasiduo- 
date? | 

— Ne,— šaltai atsakė ševaljė. 

— Jūs priešinatės valdžiai? Tada pirmyn!.. Sargyba, 
suimkite šiuos du žmones!.. 

Sargybiniai iš vienos pusės, dvariškiai iš kitos, iškė- 
lę špagas puolė ševaljė, kurį reikėjo suimti ar nužudyti 
anksčiau, negu spės įsikišti senasis Pardejanas. Ševaljė 

suprato, kad jam atėjo paskutinioji. Pagrindinė jo mintis 
buvo apie Loizą. Bet ji tik žaibiškai blykstelėjo galvoj. 

Tuo metu, kai pasiruošimas atakai pasiekė didžiausią 
įtampą, jis sumanė pakartoti tą beviltišką manevrą, ku- 
ris ką tik buvo pavykęs. Tad įlempė pavadį ir skaudžiai 
pentinais suspaudė gyvulio šonus. Bet žirgas užuot sto- 
jęs piestu, tik gailiai sužvengė ir krito!.. 

— Prakeikimas! — suriko ševaljė, bet spėjo vikriai 
nušokti išsilaikydamas ant kojų ir nepaleisdamas špagos. 

Kas atsitiko?.. Nuo pat pirmojo ševaljė žingsnio vie- 
nas iš puolančiųjų nušoko nuo arklio ir išsitraukė trumpą, 
plačiais ašmenimis, pavojingą ginklą. Tas žmogus buvo 
Moreveras. 

Jis atidžiai sekė ševaljė judesius ir tuo momentu, kai 
kapitonas sušuko: „Pirmyn“, čiupo žirgo pavadžius ir 
taikliu, stipriu smūgiu įsmeigė durklą jam tiesiai į krūti- 
nę. Sužeistas į širdį gyvulys susmuko. Ševaljė pasiruošė 
mirti ir tik smarkiai švysčiojo rapyra šioje knibždėlynėje. 

— Eik čia! — suriko senasis Pardejanas. 

Ševaljė pasuko galvą ir pamatė barikadą, kurią buvo 
pastatęs tėvas; jo akyse blykstelėjo paskutinė viltis, ir 
jis metėsi paliktos angos link. Vos tik atsidūręs saugioje 
vietoje, tuoj pat užgriozdino angą pastoliais, kuriuos jau 
buvo paruošęs senasis karys, 

Taigi tėvas ir sūnus atsidūrė lyg kokioje improvizuo- 
toje citadelėje. Jie susižvalgė, tarsi paskutinį kartą atsi- 
sveikindami, nes nebuvo kada nei pasibučiuoti, nei ran- 
ką paspausti. 

Žirgai suglausta eile žengė prie kliūties. Bet atšoko 
žvengdami iš skausmo ir spardydamiesi, o raiteliai keikė- 
si kaip kokie bedieviai: senasis Pardejanas iš kairės, še- 
valjė iš dešinės pradėjo gynybą: kas akimirką siaubingai 
tiksliai ir žaibiškai abi špagos išlįsdavo pro suverstų kė- 
džių tarpus, pro stalo kojas, išsilenkdavo kaip plieninės 
gyvatės ir geldavo arklius į šnerves, į krūtines, o abu ne- 
suvaldomi apgultieji grūmėsi tylūs ir susikaupę,— sena- 
sis panašus į laukinį žvėrį, pajutusį grobio kvapą, jau- 
nasis nesutrikdomas ir šaltas kaip antikos Titanas. 

Kapitonas dar kartą ženklu sustabdė antpuolį: atseit, 
ši taktika nepasiteisina, reikia imtis kitos. 


874 


— Ar tu sužeistas? — paklausė senasis Pardejanas. 

— Nė neįbrėžtas, o jūs, tėve? 

— Irgi ne. Na, bent jau gražiai numirkim, kad juos 
kur Pilatas| 

— Kaip tik nenumirkim,— šaltai atsakė ševaljė. 

— Nuo žirgų! — sukomandavo kapitonas. 

Tuzinas raitelių nušoko nuo žirgų. 

Dabar apie improvizuotą sieną susidarė lankas iš špa- 
gų: Pardejanams grasino dvylika ar penkiolika smaiga- 
lių. 

— Pasiduokite, po velnių! -— riktelėjo kapitonas. 

Abu Pardejanai papurtė galvas. Kapitonas gūžtelėjo 
pečiais ir tarė: 

— Suimkite juos! 

Būrys, kuriam šie žodžiai buvo signalas atakai, puo- 
lė. Tumulas blyksinčių špagų smaigaliais naršė barikadą, 
dvi ar trys geležtės šaižiai triokštelėjusios nulūžo, keturi 
žmonės krito, švirkštė kraujas, ir būrys atsitraukė naujam 
puolimui. 

Užpuolikams pasisekė: abu Pardejanai buvo raudoni 
nuo kraujo, abu sužeistom galvom, rankom, krūtinėm. 

— Sudie, ševaljė! — tarė senasis Pardejanas suklup- 
damas ant vieno kelio. 

— Sudie, tėve! — atsakė ševaljė. 

Kapitonas davė ženklą ir suriko: 

— Pirmiausia išardykite!.. 

Ir vėl didinga plieno rikiuotė kaip siaubingas žvėris 
ėmė artintis, vien špagų smaigaliai blykčiojo. Barikada 
nuo įtūžusių smūgių griuvo, praėjimas pasidarė laisvas. 

„— Stai visko pabaiga! — sušuko senasis Pardejanas, 
paskutinį kartą nusikvatojęs. 

Ir tuo pat metu gavo du ar tris smūgius į krūtinę. 

— Sudie, Loiza! — sušnabždėjo ševaljė visas drebė- 
damas, akimirka užmerkęs akis. 

O kai atsimerkė dusdamas, apakintas, pritrenktas, gal- 
vodamas, kad jau miręs, nuo kamuojančio galvos svai- 
gimo jam pasirodė paguodžianti ir spinduliuojanti vizija, 
tarsi žadanti nuvesti jį prie amžinybės vartų. 

Grasinantys špagų smaigaliai, buvę per sprindį nuo 
jo krūtinės, pakilo ar nusileido. Užpuolikai traukėsi de- 
šinėn ir kairėn nustebę, sužavėti, palikdami plienu apri- 
botą kelią, kuris baigėsi prie nejudančio, suakmenėjusio, 
mirtinai išblyškusio, raito Anri de Monmorensi. Šiuo ke- 
liu lėtai ir didingai ėjo artyn moteris, vilkinti gedulo rū- 
bais... 

— Dama gedulo rūbais! — ševaljė net duso iš susi- 
jaudinimo. 

Ir ant namo slenksčio, prie durų, kur buvo iškilusi ba- 
rikada, prie staigiai atsidariusių durų išdidžia ir kartu 
baikščia poza stovėjo nuostabi jauna mergina aukso spal- 
vos plaukais, kurie švytėjo tarsi aureolė; jos švelnus vei- 
das buvo išbalęs — nuo slenksčio ji susižavėjusiu ir siau- 
bo kupinu žvilgsniu ilgai žiūrėjo į ševaljė... 

— Loiza! — sumikčiojo jaunuolis, švelniai klaupdama- 
sis ant krauju pritaškytos žemės. 

Dvi ašaros lyg perlai sužibo ant ilgų merginos blaks- 
tienų. Jos žvilgsnis buvo neapsakomai švelnus. 

— O Viešpatie! Dabar galiu mirti... ji mane myli!.. 

Ševaljė krito nualpęs, tuo tarpu senasis Pardejanas 
kramtydamas savo šiurkštų ūsą murmėjo: 

— Ak, tai Loiza, Loizon, Loizeta?.. Ką gi, man neap- 
maudu bus mirti matant šitokį vaizdą!.. | 


Juodai apsirengusi dama Zana Pjen, prisiartino prie 
Anri de Monmorensi. 

Tuo momentu, kai staiga atsidarė durys ir pasirodė ši 
moteris puldama tarp špagų ir sužeistųjų, užpuolikai su- 
trikę atsitraukė. 

Žana de Pjen sustojo per porą žingsnių nuo maršalo 
de Damvilio. 

— Monsinjore,— tarė Žana de Pjen,— aš paimu šiuos 
du vyrus, tai mano žmonės. Vienas iš jų tai tas, kuris 
man grąžino pagrobtą kūdikį, kitas yra jo sūnus. 

Maršalas sudrebėjo. Jo krauju pasruvusios akys su 
įtūžiu lakstė į šalis, paskui grįžo prie Žanos de Pjen. Jos 

giedro žvilgsnio nugalėtas, žemu, šiurkščiu, suvokiančiu, 
kas vyksta, balsu jis atsakė: 

— Prašom, ponia... pasiimkite tuos du žmones!.. 

Ir stiprių, trūkčiojančių smūgių paragintas jo žirgas 
atsitraukė iki priešpriešais esančio namo ir sustojo. Anri 
veide vėl pasirodė šypsena... trumpa ir šiurpi, ji tik iš- 
kreipė jo burną. Žana de Pjen atsisuko į hercogo d'Anžu 
sargybos kapitoną. 

— Pone,— tarė ji,— jūs vykdote čia įsakymą... 

— Karaliaus įsakymą, ponia,— tvirtu balsu atsakė ka- 
pitonas.— Aš privalau suimti šiuos bajorus. 

— Pone, aš vadinuosi Žana, grafaitė de Pjen, herco- 
gienė de Monmorensi... 

Kapitonas žemai nusilenkė. 

— Aš esu gyvas užstatas,— tesė Žana de Pjen.— Gar- 
bės žodžiu atsakau už šiuos abu kalinius. 

— Iš tiesų, ponia,— tarė kapitonas.— Dievui nepatiks, 
jei aš suabejosiu tokiu garbiu įkaitu, kilminga ir didžia 
ponia de Pjen ir de Monmorensi. Todėl jeigu abu kaliniai 
neišeis iš šių namų... 

— Jie neišeis, pone! 

— Tada paklūstu jums. Pridursiu: esu laimingas pa- 
klusti, nes jie tikri šaunuoliai. 

Žana de Pjen nusilenkė ir grįžo prie abiejų sužeistų- 
jų, kurie jau buvo atsikėlę ir dabar nežmoniškom pastan- 
gom stengėsi išsilaikyti ant kojų. Sulig paskutiniais ka- 
pitono žodžiais, jie įsidėjo špagas į makštis. Žana de 
Pjen priėjo prie senojo Pardejano. 

— Pone,— tarė ji švelniai ir išdidžiai, — galbūt suteik- 
tumėte man garbę ir pailsėtumėte mano kuklioje pasto- 
gėje?.. 

Ji ištiesė ranką. 

Tada ir Loiza droviai pasiūlė savo ranką ševaljė. Jis 
pagriebė ją ir drebėdamas atsistojo. 

— Kapitone! — suriko Anri, — pastatykit dvidešimt 
sargybinių prie šių namų dieną ir naktį... Jūs savo galva 
atsakot už kalinius... ir kalines! 

Tolumoje sugriaudėjo Luvro patrankos. 

XXXVII 
DEIMANTAS 


Abiejų kalinių gyvenimas bute Ašo gatvėje buvo ne- 
apsakomai liūdnas, bet moralinių kančių nedidino jokios 
fizinės kančios. Alisai de Liuks teko kalėjimo prižiūrė- 
tojos vaidmuo; jai buvo beviltiškai gėda, todėl ji stengėsi 
bent jau sušvelninti tą savo negarbingą vaidmenį. 

Dienos ir naktys slinko niūrios ir liūdnos. 

Įkalinimas dviejuose mažuose kambariuose pablogino 
Zanos de Pjen sveikatą. Bet ji didvyriškai grūmėsi su 
liga. 

Taip, mirtį dabar ji įsivaizdavo kaip geriausią poilsį. 
Jos paskutinė viltis išnyko. Kokia viltis? Laiškas, kurį ji 
parašė Fransua de Monmorensi| 

Ji neabejojo, kad laiškas gali būti nejteiktas. Klausi- 
nėdama Alisą de Liuks, įsitikino, kad maršalas buvo 
Paryžiuje. Neįmanomas dalykas, kad Fransua nebūtų ga- 
vęs šio jaudinančio laiško, kuriame ji papasakojo apie 
tragediją, įvykusią Maržensi. Ir Fransua neatbėgo į jos 
šauksmą! Fransua ją paliko, patikėjo, kad ji kalta! 

Vienu momentu ji net pagalvojo, kad ševaljė Parde- 
janas neperdavė laiško. Bet viską apsvarsčius, įsitikino, 
jog tai neįmanoma. Taigi ji priėjo išvados, kad Fransua 
de Monmorensi ją paliko. 

O Loiza, nuo to laiko, kai sužinojo, kad šis jaunas 
žmogus, kuriuo ji taip naiviai pasitikėjo, yra kadaise ją 
pagrobusio žmogaus sūnus, veltui stengėsi jį prakeikti 
arba užmiršti. Tai štai kokios buvo abiejų moterų nuo- 
taikos, kai vieną vakarą Alisa de Liuks užlipo pas jas. 

Ji buvo išblyškusi labiau negu paprastai. Zana ir Loi- 
za žiūrėjo į ją su siaubu ir kartu su užuojauta. Alisa 
nuleidusi akis priėjo prie ponios juodais rūbais. 

— Ponia,— prabilo ji,— prisipažinkite, jog aš viską 
padariau, kad sušvelninčiau jūsų nelaimę. 

— Tai tiesa,— atsakė Žana,— aš ir nesiskundžiu. 

— Viena šlykšti mano nelaimingo gyvenimo aplinky- 

— Jau man sakėte apie tai, ir aš jūsų gailiuosi. 

— Vadinasi, — tarė Alisa krūptelėjusi — kai būsite 
laisvos, jūs manęs nekeiksite... 

— Laisvos!.. Deja!.. Mes niekados tokios nebūsime! 

— Jūs jau esate! 

Šiurpas nukratė Žaną de Pjen. Loiza išblyško. 

— Judvi esate laisvos,— ramiai ir tvirtai pridūrė Ali- 
sa.— Tos aplinkybės, apie kurią kalbėjau, jau nebėra. Su- 
die, ponia... sudie, brangi panele... 

Taip pasakiusi Alisa išėjo. Motina ir duktė akimirką 
buvo tarsi prislėgtos liūdesiu atmiešto džiaugsmo. Paskui 
jos apsikabino leisdamos išsilieti jausmams. Tačiau vie- 
na mintis nedavė Žanai de Pjen ramybės. Jodvi su dukra 
buvo be pinigų, be pastogės, be duonos. Grįžti į namus 
Sen Deni gatvėje tai tas pat, kas ir vėl pakliūti Anri de 
Monmorensi. 

Žana suprato, kad ji jau nebeturės jėgų dirbti ir išlai- 
kyti dukterį kaip kadaise. 

— Ką reikės daryti? — išsprūdo jai. 

— Mama,— narsiai prabilo Loiza tarsi sekdama Ža- 
nos mintis,— jūs dirbote už mus abi: dabar atėjo mano 
eilė, štai ir viskas!.. 

Tuo momentu prieš Zaną de Pjen išdygo Alisa de 
Liuks. 

— Ponia,— tarė ji pasikeitusiu balsu,— atleiskite man, 
kad girdėjau dalį jūsų pasikalbėjimo: aš klausiausi... tai 
mano gyvenimo nelaimė: aš turiu, aš privalau klausytis, 
kas kalbama aplink mane... Jūs esate be lėšų pragyveni- 
mui, man derėjo apie tai pagalvoti; aš esu turtinga, po- 
nia. Leiskite man padaryti jums nedidelę paslaugą... 

Sulig šitais žodžiais ji padėjo ant stalo kampo pini- 
ginę, kurioje galėjo būti apie šimtas auksinių ekiu. Žanos 
de Pjen skruostai skaisčiai nuraudo. 

Loiza sumišusi nusisuko. Alisa atsiklaupė. 

— Ponia,— tarė ji palūžusiu balsu,— tai mirštančioji 
jums siūlo truputį aukso, kad palengvintų šios kilnios 
panelės gyvenimą pirmosiomis dienomis... 

Žana pasižiūrėjo į savo dukrą ir suvirpėjo. 

— Aš jums padariau tiek blogo,— tesė Alisa,— prieš 
savo valią sutikusi jus čia saugoti, ir dėl to mane grau- 

žia sąžinė. Prisiekiu jums, kad sušvelninsite paskutines 
nelaimingosios dienas priimdamos šią kuklią dovaną. 
begaline užuojauta. Ji ištiesė Alisai abi rankas, o ši jas 
sučiupo ir karštai pabučiavo. Tada Žana paėmė pinigi- 
nę. 

Ji dar norėjo pasakyti keletą atsisveikinimo žodžių 
lestį, bet Alisa atsistojo ir tyliai išnyko. 

— Eime! — tada ištarė Žana. 

Iš pradžių mintis, kad ji laisva ir kad pagaliau pa- 
bėgo nuo Anri, ją taip pradžiugino, kad net apvytę skruos- 
tai paraudo. Lūpose pasirodė blanki šypsena. 

Kol kas reikėjo rasti kokią nors pastogę. Montmartro 
gatvėje vienas negyvenamas namas pasirodė tinkamas jų 
kukliems poreikiams; jis buvo nedidelis, nuošalus, ramus. 
Greitai jame įsitaisiusios jos pradėjo kurti išvykimo pla- 
nus. 

Loiza su nerimu stebėjo motiną: dar niekada nebuvo 
mačiusi jos tokios neramios. Tą pačią dieną Žana atgu- 
lė. Ji kliedėjo. Likusi viena, Loiza nepametė galvos ir ryž- 
tingai kovojo už būvį. 

Slinko dienos. Žana šį kartą išvengė ją tykojančios 
mirties. Tačiau kai jau galėjo keltis, ji suprato esanti pa- 
smerkta. Mat vos galėjo kvėpuoti, naktį ją ne kartą var- 
gino ilgai trunkantys dusulio priepuoliai. 

Vieną dieną, kai jiedvi liūdnai šnekučiavosi,— Loiza 
stengdamasi šypsotis, motina mėgindama sudaryti jai su- 
grįžusios sveikatos iliuziją, — ir tarėsi išvykti kitą dieną 
iš Paryžiaus, jos išgirdo gatvėje didelį triukšmą. 

Praslinko dvi ar trys valandos. Motina ir duktė, susė- 
dusios viena prieš kitą, laikėsi už rankų ir abejingai klau- 
sėsi lauke sklindančio triukšmo, kuris tyliame name at- 
rodė dar didesnis. Staiga jos sudrebėjo. Stuksėjo durų 
plaktukas. 

— Kas čia galėtų belstis? — sumurmėjo Žana. 

Ji atsistojo ir nuėjo prie lango. Bet akimirką tarsi pri- 
lipo prie grindų. Ji ką tik išgirdo tariant Pardejano var- 
dą! Ir šis vardas skambėjo tarp įžeidimų, grasinimų, ne- 
apykantos riksmų! 


380 


Aplink jų namo duris puslankiu buvo sustoję raite- 
liai, kurie kažką apsupo, ko jos negalėjo matyti, ir tas 
kažkas rado prieglobstį prie jų durų, po stogeliu. Bet 
nors jos jo nematė, užtat girdėjo jo vardą. | 

Pardejanas! Jis! Žmogus, pagrobęs Loizą! 

Ar tai bausmė už nusikaltimą? Tą akimirką abi mote- 
rys vienu metu sušuko. 

— Jis! — sumurmėjo Žana de Pjen,— Anri de Monmo- 
rensi| 

— Ševaljė de Pardejanas! — savo ruožtu sušnibždėjo 

Loiza. 
“ — Ten mūsų piktasis genijus! — tęsė motina.— Loi- 
za, vaikuti, kažin, ar tik tas prakeiktasis Pardejanas ne- 
susekė mudviejų! Kažin, ar ne jis atvedė čia savo šeimi- 
ninką! Bet kas gi tau, mano dukrele?.. Tu verki!.. 

— Mama! Ak! Mama! 

Ir sumišusi, sutrikusi pridūrė: | 

— Reikia jį išgelbėti... Aš irgi mirsiu, jeigu jis mirs! 

— Išgelbėti! — suriko Žana.— Išgelbėti ką!.. Mano 
vaikeli, atsipeikėk, mes nieko neturime gelbėti... ten yra tik 
du mūsų pikčiausi priešai! 

— Ak, mamyte, aš tikra, kad jis ne priešas. Nepaisant 
visko, negaliu galvoti, kad jis išdavikas. 

Žana de Pjen pasilenkė ir, pamačiusi ševaljė, suprato, 
kas vyksta jos dukters širdyje... Bet jos žvilgsnis tik aki- 
mirką stabtelėjo ties ševaljė. Ji staiga išbalo, nustebusi 
išplėtė akis,— ji žiūrėjo į kažką, ko Loiza nematė. O tas 
kažkas buvo žmogus, kurio atvaizdas giliai ir ilgam įsi- 
rėžė jos atmintyje ir kuriam ji buvo be galo dėkinga, nes 
tai jis jai kadaise grąžino mažąją Loizą!.. 

Ji pagriebė dukros ranką ir paprastai pasakė: 

— Eime!.. 

Jos nusileido laiptais ir atidarė duris. Ir kupina kil- 
naus pasiaukojimo, visa persimainiusi, ori, ji atsistojo 
prieš užpuolikus... Kas toliau buvo, jau žinome. 


Kai abi moterys prilaikydamos sužeistuosius grįžo į 
namą ir kai durys buvo gerai užrakintos, jų pirmasis rū- 


361 


pestis buvo aptvarstyti nudrėskimus ir sumušimus. Abu 
vyrai tylėjo. 

„Po perkūnais,— mąstė tėvas,— ko gero, norėčiau bū- 
ti sužeistas kiekvieną dieną, jei mane tvarstytų tokios 
rankos, kaip šitos mažytės!“ 

„Aš kaip rojuje!“ — savo ruožtu galvojo sūnus. 

Padorumo dėlei visiškai natūralu, kad Žana de Pjen 
rūpinosi ševalje, o Loiza senuoju Pardejanu. 

Kai tvarstymas buvo baigtas, senasis karys atsikėlė iš 
fotelio ir tarė: 

— Ponia, turiu garbės jums pristatyti savo sūnų, še- 
valjė de Pardejaną, ir save, Onorė Gi Anri de Pardejaną; 
mudu priklausome atšakai šeimos, nors ir neturtingos, bet 
garsios Langedoke gerais darbais. Mes, ponia, esame 
nepasiturintys, bet išdidūs; ir dar, po velnių, turime ge- 
rą širdį, todėl pavedame jums šias dvi gyvybes, kurias 
jūs išgelbėjote... 

— Pone,— tarė Žana pasikeitusiu balsu,— tai, ką aš 
padariau, yra tik dalelytė mano dėkingumo... 

— Nesuprantu, ponia... | 

— Jūs manęs nepažįstate?.. Tai galbūt atpažinsite šį 
deimantą, kurį įdėjote į mano dukrelės ranką tą gėdingą 
ir skaudžią naktį, kai iškeliavau į Paryžių? 

— Aš puikiai prisimenu, ponia. Tik norėjau pasakyti, 
kad nesuprantu, kodėl esate dėkinga, užuot nekentusi 
manęs. 

— Tikrai, pone, nesuprantu, kas man yra, tačiau esu 
taip sujaudinta, kad nė pati neatsistebiu. Matau, jog esat 
garbingas Žmogus, nes grąžinote man dukterį. Aš nieka- 
da nežinojau jūsų vardo, o vardas, kurį ką tik jūs pasa- 
kėte, yra toks pat kaip žmogaus, pagrobusio Loizą. 

— Aš išsklaidysiu tą nuostabą, nors ir rizikuoju už- 
sitraukti jūsų nemalonę,— ryžtingu balsu pasakė senasis 
Pardejanas.— Žmogus, kuris paklusdamas Anri de Mon- 
morensi pagrobė jūsų vargšę mažytę ir kuris ją jums 
grąžino yra vienas ir tas pats asmuo, ir štai jis stovi 
prieš jus... Taip, ponia, tai teisybė, aš įvykdžiau nusikal- 
timą. Ir mano gyvenime, apkartintame skurdo, tai vie- 
nintelis nedoras poelgis... Bet tiesa ir tai, kad aš kanki- 


382 


nausi ir tai truko tik minutę, kol grąžinau vaiką ir ga- 
lėjau su palengvėjimu atsikvėpti... 

— Loiza— tarė Žana de Pjen,— štai garbingas ir 
nuoširdus žmogus, užsitraukęs baisiojo senjoro neapy- 
kantą už tai, kad tave grąžino motinai... 

Loiza priėjo prie senojo kario, paėmė jį už abiejų 
rankų ir palenkė savo dailią kaktą. 

— Mielas vaikeli, — pasakė šis,— tokio seno klajūno, 
kaip aš, linkėjimai negali būti laimės talismanu; bet jei- 
gu reikėtų už jūsų laimę atiduoti savo nevertą gyvenimą, 
sutikčiau numirti kad ir tuoj pat... 

Tada Žana užmovė ant savo dukters piršto ornamen- 
tais papuoštą nuostabų žiedą su deimantu. 

— Buvau prisiekusi, kad niekada su juo nesiskirsiu,— 
pasakė ji — Tegul duktė įvykdys mano priesaiką. 

Tuo momentu Loizos akys susitiko su ševaljė akimis, 
ir ji išblyško staiga suvokusi, jog šis nelaimės žiedas, 
kurį jai motina ką tik užmovė ant piršto, buvo tarsi su- 
žadėtuvių žiedas. 

Praėjus pirmajai susijaudinimo akimirkai, atėjo eilė 
kalbėti ševaljė. Ponia gedulo rūbais jo paklausė, ar gavo 
laišką, kurį turėjo perduoti Fransua de Monmorensi. Ir 
ševaljė jai papasakojo, kaip jis buvo suimtas, įkištas į 
Bastiliją ir kaip iš ten ištrūko. 

Loiza godžiai klausėsi tikėdamasi išgirsti kažką pana- 
šaus į pasakojimus iš Karolio Didžiojo laikų. Tuo tarpu 
Žana de Pjen klausėsi su nerimu. O kai ševaljė pasakė, 
kad maršalas de Monmorensi gavo ir perskaitė laišką, ji 
nebesusilaikė. 

— Ak! — sušuko ji skausmingai— Jis mane smerkia, 
nes neatvyko čial.. 

Ševaljė puikiai suprato to skausmingo šūktelėjimo 
prasmę. 

— Ponia, man reikia trijų dienų, kad galėčiau baigti 
pasakojimą, kurį pradėjau: dviejų dienų užgydyti įbrėži- 
mus ir vienos dienos dar vienam reikalui... Tada sužino- 
site, kaip maršalas reagavo į jūsų laišką. Aš manau, taip, 
iš tiesų manau, kad ne man pasakoti apie tai. 

Tokie paslaptingi jo žodžiai norom nenorom įkvėpė 
Zanai didžiulę viltį. 

Dabar jiedvi ėmė galvoti, kur apgyvendinus abu Par- 
dejanus. Ne todėl, kad nebūtų vietos, bet todėl, kad trūko 
baldų. Pagaliau senasis Pardejanas su sūnumi paprašė, 
kad juos įkurdintų palėpėje, gausiai prikrautoje šieno. 

Taigi abu vyrai ir įsitaisė naktį ant šieno. Dar nie- 
kada ševaljė nebuvo miegojęs tokiame švelniame patale 
ir nesapnavęs tokių laimingų sapnų. 

Bet senasis Pardejanas nemiegojo. Senu įpročiu jis 
ėmėsi „tyrinėti aplinką“. Šie tyrinėjimai atvedė prie lan- 
gelio, apšviečiančio palėpę ir išeinančio į gatvę. Tai, ką 
jis ten pamatė, privertė susiraukti. 

Dvidešimt kareivių, vadovaujamų karininko, įsitaisė 
tiesiai gatvėje. Jie užsidegė deglus, ir šių raudona, liūd- 
na šviesa apšvietė jų siluetus. Dauguma iš jų miegojo 
tiesiai ant grindinio, apsikloję apsiaustais. 

Abiejų nesuvaldomų nuotykių ieškotojų padėtis buvo 
grėsminga, kaip niekada. 

— Meilė! Meilė! — bambėjo senasis karys, atlošdamas 
galvą.— Stai jos padariniail.. Mes esame visiškai pražu- 
vę, ir šį kartą be pasigailėjimol.. 

Ir senasis Pardejanas išsitiesė ant šieno šalia savo 
sūnaus. 

Kitos dienos rytą saulės zuikutis, įsiskverbęs pro pa- 
stogės langelį, pažadino senąjį Pardejaną. Jis pamatė, 
kad jo sūnus, pasirėmęs alkūne į kelį, sėdi baisiausiai 
susimąstęs. 

— Eil Ko užsigalvojai, ševaljė? Štai jau dešimt mi- 
nučių aš tave paslapčia stebiu ir, nors negirdžiu dejonių, 
jų priežastį numanau! 

— Aš nedejuoju, tėve, aš mąstau. 

— Galima sužinoti apie ką? 

— Apie kareivius, saugojančius duris. Man reikia su- 
sirasti maršalą de Monmorensi ir atsivesti čia,— tęsė še- 
valjė su baisia neviltim.— Kad tik pavyktų! — Aš įsitiki- 
nęs, kad pavyks, nors gatvėje būtų ir tūkstantis sargy- 
binių! Maršalas, žinoma, pasiims savo dukrą. Ir tada, 
tėve, man beliks tik dalyvauti panelės de Monmorensi 
vestuvėse su turtingu ir galingu senjoru, kurį jai, be 
abejo, maršalas išrinks. O paskui mudu būsime laisvi... 

— Tu nori pasakyti, kad eisime į Grevo aikštę? 

Ševaljė patraukė pečiais tarsi atsakydamas ne tėvui, 
bet savo paties mintims. 

— Bet juk,— priminė tėvas,— tu prašei trijų dienų 
maršalui suieškoti. 

Ševaljė papurtė galvą. 

— Aš prašiau trijų dienų todėl, kad maniau, jog esu 
sužeistas rimčiau, negu iš tikrųjų. Bet aš jaučiuosi gerai. 

— O kaip,— paklausė jis,— tu manai išeiti? Aš nieko 
nežadėjau ir tikrai nematau būdo... 

— Maršalas dar šiandien bus čia. 

Senasis Pardejanas ėmė švilpauti medžiotojų dainelę, 
o ševaljė mąstė toliau. 

— Sugalvojau! — pasakė jis po valandos. 

— Po šimts velnių! Na, ką gi tu sugalvojai? 

Ševaljė jam parodė langelį pastogėj. 

— Ką] Tu nori eiti stogais? 

— Nes nėra kito kelio. Padarykite, tėve, man trumpas 
kopėtėles, kad galėčiau pasiekti šią kačių landą... 

— Tu apsisprendei? Na, gerai! 

Senasis karys taip sunėrė rankas, kad ševaljė galėtų 
palypėti lyg ant pakopos. Jaunuolis užlipo, pasiekė pe- 
čius ir, pakėlęs rankas, įsikabino į langelio kraštą. Po 
kelių akimirkų jis jau buvo ant namo stogo. 

Ševaljė atsidūrė priešingoje nuo gatvės stogo pusėje. 
Jo akys perbėgo mažų sodelių ir kiemų eile. Jeigu nuliptų 
į namo kiemą, atsidurtų aklavietėje. Nieko kito neliko, tik 
pasiekti gretimo namo stogą. 

Ševaljė padėtis buvo labai pavojinga. Jam besvars- 
tant, ką daryti, pasigirdo brazdesys ir šaukimo signalas. 

— Tss| 

Jis pažvelgė į kaimyninio namo stogą ir pastebėjo 
siaurame langelyje smalsiai į jį žiūrinčio žmogaus veidą. 

„Kur aš esu matęs šį veidą?“ — pagalvojo ševaljė. 

Žmogus buvo senas, balta barzda. Jo akys buvo švel- 
nios, ramios, žvilgsnis spinduliuojantis ir gilus. 

— Grįžkite atgal, — ištarė žmogus. 

— Grįžti, pone? 

— Taip. Jūs norite išsigelbėti, ar ne? Jei taip, tai ne 
tuo keliu. Namas, kurio kaliniais esate, susisiekia su ma- 
nuoju durimis, ir aš jas, nors buvau užmūrijęs, atidarysiu. 

Ševaljė vos nesuriko iš džiaugsmo. Jis norėjo padėko- 
ti seneliui, bet šis jau buvo dingęs. 

„Kur, po velnių, aš esu matęs šį žmogų?“ — vėl pa- 
klausė savęs ševaljė, kai nušoko palėpėn. 

— Kas atsitiko? — paklausė senasis Pardejanas. 

Ševaljė papasakojo jam, kas atsitiko. Tėvas ir sūnus 
tuoj pat šoko sklaidyti šieną, kurio buvo prikrautas palė- 
pės galas ir kur tikriausiai slypėjo nepažįstamojo nuro- 
dytos durys — jeigu tik šis nepažįstamasis nebuvo išda- 
vikas! Jų dideliam džiaugsmui durys pagaliau pasirodė 
ir tuo pačiu metu jie išgirdo už jų kažkokį triukšmą. Po 
kelių minučių durys atsidarė, ir aukštas senis, apsiren- 
gęs juodo aksomo rūbais, atsistojo prieš juos. 

— Sveiki, ponas Brizarai ir jūs ponas de Liarošetai. 

Senasis Pardejanas sudavė sau per kaktą. 

— Tai vardai, kuriuos pasakiau damai| — sumurmėjo 
jis. — Aš puikiai jus prisimenu, pone... 

— Ramiu,— oriai ir paprastai pasakė senis. 

— Ramiu! Kaip gerai. Tik noriu jums pasakyti, pone, 
kad aš Brizaras ir niekuomet nebuvau kariuomenės ser- 
žantu, kaip jums sakiau. O šis ševaljė irgi ne de Laroše- 
tas... 

Ramiu šypsojosi. 

— Aš todėl prisistačiau jums šiais vardais, kad mes 
turėjome slapstytis... Aš vadinuosi Onorė de Pardejanas, 
o šis ponas, mano sūnus, yra ševaljė Žanas de Pardeja- 
nas. 

— Ponai,— pasakė Ramiu,— aš mačiau vakarykštę 
siaubingą kovą. Baisu! Kokiais laikais mes gyvename!.. 
Aš paaiškinsiu, kaip čia atsiradau. Bet gal malonėtumėt 
iš pradžių įeiti... 

Abu .Pardejanai sutiko, ir Ramiu juos nuvedė laiptais 
žemyn, Jie atsidūrė gražiame, turtingai apstatytame val- 
gomajame. 

— Ponai,— prašneko Ramiu,— kaip jau sakiau, vakar 
įsitaisiau šioje gatvėje pasižiūrėti karališkos eisenos. Tai- 
gi mačiau visą kortežą ir pagaliau buvau siaubingų kau- 
tynių, kuriose jūs dalyvavote, liudininkas. Ten aš išgirdau 
jūsų vardus, bet mandagumas vertė mane ištarti tuos, 
kuriais buvote man prisistatę... Gyvybė už gyvybę! Aš 

jums skolingas už savąją. Norėčiau išgelbėti dabar jū- 
sų... Vakar susiradau šio namo savininką ir išsinuomo- 
jau namą trims dienoms, nes ilgesniam laikui jis išnuo- 
moti nesutiko. 

— Jums belieka tik sekti paskui mane. Jūs iš čia iš- 
eisite paprasčiausiu pasaulyje būdu, kitaip sakant, pro 
duris, kurios yra nesaugomos, nes jos išeina į mažą gat- 
velę... 

— Pone,— atsakė jam ševaljė,— dėl priežasčių, kurias 
jums paaiškins mano tėvas, mes negalime eiti... bent jau 
tuoj pat. Bet aš vienas trumpam pasinaudosiu išėjimu, 
kurį jūs pasiūlėte. 

— Eime, jaunuoli! 

Mokslininkas nulipo dar vienais laiptais. Sevaljė atsi- 
dūrė priešais praviras duris. 

Išėjęs pastebėjo, kad atsidūrė Fosejor gatvelėje, lygia- 
gretėje Montmartro gatvei. Gatvelė buvo visiškai nesau- 
goma. 

Aplenkdamas Montmartro gatvę, kur jis rizikavo susi- 
durti su sargybiniais, ševaljė nubėgo maža gatvele, pada- 
rė gana didelį lanką ir tik tada pasuko į Monmorensi rū- 
mus, kuriuos netrukus pasiekė. 

Po kelių minučių Pardejanas jau stovėjo priešais mar- 
šalą, kuris susijaudinęs jam pasakė: 

— Ak, brangus bičiuli, aš taip laukiau jūsų. Važiuo- 
jam! 

— Važiuojam, monsinjore! Paliekam Paryžių? 

— Taip. Aš galvoju, kad mes veltui jų ieškome Pary- 
žiuje. Man pranešė apie paslaptingą eskortą Lia Giuje- 
nos kelyje, lydintį uždarą karietą... Jos ten, ševaljė! Lia 
Giujeną valdo de Damvilis. Jis netrukus pasieks savo 
valdas. Reikia jį aplenkti. Mes pasivysime šį eskortą ir 
užpulsime. 

— Monsinjore, drįstu jūsų prašyti, kad atidėtumėt iki 
vakaro tą išvykimą iš Paryžiaus,— tarė ševaljė.— O kol 
kas prašom palydėti mane pėsčiomis... 

— Pardejanai, jūs kažką žinote? 

— Eime, monsinjore! — pasakė ševaljė tokiu pat tonu, 
kuriame buvo jaučiama ir ironija, ir neviltis. 

— Eime!.. Bet žinokite, kad turime mažai laiko. 

Po akimirkos jie jau buvo kelyje ir greitai atėjo į Fo0- 
suajero gatvelę, nesutikę nieko, kas būtų galėjęs juos su- 
stabdyti. Pasibeldė. Duris atidarė Ramiu. Jie įėjo vidun 
ir, kai jau buvo tame gražiame valgomajame, kur Ramiu 
pirmiau atvedė abu Pardejanus, ševaljė ramiai pasakė: 

— Ponas Ramiu, gal galėtumėt būti toks malonus, pa- 
likti mus vienus čia valandą? 

— Šis namas jūsų, vaikeli, tiek kiek ir mano,— atsakė 
senasis mokslininkas ir tuoj pat nulipo į pirmojo aukšto 
kambarį. 

— Kur mes esame? — paklausė nustebęs maršalas. 

— Monsinjore,— atsakė ševaljė: — prašom čia palauk- 
ti manęs keletą minučių... 

Jaunuolis greitai užlipo į palėpę, kur buvo nakvojęs. Ten 
jis rado senąjį Pardejaną, ir šis jį pamatęs sušuko: 

— Jos tavęs laukia, jos dėl tavęs nerimauja... 

Sevaljė ne atsisėdo, o veikiau sudribo ant šieno glė- 
bio. 

— Tėve,— tarė jis,— būkite malonus perspėti ponią 
de Pjen ir panelę de Monmorensi, kad maršalas yra čia. 

— Po velniais! — atšovė jam senasis karys ir, priėjęs 
prie sūnaus, uždėjo jam ant peties ranką: — Sevaljė!.. 

— Ką, tėve?.. , 

— Tau sunku, taip?.. Papasakok man truputį... 

— Jūs klystate, tėve,— pasakė ševaljė baisiausiai ra- 
miu balsu,— aš buvau ieškoti maršalo de Monmorensi, 
kad jis išsivestų savo dukterį. Jis čia. Štai ir viskas. 

— Gerai, gerai! — suurzgė senasis karys.— Tu nori 
kentėti vienas. Kentėk, tučtuojau verksim abu... 

Jis nulipo į tą aukštą, kur buvo Žana de Pjen ir Loi- 
za:.. O tuo tarpu ševaljė ieškojo palėpėje kuo tamsesnio 
kampo, kad jos jo visiškai nepastebėtų, kai eis pro palė- 
pę ; Ramiu namą. 


Fransua de Monmorensi laukė nejudėdamas, akis 
įsmeigęs į duris, pro kurias išėjo ševaljė. Durys lėtai at- 

sidarė, pasirodė Žana de Pjen. Ji kaip visada buvo ap- 
sivilkusi juodais rūbais, kurie pabrėžė tragišką jos blyš- 
kaus veido grožį, jos dvasingas, didžiules akis. Ji pama- 
tė Fransua ir sustojo sukryžiavusi rankas kaip įbesta. 

Bet senasis Pardejanas tai buvo nematęs!.. Jam atro- 
dė, kad įos žvilgsnis kupinas begalinės nuostabos. 

Ją išvydus, Fransua pajuto, tarsi jo kūnu būtų perbė- 
gusi elektros srovė. 

Jis žengė prie jos... 

Kaip ir ji, sukryžiavo rankas... 

„Priėjęs prie jos, atsiklaupė, nulenkė galvą iki šios 
Gedulo statulos kojų, ir tik tada pro jo gerklę ir lūpas iš- 
siveržė rauda. 

— Atleisk... atleisk... atleisk!.. 

Jo rankos sugriebė ledines Žanos rankas... 

Paskui vis dar taip pat nesąmoningai, tarsi norėdamas 
pakilti į dangų, jis atsistojo, apkabino ją, priglaudė vei- 
dą prie Žanos veido... 

Ir kai jau norėjo prabilti, Zana labai švelniai apkabi- 
no jo kaklą abiem rankom ir padėjo galvą ant Fransua 
peties... 

Ak! Kodėl Fransua šią akimirką apėmė keista baimė? 

Jis atpažino Žanos rankų judesį! Šią šypseną, šią 
brangią galvą, kuri nulinko ant jo peties, viską jis atpa- 
žino!.. 

— Žana! Žana! — kuždėjo Fransua su baisiu nerimu. 

O Zana šnabždėjo: 

— Mylimasis, manau, tu pagaliau sužinosi mūsų bran- 
gią paslaptį, kurios aš tau nedrįsau pasakyti ištisus tris 
mėnesius... Reikia, kad tu pagaliau sužinotum... o paskui 
mudu eisime pasakyti ją mano tėvui... 

— Žana! Žana! — sušuko apimtas siaubo maršalas. 

— Klausyk, mano Fransua... paklausyk manęs... ši mi- 
nutė yra nuostabi... Mano mylimasis, aš esu tavo žmona, 
ir mudviejų santuoka yra palaiminta... 

— Žana, Žana! — vaitojo maršalas. 

— Paklausyk... štai ši brangi -paslaptis, tokia švelni 
ir tokia baisi... Fransua, aš būsiu motina... 

Maršalo lūpas iškreipė tik nevilties šauksmas, siau- 
bingas prakeikimas, telpąs žodyje: 

— Pamišėlė... Ji pamišėlė! 

Ir tarsi žaibo trenktas jis krito apalpęs aukštielninkas. 


Maršalas de Monmorensi buvo ką tik vėl suradęs tą, 
kurią taip labai mylėjo. | 

Apie tai, kas įvyko po šių dviejų, vienas kitą mylinčių 
būtybių susitikimo, apie pirmąją ševaljė de Pardejano 
meilę, apie svarbius įvykius ir kovas tarp hugenotų ir ka- 
talikų, mūsų skaitytojas sužinos skaitydamas MEILĖS 
EPOPĖJĄ. 


PARDEJANAI 


MISELIS ZEVAKAS išvydo pasaulį Ajačyje 1860 metais. Puikiai 


baigęs literatūros studijas, tapo retorikos dėstytoju Vienos (Izeras) ko- 
ledže. Ilgai ten nedėstytojavo,— vyriausybė jį, deja, iš ten pašalino už 
„pažangias“ idėjas. Jis vyksta į Paryžių ir įsitraukia į ideologinę kovą, 
tapdamas anarchistinio dienraščio „L'Egalite“, vadovaujamo Žiulio Ro- 
ko, redaktoriumi. 

Nuo 1890 m. jis žinomas kaip talentingas polemistas ir jo susidū- 
rimai Su režimo šalininkais baigėsi tuo, kad pakliūva į politinį Sen 
Pelaži kalėjimą. Vieną dieną jis rašo šiurkštaus turinio laišką 
P. Konstansui, Vidaus reikalų ministrui: 

„Na, gerai, aš tau suteikiu progą įrodyti, kad melavau tave pava- 
dindamas bailiu! Jeigu tavo senus griaučius palaikanti oda galutinai 
tavęs neįsiurbė, jeigu šlykšti baimė, iškreipianti tavo veidą, suteikia 
nors minutėlę atokvėpio, ateik gegužės 1 d. antrą valandą į Konkordo 
aikštę.“ 

Turinyje yra kažkas iš d'Artanjano, o vėliau ir Pardejanas atras 
šiuos žodžius, demaskuodamas savo priešus. 

Bylinėjimosi viesulas nusinešė „L'Egalite“. Mišelis Zevakas pasi- 
darė meno ir literatūros kritikas „Courler francais“, Bet atėjo ketu- 
riasdešimtmetis, atėjo laikas keisti gyvenimo būdą. Vedęs, penkių vaikų 
tėvas turėjo juos išauklėti. Ėmė rašyti istorinius apsakymus. Zero- 
Rišaro „La Petite Republigue“ išspausdino pirmąjį apsakymą „Bor- 
džia“, kurio pavadinimas yra visa programa. Pasisekimas atėjo nedel- 
siant. 

Laikraščio tiražas didėjo. 1901 metais, kada pradėjo rodytis „Ato- 
dūsių tiltas“ — naujojo Monte-Kristo Dožų Venecijoje XVI amžiaus 
pradžios, istorija — „La Petite Republigue“ galėjo išdidžiai pareikšti: 
„Mūsų skaitytojai vakar turėjo džiaugsmo, nes pirmieji pajuto tą ma- 
lonumą, kurį kadaise patyrė skaitytojai, pradėję skaityti naujus Fe- 
valio, Diuma ar Eženo Siu romanus. Jie tik ką pradėjo skaityti naują 
Mišelio Zevako romaną.“ 

Truputį vėliau, Mišelio Zevako romanų spausdinimas tapo presti- 
žinis dienraščio „Le Maten“ reikalas, kur Zanas-Polis Sartras atrado 

Ševaljė de Pardejaną. Leidėjas Artemas Fayardas įtraukė šiuos roma. 
nus į savo šlovingąją „Populiari knyga“ kolekciją už 65 sentimus. 

Mišelio Zevako kūriniai parašyti suvešėjusio brandumo metu. Kū- 
ryba tęsėsi aštuoniolika metų ir sudaro trisdešimt pavadinimų. 


Pardejano nuotykiai sudaro jaudinantį ciklą: Ševalje de Parde- 
janas, Meilės epopėja, Fausta, Nugalėtoji Fausta, Pardejanas ir Faus- 
ta, Čiko meilė, Pardejano sūnus, Faustos lobis, Pardejano mirtis, 
Faustos mirtis, paskutinieji keturi tomai buvo išleisti Tallandje lei- 
dykloje. 

Mišelis Zevako mirė 1918 rugpjūčio 8 dieną, penkiasdešimt aštuo- 
nerių metų amžiaus. 

